
ELSŐ FEJEZET 


Akik meg akarták ölni Ahmet Yilmazt, nem ismertek 
tréfát. Párizsban élő száműzött török diákok voltak és 
korábban már meggyilkolták a török nagykövetség egyik 
attaséját, valamint bombamerényletet követtek el a török 
légitársaság  vezérigazgatójának lakása ellen. Soron 
következő céltáblájuknak azért választották Yilmazt, mert 
bőkezűen támogatta a katonai diktatúrát, és mert könnyen 
hozzáférhettek, hiszen ezidőtájt ő is Párizsban élt. 

Yilmaz lakását és hivatalát jól őrizték, Mercedes 
limousinja páncélozott volt, node, - mint ahogy ezt a diákok 
szentül hitték - mindenkinek megvan a maga gyengéje, s 
ez a gyenge pont általában a szex. Yilmaz esetében nem is 
tévedtek. Több héten át tartó mindennapos megfigyelés 
eredményeképpen kiderítették, hogy Yilmaz hetente 
legalább két-három este eltávozik otthonról, s ilyenkor azt a 
Renault furgont használja, amivel a személyzet szokott 
bevásárló körútra menni. Mindig egy tizenötödik kerületi 
mellékutcában parkolt le, itt lakott az a szép fiatal török nő, 
akibe szerelmes volt. 

A diákok elhatározták, hogy amíg Yilmaz lefekteti a nőt, 
azalatt bombát helyeznek el a Renault-ban. 

Tudták, honnan lehet robbanóanyagot szerezni: Pepe 
Gozzitól, a korzikai Mémé Gozzi keresztpapa számos fiainak 
egyikétől. Pepe fegyverkereskedő volt. Bárkinek hajlandó 
volt fegyvert eladni, de legjobban a politikai kuncsaftokat 
szerette, mert - ahogy ezt vidáman mondogatni szokta - 
"az idealisták magasabb árat fizetnek". A korábbi két 
merényletnél is ő segített a török diákoknak. 

Az autó ellen tervezett bombamerényletnek csak egy 
bökkenője volt. Yilmaz általában egyedül távozott a lány 
lakásáról a Renault-val - de nem mindig. Néha elvitte a nőt 
vacsorázni. Gyakran előfordult az is, hogy a lány hajtott el 
egyedül, s úgy fél óra múlva vissza is tért, fölpakolva 
kenyérrel, gyümölccsel, sajttal és borral, szemmel 
láthatóan meghitt lakomára készülve. Egy-két alkalommal 


Yilmaz taxival ment haza, mert a lány néhány napra 
kölcsönkérte az autót. Mint minden terrorista, a diákok is 
romantikusak voltak, s vonakodtak attól, hogy megöljenek 
egy gyönyörű nőt, akinek mindössze egy, ámde 
megbocsátható bűne volt: olyan férfit szeretett, aki nem 
volt méltó hozzá. 

Ezt a problémát demokratikusan vitatták meg egymás 
között. Nem vezetőik véleményét vették figyelembe, 
hanem mindent szavazással döntöttek el. De ennek 
ellenére , mégis volt köztük valaki, aki erőteljes 
személyiségével mindig szerepet játszott. Rahmi Coskun- 
nak hívták; jóképű, szenvedélyes fiatalember volt, bozontos 
bajusszal, tekintetéből pedig a dicsőségre születettség 
tudata sugárzott. Az ő energiájának és eltökéltségének 
köszönhették, hogy minden probléma és kockázat ellenére 
sikerült az előző két tervet megvalósítaniuk. Rahmi most 
azt ajánlotta, hogy konzultáljanak egy bombaszakértővel. 

A többieknek először egyáltalán nem tetszett az ötlet. 
Ugyan kiben bízhatnak meg? - kérdezték. Rahmi Ellis 
Thalert javasolta. Egy amerikait, aki ugyan költőnek vallja 
magát, de valójában abból él, hogy angol órákat ad, s aki 
mint — sorkatona, meglehetősen sokat tanult a 
robbanóanyagokról Vietnamban. Rahmi körülbelül egy éve 
ismerte: mindketten egy igen rövid életű forradalmi lapnál, 
a Káosz-nál dolgoztak, és együtt szerveztek meg egy 
irodalmi felolvasóestet azzal a céllal, hogy a Palesztin 
Felszabadítási Szervezetet anyagilag is támogassák. Ugy 
tűnt, teljesen megérti, hogy Rahmi dühöng amiatt, ami 
Törökországban történik, s megérti azok iránt a barbárok 
iránt táplált gyűlöletét is, akik mindezt művelik. A diákok 
egyike-másika ugyancsak ismerte Ellist futólag: számos 
tüntetésen látták már, s azt gondolták, vagy végzős 
hallgató vagy fiatal tanár. Noha továbbra is vonakodtak 
bevonni a dologba valakit, aki nem török, de Rahmi 
olyannyira ragaszkodott hozzá, hogy végül is beleegyeztek. 

Ellis azonnal megtalálta a probléma megoldását. A 
bombát rádió-távirányítású gyújtószerkezettel kell 
működtetni, közölte. Rahminak vagy a lány lakásával 


szemközti ablakból vagy egy parkoló autóból kell figyelnie a 
Renault-t. Az ő kezében lesz egy kis távirányító készülék, 
körülbelül akkora, mint egy cigarettásdoboz - olyasfajta 
szerkezet ez, mint amivel az automata garázsajtókat 
szokták nyitni. Ha Yilmaz egyedül száll be az autóba, mint 
legtöbbször, akkor Rahmi megnyomja a készüléken a 
gombot, mire a rádiójel működésbe hozza a bombába 
épített kapcsolót. Így fogják kibiztosítani a bombát, ami 
azonnal fölrobban, mihelyt Yilmaz beindítja a motort. Ha a 
lány szállna be az autóba, Rahmi nem nyomja meg a 
gombot, és a lány boldog tudatlanságban elhajthat. A 
bomba teljesen biztonságos marad, míg ki nem biztosítják. 
"Ha nincs gombnyomás, nincs robbanás" - mondta Ellis. 

Rahminak tetszett az ötlet és megkérdezte Ellist, 
együttműködne-e Pepe Gozzival a bomba elkészítésénél. 

- Hogyne - válaszolta Ellis. 

De volt még egy bökkenő. 

- Van egy barátom - mondta Rahmi -, aki 
mindkettőtökkel, veled és Pepével is találkozni akar. Hogy 
őszinte legyek, találkoznotok kell, különben lőttek az 
egésznek, ugyanis ez az a barátom, aki a robbanóanyagra, 
az autókra, a megvesztegetésekre, a puskákra a pénzt 
adja. 

- Miért akar velünk találkozni? - Ellis és Pepe tudni 
akarták. 

- Biztos akar lenni benne, hogy a bomba működni fog és 
abban is, hogy megbízhat bennetek - mondta Rahmi 
bocsánatkérően. - Mindössze annyit kell tennetek, hogy 
megmutatjátok neki a bombát, elmagyarázzátok, hogyan 
működik, kezet ráztok vele, hagyjátok, hogy jól a 
szemetekbe nézzen; hát olyan nagy kérés ez attól, aki ezt 
az egészet lehetővé teszi a számunkra? 

- Részemről rendben - mondta Ellis. 

Pepe habozott. Kellett neki az a pénz, amit ezen az 
üzleten kereshet - mindig pénzt akart, akárcsak a disznó, 
amelyik mindig a moslékos vályút akarja -, de utált új 
ismeretségeket kötni. 

Ellis meggyőzte. 


- Figyelj ide - mondta -, ezek a diákcsoportok olyanok, 
mint tavasszal a mimóza: kivirágoznak és aztán 
meghalnak, és egész biztos, hogy nemsokára Rahmit is 
elfújja a szél. De ha ismered a "barátját", akkor 
folytathatod az üzletet akkor is, ha Rahmi már nem lesz. 

- Igazad van - szólt Pepe, aki nem volt valami lángész, de 
az üzleti szempontokat fel tudta fogni, ha egyszerűen 
magyarázták meg neki. 

Ellis közölte Rahmival, hogy Pepe is beleegyezett, Rahmi 
pedig a következő vasárnapra szervezte meg hármuk 
találkozóját. 


sk 


Azon a reggelen Ellis Jane ágyában ébredt. Hirtelen, 
riadtan vált éberré, mintha álmában lidércnyomás gyötörte 
volna. Aztán rögtön eszébe jutott, hogy miért olyan feszült. 

Az órára pillantott. Még korán volt. Gondolatban 
végigfutott a tervén. Ha minden jól megy, akkor ma diadalt 
ülhet több mint egyéves kitartó, alapos munkája 
eredményeképpen. És akkor megoszthatja győzelmét Jane- 
nel, feltéve persze, ha életben lesz még, mire lemegy a 
nap. 

A lány felé fordította a fejét, óvatosan mozdulva, nehogy 
felébressze. Szíve megdobbant, mint mindig, ha meglátta 
az arcát. A lány hanyatt feküdt, fitos orrával a plafon felé 
bökve, sötét haja kitárt madárszárnyként terült szét a 
párnán. A férfi nézte a lány széles száját, a telt ajkakat, 
amelyek oly gyakran és oly érzékien csókolták őt. A tavaszi 
napfény felfedte az arc alsó részén sűrűn nőtt szőke pihéket 
- a szakállát, ahogy a férfi nevezte, ha ugratni akarta a 
lányt. 

Ritka gyönyörűség volt így látni őt, álmában, elernyedt, 
kifejezéstelen arccal. Amúgy nagyon is eleven volt ez az arc 
- — nevetett, rosszalló tekintetet vetett,  grimaszolt, 
meglepődést, kétkedést vagy szánalmat fejezett ki. 
Legjellemzőbb arckifejezése a huncut mosoly volt, ilyenkor 
arra a csintalan kölyökre emlékeztetett, aki éppen most 


követett el valami különösen ördögi tréfát. Csak amikor 
aludt vagy erősen gondolkodott, akkor volt olyan, mint 
ebben a pillanatban; mégis a férfi ilyennek szerette 
legjobban, mert ilyenkor, amikor védtelen és öntudatlan 
volt, egész látványa a lassú, forró, földalatti tűzként belülről 
égő, lappangó érzékiséget sejtette. Amikor ilyennek látta, 
szinte égett a vágytól, hogy megérintse a lányt. 

Ez meglepte. Amikor nem sokkal azután, hogy Párizsba 

érkezett, először találkozott Jane-nel, a lány annak a tipikus 
minden-lében-kanálnak a benyomását keltette benne, akit 
minden fővárosban ott lehet találni a fiatalok és a 
radikálisok — között, akik bizottságokat választanak, 
kampányokat szerveznek az apartheid ellen és a nukleáris 
leszerelés mellett, El Salvador és a vízszennyezés miatt 
szervezett tüntetések élén menetelnek, akik pénzt 
gyűjtenek Csád éhező népének és akik megpróbálnak 
tehetséges fiatal filmrendezőket támogatni. Az embereket 
feltűnő szépsége vonzotta; bája mindenkit elragadott és 
lelkesedése mindenkit felvillanyozott. Ellis többször 
randevúzott vele, pusztán azért az élvezetért, hogy 
végignézhesse, egy csinos lány hogyan pusztítja el a 
bifszteket; aztán - soha nem tudott pontosan 
visszaemlékezni arra, hogyan is történt - felfedezte, ez a 
nyugtalan lány belül szenvedélyes nő, és beleszeretett. 
. Tekintete körbevándorolt a lány kis műteremlakásán. 
Örömmel fedezte fel azokat az ismerős holmikat, amelyek a 
lány személyiségére utaltak: a kis kínai vázából készült 
jópofa lámpát; egy polcot, amin a közgazdaságról és a 
nyomorról szóló könyvek sorakoztak; a nagy, puha 
pamlagot, amibe egészen bele lehetett süppedni; egy fotót, 
amely egy kétsoros gombolású kabátot viselő, jóképű férfit 
ábrázolt, s ami valószínűleg a hatvanas évek elején készült 
Jane apjáról; egy kis ezüstkupát, amit a lány nyert Pitypang 
nevű pónijával 1971-ben, tíz évvel azelőtt. Ő akkor volt 
tizenhárom éves, én pedig huszonhárom - gondolta Ellis; és 
míg ő Hampshire-ben megnyerte a póni lovagló versenyt, 
én Laoszban voltam és gyalogsági aknákat raktam le a Ho 
Shi Minh Ösvényen. 


Amikor a férfi úgy egy évvel ezelőtt először látta a lakást, 
az még meglehetősen üres volt, mert a lány épp akkor 
költözött ide a külvárosból: nem volt más az egész, mint 
egy kis padlásszoba, az alkóvban egy konyhával, egy 
zuhanyzófülke; és lent a hallban egy toalett. S a piszkos kis 
manzárdot a lány fokozatosan vidám fészekké varázsolta. 
Mint tolmács nagyon jól keresett, franciát és oroszt 
fordított angolra, de a lakbér is magas volt - a lakás a 
Boulevard St. Michel mellett volt -, így hát Jane 
megfontoltan vásárolt: összegyűjtött pénzét igazán 
megfelelő mahagóni asztalra, antik ágyra és tabrizi 
szőnyegre költötte. Az ilyen nőket szokta Ellis apja finom 
ízlésű hölgyeknek nevezni. Szeretni fogod Papa, gondolta 
Ellis. Egyszerűen bolondulni fogsz érte. 

A férfi az oldalára fordult, hogy szembekerüljön vele, és 
mintha csak előre tudta volna, ezzel a mozdulattal 
fölébresztette a lányt. A nagy kék szemek a másodperc egy 
tört részéig a plafonra bámultak, majd a férfi felé 
fordultak. Jane rámosolygott és a férfi karjaiba gördült. - 
Hello - suttogta, mire az megcsókolta. 

A férfi azonnal begerjedt. Egy ideig összebújva feküdtek, 
félálomban csókolózva újra meg újra, aztán a lány egyik 
lábát átvetette a férfi csípőjén és szó nélkül, bágyadtan 
szeretkezni kezdtek. 

Amikor szeretők lettek és reggel, éjjel, sőt sokszor a 
délután kellős közepén is szeretkeztek, Ellis úgy vélte, hogy 
ez az állóképesség nem tarthat sokáig, és néhány nap, 
vagy mondjuk pár hét után az újdonság megkopik és majd 
ők is visszatérnek a statisztikai átlagnak megfelelő heti két 
és fél alkalomhoz. Tévedett. Egy év elteltével még mindig 
úgy keféltek, mint nászutasok. 

Jane fölébe fordult, teljes súlyával a férfi testére 
nehezedve. Nyirkos bőre az övéhez tapadt. Ellis a lány apró 
teste köré fonta a karjait és magához szorította, amint 
egészen beléje hatolt. A lány érezte, hogy a férfi a tetőpont 
felé közeledik; fölemelte a fejét és lenézett rá, aztán nyitott 
szájjal csókolta, mialatt a férfi elélvezett a testében. 
Közvetlenül ezután Jane egy halk, mély nyögést hallatott, 


és Ellis megérezte, hogy a lány elérkezett egy hosszú, 
szelíd, lebegő vasárnap reggeli orgazmushoz. Jane a férfin 
maradt, még mindig félálomban. Ellis a haját simogatta. Kis 
idő múlva a lány megmoccant. 

- Tudod, milyen nap van ma? - motyogta. 

- Vasárnap. 

- Ezen a vasárnapon te vagy a soros az ebédkészítésben. 

- Nem felejtettem el. 

- Jó. - Kis szünetet tartott. - Mit kapok? 

Bifszteket, krumplit, borsót, kecskesajtot, epret és 
Chantilly-krémet. 

A lány nevetve emelte föl a fejét. 

- Mindig ezt csinálod! 

- Na ne. A múltkor zöldbabot ettünk. 

- És az azelőtti alkalomról pedig megfeledkeztél, és 
étterembe mentünk ebédelni. Nem gondolod, hogy a 
szakácsművészetedben elkelne egy kis változatosság? 

- Hé, várj csak egy percet! Arról volt szó, hogy 
vasárnaponként felváltva főzünk ebédet. Az nem volt benne 
az alkuban, hogy minden egyes alkalommal másfélét kell 
főzni. 

Jane visszahuppant a férfira, vereséget színlelve. 

Ellis tudatában mindvégig ott motoszkált aznapi 
tennivalója. Szüksége volt a lány akaratlan segítségére is, 
és ez volt az a pillanat, hogy megkérje őt. 

- Ma délelőtt randevúm van Rahmival - kezdte. 

- Rendben. Majd később találkozunk nálad. 

- Van valami, amit megtehetnél nekem ha nincs ellene 
kifogásod, hogy egy kicsit korábban menj oda. 

- Micsodát? 

- Főzd meg az ebédet. Ne! Ne! Csak vicceltem. 
Szeretném, ha a segítségemre lennél egy kis 
összeesküvésben. 

- Folytasd - mondta a lány. 

- Ma van Rahmi születésnapja és Musztafa, a bátyja itt 
van a városban, de Rahmi nem tudja. - Ha ez bejön, 
gondolta Ellis, soha többé nem hazudok neked. - Azt 
akarom, hogy Musztafa meglepetésként toppanjon be 


délben Rahmi vendégei közé. De szükségem van egy 
cinkosra. 

- Benne vagyok - hangzott a válasz. Jane legurult a 
férfiról és fölült törökülésbe. Melle olyanvolt, akár az alma: 
sima, kerek és kemény. Hajának vége a mellbimbóját 
csiklandozta. 

- Mit kell tennem? 

- A dolog roppant egyszerű. Meg kell mondanom 
Musztafának, hová menjen, csakhogy Rahmi még nem 
döntötte el, hol szeretne ebédelni. Szóval Musztafának az 
utolsó pillanatban kell üzenetet hagynom. Es Rahmi 
valószínűleg ott lesz mellettem, amikor telefonálok. 

- És mi a megoldás? 

- Téged foglak fölhívni. Hülyeségeket fogok mondani. Ne 
törődj semmivel, csak a címmel. Hívd föl Musztafát, add 
meg neki a címet és mondd meg neki, hogyan jut oda. - 
Mindez nagyon jól hangzott, amikor Ellis kigondolta; de 
most őrülten valószínűtlennek tűnt. 

Jane mégsem gyanakodott. 

- Elég egyszerűen hangzik - mondta. 

- Jól van  - szólt élénken Ellis, — leplezve 
megkönnyebbülését. 

- És miután telefonáltál, mennyi idő múlva érsz haza? 

- Egy órán belül. Egy kicsit várok, hogy láthassam a 
meglepetést, de az ebédről meglépek. 

Jane elkomorodott. 

- Téged meghívtak, engem pedig nem. 

Ellis vállat vont. 

- — Feltételezem, ez egy kanmuri. -  Kinyúlt az 
éjjeliszekrényen lévő  jegyzettömbért és  följegyezte 
Musztafa nevét és telefonszámát. 

Jane leszállt az ágyról, átvágott a szobán a 
zuhanyozófülkéhez. Kinyitotta az ajtót és megeresztette a 
csapot. Hangulata megváltozott. Már nem mosolygott. Ellis 
megkérdezte: 

- Most mitől lettél dühös? 


- Nem vagyok dühös - válaszolta. - De időnként 
egyáltalán nem tetszik nekem, ahogy a barátaid kezelnek 
engem. 

- De hát te is tudod, milyenek a törökök a lányokkal. 

- Pontosan a lányokkal. A tiszteletre méltó asszonyok 
ellen nincs kifogásuk; de én lány vagyok. 

Ellis sóhajtott. 

- Nem jellemző rád, hogy néhány soviniszta őskori 
nézetei felingereljenek. Mire célzol valójában? 

A lány egy pillanatra eltűnődött, meztelenül állva a 
zuhany mellett, és oly gyönyörű volt, hogy Ellis szeretett 
volna újra szeretkezni vele. Jane megszólalt: 

- Azt hiszem, azt akarom mondani, hogy nem kedvelem a 
státuszomat. Elköteleztem magam melletted, ezt mindenki 
tudja - nem fekszem le senki mással, még csak el sem 
járok sehová más férfiakkal -, de te nem kötelezted el 
magad énmellettem. Nem élünk együtt, sokszor azt sem 
tudom, hol jársz vagy mit csinálsz, még soha nem 
találkoztunk egymás szüleivel... és az emberek mindezt 
tudják, így hát úgy kezelnek engem, mint valami ringyót. 

- Túlzásba viszed. 

- Mindig ezt mondod. - Belépett a zuhanyozóba és 
bevágta az ajtót. Ellis benyúlt a fiókba, ahol a cókmókját 
tartotta arra az esetre, ha itt tölti az éjszakát; kivette a 
borotváját és a konyhai  mosogatónál elkezdett 
borotválkozni. Ezen a vitán, még sokkal hosszabban, már 
máskor is átestek, és tudta, mi rejlik mindennek a mélyén: 
Jane azt akarta, hogy együtt éljenek. 

Hát persze, hogy a férfi is ugyanezt akarta; feleségül 
akarta venni a lányt és élete hátralevő részét vele leélni. De 
várnia kellett, míg ez a megbízatása véget nem ér és ezt 
nem mondhatta meg neki, ezért mindig olyanokkal ütötte 
el, hogy "még nem vagyok készen", meg hogy "csak időre 
van szükségem", és ezek a ködös kibúvók felbőszítették a 
lányt. Jane szerint egy éven át szeretni egy férfit már épp 
elég hosszú idő ahhoz, hogy az a másik is kinyilatkoztasson 
már valamit. És természetesen igaza is volt. De ha ma 
minden jól megy, akkor mindent tisztázhat. 


Befejezte a borotválkozást, a borotvát becsavarta egy 
törülközőbe és visszatette a fiókba. Jane kijött a 
zuhanyzóból, s most ő ment be. Nem szólunk egymáshoz, 
gondolta; micsoda ostobaság. 

Míg ő zuhanyozott, a lány kávét főzött. Gyorsan fölvette 
kopott vászon farmerját, hozzá egy fekete trikót és leült a 
lánnyal szembe a kis mahagóni asztalhoz. Jane kávét 
töltött neki és így szólt: 

- Komolyan akarok beszélni veled. 

- Oké - mondta a férfi -, ebédnél sort kerítünk rá. 

- Miért nem most? 

- Nincs időm. 

- . Rahmi születésnapja fontosabb, mint a mi 
kapcsolatunk? 

- Természetesen nem. - Ellis megérezte saját hangjában 
az ingerültséget és egy belső hang figyelmeztette: "égy 
kedves, mert elveszítheted őt". - De megígértem, és 
fontos, hogy betartsam az ígéreteimet. Ezzel szemben 
nincs túl sok jelentősége, most ejtjük-z-e meg ezt a 
beszélgetést, vagy egy kicsit később. 

Jane arca merev, makacs kifejezést öltött, amit Ellis már 
ismert: akkor nézett így, amikor valamilyen elhatározásra 
jutott és valaki megpróbálta eltéríteni attól. 

- Nekem fontos, hogy most beszéljünk. 

A férfi egy pillanatra kísértést érzett, hogy most rögtön 
elmondja a teljes igazságot. De nem így tervezte el. Alig 
volt ideje, az esze másutt járt és nem készült még föl rá. 
Sokkal jobb lenne később, amikor mindketten nyugodtak és 
elmondhatná a lánynak, hogy feladatát Párizsban 
elvégezte. Így hát azt mondta: 

- Azt hiszem, most szamár vagy és nem hagyom magam 
megfélemlíteni. Kérlek, beszéljük meg később. Most 
mennem kell. 

- Ezzel fölállt. 

Ahogy az ajtó felé ment, a lány azt mondta: 

- Jean-Pierre megkért, hogy menjek vele Afganisztánba. 

Ez oly mértékben váratlanul érte, hogy Ellisnek egy 
pillanatra gondolkodnia kellett, hogy felfogja. 


- Komolyan beszélsz? - kérdezte hitetlenkedve. 

- Komolyan. 

Ellis tudta, hogy Jean-Pierre szerelmes Jane-be, akárcsak 
még fél tucat férfi, s ez elkerülhetetlen volt egy ilyen nő 
esetében. Igaz, egyik férfi sem volt komoly vetélytárs, 
legalábbis egészen eddig a pillanatig azt gondolta, hogy 
nem. Kezdte visszanyerni önuralmát. Így szólt: 

- Miért akarnál fátyolba burkolózva ellátogatni egy 
háborús övezetbe? 

- Ezen nincs mit humorizálni! - mondta a lány hevesen. - 
Az életemről beszélek! 

A férfi hitetlenkedve rázta meg a fejét. 

- Nem mehetsz Afganisztánba. 

- Miért nem? 

- Mert engem szeretsz. 

- Ettől még nem rendelkezhetsz velem. 

Legalább nem mondta azt, hogy "nem, nem szeretlek". 
Ellis az órájára nézett. Nevetséges volt az egész: néhány 
óra múlva mindent, amit csak hallani akar, elmond a 
lánynak. 

- Nem akarom ezt csinálni - mondta. - A jövőnkről 
beszélünk, s ezt nem lehet csak úgy elkapkodni. 

- Nem fogok örökké várni - válaszolta Jane. 

- Nem kérem, hogy örökké várj. Csak arra kérlek, várj 
néhány órát. - Megérintette a lány arcát. - Ne 
veszekedjünk néhány óra miatt. 

A lány fölállt és hevesen megcsókolta. 

- Nem mész Afganisztánba, ugye? - kérdezte a férfi. 

- Nem tudom - mondta a lány egyenesen. 

Ellis megpróbálkozott egy vigyorgással. 

- Vagy legalábbis ebéd előtt nem mégy. 

Jane visszamosolygott és bólintott: 

- Ebéd előtt nem. 

A férfi még egy percig hosszan nézte, azután elment. 


k 


A Champs Elysées széles sugárútján turisták és párizsiak 
tömege hemzsegett, akik kószálással töltötték a délelőttöt 
és úgy kavarogtak a meleg tavaszi napsütésben, mint a 
kerge birkák. A presszók is tömve voltak. Ellis a mondott 
hely közelében álldogált, egy olcsó üzletben vásárolt 
hátizsákkal úgy festett, mint egy amerikai, aki autóstoppal 
járja be Európát. 

Szerette volna, ha Jane nem ezt a reggelt választja az 
összetűzésre: most biztosan tépelődik és mire Ellis hazaér, 
erősen megtépázott hangulatban lesz. 

Nos, először nem kell mást tennie, mint egy időre 
lecsillapítani felborzolt idegeit. 

Elhessegette gondolataiból Jane-t és az előtte álló 
feladatra koncentrált. 

A kis terrorista csoportot pénzelő embernek, Rahmi 
"barátjának" személyazonosságára két lehetőség 
kínálkozott. Az első variáció szerint az illető egy gazdag, 
szabadságszerető török, aki úgy döntött, politikai vagy 
személyes okokból, hogy a katonai diktatúra és támogatói 
elleni erőszak jogos. Ha erről van szó, akkor Ellis nagyon 
csalódott lenne. 

A másik lehetőség az, hogy ez az ember Borisz! 

Borisz legendás alak volt abban a körben, ahol Ellis 
mozgott - a forradalmi diákok, a száműzött palesztinok, az 
alkalmi politikai szónokok, a rosszul nyomtatott szélsőséges 
újságok szerkesztői, az anarchisták és a maoisták, az 
örmények között. Azt beszélték róla, hogy orosz, a KGB, a 
rettegett szovjet titkosszolgálat embere, aki bármilyen, 
nyugaton végrehajtandó baloldali erőszakos cselekedetet 
hajlandó pénzzel támogatni. Sokan kételkedtek a 
létezésében, különösen azok, akik már megpróbáltak - és 
sikertelenül - pénzt szerezni az oroszoktól. Ám Ellis időről- 
időre észrevette, hogy az olyan csoportok, amelyek 
hónapokon át nem csináltak mást, mint panaszkodtak, hogy 
még egy sokszorosító gépet sem engedhetnek meg 
maguknak, rendre hirtelen elhallgattak és nem szóltak 
többet a pénzről, s nagyon magabiztosak lettek; ezt minden 


esetben nem sokkal később egy emberrablás, fegyveres-, 
vagy bombamerénylet követte. 

Egészen biztos - gondolta Ellis - az oroszok adtak pénzt 
az olyan csoportoknak, mint a török disszidenseké: aligha 
tudtak ellenállni a bajkeverés ilyen olcsó és jóformán 
kockázatmentes módjának. Emellett az USA is pénzelt 
emberrablókat és gyilkosokat Közép-Amerikában, és Ellis 
nemigen hitte, hogy a Szovjetunió aggályoskodóbb lenne, 
mint a saját hazája. És minthogy ebben a szakmában a 
pénzt nem folyószámlákon tartják és nem is telex útján 
mozgatják, valakinek át kell nyújtania a szóban forgó 
bankjegyeket; mindebből az következik, hogy kell lennie 
egy Borisz-féle figurának. 

Ellís rendkívül szeretett volna vele találkozni. 

Rahmi pontosan tíz harminckor tűnt föl, rózsaszín Lacoste 
inget, kifogástalanul vasalt rozsdabarna nadrágot viselt és 
idegesnek látszott. Egyetlen égő pillantást lövellt Ellis felé, 
azután elfordította a fejét. 

Ellis tíz-tizenöt yardnyira lemaradva követte, ahogy azt 
előzőleg megbeszélték. 

A következő utcai presszónál ült az izmos, elhízott Pepe 
Gozzi, fekete selyemöltönyben, mint aki miséről jött, s ez 
valószínűleg így is volt. Hatalmas aktatáskát tartott az 
ölében. Fölállt és többé-kevésbé Ellis mellé csapódott, oly 
módon, hogy egy felületes szemlélő nem vehette biztosra, 
vajon együtt vannak-e vagy sem. 

Ellis a szeme sarkából figyelte Pepét. A korzikainak az 
állatokra jellemző önfenntartási ösztöne volt: feltűnés 
nélkül ellenőrizte, követik-e: egyszer, amikor átment az 
úton, és így teljesen természetes módon végigpillanthatott 
maga mögött a sugárúton, amíg arra várt, hogy váltson a 
lámpa; aztán meg, amikor elhaladt egy saroküzletnél, ahol 
a rézsútos kirakatüvegben láthatta a mögötte jövő 
embereket. 

Ellis kedvelte Rahmit, de Pepét nem. Rahmi komoly volt 
és fennkölt gondolkodású és akiket megölt, azok 
valószínűleg ki is érdemelték a halált. Pepe teljesen más 
volt. Ő ezt pénzért csinálta, mert túl durva és ostoba volt 


ahhoz, hogy a törvényes üzletek világában keresse a 
megélhetést. 

A Diadalívtől három háztömbnyire keletre Rahmi egy 
mellékutcába fordult. Ellis és Pepe követték. Rahmi 
átvezette őket az úton és bement a Lancaster Szállóba. 

Szóval itt van a randevú. Ellis remélte, hogy a találkozó 
a szálló egyik bárjában vagy éttermében lesz: nyilvános 
helyen nagyobb biztonságban érezné magát. 

A kinti hőség után a márvánnyal burkolt hall hűvös volt. 
Ellis megborzongott. Egy szmokingos pincér görbén nézett 
farmerjára. Rahmi az L-alakú előcsarnok túlsó végében 
beszállt egy kis liftbe. Akkor hát egy hotelszoba lesz. Hát 
legyen. Ellis követte Rahmit a felvonóba és Pepe is 
bepréselődött mögöttük. 

Ellis idegei pattanásig feszültek, ahogy mentek fölfelé. A 
negyediken szálltak ki, Rahmi a 41-es szobához vezette 
őket és kopogott. 

Ellis megpróbált nyugodt és közömbös képet vágni. 

Az ajtó lassan kinyílt. 

Borisz volt az! Ellis tudta, amint rápillantott és győzelmi 
mámort érzett, ugyanakkor kirázta a hideg a félelemtől. Az 
egész emberről lesírt Moszkva: egyszerű hajviseletű, feje 
búbjától egészen szolid, praktikus cipője orráig; s kemény, 
méricskélő tekintetéből és kegyetlen vonalú szájáról csak 
úgy sütött a KGB félreismerhetetlen stílusa. Ez az ember 
nem olyan volt, mint Rahmi vagy Pepe; sem forrófejű 
idealista, sem aljas maffiózó. Borisz kőszívű profi terrorista 
volt, aki egy pillanatig sem habozott volna az előtte álló 
három ember bármelyikének, vagy akár mind a hároménak 
szétlőni a fejét. 

Már régóta kereslek téged, gondolta Ellis. 

Borisz az őt részben eltakaró, félig nyitott ajtóban állt egy 
pillanatig, amíg tanulmányozta őket, aztán hátralépett és 
így szólt franciául: 

- Jöjjenek be. 

Egy lakosztály nappalijába vonultak be. A szoba 
választékos berendezése székekből, könnyen mozgatható 
asztalokból és egy tizennyolcadik századinak tűnő antik 


pohárszékből állt. Egy remek, hajlított lábú kis asztalkán 
egy karton Marlboro és egy liter vámmentes brandy állt. A 
távolabbi sarokból félig nyitott ajtó vezetett a hálószobába. 

Rahmi ideges felületességgel mutatta be őket. 

- Pepe. Ellis. A barátaim. 

Borisz széles vállú férfi volt, fehér ingének felgyűrt ujjai 
látni engedték húsos, szőrös alkarját. Kék gyapjúnadrágja 
túl meleg volt ebben az időjárásban. A szék támláján egy 
kockás zakó lógott, ami egyáltalán nem illett a kék 
nadrághoz. 

Ellis a szőnyegre tette hátizsákját és leült. 

Borisz a brandysüveg felé mutatott: 

- Egy italt? , 

Ellis délelőtt tizenegykor nem akart még brandyt inni. Így 
szólt: 

- Igen, kérek - egy kávét. 

Borisz kemény, barátságtalan pillantást vetett rá, majd 
ezt mondta: 

- Mindannyian fogunk kávézni - és a telefonhoz lépett. 
Megszokta, hogy mindenki fél tőle, gondolta Ellis; nem 
tetszik neki, hogy egyenlő félként kezelem. 

Rahmi egyszerűen rettegett Borisztól és izgatottan 
fészkelődött, és míg az orosz a szobapincéreket hívta, ki- 
begombolgatta rózsaszín pólóingjének felső gombját. 

Borisz visszaakasztotta a kagylót és Pepéhez intézte 
szavait. 

- Örülök, hogy találkoztunk - mondta franciául. - Azt 
hiszem, mi tudunk segíteni egymásnak. 

Pepe szó nélkül bólintott. Előre dőlve ült a 
bársonyszéken, fekete ruhás hatalmas tömege bizarr 
módon törékenynek tűnt az elegáns bútorhoz képest, 
mintha csak az törhetné össze őt. Pepének sok közös 
vonása van Borisszal, gondolta Ellis: mindketten tisztesség 
és könyörület nélküli erős, kegyetlen emberek. Ha Pepe 
lenne az orosz, akkor biztos a KGB-ben lenne, s ha Borisz 
lenne francia, úgy ő tartozna a maffiához. 

- Mutassa meg a bombát - szólt Borisz. 


Pepe kinyitotta aktatáskáját, ami körülbelül egy láb 
hosszú és néhány inch széles, sárgás anyagot tartalmazó 
tömbökkel volt megpakolva. Borisz letérdelt a szőnyegre a 
táska mellé és ujja hegyével belebökött az egyik tömbbe. 
Az anyag  besüppedt, akár a  cementpor. Borisz 
megszagolta. 

- Úgy vélem, ez C3 - mondta Pepének. 

Pepe bólintott. 

- Hol a szerkezet? 

- Ellis hátizsákjában - válaszolta Rahmi. 

Ellis így szólt: 

- Nem, nincs nálam. 

A szobában egy pillanatra nagy csönd lett. Rahmi jóképű, 
fiatal arcára kiült a pánik. 

- Hogy érted ezt? - kérdezte zavartan. Rémült szemeit 
Ellisről Borisz felé fordította, majd újra vissza. - Azt 
mondtad... én mondtam neki, hogy te... 

- Kuss - mondta Borisz durván. Rahmi elhallgatott. 
Borisz várakozóan nézett Ellisre. 

Ellis olyan tettetett közömbösséggel beszélt, amit 
egyébként egyáltalán nem érzett. 

- Attól tartottam, hogy esetleg ez egy csapda, így otthon 
hagytam a szerkezetet. De pár percen belül itt lehet. Épp 
csak fel kell hívnom a barátnőmet. 

Borisz jó néhány percig nézte őt. Ellis, amilyen hűvösen 
csak tudta, úgy viszonozta pillantását. Végül Borisz 
megszólalt: 

- Miből gondolta, hogy ez csapda lehet? 

Ellis úgy döntött, ha most magyarázkodásba kezd, az 
olyan lenne, mintha védekezne. Ez amúgy is ostoba kérdés 
volt. Dühödt pillantást lövellt Borisz felé, vállat vont és egy 
szót sem szólt. 

Borisz továbbra is kutatóan nézett rá. Végül az orosz így 
szólt: 

- Én fogok telefonálni. 

Ellis tiltakozásra akarta nyitni a száját, de visszanyelte a 
szavakat. Ez nem várt fejlemény volt. Gondosan tartotta 
magát az "egy-átkozott-szót-sem-szólok"-pózhoz, miközben 


bőszen gondolkodott. Hogy fog Jane reagálni egy idegen 
hangjára? És mi történik, ha nem lesz ott, ha úgy döntött, 
hogy nem tartja be az ígéretét? Már megbánta, hogy 
összekötőnek használta a lányt. De most már túl késő volt. 

- Ön óvatos ember - mondta Borisznak. 

- Ön is. Mi a telefonszáma? 

Ellis megadta. Borisz felírta a számot a telefon melletti 
üzenőfüzetbe, aztán tárcsázni kezdett. 

A többiek csöndben várakoztak. 

Borisz megszólalt: 

- Halló? Ellis nevében telefonálok. 

Talán az ismeretlen hang nem vágja földhöz, gondolta 
Ellis, végtére is valamiféle hülye hívást vár. We törődj 
semmivel, csak a címmel, mondta a lánynak. 

- Micsoda? - kérdezte Borisz ingerülten és Ellis azt 
gondolta: "Ó, beszarok, most mi a fenét mondhat?" 

- Igen, az vagyok, de ne törődjön vele - így Borisz. - Ellis 
arra kéri, hogy hozza a szerkezetet a rue de Berri-re, a 
Lancaster Szálló 41-es szobájába. 

Ujabb szünet. 

Tartsd be a játékszabályokat, Jane - gondolta Ellis. 

- Igen, nagyon szép hotel. 

Hagyd a bolondozást! Csak mondd neki, hogy megteszed 
- kérlek! 

- Köszönöm - mondta Borisz és gúnyosan hozzátette: - 
Ön igazán nagyon kedves! - aztán letette a kagylót. 

Ellis megpróbált olyan arckifejezést vágni, mint aki 
végig azt várta, hogy semmi probléma nem lesz. 

Borisz azt mondta: 

- Tudta, hogy orosz vagyok. Honnan jött rá? 

Ellis egy pillanatra zavarba jött, aztán ráébredt. 

- Nyelvész - mondta. - Ismeri az akcentusokat. 

Pepe most szólalt meg először. 

- Amíg arra várunk, hogy ez a pina megérkezzen, lássuk 
a pénzt. 

- Rendben. - Borisz bement a hálószobába. 

Míg az orosz távol volt, Rahmi halkan odasziszegte 
Ellisnek: 


- Nem tudtam, hogy megjátszod ezt a trükköt! 

- Hát persze hogy nem tudtad - mondta Ellis a színlelt 
unalom hangján. - Ha tudtad volna, hogy mire készülök, 
már nem lett volna többé biztosíték, igaz? 

Borisz egy nagy barna borítékkal tért vissza és 
átnyújtotta Pepének. Pepe kinyitotta és elkezdte számolni a 
százfírankos bankjegyeket. 

Borisz fölbontotta a Marlborot és meggyújtott egy 
cigarettát. 

Ellis arra gondolt: "Remélem, Jane nem vár, mielőtt 
felhívja "Musztafát". Meg kellett volna mondanom, hogy 
nagyon fontos azonnal átadni az üzenetet." 

Egy idő után megszólalt Pepe: 

- Mind megvan. - Visszatette a pénzt a borítékba, 
végignyalta, leragasztotta és a kisasztalra tette. 

A négy ember percekig néma csöndben ült. 

Borisz megkérdezte Ellistől: 

- Milyen messze van innen a lakása? 

- Robogón tizenöt perc. 

Kopogtak az ajtón. Ellis megfeszült. 

- Gyorsan vezetett - mondta Borisz. Kinyitotta az ajtót. - 
Kávé - mondta utálkozva és visszament a helyére. 

Két fehérkabátos pincér zsúrkocsit gurított be a 
szobába. Fölegyenesedtek, megfordultak, és mindegyik 
kezében egy "D" típusú, M.A.B. pisztoly volt, olyan, amivel 
a francia detektíveket látták el. Egyikük azt mondta: 

- Senki se mozduljon. 

Ellis érezte, hogy Borisz ugrásra kész. Miért csak két 
nyomozó jött? Ha Rahmi valami őrültséget csinál és lelöőveti 
magát, ez éppen eléggé elterelné a figyelmet Pepéről és 
Boriszról, és így a fegyveresek fölé tudnának kerekedni. 

A hálószobaajtó fölpattant és két másik férfi állt ott 
pincérruhában, ugyanúgy fölfegyverkezve, mint kollégáik. 

Borisz elernyedt és beletörődés tükröződött az arcán. 

Ellis észrevette, hogy még a lélegzetét is visszatartotta. 
Most hosszú sóhajjal engedte ki. 

Vége volt az egésznek. 

Egy egyenruhás rendőrtiszt sétált be a szobába. 


- Csapda! - tört ki Rahmi. - Ez tényleg csapda! 

- Kuss - mondta Borisz és durva hangja még egyszer, 
újra elhallgattatta Rahmit. A rendőrtiszthez intézte szavait. 
- A legerőteljesebben tiltakozom ez ellen a gyalázat ellen - 
kezdte. - Kérem, vegye figyelembe, hogy... 

A rendőr bőrkesztyűs öklével szájon vágta. 

Borisz megérintette a száját, aztán a kezén lévő vérfoltra 
nézett. Viselkedése gyökeresen megváltozott, amint 
felfogta: ez a küzdelem túlságosan is komolyra fordult 
ahhoz, hogy ki tudja magyarázni magát. 

- Jól jegyezze meg az arcomat - mondta a rendőrtisztnek 
vérfagyasztó hangon - mert fogja még látni. 

- De ki az áruló? - kérdezte Rahmi. - Ki adott föl 
bennünket? 

- Ő - mondta Borisz, Ellisre mutatva. 

- Ellis? - kérdezte Rahmi hitetlenkedve. 

- A telefonhívás - mondta Borisz. - A cím. 

Rahmi Ellisre meredt. Ez az elevenébe vágott. 

Több egyenruhás rendőr jött be. A tiszt Pepére mutatott. 

- Az ott Gozzi - mondta. Két rendőr megbilincselte és 
elvezette Pepét. A tiszt Boriszra nézett. - Maga ki? 

Borisz unottan nézett vissza. 

- Nevem Jan Hocht - mondta. - Argentin állampolgár 
vagyok. 

- Nem számít - mondta a tiszt utálkozva. - Vigyék el. - 
Rahmihoz fordult. - Nos? 

- Nincs mit mondanom! - szólt Rahmi, igyekezvén, hogy 
hősiesen hangozzék. 

A tiszt csak megrándította a fejét és Rahmit is 
megbilincselték. Amíg kivezették, addig  Ellisre is 
ellenségesen nézett. 

A foglyokat egyesével vitték le a liften. Pepe aktatáskáját 
és az ezer frankot tartalmazó borítékot műanyagba 
burkolták. A rendőrségi fotós lépett be és fölállította 
háromlábú állványát. 

A tiszt így szólt Ellishez: 

- A hotel előtt áll egy fekete Citroen DS. - Majd habozva 
hozzátette: - Uram. 


Hát visszatértem a törvényes oldalra, gondolta Ellis. 
Milyen kár, hogy Rahmi sokkal vonzóbb ember volt, mint 
ez a zsaru. 

Lement a lifttel. A hotel folyosóján a fekete kabátos, 
csíkos nadrágos igazgató álldogált arcára fagyott fájdalmas 
kifejezéssel, amint egyre több rendőr masírozott be. 

Ellis kilépett a napsütésbe. A fekete Citroen az utca túlsó 
oldalán állt. Elől ült a sofőr, hátul pedig egy utas. Ellis a 
hátsó ülésre szállt be. A kocsi gyorsan indított. 

Az utas Ellis felé fordult és azt mondta: 

- Hello, John. 

Ellis mosolygott. Az, hogy több mint egy év után valódi 
nevét használta valaki, furcsa volt. 

- Hogy vagy, Bill? - kérdezte. 

- Megkönnyebbülten! - szólt Bill. - Tizenhárom hónapon 
át semmi mást nem hallottunk felőled, csak azt, hogy pénzt 
kérsz. És aztán egyszer csak kapunk egy ellentmondást 
nem tűrő telefonhívást, miszerint szervezzünk meg 
huszonnégy óra alatt egy helyi letartóztató osztagot. 
Képzelheted, mit meg nem kellett tennünk, hogy rábírjuk a 
franciákat erre anélkül, hogy megmondanánk nekik, miért! 
Az osztagnak készenlétben kellett állnia a Champs Elysées 
környékén, de ahhoz, hogy pontos címet megkapják, egy 
ismeretlen asszony hívására kellett várnunk, aki Musztafát 
kéri a telefonhoz. És ez volt minden, amit tudtunk! 

- Ez volt az egyetlen mód - mondta bocsánatkérőleg 
Ellis. 

- Nos, nem kis munkába került - és én most nagy 
szívességgel vagyok adósa ennek a városnak - de 
megtettük. Szóval mondd meg, megérte-e egyáltalán. Kit 
kaptunk el? 

- Az orosz maga Borisz - mondta Ellis. 

Bill arca széles vigyorra húzódott. 

- Gazember legyek, ha így van - mondta. - Elkaptad 
Boriszt? Nem viccelsz? 

- Nem viccelek. 

- . Jesszusom, legszívesebben visszavenném őket a 
franciáktól, mielőtt rájönnek, ki is ez. 


Ellis vállat vont. 

- Akárhogy is van, senki sem tud sokat kiszedni belőle. Ez 
tipikus felszentelt fajta. Az a fontos, hogy kivonjuk a 
forgalomból. Évekbe fog telni nekik, amíg pótolni tudják és 
az új Borisz számára kiépítik a kapcsolatokat. S ezenközben 
nekünk igazán sikerülhet lelassítani működésüket. 

- Erre fogadhatsz! Ez szenzációs. 

- A korzikai Pepe Gozzi, egy fegyverkereskedő - folytatta 
Ellis. - Az elmúlt években majdnem minden franciaországi 
terrorista akcióhoz ő szolgáltatta a fegyvereket és nem 
keveset más országokba is. Őt kell kihallgatni. Küldjetek el 
Marseille-be egy francia nyomozót, hogy beszéljen az 
apjával, , Mémé  Gozzival. Előre megjósolom, az 
öregemberről az derül majd ki, soha nem tetszett neki az 
ötlet, hogy a családja politikai bűnügyekbe keveredjen. 
Ajánljatok neki egy üzletet: felmentést Pepének, ha Pepe 
tanúskodik minden politikai ellen, akinek valamit eladott - 
de nem a közönséges bűnözők ellen. Mémé belemegy majd 
ebbe, mert ez nem számít barátok beköpésének. És ha 
Mémé beleegyezik, Pepe megteszi. A franciák éveken át 
emelhetik majd a vádakat. 

- Hihetetlen - Bill kábán nézett. - Egyetlen nap alatt 
elkaptad a világ valószínűleg két legnagyobb terrorista 
felbujtóját. 

- Egyetlen nap alatt? - mosolygott Ellis. - Egy évbe 
került. 

- Megérte. 

- A fiatal fickó Rahmi Coskun - mondta Ellis. Gyorsan 
beszélt, mert volt még valaki; akinek mindezt el akarta 
mondani. - Rahmi és csoportja robbantottak bombát a török 
légitársaságnál néhány hónappal ezelőtt, és még korábban 
ők ölték meg a követség egyik attaséját. Ha nyakon csíped 
az egész csoportot, holtbiztos, hogy tanúvallomásokon 
alapuló bizonyítékokat szerezhettek. 

- Vagy a francia rendőrség fogja meggyőzni őket, hogy 
gyónjanak meg mindent. 

- Igen. Adj egy ceruzát és leírom a neveket és címeket. 


- Tartsd csak meg - mondta Bill. - Szeretném, ha az 
egészet teljességgel majd a követségen foglalnád össze. 

- Nem megyek vissza a követségre. 

- John, ne borítsd föl a programot. 

- Megadom neked ezeket a neveket, s így minden fontos 
információ a kezedben lesz, még akkor is, ha ma délután 
engem elüt egy őrült francia taxisofőr. Ha életben maradok, 
találkozunk holnap reggel és odaadom neked a teljes 
részletes anyagot. 

- Miért kell várnom? 

- Ebédre várnak. 

Bill felhúzta a szemöldökét. 

- Azt hiszem, tartozunk neked ezzel - mondta ímmel- 
ámmal. 

- Erre céloztam én is. 

- Kivel ebédelsz? 

- Jane Lambert-tel. Ő volt az egyik, akinek a nevét 
megadtad, amikor eredetileg megbíztál ezzel. 

- Emlékszem. Mondtam neked, hogyha a bizalmába 
férkőzöl, bemutat neked minden őrült baloldalit, arab 
terroristát, a  Bader-Meinhof sleppjét és avantgarde 
költőket, valahány csak Párizsban él. 

- Így is történt, leszámítva azt, hogy beleszerettem. 

Bill olyan képet vágott, mint az a connecticuti bankár, 
akinek éppen most jelentették be, hogy a fia egy néger 
milliomos lányát szereti.- Ah, milyen valójában a lány? 

- Nem bolond, bár van néhány őrült barátja. Mit 
mondhatnék neked? Olyan szép, akár egy festmény, vág az 
esze, mint a borotva és csökönyös, mint a szamár. 
Csodálatos. Ő az a nő, akit egész életemben kerestem. 

- Na, most már látom, hogy miért inkább vele ünnepelsz, 
mint velem. Mit fogsz csinálni? 

Ellis mosolygott. 

- Kinyitok egy üveg bort, sütök néhány szelet bifszteket, 
megmondom neki, hogy terroristák elfogásával keresem a 
kenyerem és megkérem, legyen a feleségem. 


MÁSODIK FEJEZET 


Jean-Pierre áthajolt a büféasztalon és részvéttel telve 
bámulta a barna nőt. 

- Azt hiszem, értem, mit érez - mondta melegen. - 
Emlékszem, amikor én az orvosira jártam, az első év vége 
felé teljesen lehangolt voltam. Úgy tűnik, mintha jóval több 
ismeretanyagot kapna az ember annál, amit egyetlen agy 
befogadni képes, és ilyenkor nem tudjuk, mihez is 
kezdjünk mindezzel, hogy a vizsgán megfeleljünk. 

- Pontosan így van - mondta a lány élénken bólogatva. A 
sírás szélén állt. 

- Ez jó jel - bíztatta a lányt. - Azt jelenti, hogy már túl 
van a nehezén. Mindig azok buknak meg, akik egy csöppet 
sem aggódnak. 

A lány barna szemei hálásan csillogtak. 

- Tényleg így gondolja? 

- Biztos vagyok benne. 

A lány imádattal nézett rá. Szívesebben falnál föl engem, 
mint az ebédedet, igaz? - gondolta Jean-Pierre. A lány 
kissé megmozdult, pulóverének nyaka szétnyílt és kivillant 
melltartójának csipkés szegélye. Jean-Pierre pillanatnyi 
kísértést érzett. A kórház keleti szárnyán volt egy 
fehérnemű-raktár, amit reggel kilenc harminc után soha 
nem használtak. Jean-Pierre ezt már többször is kiaknázta. 
Belülről bezárhatod az ajtót és lefekhetsz a tiszta lepedők 
puha halmára... 

A barnaság sóhajtott és a villájára tűzött húsdarabot a 
szájához emelte, és amint rágni kezdett, Jean-Pierre minden 
érdeklődését elvesztette. Gyűlölte evés közben nézni az 
embereket. Végül is csak az izmait feszítette meg, hogy 
bebizonyítsa, még mindig képes rá: igazából nem akarta 
elcsábítani a lányt. Pedig nagyon csinos volt göndör 
hajával, meleg, mediterrán színeivel, és szép volt a teste is; 
de az utóbbi időben Jean-Pierre-t nem lelkesítették az 
alkalmi hódítások. Az egyetlen lány, aki néhány percnél 


hosszabb időre is el tudná őt bűvölni, az Jane Lambert - és 
ő még csak megcsókolni sem hajlandó. 

Elfordult a kis barnától és tekintete nyugtalanul 
kalandozott körbe a kórházi büfében. Egyetlen ismerőst 
sem látott. A helyiség majdnem üres volt: korán ebédelt, 
mert a korai műszakban dolgozott. 

Hat hónapja már, hogy először meglátta egy zsúfolt 
teremben Jane elképesztően szép arcát; ez egy koktélpartin 
történt, amit a feminista nőgyógyászatról írt új könyv 
megjelenésének tiszteletére adtak. Jean-Pierre 
emlékeztette rá, hogy olyasmi, mint feminista gyógyszer 
nincs, csak jó gyógyszer és rossz gyógyszer létezik. Mire a 
lány azt válaszolta, hogy keresztény matematika sincs, de 
mégis egy Galilei nevezetű eretnekre volt szükség, hogy 
bebizonyosodjék, a Föld forog a Nap körül. Jean-Pierre 
leglefegyverzőbb modorában kiáltott föl: "Igaza van!", és 
ettől kezdve barátok lettek. 

A lány mégis ellenállt vonzerejének, ha nem is maradt 
érzéktelen. Kedvelte őt, de úgy tűnt, teljesen elkötelezte 
magát az amerikainak, noha Ellis jóval idősebb volt Jane- 
nél. Valahogy ez még kívánatosabbá tette őt Jean-Pierre 
szemében. Bárcsak Ellis valahogy eltűnne a képből - elütné 
egy busz vagy mit tudom én... Az utóbbi időben Jane 
ellenállása mintha gyengülne - vagy mindez csak 
vágyálom? 

A kis barna azt kérdezte: 

- Igaz, hogy ön két évre Afganisztánba megy? 

- Így van. 

- Miért? 

- Mert hiszek a szabadságban, úgy vélem. És mert nem 
azért csináltam mindezt végig, hogy kizárólag kövér 
üzletemberek szívkoszorú-bántalmaival foglalkozzak. - A 
hazugságok automatikusan tolultak ajkára. 

- De miért két évre? Akik ezt vállalják, általában három- 
hat hónapra mennek el, maximum egy évre. Két év egész 
örökkévalóságnak tűnik. 

- Igazán? - Jean-Pierre szája torz mosolyra húzódott. - 
Nézze, igazán nehéz bármilyen komoly eredményt elérni 


rövid idő alatt. Rövid látogatásra küldeni orvosokat 
meglehetősen hatástalan. A lázadóknak állandó orvosi 
ellátásra van szükségük, egy olyan kórházra, amit mindig 
ugyanott találnak, és aminek a személyzete évről évre 
legalább nagyjából ugyanaz. Ahogy a dolgok most állnak, 
az emberek fele nem tudja, hová vigye a betegeket és a 
sebesülteket, nem követik az orvos utasításait, mert soha 
nem ismerhetik meg annyira, hogy bízzanak is benne, és 
senkinek sincs ideje arra, hogy egészségügyi képzésben 
vegyen részt. És a vállalkozóknak az országba, majd onnan 
visszautaztatása meglehetősen költségessé teszi az 
"ingyenes" szolgáltatást. - Jean-Pierre akkora erőfeszítést 
fektetett ebbe a beszédbe, hogy már majdnem maga is 
hitte, mit mond, és emlékeztetnie kellett saját magát arra, 
hogy Afganisztánba való utazásának mi is az igazi oka, és 
hogy ez az, amiért két évig kell maradnia. 

Mögötte megszólalt a hang: 

- Kik nyújtanak ingyenes szolgáltatást? 

Megfordult és meglátott egy másik párt, kezükben étellel 
megpakolt tálcával: Valérie-t, aki akárcsak ő, bentlakó orvos 
volt és barátját, egy radiológust. Jean-Pierre és a barnaság 
mellett telepedtek le. 

A kis barna válaszolt Valérie kérdésére. 

- Jean-Pierre elmegy Afganisztánba, hogy a lázadóknak 
dolgozzon. 

- Tényleg? - Valérie meglepődött. - Azt hallottam, hogy 
remek állást kínáltak neked Houstonban. 

- Visszautasítottam. 

Ez hatással volt Valérie-re. 

- De hát miért? 

- A gerillák életét érdemes megmenteni; néhány texasi 
milliomos élete többé-kevésbé egyáltalán nem számít. 

A radiológust nem bűvölte el ennyire Jean-Pierre, mint 
barátnőjét. Lenyelt egy jó adag krumplit és azt mondta: - 
Nem, öregem. Ha majd visszajössz, semmi nehézségbe 
nem ütközik, hogy újra megkapd ezt az ajánlatot - akkor 
már nemcsak orvosnak fogsz számítani, hanem hősnek is. - 


Úgy gondolod? - kérdezte Jean-Pierre hűvösen. Nem 
tetszett neki, hogy a társalgás ilyen fordulatot vett. 

- Ebből a kórházból tavaly ketten mentek Afganisztánba - 
folytatta a radiológus. - Mindketten kitűnő állást kaptak, 
amikor hazajöttek. 

Jean-Pierre elnézően mosolygott. 

- Jó érzéssel tölt el az a tudat; hogy lesz állásom, ha 
túlélem a dolgot. 

- Remélem is! - mondta a kis barna méltatlankodva. - 
Ilyen áldozat után! 

- Mit szólnak a szüleid ehhez az ötlethez? - érdeklődött 
Valérie. 

- Anyám helyesli - mondta Jean-Pierre. Hát persze hogy 
helyesli: hiszen ő is egy hőst szeretett. Jean-Pierre el tudta 
képzelni, hogy mit mondana az apja azokról az idealista 
fiatal orvosokról, akik elmennek, hogy az afgán lázadók 
között dolgozzanak. "A szocializmus nem azt jelenti, hogy 
mindenki azt csinál, amit akar!", mondaná, rekedt és 
nyomatékos hangon, enyhén kivörösödött arccal. "Mit 
gondolsz, mik azok a lázadók? Banditák, akik a 
törvénytisztelő — parasztokon élősködnek. Mielőtt a 
szocializmus megvalósulhat, el kell söpörni a feudális 
intézményeket." Hatalmas öklével verné az asztalt. "Ha 
felfújtat akarsz csinálni, tojásokat kell feltörnöd - ha meg 
szocializmust, fejeket kell betörnöd!" Ne aggódj, Papa, 
mindezt tudom. - Apám meghalt - folytatta Jean-Pierre. - 
De ő maga is szabadságharcos volt. A háború alatt az 
Ellenállásban harcolt. 

- Mit csinált? - kérdezte a szkeptikus radiológus; de 
soha nem kapott választ, mert Jean-Pierre meglátta, hogy 
Raoul Clermont, a La Revolte szerkesztője vág keresztül a 
büfén, izzadva vasárnapi öltönyében. Mi az ördögöt keres a 
kövér újságíró a kórház büféjében? 

- Beszélnem kell veled - mondta Raoul minden bevezető 
nélkül. Kifogyott a szuszból. 

Jean-Pierre egy székre mutatott. 

- Raoul... 


- Sürgős - vágott közbe Raoul, mintha csak nem akarná, 
hogy a többiek meghallják a nevét. 

- Miért nem ebédelsz velünk? Akkor nyugodtan 
beszélgethetnénk. 

- Sajnálom, lehetetlen. 

Jean-Pierre kihallotta a kövér ember hangjából a pánikot. 
Ránézett, és látta, hogy a másik jelt ad a szemével, hogy 
hagyja már abba a sületlenkedést. Jean-Pierre meglepődve 
fölállt. 

- Oké - mondta. Hogy elüsse a dolgot, tréfásan odaszólt 
a többieknek: - Ne egyétek meg az ebédemet, visszajövök. 
- Megfogta Raoul karját és kimentek a büféből. 

Jean-Pierre az ajtónál akart megállni beszélgetni, de 
Raoul továbbment a folyosón. 

- Monsieur Leblond küldött - mondta. 

- Kezdtem sejteni, hogy ő lehet a dolog mögött - mondta 
Jean-Pierre. Egy hónappal azelőtt mutatta be őt Raoul 
Leblondnak, aki felkérte, hogy menjen Afganisztánba, 
látszólag azért, hogy mint annyi más fiatal francia orvos, 
segítsen a lázadókon, de valójában azért, hogy a 
szovjeteknek kémkedjen. Jean-Pierre büszkeséget érzett, 
ugyanakkor félelmet is, de legfőképpen lelkesedést, hogy 
lehetősége nyílik az ügy érdekében valami igazán látványos 
dolgot tennie. Az egyetlen félelme az volt, hogy az 
Afganisztánba orvosokat küldő szervezetek visszautasítják, 
amiért kommunista. Nem tudták, hogy párttag és nyilván 
nem is fogja megmondani nekik - de azt tudhatják róla, 
hogy kommunistabarát. Ugyanakkor nagyon sok francia 
kommunista ellenezte az afganisztáni inváziót. 
Mindazonáltal fennállt az a halvány eshetőség is; hogy egy 
bizalmatlan szervezet majd azt javasolja, hogy Jean-Pierre 
sokkal boldogabb lesz, ha valamilyen más 
szabadságharcosoknak segíthet - példának okáért szoktak 
küldeni embereket El Salvadorba is, hogy támogassák a 
lázadókat. Végül is nem ez történt: Jean-Pierret azonnal 
elfogadta a Médicins pour la Liberté. Elmondta Raoulnak a 
jó hírt, aki közölte, hogy még egyszer találkoznia kell 


Leblonddal. Talán emiatt volt ez az egész. - De miért ez a 
pánik? 

- Most akar látni. . 

- Most? - Jean-Pierre bosszús volt. - Ugyeletben vagyok. 
Betegeim vannak. 

- Majd valaki más ellátja őket. 

- De mire az a sietség? Még csak két hónap múlva 
utazom. 

- Nem Afganisztánról van szó. 

- Hát akkor miről? 

- Nem tudom. 

Akkor meg mi rémisztett meg? - tűnődött Jean-Pierre. 

- Sejtelmed sincs? 

- Annyit tudok, hogy Rahmi Coskunt letartóztatták. 

- A török diákot? 

- Igen. 

- Miért? 

- Nem tudom. 

- És mi közöm van nekem ehhez? Alig ismerem őt. 

- Monsieur Leblond majd megmagyarázza. 

Jean-Pierre széttárta a kezét. 

- Nem sétálhatok ki innen csak úgy egyszerűen. 

- És mi lenne, ha beteghez hívnának? - kérdezte Raoul. 

- Szólnék a főnővérnek és ő berendelne egy helyettest. 

- Hát akkor szólj neki. - Elérték a kórház bejáratát, ahol 
egy sor házitelefon volt a falon. 

Ez valami teszt lehet, gondolta Jean-Pierre, valami 
hűségpróba, hogy lássák, elég komoly vagyok-e ahhoz, 
hogy engem bízzanak meg ezzel a küldetéssel. Ugy döntött, 
vállalja a kockázatot, hogy esetleg magára vonja a kórház 
vezetőségének haragját. Felemelte a kagylót. 

- Váratlanul elhívtak sürgős családi ügyben - mondta, 
amikor kapcsoltak. - Azonnal lépjen érintkezésbe doktor 
Roche-sal. 

- Igen, doktor úr - válaszolta a nővér nyugodtan. - 
Remélem, nem valamilyen szomorú hírt kapott. 


- , Majd később elmondom - szólt gyorsan. - 
Viszontlátásra. Ó, még egy pillanat. - Egyik betege műtét 
után az éjjel bevérzett. - Hogy van Madame Ferier? 

- Jól. A vérzés nem kezdődött újra. 

- Jó. Tartsa nagyon szemmel. 

- Igen, doktor úr. 

Jean-Pierre visszaakasztotta a kagylót. 

- Rendben van - mondta Raoulnak. - Menjünk. 

A parkolóhoz mentek és beszálltak Raoul autójába. A 
déli naptól forróság volt a kocsi belsejében. Raoul 
mellékutcákon hajtott át gyorsan. Jean-Pierre ideges volt. 
Nem tudta pontosan, ki Leblond, de feltételezte, hogy a 
férfi a KGB-ben valami. Jean-Pierre azon kapta magát, 
hogy tűnődik: vajon nem vétett-e valamit a rettegett 
szervezet ellen, és ha igen, akkor vajon mi lehet a büntetés. 

Nem jöhettek rá semmire Jane-nel kapcsolatban. 

Ahhoz, hogy a lányt elhívta magával Afganisztánba, 
semmi közük. Biztos, hogy voltak mások is a társaságban, 
talán éppen egy ápolónő, akik majd segítenek Jean-Pierre- 
nek célja elérésében, talán más orvosok, akik az ország 
különböző részei felé veszik útjukat: hát miért ne lehetne 
Jane is közöttük? Ő ugyan nem volt ápolónő, de 
elvégezhetne egy gyorstalpaló tanfolyamot, és nagy előnye 
volt, hogy beszélte valamennyire a pensa nyelvet, azt a 
változatot, amit azon a vidéken beszéltek ahová Jean-Pierre 
készült. 

Remélte, hogy a lány idealizmusból és kalandvágyból 
vele megy. Remélte, hogy míg ott lesz, elfelejti Ellist és 
beleszeret a legközelebbi európaiba, aki természetesen 
Jean-Pierre lenne. 

Remélte azt is, hogy a párt soha nem szerez arról 
tudomást, hogy személyes okok miatt bátorította a lányt. 
Semmi szükség nem volt arra, hogy ezt megtudják, és 
normális körülmények között semmi mód, hogy kiderítsék - 
vagy legalábbis ő így gondolta. De lehet, hogy téved. Talán 
azok már dühösek is. 

Ez hülyeség, mondta magának. Nem csináltam semmi 
rosszat, igazán, és ha mégis, akkor sem lesz büntetés. Ez a 


valódi KGB, nem pedig az a mitikus intézmény, amelyik a 
Readers Digest előfizetőinek szívébe félelmet ültet. 

Raoul leparkolt. A rue de I Université egyik drága bérháza 
előtt álltak meg. Legutóbb is itt találkozott Jean-Pierre 
Leblond-nal. Kiszálltak és bementek az épületbe. 

Az előtér homályos volt. A kanyargó lépcsőkön 
fölmásztak az első emeletre és becsöngettek. Mennyire 
megváltozott az életem, gondolta Jean-Pierre, amióta 
először álltam ennél az ajtónál! 

Monsieur Leblond nyitott ajtót. Alacsony, vékony, 
kopaszodó, szemüveges férfi volt; grafitszürke öltönyében 
és ezüst nyakkendőjében úgy festett, akár egy komornyik. 
Az épület hátsó részében lévő szobába vezette őket, oda, 
ahol előzőleg Jean-Pierre-rel tárgyalt. A magas ablakok és a 
választékos díszítések arra utaltak, hogy a helyiség valaha 
elegáns dolgozószoba lehetett, de most műanyag padló 
fedte, berendezése egy olcsó irodai asztalból és néhány 
narancssárga, fröccsöntött műanyag székből állt. 

- Várjanak itt egy percet - mondta Leblond. Hangja 
nyugodt volt, kimért és sivatagszáraz. Enyhe, de 
félreismerhetetlen akcentus jelezte, hogy a valódi neve 
nem Leblond volt. Egy másik ajtón át távozott. 

Jean-Pierre leült az egyik műanyag székre. Raoul állva 
maradt. Ebben a szobában mondta nekem ez a száraz 
hang, gondolta Jean-Pierre, hogy "Ön már gyermekkora óta 
csendes, lojális tagja a pártnak. Az ön jelleme és családi 
háttere arra enged következtetni, hogy ön jól fogja 
szolgálni a pártot akkor is, ha titkos feladatot kell 
végrehajtania." 

Remélem, nem romboltam le mindent Jane miatt, 
gondolta. 

Leblond egy másik férfival jött vissza. Mindketten 
megálltak az ajtóban és Leblond Jean-Pierre-re mutatott. A 
másik férfi erősen nézte Jean-Pierre-t, mintha csak 
emlékezetébe akarná vésni az arcát. Jean-Pierre viszonozta 
a pillantást. A férfi olyan hatalmas és széles vállú volt, akár 
egy rögbijátékos. Haja kétoldalt hosszú volt, de feje búbján 


ritkult, bajsza lekonyult. Felhasadt ujjú zöld kordzakót 
viselt. Néhány másodperc múlva bólintott és kiment. 

Leblond becsukta mögötte az ajtót és az íróasztalhoz ült. 

- Katasztrófa történt - mondta. 

Nem Jane-ről van szó, gondolta Jean-Pierre. Hála Isten. 

Leblond közölte: 

- Az ön baráti körében van egy CIA-ügynök. 

- Te jó Isten! - mondta Jean-Pierre. 

- Nem ez a katasztrófa - szólt Leblond ingerülten. - 
Aligha meglepő, hogy amerikai kém is van a barátai 
körében. Kétségtelenül vannak még izraeli, dél-afrikai és 
francia kémek is. Mihez kezdenének ezek az emberek, ha 
nem szivárognának be a fiatal politikai aktivisták 
csoportjaiba? És persze nekünk is van egy kémünk. 

- Ki? 

- Ön. 

- 0O! - Jean-Pierre meghökkent: saját magára nem 
gondolt úgy, mint kémre. De hát mi mást is jelenthetne 
titkos feladattal szolgálni a pártot? - Ki a CIA-ügynök? - 
kérdezte igen kíváncsian. 

- Egy Ellis Thaler nevű ember. 

Jean-Pierre úgy megdöbbent, hogy fölugrott. 

- Ellis? 

- Szóval valóban ismeri. Jól van. 

- Ellis CIA-kém? 

- Uljön le - mondta Leblond higgadtan. - A mi 
problémánk nem az, hogy ki ő, hanem hogy mit csinált. 

Jean-Pierre gondolkodott: ha Jane erre rájön, úgy dobja 
ki Ellist, hogy lába sem éri a földet. Vajon megengedik, 
hogy elmondjam neki? Ha nem, rájön a lány máshogyan? 
El fogja hinni? Ellis letagadja majd? 

Leblond beszélt. Jean-Pierre kényszerítette magát, hogy 
figyeljen arra, amit mondanak. 

- A katasztrófa az, hogy Ellis fölállított egy csapdát és ily 
módon elkapott valakit, aki nekünk nagyon fontos. 

Jean-Pierre emlékezett, hogy Raoul említette, Rahmi 
Coskunt letartóztatták. 

- Rahmi fontos nekünk? 


- Nem Rahmi. 

- Akkor ki? 

- Fogja be a száját és figyeljen - förmedt rá Leblond, és 
Jean-Pierre most először félt tőle. - Én természetesen még 
soha nem találkoztam a maga Ellis barátjával. Sajnos, Raoul 
sem. Ezért egyikünk sem tudja, hogy néz ki. De ön igen. 
Ezért hozattam ide magát. Azt is tudja, hol lakik Ellis? 

- Igen. A rue de TVAncienne Comédie-n, egy étterem 
fölött van a szobája. 

- A szoba az utcára néz? 

Jean-Pierre a homlokát ráncolta. Csak egyszer járt ott: 
Ellis ritkán hívott meg embereket a lakására. - Azt hiszem, 
igen. 

- Nem biztos benne? 

- Hadd gondolkozzak. - Késő este járt ott Jane-nel és 
még egy csomó emberrel; a Sorbonne-ról jöttek, egy 
filmbemutatóról. Ellis kávéval kínálta őket. Kis szoba volt. 
Jane a földre ült le, az ablak mellett... - Igen. Az ablak az 
utcára néz. Miért fontos ez? 

- Ez azt jelenti, hogy maga jelt tud adni. 

- Én? Miért? Kinek? 

Leblond vészes pillantást vetett rá. 

- Elnézést - mondta Jean-Pierre. 

Leblond habozott. Amikor újra beszélni kezdett, hangja 
egy árnyalatnyival enyhébb volt, de tekintete továbbra is 
kifejezéstelen maradt. 

- Ön most esik át a tűzkeresztségen. Sajnálom, hogy önt 
kell felhasználnunk egy ilyen... akcióban... mint ez, hiszen 
eddig még semmit nem dolgozott nekünk. De maga ismeri 
Ellist és kéznél van, és mi nem tudunk senki másról, aki 
ismerné őt; amit végre akarunk hajtani, azt most kell, 
azonnal, különben nem lesz semmi hatása. El kell mennie 
Ellis lakására. Ha otthon van, maga bemegy - találjon ki 
valami ürügyet. Menjen az ablakhoz, hajoljon ki, győződjön 
meg arról, hogy Raoul, aki az utcán várakozik, látja magát. 

Raoul úgy izgett-mozgott, mint az a kutya, amelyik 
meghallja, hogy beszélgetés közben az emberek a nevét 
említik. 


Jean-Pierre megkérdezte: 

- És ha Ellis nincs otthon? 

- Beszéljen a szomszédaival. Próbálja megtudni, hová 
ment és mikor ér haza. Ha úgy látszik, hogy csak pár 
percre vagy mondjuk egy órára ment el, várja meg. Ha 
visszaér, a korábbiak szerint járjon el: menjen be, lépjen az 
ablakhoz és győződjön meg róla, hogy Raoul látja magát. 
Ha maga megjelenik az ablakban, számunkra az lesz a jel, 
hogy Ellis otthon van. Szóval, bármit csinál is, ne menjen 
az ablakhoz, ha Ellis nincs otthon. Megértette? 

- Tudom, mit vár tőlem - válaszolta Jean-Pierre. - Csak az 
egésznek a célját nem értem. 

- Ellist akarjuk azonosítani. 

- És ha már azonosítottam? 

Leblond olyasmit válaszolt, amit Jean-Pierre alig mert 
remélni és ami a velejéig megrázta: 

- Természetesen meg fogjuk ölni. 


HARMADIK FEJEZET 


Jane egy foltozott fehér abrosszal megterítette Ellis kicsi 
asztalát és két személy számára fölrakta a viharvert 
evőeszközöket. A konyhaszekrényben, a mosogató alatt 
talált egy palack Fleurie-t és kinyitotta. Kísértést érzett, 
hogy megkóstolja, de aztán úgy döntött, hogy megvárja 
vele Ellist. Poharakat szedett elő, majd sót, borsot, mustárt 
és papírszalvétákat. Azon tűnődött, elkezdjen-e főzni. Nem, 
mégiscsak jobb lesz, ha ráhagyja. 

Nem szerette Ellis szobáját. Kopár volt, szűk és 
személytelen. Amikor először meglátta, ugyancsak 
megdöbbent. Ezzel a meleg, nyugodt, érett férfival járt 
együtt, és azt várta, hogy a hely, ahol él, visszatükrözi 
személyiségét: egy olyan vonzó, kényelmes lakosztályt 
képzelt el, ahol a gazdag tapasztalatokkal teli múlt 
emlékeivel találkozik. De senki soha még csak nem is 
sejtené, hogy az az ember, aki itt él, az valamikor nős volt, 
harcolt egy háborúban, szedett LSD-t és az iskolai 
focicsapat kapitánya volt. A hideg fehér falakat néhány 
kapkodva kiválasztott poszter díszítette. Az edények valami 
zsibárustól származtak, a fazekak olcsó bádogból készültek. 
A polcon lévő puhakötésű verseskötetekben nem volt 
dedikáció. — Farmerját és  pulóvereit egy műanyag 
utazótáskában tartotta a nyikorgó ágy alatt. Hol vannak a 
bizonyítványai, az unokaöccseiről és unokahúgairól készült 
fotók, a Heartbreak Hotel gondosan őrzött példánya, a 
tikfából készült salátástál, amit előbb-utóbb mindenki 
megkap a szüleitől? A szobában semmi igazán fontos dolog 
nem volt, semmi olyasmi, amit az ember megőriz, nem az 
értéke, hanem jelentősége miatt - semmi, ami a férfi 
szívéhez nőtt. 

Ez egy zárkózott, titokzatos ember szobája volt, olyan 
valakié, aki legbennsőbb gondolatait nem osztja meg 
senkivel. Fokozatosan és ijesztő szomorúsággal Jane rájött, 
hogy Ellis olyan, mint a szobája, hideg és titokzatos. 


Ez szinte hihetetlen, Ellis olyan magabiztos férfi volt. 
Mindig emelt fővel járt, mint aki még soha senkitől sem félt 
az életben. Az ágyban teljesen gátlástalan volt, a 
szexualitásban tökéletesen felszabadult.  Idegesség, 
habozás és szégyen nélkül szokott tenni és mondani bármit. 
Jane még soha ilyen férfit nem ismert. De túl sokszor 
fordult elő - ágyban, vagy étteremben, vagy éppen az 
utcán sétálva -, hogy míg Jane vele nevetett, vagy 
hallgatta, amit a férfi mond, vagy míg figyelte a férfi szeme 
körül az erős gondolkodástól keletkező ráncokat, vagy míg 
meleg testét ölelte, észrevette, hogy a férfi egyszer csak 
bezárkózott. Ezeknél a hangulatváltozásoknál nem volt 
többé szerető, nem volt többé szórakoztató, sem előzékeny, 
sem tapintatos, sem úri modorú, sőt még könyörületes 
sem. Ilyenkor a lány kirekesztettnek, idegennek érezte 
magát, olyannak, aki betolakodott a másik saját, külön 
világába. Olyan volt ez, mint amikor a nap felhő mögé 
bújik. 

A lány tudta, hogy el kell hagynia a férfit. Az őrületig 
szerette őt, de úgy tűnt, az nem szerette őt ennyire. Ellis 
harminchárom éves, és ha mostanáig nem tanulta meg a 
bizalom művészetét, már nem is fogja. 

Jane leült a heverőre és az Observert kezdte olvasni, 
amit idejövet a Boulevard Raspail-on vett, egy külföldi 
újságokat árusító bódénál. A címoldalon egy Afganisztánról 
szóló riport volt. Jó helynek ígérkezett ahhoz, hogy 
elfelejtse Ellist. 

Az ötlet azonnal megtetszett neki. Noha szerette Párizst 
és munkája legalább változatos volt, többet akart: 
tapasztalatot, kalandot és lehetőséget arra, hogy 
valamilyen módon ő is küzdjön a szabadságért. Nem félt. 
Jean-Pierre azt mondta, hogy az orvosokat túl értékesnek 
tartják ahhoz, hogy a háborús övezetbe küldjék őket. Persze 
annak a kockázata fennállt, hogy eltalálja egy eltévedt 
bomba, vagy hogy valamilyen ütközetben elfogják, de nagy 
valószínűséggel ez sem lehet rosszabb annál a veszélynél, 
hogy az embert Párizsban elüti egy motoros. Rendkívül 
kíváncsi volt az afgán lázadók életmódjára. "Mit esznek 


ott?", kérdezte Jean-Pierre-t. "Mit viselnek? Sátrakban 
élnek? Van ott WC?" 

- Nincsenek WC-k - válaszolta Jean-Pierre. - Nincs 
villany. Nincsenek utak. Nincs bor. Nincsenek autók. Nincs 
központi fűtés. Nincsenek postások. Nincs telefon. 
Nincsenek éttermek. Nincsenek reklámok. Nincs Coca-Cola. 
Nincs  időjárás-jelentés, nincsenek  vacsorameghívások, 
taxiállomások, sorbanállás a buszmegállóban. 

- Elég! - szakította félbe, hiszen a férfi akár órákig is 
folytathatta volna még. - Kell hogy legyenek buszok és 
taxik. ji 

- Vidéken aztán nem. Én az Öt Oroszlán Völgyébe 
megyek, ez a lázadók erődje a Himalája lábánál. Ez még 
akkor is primitív vidék volt, mielőtt az oroszok lebombázták 
volna. 

Jane elég biztos volt abban, hogy boldogan tudna élni 
vízvezeték-hálózat, rúzs, vagy akár időjárásjelentés nélkül. 
A lány gyanította, hogy Jean-Pierre még a háborús övezeten 
kívüli veszélyt is alábecsüli, de valahogy ez sem ijesztette 
el Jane-t. Az anyja természetesen hisztériás rohamot kapna. 
Az apja, ha még élne; azt mondaná: "Sok szerencsét, Jane." 
Ő megértené, milyen fontos, hogy az ember valami igazán 
értékeset tegyen az életében. Noha apja nagyon jó orvos 
volt, soha nem gazdagodott meg, mert bárhol éltek is - 
Nassauban, Kairóban, Szingapúrban, de legtöbbet 
Rhodéziában -, a szegényeket mindig ingyen kezelte, így 
hát azok csapatostul jöttek hozzá, s így elűzték a 
tiszteletdíjas pácienseket. 

Merengéséből a lépcsőházból hallatszó léptek zaja 
riasztotta föl. Ekkor vette észre, hogy egy-két sornál alig 
olvasott többet az újságból. Fülét hegyezve hallgatózott. 
Ezek nem Ellis léptei. Ennek ellenére kopogtak az ajtón. 

Jane letette az újságot és ajtót nyitott. Jean-Pierre állt 
ott. Az majdnem ugyanúgy meglepődött, mint Jane. Egy 
pillanatig némán bámultak egymásra. Jane szólalt meg: 

- Mintha bűntudatod lenne. Én is olyannak látszom? 

- Igen - mondta a férfi és vigyorgott. 

- Épp rád gondoltam. Gyere be. 


Belépett és körülnézett. 

- Ellis nincs itt? 

- Hamarosan várható. Foglalj helyet. 

Jean-Pierre leereszkedett a pamlagra. Jane azt gondolta, 
és már nem először, hogy ez a legszebb férfi, akivel valaha 
is találkozott. Arca tökéletesen szabályos volt; homloka 
magas, orra határozott, meglehetősen . arisztokratikus, 
barna szeme csillogó, érzéki száját részben elrejti a sűrű, 
sötétbarna szakáll, bajuszában itt-ott aranybarna szálak 
csillantak meg. Ruhái olcsók, de gondosan választottak, és 
olyan hanyag eleganciával viselte őket, amit maga Jane is 
irigyelt. 

Jane nagyon kedvelte őt. A férfinak az volt a hibája, hogy 
mindezt nagyon jól tudta magáról, de olyan lefegyverző 
naivsággal hozta ezt mások tudomására, akár egy hencegő 
gyerek. A lány szerette idealizmusát és hogy Jean-Pierre az 
orvostudománynak szentelte magát. Rendkívüli vonzereje 
volt. Képzelőereje egy mániákuséra emlékeztetett és ez 
időnként nagyon mulatságos tudott lenni: valami 
képtelenség, mondjuk esetleg épp egy nyelvbotlás által 
fölgyújtva, olyan fantáziadús monológokba bocsátkozott, 
amiket képes volt tíz-tizenöt percig is elhúzni. Ha valaki 
Jean-Paul Sartre-nak egy focival kapcsolatos mondását 
idézte, Jean-Pierre azon nyomban képes volt úgy 
kommentálni egy  futballmeccset, ahogy azt egy 
egzisztencialista filozófus tenné. Jane betegre röhögte 
magát. Az emberek szerint Jean-Pierre vidámságának 
megvolt a szöges ellentéte is, a legsötétebb depresszió, de 
Jane ennek soha semmi megnyilvánulását nem vette észre. 

- Igyál egy kicsit Ellis borából - mondta, s felkapta az 
asztalról az üveget. 

- Nem, köszönöm. 

- Tüzetesen el akarod mondani, hogy milyen az élet egy 
muzulmán országban? 

- Nem különösebben. 

A férfi nagyon ünnepélyesnek tűnt. 

- Mi a baj? - kérdezte a lány. 

- Komolyan kell beszélnem veled - válaszolta. 


- Már megtörtént három nappal ezelőtt, nem emlékszel? 
- szólt a lány frivolan. - Kérted, hogy hagyjam itt a 
barátomat és menjek veled Afganisztánba - és ennek 
jóformán egyetlen lány sem tudna ellenállni. 

- Legyél komoly. 

- Rendben. Még mindig nem döntöttem. 

- Jane. Valami rettenetes dologra jöttem rá Ellis-szel 
kapcsolatban. 

A lány tűnődve nézett rá. Most mi következik? Kitalál 
majd egy történetet, hazudik valamit annak érdekében, 
hogy rávegye, menjen vele? Ezt nem hitte. 

- Oké, mi az? 

- Nem az, akinek mutatja magát - mondta Jean-Pierre. 

Szörnyen melodramatikus volt. 

- Semmi szükség arra, hogy úgy beszélj, mint egy 
temetkezési vállalkozó. Hogy érted ezt? 

- "Nem nincstelen költő. Az amerikai kormánynak 
dolgozik. 

Jane összehúzta a szemöldökét. 

- Az amerikai kormánynak? - Jane első gondolata az volt, 
hogy Jean-Pierre félreértett valamit. - Angol órákat ad olyan 
franciáknak, akik az USA kormányának dolgoznak. 

- Nem így értettem. A radikális csoportok ellen 
kémkedik. Ügynök. A CIA-nak dolgozik. 

Jane-ből kirobbant a nevetés. 

- Ez abszurd! Azt hitted, ha ezt mondod nekem, 
rábírhatsz, hogy elhagyjam? 

- Igazat mondtam, Jane. 

- Nem, ez nem igaz. Ellis nem lehet kém. Nem gondolod, 
hogy tudnám? Gyakorlatilag már egy éve vele élek. 

- De végül is mégsem élsz vele, ugye? 

- Semmi különbséget nem jelent. Ismerem. - Mialatt 
beszélt, Jane gondolkodott: ez sok mindent megmagyaráz. 
Igazából mégsem ismerte Ellist. De ahhoz eléggé ismerte, 
hogy biztos legyen benne: a férfi nem aljas, gonosz, áruló - 
egyszerűen szólva nem ördög. 


- Már az egész város beszéli - mondta Jean-Pierre. - 
Rahmi Coskunt letartóztatták ma délelőtt, és mindenki azt 
állítja, ezért Ellis a felelős. 

- Rahmit letartóztatták? Miért? 

Jean-Pierre vállat vont. 

-  Felforgatásért, kétségtelenül. Mindenesetre Raoul 
Clermont tűvé teszi a várost, hogy megtalálja Ellist és 
valaki bosszút akar állni. 

- Ó, Jean-Pierre, ez nevetséges - mondta Jane. Hirtelen 
nagyon melege lett. Az ablakhoz ment és kitárta. Ahogy 
lepillantott az utcára, meglátta Ellis szőke fejét, amint az 
éppen eltűnt a kapu alatt. 

- Nos - szólt Jean-Pierre-hez -, itt jön. Most 
megismételheted ezt a nevetséges történetet előtte is. - 
Hallotta Ellis lépteit a lépcsőn. 

- Szándékomban is áll - mondta Jean-Pierre. - Mit 
gondolsz, miért vagyok itt? Azért jöttem, hogy 
figyelmeztessem, a nyomában vannak. 

Jane felfogta, hogy Jean-Pierre tényleg komolyan 
gondolja: valóban elhitte azt a mesét. Nos, Ellis majd 
mindjárt tiszta vizet önt a pohárba. 

Az ajtó kinyílt és Ellis sétált be rajta. 

Nagyon boldognak látszott, mint aki majd kibújik a 
bőréből a jó hírek miatt, és amikor meglátta szabálytalan 
orrú, kerek, mosolygó arcát az átható kék szemekkel, Jane 
szíve nagyot ugrott a bűntudattól, ha arra gondolt, hogy 
Jean-Pierre-rel flörtölt. 

Ellis megtorpant az ajtóban, Jean-Pierre látványától 
meglepődve. Mosolya kissé elhalványult. 

- Üdv mindkettőtöknek - mondta. - Becsukta és szokása 
szerint be is zárta maga mögött az ajtót. Jane ezt mindig 
különcségnek tekintette, de most a kémek természetes 
szokásaként értékelte. Elhessegette magától a gondolatot. 

Jean-Pierre szólalt meg először. 

- Tudnak rólad, Ellis. Tudják. A nyomodban vannak. 

Jane egyikről a másikra nézett. Jean-Pierre magasabb volt 
Ellisnél, de Ellis széles vállú és mellkasa domború. Ugy 


meredtek egymásra álltukban, mint amikor két macska 
méregeti egymást. 

Jane Ellis köré fonta karját, bűntudattal csókolta meg, és 
így szólt: 

- Jean-Pierre valami abszurd történetet mesélt arról, 
hogy te egy CIA-kém vagy. 

Jean-Pierre kihajolt az ablakon és az utcát fürkészte 
alant. Most szembefordult velük. 

- Mondd meg neki, Ellis. 

- Honnan szedted ezt az ötletet? - kérdezte Ellis. 

- Az egész város beszéli. 

- És egészen pontosan te kitől hallottad? - kérdezte Ellis 
acélos hangon. 

- Raoul Clermont-tól. 

Ellis bólintott. Angolra váltva, így szólt: 

- Jane, leülnél? 

- Nem akarok leülni - mondta a lány ingerülten. 

- Mondanom kell neked valamit - szólt Ellis. 

Ez nem lehet igaz, egyszerűen nem lehet. Jane érezte, a 
vakrémület kezdi szorongatni a torkát. 

- Hát akkor mondd - szólt -, és ne hajtogasd 
egyfolytában, hogy üljek le. 

Ellis Jean-Pierre-re pillantott. 

- Magunkra hagynál bennünket? - kérdezte franciául. 

Jane kezdett dühös lenni. 

- Mit akarsz mondani nekem? Miért nem mondod 
egyszerűen, hogy Jean-Pierre-nek nincs igaza? Mondd, hogy 
nem vagy kém, Ellis, mielőtt megőrülök! 

- Ez nem olyan egyszerű - válaszolt Ellis. 

- De igen, egyszerű! - Jane a továbbiakban már nem 
tudta legyűrni hangjának hisztérikus rezdülését. 

- Ő azt állítja, hogy te kém vagy, hogy az amerikai 
kormánynak dolgozol, és hogy hazudsz nekem 
folyamatosan, szégyentelenül és alattomosan, amióta csak 
ismerlek. Igaz ez? Igaz vagy nem? Nos? 

Ellis sóhajtott. 

- Azt hiszem, igaz. 

Jane úgy érezte, mindjárt felrobban. 


- Te disznó! - sikította. - Te kibaszott disznó! 

Ellis arca kőkemény volt. 

- Ma akartam elmondani neked - szólt. 

Az ajtón kopogtak. Egyikük sem törődött vele. 

-  Kémkedtél utánam és minden barátom után! - 
üvöltötte Jane. - Mennyire szégyenlem magam. 

- Itt véget ért a munkám - szólt Ellis. - Soha többé nem 
kell hazudnom neked. 

- Nem is lesz rá esélyed. Soha többé nem akarlak látni. 

Ujra kopogtak és Jean-Pierre azt mondta franciául: 

- Valaki van az ajtónál. 

- Ezt ugye nem mondtad komolyan, hogy nem akarsz 
többé látni? - szólt Ellis. 

- Még csak fel sem fogod, hogy mit tettél velem, ugye? - 
kérdezte a lány. 

Jean-Pierre megszólalt: 

- Nyissátok már ki azt az átkozott ajtót, az Isten 
szerelmére! 

- Jézus Isten - motyogta Jane és az ajtóhoz lépett. 
Elfordította a kulcsot és kinyitotta az ajtót. Egy hatalmas, 
széles vállú férfi állt ott, szakadt ujjú, zöld kordzakóban. 
Jane még soha nem látta. Így szólt: 

- Mi a fenét akar maga itt? - Aztán észrevette, hogy 
pisztoly van a kezében. 

Néhány másodpercen át mintha ólomlábakon járt volna 
az idő. 

Jane egy villanásnyi idő alatt rájött, hogyha Jean-Pierre- 
nek igaza volt abban, hogy Ellis kém, akkor bizonyára 
abban is igaza volt, hogy valaki bosszút akar állni rajta; és 
abban a világban, ahová Ellis titokban tartozik, a "bosszú" 
egész biztos egy kopogtatás és egy pisztolyos férfi 
alakjában jelentkezik. 

Sikoltásra nyitotta a száját. 

A férfi a másodperc egy töredékéig habozott. 
Meglepődöttnek látszott, mint aki nem számított arra, hogy 
egy nővel találja szembe magát. Szeme Jean-Pierre-re 
vándorolt és vissza: azt tudta, az ő célpontja nem Jean- 


Pierre. De zavarban volt, mert Ellist, akit eltakart a félig 
nyitott ajtó, nem láthatta. 

Visítás helyett Jane megpróbálta bevágni az ajtót. 

Ahogy az ajtót a fegyveres férfi felé lendítette, az 
észrevette mire készül és lábát beakasztotta az ajtórésbe. 
Az ajtó a cipőjének ütődött és visszapattant. De miközben a 
férfi megpróbált előrelépni, egyensúlya megtartásának 
érdekében kinyújtotta karját és így fegyvere most a 
mennyezet fölső sarkára szegeződött. 

Meg fogja ölni Ellist, gondolta Jane. Meg fogja ölni Ellist. 

A lány a pisztolyosra vetette magát hirtelen, öklével 
verte az arcát, s noha gyűlölte Ellist, nem akarta, hogy 
meghaljon. 

A férfi csak a másodperc egy töredékéig zavarodott meg. 
Szabad kezének egyetlen erős mozdulatával lökte félre 
Jane-t. Jane nagyot esve, ülő helyzetben ért földet, 
felhorzsolva gerincoszlopának alját. 

Ami ezután történt, azt rémisztő élesen látta. 

A kar, amelyik őt félretaszította, szélesre tárta az ajtót. 
Ahogy a férfi körbelóbálta pisztolyos kezét, Ellis magasan a 
feje fölé tartott borosüveggel támadt neki. A fegyver elsült, 
ahogy a palack lesújtott, egyszerre hallatszott a lövés és a 
törő üveg hangja. 

A fegyveres összeroskadt, Ellis állva maradt, és a lány 
ekkor látta csak, hogy a lövés célt tévesztett. 

Ellis lehajolt és kikapta a fegyvert a férfi kezéből. 

Jane nagy erőfeszítéssel lábra állt. 

- Jól vagy? - kérdezte Ellis. 

- Legalábbis életben - hangzott a válasz. 

Ellis Jean-Pierre-hez fordult. 

- Hányan vannak az utcán? 

Jean-Pierre kipillantott az ablakon. 

- Senki sincs. 

Ellis meglepettnek látszott. 

-  Elrejtőzhettek. -Zsebre vágta a pisztolyt és a 
könyvespolchoz lépett. - Álljatok hátrébb - mondta és a 
földre taszította az állványt. 

Mögötte egy ajtó volt. 


Ellis kinyitotta. 

Egy hosszú percig Jane-re nézett, mintha mondani akart 
volna valamit, csak éppen nem találja a szavakat. Aztán 
átlépett a küszöbön és eltűnt. 

Jane lassan a titkos ajtóhoz sétált és benézett rajta. Egy 
másik műteremlakás volt mögötte, gyéren bútorozott és 
rettentően poros, mint amit már legalább egy éve nem 
lakott senki. Ajtaja nyitva és mögötte a lépcsőház látszott. 

A lány visszafordult és benézett Ellis szobájába. A 
pisztolyos a földön feküdt, kinyúlva a  bortócsában. 
Megpróbálta megölni Ellist, itt, a szobájában; mindez most 
már egészen valószerűtlennek tűnt. És minden más is 
valószerűtlennek látszott: az, hogy Ellis kém; hogy Jean- 
Pierre tudott erről; hogy Rahmit letartóztatták és végül Ellis 
menekülésének módja. 

Elment. "Soha többé nem akarlak látni", mondta neki, 
épp csak néhány perccel ezelőtt. Lehet, hogy kívánsága 
teljesült. 

A lány lépteket hallott a lépcsőn. 

Tekintetét a pisztolyosról fölemelve Jean-Pierre-re nézett. 
Ő is kábának tűnt. A következő pillanatban átvágott a 
szobán és átkarolta a lányt. Jane a vállára roskadt és 
könnyekben tört ki. 


NEGYEDIK FEJEZET 


A folyó hidegen, tisztán és mindig rohanvást érkezett a 
hóhatár felől, hangjával betöltve a völgyet, amint 
felmelegedve keresztülfolyt a vízmosásokon és elrobogott a 
búzaföldek mellett, nagy lendülettel iramodva a távoli 
síkság felé. Jane fülében már majdnem egy éve 
visszhangzott ez a zaj: néha hangosan, amikor fürödni 
ment, vagy ha a falvak között kanyargó sziklás ösvények 
felé vette az útját; néha pedig lágyan, mint most is, amikor 
a lány magasra mászott a hegyoldalon és az Ot Oroszlán 
folyó távoli csillogássá és mormogássá szelídült. Amikor 
Jane néha elhagyta a völgyet, a csendet ijesztőnek találta; 
olyan ez, gondolta, mint amikor a városlakó falura megy 
nyaralni és a nagy csöndben nem tud aludni. Fülelve valami 
másra lett figyelmes, és felfedezte, hogy az új hang a régit 
is tudatosította benne. Túlharsogva a folyami kórust 
felhangzott egy helikopter baritonja. 

Jane kinyitotta a szemét. Egy Antonov volt az, a lassú 
mozgású ragadozókra emlékeztető felderítőgép, amelynek 
szűnni nem akaró morgása a gyorsabb, zajosabb 
sugárhajtású repülők bombatámadásának szokásos hírnöke 
volt. A lány felült és izgatottan nézett végig a völgyön. 

Titkos menedékhelyén volt, egy széles, lapos párkányon, 
az egyik sziklacsúcshoz vezető félúton. A fölötte lévő kiugró 
rész elrejtette őt anélkül, hogy a napot elfödte volna és 
csak egy alpinista nem rettent volna el attól, hogy errefelé 
másszon le. Lentről meredek, sziklás és kopár úton lehetett 
megközelíteni  menedékhelyét: senki sem tudott úgy 
fölmászni ide, hogy Jane meg ne hallja és meg ne lássa. De 
senkinek nem is volt semmi oka arra, hogy odamenjen. 
Jane úgy talált rá erre a helyre, hogy elkószált az ösvényről 
és eltévedt. A hely elhagyatottsága nagyon fontos volt, 
hiszen Jane azért járt ide, hogy leszórja a ruháit és 
napozzon, az afgánok meg olyan erényesek voltak, akár az 
apácák: ha meglátták volna meztelenül, meglincselték 
volna. 


Jobbra a porlepte hegyoldal hirtelen vált meredekké. A 
hegy lábánál, ahol a folyó közelében a lejtő lassan 
vízszintessé szelídült, terült el a  megművelhetetlen, 
hepehupás, szikes kis földdarabkához tapasztott, ötven- 
hatvan házból álló Banda nevű falu. A házak szürke kőből 
és vályogtéglából épültek, s mindegyiknek gyékénnyel 
fedett, döngölt földű lapos teteje volt. A kis mecset 
szomszédságában néhány szerencsétlenül járt ház apró 
csoportját lehetett látni: az egyik szovjet bombázó néhány 
hónapja telibe találta őket. Jane tisztán látta a falut, holott 
az húszperces kemény gyaloglásnyi távolságban volt. 
Fürkésző tekintetét végigjáratta a háztetőkön, a fallal 
körülvett udvarokon és a sáros ösvényeken, elkószált 
gyerekek után kutatva, de szerencsére egyet sem talált - a 
forró kék ég alatt Banda kihalt volt. 

Jane-től balra a völgy kiszélesedett. A kis, köves 
földterületeket bombatölcsérek pöttyözték, és a hegyoldal 
alacsonyabb lejtőin számos, ősidők óta meglévő terasz 
beomlott. A búza beérett, de senki sem aratott. 

A földeken túl, a völgy távolabbi oldalát alkotó sziklafal 
lábánál futott az Öt Oroszlán folyó: helyenként mély volt, 
másutt sekély; itt széles, ott keskeny; mindig sebes és 
mindenütt sziklás. Jane a folyó mentét kémlelte. Nem 
voltak ott sem fürdőző, sem mosó asszonyok, gyerekek 
sem játszottak a sekélyes részeken és férfiak sem vezették 
lovaikat vagy szamaraikat a gázlón át. 

Jane eltűnődött, míg magára hányta ruháit és elhagyta 
rejtekhelyét, hogy feljebb másszon a hegyoldalon, a 
barlanghoz. Ott voltak a falusiak; a férfiak aludtak, miután 
egész éjszaka kint dolgoztak a földeken, az asszonyok 
főztek és vigyáztak, nehogy a gyerekek elcsavarogjanak, a 
teheneket karámba zárták, a kecskéket kipányvázták, a 
kutyák a koncon marakodtak. Valószínűleg biztonságban 
volt itt, miután az oroszok a falvakat bombázták, nem a 
kopár hegyoldalakat, de mindig fennállt a lehetőség, hogy 
egy bomba célt téveszt és egy szikla mindentől az 
égvilágon megvédi őt, csak egy telitalálattól nem. 


Mielőtt döntött volna, meghallotta a repülőgépek 
zúgását. Hunyorogva nézett a napba, hogy lássa őket. 
Lármájuk betöltötte a völgyet, elnyomva a rohanó folyó 
hangját, amint a lány fölött elhúztak északkeleti irányba, 
magasan, de mégis lefelé tartva; egy, kettő, három, négy 
ezüst gyilkos, az emberi találékonyság csúcspontjai, melyek 
azért vonultak itt föl, hogy íÍrástudatlan parasztokat 
nyomorítsanak meg, vályogházakat döntsenek romba, és 
aztán óránként hétszáz mérföldes sebességgel 
visszatérjenek a bázisra. 

Egy pillanat és már ott sem voltak. Bandát megkímélték 
mára. Jane lassan megnyugodott. A gépek 
megrémisztették. Banda a múlt nyáron teljesen 
megmenekült a bombázástól, és az egész völgy télen 
lélegzethez jutott, de aztán tavasszal újra kezdődött az 
egész, annak előjeleként, hogy mi vár rájuk a jövőben - és 
Bandát számos találat érte, egy éppen a falu kellős 
közepén. Attól kezdve Jane gyűlölte a repülőket. 

A falubeliek bátorsága bámulatra méltó volt. Minden 
család berendezett magának egy második otthont fönt a 
barlangokban, ahová minden reggel fölmásztak, hogy ott 
töltsék a napot, s aztán majd szürkületkor térjenek vissza, 
mert éjszakánként soha nem bombáztak. Minthogy 
napközben nem volt biztonságos a földeken dolgozni, ezért 
a férfiak éjjel végezték el a munkát - helyesebben szólva az 
idősebbek, minthogy a fiatal férfiak szinte mindig távol 
voltak és az oroszokra lövöldöztek lent a völgy déli végén, 
vagy még távolabb. Ezen a nyáron a bombázás sokkal 
intenzívebb volt, mint akármelyik lázadó vidéken valaha is; 
legalábbis Jean-Pierre így hallotta a gerilláktól. Ha az 
afgánok az ország más részein is olyanok, mint ezek itt, 
akkor képesek lesznek alkalmazkodni és túlélni az egészet: 
kimentenek néhány értékes dolgot a lebombázott ház 
törmelékei alól, fáradhatatlanul újra- és újrapalántázzák az 
elpusztított veteményeseket, ápolják a sebesülteket és 
eltemetik a halottakat, és egyre fiatalabb tinédzser fiúkat 
küldenek a gerilla-vezérekhez. Az oroszok ezeket az 
embereket soha nem lesznek képesek legyőzni - gondolta 


Jane - hacsak az egész vidéket radioaktív sivataggá nem 
változtatják. 

Az, hogy a lázadók le tudják-e valaha is győzni az 
oroszokat, megint más kérdés. Bátrak és elnyomhatatlanok 
voltak, ellenőrzésük alatt tartották a vidéket, de a rivális 
törzsek majdnem annyira gyűlölték egymást, mint az 
oroszokat és puskájuknak semmi hasznát sem vették a 
bombázórepülők és a felfegyverzett helikopterek ellen. 

Jane elhessegette magától a háború gondolatát. Ez volt a 
nap legmelegebb időszaka, a szieszta ideje, amikor 
szeretett egyedül lenni és pihenni. Belenyúlt a tisztított 
vajat tartalmazó kecskebőr táskába és nekilátott, hogy 
beolajozza a megfeszült bőrt hatalmas hasán, miközben 
azon tűnődött, hogyan is lehetett olyan őrült, hogy éppen 
Afganisztánban legyen terhes. 

Két évre elegendő fogamzásgátló tablettát és egy teljes 
karton fogamzásgátló zselét hozott magával; mégis, épp 
csak pár hét telt el, s ő elfelejtette mensese után 
újrakezdeni a tablettaszedést, aztán elfelejtette fölrakni a 
filmet - és nem is egyszer. "Hogy követhettél el ilyen 
hibát?" - ordított Jean-Pierre, és ő nem tudott mit 
válaszolni. 

De most, ahogy itt feküdt a napsütésben, vidáman véve 
tudomásul terhességét, csodásan duzzadt mellekkel és 
szűnni nem akaró hátfájással, most már tisztán látta, hogy 
szándékosan követte el a mulasztást, agya öntudatlanul is 
erre a profi módon végrehajtott hibára sarkallta. Gyereket 
akart és tudta, hogy Jean-Pierre egyáltalán nem akarja, 
ezért saját maga fogott hozzá az elsőhöz, mintegy 
véletlenül. 

Miért akartam olyan nagyon egy gyereket? - kérdezte 
önmagától és valahonnan a semmiből meg is érkezett rá a 
válasz: mert magányos vagyok. 

"Igaz ez?" - kérdezte hangosan. Nevetséges lenne. 
Párizsban sohasem érezte, hogy magányos lenne, holott 
egyedül élt, egy személyre vásárolt, saját magával 
beszélgetett a tükörben; de most, hogy férjnél volt, minden 


estét és éjszakát a férjével töltött és mellette dolgozott 
minden nap, úgy érezte: elszigetelt, rémült és magányos. 

Közvetlenül azelőtt házasodtak össze Párizsban, mielőtt 
idejöttek volna. Úgy tűnt, valahogy ez is magától értetődő 
része a kalandnak: újabb kihívás, újabb kockázat, újabb 
izgalom. Mindenki azt mondta, milyen boldogok, milyen 
szépek és bátrak, s mennyire szeretik egymást - és 
tulajdonképpen ez igaz is volt. 

Kétségtelenül Jane túl sokat várt. Már előre örült annak, 
hogy egyre nagyobb lesz köztük a szerelem és egyre 
bensőségesebb viszonyba kerül Jean-Pierre-rel. Azt várta, 
hogy megtud majd mindent a férfi gyerekkori szerelmeiről 
és hogy mi az, amitől igazán félt, és igaz-e, hogy a férfiak 
pisilés után lerázzák az utolsó cseppeket; és cserébe ő 
elmondaná neki, hogy apja alkoholista volt, és hogy azon 
fantáziált, egy néger majd biztosan megerőszakolja, és 
hogy időnként, ha ideges, szopja a hüvelykujját. De úgy 
látszik, Jean-Pierre a házasságuk utáni kapcsolatukat 
ugyanolyannak képzelte, mint amilyen korábban volt. 
Előzékenyen bánt vele, bolondos hangulataiban 
megnevettette a lányt, tehetetlenül vetette magát a 
karjaiba, ha lehangolt volt, megvitatta vele a politikát és a 
háborút, érzékeny sebész kezeivel, szikár, fiatal testével 
szakavatottan szeretkezett a lánnyal hetente egyszer, és 
minden tekintetben sokkal inkább úgy viselkedett, mintha 
csupán a barátja lenne, nem is a férje. Jane még mindig 
úgy érezte, hogy képtelenség vele olyan bolondos és 
kellemetlen dolgokról beszélni, hogy vajon kalapban 
hosszabbnak látszik-e az orra, és hogy még most is milyen 
dühös, hogy őt fenekelték el, amiért a dolgozószoba 
szőnyegére kiömlött a piros tinta, pedig nem is ő, hanem 
Pauline, a nővére borította ki. Szerette volna megkérdezni 
valakitől, hogy "Ilyennek kell ennek lennie vagy majd 
jobbra fordul?", de a barátai és a családja messze voltak és 
az afgán asszonyok meg felháborítónak tartották volna 
elvárásait. Ellenállt a kísértésnek, hogy csalódását föltárja 
Jean-Pierre előtt, részben azért, mert panasza olyan 


megfoghatatlan volt, részben pedig azért, mert rettegett a 
várható választól. 

Visszatekintve látta már, hogy gyerek utáni vágya jóval 
korábban fogalmazódott meg benne és azóta fokozódott, 
amikor még Ellis Thalerrel járt, s abban az évben, amikor 
Párizsból Londonba repült Pauline nővére harmadik 
gyerekének a keresztelőjére, bár ilyet rendszerint nem 
szokott tenni, mert nem kedvelte a formális családi 
találkozásokat. Sőt, a házban, ahol lakott, néha elvállalta 
egy házaspár kedvéért, hogy vigyáz a gyerekre; egy 
hisztérikus régiségkereskedő és arisztokratikus feleségének 
gyerekére, és leginkább akkor élvezte a dolgot, amikor a 
baba sírni kezdett és fel kellett kapnia, hogy 
megvigasztalja. 

Es azután itt, a völgyben, ahol az a kötelessége, hogy az 
asszonyokat arra bátorítsa, valamivel ritkábban szüljenek, 
hogy egészségesebbek legyenek a gyerekeik, észrevette, 
hogy maga is osztozik abban az örömben, amivel minden új 
terhességet fogadtak még a legszegényebb és legnépesebb 
családban is. Így a magányosság és az anyai ösztön 
összefogtak a józan ész ellen. 

Előfordult-e valaha is - akár csak egy röpke pillanat 
erejéig-, hogy észrevette magán: öntudatlanul is megpróbál 
terhes lenni? Gondolt-e vajon arra, hogy "talán gyerekem 
lesz" abban a pillanatban, amikor Jean-Pierre beléhatolt - 
lassan és könnyedén siklott a testébe, akár a hajó a dokkba 
-, s miközben ő szorosan a férfi teste köré fonta karjait; 
vagy annál a másodpercnyi kis tétovázásnál, ami 
közvetlenül a férfi orgazmusát előzte meg, ilyenkor 
becsukta a szemét, s úgy tűnt, mintha teljesen 
visszavonulna önmagába, s olyan volt, mint a napba 
zuhanó űrhajó; vagy gondolt-e rá utána, amikor üdvözülten 
álomba sodródott és érezte, hogy a férfi magja belül égeti 
őt? "Eszrevettem?" kérdezte hangosan: de a szeretkezés 
gondolata teljesen a hatalmába kerítette és vajtól csúszós 
kezeivel kéjesen kezdte simogatni magát, feledvén az 
iménti kérdést, és hagyta, hogy agyát elborítsák a 
szenvedély homályos örvényei. 


A repülőgépek üvöltése rángatta vissza a valóságba. 
Rémülten nézte, amint négy újabb bombázó húzott el a 
völgy fölött, majd eltűnt. Amikor elült a zaj, ismét magához 
nyúlt, de hangulata odalett. Nyugodtan heverészett a 
napsütésben és gyermekére gondolt. 

Jean-Pierre szerint a terhességet Jane előre kitervelte. 
Olyan mérges volt, hogy legszívesebben saját maga 
azonnal megcsinálta volna az abortuszt. Jane a férfinek ezt 
az óhaját ijesztőnek, hátborzongatónak találta és hirtelen 
idegennek érezte a férjét. De legnehezebben az 
elutasítottság érzését viselte. A gondolattól, hogy a 
férjének nem kell az a gyerek, végképp lesújtottá vált. A 
férfi csak rontott a helyzeten még azzal is, hogy hozzáérni 
sem volt hajlandó Jane-hez. Jane még soha életében nem 
érezte magát ilyen nyomorultnak. Most értette meg először, 
hogy , az emberek időnként miért követnek el 
öngyilkosságot. Mindent egybevéve a fizikai kapcsolat 
megtagadása volt a legnagyobb kínszenvedés - őszintén 
kívánta, hogy Jean-Pierre inkább verné meg, csak nyúljon 
már hozzá végre. Ha eszébe jutottak azok a napok, még 
most is elkapta a méreg. Pedig jól tudta, mindezt saját 
maga okozta magának. 

Aztán egyik reggel a férfi átölelte és bocsánatot kért a 
viselkedéséért; és noha Jane egyik énje legszívesebben azt 
mondta volna: "Az, hogy sajnálom, az nem elég, te 
szemét", másik énje azonban olyan veszettül kívánta a 
szerelmet, hogy azon nyomban megbocsátott neki. A férfi 
azt magyarázta, hogy már attól félt, elveszíti őt, és ha Jane 
tényleg a leendő fiának anyja, akkor végképp megrémülne, 
hogy mindkettejüket elveszti. Jane, meghallván ezt a 
gyónást, elsírta magát és rájött, hogy ezzel a terhességgel 
tulajdonképpen ultimátumot adott Jean-Pierre-nek és 
elhatározta, mindent elkövet azért, hogy ez a házasság 
valóban beváljon, jöjjön, aminek jönnie kell. 

Ettől kezdve a férfi sokkal melegebben viselkedett vele. 
Érdeklődött a gyerek fejlődése iránt, nyugtalankodott Jane 
egészségéért és biztonságáért - egyszóval mindent úgy 
tett, ahogy azt a "várandós apáktól" elvárják. Házasságuk 


nem lenne tökéletes, gondolta, de boldog talán igen, és 
megpróbálta maga elé képzelni az ideális jövőt, amely 
szerint szocialista kormányzat alatt Jean-Pierre lenne a 
francia egészségügyi miniszter, ő, Jane pedig az Európa 
Parlament tagja, lenne három csodálatos gyerekük, egyik a 
Sorbonne-on tanulna, a másik Londonban 
közgazdaságtudományt, s végül a harmadik New Yorkban, 
színművészetet. 

Képzeletében a legidősebb és legcsodálatosabb gyerek 
lány volt. Jane, ujjai hegyével finoman nyomogatni kezdte a 
hasát és érezte a gyerek formáját. Rabia Gul, az öreg falusi 
bábaasszony szerint lány lesz, mert a bal oldalon érezhető, 
míg a fiúkat a jobb oldalon lehet kitapintani. Ennek 
megfelelően Rabia zöldségkúrát írt elő. Ha fiúról lett volna 
szó, akkor sok húst ajánl. Afganisztánban a férfiakat már 
születésük előtt is jobban táplálják. 

Jane gondolatait hatalmas dörrenés szakította félbe. Egy 
pillanatra teljesen megzavarodott, mert a robbanást 
összefüggésbe hozta a pár perccel korábban elhaladt 
repülőgépekkel, melyek más falvak bombázására indultak; 
de azután meglehetősen közelről egy gyerek fájdalommal 
és rémülettel teli, szűnni nem akaró sikoltását hallotta. 

Azonnal rájött, mi történt. Az oroszok, elsajátítván az 
amerikaiak vietnami taktikáját, az egész vidéket 
teleszórták gyalogsági aknával. Látszólagos céljuk az volt, 
hogy elvágják a gerillák utánpótlási vonalait, de minthogy 
"a gerillák utánpótlási vonalai" hegyi ösvények voltak, 
amelyeket napközben öregemberek, asszonyok, gyerekek 
és állatok használtak, céljuk végül is a nyilvánvaló terror 
volt. A síkoly azt jelentette, hogy egy gyerek felrobbantott 
egy aknát. , 

Jane talpra ugrott. Úgy tűnt, a hang valahonnan a mullah 
háza közeléből jön, ami körülbelül félmérföldnyire volt a 
falutól, a hegyoldalra vezető ösvényen. Jane tőle kissé balra 
és lefelé nézve láthatta is. Beleugrott a  cipőjébe, 
megragadta a ruháit és abba az irányba rohant. Az első, 
hosszú sikolynak vége szakadt és ezt rövid, rémisztő 
kiáltások sorozata követte. Jane-nek úgy tűnt, mintha a 


gyerek látná a roncsolást, amit az akna a testén végzett és 
most efölötti rémületében sikoltozna. A durva bozótoson 
rohanván keresztül Jane észrevette, hogy saját maga is 
megrémült, oly ellentmondást nem tűrő volt a bajban lévő 
gyerek segélykiáltása. Nyugalom - mondta magának 
levegő után kapkodva. Ha most elesne, egyszerre mindjárt 
két ember kerülne bajba és nem lenne senki, aki 
segíthetne, és akárhogy is vesszük, egy rémült gyerek 
számára a lehető legrosszabb egy rémült felnőtt. 

Már közel járt. A gyerek biztos a bokrok között bújt meg, 
s nem az ösvényen lesz, hiszen a férfiak, amikor aknákat 
kerestek, valamennyi ösvényt átfésültek, dehát persze 
lehetetlen volt aknátlanítani az egész hegyoldalt. 

Jane megállt, s hallgatózott. Zihálása olyan hangosnak 
tűnt, hogy kénytelen volt visszafojtani lélegzetét. A 
sikoltások a sűrű cserjét alkotó illatos szittyó és a 
borókabokrok felől jöttek. Átverekedte magát a bozóton és 
egy világoskék kabátot pillantott meg. A gyerek Mousa lesz, 
az egyik vezető gerillának, Mohamed Khannak a kilencéves 
fia. Egy pillanat múlva már a fiú mellett termett. 

A gyerek a poros földön térdelt. Nyilvánvalóan 
megpróbálta felemelni az aknát, mert az levitte a karját, s a 
gyerek most eszelős tekintettel bámult a véres csonkra és 
rémülettel telve sikoltozott. 

Jane az elmúlt esztendőben meglehetősen sok sebet 
látott, ez az egy most mégis nagyon megindította. O, 
jóságos isten - mondta -, szegény gyerek. Letérdelt elé, 
átölelte és csillapító szavakat duruzsolt a fülébe. A gyerek 
egy perc múlva abbahagyta a sikoltozást. Jane remélte, 
hogy sikoltozás helyett majd inkább sírni kezd, de a fiút 
olyan sokk érte, hogy inkább teljes csöndbe burkolódzott. 
Ahogy átölelve tartotta, keresni kezdte hónaljánál a 
verőeret, és amint megtalálta, elzárta a kilövellő vér útját. 

Jane-nek szüksége volt a gyerek segítségére. Muszáj volt 
beszéltetnie. 

- Mousa, mi volt ez? - kérdezte dari nyelven. 

Nem kapott választ. Ujra kérdezte. 


- Azt hittem... - A gyerek szeme nagyra tágult, ahogy 
visszaemlékezett, és hangja sikoltássá fokozódott, ahogy 
mondta: 

- Azt hittem, egy labda! 

- Csitt, csitt - mondta Jane. - Mondd el, mit csináltál. 

- Felkaptam! Felkaptam! 

Szorosan tartotta a gyereket, közben csendesítgette. 

- És mi történt? 

A fiú hangja reszketett, de már nem volt hisztérikus. 

- Felrobbant - mondta. Gyorsan vált egyre nyugodtabbá. 

Jane fogta a gyerek jobb kezét és bal karja alá tette. 

- Nyomd itt, ahol én nyomom - szólt. A megfelelő pontra 
igazgatta a gyerek ujjhegyeit, sajátját pedig visszahúzta. A 
sebből újra folyni kezdett a vér. 

- Nyomd erősen - mondta neki. A gyerek úgy tett. A 
vérzés elállt. Jane megcsókolta a homlokát. Nyirkos és 
hideg volt. 

Ruháját ledobta Mousa mellett a földre. Ugyanazt 
viselte, amit az afgán asszonyok: pamutvászon nadrágja 
fölött egy zsákformájú ruhát. Fölkapta a ruhát és a vékony 
anyagot csíkokra tépdeste, aztán nekilátott szorítókötést 
készíteni. Mousa tágra nyílt szemmel és csendben figyelte 
őt. Jane letört a borókabokorról egy száraz ágat és ennek 
segítségével végül elkészült a szorítókötés. 

A gyereknek most már kötözésre, érzéstelenítőre, 
antibiotikumra volt szüksége, hogy elkerüljék a fertőzést, és 
szüksége volt az anyjára is, hogy a traumát megelőzzék. 

Jane fölhúzta nadrágját és megkötötte. Szerette volna, 
ha kevésbé meggondolatlanul tépi össze ruháját: 
valamennyit meg kellett volna őriznie belőle, hogy 
felsőtestét elfedhesse. Most már csak azt remélhette, hogy 
a barlangokhoz vezető úton egyetlen férfival sem 
találkozik. 

És hogyan viszi oda Mousat? Nem akarta, hogy a gyerek 
megpróbáljon a saját lábán menni. A hátán sem vihette, 
hiszen nem tudott kapaszkodni. Sóhajtott: kénytelen lesz a 
karjában vinni. Lehajolt, egyik karjával a fiú vállát, másikkal 
combját ölelte át és így emelte fel őt, sokkal inkább a térdét 


dobva bele a műveletbe, mint a hátát, pont úgy, ahogyan 
ezt annak idején a fitness tanfolyamon tanulta. Amint 
sikerült a gyereket úgy fölemelnie magához, hogy a háta 
Jane hatalmas hasán nyugodott, lassan elindult a hegyen 
fölfelé. Csak azért volt képes ezt véghezvinni, mert a 
gyerek szinte teljesen kiéhezett volt: egy kilencéves 
európai kisfiú ennél sokkal nehezebb lett volna. 

Jane hamarosan kikászálódott a bokrok közül és 
megtalálta az ösvényt. De negyven vagy ötven yard után 
már kimerült. Az utóbbi néhány hétben észrevette, hogy 
gyorsan fárad és ez bosszantotta, de nem tudott mit tenni 
ellene. Letette Mousat, és gyengéden átölelve a fiút, együtt 
álldogáltak, míg Jane, az ösvény egyik oldalán végighúzódó 
sziklafalnak támasztva hátát, pihent. A fiú fagyos csöndbe 
burkolódzott, és ezt Jane sokkal aggasztóbbnak találta, 
mint a sikoltozást. Amint kicsit jobban érezte magát, 
felkapta a fiút és újra nekiindult. 

Tizenöt perccel később, amikor a hegytető közelében 
pihent meg, észrevette, hogy egy férfi bukkant föl előtte az 
ösvényen. Jane felismerte. 

- Ó, nem - mondta angolul. - Az összes közül éppen 
Abdullah. 

Negyvenöt év 6 körüli, alacsony férfi volt, és az 
élelmiszerhiány ellenére meglehetősen pocakos. 
Sárgásbarna turbánjához és buggyos fekete nadrágjához 
skótmintás pulóvert és egy kék, kétsoros gombolású, 
hajszálcsíkos zakót viselt, ami pont úgy festett, mintha 
valaha egy londoni tőzsdeügynöké lett volna. Buja szakálla 
vörös színben pompázott: ő volt a mullah Bandában. 

Abdullah nem bízott az idegenekben, megvetette a nőket 
és gyűlölt minden orvost, aki ismeretlen gyógyszereket 
használt. Jane-nek, lévén hogy az iménti mindhárom dolog 
ráillett, soha nem lehetett esélye arra, hogy valaha is 
elnyerje a mullah jóindulatát. S ami még csak tovább 
rontotta a helyzetét, a völgyben nagyon sokan rájöttek, 
hogy a Jane-től kapott antibiotikumok sokkal hatásosabbnak 
bizonyultak a fertőzések ellen, minthogy beszippantsák 
annak az égő cédulának a füstjét, amire Abdullah firkantott 


valamit sáfránytintával - ennek következtében a mullah 
anyagilag is károsodott. Erre aztán úgy reagált, hogy Jane-t 
csak így nevezte: "az a nyugati kurva", de ennél többet 
nem is tehetett, mert a nő is és Jean-Pierre is Ahmed Shah 
Masudnak, a gerillavezérnek védelme alatt állt és még egy 
mullah sem mert szembeszállni egy ilyen nagy hőssel. 

Amikor Jane-t meglátta, gyökeret vert a lába, s arcának 
szokásos fennkölt kifejezése komikus álarccá torzult, amint 
a teljes hitetlenség kiült a képére. A lehető legrosszabb volt 
éppen vele találkozni. Bármelyik másik falusi férfi legfeljebb 
zavarba jött volna, talán sértve is érezte volna magát, hogy 
félig meztelenül kell látni Jane-t; de Abdullah fel fog 
bőszülni. 

Jane elhatározta, hogy hetykén fog viselkedni. Dari 
nyelven szólt: 

- Béke legyen veled. - A formális kölcsönös üdvözlés 
mindig így kezdődött és sokszor percekig is eltartott. De 
Abdullah nem válaszolt a szokásos "És veled is" 
köszöntéssel. Ehelyett kinyitotta a száját és magas hangon 
kiáltozva kezdte becsmérelni Jane-t, a szidalmak olyan 
özönét zúdítva rá, amelyek közül nem hiányzott a 
prostituált, a perverz és a gyerekek megrontója dari nyelvű 
megfelelője sem. Az őrjöngéstől bíborrá vált az arca és 
botját fölemelve Jane felé indult. 

Most már túl messzire ment. Jane Mousara mutatott, aki 
csendesen állt mellette, kábultan a fájdalomtól, és a 
vérveszteségtől elgyengülve. 

- Nézd! - üvöltött Abdullahra. - Hát nem látod! 

De azt elvakította a düh. Még mielőtt Jane be tudta volna 
fejezni, amit mondani akart, a férfi hatalmas ütést mért a 
fejére a bottal. Jane a fájdalomtól és a méregtől felkiáltott: 
meglepődött, hogy az ütés mennyire fájt és hogy mennyire 
dühös, amiért a másik ezt tette. A férfi még mindig nem 
vette észre Mousa sebét. A mullah bámuló szemei Jane 
mellkasára szegeződtek, és a lány egy szemvillanás alatt 
ráébredt, hogy a férfi számára egy terhes, fehér, nyugati nő 
csupasz melleinek a látványa fényes nappal olymértékű 
szexuális izgalommal járt, hogy kis híján elélvezett. Már 


nem akarta egy-két ütleggel megverni őt, mint ahogy 
mondjuk engedetlenségért megverte volna a feleségét. 
Szívében gyilkos düh ébredt. 

Hirtelen nagyon megijedt Jane - maga miatt, Mousa 
miatt és születendő gyermeke miatt. Hátrafelé botladozott, 
hogy "lőtávolságon" kívül kerüljön, de a férfi felé lépett és 
újra magasra emelte a botot. Hirtelen ötlettől vezérelve 
Jane nekiugrott és ujjait a szemébe bökte. 

A férfi úgy bődült el, akár egy sebesült bika. Nem is 
annyira sérült volt, hanem sokkal inkább felháborodott, 
hogy egy asszony, akit ő akart megverni, az volt oly 
vakmerő, hogy szembeszálljon vele. Amíg átmenetileg 
megvakult, Jane két kézzel megragadta a szakállát és jól 
megráncigálta. A mullah előre tántorgott, megbotlott és 
elesett. Néhány yardnyit gurult lefelé, majd kikötött egy 
törpefűz bokorban. —— 

Jane arra gondolt: "O, te jó isten, mit tettem?" 

Látván a nagyképű, ellenséges papot megaláztatásában, 
Jane tudta, hogy az soha nem bocsátja meg neki, amit vele 
tett. Elmehet panaszra a "fehérszakállúakhoz" is - a falu 
véneihez. Elmehet akár Masudhoz is és követelheti, hogy 
az idegen orvosokat küldjék haza. Arra is feltüzelheti a 
bandai férfiakat, hogy kövezzék meg Jane-t. De szinte 
ugyanabban a pillanatban, amikor erre gondolt, eszébe 
jutott az is, hogy bármiféle panasztételnél a mullahnak elő 
kellene adnia történetének valamennyi megszégyenítő 
részletét, és ezt követően a falusiak örökkön-örökké 
nevetségesnek tartanák őt - ha valakik, akkor az afgánok 
kegyetlenek. Jane így talán megúszhatja a dolgot. 

Körülnézett. Sokkal fontosabb dolog miatt kellett most 
aggódnia. Mousa ott állt, ahová letette, csendesen és 
kifejezéstelenül, túl nagy megrázkódtatást élve át ahhoz, 
hogy megértse, mi történik körülötte. Jane vett egy mély 
lélegzetet, fölkapta a fiút és tovább rohant. 

Néhány lépés után elérte a hegygerincet és most már, 
hogy nem kellett emelkedőn mennie, gyorsabban tudott 
haladni. Átvágott a köves fennsíkon. Fáradt volt és fájt a 
háta, de már majdnem odaért: a barlangok pont a hegy 


orma alatt voltak. Elérte a hegygerinc távolabbi oldalát, 
meghallotta a  gyerekhangokat is, amint kezdett 
leereszkedni. Egy pillanat múlva már meg is látta a 
hatévesek egy csoportját, amint az Ég és Pokol játékot 
játszák: ezt úgy kell játszani, hogy fogod a lábujjaidat, 
amíg két másik gyerek elvisz a Mennyországba - már 
persze csak akkor oda, ha végig tudod fogni a lábujjaidat -, 
vagy a Pokolba, ha közben elengeded, s ez a Pokol 
többnyire nem más, mint valami szemétdomb vagy latrina. 
Jane rádöbbent, hogy Mousa soha többé nem játszhatja ezt 
a játékot, és hirtelen hatalmába kerítette a tragédia 
érzése. A gyerekek észrevették, amint elhaladt mellettük, 
abbahagyták a játékot és bámultak. Egyikük felsóhajtott: 
"Mousa". Egy másik elismételte a nevet, aztán megtört a 
varázs, és valamennyien Jane előtt rohantak, a hírt 
kiabálva. 

Banda lakóinak nappali rejtekhelye úgy festett, mint egy 
nomád törzs sivatagi tábora: poros föld, tűző déli nap, 
tűzrakó-helyek maradványai, lefátyolozott asszonyok, 
koszos gyerekek. Jane átvágott a barlangok előtti sima kis 
térségen. Az asszonyok már azelőtt a legnagyobb barlang 
előtt gyülekeztek, ahol Jane és Jean-Pierre a klinikáját 
rendezték be. Jean-Pierre hallotta a felbolydulást és kijött. 
Jane hálásan nyújtotta át neki Mousat és franciául mondta: 

- Egy akna volt. Elvesztette a karját. Add ide az ingedet. 

Jean-Pierre bevitte Mousat és lefektette a vizsgálóasztalul 
szolgáló szőnyegre. Mielőtt a fiúra fordította volna a 
figyelmét, lehúzta megfakult  khaki-színű ingét és 
odanyújtotta Jane-nek. Az felvette. 

Kicsit szédült. Gondolta, hogy leül és pihen hátul, a 
barlang hűvösében, de néhány lépés után meggondolta 
magát és azonnal leült. Jean-Pierre szólt: 

- Adj egy kis vattát. 

Meg se hallotta: Mousa anyja, Halima rohant be a 
barlangba és visítani kezdett, amint meglátta a fiát. Meg 
kellene nyugtatnom, gondolta Jane, legalább annyira, hogy 
vigasztalni tudja a gyereket, de miért nem tudok fölállni? 


Azt hiszem, becsukom a szememet. Csak épp egy 
pillanatra. 


k 


Alkonyatkor Jane már tudta, hogy nemsokára szülni fog. 

Amikor ájulásából feléledt a barlangban, úgy érezte, 
nagyon fáj a háta, s azt gondolta, attól, hogy Mousat 
cipelte. Jean-Pierre egyetértett ezzel a diagnózissal, adott 
neki egy aszpirint, és utasította, hogy feküdjön nyugodtan. 
Rabia, a bába, bejött a barlangba, hogy megnézze Mousat, 
szigorúan Jane-re nézett, de az akkor nem értette ennek a 
jelentőségét. Jean-Pierre kitisztította és bekötözte Mousa 
karcsonkját, adott neki penicillint és tetanuszt. A gyerek 
nem fog fertőzéstől meghalni, mint ahogy nagy 
valószínűséggel ez történne a gyógyszerek nélkül; ennek 
ellenére Jane azon tűnődött, vajon érdemes-e neki élnie, 
hiszen a túlélés itt még az egészségeseknek is kemény 
próbatétel, s a nyomorék gyerekek többnyire fiatalon 
halnak meg. 

Késő délután Jean-Pierre útra készülődött. Beosztás 
szerint másnap egy több mérfölddel távolabbi faluban 
kellett rendelnie, és - valamilyen oknál fogva, amit Jane 
soha nem értett egészen -, az ilyen időpontokat soha nem 
mulasztotta el, noha tudta, hogy egyetlen afgán sem 
lepődne meg, ha egy napot vagy akár egy hetet késne. 

Amikor búcsúzóul megcsókolta Jane-t, az éppen azon 
tűnődött, hogy hátfájása nem a vajúdás kezdetét jelenti-e, 
amit időnek előtte a Mousa okozta megpróbáltatás váltott 
ki, de minthogy eddig még soha nem szült, nem tudta 
volna megmondani, és valószínűtlennek is tűnt az egész. 
Megkérdezte Jean-Pierre-t. 

- Ne aggódj - vágta rá Jean-Pierre. - Még hat heted van 
vissza. 

Megkérdezte tőle, nem maradhatna-e itthon, arra az 
esetre, ha mégis történne valami, de a férfi ezt igazán 
szükségtelennek tartotta, és Jane már kezdte hülyének 
érezni magát - úgyhogy hagyta, hadd menjen, orvosi 


felszerelését egy sovány pónira pakolva, hogy még 
sötétedés előtt célhoz érjen s így reggel azonnal munkához 
láthasson. 

Amikor a nyugati sziklafal mögött kezdett lebukni a nap 
és a völgy megtelt árnyékukkal, Jane az asszonyokkal és a 
gyerekekkel elindult lefelé a hegyoldalon a sötétedő faluba, 
a férfiak pedig a földekre igyekeztek, hogy míg a bombázók 
alszanak, betakarítsák a termést. 

A ház, ahol Jane és Jean-Pierre lakott, valójában a falusi 
boltosé volt, aki föladta a reményt, hogy háborús időkben 
pénzt keressen - hisz jóformán semmi eladnivalója sem volt 
-, szedte a sátorfáját és családostul Pakisztánba menekült. 
Az első szoba, a valamikori bolt volt Jean-Pierre rendelője, 
egészen addig, míg a sűrűsödő nyári bombázások elől a 
falusiak napközben föl nem húzódtak a barlangokba. Még 
két hátsó szoba volt a házban: az egyik eredetileg a 
férfiaké és vendégeké, a másik a nőké és a gyerekeké. 

Jane és Jean-Pierre ezeket hálószobának és nappalinak 
használta. A ház mellett volt a vályogfallal körülvett udvar a 
főzéshez szolgáló tűzrakóhellyel és egy kis medencével, 
ahol ruhát mosni, mosogatni, gyerekeket fürdetni lehetett. 
A boltos otthagyott néhány házilag készített fabútort, a 
falusiak pedig jónéhány szép szőnyeget kölcsönöztek Jane- 
nek, hogy a földre teríthesse. Jane és Jean-Pierre matracon 
aludt, mint az afgánok, de takarók helyett hálózsákot 
használtak. Akárcsak az afgánok, napközben 
fölgöngyölítették a matracot, vagy fölvitték a lapos tetőre, 
hogy a szép időben szellőzzön. Nyáron meg mindenki a 
tetőn aludt. 

A barlangtól hazáig vezető séta különös hatással volt 
Jane-re. Hátfájása rosszabbodott és mire a házhoz ért, majd 
összeesett a fájdalomtól és a kimerültségtől. Irtózatosan 
kellett pisilnie, de túl fáradt volt ahhoz, hogy kimenjen a 
latrinára, Így hát azt az edényt használta, amit szükség 
esetére a hálószobafüggöny mögé készítettek. Ekkor vette 
észre vászonnadrágján a vérfoltot. 

Nem volt energiája a külső létrán fölmászni a tetőre a 
matracért, így egy szőnyegre feküdt le a hálószobában. A 


"hátfájás" hullámokban jött. A következő hullámnál kezét a 
hasára tette és érezte, ahogy a domborulat elmozdul: a 
fájdalom növekedésekor fölmagasodik, aztán ahogy a fájás 
enyhül, úgy lesz ismét laposabb. Most már semmi kétsége 
sem volt afelől, hogy szülési fájdalmai vannak. 

Megrémült. Felidézte, amit a gyerek születéséről Pauline 
nővérével beszélt. Mikor Pauline-nak megszületett az első 
gyereke, Jane egy üveg pezsgővel és egy kis marihuanával 
felszerelkezve meglátogatta. Mikor . már teljesen 
elernyedtek, Jane megkérdezte, milyen is volt valóban a 
szülés és Pauline azt válaszolta: "Mintha görögdinnyét 
szarnál". Akkor úgy tűnt, mintha órákat vihorászhatnának 
ezen. 

De Pauline az Egyetemi Klinikán szült London szívében, 
nem egy vályogviskóban az Öt Oroszlán Völgyében. 

Jane arra gondolt: most mit fogok csinálni? 

Nem szabad pánikba esnem. Le kell mosnom magam 
meleg vízzel és szappannal; keresnem kell egy éles ollót és 
tizenöt percre forró vízbe kell tennem; tiszta lepedőket kell 
kerítenem, amire majd lefekhetek. Kortyolgass valami 
folyadékot és pihenj. 

De mielőtt bármit is tudott volna csinálni, újabb roham 
kezdődött, és ez most tényleg fájt. Lehunyta szemét és 
megpróbált lassan, mélyen, szabályosan lélegezni, ahogy 
Jean-Pierre , magyarázta, de túl nehéz volt ennyire 
fegyelmezettnek lennie, amikor semmi másra nem vágyott, 
mint ordítani a félelemtől és a fájdalomtól. 

A görcs minden erejét elapasztotta. Nyugodtan feküdt, 
hogy magához térjen. Rájött, hogy amit az imént fölsorolt, 
abból semmit sem tud megcsinálni: nem képes egyedül 
boldogulni. Amint elég erősnek érzi magát, majd felkel és 
elvánszorog a legközelebbi házig, s megkéri az 
asszonyokat, hogy hívják el a bábát. 

A következő roham hamarabb érkezett, mint várta, úgy 
tűnt, hogy csupán egy vagy két perc telt el az előző óta. 
Ahogy a feszítés egyre fokozódott és elérte a csúcspontot, 
Jane hangosan így szólt: 


- Hát miért nem mondja meg senki az embernek, hogy 
ez mennyire fáj? 

Ahogy a roham átlendült a tetőfokon, kényszerítette 
magát arra, hogy fölkeljen. Az attól való rémület, hogy 
egyedül fog szülni, erőt adott neki. Átbicegett a 
hálószobából a nappaliba. Minden lépésnél egy kicsit 
erősebbnek érezte magát. Az udvar felé vette útját, és 
akkor hirtelen megérezte, hogy valami meleg folyadék 
ömlik végig a combjai között és nadrágja azonnal átázott - 
ez a magzatvíz. "Ó, nem", nyögött föl. Az ajtófélfának dőlt. 
Egyáltalán nem volt biztos benne, hogy akár csak pár 
yardnyit is tud sétálni egy ilyen állapotban, félig lecsúszott 
nadrágban. Megszégyenülve érezte magát. "Muszáj", szólt, 
de ismét kezdődtek a fájások és leroskadt a földre, 
miközben arra gondolt: egyedül kell végigcsinálnom az 
egészet. 

Amikor legközelebb kinyitotta a szemét, egészen közel a 
magáéhoz egy férfi arcát látta. Olyan volt, mint egy arab 
sejk: a bőre sötétbarna, a szeme és a bajusza fekete, 
vonásai arisztokratikusak - kiugró arccsonttal, római orral, 
fehér fogakkal és hosszú állkapoccsal. Mohammed Khan 
volt az, Mousa apja. 

- Hála istennek - motyogta Jane rekedten. 

- . Azért jöttem, hogy megköszönjem, amiért 
megmentetted a fiam életét - szólt Mohammed dari 
nyelven. - Beteg vagy? 

- Szülni fogok. 

- Most? - kérdezte az, rémülten. 

- Hamarosan. Segíts be a házba. 

A férfi habozott - a gyerekszülést, mint mindent, ami 
kifejezetten női dolog volt, tisztátalannak tartotta-, de 
becsületére legyen mondva, csak egy pillanatig habozott. 
Felemelte Jane-t és támogatta, míg az a nappalin át a 
hálószobába botorkált. Ujra lefeküdt a szőnyegre. 

- Hozz segítséget - mondta a férfinak. 

Az összehúzta a szemöldökét, nem tudta, mit tegyen, 
egyszerre nagyon kisfiús és nagyon jóképű volt. 

- Hol van Jean-Pierre? 


- Khawakba ment. Rabiára van szükségem. 

- Igen - válaszolta a férfi. - Elküldöm érte a feleségem. 

- Mielőtt elmennél... 

- Igen? 

- Kérlek, adj nekem egy kis vizet. 

A férfi elképedtnek látszott. Hallatlan dolog volt, hogy 
egy férfi kiszolgáljon egy nőt, akárcsak egyetlen pohár 
vízzel is. 

Jane hozzátette: 

- A külön kancsóból. - Mindig tartott kéznél ivás céljára 
egy kancsó szűrt, forralt vizet: ez volt az egyetlen módja, 
hogy megóvja magát a számtalan fajta bélféregtől, amitől 
szinte minden helybéli egész életében szenvedett. 
Mohammed úgy döntött, hogy semmibe veszi a 
konvenciókat. 

- Természetesen - mondta. Átment a másik szobába és 
egy perc múlva visszajött egy pohár vízzel. Jane 
megköszönte és hálásan kortyolgatta. 

- Elküldöm Halimát a bábáért - mondta a férfi. 

Halima volt a felesége. 

- Köszönöm - mondta Jane. - Mondd neki, hogy siessen. 

Mohammed távozott. Jane szerencsés volt, hogy épp ő 
jött és nem valamelyik másik férfi. A többiek megtagadták 
volna, hogy hozzáérjenek egy beteg asszonyhoz, de 
Mohammed más volt. Ő volt az egyik legfontosabb gerilla, 
és gyakorlatilag ő volt a lázadók vezérének, Masudnak a 
helyi képviselője. Mohammed még csak huszonnégy éves 
volt, de ebben az országban ez nem volt túl fiatal kor sem 
ahhoz, hogy valaki gerilla-vezér legyen, sem ahhoz, hogy 
kilencéves fia legyen. Kabulban tanult, kicsit beszélt 
franciául is, és azt is tudta, hogy a völgyben dívó szokások 
nem azonosak a világon elképzelhető egyetlen udvarias 
magatartásformával. Fő feladata az volt, hogy olyan 
konvojokat szervezzen Pakisztánba és vissza, amelyek a 
lázadók számára alapvető fegyvereket és lőszerutánpótlást 
szállítanak. Egy ilyen konvoj hozta Jane-t és Jean-Pierre-t is 
a völgybe. 


A következő fájásra várva Jane felidézte azt a szörnyű 
utazást. Azt hitte saját magáról, hogy egészséges, aktív és 
erős személy, aki könnyedén képes egész nap gyalogolni; 
csak éppen nem számított az élelmiszerhiányra, a meredek 
hegyoldalakra, a durva, köves ösvényekre és az embert 
teljesen erőtlenné tévő hasmenésre. Az út jó részét éjszaka 
tették meg, félvén az orosz helikopterektől. És több helyen 
meg kellett küzdeniük az ellenséges falusiakkal is: attól 
félvén, hogy a konvojok jelenléte együtt jár az oroszok 
támadásaival, a helybeliek sokszor megtagadták, hogy 
élelmiszert adjanak el a gerilláknak, vagy egyszerűen zárt 
ajtók mögé bújtak, vagy elirányították a konvojt valami 
olyan tisztás vagy gyümölcsös felé, amiről kiderült, hogy 
táborozásra ugyan tökéletes, de semerre sincs kijárata. 

Az orosz támadások miatt Mohammed . állandóan 
változtatta az útvonalat. Jean-Pierre még Párizsban szerzett 
Afganisztánról készült amerikai térképeket, s ezek jobbak 
voltak, mint bármelyik, amihez a lázadók hozzájutottak, s 
így Mohammed gyakran tért be hozzájuk, hogy a 
térképeket tanulmányozza, mielőtt útjára bocsát egy újabb 
konvojt. 

Tény, hogy Mohammed gyakrabban jött, mint ahogy az 
valójában szükséges volt. Többször szólította meg Jane-t, 
mint az afgán férfiak általában szokták, a kelleténél kicsit 
többet nézett a szemébe és túl sokszor legeltette a szemét 
a testén. Jane arra gondolt, hogy a férfi talán szerelmes 
belé, vagy legalábbis az volt, míg terhessége nem vált 
szemmel láthatóvá. 

Cserébe ő is vonzódást mutatott iránta olyankor, amikor 
Jean-Pierre-rel nyomorultul érezte magát. Mohammed szikár 
és barna és erős és hatalmas volt, és Jane életében most 
először vonzódott egy hétpróbás soviniszta disznóhoz. 

Akár még viszonya is lehetett volna vele. A férfi, akár az 
összes gerilla, istenfélő muzulmán volt, de Jane úgy vélte, 
hogy ez igazán nem sokat jelent. Abban hitt, amit a saját 
apja szokott mondani: "A vallásos meggyőződés legyűrhet 
egy félénk vágyat, de az igazi testi vágynak semmi sem tud 
ellenállni." Ez a szóban forgó mondat mindig kihozta a 


sodrából a Mamát. Nem, ebben a puritán paraszti 
közösségben éppen annyi házasságtörésre való hajlam volt, 
mint bárhol másutt a világon, erre Jane rájött, miközben az 
asszonyok folyóparti pletykáit hallgatta, míg azok vízért 
mentek vagy fürödtek. Jane azt is tudta, hogyan szokták az 
ilyesmit elintézni. Mohammed mondta meg neki. 

- Az utolsó vízimalmon túl, a vízesés alatt láthatod, amint 
a sötétben ugrándoznak a halacskák - mondta egy napon. - 
Néha éjszakánként odamegyek és kifogom őket. 
Szürkületkor az asszonyok valamennyien főztek, a férfiak 
beszélgetve és dohányozva üldögéltek a mecset udvarán: a 
szeretőket ilyen távolra a falutól senki sem fedezhette föl, 
és sem Jane-t, sem Mohammedet nem hiányolta volna 
senki. 

Az ötlet, hogy a törzs egy ilyen primitív, jóképű tagjával 
szeretkezzen a vízesésnél, megkísértette Jane-t; de azután 
terhes lett, és Jean-Pierre meggyónta neki, mennyire 
megijedt, hogy elveszítheti őt, ő pedig elhatározta, hogy 
minden energiáját arra szenteli, hogy ez a házasság 
beváljon, jöjjön, aminek jönnie kell; így hát aztán sose ment 
le a vízeséshez és miután kezdett már látszani rajta a 
terhessége, Mohammed többé rá sem nézett a testére. 

Talán titkos bizalmas kapcsolatuk bátorította föl 
Mohammedet arra, hogy bemenjen a házba és segítsen 
Jane-nek, miközben a helyében minden más férfi 
megtagadta volna ezt, sőt, még az ajtóból is visszafordult 
volna. Vagy talán Mousa miatt volt mindez. Mohammednek 
csak egy fia volt - no és három lánya -, és most 
elviselhetetlennek érezte, hogy ilyen mértékben adósa 
Jane-nek. Ma egy barátot és egy ellenséget is szereztem, 
gondolta Jane: Mohammedet és Abdullahot. 

A fájdalom újra kezdődött, s csak ekkor vette észre, hogy 
a szokásosnál hosszabb ideig szünetelt. Talán kezdenének 
szabálytalanok lenni a fájások? Miért? Jean-Pierre erről 
semmit sem mondott. Dehát ő már sok mindent elfelejtett 
a nőgyógyászatról, hiszen három vagy négy éve már, hogy 
tanulta. 


Ez az utóbbi fájás volt eddig a legrosszabb, s ettől kirázta 
a hideg és émelyegni kezdett. Mi történt a bábával? 
Mohammednek el kellett küldenie érte a feleségét - nem 
felejthette el és nem is gondolhatta meg magát. De vajon 
az engedelmeskedni fog a férjének? Hát persze - az afgán 
nők mindig engedelmesek. De lehetséges, hogy lassacskán 
sétál, megáll pletykálni az úton, sőt, az is elképzelhető, 
hogy betér egy házba teázni. Es ha az Ot Oroszlán 
Völgyében előfordulhat házasságtörés, miért ne lenne 
féltékenység is, és Halima bizonyára tudta, vagy legalábbis 
sejtette, hogyan érzett a férje Jane iránt - a feleségek ezt 
mindig megérzik. Lehet, hogy megorrolt, amiért arra kérték, 
hogy rohanjon és hozzon segítséget a riválisának, az 
egzotikus, fehérbőrű, tanult idegen nőnek, aki annyira 
megbűvölte a férjét. Jane hirtelen rendkívül dühös lett 
Mohammedre és Halimára is. Semmi rosszat nem tettem, 
gondolta. Miért hagytak el mindannyian? Miért nincs itt a 
férjem? 

A következő fájásnál könnyekben tört ki. Ez már túl sok 
volt. "Nem bírom tovább", mondta hangosan. Már nem 
tudott uralkodni magán, úgy rázkódott. Meg akart halni, 
még mielőtt a fájdalom fokozódik. "Mami, segíts nekem, 
Mami", zokogta elcsukló hangon. 

Hirtelen erős kar ölelte át a vállát és egy asszony hangját 
hallotta, amint dari nyelven valami érthetetlen, de nyugtató 
szavakat mormol. Anélkül, hogy kinyitotta volna a szemét, 
sírva és kiabálva kapaszkodott a másik asszonyba, ahogy a 
fájdalom egyre erősebbé vált, egészen addig, míg 
lassacskán tompulni kezdett, olyan érzést keltve, mintha ez 
lenne a végső, vagy legalábbis az utolsó ilyen szörnyű 
fájdalom. 

Fölpillantott és Rabiának, a bábának derűs, barna szemét 
és dióhéjra emlékeztető arcát látta meg. 

- Az Úr legyen veled, Jane Debout. 

Jane megkönnyebbülést érzett, mintha csak mázsás kő 
esett volna le a szívéről. 

- És veled is, Rabia Gul - sóhajtotta hálásan. 

- Gyorsan jönnek a fájások? 


- Egy-két percenként. 

- Korán jön a baba - hallotta egy másik nő hangját. 

Jane arra fordult, és meglátta Zahara Gult, Rabia 
menyét, egy hullámos, fekete hajú, széles, nevető szájú, 
vele egykorú érzéki lányt. A falu összes asszonya közül 
Zahara volt az egyetlen, akihez Jane közel érezte magát. 

- Orülök, hogy itt vagy - mondta. 

Rabia így szólt: 

- A szülést az indította el, hogy Mousat fölcipelted a 
hegyoldalon. 

- Csak ez? - kérdezte Jane. 

- Ez épp elég hozzá. 

Szóval nem tudnak az Abdullahhal való verekedésről, 
gondolta Jane. Ugy látszik, a férfi elhatározta, hogy hallgat 
róla. 

- Készítsek elő mindent a gyerek számára? - kérdezte 
Rabia. 

- Légy szíves. - Csak a jóisten tudja, miféle primitív 
nőgyógyászatnak vetem most magam alá, gondolta Jane, 
de egyedül akkor sem tudom végigcsinálni, egyszerűen 
képtelen vagyok. 

- Szeretnéd, ha Zahara csinálna egy kis teát? - kérdezte 
Rabia. 

- Igen. - Ebben legalább semmi babonás dolog nem volt. 

A két asszony serénykedni kezdett. Jane már a puszta 
jelenlétüktől is jobban érezte magát. Kedves dolog volt 
Rabiától, gondolta, hogy engedélyt kért a segítséghez - egy 
nyugati orvos egyszerűen úgy viselkedett volna, mintha ő 
parancsolna a házban. Rabia rituálisan kezet mosott, 
kérvén a prófétákat, hogy arca legyen pirospozsgás - ez a 
sikert jelentette -, aztán még egyszer alaposan megmosta 
a kezét szappannal és bő vízzel. Zahara behozott egy korsó 
vadrutát és Rabia faszénnel meggyújtott egy maroknyit a 
sötét kis magokból. Jane-nek eszébe jutott, hogy azt tartják, 
az égő ruta szaga elijeszti a gonosz szellemeket. Jane azzal 
a gondolattal vigasztalta magát, hogy a fanyar szag 
legalább kiűzi a szobából a legyeket. 


Rabia egy kicsit több volt mint bábaasszony. Fő dolga a 
szülések levezetése volt, de emellett gyógynövényekkel és 
bűbájjal megpróbálta azoknak az asszonyoknak a 
termékenységét fokozni, akik nehezen estek teherbe. 
Voltak módszerei a fogamzás megelőzésére és a vetélés 
előidézésére is, de ezeket igazán ritkán kérték tőle: az 
afgán asszonyok általában sok gyereket akartak. Rabiával 
szoktak megbeszélni minden "női" betegséget is. Es 
általában őt szokták megkérni arra is, hogy mossa le a 
halottakat - ezt is, akárcsak a szülést, tisztátalan dolognak 
tartották. 

Jane figyelte, ahogy a szobában tevékenykedett. 
Valószínűleg ő volt a legidősebb asszony a faluban, úgy 
hatvan körül járhatott. Alacsony volt - öt lábnál nem volt 
magasabb - és nagyon sovány, mint errefelé a legtöbb 
ember. Ráncos barna arcát fehér haj keretezte. Nyugodtan 
mozgott, csontos öreg kezei pontosak és ügyesek voltak. 

Jane-nek vele való kapcsolata bizalmatlansággal és 
ellenségességgel kezdődött. Amikor Jane megkérdezte tőle, 
hogy nehéz szülések esetében kitől kér segítséget, Rabia 
felcsattant: "Vigyen el az ördög, ha valaha is volt egy nehéz 
szülésem; nálam még soha egyetlen anya és gyerek sem 
halt meg.". De később, amikor a falusi asszonyok enyhe 
menstruációs problémákkal vagy sima terhességgel 
fölkeresték Jane-t, az ahelyett, hogy placebokat írt volna föl, 
egyszerűen Rabiához küldte őket; és ez munkakapcsolatuk 
kezdetét jelentette. Rabia Janenel konzultált egy anyáról, 
aki nemrég szült és aztán hüvelyfertőzést kapott. Jane 
penicillint , adott Rabiának és elmagyarázta, hogyan 
adagolja. Rabia presztízse ugrásszerűen megnövekedett, 
amikor köztudottá vált, hogy megbízik a nyugati 
gyógyszerekben; és Jane, anélkül hogy megsértette volna, 
megmondhatta neki, hogy a fertőzést valószínűleg maga 
Rabia okozta azzal a gyakorlatával, hogy szülés alatt a 
szülőcsatornát saját kezével kenegeti. 

Ettől kezdve hetente egyszer-kétszer felbukkant Rabia a 
klinikán, hogy Jane-nel beszélgessen és figyelje a munkáját. 
Ezeket az alkalmakat Jane mintegy véletlenszerűen 


megragadta arra, hogy olyan dolgokat elmagyarázzon 
Rabiának, hogy például miért mos olyan gyakran kezet, 
hogy használat után miért tesz minden műszert forró vízbe 
és hogy a hasmenéses gyerekeknek miért ad sok 
folyadékot. 

Cserébe Rabia elárulta néhány titkát. Jane nagyon 
kíváncsi volt, mit tesz Rabia az orvosságaiba, és el tudta 
képzelni, hogy némelyiknek milyen hatása van: a 
terhességet elősegítő gyógyszerek vagy a nyúlnak az 
agyát, vagy a macskának a lépét tartalmazták, amelyek a 
beteg anyagcseréjéből hiányzó hormonokat biztosították; a 
menta és a gyöngymenta pedig sok készítményben 
valószínűleg arra szolgált, hogy a fogamzást gátló 
fertőzéseket . megszüntesse.  Rabiának arra is volt 
gyógyszere; hogy mit adjanak a nők az impotens férjeknek, 
és semmi kétség nem fért ennek a hatásához: ugyanis ez a 
készítmény ópiumot tartalmazott. 

A bizalmatlanságot az óvatos, kölcsönös tisztelet váltotta 
föl, de Jane a saját terhességéről nem konzultált Rabiával. 
Egy dolog volt elhinni, hogy népi és boszorkányos keverékei 
használtak az afgán asszonyoknak, és egészen más dolog 
volt, hogy netán ő is alávesse magát ilyesféle kezelésnek. 
Mindemellett Jane azt várta, hogy szülését Jean-Pierre 
vezeti majd le. Így hát, amikor Rabia a gyerek 
elhelyezkedéséről érdeklődött, és növényi diétát ajánlott 
Jane-nek, az világosan kifejtette, hogy az ő terhessége 
nyugati jellegű és olyan kezelést is kíván.  Rabia 
sértődöttnek látszott, de méltósággal fogadta a döntést. És 
most Jean-Pierre Khawakban volt. Rabia pedig itt, és Jane 
boldogan fogadta egy olyan öregasszony segítségét, aki 
már gyerekek százait segítette a világra és maga is szült 
tizenegyet. 

Egy ideje már semmilyen fájdalom nem jelentkezett, de 
az utóbbi néhány percben, míg Rabia nyugodt mozgását 
figyelte a szobában, hasában valamiféle újszerű érzésre lett 
figyelmes: a nyomás megkülönböztethető érzésére, ami 
egyre sürgetőbben a lökésre sarkallta. A sürgetés 
ellenállhatatlan volt, és ahogy megpróbált nyomni, nyögött, 


nem a fájdalom miatt, hanem a nyomással együtt járó 
puszta erőfeszítéstől. 

Mintegy távolból hallotta Rabia hangját: 

- Kezdődik. Jól van. 

Egy idő után a sürgető érzés megszűnt. Zahara egy 
csésze zöld teát hozott. Jane felült és hálásan kortyolgatta. 
Meleg volt és nagyon édes. Zahara ugyanolyan idős, mint 
én, gondolta Jane, és már négy gyereke van, nem számítva 
a vetéléseket és a halva született csecsemőket. De egyike 
volt azoknak a nőknek, akik tele voltak életkedvvel, olyan 
volt akár egy egészséges, fiatal nőstényoroszlán. Bizonyára 
még számos gyereke lesz. Nyílt kíváncsisággal fogadta 
Jane-t, míg a többi asszony az első napokban gyanakvó és 
ellenséges volt, és Jane felfedezte, hogy  Zaharát 
idegesítették a Völgy ésszerűtlen szokásai és hagyományai, 
és lelkesen tanult meg mindent, amit csak lehetett az 
egészségre, gyereknevelésre és táplálkozásra vonatkozó 
idegen felfogásból. Következésképpen Zahara nemcsak 
Jane barátja lett, hanem egészségnevelési programjának 
élcsapatához is tartozott. 

De ma, mindennek ellenére, Jane ismerkedett az afgán 
módszerekkel. Figyelte, amint Rabia egy műanyag lepedőt 
terít a földre (ugyan mit használhattak korábban, mikor 
nem voltak még ezek a hulladék műanyagok?), és befedi 
egy réteg homokos földdel, amit Zahara hozott be kintről 
egy vödörben. Rabia kirakott néhány dolgot egy földre 
terített ruhára és Jane örömmel látta a tiszta 
gyapjúrongyokat , és egy még 6 kibontatlan, új 
borotvapengét. 

Ismét nyomnia kellett, és hogy koncentrálni tudjon, Jane 
behunyta a szemét. Igazából nem fájt; sokkal inkább olyan 
volt, mint egy hihetetlen, lehetetlen mértékű székrekedés. 
Úgy érezte, erőlködésében segít a nyögés; meg akarta 
magyarázni Rabiának, hogy nem a nagy fájdalomtól nyög, 
de túlzottan el volt foglalva a nyomással ahhoz, hogy 
beszéljen. 

A következő szünetben Rabia letérdelt, kibogozta Jane 
nadrágját és levette róla. 


- Akarsz vizelni, mielőtt lemoslak? - kérdezte. 

- Igen. 

Felsegítette Jane-t és a függöny mögé kísérte, és tartotta 
a vállát, míg az ráült az edényre. 

Zahara hozott egy tál meleg vizet, s az iménti edényt 
elvitte. Rabia lemosta Jane hasát, combjait és nemi 
szerveit, s most először cselekedett fürgén. Aztán Jane 
ismét lefeküdt. Rabia megmosta saját kezét is, majd 
megtörölte. Egy kis tégely kék port mutatott Jane-nek - 
Jane rézszulfátra tippelt - és így szólt: 

- Ez a szín elijeszti a gonosz szellemeket. 

- Mit akarsz csinálni? 

- Teszek egy kicsit a homlokodra. 

- Rendben - mondta Jane, majd hozzátette: - Köszönöm. 

Rabia Jane homlokára dörgölt egy kis port. Nem bánom 
a varázslatot, ha az ártalmatlan, gondolta Jane, de mit fog 
Rabia csinálni, ha valódi orvosi probléma merül föl? És 
vajon pontosan hány héttel előbb érkezik ez a gyerek? 

Még mindig ezen aggódott, amikor a következő görcs 
elkezdődött, és nem koncentrált arra, hogy úrrá legyen a 
nyomás érzésén, ennek következtében meglehetősen 
fájdalmas volt. Nem szabad aggódnom, gondolta, meg kell 
nyugtatnom magam. 

Ezután nagyon elcsigázottnak és álmosnak érezte magát. 
Lehunyta a szemét. Érezte, hogy Rabia kigombolja az ingét 
- azt, amit Jean-Pierre-től kért kölcsön még délután; mintha 
száz éve történt volna. Rabia valami kenőanyaggal kezdte 
masszírozni Jane hasát, valószínűleg tisztított vajjal. 
Belemélyesztette az ujjait. Jane kinyitotta a szemét és 
rászólt: 

- Meg ne próbáld elmozdítani a bébit. 

Rabia bólintott, de tovább próbálkozott. egyik kezével a 
domborulat tetején, a másikkal az alján. 

- Lefelé áll a feje - mondta végül. - Minden rendben van. 
De a gyerek most már hamar jön. Fel kellene állnod. 

Zahara és Rabia felsegítették Jane-t és két lépést tettek 
előre a földdel borított műanyag lepedő felé. Rabia Jane 
mögé került és így szólt: 


- Állj a lábamra. 

Jane úgy tett, amint mondták, bár nem látott benne 
logikát. Guggoló helyzetbe segítette Jane-t, ő maga pedig 
mögéje kuporodott. Szóval ez az itteni szülőhelyzet. 

- Úlj rám - mondta Rabia. - Meg tudlak tartani. 

Jane az öregasszony combjaira nehezedett súlyával. A 
póz meglepően kényelmes és megnyugtató volt. 

Jane érezte, hogy izmai kezdenek újra megfeszülni. A 
fogát csikorgatta és nyöszörögve hajolt előre. Zahara előtte 
guggolt. Egy ideig semmi más nem járt Jane eszében, csak 
a nyomás. Végre enyhült valamit és kimerülten, félálomban 
roskadt teljes súlyával Rabiára. 

Ujfajta fájdalommal kezdődött újra, éles, égető érzéssel a 
lába között. Zahara hirtelen megszólalt: 

- Jön. 

- Most ne nyomd - mondta Rabia -, hagyd a bébit 
kisiklani. 

A nyomás enyhült. Rabia és Zahara helyet cseréltek, és 
Rabia most Jane lábai között kuporogva figyelt kitartóan. A 
nyomás újra kezdődött. Jane a fogát csikorgatta. Rabia 
rászólt. 

- Ne nyomj. Légy nyugodt. - Jane megpróbált 
nyugalomban maradni.  — Rabia ránézett,  fölnyúlt, 
megérintette az arcát és azt mondta: 

- Ne harapd össze. Lazítsd ki a szád. - Jane leeresztette 
állkapcsát és észrevette, hogy ez is hozzásegíti a 
megnyugváshoz. 

Az égető érzés ismét jelentkezett és rosszabb volt, mint 
bármikor, és Jane tudta, hogy a gyerek már majdnem 
megszületett: érezte, amint csúszik ki a feje, hihetetlenül 
szélesre feszítvén a nyílást. Fölkiáltott a fájdalomtól - 
aztán hirtelen megkönnyebbült és egy pillanatig semmit 
sem érzett. Lenézett. Rabia a combjai közé nyújtotta a 
kezét és a prófétákat szólongatta. Könnyein át Jane valami 
kerek és sötétet látott a bába kezében. 

- Ne húzd - szólt. - Ne húzd a fejét. 

- Nem - mondta Rabia. 


Jane újra érezte a nyomást. Ebben a pillanatban azt 
mondta Rabia: 

- Most egy kis lökést a vállnak. - Jane behunyta a szemét 
és finoman nyomni kezdett. 

Néhány pillanat múlva azt mondta Rabia: 

- Most a másik vállnak. 

Jane újra nyomott és ekkor hatalmas 
megkönnyebbüléssel elmúlt a feszítő érzés és tudta, hogy a 
gyerek megszületett. 

Lenézett és meglátta a gyerek aprócska alakját Rabia 
karjaiban. Bőre ráncos és nedves volt, fejét nyirkos, sötét 
haj borította. A köldökzsinór bizarrnak tűnt, olyan volt, akár 
egy érként lüktető vastag kék kötél. 

- Rendben van? - kérdezte Jane. 

Rabia nem válaszolt. Ajkát összecsücsörítette és ráfújt, a 
baba összepréselt, mozdulatlan arcára. 

Ó, Istenem, halott, gondolta Jane. 

- Rendben van? - kérdezte újra. 

Rabbia ismét fújt egyet és a baba kinyitotta apró száját és 
fölsírt. 

- Ó, hála Istennek, él - mondta Jane. 

Rabia felkapott egy tiszta gyapjúruhát és letörölte a 
gyerek arcát. 

- Teljesen normális? - kérdezte Jane. 

Végre  Rabia megszólalt. Jane szemébe nézett, 
mosolygott és azt mondta: 

- Igen. A kisasszony normális. 

A kisasszony normális, gondolta Jane. A kisasszony. 
Lányom született. Egy kislány. 

Hirtelen teljesen kimerültnek érezte magát. Egy percig 
sem tudott tovább fönt maradni. 

- Le akarok feküdni - mondta. 

Zahara a matrachoz segítette őt, párnákat rakott a háta 
mögé, úgy, hogy ülő helyzetben legyen, míg Rabia a 
gyereket tartotta, aki még mindig Jane-hez kapcsolódott a 
köldökzsinórral. Amikor Jane elhelyezkedett, Rabia kezdte 
szárazra törölgetni a gyereket a gyapjúrongyokkal. 


Jane észrevette, hogy a köldökzsinór már nem lüktet, 
hogy kiszáradt és ettől elsápadt. 

- Elvághatod a köldökzsinórt - mondta Rabiának. 

- Mi mindig megvárjuk a méhlepényt is - válaszolta 
Rabia. 

- Most vágd el, kérlek. 

Rabia kétkedve ugyan, de teljesítette kérését. Elvett az 
asztalról egy darab fehér cérnát és a gyerek köldökétől 
néhány inchnyire a köldökzsinór köré kötötte. Közelebb is 
lehetne, gondolta Jane, de nem számít. Rabia kicsomagolta 
az új borotvát. 

- Allah nevében - mondta, és elvágta a köldökzsinórt. 

- Add ide nekem - mondta Jane. 

Rabbia ezzel nyújtotta át a gyereket: 

- Ne engedd szopni. 

Jane tudta, hogy Rabia ebben téved. 

- Az segít megszülni a méhlepényt - mondta. 

Rabia vállat vont. 

Jane a gyerek fejét a mellére tette. Mellbimbói 
megnagyobbodtak és csodálatosan érzékenyek voltak, 
éppen úgy, mint amikor Jean-Pierre csókolta őket. Ahogy 
mellbimbója a csecsemő arcához ért, a gyerek 
reflexszerűen arra fordult és kis száját kitátotta. Amint 
bekapta, azonnal szopni kezdett. Jane megdöbbent, hogy ez 
milyen szexis érzés. Egy pillanatig a dolog megrázta és 
zavarba hozta, aztán azt gondolta: mi a fene. Hasüregében 
újabb mozgásokat észlelt. Engedett a sürgető lökésnek, és 
érezte, ahogy egy síkos kis valami, a placenta eltávozik. 
Rabia gondosan becsomagolta egy ruhába. 

A gyerek abbahagyta a szopást és elaludt. 

Zahara egy pohár vizet nyújtott Jane-nek, az egy slukkra 
megitta. Rendkívül ízlett. Még kért. 

Mindene fájt, kimerült volt és sugárzóan boldog. Lenézett 
a mellén békésen alvó kislányra. Úgy érezte, most már ő is 
alhat. 

- Be kellene bugyolálnunk a kicsit - mondta Rabia. 

Jane felemelte a csecsemőt - olyan könnyű volt, mint egy 
baba - és odanyújtotta az öregasszonynak. 


- Chantal - szólt, miközben Rabia átvette tőle. - Chantal 
a neve. - Aztán becsukta a szemét. 


ÖTÖDIK FEJEZET 


Ellis Thaler az Eastern Airlines Washington és New York 
közötti menetrendszerű gépével utazott. A La Guardia 
repülőtéren a New York City-beli Hotel Plaza-ig taxit 
fogadott. A taxi a hotel Ötödik sugárúti bejáratánál tette ki. 
Ellis bement. A folyosón balra fordult és az Ötvennyolcadik 
utcai oldalon lévő liftekhez ment. Egy üzletember külsejű 
férfi és egy nő, aki a Saks üzlethálózat reklámszatyrát 
cipelte, szállt be vele a liftbe. A férfi a hetediken szállt ki. 
Ellis a nyolcadikon, a nő pedig még tovább ment. Ellis 
teljesen egyedül sétált végig a kihalt hotelfolyosón, 
egészen, amíg az Ötvenkilencedik utcára vezető liftig nem 
ért. Lement a földszintre és az OÖtvenkilencedik utcai 
kijáratnál elhagyta a szállodát. 

Elégedetten, hogy senki sem követi, hívott egy taxit, s a 
Central Park déli oldalán, a Penn állomásig hajtatott, aztán 
fölszállt a Oueens-beli Douglaston felé induló szerelvényre. 

Tovább folytatta ezt a cikázást, hiszen ez volt az egyetlen 
olyan találkája, amiről az ellenségei soha nem szerezhetnek 
tudomást. Flushingnál leszállt, és a peronon várakozott a 
következő szerelvényre. Senki más nem volt ott rajta kívül. 

Bonyolult óvintézkedései miatt már öt óra volt, mikor 
Douglasba érkezett. Leszállván megszaporázta lépteit és jó 
fél órát gyalogolt, miközben gondolatban ismét lepörgette, 
hogyan fog közeledni, milyen lehetséges reakciókra 
számíthat. 

A Long Island-i Tengerszorost még lehetett látni abban a 
kis külvárosi utcában, ahol megállt egy kicsi, tiszta, ál-tudor 
oromzatú ház előtt, amelynek egyik falán az ablak festett 
üvegű volt. A kocsifelhajtón egy kis japán autó állt. Amint a 
házhoz vezető úton lépkedett, egy tizenhárom éves, szőke 
kislány kinyitotta a bejárati ajtót. 

- Hello, Petal - mondta Ellis. 

- Szia, Papa - válaszolta az. 


A férfi lehajolt, hogy megcsókolja, s mint mindig, most is 
egyszerre érezte a heves büszkeséget és a beléje nyilalló 
bűntudatot. 

Alaposan végigmérte a kislányt. Az Michael Jackson- 
trikója alatt melltartót viselt. A férfi teljesen biztos volt 
benne, hogy a melltartó új. Lassan nő lesz, gondolta. EI 
vagyok átkozva. 

-  Bejönnél egy pillanatra? - kérdezte a kislány 
udvariasan. 

- Hát persze. 

Követte a lányát a házba. Hátulról még nőiesebbnek tűnt. 
A férfit az első barátnőjére emlékeztette. Ő akkor tizenöt 
éves volt, az a lány pedig nem sokkal idősebb, mint Petal... 
Nem, várjunk csak, gondolkodott; az fiatalabb volt, csak 
tizenkettő. És be szoktam nyúlni a pulóvere alá. Az Úr óvja 
meg a lányomat a tizenöt éves fiúktól. 

Egy kicsi, tiszta nappaliba léptek. 

- Leülnél? - kérte Petal. 

Ellis leült. 

- Hozhatok neked valamit? - kérdezte. 

- Engedd már el magad - szólt Ellis. - Nem kell ennyire 
udvariaskodnod. Az apád vagyok. 

A kislány értetlennek és bizonytalannak látszott, mint 
akit olyasmiért dorgáltak meg, amiről nem is tudta, hogy az 
rossz. Aztán a következő pillanatban azt mondta: 

- Meg kell fésülködnöm. Aztán mehetünk. Elnézést. 

- , Rendben - mondta Ellis. A gyerek kiment. 
Előzékenysége fájt neki. Ez annak a jele volt, hogy még 
mindig idegennek számított. Még mindig nem sikerült a 
kislány családjának rendes tagjává válnia. 

Az elmúlt évben, amióta hazajött Párizsból, legalább 
havonta egyszer találkozott vele. Néha egy egész napot is 
együtt töltöttek, de leggyakrabban inkább csak vacsorázni 
vitte el, mint ahogy ezen a napon is. Ahhoz, hogy erre a kis 
időre vele lehessen, ötórás utat kellett megtennie 
maximális biztonságban, de persze erről a kislány mit sem 
tudott. A férfit igen szerény cél vezette: minden hűhó és 


dráma nélkül szeretett volna egy kicsi, de állandó helyet 
elfoglalni a lánya életében. 

Ez azzal járt, hogy munkájának jellegét meg kellett 
változtatnia. Felhagyott a helyszíni munkával. Felettesei 
ennek egyáltalán nem örültek: túl kevés volt a jó 
titkosügynök (és százával voltak a rosszak). Ő maga is 
eléggé kelletlen volt, mert érezte, hogy kötelessége 
tehetségét hasznosítani. De úgy nem nyerhette el a lány 
szeretetét, ha minden évben eltűnik a világ valamelyik 
távoli csücskében, és még azt sem mondhatta meg neki, 
hogy hova és miért megy, és hogy mennyi időre. És nem 
kockáztathatta meg azt sem, hogy esetleg megöljék, éppen 
akkor, amikor a lánya kezdte már megszeretni. 

Hiányzott neki az izgalom, a veszély, a vadászat izgalma 
és az az érzés, hogy olyan fontos feladatot végez, amit 
rajta kívül ilyen jól senki sem tud végrehajtani. De már túl 
hosszú ideje csupán tiszavirág életű érzelmi kötödései 
voltak, és miután Jane-t elvesztette, szükségét érezte 
annak, hogy legalább egy valaki kitartóan szeresse. 

Míg várakozott, Gill jött be a szobába. Ellis fölállt. Volt 
felesége hűvös és nyugodt volt fehér nyári ruhájában. A 
férfi megcsókolta az odakínált arcot. 

- Hogy vagy? - kérdezte a nő. 

- Mint mindig. És te? 

- Hihetetlenül elfoglalt vagyok. - És kezdte mondani, 
részletesen, hogy mennyi mindent kell csinálnia, és mint 
mindig, Ellis kikapcsolt. Kedvelte Gillt, noha az halálra 
untatta őt. Furcsa elgondolni, hogy valaha a felesége volt. 
De ő volt a legcsinosabb lány az angol tanszéken, Ellis 
pedig a legokosabb fiú, és akkor 1967-et írtak, és hasonló 
esetben — mindenkit megköveztek volna és bármi 
megtörténhetett volna - különösen Kaliforniában -, ha nem 
házasodnak össze. Díszbe öltözve esküdtek meg az első év 
végén és valaki gitáron játszotta a nászindulót. Amikor Ellis 
elhasalt a vizsgáin és kidobták az egyetemről és ezért 
besorozták katonának, ahelyett, hogy elment volna 
Kanadába vagy Svédországba, úgy ment a 
sorozóbizottsághoz, mint birka a vágóhídra, ezzel mindenkit 


pokolian meglepve, kivéve Gillt, aki akkor már tudta, hogy 
házasságuk nem sikerült, és már csak arra volt kíváncsi, 
hogy Ellis milyen módon mászik ki belőle. 

Ellis golyót kapott a lábikrájába és Saigonban volt 
kórházban - ez volt a helikopter-pilóták legszokványosabb 
sérülése, mivel ülésük ugyan páncélozott volt, de a padló 
nem -, amikor végleg elváltak. Valaki lerakta az ágyára az 
iratot, míg ő az árnyékszéken volt, s akkor találta meg, 
amikor visszament, együtt a huszonötödik kitüntetésével, a 
Tölgyfalombos Hadiékítménnyel (azokban a napokban igen 
sűrűn osztogatták ezeket az érmeket). Epp most váltam el, 
mondta, és a szomszéd ágyon fekvő katona azt válaszolta, 
hogy Nem kell beszarni. Akarsz kártyázni egy kicsit? 

A felesége nem szólt neki a gyerekről. Néhány évvel 
később tudta meg, amikor már kém volt és a puszta 
gyakorlat kedvéért kinyomozta, hol lakik Gill; akkor 
szembesült azzal a ténnyel, hogy a feleségének van egy 
gyereke, aki a hatvanas évek végére oly jellemző Petal 
nevet viseli, valamint egy újabb férje, akit Bernardnak 
hívnak, aki korábban rendszeresen felkeresett egy 
termékenységet gyógyító specialistát. Az egyetlen igazán 
gonosz dolog Gilltől az volt, hogy Petal létezését sohasem 
említette, gondolta a férfi, de Gill még mindig fenntartotta 
azt a nézetét, hogy ezt kizárólag volt férje érdekében tette. 

Ellis ragaszkodott hozzá, hogy időről-időre lássa Petalt, és 
sikerült elérnie, hogy a kislány Bernardot már nem szólítja 
"Papának". De egészen az elmúlt évig nem kísérelte meg, 
hogy családi életük részévé váljon. 

- El akarod vinni az autómat? - kérdezte Gill. 

- Ha ez nem okoz gondot. 

- Persze hogy nem. 

- Köszönöm. - Kínos volt Gill autóját kölcsönvenni, de 
Washingtontól idáig túl hosszú lett volna vezetni és Ellis 
nem akart errefelé gyakran kölcsönözni autót, mert egy 
szép napon ezt fölfedezhetnék az ellenségei, átnézvén a 
kölcsönzőügynökségek vagy a hitelkártyákat kibocsátó 
társaságok kartonjait, s aztán már nyílegyenesen vezetne 
az útjuk Petal fölfedezéséhez. A másik lehetőség az lenne, 


ha mindig más azonosító kártyát használna, valahányszor 
autót bérel, de ezek túl drágák és az Ügynökség ilyesmit 
egy íróasztal mellett ülő ember számára nem engedhet 
meg magának. Így hát vagy Gill Hondáját használta, vagy a 
helyi taxival közlekedett. 

Petal visszajött, szőke haja a vállát verte. Ellis 
fölemelkedett. Gill így szólt: 

- A kulcsok a kocsiban vannak. 

Ellis Petal felé fordult: 

- Ugorj a kocsiba. Mindjárt ott leszek. - Petal kiment. A 
férfi így szólt Gillhez: 

- Szeretném meghívni őt Washingtonba egy hétvégére. 

Gill kedves volt, de szilárd. 

- Ha akar menni, természetesen mehet, de ha nem, én 
nem kényszerítem. 

Ellis bólintott. 

- Ez Így fair. Viszlát. 

Ellis a Little Neck-ben lévő egyik kínai étterembe vitte 
Petalt. A kislány szerette a kínai ételeket. Egy kicsit 
fölengedett, mióta eljöttek otthonról. Megköszönte 
Ellisnek, hogy az egy verset küldött a születésnapjára. 

- Az ismerőseim közül még senki sem kapott verset a 
születésnapjára - mondta. 

A férfi nem tudta eldönteni, hogy ez most jó vagy rossz. 

- Legalábbis remélem, hogy jobb, mint egy hercig 
kismacskát ábrázoló születésnapi képeslap. 

- Aha. - A kislány nevetett. - Minden barátom úgy véli, 
hogy te nagyon romantikus vagy. Az angol tanárom 
megkérdezte, hogy megjelent-e már tőled valami. 

- Soha nem írtam annyira jót - hangzott a Válasz. - Még 
mindig szereted az angolt? 

- Sokkal jobban szeretem, mint a matekot. Rettenetesen 
hülye vagyok a matekhoz. 

- Angolból mit tanultok? Színműveket? 

- Nem, hanem időnként verseket. 

- Van olyan, amit szeretsz? 

A kislány elgondolkodott egy pillanatra. 

- Azt szeretem, ami a nárciszokról szól. 


- Én is - bólintott Ellis. 

- Elfelejtettem, ki írta. 

- William Wordsworth. 

- Ó, persze. 

- És mást szeretsz-e? 

- Nem igazán. Sokkal jobban odavagyok a zenéért. Te 
szereted Michael Jacksont? 

- Nem tudom. Nem vagyok benne biztos, hogy 
hallottam-e már a lemezeit. 

- Ő aztán igazán hercig. - Kuncogott. - Minden barátom 
majd megőrül érte. 

Már másodszor mondta azt, hogy minden barátom. Most 
az ő páratlan baráti köre volt a legfontosabb az életben. 

- Egyszer majd szeretnék találkozni néhány barátoddal - 
mondta a férfi. 

- Ó, papa - feddte meg. - Igazán nem élveznéd - ezek 
csak lányok. 

Enyhén szólva visszautasítottnak érezvén magát, Ellis 
egy ideig az ételre koncentrált. Ivott hozzá egy pohár fehér 
bort is: megőrizte a francia szokásokat. 

Amikor befejezte, így szólt: 

- Figyelj csak, gondolkodtam. Miért nem jössz el egyszer 
Washingtonba hozzám egy hétvégére? Repülővel csak egy 
óra, s nagyon jól éreznénk magunkat. 

A kislány ugyancsak meglepődött: 

- Mi van Washingtonban? 

- Nos, ellátogathatnánk a Fehér Házba, ahol az elnök él. 
És Washingtonban van a világ néhány legjobb múzeuma. 
És még sosem jártál a lakásomban. Van egy szabad 
hálószobám... 

Elharapta a mondatot. Láthatta, a gyerek nem mutatott 
különösebb érdeklődést. 

- Ó, Papa, nem is tudom - mondta. - Olyan sok dolgom 
van hétvégeken: házifeladat, bulik, bevásárlás és tánc, 
leckék és minden... 

Ellis palástolta csalódását. 

- Ne izgasd magad - mondta. - Talán majd egyszer, ha 
nem leszel ilyen elfoglalt, majd eljössz. 


- Igen, oké - mondta a kislány, szemmel láthatóan 
megkönnyebbülve. 

- Előkészíthetem azt a szabad hálószobát, úgyhogy 
bármikor jöhetsz, amikor csak akarsz. 

- Oké. 

-Milyen színűre festessem? 

- Nem tudom. 

- Mi a kedvenc színed? 

- Azt hiszem, a rózsaszín. 

- Akkor rózsaszín lesz. - Ellis magára erőltetett egy 
mosolyt. 

- Menjünk. 

Hazafelé a kocsiban a kislány megkérdezte, mit szólna 
hozzá, ha kifúratná a fülét. 

- Nem tudom - mondta óvatosan. - Maminak mi a 
véleménye erről? 

- Azt mondta, hogy ő nem bánja, ha te sem bánod. 

Gill tényleg megfontoltan beleveszi őt a döntésekbe vagy 
csak áthárítja a felelősséget? 

- Azt hiszem, nem túlzottan tetszik az ötlet - mondta 
Ellis. - Még túl fiatal vagy ahhoz, hogy a dekoráció 
kedvéért lyukakat kezdjél üttetni magadon. 

- Azt gondolod, ahhoz is túl fiatal vagyok, hogy legyen 
egy fiúbarátom? 

Ellis "igen"7-t akart mondani. A kislány túl fiatalnak tűnt. 
De nem tudta megakadályozni abban, hogy felnőjön. 

- Életkor szerint már elég idős vagy hozzá, de emberileg 
talán még nem - mondta. Rápillantott, hogy lássa a 
reakcióját. Úgy tűnt, a kislány mulat ezen. Talán nem 
beszélünk többet az állhatatosságról, gondolta a férfi. 

Amikor hazaértek, Bernard Fordja már ott parkolt a 
kocsifelhajtón. Ellis mögötte állította le a Hondát és bement 
Petallal. Bernard a nappaliban volt. Nagyon rövid hajú, 
alacsony ember volt, jó természetű és minden képzelőerőt 
nélkülözött. — Petal lelkesen üdvözölte, átölelte és 
megcsókolta. A férfi egy kicsit zavarba jött. Keményen 
kezet rázott Ellis-szel, majd így szólt: 


- A kormány még mindig alacsony fordulatszámmal 
működik mi, szóval újra itthon vagy Washingtonban? 

- Akárcsak máskor - mondta Ellis. Ezek itt úgy tudták, 
hogy a külügyminisztériumnak dolgozik, s legutóbbi 
feladata az volt, hogy francia napilapokat és magazinokat 
olvasson; s ezekből szerkesszen valamit naponta a francia 
ügyekkel foglalkozó osztálynak. 

- Mit szólnál egy sörhöz? 

Ellis igazából nem kívánta, de elfogadta a barátság 
kedvéért. Bernard kiment érte a konyhába. New York City- 
ben volt egy áruház hitelfőnöke. Úgy látszott, Petal kedveli 
és tiszteli, ő pedig igazán szeretetreméltóan bánt vele. Neki 
és Gillnek nem volt közös gyermekük: úgy látszik, az a 
termékenység-specialista nem volt Bernardra jó hatással. 

Két pohár sörrel tért vissza és az egyiket Ellisnek 
nyújtotta. 

- Menj és csináld meg a leckédet - mondta Petalnak. - A 
Papa el fog köszönni tőled, mielőtt elmegy. 

A kislány újra megcsókolta és kiszaladt. Amikor 
hallótávolságon kívül volt, Bernard azt mondta: 

- Nem szokott ilyen érzelgős lenni. Úgy tűnik, ha te itt 
vagy, túljátsza a dolgot. Nem értem. 

Ellis azonban túlságosan is jól értette, de egyelőre nem 
akart gondolkodni sem a dolgon. 

- Ne törődj vele - mondta. - Hogy megy az üzlet? 

- Egész jól. A magas kamatlábak nem érintettek 
bennünket annyira rosszul, mint vártuk. Úgy tűnik, az 
emberek még mindig szívesen vesznek föl kölcsönt azért, 
hogy vásároljanak - legalábbis New Yorkban. - Leült és 
sörét kortyolgatta. 

Ellisnek örökké az volt az érzése, hogy Bernard fizikailag 
félt tőle. Látszott abból, ahogy jött-ment, akár egy kutya, 
amit igazából nem szoktak beengedni, s mindig 
elővigyázatosan ütőtávolságon kívül maradt. 

Néhány percig a gazdasági életről beszélgettek és Ellis 
olyan gyorsan itta meg a sörét, amilyen gyorsan csak tudta, 
majd távozni készült. A lépcső aljához ment és fölszólt: 

- Viszlát, Petal. 


A kislány megjelent a lépcső tetején. 

- Mit szólnál hozzá, ha kifúratnám a fülemet? 

- Gondolkodhatok rajta? - kérdezte Ellis. 

Gill lejött a lépcsőn. 

- Kiviszlek a reptérre. - mondta. 

Ellis meglepődött. 

- Oké. Köszönöm. 

Mikor már úton voltak, Gill így szólt: 

- Azt mondta, hogy nem akar veled eltölteni egy 
hétvégét. 

- Rendben van. 

- Most feldúlt vagy, nem? 

- Látszik? 

- Én látom. Végül is a feleséged voltam. - Szünetet 
tartott. - Ne haragudj, John. 

- Az én hibám. Nem gondoltam végig. Mielőtt 
megjelentem volna, volt egy anyja, egy apja és egy otthona 
- mindene, amit csak egy gyerek akarhat. Bár mégsem 
vagyok egészen felesleges. Mégis, azzal, hogy fel- 
felbukkanok, fenyegetem a boldogságát.  Betolakodó 
vagyok, destabilizáló tényező. Ezért ölelgeti Bernardot 
előttem. Nem megbántani akar. Azért teszi, mert fél, hogy 
elveszíti őt. És félelmének én vagyok az oka. 

- Túl lesz rajta - mondta Gill. - Amerika tele van olyan 
gyerekekkel, akiknek két apjuk van. 

- Ez nem mentség. Én basztam el, most szembe is kell 
néznem vele. 

Gill újra meglepte a férfit azzal, hogy megsimogatta a 
térdét. 

- Ne legyél túl szigorú magadhoz - szólt. - Egyszerűen 
nem voltál alkalmas erre. Már az esküvőnk után egy 
hónappal tudtam ezt. Neked nem kell ház, állás, nem 
akarod a villanegyedet és nem akarsz gyerekeket sem. 
Kicsit különc vagy. Ezért szerettem beléd, és ezért hagytam 
olyan készségesen, hogy elmenj. Szerettelek, mert más 
voltál, őrült, eredeti, izgalmas. Te mindenre képes vagy. De 
nem vagy családba való. 


A férfi csendben ült, s míg a nő vezetett, az imént 
mondottakon gondolkodott. Mindezt kedvesnek szánták, s 
ezért igazán hálát érzett, de vajon igaz volt-e mindez? Úgy 
gondolta, hogy nem. Valóban nem akarok a külvárosban 
házat, gondolta, de szeretnék egy otthont: talán egy villát 
Marokkóban vagy egy padlásszobát Greenwich Village-ben 
vagy egy házikót Rómában. Nem akarom, hogy a feleségem 
a házvezetőnőm legyen, aki főz, takarít és bevásárol; 
hanem egy társat szeretnék, valakit, akivel beszélhetek 
könyvekről, filmekről, költészetről, akivel beszélgethetek 
éjszakánként. És még gyerekeket is szeretnék, akiket úgy 
nevelnék, hogy Michael Jacksonon kívül valami mást is 
ismerjenek. 

Mindebből semmit sem mondott el Gíllnek. 

A nő leállította a kocsit és Ellis ráébredt, hogy már a 
keleti végállomásnál vannak. Megnézte az óráját: nyolc 
ötven volt. Ha siet, még elérheti a kilenc órás járatot. 

- Köszönöm a fuvart - mondta. 

- Neked olyan nőre van szükséged, amilyen te magad is 
vagy - mondta Gill. 

Ellis Jane-re gondolt. 

- Egyszer találkoztam eggyel. 

- És mi történt? 

- Hozzáment egy jóképű orvoshoz. 

- Az orvos is olyan őrült, mint te vagy? 

- Nem hinném. 

- Akkor nem fog soká tartani. Mikor ment férjhez? 

- Körülbelül egy éve. 

- Ah. - Gill valószínűleg éppen azt számítgatta, hogy a 
dolog akkor történhetett, amikor Ellis ilyen mértékben 
visszatért Petal életébe, de volt olyan kegyes, hogy ezt nem 
említette. 

- Fogadd meg a tanácsomat - mondta. - Mentsd ki őt 
abból a házasságból. 

Ellis kiszállt a kocsiból. 

- Hamarosan hívlak. 

- Viszlát. 


A férfi becsapta az ajtót, Gill pedig elhajtott. Ellis 
besietett az épületbe. Egy-két perc híján majdnem lekéste 
a járatot. Ahogy a gép fölszállt, az előtte lévő ülés 
zsebében talált egy hírmagazint, amiben Afganisztánról 
szóló riport után kezdett kutatni. 

Azóta különösen figyelemmel követte az ott folyó 
háborút, amióta Párizsban azt hallotta Billtől, hogy Jane 
megvalósította szándékát és odament Jean-Pierre-rel. A 
háború már nem szerepelt a címlapokon. Gyakran egy vagy 
két hét is eltelt anélkül, hogy akár egy sor is megjelent 
volna róla. De most a téli szélcsendnek vége lett és 
legalább egyszer egy héten foglalkozott vele a sajtó. 

Ez a magazin az oroszok afganisztáni helyzetét 
elemezte. Ellis bizalmatlanul fogott hozzá, mert tudta, 
hogy a magazinokban a legtöbb ilyen cikk a CIA-tól 
származik: az — újságíró rendszerint kizárólagos 
tájékoztatásként kap a CIA-tól egy igen értelmes 
helyzetelemzést, de az igazság az, hogy valójában 
öntudatlan csatornájává válik a félreinformálásnak, amely 
egy másik ország titkosszolgálatát veszi célba, s így végül 
az általa megírt riportnak nem lesz több köze az 
igazsághoz, mint egy Pravdában megjelent cikknek. 

Ez a cikk mégis hitelesnek tűnt. A nagy nyári offenzívára 
készülvén, jelenleg a szovjet csapatokat és felszerelésüket 
erősítik, írta a lap. Moszkvában úgy látták, ez lesz a döntő 
nyár: ebben az évben szét kell zúzniuk az ellenállást, 
másképp kénytelenek lesznek valamiféle egyezségre jutni 
a lázadókkal. 

Ez Ellis számára a következőt jelentette: utána fog nézni, 
hogy a CIA moszkvai emberei mit mondanak, de olyan 
érzése volt, hogy az ezzel egybehangzó lesz. 

A főbb támadási területek között a cikk fölsorolta a 
Panisher Völgyet is. ji 

Ellis emlékezett rá, hogy Jean-Pierre az Ot Oroszlán 
Völgyéről beszélt. A cikk úgyszintén emlegette Masudot, a 
lázadók vezérét: Ellisnek eszébe jutott, hogy Jean-Pierre 
őróla is beszélt. 


Kinézett az ablakon, a naplementét bámulta. Kétség sem 
fér hozzá, nyilallt belé a rémület, hogy Jane-t komoly 
veszély fenyegeti ezen a nyáron. 

De ez már nem az ő dolga volt. A lány most valaki 
másnak a felesége. Akárhogy is van, Ellis semmit sem 
tehetett. 

Újra a magazinba nézett, lapozott, és El Salvadorról 
kezdett olvasni. A gép zúgva repült Washington felé. 
Nyugaton a nap lement és leszállt a sötétség. 

Allen Winderman egy, a Potomac folyóra néző, tengeri 
ételeket kínáló étterembe hívta ebédelni Ellis Thalert. 
Winderman fél órát késett. Tipikus washingtoni hivatalnok 
volt: sötétszürke öltönyben, fehér ingben, csíkos 
nyakkendőben; olyan veszélyesen sima modorú, akár egy 
cápa. Minthogy az ebédet a Fehér Ház fizette, Ellis rákot és 
egy pohár fehér bort rendelt. Winderman kagylót és salátát 
kért. Windermannál minden túl szoros volt: a nyakkendője, 
a cipője, az időbeosztása és az önuralma. 

Ellis résen volt. Nem utasíthatott vissza egy ilyen 
meghívást egy elnöki szárnysegédtől, de nem állhatta a 
diszkrét, nem hivatalos ebédeket, valamint nem állhatta 
Allen Windermant. 

Winderman egyenesen a dolog hivatalos részére tért: 

- A tanácsára van szükségem - kezdte. 

Ellis megállította. 

- . Mindenekelőtt tudnom kell, tett-e említést az 
Ügynökségnek találkozónkról. - Ha a Fehér Ház titkos akciót 
tervezett a CIA megkerülésével, akkor Ellisnek máris semmi 
köze az egészhez. 

- Természetesen - válaszolta Winderman. - Mit tud ön 
Afganisztánról? 

Ellis hirtelen megfagyott. Előbb vagy utóbb előjön Jane is, 
gondolta. Természetesen tudnak róla: nem csináltam belőle 
titkot. Magam mondtam Billnek Párizsban, hogy meg fogom 
kérni a kezét. Később én hívtam föl Billt, hogy derítse ki, 


tényleg elment-e Afganisztánba. Mindez bekerült az 
aktámba. Így ez a szemétláda tud róla és most hasznosítani 
is fogja ismereteit. - Valami keveset tudok róla - válaszolta 
Ellis óvatosan, aztán eszébe jutott Kipling egyik verse és 
idézte is. Winderman most először enyhén zavarban volt. 

- Miután két évig egy költő szerepét kellett játszania, 
meglehetősen sokat tudhat erről a témáról. 

- Akárcsak az afgánok - mondta Ellis. - Azok 
valamennyien költők, mint ahogy a franciák valamennyien 
ínyencek, a welsziek meg énekesek. 

- Ez valóban így van? 

- Csak mert az afgánok nem tudnak sem olvasni, sem 
írni. A költészet az élő beszéd művészete. - Winderman 
szemmel láthatóan kezdett türelmetlen lenni: napirendje 
nem hagyott időt a költészetre. Ellis folytatta: 

- Az afgánok vad, rongyos, ádáz hegyi törzsek tagjai, 
aligha léptek túl a középkoron. Azt mondják róluk, hogy 
választékosan udvariasak, bátrak, mint az oroszlánok és 
irgalmatlanul kegyetlenek. Országuk feldúlt, terméketlen 
és kopár. Mit tud ön róluk? 

- Olyan, hogy afgán, nincs - mondta Winderman. - Van 
hatmillió pastu délen, hárommillió tadzsik nyugaton, 
egymillió üzbég északon és még legalább egy tucat 
nemzetiség, valamivel kevesebben, mint egymillióan. A 
modern határok nem sokat jelentenek számukra: tadzsikok 
élnek a Szovjetunióban is, pastuk meg Pakisztánban. 
Vannak, akik törzsekben élnek. Olyanok, mint az indiánok, 
akik sohasem gondolnak amerikaiakként magukra, csak 
mint apacsokra vagy sziúkra. Es éppen úgy készek 
lennének egymás ellen harcolni, mint az oroszok ellen. A 
mi problémánk - mondjuk úgy - az, hogy egyesítsük az 
apacsokat és a sziúkat a sápadtarcúak ellen. 

- Értem. - Ellis bólintott. Azon tűnődött, hogy jön majd 
mindehhez Jane? Fennhangon így szólt: 

- Szóval a fő kérdés az, hogy ki lesz a Fővezér? 

- Ezt könnyű megmondani. Eleddig a legígéretesebb 
gerillavezér a Panisher Völgyben élő Ahmet Shah Masud. 


Az Öt Oroszlán Völgye. Mire akarsz kilyukadni, te 
talpnyaló disznó? Ellis Winderman simára borotvált arcát 
tanulmányozta. Azt nem lehetett kihozni a sodrából. Ellis 
megkérdezte: 

- Mitől olyan különleges ez a Masud? 

- A legtöbb lázadó vezér beéri azzal, hogy felügyeletet 
gyakorol a törzsek fölött, begyűjti az adót és megtiltja a 
kormánynak, hogy területére lépjen. Masud ennél jóval 
többet tesz. Előjön hegyi erődjéből és támad. Kézzel 
fogható közelségben van a három fő stratégiai célponthoz: 
Kabulhoz, a fővároshoz; a Kabulból a Szovjetunióba vezető 
egyetlen  főútvonalhoz, a  Salang alagúthoz; és a 
Bagramhoz, a legfontosabb katonai légibázishoz. Abban a 
helyzetben van, hogy jelentős csapást tudjon mérni az 
ellenségre és ezt meg is teszi. Megtanulta a gerillaháború 
művészetét, olvasta Maot. Minden kétséget kizáróan ő az 
országban a legkitűnőbb katonai elme. És van pénze, 
völgyében smaragdot bányásznak, amit Pakisztánban 
adnak el. Masud minden üzletre tíz százalék adót vet ki és 
ebből pénzeli seregét. Huszonnyolc éves és karizmatikus - 
a nép imádja. Végezetül, tadzsik. A legnagyobb 
népcsoportot a pastuk alkotják és az összes többi gyűlöli 
őket, így hát a vezető semmiképp sem lehet pastu. A 
második legnagyobb nép a tadzsik. Arra viszont van esély, 
hogy egy tadzsik vezetése alatt egyesüljenek. 

- És mi ezt elő akarjuk segíteni? 

- Így van. Mennél erősebbek a lázadók, annál több kárt 
okozhatnak az oroszoknak. Tovább megyek: az USA 
titkosszolgálatának egy ilyen győzelem nagyon hasznos 
lenne ebben az évben. 

Winderman és a hozzá hasonszőrűek számára semmi 
jelentősége nem volt annak, hogy az afgánok a saját 
szabadságukért küzdenek, gondolta Ellis. Az erkölcsi érzék 
nem volt divatban Washingtonban: egyedül a hatalmi 
játszma számított. Ha Winderman Los Angeles helyett 
Leningrádban született volna, éppen ugyanilyen boldog, 
éppen ugyanilyen sikeres és éppen ugyanilyen hatalmas 


lenne, és ugyanezt a taktikát alkalmazná, ha a másik 
oldalon harcolna. 

- Mit kíván tőlem? - kérdezte Ellis. 

- Az eszét szeretném hasznosítani.  Elősegíthetné 
valamilyen módon egy titkos ügynök, hogy az afgán törzsek 
között létrejöjjön egy egyezség? 

- Azt hiszem, igen - mondta Ellis. Meghozták az ételt, s 
ez félbeszakította mondanivalóját, kis időt adva a 
gondolkodásra. Amikor a pincér távozott, így szólt: 

- Lehetségesnek tartom, feltéve, ha ők is akarnak valamit 
tőlünk- és úgy képzelem, hogy ez a valami a fegyver. 

- Helyes. - Winderman olyan vonakodva kezdett enni, 
mint akinek gyomorfekélye van. Apró falatok között 
mondta: - Pillanatnyilag Pakisztánon keresztül szerzik be 
fegyvereiket. Amihez hozzá tudnak jutni, azok csupán 
Viktória-korabeli brit puskák másolatai, vagy, ha nem 
másolatok, akkor ósdi, eredeti darabok, száz évesek, de 
még mindig tüzelnek. Kalasnyikovokat is lopnak a halott 
orosz katonáktól. De rettenetesen szeretnének tüzérséget - 
repülőgépek ellen hatásos fegyvereket és légi cél elleni kézi 
rakétalövegeket - hogy le tudják szedni a repülőket és a 
helikoptereket. 

- És szándékunkban áll ilyen fegyvereket adni nekik? 

- Igen. Nem közvetlenül, hanem közvetítők segítségével. 
Szeretnénk leplezni, hogy benne vagyunk a dologban. 
Felhasználhatnánk a szaudiakat. 

- Oké. - Ellis lenyelt némi rákot. Jó volt. - Engedje meg, 
hogy elmondjam, szerintem mi legyen az első lépés. 
Minden gerilla-csoportban kell egy olyan mag, akik ismerik, 
megértik Masudot, és bíznak benne. Ez a mag alkotja majd 
azt a csoportot, amelyik összeköttetésben áll Masuddal. 
Fokozatosan építenék ki a dolgot: először csak 
információkat cserélnének, azután kezdenének 
együttműködni, végül pedig összehangolnák haditervüket. 

- Jól hangzik - mondta Winderman. - Hogyan lehetne 
megszervezni? §i 

- Megszervezném, hogy Masud vezessen az Ot Oroszlán 
Völgyében egy kiképző tanfolyamot. Mindegyik lázadó 


csapat elküldene néhány fiatalembert, hogy egy kis ideig 
Masud mellett harcoljon és megtanulja azokat a 
módszereket, amelyek őt oly sikeressé teszik. Ugyanakkor 
megtanulnák tisztelni őt, megtanulnának bízni benne, már 
ha annyira jó vezér, mint ahogy ön állítja. 

Winderman elgondolkodva bólintott. 

- Ezt az ajánlatot minden törzsi vezető elfogadhatónak 
találhatja, még azok is, akik minden olyan tervet 
elutasítanának, amelyek szerint el kellene fogadniuk 
Masud parancsait. 

- Van ilyen rivális vezető, akinek az együttműködése 
elengedhetetlen lenne ahhoz az egyezséghez? 

- Igen. Egész pontosan kettő is van: Jahan Kamil és Amal 
Azizi, mindkettő pastu. 

- Akkor én azzal a feladattal küldenék oda egy titkos 
ügynököt, hogy ültesse ezeket egy asztalhoz Masuddal. Ha 
az olyan papírral tér vissza, amelyen mindhármuk aláírása 
szerepel, akkor  küldhetnénk az első szállítmány 
rakétavetőt. A további küldeményeket attól tennénk 
függővé, hogyan alakulna a kiképzés. 

Winderman letette a villáját és rágyújtott. Biztos, hogy 
fekélye van, gondolta Ellis. Winderman így szólt: 

- Pontosan ez az, amire én is gondoltam. - Ellis látta, a 
másik már azt fogalmazgatja magában, hogyan szerez 
ebből az ötletből saját magának érdemeket. Holnap már azt 
fogja mondani, hogy ebéd közben kifőztünk egy tervet, és 
írásos jelentésében az áll majd, hogy a titkos akciók 
szakértői tervemet életképesnek ítélték. 

- És mi a kockázat? 

Ellis mérlegelte. 

- Ha az oroszok elfogják az ügynököt; figyelemre méltó 
propagandát tudnak kovácsolni a dologból. Harmadik 
világbeli szövetségeseik egyáltalán nem nézik jó szemmel, 
hogy lerohannak egy kis, primitív országot. Muzulmán 
barátaik pedig éppenséggel a lázadókkal rokonszenveznek. 
Nomármost, az oroszok azt a nézetet képviselik, hogy az 
úgynevezett lázadók egyszerűen banditák, akiket a CIA 
pénzel és lát el fegyverrel. És nagyon szeretnék ezt azzal 


bebizonyítani, hogy az országban elfognak a CIA kísértetei 
közül egy valóságos személyt és bíróság elé állítják. 
Általános politikai kifejezéssel élve, úgy vélem, ez nekünk 
nagyon sokat ártana. 

- Mennyi esélye van annak, hogy az oroszok elkapják az 
emberünket? 

- Csekély. Ha nem tudják elkapni Masudot, miért 
tudnának elfogni egy Masudhoz küldött titkos ügynököt? 

- Jól van. - Winderman eloltotta cigarettáját. - Azt 
akarom, hogy maga legyen az az ügynök. 

Ellis meglepődött. Rájött, látnia kellett volna, hogy ez 
következik, de a probléma teljesen lefoglalta. 

- Ezt a munkát már nem csinálom - mondta, de hangja 
nehézkes volt, és arra kellett gondolnia: Láthatnám Jane-t. 
Láthatnám Jane-t! 

- Beszéltem a főnökével telefonon - mondta Winderman. 
- Véleménye szerint egy afganisztáni megbízatás talán 
visszacsábítja magát a helyszíni munkához. 

Szóval ez már elintézett dolog volt. A Fehér Ház valami 
hatásos dolgot akart elérni Afganisztánban, ezért 
megkérték a CIA-t, hogy kölcsönözzenek számukra egy 
ügynököt. A CIA azt akarta, hogy Ellis ismét helyszínen 
dolgozzon, így hát azt mondták a Fehér Háznak, hogy ezt a 
megbízatást ajánlják föl neki, tudván, vagy legalábbis 
gyanítván, hogy a Jane-nel való találkozás lehetősége szinte 
ellenállhatatlan. 

Ellis utálta, ha manipulálják. 

De el akart menni az Ot Oroszlán Völgyébe. 

Hosszú hallgatás következett. Winderman türelmetlenül 
kérdezte: 

- Vállalja? 

- Gondolkodni fogok rajta - válaszolt Ellis. 

Ellis apja halkan böffentett, elnézést kér, majd így szólt: 
- Ez jó volt. 


Ellis — eltolta tányérját, amin a  tejszínhabos 
cseresznyéslepény volt. 

Életében most először fordított gondot a testsúlyára. 

- Igazán jó, Mami, de tényleg nem tudok többet enni - 
mondta bocsánatkérően. 

- Senki sem eszik már úgy, mint régen - mondta az 
asszony. Fölállt és elkezdte leszedni az asztalt. - Mindez 
azért van, mert mindenki autóval megy mindenhová. 

Apja hátralökte a székét. 

- Még néhány elszámolást át kell néznem. 

- Még mindig nincs könyvelőd? - kérdezte Ellis. 

- Senki sem viseli úgy gondját a pénzednek, mint te 
magad - mondta az apja. - Es ha nyereséged van, legalább 
te magad jössz rá. - Elhagyta a szobát, és elindult odúja 
felé. 

Ellis segített anyjának leszedni az asztalt. A család akkor 
költözött Iea Neck-be, New Jersey-be, amikor Ellis 
tizenhárom éves volt, de az még most is úgy emlékezett a 
költözködésre, mintha csak tegnap lett volna. Pedig már 
évekkel ezelőtt történt. A házat az apja építette, eleinte 
saját maga, később már alkalmazottak segítségével, de a 
munkát mindig a lanyha időszakokban végezték, s amikor 
az üzlet jól ment, szüneteltették. Amikor beköltöztek, még 
nem volt igazán befejezve: a fűtés nem működött, nem 
voltak konyhaszekrények, és még sehol nem festettek. 
Meleg vizük is csak másnap lett, de az is csak azért, mert a 
Mama válással fenyegetőzött. De végül is minden 
elrendeződött, és Ellisnek, fivéreinek, nővéreinek - szóval 
valamennyiüknek meglett a szobája, ahol felnőhetnek. Most 
már persze nagyobb volt, mint amire a Mamának és a 
Papának szüksége lett volna, de Ellis azt remélte, hogy meg 
tudják tartani. S ez jó érzéssel töltötte el. 

Amikor telepakolták a mosogatót, így szólt: 

- Mama, emlékszel még arra a kézitáskára, amit akkor 
hagytam itt, amikor megjöttem Ázsiából? 

- Hát persze. A kis hálószobában lévő faliszekrényben 
van. 

- Köszönöm. Át akarom nézni. 


- Hát akkor menj. Ezt itt majd én befejezem. 

Ellis fölmászott a lépcsőn és a ház legfelső részében lévő 
hálószobába ment. Ritkán használták ezt a helyiséget, és 
az egyetlen ágyat körülrakták törött székekkel, ott volt egy 
öreg szófa és négy vagy öt kartondoboz, amiben a 
gyerekek könyveit és játékait rakták el. Ellis kinyitotta a 
szekrényt és egy kis fekete műanyag utazótáskát vett elő. 
Rátette az ágyra, kinyitotta a zárat és felemelte a tetejét. 
Dohos szag csapta meg az orrát: már egy évtizede nem 
nyitotta ki senki. Minden benne volt: a kitüntetések, 
mindkét golyó, amit belőle operáltak ki, aztán egy fotó 
Ellisről, amint vigyorogva áll egy helikopter mellett, fiatal és 
(ó, beszarok) karcsú; aztán egy feljegyzés Frankie Amalfitól, 
amely így szólt - Annak a disznónak, aki ellopta a lábamat 
- vagány tréfa volt, miután Ellis finoman kikötözte Frankie 
cipőfűzőjét, majd megrántotta a bakancsát, amivel együtt 
lejött a fél lába, ami egy minden irányba forgatható 
helikopter légcsavarral volt a térdéhez erősítve; Jimmy 
Jones órája, ami mindörökre megállt fél hatkor. - Tartsd 
meg, fiam, mondta Jimmy apja az alkohol ködén át -, mert 
ti barátok voltatok, és ez sokkal több, mint ami valaha is én 
voltam a számára; és végül ott volt a naptár. 

Átfutotta az oldalakat. Csak néhány szót kellett 
elolvasnia ahhoz, hogy felidézzen egy egész napot; egy 
hetet vagy egy csatát. A beszámoló vidáman kezdődött, 
tükröződött benne a kaland, és nagyon magabiztos volt; 
aztán fokozatosan vált kiábrándulttá, komorrá, sivárrá, 
kétségbeesetté és már-már végzetessé. A kegyetlen szavak 
eleven látomásokat idéztek elé: az az istenverte Arvins ki 
nem szállna a helikopterből, ha annyira vágynak arra, hogy 
megszabaduljanak a kommunizmustól, miért nem 
harcolnak? aztán: Johnson kapitány mindig is egy görény 
volt, de micsoda módja az a halálnak, amikor valaki a saját 
emberének a kézigránátjától pusztul el, majd később: A 
nők szoknyáján puska lóg, a gyerekek kézigránátot 
hordanak az ingük alatt, hát mi a lófaszt csináljunk, adjuk 
meg magunkat? Az utolsó bekezdés így szólt: Az a baj 
ezzel a háborúval, hogy mi a rossz oldalon állunk. Mi 


vagyunk a rossz fiúk. Ezért van az, hogy a kölykök orruknál 
fogva vezetik a katonákat; s ezért a vietnamiaknak előbb- 
utóbb már nem is kell harcolniuk; ezért van az, hogy mi 
nőket és gyerekeket gyilkolunk; ezért hazudnak a 
tábornokok a politikusoknak, a politikusok meg a 
riportereknek; az újságok meg a nyilvánosságnak. Ezután 
már gondolatai túl lázadóak voltak ahhoz, hogy papírra 
vesse őket, bűne pedig túl nagy ahhoz, hogy pusztán 
szavakkal levezekelhesse. Úgy tűnt, hogy életének 
hátralévő részét azzal kell majd töltenie, hogy jóvátegye, 
amiket ebben a háborúban elkövetett. Es ennyi év után 
még mindig így érezte. Ha összeszámolja azokat a 
gyilkosokat, akiket azóta börtönbe juttatott, meg az 
emberrablókat és a gengsztereket meg a merénylőket, 
akiket letartóztattatott, ez még mindig nem nyomott 
semmit a mérleg serpenyőjében, ha összevetette az általa 
ledobott bombák tonnáival és azoknak a lőszereknek az 
ezreivel, amiket Vietnamban, Laoszban és Kambodzsában 
lőtt ki. 

Mindez ésszerűtlen dolog volt, tudta ő. Erre már akkor 
rájött, amikor hazatért Párizsból, és egy ideig azon 
elmélkedett, hogy munkája hogyan döntötte romba az 
életét. Elhatározta, hogy többé nem próbálja meg Amerikát 
megváltani a bűneitől. De ez... ez más volt. Most esélyt 
kapott arra, hogy segítsen a gyengébbnek, hogy a hazug 
tábornokok, a hatalomra törők és a szűklátókörű újságírók 
ellen harcoljon; ez nemcsak a küzdelemre volt esély, 
nemcsak arra, hogy valami keveset visszafizessen, hanem 
arra is, hogy most már tényleg különbséget tehessen a 
dolgok között, hogy esetleg megváltoztathassa a háború 
menetét, hogy alakítson egy ország sorsán, és hogy igazán, 
jelentős mértékben tegyen valamit a szabadságért. 

És aztán még ott volt Jane is. 

És a lány viszontlátásának puszta lehetősége újra 
felszította a szenvedélyét. Epp csak néhány napja, hogy 
rágondolt és arra a veszélyre, amibe a lány került, aztán 
elhessegette magától a gondolatot és továbblapozta a 
magazint. Most nem tudta megállni, hogy ne gondoljon rá. 


Azon tűnődött, vajon a haja most hosszú-e vagy rövid, 
kövérebb lett-e vagy soványabb, jól érzi-e magát mostani 
életében, szeretik-e őt az afgánok, és - ami a legfontosabb 
- vajon szereti-e még mindig Jean-Pierre-t. Fogadd meg a 
tanácsomat, mondta Gill, mentsd ki őt ebből a házasságból. 
Az okos Gill. 

Végül  Petalra gondolt. Megpróbáltam, mondta 
önmagának; én tényleg megpróbáltam, és nem hiszem, 
hogy túl rosszul fogtam volna hozzá - azt hiszem, hogy 
eleve kudarcra ítélt dolog volt. Gill és Bernard mindent 
megadnak neki, amire csak szüksége van. Számomra nincs 
hely az életében. Nélkülem is boldog. 

Becsukta a naplót és visszatette a ládába. Ezután 
előszedett egy kicsi, olcsó ékszerdobozt. Egy pár apró 
arany fülbevaló volt benne, a közepében gyönggyel. A nő, 
akinek eredetileg szánta, egy aprómellű, ferdeszemű lány 
volt, aki megtanította arra, hogy nincsenek tabuk, s aki 
aztán meghalt - egy részeg katona ölte meg egy saigoni 
bárban - mielőtt odaadhatta volna neki. Nem volt 
szerelmes belé: csak kedvelte és hálás volt neki. A 
fülbevalót búcsúajándéknak szánta. 

Az ingzsebéből kivett egy levelezőlapot és egy tollat. Egy 
pillanatig gondolkodott, majd ezt írta rá: 

Petalnak 

Igen, kifúrathatod. 

Szeretettel a Papától. 


HATODIK FEJEZET 


Az Öt Oroszlán Folyó sohasem volt meleg, de most, egy 
száraz, poros napot követő balzsamos esti levegőben 
kevésbé tűnt hidegnek, mint máskor, legalábbis az 
asszonyok úgy érezték, amikor lementek fürödni az őket 
kizárólagosan illető partszakaszra. Jane csikorgatta a fogát 
a hűvösben és a többiekkel belegázolt a vízbe, fokról fokra 
emelvén föl a ruháját, ahogy a folyó mélyült, egészen 
addig, míg a víz a derekáig nem ért, azután elkezdett 
mosakodni: hosszú gyakorlás után sikerült elsajátítania az 
afgánoknak azt a különleges képességét, hogy hogyan 
lehet levetkőzés nélkül tetőtől talpig megtisztálkodni. 

Amikor végzett, reszketve jött ki a folyóhól és megállt 
Zahara mellett, aki egy kis tócsában mosta a haját, 
spriccelve és fröcskölve, miközben lármás társalgásba 
bocsátkozott. Zahara még egyszer megmártotta a fejét a 
vízben, aztán a törülközőjéért nyúlt.  Kézzel-lábbal 
keresgélte a homokos parton a törülközőjét, de az nem volt 
ott. 

- Hol a törülközőm? - sikította. - Ebbe a lyukba tettem. Ki 
lopta el? 

Jane fölkapta Zahara mögül a törülközőt és így szólt: 

- Itt van. Nem a megfelelő lyukba tetted. 

- Ezt mondta a mullah felesége is! - Kiáltotta Zahara és a 
többiek visítottak a röhögéstől. 

Jane-t a falubeli asszonyok már elfogadták közülük 
valónak. A fenntartás és az óvatoskodás utolsó nyomai 
Chantal születésével eltűntek; ez a tény azt igazolta, hogy 
Jane is éppolyan asszony, mint a többiek. A folyóparti 
csevegés meglepően szabadszájú volt - talán mert a 
gyerekek otthon maradtak idősebb testvéreikkel és a 
nagymamákkal, de valószínűleg sokkal inkább Zahara miatt 
volt így. Erőteljes hangja, villogó szeme és teli, mélyről jövő 
nevetése uralta a terepet. Kétségtelenül ő volt itt a 
legélénkebb, miután egész nap el kellett fojtania saját 
személyiségét. Humorérzéke vulgáris volt, amit Jane 


egyetlen más afgánnál sem tapasztalt, legyen az férfi vagy 
nő, és Zahara sikamlós megjegyzései és kétértelmű tréfái 
gyakran igen komoly beszélgetések kiindulópontjai voltak. 
Ennek eredményeképpen Jane ezeket az esti fürdőzéseket 
néha felhasználhatta rögtönzött egészségügyi 
felvilágosítások megtartására is. A születésszabályozás volt 
a legnépszerűbb téma, noha a Bandában élő asszonyokat 
sokkal inkább foglalkoztatta az, hogy hogyan essenek 
teherbe, mint az, hogy hogyan előzzék meg a terhességet. 
Ennek ellenére valahogy mégis népszerű lett az a gondolat, 
amit Jane mindenképpen szeretett volna elültetni bennük, 
miszerint egy asszony sokkal jobban tudja táplálni és ellátni 
a gyerekeit, ha azok legalább két év különbséggel 
születnek, s nem tizenkét vagy tizenöt hónapra egymás 
után. Előző nap éppen a menstruációs ciklusról beszéltek, 
és így tudódott ki, hogy az afgán nők azt hitték, hogy vagy 
közvetlenül a periódus — előtt, vagy utána a 
legtermékenyebbek. Jane megmondta nekik, hogy a 
tizenkettedik és a tizenhatodik nap között van a 
legnagyobb esélyük teherbe esni, s úgy tűnt, ezt el is hitték 
neki, de Jane-nek volt egy olyan elképesztő gyanúja, hogy 
mindannyian azt gondolták, ő téved, csak túl udvariasak 
voltak ahhoz, hogy ezt meg is mondják neki. 

Ezen a napon valami izgalom volt a levegőben. A 
legutolsó pakisztáni konvojnak lassan vissza kellett érnie. A 
férfiak ilyenkor apró ajándékokat hoznak - egy kendőt, 
narancsot, bizsu karkötőket - és persze hozzák a 
legfontosabbakat, a háborúhoz való fegyvereket, lőszereket 
és robbanóanyagokat. 

Zahara férje - Ahmed Gul - Rabiának, a bábának az 
egyik fia volt ennek a konvojnak a vezetője, és Zahara 
szemmel láthatóan izgatott volt már, hogy viszontláthatja. 
Amikor együtt voltak, olyanoknak látszottak, mint a többi 
afgán házaspár: Zahara csendes volt és engedelmes, a férfi 
pedig a szokásos módon parancsoló. De Jane tudta, abból, 
ahogy egymásra néztek, hogy szerelmesek voltak 
egymásba, és ez egyértelműen kiderült abból is, ahogy 
Zahara szerelmük fizikai oldaláról beszélt. Ma már szinte 


magán kívül volt a vágytól, amint szenvedélyesen, őrületes 
energiával dörzsölte szárazra a haját. Jane 
rokonszenvesnek találta: néha saját maga is Így érzett. 
Nem kétséges, azért lettek barátok, mert mindegyik 
felfedezte a másikban a rokonlelket. 

Jane bőre szinte azonnal megszáradt a meleg, fojtó 
levegőben. Nyár közepe volt, mindegyik nap hosszú, száraz 
és forró. A jó idő még legalább egy vagy két hónapig tart, 
és aztán az év hátralevő részében rettentően hideg lesz. 

Zaharát még mindig az előző napi téma érdekelte. Egy 
pillanatra abbahagyta hajának  dörzsölgetését, hogy 
megszólalhasson: 

- Bárki bármit mond is, ahhoz, hogy valaki terhes 
legyen, csak egy dolog szükséges: hogy csináld minden 
nap. 

Halima, Mohammed Khannak komor, sötét szemű 
felesége egyetértett ezzel. 

- Es az egyetlen dolog, amit tehetsz, hogy ne legyél 
terhes, az az, hogy soha ne csináld. - Neki már négy 
gyereke volt, de köztük csak egy fiú - Mousa -, és roppant 
csalódott volt, amiért Jane nem tudott biztos receptet arra, 
hogy valakinek fia szülessen. 

Zahara így szólt: 

- No és te mit mondanál a férjednek, ha az hat hét után 
visszatér a konvojjal? 

Jane válaszolt: 

- Legyél olyan, mint a mullah felesége, és tedd a rossz 
lyukba. 

Zahara harsogó nevetésben tört ki. Jane mosolygott. Ez 
a születésszabályozásnak egy olyan technikája volt, amit a 
párizsi gyorstalpaló tanfolyamon nem említettek neki, de 
az is világos, hogy a modern módszerek híre még nem 
érkezhetett el az Öt Oroszlán Völgyébe, így hát 
kénytelenek voltak beérni a hagyományos eszközökkel, 
amikhez, persze, nem ártott egy kis pótoktatás. 

A beszélgetés az aratásra terelődött. A völgy az aranyló 
búza és az árpa bölcsője volt, de a legtöbb termés a 
földeken rohadt, mert a fiatal férfiak legjava a harcban volt, 


az idősebbek pedig túl nehéznek találták az éjszakai 
aratást. A nyár vége felé minden család számvetést készít, 
hány zsák lisztje és hány kosár szárított gyümölcse van, 
megszámolják a csirkéket és a kecskéket, valamint a 
pénzüket is; majd azt kezdik fontolgatni, mennyi hiányuk 
lesz tojásból és húsból, aztán az előző tél tapasztalataiból 
megpróbálják kitalálni, hogy mennyibe fog kerülni a rizs és 
a joghurt; aztán néhányuk összepakolja a legértékesebb 
holmiját és ökrösszekerén nekivág a hegyeken át a hosszú 
útnak, és a pakisztáni menekülttáborokban próbál új életet 
kezdeni, akárcsak a boltos tette, több millió afgánnal 
együtt. 

Jane attól tartott, az oroszok az evakuációnak ebből a 
formájából politikai kérdést csinálnak - mégpedig úgy, hogy 
miután képtelenek legyőzni a gerillákat, hát majd 
megpróbálják . szétrombolni azokat a közösségeket, 
amelyekben a gerillák éltek korábban, éppen úgy, ahogy az 
amerikaiak tették Vietnamban, hatalmas területek 
szőnyegbombázásával. Mindezt úgy, hogy végül az Ot 
Oroszlán Völgye lakatlan pusztaság lesz, Mohammed és 
Zahara és Rabia a táborok otthontalan, hontalan, céltalan 
lakóihoz lesznek kénytelenek csatlakozni. És a lázadók nem 
lesznek képesek egy minden erőt bevető villámháborúnak 
ellenállni, mivel gyakorlatilag nincsen légitámadás elleni 
fegyverük. 

Kezdett sötétedni. Az asszonyok lassan kezdtek 
visszaszállingózni a faluba. Jane Zaharával tartott, félig 
figyelve csak rá, mert közben Chantalra gondolt. A 
gyerekkel kapcsolatos érzései már számtalan fokozaton 
mentek keresztül. Közvetlenül a születése után teljesen 
felvillanyozott volt a megnyugvástól, a győzelem érzésétől 
és attól a boldogságtól, hogy egy élő, tökéletes csecsemőt 
produkált. Amikor mindez leülepedett, teljesen 
nyomorultnak érezte magát. Fogalma sem volt, hogyan kell 
egy újszülöttel bánni, és ellentétben azzal, amit az emberek 
mondani szoktak, egyáltalán nem volt semmilyen ösztönös 
megérzése ez ügyben. Megrémisztette a gyerek. Nem 
buzgott föl olyannyira az anyai szeretet. Ehelyett, különös 


módon, szenvedett, és rémisztő álmai és képzelgései 
voltak, amelyekben meghalt a gyerek - vagy a folyóba 
esett, vagy megölte egy bomba, vagy éjszaka elragadta a 
tigris. Még Jean-Pierre-nek sem mondta el ezeket a 
gondolatait, mert az valószínűleg azt hitte volna, hogy 
megőrült. 7. 

Aztán voltak konfliktusok Rabia Gullal, a bábával is. Ő 
váltig azt állította, hogy a nők nem szoptathatnak az első 
három napban, mert akkor még nem tej jön a mellükből. 
Jane amellett döntött, hogy igazán nevetséges azt hinni, 
hogy a természet valami olyasmit produkál, ami rossz az 
újszülötteknek, és figyelembe sem vette az öregasszony 
tanácsát. Rabia még azt is mondta, hogy az újszülöttet 
negyven napig nem szabad megfürdetni, de Chantalt 
minden nap fürösztötték, mint bármelyik más nyugati 
csecsemőt. Aztán rajtakapta Rabiát, amint vajjal kevert 
cukrot adott Chantalnak, a gyereket úgy etetvén, hogy 
ráncos öreg ujjával dugta a szájába az ételt és Jane dühös 
lett. A következő nap Rabiának el kellett mennie egy újabb 
szülést levezetnie, és számtalan unokáinak egyikét küldte 
el maga helyett, hogy segítsen Jane-nek; ez egy tizenhárom 
éves lány volt, Faranak hívták. Ez aztán igazán tökéletes 
volt. Farának nem volt előzetesen kialakított véleménye a 
gyerekneveléssel kapcsolatban, így aztán egyszerűen azt 
tette, amit mondtak neki. Fizetést nem kért: az étkezésért 
dolgozott - ami mellesleg Jane házában sokkal jobb volt, 
mint a szüleinél -, emellett megvolt az az előnye is, hogy 
némi gyakorlatot szerezzen a csecsemőket illetően, s így jól 
felkészülhetett a saját házasságára, aminek egy vagy két 
éven belül úgyis be kellett következnie. Jane-nak az is 
eszébe jutott, hogy Rabia Farát akarja kiképezni leendő 
bábának, s ebben az esetben csak öregbítené a lány 
hírnevét, hogy segített a Nyugatról jött ápolónőnek ellátni a 
gyerekét. 

Hogy Rabia elkerült az útból, Jean-Pierre ismét 
elfoglalta helyét. Gyöngéd, mégis magabiztos volt 
Chantallal, előzékeny és szerető Jane-nel. Ő javasolta azt is 
- meglehetősen határozottan - hogy Chantalnak forralt 


kecsketejet adjanak, ha éjszaka fölébred, és orvosi 
felszerelésének egyik darabjából cumisüveget rögtönzött, 
és ő volt az, aki felkelt Chantalhoz. Persze, ha Chantal sírt, 
Jane mindig felébredt, és ébren is maradt, míg Jean-Pierre a 
kislányt etette, de azért ez így sokkal kevésbé volt fárasztó, 
és szép lassan megszabadult a kimerültség kétségbeejtő 
érzésétől, amely oly nyomasztó volt már. 

Végül, noha még mindig ideges és bizonytalan volt, oly 
sok türelmet fedezett föl magában, mint korábban még 
sohasem, és noha ez nem volt azonos a tudással és 
biztonsággal, amit szeretett volna birtokolni, mégis képes 
volt higgadtan szembenézni a naponta előforduló válságos 
helyzetekkel. Észrevette, most már képes majd egy órát is 
távol lenni Chantaltól anélkül, hogy aggódna. 

Az asszonyok csapata elérte a falu központját alkotó 
házcsoportot, és egymás után tűntek el az udvarokat 
körülvevő vályogfalak mögött. Hogy saját házába bejusson, 
Jane szétrebbentett néhány izgatott csirkét és félretaszított 
egy sovány tehenet. Odabent, a lámpafényben Fara énekelt 
Chantalnak. A csecsemő éber volt, szemét tágra nyitotta, 
láthatóan élvezte a lány énekét. Egyszerű szavakból álló 
altatódal volt, bonyolult, keleties hangzású dallammal. 
Olyan szép ez a gyerek, gondolta Jane, pufók arcával, pici 
orrával és kék, hihetetlenül kék szemével. 

Jane teát készíteni küldte Farát. A lány rendkívül félénk 
volt, rettegve és remegve érkezett, hogy az idegeneknél 
fog dolgozni; de idegessége fölengedett és Jane-től való 
kezdeti félelemmel vegyes tisztelete fokozatosan kitartó 
imádattá alakult. 

Néhány perc múlva Jean-Pierre érkezett meg. Buggyos 
vászonnadrágja és inge mocskos, vérfoltos volt, hosszú 
barna haja és sötét szakálla poros. Fáradtnak látszott. 
Khenjben volt, egy tíz mérföldre lévő faluban, hogy egy 
bombatámadás túlélőit ellássa. Jane lábujjhegyre állt, hogy 
megcsókolja. 

- Milyen volt? - kérdezte franciául. 

- Pocsék. - Megölelte Jane-t, aztán Chantal fölé hajolt. - 
Hello, kicsike. - Mosolygott, Chantal pedig kacagott. 


- Mi történt? - kérdezte Jane. 

- Egy család volt az áldozat, akinek a háza valamivel 
távolabb esett a falutól, így hát azt gondolták, hogy 
biztonságban vannak. - Jean-Pierre vállat vont. - Aztán 
néhány sebesült gerillát hoztak oda, akik valamivel 
délebbre egy csetepatéba keveredtek. Ezért késtem ennyit. 
- Leült egy halom párnára. - Van tea? 

- Most készül - mondta Jane. - Miféle csetepaté volt? 

A férfi behunyta a szemét. 

- A szokásos. Megjelent a hadsereg néhány helikoptere, 
és elfoglaltak egy falut, de hogy miért, azt csak ők tudják. A 
falusiak elmenekültek. Aztán a nyáj újra összejött, kaptak 
erősítést is, és kezdték kiverni az oroszokat a hegyoldalból. 
Veszteség mindkét oldalon. Végül a gerillák lőszere 
elfogyott és visszavonultak. 

Jane bólintott. Sajnálta Jean-Pierre-t: igazán nyomasztó 
feladat volt egy céltalan csata áldozatait ápolni. Bandán 
még soha nem ütöttek rajta, de Jane állandóan ettől félt - 
az a lidércnyomás üldözte, hogy fut, fut, magához szorítva 
Chantalt, míg feje fölött helikopterek szántják a levegőt és 
lába előtt a poros földbe golyók csapódnak. 

Fara belépett a forró, zöld teával, hozott egy keveset a 
nan nevű lapos kenyérből és egy friss vajjal teli köcsögöt. 
Jane és Jean-Pierre hozzáláttak az evéshez. A vaj ritka 
élvezet volt. Az esti adag nant általában joghurtba, 
aludttejbe vagy olajba mártogatták. Délben többnyire rizst 
ettek valamilyen húsízű mártással, amiben vagy volt hús, 
vagy nem. Hetente egyszer csirke vagy kecske került az 
asztalra. Jane-nek, aki még mindig kettejük helyett evett, 
megengedték azt a luxust, hogy elfogyasszon napi egy 
tojást is. Az évnek ebben a szakában rengeteg Íriss 
gyümölcs volt - sárgabarack, szilva, alma és eper 
zsákszámra - desszertnek. Jane nagyon egészségesnek 
érezte magát ezzel a diétával, bár a legtöbb angol ezt az 
éhínséggel azonosította volna és jónéhány francia szerint 
ez már elegendő ok lenne az öngyilkosságra. Jane 
rámosolygott a férjére: 


- " Parancsolsz még egy kis Bearni mártást a 
marhahúshoz? 

- Nem, köszönöm. - Fölemelte a csészéjét. - Talán inkább 
még egy kis Chateau Cheval Blanc-ot. - Jane töltött neki 
még teát, ő pedig úgy tett, mintha bort ízlelgetne, forgatta 
a szájában, szinte gargarizált vele. - A hatvankettes 
évjáratot mindig alábecsülték a felejthetetlen hatvanegyes 
után, de nekem mindig az volt az érzésem, hogy az a 
szeretetreméltóság és az a kifogástalanság, ami ebben a 
borban van, majdnem annyi élvezetet nyújt, mint az a 
tökéletes elegancia, ami magas rangú elődjét olyannyira 
jellemezte. 

Jane vigyorgott. A férje kezdett a régi lenni. 

Chantal felsírt és Jane azonnali válaszként nyilallást 
érzett a mellében. Felvette a gyereket és etetni kezdte. 
Jean-Pierre tovább evett. Jane odaszólt: 

- Hagyj egy kis vajat Farának. 

- Oké. - A férfi kivitte a vacsoramaradékot és egy tál 
eperrel tért vissza. Jane evett belőle, míg Chantal szopott. 
Most mindjárt elalszik a gyerek, de Jane tudta, hogy 
hamarosan újra fölébred és perceken belül enni akar 
megint. 

Jean-Pierre eltolta a tálat és így szólt: 

- Ma újabb panaszt hallottam rólad. 

- Kitől? - kérdezte Jane élesen. 

Jean-Pierre védekezően nézett, de hajthatatlan maradt. 

- Mohammed Khantáól. 

- De gondolom, nem a saját nevében beszélt. 

- Talán nem. 

- Mit mondott? 

- Hogy meddőségre tanítod a falu asszonyait. 

Jane sóhajtott. Nem is annyira a falusi férfiak ostobasága 
zavarta, hanem sokkal inkább Jean-Pierre-nek az a 
készséges viselkedése, ahogy ezekhez a panaszokhoz 
viszonyult. Azt akarta, a férje megvédje őt, nem azt, hogy a 
vádlóihoz csatlakozzon. 

- Persze Abdullah Karim van a dolog mögött - mondta 
Jane. A mullah felesége gyakran lejött a folyópartra, és nem 


kétséges, hogy mindenről beszámolt a férjének, amit ott 
hallott. 

- Abba kellene hagynod - mondta Jean-Pierre. 

- Mit hagyjak abba? - Jane kihallotta saját hangjából a 
veszedelmes hangsúlyt. 

- Hogy elmagyarázd, hogyan tudják elkerülni a 
terhességet. 

Ez nem pontos megfogalmazása volt annak, amire a 
nőket tanította, de nem állt szándékában védekezni vagy 
bocsánatot kérni. 

- Miért kellene abbahagynom? - kérdezte. 

- . Bonyodalmakat okoz - mondta Jean-Pierre olyan 
türelmes modorban, ami irritálta Jane-t. - Ha súlyosan 
megsértjük a mullahot lehet, hogy el kell hagynunk 
Afganisztánt. S ami még fontosabb, a dolog rossz fényt 
vetne a Médecins pour la Liberté szervezetre, és lehet, 
hogy a lázadók visszautasítanák a többi orvost is. Ez egy 
szent háború, tudod - a lelki egészség sokkal fontosabb, 
mint a fizikai. Akár úgy is dönthetnek, hogy meglesznek 
nélkülünk is. 

Más szervezetek is voltak, akik idealista, fiatal francia 
orvosokat küldtek Afganisztánba, de Jane ezt nem mondta 
fennhangon. Ehelyett kereken kijelentette: 

- Ezt a kockázatot vállalnunk kell. 

- Kell? - kérdezte a másik, és látszott rajta, kezd mérges 
lenni. - És miért kellene? 

- Mert igazából csak egyetlen valós értéket tudunk 
nyújtani ezeknek az embereknek, ez pedig az információ. 
Az mind szép, hogy a sebeiket összetoldozzuk, adunk nekik 
gyógyszereket a bacilusok ellen, de sose lesz elég sebészük 
s elég gyógyszerük. Folyamatosan úgy őrizhetjük meg az 
egészségüket, ha megtanítjuk őket a legalapvetőbb 
táplálkozási, higiéniai és egészségvédelmi ismeretekre. 
Még mindig jobb Abdullahot megbántani, mint ezt 
abbahagyni. 

- Mégis, azt szeretném, ha nem tennéd azt az embert az 
ellenségünké. 


- Megütött egy bottal! - Kiabálta Jane dühödten. Chantal 
sírni kezdett. Jane nyugalmat erőltetett magára. Egy kicsit 
ringatta Chantalt, aztán etetni kezdte. Hát miért nem érzi 
Jean-Pierre, milyen gyáván viselkedik? Hogy ijedhet meg 
attól, hogy kiutasítják ebből az istenverte országból? Jane 
sóhajtott. Chantal elfordította Jane melléről az arcát és 
elégedetlen hangokat hallatott. Mielőtt a vita 
folytatódhatott — volna, távoli kiáltozásokra lettek 
figyelmesek. 

Jean-Pierre összeráncolta homlokát, fülelt, aztán fölállt. 
Egy férfi hangja hallatszott az udvarukból. Jean-Pierre 
felkapott egy kendőt és Jane vállára terítette. Az összehúzta 
magán. Ez kompromisszum volt: afgán mértékkel mérve 
nem volt igazán megfelelő öltözék, de Jane kategorikusan 
megtagadta, hogy mint egy másodosztályú állampolgár, 
kisiessen a szobából, ha egy férfi lép a házba, miközben ő a 
gyermekét eteti; és mindenkinek, aki ez ellen tiltakozott, 
kijelentette, hogy akkor inkább ne jöjjön a doktorhoz. 

Jean-Pierre dari nyelven szólt ki: 

- Gyere be. 

Mohammed Khan volt az. Jane abban a hangulatban volt, 
hogy most mindjárt megmondja neki, mit gondol róla és a 
falu többi férfilakójáról, de elbizonytalanodott, amikor 
meglátta, hogy a férfi jóképű arca mennyire eltorzult. Most 
először jóformán rá sem nézett Jane-re. 

- A konvojon rajtaütöttek - mondta minden bevezető 
nélkül. - Huszonhét embert vesztettünk, és a teljes 
felszerelést. 

Jane fájdalmasan hunyta le a szemét. Ugyanilyen 
konvojjal utazott, amikor először jött az Öt Oroszlán 
Völgyébe és maga elé képzelte a rajtaütést: amint egy 
keskeny völgyben a köves úton szanaszét hevernek 
elnyúlva a barnabőrű férfiak és a sovány lovak a 
holdfényben, a helikopterek légcsavarjainak hirtelen 
crescendóját; a  világítóbombákat, a  gránátokat, a 
géppuskatüzet; a pánikot, ahogyan a férfiak megpróbálnak 
fedezéket keresni a kopár hegyoldalon; a reménytelen 


lövéseket, amiket a sérthetetlen helikopterekre adnak le; 
aztán végül a sebesültek kiáltásait és a haldoklók sikolyait. 

Hirtelen Zahara jutott az eszébe: az ő férje is a konvojjal 
volt. 

- Mi van... mi van Ahmed Gullal? 

- Ő visszajött. 

- O, hála Istennek - sóhajtott föl Jane. 

- De megsebesült. 

- Ebből a faluból ki halt meg? 

- Senki. Banda szerencsés volt. Matullah fivérem jól van, 
akárcsak Alishan Karim, a mullah testvére. Még három 
túlélő van, közülük kettő sebesült. 

Jean-Pierre így szólt: 

- Azonnal jövök. - Belépett az első szobába, abba, ami 
valaha a bolt volt, később klinika, most pedig az orvosi 
felszerelések raktárául szolgált. 

Jane letette Chantalt a szoba sarkában lévő, rögtönzött 
bölcsőbe és kapkodva rendbe hozta magát. Jean-Pierre-nek 
szüksége lehet a segítségére, ha meg nem, akkor 
Zaharának jól jön egy kis együttérzés. 

Mohammed megszólalt: 

- Úgyszólván semmi lőszerünk sincs. 

Jane ezt nemigen sajnálta. Undorral töltötte el a háború, 
és nem fog könnyeket ontani, ha a lázadók kénytelenek 
lesznek egy időre abbahagyni a szegény, nyomorult, 
honvágytól szenvedő tizenhét éves orosz kiskatonák 
gyilkolását. 

Mohammed folytatta: 

- Egy év alatt négy konvojt vesztettünk el. Csak három 
menekült meg. 

- Hogy tudnak az oroszok rájuk bukkanni? - kérdezte 
Jane. 

Jean-Pierre, aki a másik szobából figyelt, beszólt a 
nyitott ajtón át. 

- Biztos alacsonyan szálló helikopterekkel erősítették 
meg az útvonalak ellenőrzését, vagy talán műholddal 
készült felvételekkel dolgoznak. 

Mohammed megrázta a fejét. 


- A pastuk árulnak el bennünket. 

Jane azt gondolta, ez lehetséges. A falvakban, ahol 
átvonultak, az volt a vélemény, a konvojok mágnesként 
vonzzák az orosz támadásokat, és elképzelhető, hogy 
néhány falusi úgy próbálja megvásárolni a biztonságát, 
hogy elárulja az oroszoknak a konvojok hollétét - bár az 
már egyáltalán nem volt világos Jane számára, hogyan 
tudják az információt eljuttatni az oroszokhoz. 

Végiggondolta, mit is remélt a megtámadott konvojtól. 
Kért még antibiotikumot, néhány injekcióstűt és egy csomó 
steril kötszert. Jean-Pierre hosszú lista gyógyszert Írt össze. 
A Médicins pour la Liberté-nek volt egy összekötője 
Peshavarban az északnyugat-pakisztáni városban, ahol a 
gerillák a fegyvereket szokták vásárolni. Az alapvető 
dolgokat helyben is beszerezheti az összekötő, de a 
gyógyszereket valószínűleg Nyugat-európából kell hozatnia 
repülővel. Micsoda pazarlás. Hónapok telhetnek el, mire az 
utánpótlás megérkezik. Jane nézete szerint ez sokkal 
nagyobb veszteség volt, mint a lőszer. 

Jean-Pierre jött újra be, hozta a táskáját. Mindhárman 
kimentek az udvarra. Sötét volt. Jane megállt, hogy 
utasításokat adjon Farának Chantal tisztába tételével 
kapcsolatban, aztán a két férfi után sietett. 

A mecsetnél érte utol őket. Nem volt valami lenyűgöző 
épület. Nem voltak pazar színei, sem művészi dekorációi, 
amik az iszlám művészetről szóló kis könyvecskékből oly 
ismerősek. Nyitott oldalú épület volt, gyékénnyel borított 
tetejét néhány kőoszlop tartotta, és Jane szerint úgy nézett 
ki, mint egy megdicsőült buszmegálló, vagy mondjuk úgy, 
mint egy romokban heverő udvarház a gyarmatokon. Az 
épület közepén kapuboltozat vezetett a fallal körülvett 
udvarba. A falusiak nem tartották valami nagy tiszteletben. 
Itt szoktak imádkozni, de összejövetelekre is ezt a helyet 
használták, aztán ez volt a piactér, az iskola és a 
vendégház is. Es ma éjjel pedig kórház. 

A kőoszlopokon lévő akasztókról olajlámpák lógtak, 
bevilágítván a verandaszerű mecsetépületet. A falusiak a 
kapuboltozat baloldalán csoportosultak. Lesújtottak voltak: 


több asszony halkan zokogott. Két férfi hangját lehetett 
hallani, az egyik kérdéseket tett föl, a másik válaszolt. A 
tömeg szétvált, hogy beengedje Jean-Pierre-t, 
Mohammedet és Jane-t. 

A támadás hat túlélője a döngölt padlón egy csoportba 
húzódott. A három, aki nem sérült meg, összekuporodva 
üldögélt, még mindig viselték a kerek Chitrali sapkát, 
koszosak voltak, csüggedtek és kimerültek. Jane fölismerte 
Matullah Khant, aki valamivel fiatalabb változatban teljes 
hasonmása volt Mohammednek; aztán fölismerte Alishan 
Karimot, a mullah testvérét, aki soványabb volt ugyan, de 
éppoly gonosz tekintetű. Két sebesült a földön ült, hátukat 
a falnak támasztva, az egyik szennyes, vérfoltos kötéssel a 
fején, a másik ideiglenesen felkötött karral. Jane egyiküket 
sem ismerte. Automatikusan felbecsülte sebeiket: első 
pillantásra könnyű sérülésnek látszottak. 

A harmadik sebesült, Ahmed Gul, egy pokrócból és két 
botból készült hordágyon feküdt. Szeme csukva, bőre 
szürke. Zahara, a felesége, mögötte kuporgott, férje fejét 
ölébe fogta, cirógatta a haját és csendesen sírt. Jane nem 
látta a sebeit, de tudta, hogy súlyosak. 

Jean-Pierre asztalt kért, forró vizet és törülközőket, aztán 
letérdelt Ahmed mellé. Néhány másodperc múlva fölnézett 
a többi gerillára és dari nyelven kérdezte: 

- Robbanás közelben volt? 

- A helikopterek rakétákat lőttek ki - mondta egyikük, 
amelyik nem sérült meg. -Az egyik mellette robbant föl. 

Jean-Pierre franciára váltott és Jane-hez beszélt: 

- Nagyon rossz állapotban van. Csoda, hogy túlélte az 
utat. 

Jane vérnyomokat fedezett föl Ahmed állán: a férfi vért 
köhögött, ami a belső sérülés egyértelmű jele. 

Zahara esedezve nézett Jane-re. 

- Hogy van? - kérdezte dari nyelven. 

- Sajnálom, barátnőm - mondta Jane olyan gyengéden, 
ahogy csak tudta -, rosszul van. 


Zahara lemondóan bólintott: tudta ő ezt, de hogy most 
meg is erősítették ebben, ez újabb könnyeket csalt szép 
arcára. 

Jean-Pierre így szólt Jane-hez: 

- Nézd meg helyettem a többieket. Itt egy percet sem 
akarok elvesztegetni. 

Jane megvizsgálta a másik két sebesült férfit. 

- A fejsérülés csak horzsolás - mondta egy perc múlva. 

- Lásd el - mondta Jean-Pierre. Ő éppen arra ügyelt fel, 
hogyan emelik rá Ahmedet az asztalra. 

Jane megvizsgálta a felkötött karú férfit. Az már 
súlyosabban sebesült: a golyó valószínűleg szétzúzta a 
csontot. 

- Ez nagyon fájhat - mondta a gerillának dari nyelven. 
Az vágott egy grimaszt és bólintott. Ezek a férfiak vasból 
voltak. 

- A golyó eltörte a csontot - mondta Jane Jean-Pierre-nek. 
Jean-Pierre el sem fordította a fejét Ahmedtől. 

- Adj neki helyi érzéstelenítőt, tisztítsd ki a sebet, szedd 
ki a szilánkokat és tégy rá tiszta kötést. A csontot majd 
később illesztjük össze. 

Jane hozzálátott az injekció előkészítéséhez. Ha Jean- 
Pierre-nek szüksége lesz a segítségére, majd szól. Úgy tűnt, 
hosszú éjszakának néznek elébe. 


sk 


Ahmed néhány perccel éjfél után halt meg és Jean-Pierre 
legszívesebben sírva fakadt volna - nem bánatában, hiszen 
alig ismerte Ahmedet, pusztán a kudarc miatt, mivel tudta, 
hogy megmenthette volna a férfi életét, ha lett volna 
altatóorvos, elektromos áram és jól felszerelt műtő. 

Letakarta a férfi arcát, aztán a feleségére nézett, aki 
figyelve mozdulatlanul állt órák óta. 

- Sajnálom - mondta neki. Az bólintott. Jean-Pierre örült, 
hogy a nő nyugodt volt. Néha azzal vádolták, nem követett 
el mindent: ezek azt hitték, oly sokat tud, hogy nem létezik 
dolog, amit ne lenne képes meggyógyítani, és szerette 


volna odaordítani nekik, hogy nem vagyok Isten; de ez az 
egy, úgy látszik mindezt megértette. 

Elfordult a holttesttől. Halálosan fáradt volt. Egész álló 
nap szétroncsolt testekkel dolgozott, de ez volt az első, 
amelyiket nem tudott megmenteni. Az emberek, akik eddig 
figyelték, többnyire a halott rokonai voltak, most előre 
jöttek, hogy az elhunyt testével törődjenek. Az özvegy 
jajveszékelni kezdett, erre Jane elvezette. Jean-Pierre egy 
kéz érintését érezte a vállán. Megfordult, és Mohammedet, 
a gerillát látta, aki a konvojokat szervezte. Bűntudat nyilallt 
bele. 

Mohammed így szólt: 

- Ez Allah akarata. 

Jean-Pierre bólintott. Mohammed elővett egy doboz 
pakisztáni cigarettát és meggyújtott egyet. Jean-Pierre 
nekilátott, hogy összeszedje felszerelését és táskájába 
pakolta őket. Anélkül, hogy Mohammedre nézett volna, így 
szólt: 

- Most mit fogsz csinálni? 

- Azonnal útnak indítok egy másik konvojt - mondta 
Mohammed. - Szükségünk van lőszerre. 

Jean-Pierre kimerültsége ellenére azonnal éber lett. 

- Meg akarod nézni a térképeket? 

- Igen. 

Jean-Pierre becsukta a táskáját és a két férfi elhagyta a 
mecsetet. A csillagok megvilágították a falun átvezető 
útjukat, míg a boltos házáig nem értek. A nappaliban Fara 
aludt egy szőnyegen, Chantal bölcsője mellett. Azonnal 
fölébredt s fölállt. 

- Most már hazamehetsz - mondta neki Jean-Pierre. A 
lány egyetlen szó nélkül távozott. 

Jean-Pierre letette táskáját a földre, aztán gyengéden 
fölemelte a bölcsőt és bevitte a hálóba. Chantal egészen 
addig nem ébredt föl, amíg a bölcsőt le nem tette, aztán 
sírni kezdett. 

- Na, most mi van? - mormolta a kislánynak. De ennek 
semmi hatása nem volt. Akkor kivette a gyereket a 


bölcsőből és ringatni kezdte. Chantal megnyugodott. A férfi 
visszavitte őt a nappaliba. 

Mohammed ott állt és várakozott. Jean-Pierre odaszólt 
neki: 

- Tudod, hol vannak. 

Mohammed bólintott és kinyitott egy festett faládát. 
Kivett egy vastag köteg összehajtogatott térképet, többet 
kiválasztott közülük és szétteregette a földön. Jean-Pierre 
Chantalt ringatta és átnézett Mohammed válla fölött. 

- Hol történt a támadás? - kérdezte. 

Mohammed egy pontra mutatott Jalatabad közelében. 

Mohammed konvojainak útvonalát sem ezen, sem más 
térképeken nem jelölték. De Jean-Pierre térképei 
feltüntettek néhány olyan völgyet, fennsíkot és csak egyes 
évszakokban csörgedező patakokat, amerre az útvonalak 
haladhattak. Időnként Mohammed fejből tudta, merre mi 
található. Néha csak tippelt. Ilyenkor Jean-Pierre-rel szokta 
megvitatni a szintvonalak pontos értelmezését, vagy hogy 
az ismeretlen terepeken hol ütközhetnek morénákba. 

Jean-Pierre a következőt javasolta: 

- Jalalabadnál nagyobb ívben északnak fordulhatnál. - A 
síkságon túl, amelyre a város épült, a völgyek pókhálószerű 
útvesztője kezdődött a Konar és Nuristan folyók között. 

Mohammed újabb cigarettára gyújtott - mint a legtöbb 
gerilla, ő is erősen dohányzott. 

- Túl sok támadás ért már bennünket ezen a vidéken - 
mondta. 

- Hacsak eddig még nem árultak el bennünket, majd 
nemsokára megteszik. Nem! A következő konvoj 
Jalalabadtól dél felé fog kanyarodni. 

Jean-Pierre szemöldökét ráncolta. 

- Nem értem ez hogyan lehetséges. Dél felé csak nyílt 
vidék van végig, a Khyber Átjárótól kezdve. Észre fognak 
venni titeket. 

- Nem fogjuk a Khyber átjárót használni - mondta 
Mohammed. Ujját a térképre tette, és déli irányban 
végighúzta Afganisztán és Pakisztán határán.  - 
Teremengalnál fogjuk átlépni a határt. - Ujjával odaért az 


imént megnevezett városhoz, s azután megmutatta, melyik 
út vezet onnan az Ot Oroszlán Völgyébe. 

Jean-Pierre, ujjongását elrejtve, bólintott. 

- Meglehetősen értelmes dolognak tűnik. Mikor indul 
innen a következő konvoj? 

Mohammed kezdte összehajtogatni a térképeket. 

- Holnapután. Nincs vesztenivaló időnk. - Visszarakta a 
térképeket a festett ládába és az ajtóhoz ment. 

Jane éppen akkor jött be, amikor távozott. A férfi 
szórakozottan köszönt neki jóéjszakát. Jean-Pierre örült, 
hogy a jóképű gerilla érzelmei kihűltek Jane iránt a 
terhessége óta. Jean-Pierre véleménye szerint Jane túlontúl 
szerette a szexet és képes lett volna hagyni, hogy 
megerőszakolják, és a nő számára az, hogy netán viszonya 
támad egy afgánnal, vég nélküli problémákat okozott 
volna. 

Jean-Pierre orvosi táskája ott hevert a földön, ahol 
hagyta, és Jane lehajolt, hogy fölvegye. A férfi szíve egy 
pillanatra kihagyott. Gyorsan elvette feleségétől a táskát. 
Az enyhén szólva meglepetten nézett rá. 

- Majd én elteszem - szólt a férfi. - Te törődj Chantallal. 
Ennie kell. - És ezzel odaadta neki a gyereket. 

A táskát és az egyik térképet átvitte az első szobába, míg 
Jane letelepedett, hogy Chantalt megetesse. Az orvosi 
felszereléseket tartalmazó dobozok halomban hevertek a 
koszos földön. A boltos durva fapolcain már korábban 
kibontott dobozok sorakoztak. Orvosi táskáját Jean-Pierre a 
kékcsempés pultra tette és elővett belőle egy műanyag 
tárgyat, aminek mérete és formája olyan volt, akár egy 
hordozható telefoné. A zsebébe süllyesztette. 

Kiürítette táskáját, külön kupacba rakta a sterilizálásra 
váró eszközöket, a használatlanokat pedig elhelyezte a 
polcon. Visszatért a nappaliba. 

- Lemegyek a folyóhoz fürödni - mondta Jane-nek. - 
Ilyen koszosan nem fekhetek le. 

Jane azzal az álmodozó, elégedett mosollyal nézett rá, 
ami szoptatás közben oly gyakran kiült az arcára. 

- Siess - mondta. A férfi kiment. 


A falu végre aludni tért. Néhány házban még égett a 
lámpa, és az egyik ablakból kihallatszott egy asszony 
keserű sírása, de a legtöbb helyen már nyugalom és sötét 
volt. A falu szélső háza előtt elhaladva egy asszony 
panaszos siratóénekét hallotta és egy pillanatra érezni vélte 
az általa okozott halálok nyomasztó súlyát, de aztán ezt a 
gondolatot elhessegette magától. 

Egy kavicsos ösvényen haladt, ami két árpaföld között 
vezetett, egyfolytában maga köré nézegetett és kitartóan 
hallgatózott: a falu férfiai ilyenkor szoktak dolgozni a 
földeken. Az egyik földről kaszasuhogást hallott és egy 
keskeny teraszon pedig két férfit látott, akik lámpafénynél 
gyomláltak. Nem szólt hozzájuk. 

Elérte a folyót, átvágott a gázlón és elindult fölfelé a 
szemközti szikla kanyargós ösvényén. Tudta, meglehetősen 
biztonságban van, mégis növekvő feszültséget érzett, 
amint a halvány fényben haladt fölfelé a meredek lejtőn. 

Tíz perc múlva elérte azt a legmagasabb pontot, amit 
keresett. Nadrágzsebéből elővette a rádiót és kihúzta az 
antennát. Ez volt a KGB legújabb és legérzékenyebb kis 
adóvevője, de ennek ellenére a rádiózáshoz oly mostoha 
volt a terep, hogy az oroszok fölépítettek egy speciális 
reléállomást az általuk ellenőrzött terület egyik 
hegycsúcsán, hogy tudják venni és továbbítani Jean-Pierre 
jelzéseit. 

Megnyomta a gombot és angol nyelven mondta a kódot. 

- Itt Simplex. Kérlek, jelentkezzetek! 

Várt, aztán megismételte a hívást. 

A harmadik próbálkozás után recsegő, akcentusos válasz 
érkezett. 

- Itt Butler. Folytasd, Simplex. 

- A parti nagyon sikeres volt. 

- Ismétlem: a parti nagyon sikeres volt - jött a válasz. 

- Huszonheten jelentek meg és még egy valamivel 
később. 

- Ismétlem: huszonheten jelentek meg és még egy 
valamivel később. 


- Hogy a következőt előkészítsük, három tevére van 
szükségem. - A kód szerint ez azt jelentette, hogy 
"találkozzunk mához három napra." 

- Ismétlem: három tevére van szüksége. 

- A mecsetben várom. - Ez is kód volt: a "mecset" 
néhány mérföldnyi távolságra az a hely volt, ahol három 
völgy találkozott. 

- Ismétlem: a mecsetnél. 

- "Ma vasárnap van. - Ez most nem kód volt: 
elővigyázatosságból mondta, hátha ez a tökfej, aki az 
üzenetet továbbítja, nem veszi észre, hogy már elmúlt éjfél, 
s ez azzal járhat, hogy Jean-Pierre összekötője egy nappal 
előbb érkezik a randevúra. 

- Ismétlem: ma vasárnap van. 

- Kész, vége. 

Jean-Pierre összecsukta az antennát, visszatette a rádiót 
nadrágzsebébe, aztán elindult lefelé a sziklán, a folyópart 
irányába. 

Gyorsan levette a ruháját. Ingzsebéből előszedett egy 
körömkefét és egy kis darab szappant. A szappan ritka 
árucikk volt, de ő, mint orvos, elsőbbséget élvezett. 

Ovatosan lépett az Ot Oroszlán Folyóba, letérdelt, és 
tetőtől — talpig — bespriccelte magát jeges vízzel. 
Beszappanozta bőrét és haját, aztán fölkapta a kefét és 
nekilátott lesikálni magát: lábát, hasát, mellét, arcát, karját, 
kezét. Különösen kezére fordított nagy gondot, újra és újra 
beszappanozta. Meztelenül, reszketve térdelt a sekély 
vízben a csillagok alatt, és csak sikálta, sikálta a kezeit, 
mintha soha nem tudná már abbahagyni. 


HETEDIK FEJEZET 


- A gyereknek kanyarója, bélhurutja van és ótvaros - 
mondta Jean-Pierre. - Ezenkívül szutykos és alultáplált. 

- Nem mindegyik ilyen - mondta Jane. 

Franciául beszéltek, mint ahogy általában egymás közt 
szoktak. A gyerek anyja pedig egyikről a másikra nézett, 
azon tűnődvén, ugyan mit is mondhatnak. Jean-Pierre 
észrevette idegességét és dari nyelven fordult hozzá, 
egyszerűen szólva: 

- A fiad nemsokára jól lesz. 

Átvágott a barlangon és kinyitotta a gyógyszeresdobozt. 
Minden gyereket, akit behoztak a "klinikára", 
automatikusan  — beoltották  tuberkolózis ellen. Míg 
előkészítette a BCG-injekciót, szeme sarkából Jane-t 
figyelte. Az apró kortyokban adta a kisfiúnak a hidratáló 
folyadékot - glukóz, só, szódabikarbóna és káliumklorid 
keverékét, tiszta vízben oldva - és a kortyok között, 
finoman mosogatta a gyerek szurtos kis arcát. Mozdulatai 
gyorsak és kecsesek voltak, akár egy olyan valakié, aki 
szakmájának művésze - mondjuk, ahogy egy fazekas 
mintázza az agyagot, vagy ahogy egy kőműves forgatja a 
vakolókanalat. Figyelte Jane keskeny kis kezét, amint 
könnyű, bíztató simogatással ért a rémült kisgyerek 
arcához. Szerette Jane kezét. 

Amikor előszedte a tűt, Jean-Pierre elfordult, úgy, hogy a 
gyerek ne lássa, aztán ruhája ujja mögé rejtette, majd 
ismét megfordult, Jane-re várva. A nő arcát tanulmányozta, 
amint az a fiú jobb vállát tisztogatta és egy kis helyen 
lemosta alkohollal. Huncut arcocska volt, nagy szemekkel, 
pisze orral és legtöbbször mosolygó, széles szájjal. Ez az 
arc most komoly volt, állkapcsa ide-oda mozgott, mintha a 
fogát csikorgatná - ez a koncentrálás jele volt nála. Jean- 
Pierre minden arckifejezését ismerte, de egyetlen 
gondolatát sem. 

Gyakran morfondírozott azon - úgyszólván szünet nélkül 
- mik járhatnak Jane eszében, de félt megkérdezni, mert az 


ilyenfajta beszélgetések könnyen elkalandozhatnának a 
tiltott terület felé. Állandóan vigyáznia kellett magára, 
mint a hűtlen férjnek, nehogy mondjon valami olyat - vagy 
akárcsak vágjon egy olyan arckifejezést - ami elárulhatná. 
Mindenféle beszélgetés az igazságról és a becstelenségről, 
a bizalomról és az árulásról vagy a szabadságról és a 
zsarnokságról tabu volt; és ugyanúgy minden olyan téma, 
ami ezekbe torkollott volna: így a szerelem, a háború és a 
politika. A férfi akkor is elővigyázatos volt, ha teljesen 
ártatlan témákról társalogtak. Ennek következtében 
házasságukból sajátságos módon hiányzott a bizalmas 
viszony. A szeretkezés bizarr volt. A férfi rájött, hogy nem 
tud elélvezni, csak ha becsukja a szemét, és azt képzeli, 
hogy valahol másutt van. Megkönnyebbülés volt számára, 
hogy Chantal születése miatt az elmúlt hetekben erre nem 
kerülhetett sor. 

- Én készen állok, ha te is - szólt Jane és a férfi 
észrevette, hogy a nő mosolyog rá. 

Jean-Pierre megfogta a fiú karját és dari nyelven 
kérdezte: 

- Hány éves vagy? 

- Ot. 

Míg a fiú beszélt, Jean-Pierre belédöőöfte a tűt. A gyerek 
azonnal jajgatni kezdett. Ez a hang Jean-Pierre-nek saját 
ötéves kori önmagát juttatta az eszébe, amikor első 
biciklijével elesett és ugyanígy jajgatott, élesen tiltakozva a 
váratlan fájdalom ellen. Ötéves betege eltorzult arcát nézve 
visszaemlékezett, hogy annak idején neki is mennyire fájt 
és milyen dühös volt. Hirtelen arra gondolt: hogyan 
jutottam onnan idáig? 

Elengedte a gyereket, aki anyjához ment. Kiszámolt 
harminc darab 2,50 grammos kapszulát és az asszonynak 
adta. 

- Adj neki be egyet minden nap, míg el nem fogy az 
összes - mondta egyszerű dari nyelven. - Ne adj belőle 
senki másnak, mindre szüksége van. - Ez jó lesz az ótvar 
ellen. A kanyaró és a bélhurut majd elmúlik magától. - Míg 


a kiütések el nem múlnak, tartsd ágyban és gondoskodj 
róla, hogy sokat igyon. 

Az asszony bólintott. 

- Vannak testvérei? - kérdezte Jean-Pierre. 

- Ot bátyja és két nővére - mondta az asszony büszkén. 

- Egyedül kell aludnia, máskülönben a többiek is 
megbetegszenek. 

Az asszony kétkedve nézett rá: valószínűleg az összes 
gyereknek egyetlen közös ágya volt, Jean-Pierre semmit 
nem tehetett. Folytatta: 

- Ha nem lesz jobban, mire elfogynak a tabletták, hozd 
vissza. 

Amire a gyereknek igazán szüksége lett volna, azt sem 
Jean-Pierre sem az anyja nem tudta nyújtani: sok finom, 
tápláló ételt. 

Mindketten távoztak a barlangból, a sovány, beteg 
gyerek és a törékeny, fáradt anya. Valószínűleg mérföldeket 
gyalogoltak, s az út legnagyobb részében a nő cipelte a 
gyereket, most pedig elindultak vissza. A fiú akár meg is 
halhat. De nem tuberkolózisban. 

Már csak egy betege volt: a malang. Ő volt Banda szent 
embere. Félig őrült, gyakorta több mint félig meztelen, és 
állandóan bolyongott az Ot Oroszlán Völgyében, a Bandától 
huszonöt mérföldnyire lévő Comartól egészen Charikarig, 
ami már az oroszok által ellenőrzött területen volt, hatvan 
mérföldnyire . délnyugatra.  Zagyvaságokat beszélt és 
látomásai voltak. Az afgánok szerencsésnek tartották a 
malangokat és nemcsak eltűrték a viselkedésüket, de ételt, 
italt és ruhát is adtak nekik. 

Bejött ágyéka körül rongyokba tekerve, fején egy orosz 
tiszti sapka. Megmarkolta magát középen és mutatta, hogy 
fáj. Jean-Pierre egy maroknyi diamorphine tablettát adott 
neki. Az őrült elrohant, kezében szorongatva a mesterséges 
heroin tablettákat. 

- Már biztos rabja lett ennek a gyógyszernek - mondta 
Jane. Hangjából helytelenítés csendült ki. 

- Így van - ismerte el Jean-Pierre. 

- Miért adod neki? 


- Ennek az embernek fekélye van. Mi mást tehetnék - 
operáljam meg? 

- Te vagy az orvos. 

Jean-Pierre kezdte összepakolni a táskáját. Másnap 
reggel Cobakban kellett rendelnie, ami a hegyeken 
átvágva, hat-hét mérföldnyire feküdt - és útközben volt 
még egy találkája is. 

A gyerek sírása valahogy idehozta a múltat a barlangba, 
érezni lehetett, akár a régi játékok illatát, s olyan hatással 
volt rá, mint amikor az ember a szokatlan fénytől a szemét 
dörzsölgeti. Jean-Pierre-t mindez enyhén megzavarta. Maga 
előtt látta azokat, akik gyerekkorában körülvették, arcuk 
mintha filmként pergett volna a körülötte lévő tárgyakra 
vetítve, olyan volt, mintha egy rosszul összerakott vetítő a 
vászon helyett a közönség háta mögé vetítené a filmet. 
Látta első tanítóját, a fémkeretes szemüveget viselő 
Mademoiselle Medecin-t; Jacgues Lafontaine-t, aki jól orrba 
verte őt, amiért Jean-Pierre szélhámosnak nevezte; anyját, 
aki sovány volt, rosszul öltözött és mindig zaklatott; és 
mindenekelőtt apját, a nagydarab, izmos, mérges férfit a 
rács túloldalán. 

Kényszerítette magát, hogy a Cobakban feltehetően 
szükséges felszerelésre és gyógyszerekre koncentráljon. 
Saját maga számára megtöltött egy palackot tisztított 
vízzel, hogy legyen mit innia az úton. Ételt valószínűleg kap 
a falusiaktól. 

Kivitte a táskákat és fölpakolta arra a zsémbes kancára, 
amivel az ilyen kirándulásaira eredt útnak. Ez az állat 
képes volt egész nap menni, de csak egyenesen előre, és 
ugyancsak kelletlen volt, ha valahol be kellett kanyarodni. 
Ezért is nevezte el őt Jane Maggie-nek, a brit 
miniszterelnök, Margaret Thatcher után. 

Jean-Pierre elkészült. Visszament a barlangba és 
megcsókolta Jane puha száját. Amint távozni akart, Fara 
jött be Chantallal. A kislány sírt. Jane kigombolta az ingét 
és azonnal a mellére vonta Chantalt. Jean-Pierre 
megérintette lánya rózsaszín arcocskáját és így szólt: "Bon 
appetit". Aztán kiment. 


Maggie-t a kihalt falu felé vezette a hegyről, majd 
délnyugat felé vette útját, a folyópartot követve. Gyorsan 
és fáradhatatlanul haladt a forró napon: hozzászokott már. 

Ahogy maga mögött tudhatta orvosi mivoltát és az előtte 
álló randevúra gondolt, kezdett ideges lenni. Ott lesz 
Anatolij? Késhet. Akár el is foghatták. Ha elfogták, vajon 
beszélt? A kínvallatás alatt föladta Jean-Pierre-t? Talán egy 
gerillacsapat vár ott  Jean-Pierre-re, könyörtelenül, 
szadistán, bosszúra vágyva? 

Minden költészetük és jámborságuk ellenére azért csak 
barbárok ezek az afgánok. Nemzeti sportjuk a buzkashi, 
egy veszélyes és véres játék: egy tisztás közepére 
kiállítanak egy fejetlen borjút, lóháton fölsorakozik a két 
egymással szemben álló csapat, aztán puskalövésre 
valamennyien a tetem felé száguldanak. A cél megszerezni 
a dögöt, elvinni egy körülbelül mérföldnyi távolságra lévő, 
előre meghatározott célba, ott megfordulni vele és 
visszahozni eredeti helyére anélkül, hogy az ellenfél 
csapatából bárki is kicsavarná a kezedből. Ha ez a szörnyű 
darab netán széthasadt, bíró döntötte el, hogy melyik 
csapat birtokában marad a nagyobbik fele. Jean-Pierre 
tavaly télen látott egy ilyen játékot lent a völgyben, nem 
messze Rokha városától, s már jónéhány perce nézte, 
amikor rádöbbent, hogy nem borjút, hanem egy embert 
használtak erre a célra, aki még mindig élt. Rosszul lett és 
megpróbálta leállítani a játékot, de valaki felvilágosította, 
hogy a férfi egy orosz tiszt. Úgy mondta, mintha ez lett 
volna a világ legtermészetesebb magyarázata. Ezután a 
játékosok már nem törődtek Jean-Pierre-rel, és az ötven 
izgatott lovas figyelmét már semmi sem vonhatta el a 
barbár játéktól. Nem maradt ott végignézni, hogyan hal 
meg az az ember, pedig talán azt kellett volna tennie, mert 
a kép megmaradt benne és időről időre visszatért, 
valahányszor attól félt, hogy ő maga is lelepleződik; 
ilyenkor mindig maga előtt látta azt az oroszt, 
elhagyatottan, vérezve, amint élve tépik darabokra. 

A múlt még mindig kísértette, és amint a vízmosás khaki- 
színű sziklafalaira nézett, amelyek között keresztülügetett, 


olyan képek merültek föl gyermekkorából, amelyek 
hasonlítottak arra a lidércnyomásra; hogy mi lesz, ha 
egyszer elkapják a gerillák. Legkorábbi emlékképe egy 
tárgyalás volt, a gyalázat és igazságtalanság mindent 
elsöprő érzése, ami akkor lett rajta úrrá, amikor apját 
lecsukták. Nemigen tudott még olvasni, de apja nevét ki 
tudta betűzni az újságok címlapján. Abban a korban - négy 
éves lehetett -, nem tudta, mit jelent az "Ellenállás 
hősének" lenni. Tudta, hogy az apja kommunista, akárcsak 
az apja barátai, a pap, a varga és a falusi postahivatal 
tisztviselője; de azt hitte, pirospozsgás arcszíne miatt 
nevezik Vörös Rolandnak. Amikor apját hazaárulásért 
bűnösnek találták és öt évi börtönre ítélték, Jean-Pierre-nek 
azt mondták, hogy mindennek Abdul bácsi az oka, egy 
megfélemlített fekete, aki már több hete náluk lakott és aki 
az FLN embere, de Jean-Pierre nem tudta mi az az FLN, 
azt gondolta, valami olyasmi, mint az elefánt az 
állatkertben. Az egyetlen dolog, amit világosan értett és 
mindig is hitt, hogy a rendőrség kegyetlen, a bírák 
tisztességtelenek és az embereket lóvá teszik az újságok. 

Ahogy az évek teltek, egyre többet megértett, egyre 
többet szenvedett és sértettsége egyre nőtt. Amikor 
iskolába került, a többi fiú azt mondta, hogy apja áruló. Ő 
megmondta nekik, hogy pont ellenkezőleg, apja bátran 
harcolt és kockáztatta az életét a háborúban, de nem hittek 
neki. Egy időre anyjával együtt másik faluba költöztek, de a 
szomszédok valahogy kiderítették, kik ők, és megtiltották 
gyerekeiknek, hogy  Jean-Pierre-rel játszanak. De a 
legrosszabbak a börtönlátogatások voltak. Apja láthatóan 
megváltozott, sovány lett, sápadt és beteges; de ennél 
sokkal rosszabb volt őt bezárva látni, drapp formaruhában, 
meghunyászkodva, megfélemlítve, miközben gumibottal 
felszerelt striciknek mondja, hogy "uram" Egy idő uán a 
börtönszagtól Jean-Pierre émelyegni kezdett, s amint 
eléptek az ajtón, elhányta magát, így hát anyja többé nem 
vitte magával. 

Csak amikor az apja kiszabadult, akkor beszélgetett 
hosszasabban Jean- Pierre-rel, aki végül mindent megértett 


és látta, hogy sokkal durvább igazságtalanság történt, mint 
ő gondolta. Miután a németek megszállták Franciaországot, 
a  — kommunisták, akik már korábban sejtekben 
szervezkedtek, vezető szerepet játszottak az Ellenállásban. 
Amikor a háború véget ért, apja tovább folytatta a 
küzdelmet a jobboldal zsarnoksága ellen. Abban az időben 
Algéria francia gyarmat volt. A népet elnyomták és 
kizsákmányolták, mégis bátran harcoltak szabadságukért. A 
fiatal francia férfiakat besorozták a hadseregbe és arra 
kényszerítették, . hogy egy kegyetlen háborúban 
harcoljanak az algírok ellen, olyan háborúban, amiben a 
francia hadsereg által elkövetett rémtettek nagyon sok 
embernek a nácikat juttatták az eszébe. Az FLN, ami Jean- 
Pierre képzeletében egy vidéki állatkert szutykos 
elefántjával volt azonos, nem volt más, mint a Front de 
Libération — Nationale, — az algériai nép Nemzeti 
Felszabadítási Frontja. 

Jean-Pierre apja egyike volt annak a százhuszonegy jól 
ismert embernek, akik aláírták az algériaiak szabadságáért 
benyújtott petíciót. Franciaország háborúban állt, a 
petíciót pedig lázítónak tartották, mert úgy lehetett 
értelmezni, hogy  dezertálásra bátorítja a  Írancia 
katonákat. De a Papa még ennél rosszabbat is tett: egy 
utazótáskát, ami a franciáktól az FLN számára gyűjtött 
pénzzel volt tele, átvitt a svájci határon, ott betette egy 
bankba; aztán menedéket nyújtott Abdul bácsinak, aki 
egyáltalán nem volt semmiféle nagybácsi, hanem egy 
algériai, akit a DST, a titkosrendőrség keresett. 

Ezeket csinálta a háború alatt is a nácik ellen, 
magyarázta Jean-Pierre-nek. És továbbra is ugyanazt a 
küzdelmet vívta. Az ellenség sohasem a német volt, mint 
ahogy most sem a francia nép: a kapitalisták voltak, a 
vagyon birtokosai, a gazdagok és az előjogokat élvezők, az 
uralkodó osztály, amelyik képes lett volna minden eszközt 
felhasználni, legyen az bármilyen erkölcstelen, hogy 
világ fele az uralmuk alatt volt - ennek ellenére mégiscsak 
volt remény a szegények, a hatalom nélküliek és az 


elnyomottak számára, hiszen Moszkvában a nép uralkodott, 
és a világ többi részén élő munkásosztály a Szovjetunió felé 
tekintett segítségért, irányításért és ösztönzésért saját 
szabadsága kivívása érdekében. 

Ahogy Jean-Pierre nőtt, úgy fakult meg ez a kép, és rájött, 
hogy a Szovjetunió nem a munkások paradicsoma; de azon 
az alapvető meggyőződésén semmi sem változtatott, hogy 
a Moszkvából irányított kommunista mozgalom volt a világ 
elnyomott népeinek egyetlen reménye; és az egyetlen 
eszköz arra, hogy szétzúzzák a bíróságokat és a 
rendőrséget és az újságokat, akik olyan kegyetlenül 
elárulták az ő Papáját. 

Az apa sikeresen adta át a stafétabotot fiának. És - 
mintha csak tudta volna ezt - apja hanyatlásnak indult. 
Régi arcát sohasem nyerte már vissza. Többé nem ment 
tüntetésekre, nem szervezett jótékonysági táncokat, nem 
írt leveleket a helyi lapoknak. Vállalt egy csomó önkéntes 
egyházi munkát. Természetesen párttag volt és 
szakszervezeti tag, de nem kapta vissza a bizottsági 
elnökséget, a jegyzőkönyvvezetést, nem ő állította össze a 
napirendet. Továbbra is sakkozott és ánizslikőrt iszogatott a 
pappal, a vargával és a falusi postahivatal vezetőjével, de 
politikai vitáik - amelyek azelőtt szenvedélyesek voltak - 
megfakultak, mintha a forradalmat, amelyért oly keményen 
küzdöttek, meghatározatlan időre elnapolták volna. Néhány 
év múlva a Papa meghalt. Jean-Pierre csak ekkor fedezte 
föl, hogy apja a börtönben tuberkolózist kapott, amiből 
sohasem gyógyult fel. Elvették a szabadságát, megtörték a 
szellemét és romba döntötték az egészségét. De a 
legrosszabb, amit tettek vele, az volt, hogy hazaárulónak 
nevezték. Hős volt, aki embertársaiért kockáztatta az 
életét, de árulónak bélyegezve halt meg. 

Már bánnák Papa, ha tudnák, hogy milyen bosszút állok 
- gondolta Jean-Pierre, amint csontos kancáját egy afgán 
hegyoldalon vezette fölfelé. Az én intelligenciámnak 
köszönhető, hogy a kommunisták képesek voltak elvágni 
Masud utánpótlási vonalait. A múlt télen például képtelen 
volt fegyvereket és lőszert tartalékolni. Ezen a nyáron 


ahelyett, hogy a légibázist, az erőműtelepet vagy az 
utánpótlási bázist támadta volna, azért harcol, hogy a saját 
területén megvédje magát a kormány bombázásai ellen. 
Egy szál magamnak, Papa, majdnem teljesen sikerült 
lerombolnom ennek a barbárnak az eredményeit, akinek az 
a célja, hogy országa megmaradjon továbbra is sötétnek, 
civilizálatlannak, fejletlennek az iszlám babonák hálójában. 

Persze, elvágni Masud utánpótlási vonalait nem elég. A 
férfi már most a nemzet szellemének nagy alakja. Sőt, mi 
több, megvolt az esze és ereje ahhoz, hogy lázadó vezérből 
törvényes elnökké váljon. Olyan volt, akár egy Tito, egy de 
Gaulle, egy Mugabe. Nem elég egyszerűen hatástalanná 
tenni, el kell pusztítani - az oroszoknak el kell fogniuk őt, 
élve vagy holtan. 

A nehézséget az okozta, hogy Masud gyorsan és 
csendesen mozgott, akár a szarvas az erdőben, hirtelen 
fölbukkant valahol a bozótban, aztán éppoly hirtelen újra el 
is tűnt. De Jean-Pierre türelmes volt, és azok voltak az 
oroszok is: előbb vagy utóbb eljön az az idő, amikor Jean- 
Pierre egészen biztosan és pontosan tudni fogja, hol 
található Masud a következő huszonnégy órában - esetleg 
sebesült lesz, vagy valamilyen temetésen vesz részt - akkor 
Jean-Pierre használhatja a rádióját, hogy ezt továbbítsa és 
akkor lecsaphat a héja. 

Szerette volna, ha  elmesélhetné Jane-nek, hogy 
valójában mit csinál itt. Talán még ennek helyességéről is 
meggyőzheti. Rámutatna, hogy gyógyító munkájuk teljesen 
haszontalan, minthogy a lázadóknak segíteni csupán annyit 
jelent, hogy állandósítják a nyomorúságos nincstelenséget 
és tudatlanságot amiben az emberek élnek, és csak 
késlelteti azt a pillanatot, amikor a Szovjetunió tarkón 
ragadja az országot - merthogy ez biztos elkövetkezik - és 
rugdosva, üvöltve átvonszolja a huszadik századba. Jane 
ezt bizonyára megértené. Mégis, ösztönösen tudta, hogy 
Jane nem bocsátaná meg, hogy így becsapta őt. Egész 
biztosan felbőszülne. Elképzelte, milyen a nő könyörtelenül, 
engesztelhetetlenül, büszkén. Azonnal elhagyná, akár Ellis 


Thalert. Kétszeresen dühös lenne, amiért két férfinek 
sikerült pontosan ugyanúgy becsapnia. 

Így hát - attól való rémületében, hogy elveszti - 
továbbra is becsapta; olyan volt, mint a szakadék szélén 
álló ember, akit megbénít a félelem. 

Jane persze tudta, hogy valami nincs rendben; a férfi 
látta ezt abból, ahogy a nő időnként ránézett. De biztos volt 
benne, Jane arra gondol, hogy kettejük kapcsolatában van 
valami probléma - az nem merült föl benne, hogy a férfi 
egész élete óriási színlelés. 

A tökéletes biztonság persze lehetetlen dolog, de ő 
minden óvintézkedést megtett, nehogy Jane, vagy bárki 
más felfedezze a dolgot. Ha rádiózott, mindig a kódot 
használta, nem azért, mert a lázadók belehallgathatnak - 
nekik nem voltak rádióik -, hanem mert esetleg az afgán 
hadsereg lehallgathatja, s azok meg olyan kegyetlen 
módon viselkedtek az árulókkal, hogy az ilyesmi sohasem 
maradt titokban Masud előtt. Jean-Pierre rádiója elég kicsi 
volt ahhoz, hogy elrejthesse orvosi táskájának hamis 
fenekén, ingének vagy mellényének zsebében, ha nem volt 
nála a táska. Hátránya az volt, hogy csak rövid 
beszélgetéseket lehetett vele lebonyolítani. Nagyon 
hosszan tartott volna rádión leadni a konvojok útirányát és 
időpontját teljes részletességgel - főként kódolva -, ehhez 
sokkal nagyobb rádió és több elem kellett volna. 

Jean-Pierre , és Monsieur Leblond ezt ellenezték. 
Következésképp  Jean-Pierre-nek találkoznia kellett az 
összekötőjével, hogy átadhassa információit. 

Megbirkózott egy emelkedővel és lenézett. A kis völgy 
végére ért. Az út amin haladt, egy másik völgybe vezetett, 
ami derékszögben kapcsolódott ahhoz, és amit a délutáni 
napban csillogó, rohanó hegyi patak választott ketté. 
Messze, a patak túlsó felén újabb völgy vezetett föl 
úticélja, Cobak irányában húzódó hegyekbe. A három völgy 
találkozásánál, a folyó innenső oldalán egy kis kőkunyhó 
állt. A vidéken elszórtan sok ilyen primitív épület volt. Jean- 
Pierre , úgy képzelte, hogy a nomádok és a 
vándorkereskedők építették éjszakai szállásul. 


Maggie-t vezetve elindult lefelé a hegyről. Anatolíj 
valószínűleg már ott van. Jean-Pierre nem tudta valódi 
nevét és rangját, de feltételezte, a KGB-hez tartozik, és egy 
elejtett mondatából, amit egyszer a  tábornokokról 
mondott, sejtette, hogy ezredes. De bármi volt is a rangja, 
nem hivatalnok volt. Bagramtól idáig ötven mérföld volt a 
távolság, hegyes vidéken, és Anatolij egyedül tette meg ezt 
az utat, másfél napon át gyalogolva. Keleti származású 
orosz volt, kiugró pofacsontokkal, bőre sárga, és afgán 
ruhában üzbégnek nézték, azt hihették, hogy Afganisztán 
északi mongoloid népcsoportjához tartozik. Ez meg is 
magyarázta bizonytalan dari nyelvtudását - az üzbégeknek 
megvolt a saját nyelvük. Anatolij bátor volt: természetesen 
nem beszélte az üzbég nyelvet, így fennállt a lelepleződés 
veszélye, és Anatolij is tudta, hogy a gerillák buzkashit 
játszanak a foglyul ejtett orosz tisztekkel. 

Ezek a találkozások Jean-Pierre számára sokkal kisebb 
kockázatot jelentettek. Állandó utazásai, hogy a távolabb 
eső falvakban is rendeljen, nem számítottak szokatlannak. 
Gyanú akkor merülne fel, ha valaki észrevenné, hogy 
többször is összefut a vándorló üzbéggel. És természetesen 
akkor, ha valamilyen módon egy franciául beszélő afgán 
kihallgatná, hogy az orvos miről társalog a vándor 
üzbéggel.  — Jean-Pierre már csak egy dologban 
reménykedhetne: ez a gyors halál. 

Szandálja nem ütött zajt az ösvényen, Maggie patája is 
halkan süppedt a poros földbe, s ahogy közeledett a 
kunyhóhoz, fütyörészni kezdett, hátha nem Anatolij van 
odabent; gondosan ügyelt rá, nehogy megrémítse az 
afgánokat, akik mind felfegyverezettek és ugrásra készen 
voltak. Meglepetésére a hűvös kunyhó üres volt. Leült, a 
kőfalnak támasztotta a hátát és várt. Néhány perc múlva 
becsukta a szemét. Fáradt volt, de túl feszült ahhoz, hogy 
aludjon. Az egésznek ez volt a legrosszabb oldala: amikor a 
félelem és az unalom együttesen kerítették hatalmukba 
ezek alatt a hosszú várakozások alatt. Karórák hiányában 
ebben az országban hozzászokott már a késéshez, de soha 
nem volt képes átvenni az afgánok rendíthetetlen türelmét. 


Csak arra tudott gondolni, hogy a legkülönbözőbb 
szerencsétlenségek érték Anatolijt. Milyen groteszk lenne, 
ha Anatolij épp egy orosz gyalogsági aknára lépne, s az 
levinné a lábát. Ezek az aknák sokkal több jószágot 
pusztítottak el, mint embert, de ez sem volt kevésbé 
hatásos: egy tehén elvesztése éppúgy a biztos halált 
jelenthette egy afgán családnak, mintha akkor érné 
bombatalálat a házukat, amikor — mind odabent 
tartózkodnak. Jean-Pierre már nem nevetett, ha meglátott 
egy tehenet vagy egy kecskét durván faragott falábbal. 

Míg így ábrándozott, megérezte egy másik jelenlétét és 
szemét kinyitva meglátta Anatolij keleti arcát nem messze 
az övétől. 

- Akár ki is rabolhattalak volna - szólt Anatolij folyékony 
francia nyelven. 

- Nem aludtam. 

Anatolij leült törökülésben a koszos földre. Zömök, izmos 
férfi volt, bő vászoninget, nadrágot és turbánt viselt, kockás 
sálat és vállára terítve egy iszapszínű takarót, a pattu-t. 
Hagyta, hogy a sál lehulljon arcáról, mosolygott, és 
láthatóvá váltak dohánytól elszíneződött fogai. 

- Hogy vagy, barátom? 

- Jól. 

- És a feleséged? 

Mindig volt valami baljóslatú abban, ahogy Anatolij Jane- 
ről érdeklődött. Az oroszok halálosan ellenezték, hogy Jane- 
t is magával vigye Afganisztánba, azzal érveltek, hogy 
akadályozhatja a munkáját. Jean-Pierre rámutatott, hogy 
mindenképpen vinnie kell magával egy ápolónőt - a 
Médecins pour la Liberté mindig párosával küldte az 
embereket - és bárki megy is, előbb-utóbb lefekszik vele, 
hacsak az illető nem olyan, mint King Kong. Végül is az 
oroszok ímmel-ámmal ugyan, de beleegyeztek. 

- Jane jól van - válaszolta. - Hat hete született meg a 
gyerek. Egy kislány. 

- Gratulálok! - Úgy tűnt, Anatolij őszintén örül. - De nem 
jött ez egy kicsit korán? 


- De igen. Szerencsére nem voltak komplikációk. A falusi 
bábaasszony segített világra hozni. 

- Nem te? 

- Nem voltam otthon. Veled voltam. 

- Te jó Isten. - Anatolij elszörnyedt. - Hogy éppen egy 
ilyen fontos napon tartottalak távol... 

Jean-Pierre-t örömmel töltötte el Anatolij aggodalma, de 
nem mutatta. 

- Nem láthattad előre - mondta. - Ráadásul megérte: 
elkaptátok a konvojt, amelyiket említettem. 

- Igen. Az információid nagyon jók. Ujfent gratulálok. 

Jean-Pierre , egészen  kihevült a büszkeségtől, de 
megpróbált tényszerű maradni. 

- Ugy látszik, a módszerünk nagyon jól beválik - mondta 
szerényen. 

Anatolij bólintott. 

- Hogy reagáltak a támadásra? 

- Növekvő kétségbeeséssel. - Jean-Pierre-nek úgy tűnt, 
miközben beszélt, hogy az összekötőjével való személyes 
találkozások során háttérinformációkat is tudott adni az 
érzésekről, a benyomásokról, olyasmikről, amik nem eléggé 
konkrétak ahhoz, hogy rádión, kódolva leadhassa őket. - 
Most már rohamosan fogynak ki a lőszerből. 

- És a következő konvoj mikor indul? 

- Már elment tegnap. 

- Tényleg kétségbeesettek. Jól van. - Anatolij benyúlt az 
ingébe és előhúzott egy térképet. Kiteregette a padlón. Az 
Ot Oroszlán Völgye és a pakisztáni határ közötti területet 
ábrázolta. 

Jean-Pierre erősen koncentrált, felidézve a Mohammeddel 
folytatott társalgás részleteit, s kezdte  Anatolijnak 
vázolgatni a konvoj Pakisztánból hazafelé vezető útját. Nem 
tudta pontosan, mikor térnek vissza, minthogy Mohammed 
sem tudta, mennyi időt töltenek majd Peshavarban a 
szükséges holmik megvásárlásával. Anatolijnak azonban 
voltak emberei Peshavarban, akik mindig tudatták vele, 
hogy az Ot Oroszlán konvoj mikor indult el, és mindebből ő 
ki tudta következtetni menetrendjüket. 


Anatolij nem tett megjegyzést, de minden szót, amit 
Jean-Pierre mondott, eszébe vésett. Amikor kitárgyalták, 
még egyszer végigmentek az egészen úgy, hogy Anatolij 
ellenőrzésképpen elismételte Jean-Pierre-nek, amit hallott. 

Az orosz összegöngyölte a térképet és visszacsúsztatta 
ingébe. 

- És mi van Masuddal? - kérdezte nyugodtan. 

- Mióta utoljára beszéltem veled, nem láttuk - mondta 


Jean-Pierre. - Csak Mohammeddel találkoztam, és ő 
sohasem biztos benne, hol van Masud vagy mikor bukkan 
föl legközelebb. 


- Masud olyan, mint egy róka! - mondta Anatolij, tőle 
szokatlan érzelemkitöréssel. 

- Biztos, hogy elfogjuk - szólt Jean-Pierre. 

- Ó, persze, hogy elfogjuk. Tudja, hogy vadásznak rá, Így 
eltűnteti a nyomait. De a vadászkutyák megérzik a szagát, 
s az képtelenség, hogy mindig kisiklik a kezünk közül - oly 
sokan vagyunk, oly erősek vagyunk és már olyannyira 
fejünkbe szállt a vér. - Hirtelen tudatára ébredt, hogy 
elárulta érzéseit. Mosolygott és újra gyakorlatiassá vált. 

- Az elemek - mondta, és ingéből előhúzott egy köteggel. 

Jean-Pierre , előszedte a kis rádió-adóvevőt orvosi 
táskájának titkos fenekéből, s a régi elemeket újakra 
cserélte. Minden alkalommal, valahányszor találkoztak, ezt 
csinálták a biztonság kedvéért, nehogy Jean-Pierre azért 
veszítse el velük a kapcsolatot, mert kimerülnek az elemek. 
Anatolij a régi elemeket visszavitte magával Bagramba, 
merthogy semmi értelme sem volt megkockáztatni, hogy 
orosz gyártmányú elemeket dobáljon el valaki az Ot 
Oroszlán Völgyében, ahol nem is voltak elektromos 
felszerelések. 

Míg Jean-Pierre visszarakta orvosi táskájába a rádiót, 
Anatolij így szólt: 

- Tudsz adni valamit lábfeltörés ellen? A lábaim - azután 
hirtelen elhallgatott, szemöldökét ráncolta, s fülét 
hegyezve hallgatózott. 

Jean-Pierre feszültté vált. Egészen addig még sohasem 
látták őket együtt. Tudták ők, előbb vagy utóbb 


elkerülhetetlenül bekövetkezik ez, s meg is tervezték, ilyen 
esetben mit fognak tenni, hogy úgy viselkednek majd, mint 
az idegenek, akik megosztják egymással a pihenőhelyet, és 
beszélgetésüket akkor folytatják, amikor a betolakodó már 
elment - vagy, ha úgy látják, hogy az idegen hosszabb 
időre akar maradni, akkor, mintegy véletlenszerűen, egy 
irányba, együtt távoznak. Mindebben már jóval korábban 
megegyeztek, mégis Jean-Pierre úgy érezte ebben a 
pillanatban, mintha bűnössége arcára lenne írva. 

A következő pillanatban lépteket hallott kívülről és 
lihegést, aztán a napsütötte bejáratot árnyék fedte el és 
Jane lépett be. 

- Jane! - kiáltott. 

Mindkét férfi fölugrott. 

Jean-Pierre szólalt meg: 

- Mi ez? Hogy kerülsz ide? 

- Hála Isten, hogy utolértelek - mondta Jane, levegő után 
kapkodva. 

Szeme sarkából látta Jean-Pierre, hogy Anatolij elfordul, 
éppúgy, ahogy egy afgán tette volna egy szemérmetlen 
asszony jelenlétében. Ez a gesztus segített Jean-Pierre-nek, 
hogy a Jane látása okozta sokkból magához térjen. Gyorsan 
körülnézett. Anatolij szerencsére már jó pár perccel ezelőtt 
eltette a térképeket. De a rádió még mindig ott volt szem 
előtt, nem nagy távolságra az orvosi táskától. Jane még 
nem vette észre - eddig. 

- Ülj le - mondta Jean-Pierre. - Vegyél levegőt. - 
Ugyanakkor ő is leült és kihasználta ezt a pillanatot arra, 
hogy úgy húzza magához a táskát, hogy a rádió őfelé és ne 
Jane felé legyen. 

- Mi a baj? - kérdezte. 

- Olyan orvosi probléma, amit nem tudok megoldani. 

Jean-Pierre feszültsége engedett: attól félt, hogy Jane 
követte őt, mert gyanított valamit. 

- Igyál egy kis vizet - szólt. Egyik kezével a táskájába 
nyúlt, a másikkal - míg kotorászott - belökte a rádiót. Mikor 
a rádió már rejtve volt, előhúzta a tisztított vízzel telt 
flaskát és átnyújtotta. Szívverése kezdett ismét normális 


lenni. Lassan visszanyerte lélekjelenlétét. A bizonyíték már 
láthatatlan volt. Mi más lehetett még, ami gyanakvóvá 
tenné? Igaz, hallhatta Anatolijt franciául beszélni - de ez 
nem volt szokatlan: ha egy aígán nyelvet tanul, az 
leggyakrabban a fírancia, és egy üzbég jobban beszélheti a 
franciát, mint a darit. Mit is mondott éppen Anatolij, 
amikor Jane besétált? Jean-Pierre emlékezett rá: 
felhólyagosodott lábára kért kenőcsöt. Hát ez igazán 
tökéletes volt. Az afgánok mindig kértek gyógyszert, 
valahányszor összetalálkoztak egy orvossal, még akkor is, 
ha kifogástalan volt egészségi állapotuk. 

Jane ivott az üvegből és beszélni kezdett: 

- Pár perccel azután, hogy elmentél, behoztak egy 
tizennyolc éves fiút, nagyon súlyos combsérüléssel. - Ujabb 
kortyot ivott. Jane nem is törődött Anatolijjal és Jean-Pierre 
rájött, annyira el van foglalva a sürgős orvosi problémával, 
hogy talán még észre sem vette a másik embert. - A Rokha 
melletti harcban sérült meg, és az apja cipelte végig az 
egész úton a völgyig - ez két napig tartott. A seb csúnyán 
elüszkösödött mire megérkeztek. Hatszáz milligramm 
penicillint injekcióztam a fenekébe, aztán kitisztítottam a 
sebet. 

- Tökéletes - mondta Jean-Pierre. 

- Pár perccel később hideg veríték lepte el és zavaros 
lett. Megmértem a pulzusát: gyors volt, de igen gyenge. 

- Sápadt lett, vagy elszürkült és nehezen lélegzett? 

- Igen. 

- Mit csináltál? 

- Sokk elleni kezelést adtam neki - fölpolcoltam a lábát, 
betakartam egy pokróccal és teát adtam neki - aztán 
elindultam utánad. - Jane majdnem sírt. - Az apja két napig 
cipelte. Nem hagyhatom, hogy meghaljon. 

- Nem fog - mondta Jean-Pierre. - Az allergia okozta 
sokk elég ritka, de jól ismert, a penicillin injekció váltja ki. 
A kezelés: fél milliliter adrenalin az izomba injekciózva, 
amit valami antihistamine követ, mondjuk, hat milliliter 
diphenhydramine. Szeretnéd, ha visszamennék veled? - 


Amint megtette ezt az ajánlatát, Anatolijra pillantott, de az 
orosz semmi reakciót nem mutatott. 

Jane sóhajtott. 

- Nem - mondta. - Biztos van más is, aki a hegy túlsó 
oldalán haldoklik. Menjél Cobakba. 

- Biztos vagy benne? 

- Igen. 

Egy gyufa lobbant föl, amint Anatolij cigarettára 
gyújtott. Jane rápillantott, aztán ismét Jean-Pierre-re 
nézett. 

- Fél milliliter adrenalin és aztán hat milliliter 
diphenhydramine. - Fölállt. 

- Igen. - Jean-Pierre szintén fölemelkedett és 
megcsókolta. - Biztos vagy benne, hogy meg tudod 
csinálni? 

- Hát persze. 

- Sietned kell. 

- Igen. 

- Akarod Maggie-t magaddal vinni? 

Jane fontolóra vette. 

- Nem hinném. Ezen az ösvényen gyorsabb a gyaloglás. 

- Ahogy a legjobbnak gondolod. 

- Viszontlátásra. 

- Viszontlátásra, Jane. 

Jean-Pierre figyelte, amint kimegy. Várt még egy kicsit. 
Sem ő, sem Anatolij nem szóltak egy szót sem. Néhány 
perc múlva Jean-Pierre az ajtóhoz ment és kinézett. Két- 
háromszáz yardnyira látta Jane-t, egy pici, karcsú alakot, 
vékony vászonruhában, ahogy határozottan lépdel a 
völgyben fölfelé, egyedül a poros, barna tájon át. Addig 
figyelte, amíg el nem tűnt a hegy egyik kanyarulatában. 

Visszament és leült, hátát a falnak támasztva. Anatolijjal 
egymásra néztek. 

- Mindenható Atyaúristen - mondta Jean-Pierre, - Most 
majdnem lebuktunk. 


NYOLCADIK FEJEZET 


A fiú meghalt. 

Már majdnem egy órája halott volt, amire Jane 
visszaérkezett  nekihevülve, porosan, és az ájulásig 
kimerülve. Az apa a barlang bejáratánál várta őt, elfásultan 
és szemrehányóan. Lemondó testtartásából, nyugodt barna 
szeméből Jane kiolvasta, hogy mindennek vége. A férfi egy 
szót se szólt. Jane bement a barlangba és megnézte a fiút. 
Túl fáradt volt ahhoz, hogy dühös legyen; így csak a 
csalódottság lett úrrá rajta. Jean-Pierre távol volt, Zahara 
mély gyászban, így senkije sem volt, akivel bánatát 
megoszthatná. 

Csak később sírt, amikor már ágyában feküdt a boltos 
házának közepén, mellette Chantal egy picike matracon, 
elégedett ártatlansággal mormogván időről-időre álmában. 
Jane éppúgy siratta az apát, mint a halott fiút. Akárcsak Ő, 
az apa is nem mindennapi áldozatot vállalt a fiú 
megmentéséért. Ez még csak növeli az apa szomorúságát. 
Mielőtt elaludt, könnyeitől elhomályosultak a csillagok. 

Azt álmodta, hogy Mohammed bújt az ágyába és 
szeretkezett vele, miközben ezt végignézte az egész falu; 
aztán elárulta Jane-nek, hogy Jean-Pierre-nek szerelmi 
viszonya van Simone-nal, a kövér Raoul Clermont újságíró 
feleségével, és hogy azok ketten Cobakban találkoznak, 
miközben mindenki azt hiszi, hogy Jean-Pierre betegeket 
gyógyít. 

Másnap minden porcikája fájt, mert tegnap a kőkunyhóig 
az út legnagyobb részét futva tette meg. Kész szerencse - 
töprengett a dolgon, miközben mindennapos házimunkáját 
végezte, hogy Jean-Pierre megállt - alighanem pihenni - 
egy kis kőkunyhónál, s így lehetőséget adott neki, hogy 
beérje. Nagyon megkönnyebbült, amikor meglátta Maggie-t 
kipányvázva és megtalálta a kunyhóban Jean-Pierre-t azzal 
a mulatságos kis üzbéggel. Azok ketten majd kiugrottak a 
bőrükből, amikor ő besétált. Majdnem komikus volt. Ez volt 


az első alkalom, hogy azt látta, egy afgán feláll, amikor egy 
nő belép valahová. 

Fölsétált a hegyoldalon gyógyszeres táskájával és 
kinyitotta a barlangklinikát. Miközben a szokásos esetekkel 
foglalkozott - az alultápláltsággal, a  maláriával, az 
elfertőződött sebekkel és a bélférgekkel, végiggondolta az 
előző napi válságos esetet. Korábban még sohasem hallott 
allergiás —— sokkról. Kétségtelen, azoknak, akiknek 
mindennapos feladatuk, hogy penicillin injekciókat adjanak 
be, ezt megtanították, de az ő oktatása olyan rohanvást 
történt, hogy sok minden nyilvánvalóan kimaradt belőle. 
Tény és való, az orvosi részleteket meglehetősen szűk 
marokkal mérték, nyilván arra alapozva, hogy Jean-Pierre 
magasan kvalifikált orvos, aki úgyis mellette lesz és 
megmondja, mit csináljon. 

Micsoda izgalmas idők is voltak azok, ott ülve az 
osztályteremben; néha gyakorló ápolónőkkel, néha teljesen 
egyedül, megpróbálva elsajátítani a gyógyítás és 
egészségnevelés folyamatát, azon tűnődve, hogy mit is 
várnak tőle Afganisztánban. Némely óra minden volt, csak 
nem megnyugtató. Első feladata az volt, hogy egy udvari 
vécét építsen magának. Miért? Mert a fejletlen országok 
népeinél az egészség megőrzésének leghatásosabb módja 
az volt, ha meggyőzzük őket: ne a folyókat és patakokat 
használják toilet-nek, s ezt csak úgy érhetjük el, ha erre mi 
magunk mutatunk példát. Jane tanárnője Stephanie, egy 
szemüveges, negyvenes, ősi anyatípus, overallban és 
szandálban, úgyszintén hangsúlyozta annak a veszélyét, ha 
túl gyakran írják föl a gyógyszereket. A legtöbb betegség és 
könnyebb sérülés orvosi kezelés nélkül is meggyógyul, de a 
primitív (sőt a  nem-olyan-primitív) népek mindig is 
ragaszkodtak a pirulákhoz és a gyógyszeradagokhoz. Jane 
felidézte a kis üzbéget, aki Jean-Pierre-től hólyagosodás 
elleni kenőcsöt kért. Valószínűleg egész életében sok-sok 
kilométert tett meg, mégis, amikor egy orvossal találkozott, 
mindjárt közölte, hogy fáj a lába. A túladagolás hátránya az 
volt - leszámítva, hogy ez a gyógyszerek pazarlását is 
jelentette -, hogy a gyengélkedőknél később, amikor 


súlyosan megbetegedtek, a megszokás miatt már nem 
segített a gyógyszer. Stephanie többek között azt is 
tanácsolta Jane-nek, hogy a faluközösség hagyományos 
gyógyítóival inkább működjön együtt, de semmiképpen se 
dolgozzon ellenük. Ezt sikerre is vitte Rabiával a bábával, 
de Abdullahhal, a mullahhal nem. 

Legkönnyebb a nyelvet megtanulni volt. Párizsban, még 
mielőtt egyáltalán megfordult volna a gondolataiban, hogy 
Afganisztánba megy, már tanulta a farsit, a perzsa nyelvet, 
hogy bebizonyítsa, milyen sokoldalú tolmács. A farsi és a 
dari ugyanannak a nyelvnek voltak a dialektusai. A másik fő 
nyelv Afganisztánban a pastu, a pastu nép nyelve volt, de a 
darit a tadzsikok beszélték, és az Ot Oroszlán Völgye 
tadzsik terület volt. Az a néhány afgán, aki utazgatott - 
például a nomádok - általában mind a pastut, mind a dart 
beszélték. Ha bármelyikük tudott valamilyen európai 
nyelvet, az vagy az angol, vagy a francia volt. Az az üzbég 
ott a kőkunyhóban franciául szólt Jean-Pierre-hez. Ez volt az 
első alkalom, hogy Jane üzbég akcentussal hallotta 
beszélni a francia nyelvet. Eppolyan volt, mintha orosz 
akcentust hallott volna. 

Gondolataiban egész nap vissza-visszatért az üzbég. 
Valahogy zaklatta ez a gondolat. Ez éppolyan volt, amit 
időnként érzett: tudta, hogy valami nagyon fontos dolognak 
volt a részese, de képtelen volt visszaemlékezni rá, mi is 
lehetett az. Talán volt valami furcsa azzal a férfival 
kapcsolatban. 

Délben bezárta a klinikát, megetette és tisztába tette 
Chantalt, aztán megfőzte a rizsből és húsmártásból álló 
ebédet, s megosztotta Farával. A lány már teljesen odavolt 
Jane-ért, bármit megtett, hogy a kedvében járjon, s 
esténként vonakodott hazamenni. Jane megpróbálta 
teljesen egyenlőnek, vagy még annál is többnek kezelni, de 
úgy látszott, ez még inkább növeli rajongását. 

Amikor a nap legforróbb pontját elérte, Jane Farával 
hagyta Chantalt és elindult titkos helyére, arra a 
napsütötte kiszögellésre, amit a hegyoldal egyik nyúlványa 
elfedett. Itt végezte el szülés utáni tornagyakorlatait, mert 


elhatározta, hogy visszanyeri régi alakját. Amint a 
csípőgyakorlatokat végezte, maga előtt látta az üzbéget, 
ahogy föláll a kis kőkunyhóban, s látta keleties arcán az 
elképedést. Valami oknál fogva a küszöbön álló tragédia 
érzése kerítette hatalmába. 

Amikor rájött az igazságra, az nem olyan volt, mint egy 
hirtelen felvillanás, sokkal inkább egy hógörgetegre 
emlékeztetett, ami egész kicsiben indul, de aztán 
kérlelhetetlenül növekszik, míg mindent el nem áraszt. 

Egyetlen afgán sem  panaszkodna a lábán lévő 
hólyagokra, még csak szimulálásból sem, minthogy 
ilyesmiről még csak fogalmuk sincs: ez éppoly valószínűtlen 
volt, mintha egy gloucestershire-i farmer azt állítaná, hogy 
beri-berije van. És bármilyen meglepett is, egyetlen afgán 
sem állna föl, ha egy asszony besétál. Ha pedig nem aígán, 
akkor hát mi volt? A férfit akcentusa árulta el Jane-nek, 
noha ezt nagyon kevés ember ismerte volna föl: ez is csak 
azért történt, mert Jane nyelvész volt, s mint az orosz, mint 
a francia nyelvet beszélte, s így képes volt rájönni, hogy a 
férfi orosz akcentussal beszélte a franciát. 

Szóval Jean-Pierre egy üzbégnek álcázott orosszal 
találkozott egy kihal t vidéken álló kőkunyhóban. 

Talán véletlen volt? Persze, ez is lehetséges, de 
megmaradt emlékezetében férjének az az arckifejezése, 
ami belépésekor kiült rá, s most már utólag le is tudta 
olvasni azt, amit akkor nem vett észre: a bűntudatot. 

Nem, ez nem véletlen találkozás - ez randevú volt. Talán 
nem is az első. Jean-Pierre állandóan távolabbi falvakba 
utazik rendelést tartani - és látszólag feleslegesen 
ragaszkodott az időpontokhoz, épp egy olyan országban, 
ahol még naptárak sincsenek -, de az egész nem is tűnik 
olyan hülyeségnek, ha létezik valahol egy, a titkos 
találkozókra vonatkozó időbeosztás is. 

És miért találkozott az orosszal? Ez is nyilvánvaló volt, 
és Jane szeméből forró könnyek bugyogtak elő, amint rájött, 
hogy férje célja árulás volt. Természetesen információkat 
adott neki. Beszélt a konvojokról. Mindig ismerte az 
útvonalakat, hiszen Mohammed az ő térképeit használta. A 


hozzávetőleges időpontokat is ismerte, hiszen látta, hogy 
az emberek mikor indulnak el Bandából és az Ot Oroszlán 
Völgyének más falvaiból. Ezeket az információkat 
nyilvánvalóan átadta az oroszoknak, és ezért tudták tavaly 
oly nagy sikerrel megtámadni a konvojokat; és ezért van 
most oly sok gyászoló özvegy és szomorú árva a völgyben. 

Mi a baj velem? - gondolta hirtelen önsajnálattal, és friss 
könnyek csorogtak végig az arcán. Először Ellis, azután 
Jean-Pierre -, miért pont ezeket a disznókat csípem föl? Van 
valami ezekben a titkosügynökökben, ami engem vonzana? 
Ez talán valami kihívás számomra? Hát én ilyen bolond 
vagyok? 

Emlékezett rá, Jean-Pierre mennyiszer mondta, hogy az 
afganisztáni szovjet invázió igazságos. Néhány dologban 
megváltoztatta nézetét, és Jane azt hitte, meggyőzte őt, 
hogy nem volt igaza. Nyilvánvalóan ez is csak a látszat 
kedvéért történt. Amikor Jean-Pierre elhatározta, hogy 
Afganisztánba megy az oroszoknak kémkedni, akkor 
mindjárt magáévá tett a leplezés kedvéért némi szovjet- 
ellenes nézőpontot is. 

A szerelme is csak színjáték volt? 

Már csak ez az egy kérdés is szívenütő volt. Jane 
tenyerébe temette arcát. Ez az egész szinte hihetetlen. 
Beleszeretett, hozzáment feleségül, megcsókolta férje 
savanyúarcú anyját, hozzászokott Jean-Pierre szeretkezési 
stílusához, túlélte az első veszekedést, küzdött azért, hogy 
együtt dolgozhassanak, félelem és fájdalom közepette 
megszülte első gyereküket - és mindezt csak egy illúzió 
kedvéért, egy bábuért, akit a férjének hitt, egy olyan 
emberért, aki nem is törődik vele? Ez pont olyan volt, mint 
mérföldeket gyalogolni és rohanni, hogy megtudjuk, 
hogyan kell meggyógyítani egy tizennyolc éves fiút, és 
amikor visszaérünk, már holtan találjuk. Sőt, még ennél is 
rosszabb volt. Jane úgy képzelte, ez épp olyan, mint ahogy 
az apa érzett, miután két napig cipelte a fiát csak azért, 
hogy meghalni lássa. 

Ekkor kezdte érezni, hogy majd szétreped a melle, és 
rájött, ideje Chantalt megetetni. Fölvette ruháit, inge 


ujjával letörölte arcát és elindult vissza, le a hegyen. Ahogy 
hirtelen támadt szomorúsága elhalványult és világosabban 
kezdett gondolkodni, úgy látta, hogy házasságuk egy éve 
alatt mindig is valami meghatározhatatlan 
elégedetlenséget érzett, és most már értett is mindent. 
Valahogy végig érezte Jean-Pierre csalását. A válaszfal 
miatt, ami ott volt közöttük, s ami miatt soha nem kerültek 
bizalmas viszonyba. 

Mikor a barlanghoz ért, Chantal nyűgösködött, Fara pedig 
ringatta a kislányt. Jane fogta a gyereket és melléhez 
emelte.  Chantal szopni kezdett. Jane először a 
gyomorgörcsre , emlékeztető kezdeti kényelmetlenséget 
érezte, ezt követte a mellében egy kellemes, sőt inkább 
erotikus érzés. 

Jane egyedül akart maradni. Farát elküldte, hogy anyja 
barlangjában élvezze a déli pihenőt. 

Chantal etetése nyugtatólag hatott rá. Jean-Pierre 
árulása nem tűnt világkatasztrófának. Biztosra vette, hogy 
iránta érzett szerelme nem volt szélhámosság. Annak mi 
értelme lett volna? Minek hozta volna őt ide? A 
kémkedésben semmi hasznát sem vette. Csak azért tette, 
mert szereti. 

És ha szereti, minden más problémát meg lehet oldani. 
Természetesen abba kell hagynia az oroszoknak végzett 
munkát. Pillanatnyilag nem tudta elképzelni, hogyan 
szálljon szembe vele - mondja azt, például, hogy "Minden 
kiderült! ?" Nem. De ha szükség lesz rá, megtalálja majd a 
szavakat. És aztán a férfinek majd vissza kell vinnie őt és 
Chantalt Európába. 

Vissza Európába. Amikor arra gondolt, majd haza kell 
menniük, a nyugalom érzése borította el. Ez meglepte. Ha 
bárki megkérdezné, hogy tetszett neki Afganisztán, azt 
mondaná, hogy amit csinált, az igazán vonzó és értékes 
volt, és valóban nagyon jól megállta a helyét, sőt még 
élvezte is az egészet. De most olyan közelinek tűnt a 
civilizációba való visszatérés lehetősége, és magában 
elismerte, hogy a durva vidék, a kemény tél, az idegen 
emberek, a bombázás, a megnyomorított, összekaszabolt 


férfiak és fiúk végeláthatatlan özöne a végsőkig feszítették 
az idegeit. 

Az igazság az, gondolta, hogy borzalmas itt lenni. 

Chantal abbahagyta a szopást és elaludt. Jane lerakta, 
tisztába tette úgy, hogy nem ébresztette föl: A csecsemő 
rendíthetetlen nyugalma valódi áldás volt. Mindennemű 
bajt átaludt semmi zaj vagy mozgás fel nem ébresztette 
volna, ha egyszer kényelembe helyezte magát. Ugyanakkor 
nagyon érzékeny volt Jane hangulataira és gyakran 
felébredt, amikor Jane levert volt, pedig semmi más nem 
ébresztethette föl. 

Jane törökülésben ült a matracon, nézte alvó gyermekét 
és férjén gondolkodott. Szerette volna, ha most itt lenne és 
azonnal beszélhetne vele. Azon csodálkozott, miért nem 
dühös már - sőt nem is felháborodott -, hogy a férfi 
elárulja a gerillákat az oroszoknak. Talán azért, mert már 
belenyugodott abba a tudatba, hogy minden férfi hazug? 
Mert már kezdte azt hinni, hogy ebben a háborúban 
mindkét oldalon csak az anyák, a feleségek és lányok 
ártatlanok, senki más? Talán azért, mert mint feleségnek 
és anyának megváltozott a személyisége, olyannyira, hogy 
egy ilyen árulás már fel sem háborította? Vagy csak azért, 
mert szerette Jean-Pierre-t? Nem tudta. 

Akárhogy is van, ideje a jövőjére gondolni, nem pedig a 
múltra. Vissza fognak menni Párizsba, ahol postások 
vannak, könyvesboltok és ahol van vízcsap. Chantalnak 
csinos kis ruhái lesznek, gyerekkocsija és eldobható 
pelenkái. Egy kis lakásban élnének hármasban valamilyen 
érdekes — környéken, ahol csak egyetlen dolog 
veszélyeztetné az életet: a taxisofőrök. Jane és Jean-Pierre 
újrakezdhetné és ezúttal tényleg megismerhetnék egymást. 
Mindketten ezért dolgoznának, hogy fokozatosan jobbá 
tegyék a világot, legális eszközökkel, nem ármánnyal és 
árulással. Afganisztáni tapasztalataik hozzásegíthetnék őket 
olyan álláshoz, ahol a harmadik világ fejlődéséért 
dolgozhatnak, mondjuk talán a WHO-nál. Házasságuk olyan 
lenne, amilyennek ő egy házasságot elképzelt: mindhárman 
jól, boldogan, és biztonságban élnének. 


Fara jött be. A pihenőnek vége volt. Tisztelettel 
üdvözölte Jane-t, Chantalra nézett, aztán, látva, hogy a 
gyerek alszik, törökülésben elhelyezkedett a földön, 
utasításokra várva. Rabia legidősebb fiának, Ismael Gulnak 
volt a lánya, annak, aki pillanatnyilag távol volt a konvojjal. 

Jane lélegzete elakadt. Fara érdeklődve nézett rá. Jane 
elhárító kézmozdulatot tett, s Fara elfordította a fejét. 

Az apja a konvojjal van, gondolta Jane. 

Jean-Pierre elárulta a konvojt az oroszoknak. Fara apja 
meg fog halni a támadáskor, hacsak Jane nem tesz valamit, 
hogy ezt megakadályozza. De mit? Egy futárt kellene 
küldeni a konvoj után a Khyber átjáróhoz, hogy másik útra 
irányítsa őket. Mohammed el tudná ezt intézni. De Jane-nek 
akkor el kellene mondania azt is, honnan tudja, hogy a 
konvojt meg fogják támadni - és ez esetben Mohammed 
kétségtelenül megölné Jean-Pierre-t, valószínűleg a puszta 
kezével. 

Ha egyiküknek meg kell halnia, akkor már inkább legyen 
az Ismael, ne Jean-Pierre, gondolta Jane. 

Aztán arra a többi, legalább harminc férfira gondolt, akik 
a völgyből elindultak a konvojjal, és a gondolat szíven 
ütötte: hát azoknak mind meg kell halniuk, hogy 
megmentsék a férjemet - a vékonyszakállú Kahmir 
Khannak és a sebekkel teli öreg Shahazai Gulnak, és Jussuf 
Gulnak is, aki oly gyönyörűen énekel, és Sher Kadornak, a 
kecskepásztor fiúnak, és Abdur Mohammednek, akinek elöl 
nincs foga és Ali Ghmimnak, akinek tizennégy gyereke van? 

Kell hogy legyen más megoldás is. 

A barlang szájához ment és kinézett. Most, hogy a pihenő 
véget ért, a gyerekek előjöttek a barlangokból, és tovább 
játszottak a sziklák és tüskés bokrok között. Ott volt a 
kilencéves Mousa, Mohammed egyetlen fia - akit most, 
hogy csak egy keze volt, még jobban kényeztettek - és az 
új késsel büszkélkedett, amit apjától kapott. Látta Fara 
anyját, amint fölfelé vánszorgott a hegyen, fején egy köteg 
rőzsével. Ott volt a mullah felesége, éppen Abdullah ingét 
mosta. Nem látta sem Mohammedet, sem Halimát, a 
feleségét. Tudta, hogy itt van Bandában, mert reggel látta. 


Valószínűleg a feleségével és a gyerekeivel a barlangban 
evett - a legtöbb családnak megvolt a saját barlangja. Most 
biztosan ott van a férfi, de Jane vonakodott nyíltan 
fölkeresni, mert ezzel megbotránkoztatná a közösséget; 
mindenképpen diszkrétnek kell lennie. 

Mit mondjak neki? Ezen tűnődött. 

Felötlött benne, hogy nyíltan bedobja vonzerejét: tedd 
meg nekem, mert én kérem. Ez minden nyugati férfinál 
bevált volna, aki szerelmes belé, de a muzulmánok nem 
romantikusak a szerelemben - sőt, amit Mohammed iránta 
érzett, sokkal inkább a testi vágynak egy gyengédebb 
formája volt. Ettől biztos, hogy nem állna a rendelkezésére. 
És Jane abban sem volt biztos, hogy a férfi még mindig Így 
érez iránta. Hát akkor mi legyen? Nem adósa semmivel. 
Sem őt, sem a feleségét soha nem kezelte. De kezelte 
Mousát - megmentette a fiú életét. Mohammednek 
becsületbeli adóssága van vele szemben. 

Tedd ezt meg nekem, mert megmentettem a fiad életét. 
Ez beválhat. 

De Mohammed meg fogja kérdezni, hogy miért. 

Több asszony is előkerült, vizet hoztak, kisöpörték a 
barlangot, ellátták az állatokat és készítették az ételt. Jane 
tudta, hogy rövidesen látni fogja Mohammedet. 

Mit mondjak neki? 

Az oroszok ismerik a konvoj útját. 

Hogy jöttek rá? 

Nem tudom, Mohammed. 

Akkor mitől vagy benne olyan biztos? 

Nem tudom megmondani. Hallottam egy beszélgetést. 
Üzenetet kaptam a brit titkosszolgálattól. Sugallatom van. 
Kivetettem kártyán. Álmot láttam. 

Megvan, ez az: az álom! 

Most meglátta a férfit. Kilépett a barlangból, magas volt, 
jóképű és útiöltözéket viselt: a kerek Chitrali sapkát, 
akárcsak Masuad, olyat, amilyet a legtöbb gerilla tüntetően 
hordott; az iszapszínű pattu-t, ami egyszerre köpenyként, 
törülközőként, takaróként és álcázásul is szolgált; s végül 
egy lábikráig érő bőrcsizmát, amit egy halott orosz tisztről 


húzott le. Átsétált a kis térségen annak az embernek a 
jellegzetes nagy lépteivel, akinek még napnyugta előtt 
nagy utat kell megtennie. Lefelé indult a hegyoldalon, a 
kihalt falu irányába. 

Jane figyelte, amint eltűnik magas alakja. Most vagy 
soha, gondolta, és elindult utána. Eleinte lassan, hanyagul 
sétálgatott, nehogy nyilvánvalóvá váljék, hogy Mohammed 
után megy, aztán, amikor a barlangokból már nem lehetett 
őt látni, rohanni kezdett. Megcsúszott és csetlett-botlott 
lefelé a poros úton, s közben azt gondolta: vajon ez a 
rohanás mit árt a belső részeimnek? Amikor meglátta maga 
előtt Mohammedet, kiáltott neki. Az megállt, megfordult és 
bevárta. — 

- Az Ur legyen veled, Mohammed Khan - mondta, 
amikor beérte. 

- És veled is, Jane Debout - válaszolt az udvariasan. 

Jane várt egy kicsit, levegő után kapkodva. A férfi, 
szórakozott türelemmel az arcán, várakozott. 

- Hogy van Mousa? - kérdezte Jane. 

- Jól van, boldog, és tanulgatja, hogyan tudja használni a 
bal kezét. Egy nap majd azzal öli meg az oroszokat. 

Ez egyben egy kis tréfa is volt: a hagyomány szerint a 
bal kéz a "piszkos" munkára, a jobbat evésre használták. 
Jane elismerőleg mosolygott erre a sziporkára, majd így 
szólt: 

- Nagyon boldog vagyok, hogy meg tudtuk menteni az 
életét. 

Ha a férfi udvariatlannak találta is esetleg Jane-t, nem 
mutatta. 

- Örökre az adósod vagyok - mondta. 

Jane pontosan erre várt. 

- Van valami, amit megtehetnél a kedvemért - szólt. 

A férfi arckifejezéséből semmit sem lehetett kiolvasni. 

- Ha képes vagyok rá... 

Jane körülnézett, hogy hová lehetne leülni. Egy 
lebombázott ház mellett álltak. A föld és a kövek 
végigszóródtak az ösvényen, és így beláthattak az 
épületbe, ahol a maradék berendezés mindössze egy 


repedt cserép, és -abszurd módon - egy Cadillac színes 
fotója volt a falra tűzve. Jane leült a kőtörmelékre és 
pillanatnyi habozás után Mohammed is mellé ült. 

- Képes vagy rá - szólt. - De ez egy kis gondot fog okozni 
neked. 

- Miről van szó? 

- Talán egy bolond asszony szeszélyének fogod tartani. 

- Lehet. 

- Talán be is fogsz majd csapni azzal, hogy megígéred, 
teljesíted a kérésemet, aztán elfelejted megcsinálni. 

- Nem. 

- Arra kérlek, tisztességes légy velem, akár megtagadod 
a kérésemet, akár nem. 

- Az leszek. 

Na, ebből elég volt, gondolta Jane. 

- Azt akarom, küldj egy futárt a konvoj után és 
parancsold meg nekik, hogy változtassák meg a hazafelé 
vezető utat. 

A férfi ugyancsak meghökkent - valószínűleg valami 
egészen hétköznapi, ház körüli kérésre számított. 

- De miért? - kérdezte. 

- Hiszel az álmokban, Mohammed Khan? 

Az vállat vont. 

- Az álmok azok álmok - szólt kitérőleg. 

Talán ez rossz megközelítés volt, gondolta Jane; a vízió 
jobban beválna. 

- Míg ma a hőségben egyedül feküdtem a barlangban, 
mintha egy fehér galambot láttam volna. 

A férfi hirtelen figyelmes lett és Jane tudta, hogy most 
jót mondott: az afgánok hiedelme szerint a fehér 
galambokat időnként megszállták a szellemek. 

Jane folytatta: 

- De biztos, hogy álmodtam; mert a madár megpróbált 
beszélni hozzám. 

- Ah! 

A férfi ebből arra következtetett, hogy ez látomás volt, 
nem pedig álom, gondolta Jane. Folytatta: 


- Nem értettem, hogy mit mond, pedig amennyire csak 
tudtam, figyeltem. Azt hiszem, pastu nyelven beszélt. 

Mohammed tágra nyitotta a szemét. 

- Üzenet pastu területről... 

- Aztán láttam Ismael Gult, Rabia fiát, Fara apját, amint 
a galamb mögött áll. - Kezét Mohammed karjára tette, 
szemébe nézett, gondolván: fölkapcsolhatnálak, akár a 
villanykapcsolót, te hiú, bolond ember. - Kés volt a 
szívében és vért könnyezett. A kés nyelére mutatott, 
mintha azt akarná, hogy húzzam ki a melléből. A markolat 
drágakövekkel volt kirakva. - Valahol a tudata mélyén arra 
gondolt: honnan szedtem ezt az egészet? - Fölkeltem az 
ágyamról és felé indultam. Féltem, de meg kellett 
mentenem az életét. Aztán, amikor kinyúltam, hogy 
megragadjam a kést... 

- Mi volt? 

- Eltűnt. Azt hiszem, fölébredtem. 

Mohammed becsukta eltátott száját, visszanyerte 
nyugalmát és jelentőségteljesen ráncolta a homlokát, mint 
aki alaposan végiggondolja az álom megfejtését. Most jött 
el az ideje, gondolta Jane, hogy egy kicsit eljátssza a 
cinkostársat. 


- Persze lehet, hogy mindez bolondság - mondta, 
kislányos arckifejezést öltve, készen arra, hogy 
alkalmazkodjék a felsőbbrendű férfiúi ítélethez. - Ezért 


kérem, hogy tedd meg a kedvemért, annak a kedvéért, aki 
megmentette a fiad életét, hogy visszakapjam a lelki 
békémet. 

Mohammed ebben a pillanatban egy kicsit gőgösnek 
tűnt. 

- Nem szükséges segítségül hívni egy becsületbeli 
adósságot. 

- Ez azt jelenti, hogy megteszed? 

A férfi kérdéssel válaszolt. 

- Milyen drágakövek voltak a kés markolatán? 

O, te jó Isten, gondolta Jane, most milyen választ várnak 
tőlem? Arra gondolt, hogy smaragdot mond, de az az Ot 


Oroszlán Völgyével volt kapcsolatban, és ez akár azt is 
jelenthetné, hogy Ismaelt egy áruló ölte meg. 

- Rubin - mondta. 

A férfi lassan bólintott. 

- Ismael nem beszélt hozzád? 

- Mintha meg akarta volna próbálni, csak képtelen volt. 

A férfi ismét bólintott, Jane pedig azt gondolta: gyerünk, 
döntsd már el abban az átkozott agyadban. A férfi végül 
megszólalt: 

- Az ómen teljesen világos. A konvojt másfelé kell 
irányítani. 

Hála Isten, gondolta Jane. 

- Annyira megnyugodtam - mondta őszintén. -Nem 
tudtam, mit tegyek. Most már biztos vagyok benne, hogy 
Ahmed megmenekül. - Azon tűnődött, mivel 
kényszeríthetné Mohammedet, hogy semmiképp ő se 
változtassa meg elhatározását. Meg nem eskethette. Arra 
gondolt, mi lenne, ha kezet adna rá. Végül elhatározta, 
hogy ezt az ígéretet egy ősibb gesztussal pecsételi meg: 
előrehajolt és megcsókolta a férfi száját, gyorsan és 
könnyedén, nem adva lehetőséget sem arra, hogy 
visszautasítsa, sem arra, hogy viszonozza. 

- Köszönöm! - mondta. - Tudom, te az a férfi vagy, aki 
megtartja a szavát. - Fölállt. Otthagyta az afígánt, aki kissé 
elkábult, és fölszaladt az ösvényen a barlangok felé. 

Az emelkedő tetején megállt és hátranézett. Mohammed 
lefelé tartott a hegyről, némileg már eltávolodott a 
lebombázott háztól, fejét magasra emelte, kezeit lóbálta. Ez 
a csók most nagy terhet jelent neki, gondolta Jane. A 
babonásságával, a hiúságával és a szexualitásával játszott. 
Nem kellett volna feministaként kihasználnom előítéleteit, 
hogy manipuláljam - olyan voltam mint egy médium, 
egyszerre alázatos és kokettáló asszony. De bevált. Bevált! 

Továbbment. Ezután Jean-Pierre-rel kell foglalkoznia. 
Alkonyat körül fog megérkezni: valószínűleg megvárja a 
késő délutánt az indulással, amikor a nap már nem tűz 
olyan forrón; éppúgy, ahogy Mohammed tette. Ugy érezte, 
Jean-Pierre , könnyebben kezelhető, mint amilyennek 


Mohammed bizonyult. Egyrészt tudta, mi az igazság Jean- 
Pierre körül. Másrészt ő járt a rossz úton. 

Jane a barlangokhoz ért. A kis táborhelyen nagy volt már 
a nyüzsgés. Ekkor orosz repülők húztak át az égen. 
Mindenki abbahagyta a munkát és ezeket figyelte, noha túl 
magasan és túl messze voltak ahhoz, hogy 
bombázhassanak. Amikor eltűntek, a kisfiúk szárnyként 
tárták ki karjukat, és körbe-körbe rohangásztak, utánozva a 
repülők hangját. Jane azon tűnődött, hogy képzeletbeli 
repülésükben ugyan kit bombázhattak? 

Bement a barlangba, megnézte Chantalt, rámosolygott 
Farára és elővette a naplót. Ő is és Jean-Pierre is majdnem 
minden nap írtak bele. Elsősorban orvosi feljegyzéseket 
tartalmazott ez, amit majd visszavisznek Franciaországba 
azzal a céllal, hogy majd akik őket követik Afganisztánba, 
tudják hasznosítani. Arra is biztatták őket, hogy személyes 
érzéseiket és problémáikat is jegyezzék le, hogy mások 
tudják, mire számítsanak; Jane teljes részletességgel leírta 
terhességét és Chantal születését, erősen cenzúrázva saját 
belső érzelmi életét. 

Hátát a barlang falának támasztva ült, a könyv a térdén, 
és a tizennyolc éves fiú esetét jegyezte le, aki allergiás 
sokkban halt meg. Ettől szomorú lett, de nem levert - ez 
igazán egészséges reakció, mondta magában. 

Röviden leírta a mai könnyebb eseteket, aztán 
szórakozottan lapozgatni kezdte a kötetet. A Jean-Pierre 
elnagyolt, szarkalábas betűivel Írt bejegyzések igencsak 
rövidek voltak, jóformán csak a tüneteket, a diagnózist, a 
kezelést és az eredményt tartalmazták: "gilisztás", Írta, 
vagy "malária", aztán "kikezelve" vagy "stabilizálódott", 
vagy néha "meghalt". Jane teljes mondatokat írt, mint 
például "ma reggel jobban érezte magát", vagy "az 
anyának tuberkolózisa van". Saját terhességének első 
napjairól azt olvashatta: érzékenyek a  mellbimbói, 
vastagodnak a combjai és reggelente hányingere van. 
Erdekes volt olvasni, hogy majdnem egy évvel ezelőtt azt 
Írta, "félek Abdullahtól". Erre már nem is emlékezett. 


Letette a naplót. Farával együtt a következő néhány órát 
a barlang-rendelő takarításával töltötték; aztán eljött az 
ideje, hogy lemenjenek a faluba és megtegyék az éjszakai 
előkészületeket. Míg a hegyoldalon sétált lefelé és a boltos 
házában tüsténkedett, azon tűnődött, hogyan kezelje a 
Jean-Pierre-rel való összeütközést. Tudta, mit kell tennie - 
majd elmegy vele sétálni, gondolta -, de nem tudta, 
pontosan mit is mondjon neki. 

Amikor néhány perc múlva a férfi megérkezett, még 
mindig nem döntött. Jane egy nedves törülközővel letörölte 
a port az arcáról és porcelán csészében zöld teával kínálta. 
Elég fáradt volt, de kimerült azért nem. Jane tudta, férje 
ennél sokkal nagyobb távolságokat is képes gyalog 
megtenni. Mellette ült, míg az teázott, s megpróbált nem 
bámulni rá, miközben ezt gondolta: Hazudtál nekem. 
Miután már pihent egy keveset, Jane így szólt hozzá: 

- Menjünk ki, ahogy régebben is szoktunk. 

A férfi egy kicsit meglepődött. 

- Hová akarsz menni? 

- "Bárhová. Nem emlékszel, tavaly nyáron milyen 
gyakran kisétáltunk csak úgy, élvezni az estét? 

A férfi mosolygott. 

- De igen. - Jane szerette, amikor a férfi így mosolygott. 
Aztán Jean-Pierre megkérdezte: - Elvisszük Chantalt is? 

- Nem. - Jane nem akarta, hogy figyelme elterelődjék. - 
Jól meglesz Farával. 

- Rendben - mondta a férfi enyhén zavartan. 

Jane szólt Farának, hogy készítse el a vacsorát - teát, 
kenyeret, joghurtot -, aztán Jean-Pierre-rel elhagyta a 
házat. A nappali világosság már elhalványult, az esti levegő 
enyhe és illatos volt. Nyáron ez volt a legkellemesebb 
napszak. Amint a folyó felé ballagtak a földeken át, 
visszaidézte, mit is érzett ugyanezen az úton sétálva a múlt 
nyáron: ideges volt, zavart, izgatott és eltökélt, hogy 
megállja a helyét. Most büszke volt rá, hogy valóban ilyen 
jól sikerült neki, de boldog is volt, hogy a kaland lassan a 
végéhez közeledik. 


Egyre feszültebb lett, ahogy az elkerülhetetlen 
beszélgetés közeledett, hiába mondta magának, hogy őneki 
semmi rejtegetnivalója nincs, semmi miatt nem kell 
bűnösnek éreznie magát és semmitől sem kell félnie. 
Átgázoltak a folyón ott, ahol a meder kiszélesedett és a 
sekély vízből egy sziklás padka meredt ki, aztán fölmásztak 
a szikla túloldalán, a meredek, kanyargós kis úton. Amikor 
fölértek a szikla tetejére, leültek és lábukat a mélység 
fölött lóbálták. Száz láb mélységben rohant alattuk az Ot 
Oroszlán  — Folyó,  szikladarabokat görgetve és a 
zuhatagoknál dühödten tajtékozva. Jane végignézett a 
völgyön. A megművelt területeket keresztül-kasul 
öntözőcsatornák és kőfalak szelték át. A lassan megérő 
termés ragyogó zöld és arany színe egy összetört 
gyerekjáték színes üvegcserepeihez tette hasonlóvá a 
földeket. Itt-ott bombakárok nyomai rontották el a képet - 
leomlott falak, elzárt csatornák, s a hullámzó gabona között 
sáros kráterek. A megszokott kerek sapkák és sötét 
turbánok jelezték, néhány férfi már hozzákezdett a 
munkához, hogy begyűjtsék a gabonát, amint az oroszok 
leszálltak a repülőkkel és éjszakára nyugalomba helyezték 
bombáikat. A sálakba burkolt fejek és a kisebb alakok a 
nőket és az idősebb gyerekeket jelentették, akik segítettek, 
míg világos volt. A völgy távolabbi oldalán a farmok lassan 
átadták a helyüket a hegyre vezető lejtőknek, s csakhamar 
a poros szikláknak. A házcsoporttól kicsit balra néhány 
tűzrakóhely füstje szállt fölfelé, egyenesen akár a ceruza, 
míg szét nem zilálta az esti szellő. Ugyanez a fuvallat 
érthetetlen  beszédfoszlányokat hozott a folyó felső 
kanyarulatánál fürdőző asszonyoktól. A hangok tompák 
voltak és Zahara szívből jövő nevetését többé már nem 
lehetett hallani, hiszen gyászolt. És mindez Jean-Pierre 
miatt... 

Ez a gondolat bátorságot öntött Jane-be. 

- Azt akarom, hogy vigyél haza - mondta minden 
átmenet nélkül. 

A férfi először félreértette. 


- Hisz épp csak most értünk ide - szólt ingerlékenyen, 
aztán Jane-re nézve minden világossá vált. - O - mondta. 

Hangjából olyan rendíthetetlenség csendült ki, amit Jane 
kifejezetten  baljóslatúnak tekintett, s rájött, hogy 
küzdelem nélkül nem tudja keresztülvinni, amit akar. 

- Igen - mondta szilárdan. - Haza. 

A férfi a vállára tette karját. 

- Ez a vidék időnként kikészíti az embert - mondta. Nem 
nézett Jane-re, a mélyen alattuk száguldó folyót figyelte. - 
Te most a szülés után különösképpen sebezhető vagy és 
hajlamos a depresszióra. Néhány hét múlva majd úgy 
látod... 

- Te csak ne bánj velem leereszkedően! - csattant föl a 
nő. Elhatározta, nem hagyja, hogy ezzel az ostobasággal 
elterelje a beszélgetést. - Ezt a vigasztaló kórházi modort 
tartogasd a betegeidnek. 

- Rendben van. - A férfi elhúzta a karját. - Mielőtt 
elindultunk, elhatároztuk, hogy két évig maradunk. Abban 
is egyetértettünk, hogy rövid itt tartózkodás nem éri meg, 
hiszen akkor felesleges az idő- és pénzkidobás, az utazás, a 
letelepedés.  Eldöntöttük, valóban hatásosan akarunk 
dolgozni, és kétéves munkaidőre köteleztük magunkat. 

- Aztán lett egy gyerekünk. 

- Ez nem az én ötletem volt! 

- Mindegy, én meggondoltam magam. 

- Nincs jogod meggondolni magad! 

- Nem vagyok a tulajdonod! - mondta Jane dühösen. 

- Mindez még csak nem is kérdés. Hagyjuk abba. 

- Még csak most kezdtem el - szólt Jane. A férfi 
viselkedése feldühítette. A beszélgetés olyan irányba 
terelődött, hogy neki, mint személyiségnek a jogairól 
vitatkoztak, és valahogy nem azzal akart győzni, hogy közli, 
tud a kémkedésről - legalábbis még nem; azt akarja, a férfi 
ismerje el, ő is teljesen szabadon határozhat. - Nincs jogod 
semmibe venni az én kívánságaimat - mondta. - Még ezen 
a nyáron el akarok menni. 

- A válasz: nem. 

Jane úgy döntött, megpróbál érvelni. 


- Egy éve vagyunk itt. Igazán hatásosan dolgoztunk. Sok 
áldozatot hoztunk, többet, mint amit előre láttunk volna. 
Hát nem tettünk máris eleget? 

- Két évben egyeztünk meg - mondta a férfi konokul. 

- Az már régen volt és akkor még nem élt Chantal. 

- Akkor menjetek ti ketten és hagyjatok engem itt. 

Egy pillanatig Jane fontolóra vette ezt. Pakisztánig 
utazni egy konvojjal, miközben még egy bébit is cipelsz, 
nehéz és veszélyes dolog. Férj nélkül lidércnyomás lenne. 
De nem lehetetlen. Mindenesetre ez azt jelentené, hogy 
Jean-Pierre marad. Továbbra is elárulhatná a konvojokat és 
hétről hétre egyre több férfi és fiú halna meg a völgyben. S 
hogy nem hagyhatja itt, annak még egy oka volt: ez 
tönkretenné házasságukat. 

- Nem - szólt. - Nem mehetek egyedül. Neked is jönnöd 
kell. 

- Nem megyek - mondta a férfi dühösen. - Nem megyek! 

Most jött el az ideje, hogy szembesítse azzal, amire 
rájött. 

Mély levegőt vett. 

- Pedig muszáj - kezdte. 

- Nem muszáj - szakította félbe a férfi. Mutatóujját 
feleségére szegezte, aki a férje szemébe nézett és valami 


olyasmit látott, ami megrémisztette. - Nem 
kényszeríthetsz. Meg se próbáld. 
- De tudlak! 


- Azt tanácsolom, ne tedd - szólt a férfi és hangja 
rémisztően hideg volt. 

Hirtelen Jean-Pierre idegenné vált Jane számára, mintha 
nem is ismerné. Egy pillanatig csendben volt, 
gondolkodott. Egy galambot figyelt, amelyik a faluból szállt 
föl és felé repült. A galamb nem sokkal a lába alatt 
telepedett le a sziklán. Nem ismerem ezt az embert! - 
gondolta pánikban. Egy egész év után még mindig nem 
tudom, ki is valójában! 

- Szeretsz engem? - kérdezte Jean-Pierre-t. 

- Az, hogy szeretlek, még nem jelenti, hogy mindent 
megteszek, amit akarsz. 


- Ezt vegyem igennek? 

A férfi rábámult. Rezzenéstelenül nézett a szemébe. A 
kemény, mániákus fény lassan kihunyt a tekintetében, és 
Jean-Pierre lecsillapodott. Végül még mosolygott is. 

- Ez egy igen - mondta. Jane felé hajolt, és a férfi ismét 
átölelte. - Igen, szeretlek - mondta lágyan. Megcsókolta a 
feje búbját. 

Jane, arcát a férfi mellére hajtva, lenézett. A galamb, 
amelyiket korábban figyelte, elrepült. Fehér galamb volt, 
éppolyan mint az a másik, kitalált víziójában. Könnyedén, 
kecsesen lebegett lefelé, a folyó túlsó partjának irányába. 
Jane arra gondolt: Ó, Istenem, most mit csináljak? 


sk 


Mohammed fia, Mousa volt az - akit most már úgy hívtak, 
hogy Balkezes -, aki elsőként kiszúrta a visszaérkező 
konvojt. Rohanvást érkezett a barlangok előtti térségre, s 
teli torokból kiabált: 

- Visszajöttek! Visszajöttek! - Senkinek nem kellett 
megkérdeznie, hogy kik jöttek vissza. 

Ez a délelőtt közepén történt, Jane és Jean-Pierre a 
barlangklinikán tartózkodott. Jane Jean-Pierre-re nézett. Az 
értetlenség halvány jele futott át az arcán: azon tűnődött, 
az oroszok miért nem bíztak intelligenciájában és miért 
nem támadták meg a konvojt. Jane elfordult, hogy Jean- 
Pierre ne láthassa rajta a diadalt, amit érzett. 
Megmentette az életüket! Jussuf énekelni fog ma este, 
Shes Kador megszámolja majd a kecskéit és Ali Ghanim 
megcsókolhatja mind a tizennégy gyerekét. Jussuf Rabia 
egyik fia volt: életét megmentette, ezzel visszafizette 
Rabiának, hogy segített a világra hozni Chantalt. Minden 
anya és lány, akinek gyászolnia kellett volna, most újra 
örvendezhet. 

Azon tűnődött, mit érezhet most Jean-Pierre. Dühös volt, 
zavart, csalódott? Igazán nehéz volt elképzelni, hogy valaki 
azért lesz csalódott, mert más embereket nem öltek meg. 


Lopva ránézett, de a férfi arckifejezése üres volt. 
Szeretném tudni, mi megy végbe a fejedben, gondolta. 

Betegeik pillanatokon belül szétszéledtek: mindenki 
igyekezett le a faluba, hogy üdvözölje a hazatérő utasokat. 

- Mi is lemegyünk? - kérdezte Jane. 

- Menj csak - szólt Jean-Pierre. - Én ezt előbb befejezem, 
aztán jövök utánad. : 

- Rendben - válaszolta Jane. Ugy sejtette, egy kis időre 
van szüksége, hogy összeszedje magát ahhoz, hogy 
mindenki lássa: el van ragadtatva, hogy valamennyien 
épségben visszatértek. 

Jane fölkapta Chantalt és elindult a meredek ösvényen a 
falu felé. Szandáljának vékony talpán átsütött a szikla 
forrósága. 

Még mindig nem leplezte le Jean-Pierre-t. Akárhogy is, ez 
nem mehet tovább a végtelenségig. Előbb-utóbb úgyis 
megtudja, Mohammed futárt küldött a konvoj után, hogy 
térjenek el az előre megbeszélt útvonaltól. Természetesen 
meg fogja kérdezni Mohammedet, miért tette ezt és 
Mohammed el fogja mesélni Jane "látomását". De Jean- 
Pierre tudja, hogy Jane nem hisz a látomásokban... 

Miért félek? - kérdezte saját magát. Nem én vagyok a 
bűnös: ő az. Mégis úgy érzem, ez olyan titok, amiért nekem 
is szégyellnem kell magam. Azonnal beszélnem kellett 
volna vele erről, azon az estén, amikor fölsétáltunk a 
sziklatetőre. Hogy ilyen sokáig tartogatom magamban, én 
is csalóvá válok. Talán erről van szó. Talán ezt jelenti az a 
különös tekintete időnként... 

Még mindig nem adta föl azt az elhatározását, hogy 
hazautazik, de eddig még nem sikerült kitalálnia semmit 
sem Jean-Pierre meggyőzésére. Már egy tucat bizarr ötlete 
támadt, attól kezdve, hogy hamis üzenetet küldet, 
miszerint Jean-Pierre anyja haldoklik, vagy megmérgezi 
valamivel a férfi joghurtját, amitől olyan tünetei lesznek, 
hogy kénytelen lesz visszatérni kezelésre Európába. A 
legegyszerűbb, de mégis a legtávolabbinak tűnő megoldás 
az volt, hogy megfenyegeti: elárulja Mohammednek, hogy 
kém. Ezt persze sohasem fogja megtenni, mert leleplezni őt 


épp annyi, mint megölni. De vajon Jean-Pierre gondolná-e, 
hogy tényleg képes beváltani fenyegetését? Valószínűleg 
nem hinné. Kemény, könyörtelen, kőszívű embernek kell 
lennie, aki elhinné róla, hogy képes megölni a férjét - és ha 
pedig Jean-Pierre ilyen kemény, könyörtelen, kőszívű, akkor 
ő ölné meg Jane-t. 

Jane a hőség ellenére is megborzongott. Ez a gyilkosság- 
ügy egészen groteszk volt. Ha két ember annyi gyönyört 
talál egymás testében, amit mi, gondolta, hogyan lennénk 
képesek kegyetlenséget elkövetni egymás ellen? 

Ahogy a falu felé közeledett, meghallotta a vaktában, 
bőséggel — leadott lövéseket, amelyek az afgán 
ünnepségeket kísérték. A mecset felé vette útját. A konvoj 
az udvaron volt, a férfiakat, lovakat, csomagokat mosolygó 
asszonyok és rikoltozó gyerekek vették körül. Jane megállt 
a tömeg szélén és figyelte őket. Megérte, gondolta. 
Megérte az aggodalom és a félelem, és megérte, hogy ilyen 
méltóságán aluli módon manipulálta  Mohammedet, 
megérte, csak azért, hogy lássa ezt, amint a férfiak ismét 
biztonságban csatlakozhatnak feleségükhöz, anyjukhoz, 
fiaikhoz és lányaikhoz. 

Ami ezután történt, minden bizonnyal élete legnagyobb 
sokkja volt. 

A tömegben, a sapkák és a turbánok között fölbukkant 
egy göndör, szőke fej. Először nem jött rá, ki az, de az 
ismerős külsőtől összeszorult a szíve. Aztán kimagasodott a 
tömegből és Jane meglátta a hihetetlen bozontos szőke 
szakáll mögött Ellis Thaler arcát. 

Jane lábából hirtelen kiszállt az erő. Ellis? Itt? Ez 
lehetetlen. 

A férfi feléje sétált. Az afgánok pizsamaszerű, bő 
vászonruháját viselte, széles válla körül piszkos takaró. 
Arcának az a kis része, ami látszott a szakálltól, erősen 
napbarnított volt, így égszínkék szeme a szokásosnál sokkal 
feltűnőbb volt, akár az érett gabona közt a búzavirág. 

Jane teljesen elképedt. 

Ellis ünnepélyes arccal állt előtte. 

- Hello, Jane. 


Jane rájött, már nem gyűlöli a férfit. Egy hónappal ezelőtt 
még elátkozta volna, amiért becsapta őt és a barátai után 
kémkedett, de mostanra már elmúlt a haragja. Soha sem 
fogja szeretni, de elviseli majd. Es igazán nagy öröm volt 
angol beszédet hallani, több mint egy év után először. 

- Ellis - mondta gyengén. - A jó Isten áldjon meg, mit 
csinálsz itt? 

- Amit te - így a válasz. 

Ez meg mit jelenthet? Kémkedést? Nem, Ellis nem tudja, 
hogy Jean-Pierre kém. 

Ellis látta Jane zavart arckifejezését és így szólt: 

- Úgy értem, azért vagyok itt, hogy segítsek a 
lázadóknak. 

Talán rájött valamire Jean-Pierre-rel kapcsolatban? Jane 
hirtelen félteni kezdte a férjét. Ellis akár meg is ölheti! 

- Kié a gyerek? - kérdezte Ellis. 

- Az enyém. És Jean-Pierre-é. Chantalnak hívják. - Jane 
látta, hogy Ellis hirtelen rettenetesen szomorú lesz. Rájött, 
Ellis azt remélte, hogy ő boldogtalan a férjével. O, Istenem, 
még mindig szerelmes belém. Próbált témát váltani. - De 
hát hogy fogsz segíteni? 

A férfi fölemelte táskáját. Nagy,  kolbászformájú 
alkotmány volt, khakiszínű vitorlavászonból, akár egy 
ódivatú katonai oldalzsák. 

- Arra fogom megtanítani őket, hogyan kell utakat és 
hidakat robbantani - mondta. - Így hát láthatod, ebben a 
háborúban ugyanazon az oldalon állok, ahol te. 

De nem ugyanazon az oldalon, ahol Jean-Pierre, gondolta 
Jane. Most mi lesz? Az afgánok egy pillanatig sem 
gyanakodtak Jean-Pierre-re, de Ellis ismeri a megtévesztés 
legkülönbözőbb módjait. Előbb vagy utóbb sejteni fogja, mi 
történik itt. 

- Meddig maradsz itt? - kérdezte a férfitől. Ha csak rövid 
időről van szó, az nem lesz elegendő ahhoz, hogy 
fölébredjen a gyanúja. 

- A nyáron - közölte az elég pontatlanul. 

Talán nem tölt túl sok időt Jean-Píerre közelében. 

- Hol fogsz lakni? - kérdezte a férfit. 


- Ebben a faluban. 

- 0. 

Kihallotta a nő hangjából a csalódást és torz mosollyal 
viszonozta. 

- Gondolom, nem kellett volna azt várnom, örülsz, hogy 
látsz... 

Jane gondolatai előre száguldottak. Ha rá tudná beszélni 
Jean-Pierre-t, hogy hagyja abba a munkát, nem lenne többé 
veszélyben. Hirtelen úgy érezte, most szembe tudna nézni 
vele. Miért van ez? - tűnődött. Azért, mert többé már nem 
félek tőle. Mert Ellis itt van. 

Csend volt. Ellis igazán nem tudta, hogy mire vélje Jane 
reakcióját. Egy perc után így szólt: 

- Ó, van nálam egy csomó robbanószer és mindenféle 
valahol itt ebben a disznóólban. Azt hiszem, jobb lesz, ha 
utánanézek. 

- Oké - bólintott Jane. 

Ellis megfordult és eltűnt a zűrzavarban. Jane lassan 
kisétált az udvarból, kissé kábán érezve magát. Ellis itt 
van, itt, az Öt Oroszlán Völgyében, és szemmel láthatóan 
még mindig szerelmes belé. 

Amint odaért a boltos házához, Jean-Pierre jött ki. 
Útközben a mecsethez megállt itt, valószínűleg, hogy 
letegye orvosi táskáját. Jane nem tudta, mit is mondjon 
neki. 

- A konvojjal érkezett valaki, akit te is ismersz - kezdte. 

- Európai? 

- Igen. 

- Na, ki az? 

- Menj és meglátod. Meg fogsz lepődni. 

A férfi elsietett. Jane bement. Most mihez kezd Jean- 
Pierre Ellis-szel? - tűnődött Jane. Nos, biztosan el akarja 
mondani az oroszoknak. Az oroszok meg valószínűleg meg 
akarják majd ölni Ellist. 

A gondolat dühössé tette. 

- Itt nem lesz több gyilkosság! - mondta hangosan. - 
Nem engedem meg! - Hangjától Chantal sírva fakadt. Jane 
ringatni kezdte, erre elhallgatott. 


És én most mit tegyek? - gondolkodott Jane. 

Meg kell akadályoznom, hogy érintkezésbe lépjen az 
oroszokkal. 

Hogyan? 

Összekötője itt a faluban nem találkozhat vele. Tehát 
Jean-Pierre-t itt kell tartanom. 

Azt mondom majd neki: itt kell maradnod a faluban. Ha 
ebbe nem egyezel bele, megmondom Ellisnek, hogy kém 
vagy, és majd ő gondoskodik róla, hogy ne hagyd el a falut. 

Tételezzük fel; hogy Jean-Pierre megígéri és mégsem 
tartja be? 

Akkor én tudnám, hogy elhagyta a falut és tudnám, az 
összekötőjével találkozik, és akkor figyelmeztethetném 
Ellist. 

Vajon van valamilyen más módja arra, hogy az 
oroszokkal érintkezzen? 

Kell hogy legyen valami, hogy sürgős esetben 
érintkezésbe léphessen velük. 

De itt nincs telefon, nincs posta, nincs futárszolgálat, 
nincsenek postagalambok. 

Kell hogy legyen egy rádiója. 

Ha van rádiója, sehogyan sem tudom megakadályozni. 

Mennél tovább gondolkodott ezen, annál inkább 
megerősödött abban a meggyőződésében, hogy Jean- 
Pierre-nek van rádiója. Meg kellett szerveznie ezeket a 
kőkunyhóbeli találkozókat. Elméletben mindent 
elrendezhettek, még mielőtt eljöttek Párizsból, de a 
gyakorlatban ez szinte lehetetlen volt: mi van, ha nem tud 
elmenni egy találkozóra, vagy ha késik, vagy sürgősen 
látnia kell az összekötőjét? 

Kell, hogy legyen rádiója. 

És mit tehetek, ha van rádiója? 

EI kell vennem tőle. 

Visszatette Chantalt a bölcsőbe és körülnézett a házban. 
Bement az első szobába. A valamikori bolt csempézett 
pultjának közepén ott volt Jean-Pierre táskája. 

Ez volt a legnyilvánvalóbb hely. Senki nem nyithatta ki a 
táskát Jane-en kívül, neki pedig nem volt rá oka. 


Kinyitotta a csatot és átnézte a táska tartalmát, 
egyesével szedve elő belőle mindent. 

Itt nem volt a rádió. 

Ez mégsem lesz ilyen könnyű. 

Kell, hogy legyen - gondolta - és meg kell találnom, mert 
ha nem, vagy Ellis öli meg őt, vagy ő öli meg Ellist. 

Elhatározta, hogy átkutatja a házat. 

Átnézte a gyógyszereket a boltos polcain, belenézett 
minden dobozba és csomagba, amit már megbontottak, 
kapkodva a félelemtől, hátha a férfi visszaér, mielőtt 
befejezné. Semmit sem talált. 

A hálószobába ment. Beleturkált a férfi ruháiba, aztán a 
téli ágyneműbe, amit a sarokban halmoztak föl. Semmi. 
Egyre jobban sietve most a nappaliba ment, őrjöngve 
kutatva a lehetséges rejtekhelyek után. A térképláda! 
Kinyitotta. Csak a térképek voltak ott. Lecsapta a fedelét. 
Chantal megmozdult, de nem sírt, noha már majdnem itt 
volt az evés ideje. Jó gyerek vagy, gondolta Jane; hála 
Istennek! Benézett a konyhaszekrény mögé, fölemelte a 
szőnyeget, hátha valami rejtekhelyet talál a padlóban. 

semmi. 

Valahol itt kell lennie. El sem tudta képzelni, hogy a férfi 
vállalja azt a kockázatot, hogy valahol a házon kívül rejti el, 
mert őrült nagy lenne annak a veszélye, hogy valaki 
véletlenül megtalálja. 

Visszament az üzletbe. Csak találná meg azt a rádiót, 
minden rendben lenne - a férjének nem lenne más 
választása, mint a beismerés. 

Táskája azért tűnt olyan nyilvánvalónak, mert azt mindig 
mindenhová magával vitte, bárhová is ment. Jane 
felemelte. Nehéz volt. Ismét beletúrt. Nagyon vastag volt 
az alja. 

Hirtelen sugallata támadt. 

Talán duplafenekű! 

Ujjaival tapogatta az alját. Itt kell lennie, gondolta, itt 
kell lennie. 

Bedugta az ujját az aljánál és megemelte. 

A hamis fenék könnyedén emelkedett meg. 


Ott, a titkos fenékben, volt egy fekete műanyag doboz. 
Kivette. 

Ez az, gondolta; ezen a kis rádión hívja őket. 

Akkor miért találkozik velük? 

Talán mert titkokat nem mondhat el a rádión keresztül 
attól való félelmében, hogy valaki lehallgatja. Talán mert a 
rádió csak találkák megbeszélésére és sürgős hívásokra 
alkalmas. 

Olyan alkalmakra, amikor nem hagyhatja el a falut. 

Hallotta, hogy nyílik a hátsó ajtó. Rémülten dobta a rádiót 
a földre, megpördült és benézett a nappaliba. Csak Fara 
volt az, egy söprűvel. 

- Ó, Krisztusom - mondta hangosan. Megfordult, szíve 
kalapált. 

Meg kell szabadulnia a rádiótól, mielőtt Jean-Pierre 
visszaér. 

De hogyan? Nem dobhatja el - megtalálhatják. 

Darabokra kell zúznia. 

Mivel? 

Nem volt kalapácsa. 

Akkor egy kővel. 

A nappalin át kisietett az udvarra. Az udvart körülvevő 
fal durva kövekből készült, amiket habarcs tartott össze. 
Fölnyúlt és a fölső sorból próbált lehuzigálni egy követ. 
Nagyon szilárdan állt a helyén. Próbálta a következőt, majd 
a következőt. A negyedik kő kicsit lazábbnak bizonyult. 
Fölnyúlt és elkezdte rángatni. Egy kicsit megmozdult. 
"Gyere már, gyere" - kiáltotta. Tiszta erejéből húzta. A 
durva kő a bőrébe mélyedt. Hatalmas erőfeszítés után a kő 
meglazult. Jane hátraugrott, ahogy a kő a földre esett. 
Akkora volt, mint egy halkonzerves doboz: pont megfelelő. 
Két kézzel kapta föl és visszasietett a házba. 

Az első szobába ment. Fölkapta a fekete műanyag rádió 
adóvevőt a padlóról és a csempézett pultra tette. Aztán feje 
fölé emelte a követ és minden erejével lesújtott vele a 
rádióra. 

A műanyag doboz megrepedt. 

Nagyobbat kell ütnie. 


Fölemelte a követ és ismét lesújtott. Ezúttal a doboz 
eltörött, fölfedvén a szerkezet belsejét: látta a nyomtatott 
áramkört, a hangszórót, s a két orosz feliratú elemet. 
Kivette az elemeket, a padlóra szórta őket és nekilátott 
széttörni a szerkezetet. 

Hirtelen megragadták hátulról és Jean-Pierre kiáltott: 

- Mit csinálsz? 

Küzdött a szorítása ellen, egy pillanatra ki is szabadult, s 
még egy hatalmasat ütött a kis rádióra. 

Megragadta Jane-t a vállainál fogva és félretaszította. Az 
megbotlott és a padlóra esett. Rosszul esett, kificamította a 
csuklóját. 

A férfi a rádiót bámulta. 

- Összetört! - kiáltotta. - Javíthatatlan! - Ingénél fogva 
megragadta Jane-t és talpra rántotta. - Te nem tudod, mit 
tettél! - ordította. Kétségbeesés és forró gyűlölet volt a 
szemében. 

- Engedj el! - kiáltott rá Jane. Nem volt joga így 
viselkednie, amikor éppen ő volt az, aki hazudott neki. - 
Hogy merészelsz bántani engem! 

- Hogy merlek? - A férfi elengedte az ingét, visszahúzta 
a kezét és öklével belevágott. Az ütés Jane-t hasa kellős 
közepén érte. A másodperc egy töredékéig a nő teljesen 
megbénult a megdöbbenéstől, aztán megérezte a 
fájdalmat, mélyen, belül, ahol még mindig érzékeny volt 
Chantal miatt, aztán felkiáltott és összegörnyedt, kezével 
hasát markolászva. 

Szemeit becsukta, úgyhogy nem látta a készülődő 
második ütést. 

A férfi ökle most a száját találta el. Jane sikoltott. Alig 
tudta elhinni, hogy ezt csinálja vele. Kinyitotta a szemét és 
a férfira nézett, rémülten, hogy talán még egyszer megüti. 

- Hogy merlek? - visította Jean-Pierre. - Hogy merlek? 

A nő térdre esett a koszos padlón és zokogni kezdett a 
sokktól, a fájdalomtól és nyomorúságtól. Szája annyira fájt, 
hogy alig bírt megszólalni. 

- Kérlek, ne üss meg - próbálta mondani. - Ne üss meg 
még egyszer. - Egyik kezét védekezően arca elé tartotta. 


A férfi letérdelt, félrelökte Jane kezét és arcát Jane 
arcához dugta. 

- Mióta tudod? - sziszegte. 

Jane — megnyalta az ajkát. Már — megduzzadt. 
Megnyomogatta inge ujjával, s az véres lett. Így szólt: 

- Mióta a kőkunyhóban láttalak... Cobak felé menet. 

- De nem láthattál semmit! 

- Orosz akcentussal beszélt és hólyagokra panaszkodott. 
Ezekből találtam ki. 

Kis szünet volt, míg mindezt megemésztették. 

- De miért most? - kérdezte a férfi. - Miért nem törted 
össze a rádiót már korábban? 

- Nem mertem. 

- Es most. 

- Itt van Ellis. 

- Úgy!? 

Jane összeszedte minden maradék bátorságát. 

- Ha nem hagyod abba ezt a... kémkedést 
megmondom Ellisnek és ő majd leállít. 

A férfi megragadta a torkánál fogva. 

- És mi van, ha megfojtlak, te szajha? 

- Ha bármi bajom esne... Ellis tudni akarja majd az okát. 
Még mindig szerelmes belém. 

Jane a férfit bámulta. Annak gyűlölet égett a szemében. 

- Most soha nem kapom el! - mondta. Jane azon 
tűnődött, ezt hogy értette. Ellist nem kapja el? Nem. 
Masudot? Lehetséges, hogy Jean-Pierre végső célja Masud 
megölése volt? A férfi keze még mindig a torkát 
szorongatta. Úgy érezte, hogy markolása egyre szorosabb. 
Rettegve figyelte az arcát. 

Ekkor Chantal felsírt. 

Jean-Pierre arckifejezése drámai módon megváltozott. 
Az ellenségesség eltűnt szeméből és a dühtől merev, feszes 
tekintet megtört és végül, Jane legnagyobb elképedésére 
kezét a szeme elé téve sírni kezdett. 

Jane hitetlenkedve nézett rá. Hirtelen azon kapta magát, 
hogy sajnálja, és azt gondolta: ne legyél már hülye, ez a 


disznó épp most vert össze. De bármennyire is nem akarta, 
megindították a könnyei. 

- Ne sírj - mondta nyugodtan. Hangja meglepően 
gyengéd volt. Megérintette a férfi arcát. 

- Sajnálom - mondta az. - Sajnálom, amit veled tettem. 
Életem munkája ... most semmivé foszlott. 

Jane csodálkozással és némi önutálattal vette észre, 
hogy feldagadt szája és fájó hasa ellenére már nem 
haragszik rá. Átengedte magát az érzelemnek, átkarolta a 
férfit és úgy simogatta a hátát, mintha egy gyereket 
vigasztalna. 

- Csak Anatolij akcentusa miatt - motyogta -, mindössze 
ezért. 

- Felejtsd el Anatolijt - mondta Jane. - Itt hagyjuk 
Afganisztánt és visszamegyünk Európába. Elmegyünk a 
következő konvojjal. 

A férfi elvette kezeit az arcáról és ránézett. 

- Ha visszatérünk Párizsba... 

- Igen? 

- Ha otthon leszünk... azt akarom, hogy továbbra is 
együtt legyünk. Meg tudsz nekem bocsátani? Szeretlek - 
őszintén mindig is szerettelek. És házasok vagyunk. És ott 
van Chantal is. Kérlek, Jane - kérlek, ne hagyj el engem. Jó? 

Legnagyobb meglepetésére Jane még csak nem is 
habozott. Itt volt az a férfi, akit szeretett, a férje, a gyereke 
apja; bajban volt és segítséget kért. 

- Nem megyek sehová - válaszolta. 

- Ígérd meg - szólt a férfi. - Ígérd meg, hogy nem hagysz 
el engem. 

Jane rámosolygott vérző szájával. 

- Szeretlek - szólt. - Ígérem, nem hagylak el. 


KILENCEDIK FEJEZET 


Ellis csalódott volt, türelmetlen és dühös. Csalódott volt, 
mert már hét napja tartózkodott az Öt Oroszlán Völgyében 
és még mindig nem látta Masudot. Türelmetlen volt, mert 
számára az, hogy nap mint nap látta Jane-t és Jean-Pierre-t, 
amint együtt élnek, együtt dolgoznak és együtt osztoznak 
boldog kisgyerekük nyújtotta örömökben, számára egyenlő 
volt a purgatóriummal. És dühös volt, mert kizárólag saját 
maga tehetett arról, hogy ebbe a szerencsétlen helyzetbe 
került. 

Azt mondták neki, ma találkozhat Masuddal, de a nagy 
ember mindeddig nem mutatkozott. Ellis végiggyalogolta az 
előző napot, hogy ideérjen. Most az Öt Oroszlán Völgyének 
délnyugati részén, orosz területen volt. Három gerilla 
kíséretében hagyta el Bandát - Ali Ghanim, Matullah Khan 
és Yussuf Gul kísérték -, de minden faluban még két-három 
embert összeszedtek, így mostanra már legalább 
harmincan voltak. Körben ültek egy fügefa alatt a 
hegycsúcs közelében, fügét eszegettek és vártak. 

A hegy lábánál, ahol ültek, egy lapos síkság kezdődött és 
nyúlt el dél felé, egészen Kabulig, noha persze azt nem 
láthatták, hiszen legalább ötven mérföldnyire volt. 
Ugyanabban az irányban, csak közelebb volt a bagrami 
légibázis, ez csupán tíz mérföldnyire; az épületeket nem 
láthatták, de a rendszeresen felszálló repülőgépeket igen. A 
síkság a földeknek, gyümölcsösöknek termékeny mozaikja 
volt, amit keresztbe-kasul szeltek át azok a patakok, 
amelyek mind az Öt Oroszlán Folyót táplálták, ami a főváros 
felé haladva egyre szélesebb és mélyebb lett, ha nem is 
maradt oly gyors. Ócska út vezetett a hegy lábánál a völgy 
irányába, egészen Rokha városáig, ami itt az orosz terület 
legészakibb határát jelentette. Nem volt valami nagy 
forgalom az úton: néhány parasztszekér és időnként 
páncélkocsik haladtak el arra. Ahol az út a folyóhoz ért, egy 
új híd állt, amit az oroszok építettek. 

Ellis ezt a hidat készült felrobbantani. 


A robbantásokkal kapcsolatos oktatások, amelyeket 
azért adott, hogy ameddig csak lehetséges, leplezze valódi 
küldetését, rendkívül népszerűek voltak, s így aztán 
kénytelen volt korlátozni a résztvevők számát. Mindez nem 
volt összefüggésben gyenge dari nyelvtudásával. Még a 
Teheránban töltött időből emlékezett valamelyest a farsira 
és elég sokat felszedett a dari nyelvből míg idefelé jött a 
konvojjal; annyit, hogy tudott beszélni a tájról, az ételekről, 
lovakról és fegyverekről, de még nem tudott olyanokat 
mondani, hogy a  "robbanószernél — a horpadás 
légnyomásszerű hatást vált ki." Ennek ellenére az ötlet, 
hogy ezt-azt fölrobbantanak, olyan vonzó volt az afgánok 
számára, hogy mindig odaadó hallgatósága volt. Nem 
taníthatta meg nekik, hogyan kell kiszámítani a szükséges 
TNI-mennyiséget egy-egy robbantáshoz, még csak meg 
sem mutathatta nekik, hogyan kell kezelni az Egyesült 
Államok Hadseregében használt, idióták számára készült 
kis számológépet, miután egyikük nek sem volt még 
általános iskolai matematikai ismerete sem, és legtöbbjük 
még olvasni sem tudott. Ennek ellenére azt meg tudta 
mutatni, hogyan kell alaposan, ugyanakkor minél kevesebb 
anyagot felhasználva lerombolni célpontokat - ez pedig 
igen fontos volt számukra, hiszen a hadianyag-utánpótlás 
nagyon akadozott. Megpróbálta elsajátíttatni velük az 
alapvető biztonsági óvintézkedéseket, de ezzel felsült: 
nekik az óvatosság egyenlő volt a gyávasággal. 

Mindeközben kínlódott Jane miatt. 

Féltékeny volt, amikor látta, hogy a lány megérinti Jean- 
Pierre-t; irigykedett, amikor látta kettejüket eredményesen 
és harmonikusan együtt dolgozni a barlangklinikán; és 
majd elemésztette a vágy, amikor Jane duzzadt mellére 
pillantott, míg az gyermekét etette. Ejszakánként ébren 
feküdt hálózsákjában Ismael Gul házában, ahol szállása 
volt, forgolódott, néha izzadt, néha a hideg rázta, s 
képtelen volt kényelmesen elhelyezkedni a döngölt padlón; 
és megpróbálta nem meghallani Ismael és felesége 
szeretkezéseinek tompa hangjait, akik néhány yardnyira 


voltak csak tőle a szomszéd szobában; és égett a vágytól, 
hogy megérintse Jane-t. 

Senkit sem hibáztathatott mindezért, egyedül saját 
magát. Abban a bolond reményben vállalkozott erre a 
küldetésre, hogy talán visszanyerheti Jane-t. Amatőr és 
éretlen dolog volt. Egyetlen, amit tehetett: amilyen gyorsan 
csak lehet, el kell tűnnie innen. 

De nem csinálhatott semmit, míg Masuddal nem 
találkozott. Fölállt és nyugtalanul sétált, nem törődve azzal, 
hogy a fa árnyékában maradjon, nehogy meglássák az 
útról. Néhány yardnyira, ahol egy helikopter lezuhant, 
fémroncsok hevertek. Látott egy vékony  acéllemezt, 
méretre és formára olyan volt, akár egy lapostányér, s ez 
adott neki egy ötletet. Eddig nem tudta, hogyan mutassa 
be a robbanóanyag hatását, de most rájött a módjára. 

Oldalzsákjából elővett egy kis darab TNT-t és egy 
zsebkést. A gerillák köréje sereglettek. Köztük volt Ali 
Ghanim, egy kicsi, torz figura - ferde orrú, formátlan fogú, 
enyhén púpos - az, akinek tizennégy gyereke van. Ellis 
perzsa írással belevéste az Ali nevet a  TNT-be. 
Megmutatta nekik. Ali ráismert a nevére. "Ali", szólt 
vigyorogva, megmutatván förtelmes fogait. 

Ellis a feliratos oldalával lefelé fordítva az acélra 
helyezte a robbanószert. 

- Remélem, sikerülni fog - mondta mosolyogva, és a 
többiek mind visszamosolyogtak, noha egyikük sem értett 
angolul. Nagy befogadóképességű táskájából előszedett 
egy tekercs gyújtózsinórt és levágott belőle egy négy láb 
hosszúságú darabot. Elővett egy dobozt, kiemelt belőle egy 
gyújtófejet, és a henger alakú fejbe erősítette a 
gyújtózsinórvégét. A gyújtófejet a TNT-hez kötötte. 

Lenézett a hegyről az útra. Nem volt forgalom. A kis 
bombát átvitte a hegyoldalon és ötven yardnyira letette. 
Gyufával meggyújtotta a zsinórt és visszasétált a 
fügefához. 

A zsinór lassan égett. Ellis azon tűnődött, míg várakozott, 
vajon Masud figyeli-e őt valahonnan a gerilláival. Talán a 
vezér meg akar győződni róla, hogy Ellis tényleg olyan 


komoly ember, akit tisztelhetnének a gerillák? A protokoll 
minden hadseregben fontos dolog, még egy forradalmi 
seregben is. De Ellis nem köntörfalazhatott már sokáig. Ha 
Masud ma sem mutatkozik, abbahagyja ezt az egész 
hülyeséget a robbanószerekkel, közli, ő a Fehér Ház 
küldötte és követelni fogja: azonnal találkozhasson a lázadó 
vezérrel. 

Ekkor egy kisebb pukkanás hallatszott és némi porfelhő 
szállt föl. Az erőtlen robbanástól a gerillák csalódottnak 
látszottak. Ellis visszahozta a fémdarabot, sáljával fogva 
meg, hátha túl forró. A perzsa betűs Ali név cakkos szélű 
vonalakban ütötte át a fémet. Megmutatta a gerilláknak és 
azok izgatott társalgásba kezdtek. Ellis örült: élő példája 
volt ez annak, hogy a robbanóanyag sokkal erősebben hat 
azon a helyen, ahová erősítik, ellentétben a 
közhiedelemmel. 

A gerillák hirtelen elcsendesedtek. Ellis körülnézett és 
észrevette, hogy egy hét-nyolc fős csoport közelít a hegyen 
át. Puskájuk és kerek Chitrali sapkájuk jelezte, hogy 
gerillák. Ali kihúzta magát, majdnem úgy, mint aki 
tisztelegni akar. Ellis megkérdezte: 


- Ki ez? 
- Masud - válaszolta Ali. 
- Melyik ő? 


- Az ott, középen. 

Ellis jól megnézte a csoport közepén haladó alakot. 

Masud első pillantásra éppen úgy nézett ki, mint a 
többiek: vékony, középmagas férfi, khaki ruhában és orosz 
bakancsban. Ellis az arcát fürkészte. Bőre világos volt, 
bajusza gyér, szakálla ritkás, mint egy teenageré. Hosszú 
sasorra volt. Éber, sötét szeme körül a mély ráncok 
legalább öt évvel idősebbnek mutatták állítólagos 
huszonnyolc événél. Nem volt jóképű arc, de élénk 
intelligencia, hűvös méltóságteljesség tükröződött róla, s ez 
megkülönböztette az őt körülvevő emberektől. 

Kezét nyújtva egyenesen Ellishez ment. 

- Masud vagyok. 

- Ellis Thaler - kezet rázott vele. 


- Fel fogjuk robbantani ezt a hidat - mondta Masud 
franciául. 

- Akarod, hogy kezdjük? 

- Igen. 

Ellis bepakolta felszerelését az oldalzsákba, míg Masud a 
gerillákhoz ment, néhányukkal kezet rázott, másoknak 
bólintott, egyet-kettőt megölelt, s mindegyikkel váltott 
néhány szót. Amikor elkészültek, szétszóródva mentek le a 
hegyről, azt remélve - Ellis elképzelése szerint -, hogyha 
meglátják őket, sokkal inkább parasztoknak nézik, mint a 
lázadó sereg egységének. Amikor a hegy lábához értek, 
már nem lehetett látni őket az útról, de egy helikopterről 
bárki észrevehette volna a csoportot. Ellis feltételezte, 
fedezéket keresnek, ha meghallják a légcsavarokat. A folyó 
felé mentek, a megművelt földeken át vezető ösvényen. Kis 
házak mellett haladtak el, s a földeken dolgozó emberek 
látták őket: néhányuk szándékosan tudomást sem vett 
róluk, míg mások integettek és üdvözléseket kiabáltak. A 
gerillák elérték a folyót és most a part mentén haladtak, 
amennyire lehetett, fedezéket keresve a vízparti sziklák és 
a gyér növényzet között. Amikor körülbelül háromszáz 
yardnyira voltak a hídtól, a hadsereg egy kisebb teherautó 
konvoja kezdett áthaladni rajta, s míg a kocsik Rokha 
irányába eldübörögtek, valamennyien elrejtőztek, Ellis egy 
fűzfa alatt feküdt és észrevette, hogy Masud van mellette. 

- Ha leromboljuk a hidat - szólt Masud -, Rokha felé 
elvágjuk az utánpótlási vonalukat. 

Miután a teherautók eltűntek, vártak pár percet, majd 
megtették az út hátralevő részét és a híd alatt gyülekeztek. 
Az útról nem lehetett látni őket. 

A híd középső pontja úgy húsz láb magasan állt a folyó 
fölött, ami itt körülbelül tíz láb mély lehetett. Ellis látta, 
hogy egyszerű függőhíd - két hosszú acél ív, ami az útra 
támaszkodik és közbülső pillér nélkül íveli át a folyót. A 
vasbeton holtsúly volt - a teher az íveken nyugodott. Ha 
ezek eltörnek, a híd összeomlik. 

Ellis hozzáfogott az előkészületekhez. A TNT egyfontos 
sárga blokkokban volt. Tíz ilyen blokkot összekötött. Aztán 


még három ugyanekkora köteget csinált, felhasználva 
valamennyi robbanószerét. Azért használt TNT-t, mert ezt a 
robbanóanyagot lehetett legtöbbször megtalálni a 
bombákban, gránátokban, aknákban, kézigránátokban, és a 
gerillák legfőbb utánpótlása a fel nem robbant orosz 
készletekből származott. A műanyag robbanószer sokkal 
jobban megfelelt volna céljaiknak, hiszen azt be lehetett 
dugni lyukakba, pillérek köré lehetett tekerni, szóval 
általában a kívánt formára lehetett igazítani - de olyan 
anyaggal kellett dolgozniuk, amihez a gerillák 
hozzájuthattak vagy amit lopni tudtak. Alkalmanként 
hozzájutottak egy kis plasztikhoz is orosz mérnököktől, akik 
a völgyben termesztett marihuanáért adták cserébe, de a 
tranzakció - amihez az afgán hivatalos hadseregből 
közvetítőre volt szükség - kockázatos volt és az utánpótlás 
kevés. Mindezt a CIA peshavari embere mondta el 
Ellisnek, és ez igaznak is bizonyult. 

Az ívgerendák fölötte, nyolc láb távolságra voltak 
egymástól. Ellis dari nyelven mondta: 

- Valaki keressen nekem egy ilyen hosszú botot - 
mutatta az ívek közti távolságot. 

z egyik gerilla a folyópartra sétált és kitépett egy fiatal 
fát. 

- Még egy ugyanilyen kell - mondta Ellis. 

Ellis egy köteg TNI-t az egyik tartógerenda alsó 
pereméhez illesztett, és megkért egy gerillát, hogy tartsa. 
Aztán egy másik köteget hasonló helyzetben a másik ívhez 
tett, majd a fát a két csomag közé erőltette úgy, hogy az 
megtartotta mindkét köteget. 

Átgázolt a folyón és ugyanezt megcsinálta a híd túlsó 
végén is. 

Mindent amit csinált, elmagyarázott dari, francia és 
angol keveréknyelven, hadd értsenek mindent, amit csak 
tudnak - de a legfontosabb az volt, lássák mit csinál és 
lássák annak az eredményét. A robbanószerekhez a 
Primacord nevű, igen erős gyújtózsinórt erősítette, és úgy 
kötötte össze a négy csomagot, hogy azok egyidőben 
robbanjanak. Aztán egy hurkot csinált és a Primacordot 


visszaerősítette , önmagához. Ennek az a hatása, 
magyarázta Masudnak franciául, hogy a gyújtózsinór két 
irányban égve közelít a TNT-hez, így hát, ha valahol 
elszakad a kábel, a bomba akkor is robbanni fog. Ezt rutin 
elővigyázatosságként ajánlotta. 

Furcsán boldognak érezte magát, ahogy dolgozott. Volt 
valami nyugtató a technikai feladatokban és a robbanószer 
mennyiségének szenvedélytelen kikalkulásában. És most, 
hogy Masud végre előkerült, teljesítheti küldetését. 

Átvezette a Primacordot a folyón, úgy, hogy minél 
kevésbé legyen látható - tökéletesen ég ez a víz alatt is - 
és kihúzta a folyópartra. A Primacord végéhez illesztette a 
robbanófejet, aztán még hozzáadott egy négy percnyi 
hosszúságnak megfelelő darabot a közönséges, lassan égő 
gyújtózsinórból. 

- Mehet? - kérdezte Masudtól. 

- Igen - válaszolta az. 

Ellis meggyújtotta a zsinórt. 

Mindannyian gyorsan elindultak a folyóparton fölfelé. 
Ellis amolyan titkos kisfiús ujjongást érzett a várható 
hatalmas robbanás miatt. A többiek is izgatottnak 
látszottak és Ellis azon tűnődött, vajon ő is ilyen rosszul 
leplezi-e lelkesedését, mint azok? S miközben figyelte őket, 
egyszer " csak drámai módon megváltozott az 
arckifejezésük, hirtelen mindannyian éberek lettek, mint a 
madarak, akik a földben a kukacok után fülelnek; aztán 
Ellis is meghallotta a tankok hernyótalpainak távoli 
dübörgését. 

Ahol ők voltak, onnan nem lehetett az utat látni, de az 
egyik gerilla gyorsan fölmászott egy fára. 

- Kettő - jelentette. 

Masud megfogta Ellis karját. 

- Fel tudod robbantani a hidat, mikor a tankok éppen 
átmennek rajta? - kérdezte. 

O, le vagy szarva! - gondolta Ellis; ez egy teszt. 

- Igen - mondta meggondolatlanul. 

Masud bólintott, halványan mosolyogva. 

- Jó! 


Ellis fölmászott a gerilla mellé a fára és végignézett a 
földeken. Két fekete tank gördült súlyosan a Kabul felől 
vezető keskeny, köves úton. Nagy feszültséget érzett: most 
látta először az ellenséget.  Páncélosan, hatalmas 
géppuskáikkal  sebezhetetlennek tűntek, különösen a 
rongyos, puskákkal felszerelt gerillákkal szemben; és mégis 
a völgy tele volt azoknak a tankoknak a maradványaival, 
amit a gerillák házilag készült aknákkal, jól elhelyezett 
gránátokkal és lopott rakétalövedékekkel elpusztítottak. 

Más jármű nem kísérte a tankokat. Akkor ez nem őrjárat 
volt, és nem is rajtaütésre készültek; a tankokat 
valószínűleg — Rokhába vitték, miután — Bagramban 
megjavították, vagy talán éppen most érkeztek a 
Szovjetunióból. 

Kalkulálni kezdett. 

A tankok körülbelül óránkénti tíz mérföldes sebességgel 
haladtak, így hát másfél percen belül el fogják érni a hidat. 
A gyújtózsinór még egy perce sem ég, és legalább három 
perc, míg végigég. A tankok mindjárt a hídra érnek és a 
robbanáskor biztonságos távolságban lesznek. 

Leugrott a fáról és rohanni kezdett, közben 
gondolkodva: A pokolba is, hány éve már, hogy utoljára 
háborús zónában jártam? 

Lépteket hallott maga mögött és hátranézett. Ali rohant 
mögötte, rettenetesen vigyorogva, és még két másik ember 
volt a sarkában. A másik kettő fedezékben futott a 
folyóparton. 

Egy pillanattal később elérte a hidat és a lassan égő 
gyújtózsinór mellett féltérdre huppant, eközben leejtvén 
válláról az oldalzsákot. Tovább számolgatott magában, 
amíg nagy nehezen kinyitotta a táskát és zsebkéséért 
kotorászott benne. A tankok már csak egy perc távolságra 
vannak, gondolta, A gyújtózsinór égési sebessége harminc- 
negyvenöt másodpercenként egy láb volt. Vajon ez a 
tekercs lassú, átlagos vagy gyors? Ugy emlékezett, hogy ez 
pont a gyors fajta. Mondjuk egy láb, esetleg harminc 
másodperces késés. Ő pedig harminc másodperc alatt 


százötven yardot tud futni - ez éppen hogy csak elég a 
biztonságra. 

Kinyitotta a zsebkést és Alinak nyújtotta, aki mellette 
térdelt. Ellis megragadta a gyújtózsinórt egy lábnyira attól 
a ponttól, ahol az a robbanófejhez csatlakozott, és mindkét 
kezével Ali felé nyújtotta, hogy az vágja el. Egyik végét a 
bal kezében tartotta, az égő zsinórt pedig a jobb kézben. 
Nem volt benne biztos, hogy itt van-e már az ideje 
meggyújtani a másik végét. Látnia kellett, milyen messzire 
voltak a tankok. 

Ellis fölmászott a töltésre, még mindig kezében tartva a 
gyújtózsinór két végét. Mögötte a folyóban vonszolódott a 
Primacord. Feldugta fejét a híd mellvédjén. A nagy fekete 
tankok rendületlenül közelítettek. Milyen hamar érnek ide? 
Vadul tippelt. Számolta a másodperceket, mérte 
haladásukat; és aztán, már nem számítgatva, csak a 
legjobbakban bízva az elvágott gyújtózsinór végét 
összekötötte azzal a résszel, ami a bombához volt 
csatlakoztatva. 

Az égő zsinórt óvatosan a földre helyezte és rohanni 
kezdett. 

Ali és a másik két gerilla a nyomában. 

Eleinte a folyópart elrejtette őket a tankok elől, de ahogy 
közelebb értek, a négy rohanó ember láthatóvá vált. 

Ellis a lassú másodperceket számolta, míg a tankok 
morajlása dübörgéssé nem vált. 

A tankban ülő fegyveresek csak egy pillanatig haboztak: 
a rohanó afgánok akár gerillák is lehetnek, s így remek 
célbalövési gyakorlatnak számítanak. Dupla puffanás 
hallatszott és Ellis feje fölött két lövedék repült el. Irányt 
változtatott, most oldalirányt futva, el a folyótól, arra 
gondolva, hogy a géppisztolyos most állítja be a 
lőtávolságot... most irányítja felém a puskacsövet... most 
céloz... most! Ismét félreugrott, újra a folyó felé véve az 
irányt, és egy másodperc múlva meghallotta a dörrenést. A 
lövedék közel csapódott be, telespriccelve őt földdel és 
kövekkel. A következő eltalál, gondolta, hacsak az az 
átkozott bomba föl nem robban előbb. Le van szarva. Mi a 


fenének kellett bemutatnom Masudnak, hogy milyen fasza 
gyerek vagyok? Ekkor meghallotta, hogy kibiztosítanak egy 
géppuskát. Nehéz egy mozgó tankból egyenesen előre 
célozni - gondolta - de talán abba is hagyják. Lelki 
szemeivel látta kilövellni a felé száguldó golyókat, és 
kezdett elhajolgatni és kígyózni. Egy pillanat alatt rájött, 
hogy pontosan ki tudja találni, mit fognak az oroszok 
csinálni: megállítják a tankokat ott, ahonnan tisztán látják a 
menekülő gerillákat és ez a pont a hídon lesz. De vajon 
felrobban-e a bomba még azelőtt, hogy a géppisztolyosok 
eltalálnák célpontjaikat? Még gyorsabban futott, szíve 
kalapált, s mohón kapkodta a levegőt. Nem akarok 
meghalni, még akkor sem, ha Jane őt szereti, gondolta. 
Látta, hogy egy golyó majdnem pont mellette fúródik egy 
sziklába. lIrányt változtatott, de a golyózápor követte. 
Reménytelennek tűnt: könnyű célpont volt. Hallotta, hogy 
az egyik gerilla fölordít mögötte, aztán őt találták el, 
kétszer is: égő fájdalmat érzett a csípőjén, aztán egy 
nagyerejű ütést érzett a fenekén. A második ütés egy 
pillanatra megbénította a lábát, megbotlott és elesett, 
összezúzva a mellét, majd a hátára gurult. Fölállt, semmibe 
véve a fájdalmat és megpróbált mozogni. A két tank 
megállt a hídon. Ali, aki közvetlenül mögötte volt, kezét Ellis 
hónalja alá téve megpróbálta fölemelni őt. Ez a páros olyan 
volt, mint a tojásokat költő kacsák: nem létezett olyan 
céllövő a tankban, aki eltéveszthette volna őket. 

Ekkor a bomba felrobbant. 

Gyönyörű volt. 

A négy egyidejű robbanás egyszerűen lemetszette a 
hidat mindkét végén, csupán a középső részt hagyva meg - 
rajta a két tankkal -, teljességgel támaszték nélkül. Először 
lassan hullott alá, törött végei recsegtek-ropogtak; aztán 
teljesen szabaddá vált és lezuhant, igen látványosan, bele 
a rohanó folyóba, óriási csobbanással érkezve a vízbe. A víz 
méltóságteljesen vált ketté, egy pillanatra látni engedte a 
folyómedret, aztán  mennydörgésszerű robajjal ismét 
bezárult. 


Amikor a zaj elhalt, Ellis hallotta a gerillák örömkiáltásait. 
Néhányuk előbújt a fedezékből és a félig elsüllyedt tankok 
felé rohant. Ali lábra állította Ellist. Lába már nem volt 
érzéketlen és hirtelen érezte, hogy nagyon fáj. 

- Nem vagyok biztos benne, hogy tudok menni - mondta 
Alinak dari nyelven. Tett egy lépést és össze is esett volna, 
ha Ali nem fogja. - Ó, beszarok - mondta Ellis angolul. - 
Azt hiszem, golyó van a seggemben. 

Lövéseket hallott. Fölnézve meglátta a túlélő oroszokat, 
akik megpróbáltak kimenekülni a tankokból, miközben a 
gerillák lelövögették őket, ahogy fölbukkantak. Ezek az 
afgánok hidegvérű disznók. Ahogy lenézett, látta, hogy 
nadrágjának jobb szárát átitatta a vér. Ez a felszíni 
sérüléstől lehet, vélte: úgy érezte, a golyó még mindig 
elzárja a másik sebet. Masud jött oda hozzá, szélesen 
mosolyogva. 

- Ezt a hidat, ezt igazán jól csináltad - mondta nehézkes 
francia kiejtésével. - Csodálatosan! 

- Köszönöm - szólt Ellis. - De nem azért jöttem ide, hogy 
hidakat robbantgassak. - Gyengének érezte magát és kicsit 
szédült, de itt volt az ideje, hogy elintézze a dolgát. - Azért 
jöttem, hogy egyezséget kössek. 

Masud kíváncsian nézett rá. 

- Honnan jössz? 

- Washingtonból. A Fehér Házból. Az Egyesült Államok 
elnökét képviselem. 

Masud minden meglepődés nélkül bólintott. 

- Jó. Nagyon örülök. 

Ekkor Ellis elájult. 


sk 


Ellis még aznap éjjel mindent elmondott Masudnak. 

A gerillák összeeszkábáltak egy hordágyat és elcipelték 
Ellist fel a völgyben Astanába, ahol alkonyatkor megálltak. 
Masud már elküldött egy futárt Bandába Jean-Pierre-ért, aki 
valamikor másnapra várható, hogy kivegye a golyót Ellis 
hátsó feléből. Időközben mindannyian letelepedtek egy 


farm udvarában. Ellis fájdalma tompult, de az út 
elgyengítette. A gerillák primitív kötést tettek sebeire. 

Úgy egy órával az érkezésük után forró, édes zöld teát 
kapott, ami valamelyest életet öntött belé, aztán kicsit 
később mindannyian epret és joghurtot kaptak vacsorára. 
Ahogy Ellis megfigyelte, ez általában mindig így volt a 
gerilláknál, akkor is, amikor a konvojjal Pakisztánból jöttek a 
Völgybe: egy vagy két órával azután, hogy valahová 
megérkeztek, előkerült az étel. Ellis nem tudta, hogy 
vették-e vagy ajándékba kapták, de sejtette, hogy ingyen 
kapták, néha szívesen adva, néha kelletlenül. 

Mikor ettek, Masud Ellis mellé ült, és a következő néhány 
perc alatt a legtöbb gerilla, mintegy véletlenül, 
félrehúzódott, egyedül hagyván Masudot és két hadnagyát 
Ellis-szel. Ellis tudta, hogy most kell beszélnie Masuddal, 
különben egy hétig nem lesz rá alkalom. Ugyanakkor túl 
gyengének és kimerültnek érezte magát ehhez a kényes és 
bonyolult feladathoz. 

Masud így szólt: 

- Sok évvel ezelőtt egy idegen ország megkérte 
Afganisztán királyát, hogy adjon a háborújához segítségül 
ötszáz harcost. Az afgán király a mi völgyünkből küldött 
embert azzal az üzenettel, hogy öt oroszlán sokkal jobb, 
mint ötszáz róka. Innen kapta a nevét az Ot Oroszlán 
Völgye. -Mosolygott. - Te ma oroszlán voltál. 

Ellis válaszolt: 

- Én egy olyan legendát hallottam, ami szerint volt öt 
nagy harcos, akiket Öt Oroszlánnak hívtak, s mindegyikük a 
völgybe vezető öt út egyikét vigyázta. És azt is hallottam, 
hogy ezért hívnak téged a Hatodik Oroszlánnak. 

- Elég a legendákból - mondta Masud mosolyogva. - Mit 
akarsz nekem mondani? 

Ellis . betanulta ezt a beszélgetést, de az ő 
szövegkönyvében nem ilyen rövid bevezetővel kezdődött. 
Valóban, a keleti köntörfalazás nem Masud stílusa volt. Ellis 
így szólt: 

- Először azt szeretném, ha értékelnéd ezt a háborút. 


Masud bólintott, néhány másodpercig gondolkodott, 
majd beszélni kezdett: 

- Az oroszoknak tizenkétezres csapata van Rokhában, a 
völgy kapujában. A harcrend mindig ugyanaz: először 
aknamezők, aztán afgán csapatok, s csak aztán az orosz 
csapatok, hogy a futásban megállítsák az afgánokat. 
Erősítésként újabb tizenkétezer embert várnak. Azt 
tervezik, hogy két héten belül nagy offenzívát indítanak a 
völgy ellen. Céljuk, hogy erőinket teljesen lerombolják. 

Ellis azon tűnődött, honnan szedi Masud ezeket a pontos 
értesüléseket, de nem volt olyan tapintatlan, hogy ezt meg 
is kérdezze. 

- És sikeres lesz az offenzíva? 

- Nem - mondta Masud nyugodt bizakodással. - Amikor 
támadnak, eltűnünk a hegyek között, úgyhogy nem lesz 
senki, akivel harcoljanak. Ha abbahagyják, mi föntről, a 
hegyekből fogjuk őket zaklatni és elvágjuk 
összeköttetéseiket. Fokozatosan teljesen kifárasztjuk őket. 
Meg fogják látni, hogy óriási erőforrásokat pazarolnak olyan 
területek megtartására, amelyek nem jelentenek nekik 
katonai előnyt. Végül majd visszavonulnak. Mindig így van. 

Ez a gerillaháború összegzésének tankönyve volt, 
mérlegelte Ellis. Nem volt kérdéses; hogy Masud igen sokat 
taníthatna a többi törzsi vezetőnek. 

- Mit gondolsz, az oroszok meddig folytathatják ezeket a 
hiábavaló támadásokat? 

- Minden Isten kezében van - vonta meg vállát Masud. 

- Képes leszel valaha is kiűzni őket az országodból? 

- A vietnamiak kiűzték az amerikaiakat - válaszolta 
mosolyogva Masud. 

- Tudom, ott voltam - szólt Ellis. - Tudod, hogyan 
csinálták? 

- Véleményem szerint az egyik fontos tényező, hogy a 
vietnamiak az oroszoktól megkapták a legmodernebb 
fegyvereket, különösen a hordozható, földről irányított 
légvédelmi lövedékre gondolok, hisz ez az egyetlen módja 
annak, hogy a gerillák a repülők és a helikopterek ellen 
harcolhassanak. 


- Egyetértek - válaszolta Ellis. - S ami még fontosabb, az 
Egyesült Államok kormánya is egyetért ezzel. Szeretnénk 
segíteni nektek abban, hogy jobb fegyvereitek legyenek. 
De látnunk kell, hogy valóban juttok-e valamire ezekkel a 
fegyverekkel az ellenséggel szemben. Az amerikai emberek 
szeretik tudni, mit kapnak a pénzükért. Szerinted milyen 
rövid idő alatt képes az afgán ellenállás egyesülni, és 
országos méretű támadást indítani az oroszok ellen úgy, 
ahogy azt a vietnamiak tették a háború vége felé? 

Masud kétkedve rázta meg a fejét. 

- Az ellenállás egységéről beszélni még igen korai. 

- Mik a fő akadályai? - Ellis visszatartotta lélegzetét, azon 
imádkozva, hogy Masud a várt választ mondja. 

- A fő akadály a különböző harcoló csoportok közti 
bizalmatlanság. 

Ellis titokban nagyot sóhajtott a megkönnyebbüléstől. 

Masud folytatta: 

- Különböző törzsek vagyunk, különböző nemzetek és 
különbözőek a  parancsnokaink. Más  gerillacsoportok 
megtámadják az én  konvojaimat és ellopják az 
utánpótlásomat. 

- Bizalmatlanság - ismételte Ellis. - Még mi más? 

- Az érintkezés. Rendszeres üzenetváltásra lenne 
szükségünk. Végül is rádiókapcsolat kellene, de az még a 
távoli jövőben van. 

- Bizalmatlanság és rossz érintkezés. - Ellis éppen ezt 
szerette volna hallani. - Beszéljünk valami másról. - 
Rettentően fáradtnak érezte magát: igen sok vért vesztett. 
Küzdött az erős vágy ellen, hogy becsukja a szemét. - Ti itt 
a völgyben a gerillaháború művészetét sokkal magasabb 
fokra emeltétek, mint bárhol máshol Afganisztánban. Más 
gerillavezetők még mindig arra pocsékolják erőforrásaikat, 
hogy megvédjék a sík területeket és erős pozíciókat 
támadjanak. Azt szeretnénk, ha az ország más vidékeiről 
származó férfiakat is kiképeznél a modern gerilla-taktikára. 
Gondolkodnál ezen? 

- Igen és azt hiszem, tudom már, mire akarsz kilyukadni 
- szólt Masud. - És úgy egy év után az ellenállás minden 


zónájában lenne egy olyan mag, akiket az Öt Oroszlán 
Völgyében képeztek ki. Ők már ki tudnának építeni egy 
érintkezési láncot.  Megértenék egymást, bíznának 
bennem... - Itt elharapta a mondatot, de Ellis látta az arcán, 
hogy még mindig az ebben rejlő lehetőséget forgatta a 
fejében. 

- Rendben - mondta Ellis. Elfogyott az ereje, de már 
majdnem a dolog végére ért. - Íme a megállapodás. Ha 
megszerzed más parancsnokok beleegyezését és elkezded 
a kiképző programot, az USA-tól kaptok RPG-7 típusú 
rakétavetőt, légvédelmi lövedéket és rádió-felszerelést. De 
két másik fontos vezérnek is benne kell lennie az 
egyezségben. Jahan Kamilnak a Pieh Völgyből és Amal 
Azizinak, Faizabad vezérének. 

Masud gyászos grimaszt vágott. 

- A két legkeményebbet kaptad ki. 

- Tudom - mondta Ellis. - Meg tudod csinálni? 

- Hadd gondolkozzak rajta - mondta Masud. 

- Rendben. - Teljesen kimerülve Ellis visszafeküdt a 
hideg földre, és lehunyta a szemét. Egy pillanat múlva már 
aludt. 


TIZEDIK FEJEZET 


Jean-Pierre a legsötétebb kétségbeesésben sétálgatott 
céltalanul a holdsütötte földeken. Egy héttel ezelőtt még 
eleget tett az elvárásoknak, boldog volt, uralta a helyzetet, 
hasznos munkát végzett, míg a nagy lehetőségre várt. Most 
mindennek vége, értéktelennek, sikertelennek és 
lecsúszottnak érezte magát. 

Nem volt kiút. Ujra és újra végig futott a lehetőségeken, 
de mindig ugyanarra az eredményre jutott: el kell hagyni 
Afganisztánt. 

Neki, mint kémnek, befellegzett. Semmilyen eszköze 
nem volt arra, hogy kapcsolatba lépjen Anatolijjal; és ha 
Jane nem törte volna szét a rádiót, akkor is képtelen lenne 
elhagyni a falut, hogy Anatolijjal találkozzon, hiszen Jane 
azonnal tudná, mit csinál és megmondaná Ellisnek. 
Valahogy el kellene hallgattatnia Jane-t (ne gondolj rá, még 
csak ne is gondolj rá), de ha bármi történne vele, Ellis 
tudni akarná az okát. Minden Ellishez vezet. Szeretném 
megölni Ellist - gondolta -, ha lenne hozzá merszem. De 
hogyan? Nincs puskám. Mit csináljak, vágjam el a torkát 
egy szikével? Sokkal erősebb, mint én - soha nem tudnám 
legyőzni. 

Arra gondolt, hogy fordulhatott minden ilyen rosszra. Ő 
és Anatolij óvatosak voltak. Olyan helyen szoktak találkozni, 
ahonnan jó kilátásuk nyílik minden irányba, így hát jó előre 
felkészülhettek arra, ha valaki megközelíti őket. De ki a 
fene gondolta volna, hogy Jane szegődik a nyomába? A 
lehető legmegdöbbentőbb balszerencse áldozata volt: hogy 
az a sebesült fiú éppen penicillin-érzékeny volt; hogy Jane 
hallotta Anatolijt beszélni; hogy felismerte az orosz 
akcentust; és hogy még Ellis is felbukkant, hogy 
bátorságot töltsön belé. Ez igenis balszerencse volt. De a 
történelemkönyvek soha nem emlékeznek meg azokról, 
akik majdnem nagy emberek lettek. Minden tőlem telhetőt 
megtettem, Papa, gondolta; és szinte hallotta is apja 
válaszát: "Engem nem érdekel, hogy minden tőled telhetőt 


megtettél-e vagy sem, azt akarom tudni, sikerült-e vagy 
kudarcot vallottál." 

A falu közelébe ért. Úgy döntött, bemegy. Rosszul aludt, 
de nem volt más választása, mint lefeküdni. Hazafelé vette 
az útját. 

Valahogy, furcsa módon, az a tény, hogy Jane még mindig 
az övé volt, nem jelentett nagy vigaszt. Hogy titkát 
leleplezték, ez azzal járt, hogy kapcsolatuk még kevésbé 
volt bizalmas, s talán soha többé nem is lesz az. Tovább 
nőtt közöttük a távolság, noha azt tervezték, hogy 
hazatérnek, és európai, új életükről beszélgettek. 

Legalább még mindig átölelték egymást éjszakánként az 
ágyban. Ez is valami volt. 

Jean-Pierre bement a boltos házába. Arra számított, 
hogy Jane már ágyban lesz, de meglepetésére még mindig 
fönt volt. Ahogy belépett, a nő mindjárt beszélni kezdett. 

- Egy futár jött érted Masudtól. Astanába kell menned. 
Ellis megsebesült. 

Ellis megsebesült! Jean-Pierre szíve gyorsabban vert. 

- Hogyan? 

- Semmi súlyos. Ha jól értettem, a fenekébe kapott egy 
golyót. 

- Első dolgom lesz, hogy holnap reggel odamegyek. 

Jane bólintott. 

- A futár veled megy. Éjfélre már itthon lehetsz. 

- Értem. 

Jane biztosra akart menni, ne legyen lehetősége 
Anatolijjal találkozni. Elővigyázatossága szükségtelen volt: 
Jean-Pierre-nek nem volt módja megszervezni egy ilyen 
találkát. Mindenesetre Jane most a kisebb veszélyre 
koncentrált és elsiklott a nagyobb fölött. Ellis megsebesült 
és ez tette őt gyengévé. S ez mindent megváltoztatott. 

Most Jean-Pierre meg is ölheti őt. 


sk 


Jean-Pierre egész éjjel ébren volt, s ezen gondolkodott. 
Elképzelte Ellist, amint egy fügefa alatt fekszik egy 


matracon és fogát csikorgatja összetört csontja miatti 
fájdalmában, vagy esetleg sápadt és gyenge a sok 
vérveszteségtől. Látta önmagát, amint előkészíti az 
injekciót. "Ez egy antibiotikum, hogy megelőzzük a seb 
elfertőződését", mondaná, aztán az amerikai a túladagolás 
következtében szívrohamot kapna. 

A természetes szívroham elég valószínűtlen volt, de nem 
kizárt egy harmincnégy éves férfinál, aki hosszabb, 
íróasztalnál töltött munka után megerőltette magát. 
Mindenesetre nem lesz vizsgálat, boncolás és gyanú: 
nyugaton nem kételkednének benne, hogy Ellis egy 
akcióban sebesült meg és az itt szerzett sérüléseibe halt 
bele. Itt a völgyben mindenki elfogadná Jean-Pierre 
diagnózisát. Ugyanúgy bíztak benne, mint a Masudhoz 
legközelebb álló hadnagyokban - s ez egészen természetes 
volt, hiszen ő legalább annyit áldozott föl a cél érdekében, 
mint bármelyikük; legalábbis ez volt a látszat. Nem, az 
egyetlen kétkedő Jane lenne. És mit tehetne ő? 

A férfi nem tudta. Jane félelmetes ellenfél volt Ellis-szel a 
háttérben, de egyedül nem. Jean-Pierre talán 
meggyőzhetné Jane-t, hogy még egy évig maradjanak itt: 
megígérhetné neki, nem fogja elárulni a konvojokat, aztán 
majd csak találna újabb megoldást arra, hogy Anatolijjal 
fölvegye a kapcsolatot és aztán már csak arra kell várnia, 
hogy az oroszoknak hajszálpontosan megjelölhesse Masud 
tartózkodási helyét. 

Hajnali két órakor megitatta  Chantalt, aztán 
visszafeküdt. Még csak meg sem próbált aludni. Túl ideges 
volt, túl izgatott és túlságosan félt. Míg fektében arra várt, 
hogy felkeljen a nap, minden eszébe jutott, ami balul 
sikerülhet: Ellis megtagadhatja a kezelést; Jean-Pierre nem 
a megfelelő dózist adja be; lehet, hogy Ellisnek csak egy kis 
horzsolása van és már rendesen jár; talán Ellis és Masud 
már el is hagyták Astanát. 

Jane rosszat álmodott. Dobálta magát és forgolódott 
mellette, időnként érthetetlen szótagokat motyogva. Csak 
Chantal aludt jól. 


Hajnal előtt Jean-Pierre fölkelt, meggyújtotta a tüzet, és 
lement a folyóhoz fürödni. Mire visszaért, a futár már az 
udvaron volt, s a Fara által készített teát itta, s hozzá az 
előző napi kenyérmaradékot ette. Jean-Pierre ivott egy kis 
teát, de nem tudott enni semmit sem. 

Jane a háztetőn etette Chantalt. Jean-Pierre fölment és 
mindkettőjüknek búcsúcsókot adott. Valahányszor Jane-hez 
ért, mindig eszébe jutott, hogyan verte meg, és ilyenkor 
úgy érezte, a szégyentől a hideg is futkározik a hátán. Úgy 
tűnt, Jane már megbocsátott neki, de ő nem tudott 
megbocsátani saját magának. 

Oreg kancáját átvezette a falun, le a folyópart felé, aztán 
oldalán a futárral, lefelé indult a folyóparton. Innen 
Astanáig vezetett egy út, vagy legalábbis volt valami, amit 
útnak neveztek az Öt Oroszlán vidékén: egy keskeny, 
sziklás földsáv, nyolc vagy tíz láb széles, többé-kevésbé sík, 
remekül megfelel a szekereknek és a hadsereg dzsipjeinek, 
de egy tisztességes autót perceken belül kikészítene. A 
völgy tele volt keskeny, sziklás szurdokokkal, amelyek 
hellyel-közzel kiszélesedtek és művelhető földekké váltak 
egy vagy két mérföld hosszúságban, de egy mérföldnél 
soha nem váltak szélesebbé. A parasztok ezeken a 
helyeken is kikaparták maguknak az életet a terméketlen 
talaj ellenére, kemény munkával és okos öntözéssel. Az út 
elég jó volt ahhoz, hogy Jean-Pierre lefelé lovagolni tudjon. 

Valamikor régen a völgy idillikus hely lehetett, gondolta, 
ahogy dél felé lovagolt a ragyogó reggeli napsütésben. Az 
Ot Oroszlán Folyó vízével öntözve, a magas völgyfalaktól 
védve, minden az ősi hagyományok szerint szervezve és 
semmi által nem zavarva, leszámítva néhány nuristani 
vajkereskedőt és a Kabulból érkező alkalmi rőfösöket, akár 
olyan is lehetne, mintha visszatértünk volna a középkorba. 

S most a huszadik század igazán alaposan rájuk 
telepedett. Majdnem minden falu elszenvedett már 
bombatámadást: a vízimalmok lerombolva, a tisztásokat 
kráterek marják föl, az ősi fa vízvezeték forgácsokra törve, 
és a habarccsal összetartott kőhídból már csak néhány 
olyan kő maradt, aminek segítségével át lehetett jutni a 


rohanó folyón. A völgy gazdasági életére gyakorolt 
mindezen hatás, Jean-Pierre óvatos becslésével teljesen 
egyezett. Ez a ház egy hentes boltja volt, de a fából készült 
asztalon egyáltalán nem volt hús. Ez a gyomverte föld 
valaha zöldségeskert volt, de a tulajdonosa már elmenekült 
Pakisztánba. Volt egy gyümölcsöskert is, ahol a gyümölcsök 
a földön rohadtak, ahelyett, hogy a háztetőn száradtak 
volna, hogy elrakják a hosszú, hideg télre: az asszony és a 
gyerekek, akik azt a gyümölcsöst gondozták, meghaltak, a 
férj pedig gerilla volt. Az a vályog- és kőkupac valaha 
mecset volt, és a falubeliek elhatározták, hogy sosem építik 
újjá; mert valószínűleg ismét lebombáznák. Mindez a 
hiábavaló rombolás csupán azért volt, mert az olyan 
emberek, mint Masud, megpróbáltak ellenszegülni a 
történelem folyamatának, és lóvá tették az ártatlan 
parasztokat, hogy támogassák őket. Ha Masudot elsöpörjük 
az útból, mindennek vége. 

És ha Ellist eltávolítjuk, akkor Jean-Pierre foglalkozhat 
Masuddal. 

Azon tűnődött, amint délfelé Astana felé közeledtek, 
vajon nagyon nehéz lesz-e beledőfnie a tűt. Az ötlet, hogy 
egy beteget megöljön, olyan groteszk volt, s maga sem 
tudta, hogyan reagáljon. Természetesen látott már 
betegeket meghalni, de akkor sem tudta megmenteni őket, 
ha odavolt a sajnálattól. Ha Ellis tehetetlenül fekszik előtte, 
s az ő kezében ott a tű, vajon gyötri-e majd a kétség, mint 
Macbethet, vagy ingadozni fog, mint Raszkolnyikov a Bűn 
és bűnhődésben? 

Áthaladtak Sanganán, ahol csak temető volt és homokos 
part, aztán követték a folyókanyarulatnál az utat. Előttük 
termőföldek és fönn a hegyoldalon házak voltak. Egy-két 
perccel később egy tizenegy-tizenkét éves kisfiú jött feléjük 
a földeken át és nem a hegyen lévő falu felé vezette őket, 
hanem egy hatalmas ház irányába, ami a farmokon túl állt. 

Jean-Pierre-ben még nem támadtak föl a kétségek, nem 
is habozott, csak valami olyan ideges aggódást érzett, mint 
az, akinek egy óra múlva valamilyen fontos vizsgát kell 
letennie. 


Orvosi táskáját levette a lóról, a gyeplőt a fiúnak dobta 
és bement a farmépület udvarába. 

Több mint húsz gerilla kuporgott a földön és bámult a 
levegőbe, ősi türelemmel várakozva. Ahogy körülnézett, 
Jean-Pierre látta, Masud nincs ott, de két legközvetlenebb 
harcostársát észrevette. Ellis egy árnyékos sarokban 
feküdt egy pokrócon. 

Jean-Pierre , letérdelt mellé.  Ellisnek nyilvánvalóan 
fájdalmai voltak a golyótól. Hason feküdt. Arca megfeszült, 
csikorgatta a fogait. Bőre sápadtvolt, homloka verejtékes. 
Rekedten lélegzett. 

- Fáj, mi? - kérdezte Jean-Pierre angolul. 

- Kibaszottul, ez az igazság - szűrte Ellis a fogai közül a 
szót. 

Jean-Pierre lehúzta róla a takarót. A gerillák már 
levágták róla a ruhát és ideiglenes kötést tettek a sebre. 
Jean-Pierre ezt most leszedte. Azonnal látta, a sebesülés 
nem veszélyes. Ellis sok vért vesztett és az izomba 
fészkelődött golyó pokoli fájdalmat okozhatott, de nem ért 
csontot és elkerülte az ütőeret is - szóval a seb gyorsan be 
fog gyógyulni. 

Nem, nem fog - emlékeztette magát Jean-Pierre. 
Egyáltalán nem gyógyul be. 

- Először adok valami fájdalomcsillapítót - szólt. 

- Azt nagyon tudnám értékelni - mondta Ellis mohón. 

Jean-Pierre fölemelte a pokrócot. Ellisnek kereszt alakú, 
nagy seb volt a hátán. Jean-Pierre azon tűnődött, vajon hol 
kaphatta. 

Soha nem fogom megtudni, mondta magában. 

Kinyitotta az orvosi táskát. Most megölöm Ellist, 
gondolta. Még soha nem öltem meg senkit, mégcsak 
véletlenül sem. Milyen lehet gyilkosnak lenni? Az emberek 
nap mint nap megteszik ezt az egész világon: a férfiak 
megölik a feleségüket, a nők a gyerekeiket, orgyilkosok a 
politikusokat, a betörők a háztulajdonosokat, a hóhérok a 
gyilkosokat. Elővett egy hatalmas tűt és kezdte feltölteni 
digitoxinnal: ez a gyógyszer kis ampullákban van, így 
négyet is ki kellett nyitnia, hogy meglegyen a halálos dózis. 


Milyen lesz végignézni, ahogy Ellis meghal? A gyógyszer 
első hatásaként Ellis pulzusa erősen fölszökik. Ezt érezni 
fogja, izgatott, nyugtalan lesz tőle. Aztán a méreg 
megzavarja a szívritmust, rendezetlen lesz a szívverése, 
minden normális ütést egy kicsi fog követni. Ekkor már 
rettenetesen rosszul lesz. Végül a szívverések teljesen 
szabálytalanná válnak, a felső és alsó kamrák egymástól 
teljesen függetlenül működnek, és Ellis kínok között, 
rémületben fog meghalni. És mit fogok tenni, gondolta 
Jean-Pierre, ha fájdalmában üvöltve kéri, hogy én, az 
orvos, segítsek rajta? Hagyjam, hogy rájöjjön, a halálát 
akarom? Sejtessem vele; hogy megmérgeztem? Mondjak 
neki — nyugtató szavakat, legkellemesebb kórházi 
modoromban és próbáljam megkönnyíteni a halálát? Csak 
feküdj nyugodtan, ez csupán a fájdalomcsillapító normális 
mellékhatása, nemsokára minden rendben lesz. 

Az injekció készen volt. 

Meg tudom tenni, ébredt rá Jean-Pierre. Megölhetem. 
Csak épp azt nem tudom, mi lesz énvelem azután. 

Szabaddá tette Ellis karját és puszta megszokásból 
lemosta alkohollal. 

Ebben a pillanatban érkezett meg Masud. 

Jean-Pierre nem hallotta hogy közeledik, olyan volt, mint 
aki a semmiből bukkan elő. Jean-Pierre fölugrott. Masud a 
karjára tette a kezét. 

- . Megijesztettelek, Monsieur le docteur - mondta. 
Letérdelt Ellis feje mellé. - Megfontoltam az amerikai 
kormány ajánlatát - mondta Ellisnek franciául. 

Jean-Pierre is ott térdelt, és jobb kezében az injekciós 
tűvel megdermedt. Miféle ajánlat? Mi az ördögöt jelent ez ? 
Masud nyíltan beszélt, mintha Jean-Pierre is egyik bajtársa 
lenne - és bizonyos módon az is volt -, de Ellis... Ellis 
indítványozhatja, hogy beszéljenek négyszemközt. 

Ellis némi erőfeszítéssel félkönyökre emelkedett. Jean- 
Pierre visszatartotta a lélegzetét. De Ellis csak ennyit 
mondott: 

- Folytasd. 


Túl kimerült, gondolta Jean-Pierre és túl nagy fájdalmai 
vannak ahhoz, hogy az elővigyázatosságra gondoljon, de 
emellett neki sincs több oka gyanakodnia rá, mint 
Masudnak. 

- Rendben van - szólt Masud. - De még mindig azon 
töröm a fejem, hogy a rám eső feladatot hogyan 
teljesítsem. 

Hát persze! - gondolta Jean-Pierre. Az amerikaiak nem 
azért küldtek egy első osztályú CIA ügynököt, hogy az 
megtanítson néhány gerillát arra, hogyan kell hidakat és 
alagutakat robbantani. Ellis megállapodást kötni jött! 
Masud folytatta: 

- Ezt a tervet, hogy más zónabeli katonákat képezzünk 
ki, meg kell magyarázni a többi parancsnoknak. Ez nehéz 
lesz. Gyanakodni fognak - különösen, ha én teszem meg 
ezt az ajánlatot. Neked kellene ezt előterjeszteni és 
elmondani, kormányod mit ajánl cserébe. 

Jean-Pierre nagyon figyelt. Azt tervezik, hogy más 
zónabeli katonákat is kiképezzenek! Mi a fenére megy ki ez 
az egész? 

Ellis nehézkesen beszélt. 

- Boldogan megteszem. Csak hívd össze őket. 

- Igen - mosolygott Masud. - Konferenciát fogok 
összehívni az Ellenállás valamennyi vezetője számára az Ot 
Oroszlán Völgyébe, Darg faluba, nyolc nap múlva. Még ma 
futárokat küldök azzal az üzenettel: itt van az Egyesült 
Államok  — kormányának egy képviselője, hogy a 
fegyverutánpótlásáról tárgyaljon. 

Konferencia! Fegyverutánpótlás! A megállapodás kezdett 
világosan körvonalazódni Jean-Pierre előtt. De mit kezdjen ő 
ezzel? 

- El fognak jönni? - kérdezte Ellis. 

- Sokan - mondta Masud. - A nyugati sivatagokban lévő 
bajtársaink nem: túl messze vannak és nem ismernek 
bennünket. 

- És mi van azzal a kettővel, akit kiváltképpen akarunk, 
Kamillal és Azizival? 

- Isten kezében vagyunk - vont vállat Masud. 


Jean-Pierre , remegett az izgalomtól. Ez lesz a 
legjelentősebb esemény az Afgán Ellenállás történetében. 

Ellis a zsákjában kotorászott, ami a feje mellett volt a 
földön. 

- Talán segíthetek neked Kamilt és Azizit meggyőzni - 
mondta. Két kis csomagot húzott elő, s az egyiket 
kibontotta. Lapos, négyszögletes sárga fémdarab volt 
benne. - Arany - mondta Ellis. - Mindegyik körülbelül 
ötezer dollárt ér. 

Kész vagyon volt: ötezer dollár egy átlagos afgán több 
mint kétévi jövedelme volt. 

Masud kezébe vette az aranyat és méricskélte. 

- Mi ez? - kérdezte, a lapocska közepébe nyomott ábrára 
mutatva. 

- Az Egyesült Államok elnökének pecsétje - mondta 
Ellis. 

Okos, gondolta Jean-Pierre. Éppen ez az , amivel hatni 
lehet a törzsi vezetőkre, ugyanakkor ellenállhatatlanul 
kíváncsivá is teszi őket, hogy találkozhassanak Ellisszel. 

- Segít ez rábeszélni Kamilt és Azizit? - kérdezte Ellis. 

- Azt hiszem, eljönnek - bólintott Masud. 

Az életedre fogadhatsz, hogy eljönnek, gondolta Jean- 
Pierre. És hirtelen pontosan tudta, mit kell tennie. Masud, 
Kamil és Azizi, az Ellenállás három nagy vezére nyolc nap 
múlva együtt lesz Dargban. 

Meg kell mondania Anatolijnak. 

Akkor Anatolij valamennyiüket meg tudná ölni. 

Ez az, gondolta Jean-Pierre, ez az a perc, amire várok 
mióta csak a völgybe jöttem. Ott kapom el Masudot, ahol 
akarom, és még két másik lázadó vezért is. 

De hogyan értesítsem Anatolijt? 

Kell hogy legyen valamilyen módja. 

- Csúcstalálkozó - mondta Masud. Meglehetősen büszkén 
mosolygott. 

- Jó kezdet lesz ez az Ellenállás egységének 
megszületéséhez, igaz? 

Vagy az lesz - gondolta Jean-Pierre -, vagy a vég 
kezdete. A föld felé fordította az injekcióstűt, megnyomta 


és kiürítette. Figyelte, hogy a méreg hogyan szívódik be a 
poros talajba. Uj kezdet, vagy a vég kezdete. 


sk 


Jean-Pierre érzéstelenítőt adott Ellisnek, kiszedte a 
golyót, kitisztította a sebet, új kötést tett rá és 
antibiotikumot adott neki fertőzés ellen. Aztán két gerillával 
foglalkozott, akik . az  összetűzéskor — könnyebben 
megsérültek. Addigra elterjedt a hír a faluban, hogy itt az 
orvos, és egy kisebb csoport beteg gyűlt össze az udvaron. 
Jean-Pierre ellátott egy bronchitiszes csecsemőt, kezelt egy 
könnyebb fertőzést és egy mullahot, akinek bélférge volt. 
Aztán ebédelt. A délután közepe felé összepakolt, 
fölmászott Maggie-re és elindult hazafelé. 

Ellist otthagyta. Sokkal jobb neki, ha néhány napig ott 
marad - a seb gyorsabban gyógyul, ha nyugodtan fekszik. 
Most, szöges ellentétben a korábbiakkal, azért izgult, hogy 
Ellis jó egészségben maradjon, mert ha meghal, a 
konferencia elmarad. 

Míg az öreg lóval fölfelé poroszkált a völgyben, lázasan 
törte a fejét, hogyan léphetne kapcsolatba Anatolijjal. 
Persze egyszerűen meg is fordulhatna, és lefelé vehetné az 
útját a völgyben Rokha felé, és föladhatná magát az 
oroszoknak. Feltéve, hogy nem lőnék le, amint meglátják, 
pillanatokon belül Anatolij előtt állhatna. De akkor Jane 
tudná, hová ment és mit csinált, megmondaná Ellisnek, az 
pedig megváltoztatná a konferencia helyét és idejét. 

Valahogy levelet kell küldenie Anatolijnak. De ki viszi el? 

Menekültek állandóan vonultak át a völgyön, útban a 
hetven mérföldre lévő, az oroszok által elfoglalt város, 
Charikar, vagy a száz mérföldre lévő főváros, Kabul felé. 
Jöttek  Nurisztánból farmerek, akik vajat és sajtot 
szállítottak; voltak cserepeket és edényeket árusító 
vándorkereskedők; pásztorok, akik kisebb birkanyájakat 
tereltek a piacra; nomád családok, akik titokzatos 
ügyleteiket intézve vándoroltak.  Bármelyiküket meg 
lehetne vesztegetni, hogy vigyenek el egy levelet postára, 


vagy egyszerűen csak adják egy orosz katona kezébe. 
Kabul három, Charikar kétnapi járásra volt. Rokha, ahol 
orosz katonák voltak , de posta nem, mindössze egy nap 
távolságra feküdt. Jean-Pierre biztosra vette, találna 
valakit, aki teljesíti a megbízatást. Persze annak a veszélye 
is fönnállt, hogy a levelet kibontják, elolvassák, Jean- 
Pierre-t fölkutatják, megkínozzák és megölik. Erre a 
kockázatra fel kell készülnie. De volt még egy bökkenő. Ha 
az üzenetvivő megkapja a pénzt, vajon tényleg elviszi a 
levelet? Semmi sem akadályozhatja meg benne, hogy 
útközben "elveszítse". Jean-Pierre soha nem tudná meg, mi 
történt. Az egész dolog túlságosan is bizonytalan volt. 

Még mindig nem talált megoldást a problémára, amikor 
alkonyatkor elérte Bandát. Jane a boltos házának tetején, 
Chantallal a térdén élvezte az esti szellőt. Jean-Pierre intett 
nekik, majd bement a házba, orvosi táskáját a raktárszoba 
csempézett pultjára tette. Ekkor történt, hogy táskája 
kiürítése közben megpillantotta a diamorphine tablettákat, 
és rájött, ki az az egyetlen személy, akire rábízhatja 
Anatolij levelét. 

Keresett egy tollat a táskájában. Egy csomag vattának a 
papírjából letépett egy darabot - a völgyben nem volt 
papír. Franciául írt: 

"Anatolijnak, a KGB ezredesének." 

Eléggé melodramatikusnak hangzott, de nem tudta, 
hogyan kezdje el. Nem tudta Anatolij teljes nevét és nem 
tudta a címét sem. 

Folytatta: 

"Masud tanácskozásra hívta össze a lázadás vezéreit. 
Mához nyolc napra találkoznak, augusztus 27-én 
csütörtökön, Dargban, Bandától délre a következő faluban. 
Valószínűleg mind a mecsetben alszanak majd, és egész 
pénteken együtt maradnak, ami szent nap. A konferenciát 
azért hívták össze, hogy egy CIA ügynökkel tárgyaljanak, 
akit én Ellis Thalerként ismerek és aki egy hete érkezett a 
völgybe. 

Itt a mi nagy lehetőségünk!" 

Odaírta a dátumot és úgy írta alá, hogy "Simplex". 


Nem volt borítékja - még csak nem is látott egyet sem, 
mióta elhagyta Európát. Azon tűnődött, hogy volna a 
legjobb . lezárni a levelet. Ahogy körülnézett, a 
gyógyszeradagolásra szolgáló műanyag tartókra esett a 
tekintete. Öntapadós címkékkel együtt érkeztek, amiket 
Jean-Pierre sohasem használt, mert nem ismerte a perzsa 
írást. Összegöngyölte a levelet és berakta az egyik tartóba. 

Azon tűnődött, mit írjon rá. Előfordulhatott, hogy a 
csomag valami együgyű orosz katona kezébe kerül. Jean- 
Pierre elképzelt egy szemüveges, ideges tisztviselőt valami 
hideg irodában, vagy egy ostoba ökröt, aki éppen őrségen 
áll a szögesdrót kerítés előtt. Nem kétséges, a felelőség 
tologatása az orosz hadseregben is éppen olyan jól fejlett 
volt, mint a franciában, amikor Jean-Pierre katonai 
szolgálatát töltötte. Azon tűnődött, mit csináljon, hogy a 
küldemény elég fontosnak tűnjék és mindjárt egy 
magasabb rangú tisztnek nyújtsák át. Semmi értelme nem 
volt ráírni, hogy "fontos", vagy hogy "KGB" franciául, 
angolul vagy akár dari nyelven, mert a katona valószínűleg 
sem a latin, sem a perzsa betűket nem ismeri. Jean-Pierre 
meg nem ismerte a ciril betűket. Groteszk helyzet volt, 
hogy a háztetőn lévő nő, akinek lehetett hallani a hangját, 
amint éppen egy altatódalt énekelt, folyékonyan beszél 
oroszul, bármit az égvilágon le tudna írni, ha akarná. Végül 
azt írta, latin betűkkel, hogy "Anatolij - KGB", ráragasztotta 
a címkét a műanyag tokra, az egészet betette egy üres 
gyógyszeres dobozba, amin ez állt: "Méreg!", tizenöt 
nyelven és három nemzetközileg ismert jelzéssel. A dobozt 
átkötötte egy madzaggal. 

Sietve mindent visszarakott a táskába, pótolta az 
Astanában elhasznált gyógyszereket is. Elővett egy marék 
diamorphine tablettát és ingzsebébe tette. Végezetül a 
"Méreg!" feliratú dobozt egy kopott törülközőbe csavarta. 

Kilépett a házból. 

- Lemegyek a folyóhoz mosakodni - kiáltott föl Jane-nek. 

- Oké. 

Gyorsan ment át a falun, kurtán bólintva egy-két 
embernek, majd a földek felé vette útját. Most csupa 


optimizmus volt. Terve sok kockázattal járt, de ismét 
reménykedhetett a nagy győzelemben. Elhaladt egy 
lóhereföld mellett, ami a mullahé volt, majd lemászott a 
teraszokon. Úgy egy mérföldnyire a falutól, a hegy egyik 
sziklás magaslatán, magányos, lebombázott ház állt. Már 
sötét volt, mikor Jean-Pierre megpillantotta. Lassan 
közeledett felé, óvatosan lépkedve a hepehupás földön, 
bánva, amiért nem vitt magával lámpát. 

Megállt egy törmelékkupacnál, ami valaha a ház eleje 
volt. Arra gondolt, bemegy, de a szag és a sötétség 
elriasztotta. Kiáltott egyet: 

- Hé! 

Egy alaktalan forma emelkedett föl a földről, megijesztve 
őt. Káromkodva ugrott hátra. 

A malang fölállt. 

Jean-Pierre a bolond csontvázszerű arcát, csapzott 
szakállát bámulta. Higgadtságát visszanyerve dari nyelven 
szólt: 

- Az Úr legyen veled, szent ember. 

- Es veled is, doktor. 

- Hogy van a gyomrod? 

A férfi jelezte, hogy fáj: mint mindig, most is gyógyszert 
akart. Jean-Pierre adott neki egy diamorphine tablettát, de 
úgy, hogy az lássa a többit is, majd azokat visszaszórta a 
zsebébe. A malang bekapta a heroinját és azt mondta: 

- Még akarok. 

- Kaphatsz többet is - mondta Jean-Pierre. - Sokat. 

Az mohón bólintott. 

- El kell menned Charikarba és oda kell ezt adnod egy 
orosz katonának. - Jean-Pierre Charikar mellett döntött a 
plusz egy nap ellenére, mert Rokhától tartott, lévén az 
lázadó város, amit most ugyan ideiglenesen elfoglaltak az 
oroszok, de biztos, hogy nagy ott a zűrzavar és a csomag 
elveszhet; míg Charikar állandó jelleggel orosz terület volt. 
És a postahivatal helyett a katonát választotta, mert a 
malang valószínűleg nem képes bélyeget venni és postára 
adni valamit. 


Figyelmesen nézte a férfi mosdatlan arcát. Azon 
tűnődött, vajon a fickó felfogta-e ezeket az egyszerű 
utasításokat, de az orosz katona említésére kiült az arcára a 
rémület, s ez jelezte, hogy tökéletesen értett mindent. 

Namármost, van-e valami módja, hogy Jean-Pierre 
megbizonyosodjék róla, a malang valóban követte az 
utasításait? Ő is eldobhatja bárhol a csomagot, aztán 
visszajöhet, esküdözve, a feladatot teljesítette, mert ahhoz 
elég esze volt, hogy felfogja, ez ügyben hazudhat is. 

Jean-Pierre-nek támadt egy ötlete. 

- Es vegyél egy doboz orosz cigarettát - mondta. 

A malang kinyújtotta üres tenyerét. 

- Nincs pénz. 

Jean-Pierre tudta, hogy nincs pénze. Adott neki száz 
afgán pénzt. Ez meggyőzi majd, hogy tényleg elment-e 
Charikarba. Vajon ettől most rákényszerül, hogy elvigye a 
csomagot? 

Jean-Pierre így szólt: 

- Ha megteszed, annyi tablettát kapsz, amennyit csak 
akarsz. De ne csapj be - mert ha ezt teszed, úgyis 
megtudom, s soha többé nem kapsz gyógyszert és a 
gyomorfájásod egyre rosszabb és rosszabb lesz, aztán 
fölpuffadsz, aztán a beleid fölrobbannak, mint egy gránát 
és kínok közt fogsz meghalni. Érted? 

- Igen. 

Jean-Pierre rábámult a halvány fényben. A férfi szeme 
fehérje megcsillant. Rémültnek látszott. Jean-Pierre 
odaadta neki a többi tablettát. 

- Minden reggel vegyél be egyet, míg vissza nem érsz 
Bandába. 

A férfi élénken bólintott. 

- Most menj és meg ne próbálj becsapni. 

A férfi megfordult és szaladni kezdett a durva ösvényen 
furcsa, állatokra emlékeztető járásával. Míg figyelte, ahogy 
az egyre sűrűsödő sötétségben eltűnik, Jean-Pierre azt 
gondolta: ennek az országnak a jövője a te mocskos 
kezedben van, te szegény bolond ördög. Az Isten legyen 
veled. 


sk 


Egy hét múlva a malang még nem tért vissza. 

Szerdán, egy nappal a konferencia előtti napon Jean- 
Pierre már majdnem megháborodott. Minden órában azt 
mondta magának, hogy a következő órában biztos 
megérkezik. Valahányszor eltelt egy nap, arra gondolt, 
másnap bizonyára már itt lesz. 

A repülők ténykedése a völgy fölött sűrűsödött, mintha 
csak Jean-Pierre aggodalmait akarná még ez is fokozni. A 
gépek egész héten a fejük fölött bömböltek, és a falukat 
bombázták. Banda szerencsés volt: csak egy bomba ért itt 
földet, ez is csak Abdullah lóhere táblájában ütött egy nagy 
lyukat, de az állandó zaj és veszély mindenkit idegesített. A 
feszültség hatására Jean-Pierre klinikáján előre 
megjósolhatóan egy csomó beteg gyűlt össze, 
mindegyiknél a stressz tünetei mutatkoztak: vetélések, házi 
balesetek, megmagyarázhatatlan hányinger és fejfájás. 
Jean-Pierre legszívesebben a pszichiátriát javasolta volna. 
Itt azonban a mullahhoz küldte őket. Se a pszichiátria, se az 
iszlám nem sokat segíthetett, hiszen a gyerekek baja maga 
a háború volt. 

Automatikusan vizsgálta végig a délelőtti betegeket, 
néhány rutinkérdést tett föl dari nyelven, diagnózisát 
franciául közölte Jane-nel, sebeket kötözött, injekciókat 
adott, tablettákat és üveges gyógyszert osztogatott. A 
malangnak két napjába kerülhetett Charikarba érni. 
Tételezzük fel, hogy egy napjába került, amíg meg mert 
közelíteni egy orosz katonát és egy éjszakájába, hogy ezt 
kiheverte. Másnap reggel indulva, újabb két nap visszafelé. 
Tegnapelőtt kellett volna visszaérnie. Mi történt? Elvesztette 
a csomagot, és félelmében, rettegésében nem jött vissza? 
Bevette volna egyszerre az összes pirulát és beteg lett? 
Beleesett abba az átkozott folyóba és megfulladt? Vagy az 
oroszok céltáblának használták? 

Jean-Pierre a karórájára nézett. Tíz óra harminc volt. 
Most már bármelyik percben megérkezhet a malang, hozva 
az orosz cigarettát, bizonyítékul, hogy tényleg járt 


Charikarban. Jean-Pierre egy pillanatig azon gondolkodott, 
hogyan magyarázza meg Jane-nek a cigarettát, hiszen nem 
dohányzott. Aztán úgy döntött, hogy egy holdkóros tetteire 
nem szükséges magyarázatot keresni. 

Éppen egy szomszéd völgyből való kisfiút kötözött, aki a 
főzéshez készült tűznél megégette a kezét, amikor kintről 
sietős léptek és üdvözlések hallatszottak, tehát valaki 
érkezett. Jean-Pierre visszafojtotta izgalmát és tovább 
kötözte a fiú kezét. Amikor meghallotta Jane hangját, 
megfordult és mélységes csalódására nem a malangot 
pillantotta meg, hanem két idegent. 

Az első azt mondta: 

- Az Úr legyen veled, doktor. 

- És veled is - mondta Jean-Pierre. A hosszas 
üdvözléseket elkerülendő megkérdezte: - Mi a baj? 

- Szörnyű bombázás volt Skabunban. Sokan meghaltak 
és sok a sebesült. 

Jean-Pierre Jane-re nézett. Engedélye nélkül még mindig 
nem hagyhatta el Bandát, mert Jane attól félt, valahogy 
érintkezésbe lép az oroszokkal. De az is nyilvánvaló, ez alól 
a hívás alól nem húzhatta ki magát. 

- Menjek? - kérdezte tőle franciául. - Vagy mész te? - 
Valójában nem akart menni, mert ez minden bizonnyal azt 
jelentette, hogy egész éjszaka ott kell maradnia, és 
rendkívül szerette volna már látni a malangot. 

Jane habozott. Tudta, Jean-Pierre most arra gondol, 
hogyha ő megy, Chantalt is vinnie kell. Emellett tisztában 
volt vele, ő maga nem tudja ellátni a súlyos sérülteket. 

- Rajtad áll - mondta Jean-Pierre. 

- Te mész - mondta Jane. 

- Rendben. - Skabun néhány órányira volt. Ha gyorsan 
dolgozik, ha nincs túl sok sérült, alkonyatra visszatérhet, 
gondolta Jean-Pierre. 

- Megpróbálok még ma este visszajönni - mondta. 

Jane odament hozzá és arcon csókolta. 

- Köszönöm - mondta. 

A férfi gyorsan ellenőrizte táskáját: morfium a fájdalom 
ellen, penicillin a sebfertőzés ellen, tűk és sebészcérna, 


sok-sok kötszer. Fejére tett egy sapkát és a vállára terített 
egy takarót. 

- Nem viszem Maggie-t - mondta Jane-nek. - Skabun 
nincs messze és az út nagyon rossz. - Ujra megcsókolta 
Jane-t, aztán a két hírhozó felé fordult. - Mehetünk - 
mondta. 

Lementek a faluba, átgázoltak a folyón és fölmásztak a 
meredek túlsó parton. Jean-Pierre arra gondolt, hogy 
megcsókolta Jane-t. Ha sikerül a terve és az oroszok 
megölik Masudot, hogy fog reagálni? Tudni fogja, ő áll a 
dolog mögött. De abban biztos volt, nem fogja elárulni őt. 
És vajon továbbra is szeretni fogja? A férfi akarta őt. Mióta 
együtt voltak egyre ritkábban és ritkábban szenvedett attól 
a mélységes depressziótól, ami azelőtt rendszeresen 
megrohanta. Pusztán attól, hogy Jane szerette, úgy érezte, 
minden rendben van. És erre szüksége volt. Ugyanakkor 
sikerrel akarta teljesíteni küldetését. Arra gondolt: azt 
hiszem, sokkal jobban akarom a sikert, mint a boldogságot, 
és ezért kockáztatom, hogy Masud megölésének kedvéért 
elveszítem őt. 

A három férfi délnyugat felé tartott a sziklás ösvényen, 
fülükben visszhangzott a rohanó folyó dübörgése. Jean- 
Pierre megkérdezte: 

- Hány ember halt meg? 

- Sok - mondta az egyik küldönc. 

Jean-Pierre már hozzászokott az ilyesmihez. Türelmesen 
kérdezett tovább: 

- Öt? Tíz? Húsz? Negyven? 

- Száz. 

Jean-Pierre nem hitt neki: Skabunnak nem volt száz 
lakója. 

- Hány sebesült meg? 

- Kétszáz. 

Ez nevetséges volt. Hát nem érzi ez az ember, tűnődött 
Jean-Pierre. Vagy attól való félelmében túlzott, ha kis 
számokat mond, az orvos sarkon fordul és visszamegy? 
Vagy talán azért volt, mert a férfi tíznél tovább nem tudott 
számolni. 


- Milyen fajta sérülések? - kérdezte Jean-Pierre. 

- Golyók, vágások, vér. 

Ez sokkal inkább harcban szerzett  sérülésekre 
emlékeztetett. Bombázásnál agyrázkódás, égés, és a 
leomló épületek okozta zúzódások fordulnak elő. Ez az 
ember nyilvánvalóan igen rossz szemtanú. Semmi értelme 
sem volt tovább kérdezni. 

Bandától néhány mérföldnyire letértek a sziklás útról, és 
észak felé fordultak, egy Jean-Pierre számára eddig 
ismeretlen ösvényen. 

- Ez vezet Skabun felé? - kérdezte. 

- Igen. 

Nyilvánvalóan ez egy rövidebb út volt, amit ő még nem 
fedezett fel. De biztos a megfelelő irányba haladnak. 

Néhány pillanat múlva megláttak egy olyan kis 
kőkunyhót, ahol az utasok pihenni vagy éjszakázni szoktak. 
Jean-Pierre meglepetésére a két hírnök az ajtó nélküli 
bejárat felé vette útját. 

- Nincs időnk pihenni - mondta nekik ingerülten. - Beteg 
emberek várnak. 

Ekkor Anatolij lépett ki a kunyhóból. 

Jean-Pierre megdöbbent. Nem tudta, ujjongjon-e, amiért 
most beszámolhat Anatolijnak a konferenciáról, vagy 
rettegjen, nehogy az afgánok megöljék Anatolijt. 

- Ne aggódj - szólt Anatolij, olvasva arckifejezésében. - 
Ők az afgán hivatalos hadsereg katonái. Én küldtem őket 
érted. 

- Te jó ég! - Ez zseniális volt. Skabunban nem volt 
bombázás - ez egy csel volt, amit azért talált ki Anatolij, 
hogy Jean-Pierre-t idecsalja. - Holnap - mondta Jean-Pierre 
izgatottan -, holnap valami rendkívül fontos dolog történik! 

- Tudom, tudom - megkaptam az üzenetedet. Ezért 
vagyok itt. 

- Szóval elkapjátok Masudot...? 

Anatolij örömtelenül mosolygott, kimutatva dohányszínű 
fogait. 

- Elkapjuk Masudot. Nyugodj meg. 


Jean-Pierre észrevette, hogy úgy viselkedik, mint egy 
izgatott gyerek karácsonykor. Nagy erőfeszítéssel 
leküzdötte lelkesedését. 

- Amikor a malang nem ért vissza, arra gondoltam... 

- Tegnap érkezett Charikarba - mondta Anatolij. - Csak 
a jó Isten tudja, mi történt vele útközben. Miért nem 
használtad a rádiót? 

- OÖsszetört - mondta Jean-Pierre. Most nem akarta 
megmondani, mi a helyzet Jane-nel. - A malang mindent 
megtesz nekem, mert ellátom heroinnal, aminek már 
teljesen a rabja. 

Anatolij egy pillanatra keményen Jean-Pierre-re nézett, 
szemében mintha valami csodálatféle lett volna. 

- Örülök, hogy mellettem állsz - mondta. 

Jean-Pierre mosolygott. ; 

- Többet akarok tudni - mondta Anatolij. Átkarolta Jean- 
Pierre vállát és a kunyhóba vezette. Leültek a földre és 
Anatolij rágyújtott. 

- Hogyan értesültél erről a konferenciáról? - kezdte. 

Jean-Pierre beszélt neki Ellisről, a sebesüléséről, arról, mit 
beszélt Masud Ellisszel, míg Jean-Pierre az injekciót készült 
beadni, az aranylapokról, a kiképzési tervről és az ígért 
fegyverekről. 

- Ez fantasztikus - mondta Anatolij . - Most hol van 
Masud? 

- Nem tudom. De valószínűleg ma érkezik Dargba. 
Legkésőbb holnap. 

- Honnan tudod? 

- Ő hívta össze a találkozót - hogy maradhatna el éppen 
Ő? 

Anatolij bólintott. 

- Írd le nekem, hogy néz ki az a CIA ügynök. 

- Nos, öt láb tíz magas, úgy százötven font, szőke hajú, 
kék szemű, harmincnégy éves, de kicsit idősebbnek néz ki, 
egyetemet végzett. 

- Betáplálom a komputerbe - állt föl Anatolij. Kiment, 
Jean-Pierre követte. 


Anatolij egy kis rádióadóvevőt vett ki a zsebéből. Kihúzta 
az antennát, megnyomott egy gombot és oroszul motyogott 
bele valamit. Aztán visszafordult Jean-Pierre felé. 

- Barátom, sikeresen teljesítetted a küldetésed - 
mondta. 

Igaz, gondolta Jean-Pierre, sikerült. 

- Mikor fogtok rajtuk ütni? - kérdezte. 

- Holnap, természetesen. 

Holnap. Jean-Pierre vad örömet érzett. Holnap. 

A többiek fölnéztek. Követte a többiek tekintetét és egy 
leszálló helikoptert látott: Anatolij feltételezhetően ezt 
rendelte meg a rádión. Az orosz most már erre fordította 
figyelmét: a játszmának majdnem vége volt, ez volt az 
utolsó segítség, a bujkálás és álcázás helyére most már a 
merészség és a gyorsaság lép. A gép némi nehézséggel 
leszállt egy sima kis földdarabra, száz yarddal arrébb. 

Jean-Pierre a másik három emberrel a helikopterhez 
sétált. Azon tűnődött, hová menjen, ha elváltak. Semmi 
dolga nem volt Skabunban, de Bandába sem térhetett 
vissza azonnal, hiszen rögtön kiderülne, hogy semmiféle 
bombázásnak nem voltak áldozatai, akiket el kellett volna 
látnia. Elhatározta, legjobb, ha néhány órát üldögél a 
kőkunyhóban, aztán hazatér. 

Kezet akart rázni Anatolijjal. 


- Au revoir. 

Anatolij nem fogadta el a feléje nyújtott kezet. 
- Szállj be. 

- Tessék? 


- Szállj be a helikopterbe. 
- Miért? - képedt el Jean-Pierre. 


- Velünk jössz. 

- Hová? Bagramba? Orosz területre? 

- Igen. 

- De én nem...- Hagyd abba a handabandázást és figyelj 
- mondta Anatolij türelmesen. - Először is a munkát 


befejezted. Afganisztáni megbízatásodnak vége. Elérted a 
célod. Holnap elfogjuk Masudot. Hazamehetsz. Másodszor, 
te most kockáztatod a biztonságunkat. Tudod, mit 


szándékozunk tenni holnap. Így hát a titoktartás miatt nem 
maradhatsz lázadó területen. 

- Dehát senkinek sem mondanám el! 

- Tételezzük fel, hogy megkínoznak. Tételezzük fel, a 
szemed előtt kínozzák meg a feleségedet. Tételezzük fel, a 
kislányodat a feleséged szeme láttára tépnék darabokra. 

- De mi történik velük akkor, ha veled megyek? 

- Holnap, a támadás alatt, elfogjuk őket és elhozzuk 
hozzád. 

- Ezt nem hiszem. - Jean-Pierre tudta, Anatolijnak igaza 
van, de hogy ne térjen vissza Bandába, olyan váratlanul 
érte, hogy teljesen megzavarodott. Biztonságban lesz Jane 
és Chantal? Tényleg elhozzák őket az oroszok? Hozzájárul 
majd Anatolij, hogy mindhárman visszamenjenek Párizsba? 
És mikor indulhatnak? 

- Szállj be - ismételte Anatolij. 

A két afgán hírhozó közrevette Jean-Pierre-t, aki rájött, 
nincs más választása: ha nem hajlandó beszállni, azok 
fölkapják és egyszerűen berakják. 

Bemászott a helikopterbe. 

Anatolij és a két afgán beugrott mögötte és a gép 
elindult. Az ajtaját senki sem csukta be. 

Amint a helikopter fölemelkedett, Jean-Pierre most 
először megnézhette, milyen a magasból az Ot Oroszlán 
Völgye. A sötétbarna földön kanyarogva átvágó fehér folyó 
arra a régi, késvágta sebre emlékeztette, ami Alishan 
Gulnak, a bába bátyjának a homlokán húzódott. Látta 
Bandát és földjeinek sárga-zöld foltjait. Erősen figyelte a 
hegytetőt, ahol a barlangok voltak, de életnek semmi jelét 
sem vehette ki: a falusiak jól választották meg 
rejtekhelyüket. A helikopter magasabbra emelkedett és 
megfordult, így többé már nem láthatta Bandát. Nézte a 
többi vidéket. Egy évet töltöttem itt az életemből, gondolta, 
és többé nem látom. Felismerte Dargot, halálra ítélt 
mecsetjével. Ez a völgy volt az Ellenállás erődje, gondolta. 
Holnapra már csak egy sikertelen lázadás emlékhelye lesz. 
És mindez miattam. 


Hirtelen a helikopter irányt változtatott dél felé, átrepült 
a hegy fölött és másodperceken belül eltűnt a völgy a 
szeme elől. 


TIZENEGYEDIK FEJEZET 


Amikor Fara megtudta, hogy Jane és Jean-Pierre elmegy 
a következő konvojjal, egész nap sírt. Nagyon ragaszkodott 
Jane-hez és nagyon megszerette Chantalt. Jane ennek örült, 
de zavarban is volt: néha úgy tűnt, Fara jobban szereti őt, 
mint a saját anyját. Aztán úgy tűnt, Fara hozzászokott a 
gondolathoz, hogy Jane elmegy, és másnap már olyan volt, 
mint mindig: odaadó, de már nem összetört. 

Jane maga is izgatott volt a hazaút miatt. A Völgyből a 
Khiber Átjáróig százötven mérföld volt az út. lIdefelé 
tizennégy nap alatt tették meg. Fölhólyagosodott a lába, 
hasmenése volt és szenvedett az úttal járó elkerülhetetlen 
fájdalmaktól. Most ugyanezt a visszautat úgy kell 
megtennie, hogy még egy kéthónapos gyereket is cipel. 
Lesznek persze lovak is, de az út legnagyobb részén nem 
biztonságos a lovaglás, mivel a konvojok a legkeskenyebb 
és legmeredekebb hegyi ösvényeken utaztak, gyakran 
éjszaka. 

Amolyan kisebb függőágyfélét készített vászonból, amit a 
nyakába akaszthat és így viheti Chantalt. Jean-Pierre-nek 
kell cipelnie mindazt, amire napközben szükségük lehet, 
mivel - ahogy azt Jane idejövet tapasztalta -, a lovak és az 
emberek nem egyforma sebességgel haladnak, a lovak 
gyorsabban mennek fölfelé a hegyen, mint az emberek, de 
lassabban jönnek lefelé, Így az emberek hosszabb időn át 
nem férhetnek csomagjaikhoz. 

Délután azzal a problémával foglalatoskodott, hogy 
eldöntse, mit is vigyenek magukkal; ezzel töltötte az időt, 
míg Jean-Pierre Skabunban volt. Kell majd egy alapvető 
dolgokat tartalmazó orvosi táska, amiben antibiotikumok, 
sebkötöző és morfium is lesz, ezt majd Jean-Pierre 
összeállítja. Valami élelmiszert is kell vinniük. Idefelé jövet 
rengeteg magas energiatartalmú nyugati élelmiszerük volt, 
csokoládé, tasakos leves, és az utazók örök kedvence, a 
Kendal mentolos sütemény. Visszafelé csak az lesz, ami a 
völgyben föllelhető: rizs, szárított gyümölcs, sajt, kemény 


kenyér és az, amit útközben venni tudnak. Még az volt az 
szerencse, hogy Chantal tápláléka miatt nem kellett 
aggódniuk. 

Ugyanakkor más gondok voltak a csecsemővel. Az anyák 
errefelé nem használtak pelenkát, hanem a gyerek alsófelét 
fedetlenül hagyták és azt a törülközőt mosták, amin feküdt. 
Jane szerint ez sokkal egészségesebb volt, mint a nyugati 
módszer, csakhogy utazásra egyáltalán nem felelt meg. 
Jane három pelenkát készített  törülközőkből, és 
összeeszkábált egypár vízhatlan gumibugyi-félét Jean-Pierre 
gyógyszerszállírmányának műanyag csomagolásából. 
Minden este kimoshat egy pelenkát - persze hideg vízben-, 
és megpróbálja majd éjszaka megszárítani. Ha nem szárad 
meg, még mindig van egy tartalék, de ha mindegyik vizes, 
Chantal megfázik. Még soha egyetlen bébi sem halt meg 
pelenkától, mondogatta magában. Egészen bizonyos, a 
konvoj nem fog megállni azért, hogy a csecsemő aludjon, 
vagy megetessék vagy tisztába tegyék, így Chantalnak 
menetközben kell majd ennie és szundikálnia, és akkor lesz 
tisztába téve, amikor arra lehetőség nyílik. 

Bizonyos szempontból Jane valamivel szívósabb volt, 
mint egy évvel ezelőtt. Lábán a bőr megkeményedett, 
gyomra ellenállt a leggyakoribb itt található 
baktériumoknak. Lábai, amelyek olyannyira fájtak az 
idefelé vezető úton, már hozzászoktak, hogy mérföldeket 
kell gyalogolni. De terhessége óta hajlamos volt a 
hátfájásra, és aggódott amiatt, hogy egész napon át kell 
majd vinni a gyereket. Teste már teljesen kiheverte a 
szülést. Ugy érezte, már tudna szeretkezni, noha ezt nem 
mondta meg Jean-Pierre-nek - maga sem tudta; miért. 

Mikor megérkeztek, nagyon sok képet csinált Polaroid 
gépével. A fényképezőgépet itt fogja hagyni - olcsó holmi 
volt-, de persze a legtöbb fotót magával akarta vinni. 
Átnézte őket, azon tűnődve, melyiket dobja el. A falu 
legtöbb lakójáról volt felvétele. Itt voltak a gerillák, 
mulatságosan hősies pózba vágva magukat és igen harcias 
tekintettel néztek a kamerába: Mohammed és Alishan és 
Kahmir és Matullah. Itt voltak az asszonyok, az érzéki 


Zahara, a ráncos öreg Rabia, a sötétszemű Halima, 
valamennyien úgy vihogtak, mint az iskolás lányok. Itt 
voltak a gyerekek: Mohammed három lánya, a fia, Mousa; 
Zahara apróságai, két-, három-, négy- és ötévesek, és a 
mullah négy gyereke. Egyiket sem dobhatta el: mindet 
magával kell vinnie. 

Ruhákat pakolt egy táskába, míg Fara söpört, Chantal 
pedig a másik szobában aludt. Korán lejöttek a barlangból, 
hogy a munkát elvégezhessék. De nem sok csomagolnivaló 
volt: Chantal pelenkáin kívül egy-egy tiszta térdnadrág neki 
és  Jean-Pierre-nek és egy-egy pár tartalék zokni 
mindkettőjüknek. Egyiküknek sem lesz váltani való 
felsőruhája. Chantalnak semmilyen ruhája nincs - mindig 
egy kendőben volt, vagy meztelenül. Jane-nek és Jean- 
Pierre-nek egy nadrág, egy ing, egy sál, egy pattu-szerű 
takaró elég lesz az egész útra, és mindezt valószínűleg 
ünnepélyes keretek között elégetik majd egy peshavari 
szállodában annak örömére, hogy visszatértek a 
civilizációba. 

Ez a gondolat majd erőt ad neki az úthoz. Homályosan 
emlékezett arra, hogy a peshavari Deans Hotel primitív 
hely, de nem tudta már, mi baja volt vele. Lehetséges, hogy 
zajos volt a légkondicionáló? Jóságos ég, ott van 


zuhanyozó! 
- Civilizáció - mondta hangosan és Fara kérdőn nézett rá. 
Jane elmosolyodott és dari nyelven mondta: - Boldog 


vagyok, hogy visszamegyek a nagyvárosba. 

- Én szeretem a nagyvárost - mondta Fara. - Egyszer 
voltam Rokhában. - Tovább söpört. - A bátyám Jalalabadba 
ment - tette hozzá némi irigységgel. 

- Mikor jön vissza? - kérdezte, de Fara elhallgatott és 
zavart lett, és egy pillanat múlva Jane rájött, miért: az 
udvarról füttyszó és egy férfi léptei hallatszottak, aztán 
kopogtak az ajtón és Ellis Thaler hangja szólt: 

- Van itthon valaki? 

- Gyere be - szólt Jane. A férfi sántikálva bejött. Noha 
szerelmi szempontból már nem érdekelte a férfi, aggódott 


sérülése miatt. Astanában maradt felgyógyulni. Biztos ma 
jött vissza. 

- Hogy érzed magad? - kérdezte. 

- Hülyén - válaszolta az bánatos grimasszal. - 
Kellemetlen, ha az embert ilyen részén találják el. 

- Ha csupán kellemetlenséget érzel, akkor már biztos 
gyógyul. 

Ellis bólintott. 

- Itthon van a doktor? 

- , Skabunnba ment - mondta Jane. - Csúnya 
bombatámadás volt ott és elküldtek érte. Segíthetek 
valamit? 

- Csak meg akartam mondani neki, hogy vége a 
lábadozásomnak. 

- Ma este vagy holnap reggel visszaér. - Ellis külsejét 
tanulmányozta: szőke hajsörényével és göndör, aranyszínű 
szakállával olyan volt, akár egy oroszlán. - Miért nem vágod 
le a hajad? 

- A gerillák mondták, növesszem meg és ne 
borotválkozzak. 

- Mindig ezt mondják. Ennek az a célja, hogy a nyugatiak 
ne ríjanak ki annyira közülük. Esetedben ez pont az 
ellenkező hatást váltja ki. 

- Feltűnő vagyok én ebben az országban hajvágástól 
függetlenül is. 

- Ez igaz. - Jane-nek most tűnt csak fel, először vannak 
Ellisszel kettesben Jean-Pierre nélkül. Könnyedén siklottak 
át régi társalgási stílusukra. Nehéz volt már visszaidézni, 
hogy milyen rettenetesen dühös volt a férfira. 

Az kíváncsian nézte a csomagolást. 

- Mit jelent ez? 

- Hazautazunk. 

- Hogyan mentek? 

- A konvojjal, ahogy jöttünk. 

- Az oroszok az elmúlt néhány napban nagyon sok 
területet elfoglaltak - mondta. - Nem tudod? 

Jane-nek rossz előérzete támadt. 

- Hogy mit mondsz? 


- Az oroszok megindították a nyári offenzívát. Nagy 
területeken jutottak előre, olyanokon, ahol a konvojok 
rendszerint járnak. 

- Azt akarod mondani, hogy a pakisztáni út el van zárva? 

- A szokásos út igen. Innen nem juthatsz el a Khyber 
Átjáróig. De lehetnek más útvonalak. 

Jane látta, mint fakul meg az az álom, hogy hazatér. 

- Ezt senki sem mondta nekem! - szólt dühösen. 

- Azt hiszem, Jean-Pierre nem tudta. Én sokáig 
Masuddal voltam, úgyhogy teljesen frissek a híreim. 

- Igen - mondta Jane, rá sem nézve. Talán Jean-Pierre 
tényleg nem tudta. Vagy talán tudta, de nem mondta meg 
neki, mert ő maga semmiképpen sem akart visszamenni 
Európába. Bármelyik volt is az igaz, Jane nem volt hajlandó 
beletörődni a helyzetbe. Először is, bizonyosságot fog 
szerezni, Ellisnek igaza van-e. Aztán megpróbál megoldást 
találni a problémára. 

Jean-Pierre ládájához ment és kivette az Afganisztánt 
ábrázoló amerikai térképeket. Összegöngyölve, gumival 
leszorítva tárolta őket. Türelmetlenül tépte le a gumikat és 
a térképeket a földre dobta. Valahol mélyen a tudatában 
egy hang azt súgta: valószínűleg százmérföldes körzetben 
ez volt az egyetlen gumikötél. 

Nyugalom, mondta magában. 

Letérdelt a földre és szétszórta a térképeket. Nagyon sok 
darabból állt, így többet is össze kellet illesztenie, hogy 
teljes egészében lássa a völgytől a Khyber Átjáróig húzódó 
területet. 

Ellis átnézett a válla fölött. 

- Ezek jó térképek! - mondta. - Hol szerezted? 

- Jean-Pierre hozta Párizsból. 

- Jobbak, mint Masudéi. 

- Tudom. Mohammed mindig ezeket használja, amikor 
megtervezi a konvojok útvonalát. Rendben. Most mutasd 
meg, meddig jutottak az oroszok. 

Ellis letérdelt mellé a szőnyegre és ujjával húzott egy 
vonalat a térképen. 

Jane-ben ismét föltámadt a remény. 


- Nem úgy tűnik nekem, mintha a Khyber Átjárót 
elvágták volna - mondta. - Miért nem mehetünk erre ? - 
Ujját végighúzta egy képzeletbeli vonalon, az orosz fronttól 
valamivel északabbra. 

- Nem tudom, van-e ott út - mondta Ellis. - Elképzelhető, 
nem lehet arra átkelni - meg kellene kérdezned a gerillákat. 
A másik, hogy Masud információja legalább egy vagy 
kétnapos, és az oroszok azóta is törnek előre. Egy völgy 
vagy átjáró ma még nyitva áll, de holnapra már elzárják. 

- A fene egye meg! - Nem akarta, hogy legyőzzék. A 
térkép fölé hajolt és a határ környékét vizsgálgatta. - Nézd, 
a Khyber Átjáró nem az egyetlen út. 

- Egy folyóvölgy húzódik a határ mentén, az afgán 
oldalon hegyekkel. Lehetséges, hogy ezeket az utakat csak 
dél felől tudod megközelíteni - ez azt jelenti, az oroszok 
által elfoglalt területeken keresztül. 

.- Semmi értelme a találgatásnak - mondta Jane. 
Összerakta és felgöngyölte a térképeket. - Valakinek 
tudnia kell. 

- Szerintem is. 

Jane fölállt. 

- Kell hogy legyen egynél több út, ami kivezet ebből az 
istenverte országból - mondta. Hóna alá csapta a 
térképeket és kiment, otthagyva a szőnyegen térdeplő 
Ellist. 

Az asszonyok és gyerekek már visszatértek a 
barlangokból és ismét élet költözött a faluba. A 
vacsorafőzéshez rakott tüzek füstje szállt föl az udvarokból. 
A mecset előtt öt gyerek ült körbe, és egy "görögdinnye" 
nevű játékot játszottak, de hogy miért pont ez volt a játék 
neve, arra semmiféle magyarázat nem adódott. Egy 
történetet kellett elmesélni, amit a mesélő a vége előtt 
abbahagyott és a következő gyereknek kellett folytatnia. 
Jane kiszúrta Mousat, Mohammed fiát, aki a kör közepén 
ült, övében viselve azt a veszélyesnek tűnő kést, amit 
apjától kapott balesete után. Mousa mondta a történetet. 
Jane ezt hallotta: "...és a medve megpróbálta leharapni a 
fiú kezét, de az előhúzta kését..." 


Jane Mohammed háza felé tartott. Maga Mohammed 
valószínűleg nincs ott - már régóta nem látta őt - de együtt 
élt bátyjaival, ahogy az afgán nagycsaládoknál szokás, és 
kettő közülük gerilla volt - minden egészséges fiatalember 
az volt -, szóval ha ők otthon vannak, talán adhatnak neki 
valamilyen felvilágosítást. 

A ház előtt habozott. A szokás azt kívánta volna, hogy 
megáll az udvaron, és a vacsorát készítő asszonyokkal 
beszélget, majd a kölcsönös udvariaskodások után a 
legidősebb asszony bemegy a házba és megérdeklődi, hogy 
a férfiak kegyeskednek-e beszélni Jane-nel. Anyja hangja 
idéződött fel benne: "Ne feltűnősködj!" Jane hangosan 
mondta: "Menj a pokolba, Mama." Besétált, tudomást sem 
véve az udvaron lévő asszonyokról, és egyenesen az első 
szobába, a férfiak szalonjába masírozott. 

Három férfi volt ott: Kahmir Khan, Mohammed 
tizennyolc éves, jóképű, ritkás szakállú öccse; Matullah, a 
sógora, és maga Mohammed. Szokatlan volt, hogy ennyi 
gerilla itthon van. 

Mindannyian megdöbbenve néztek rá. 

- Az Úr legyen veled, Mohammed Khan - mondta Jane. 

Nem hagyva időt a válaszra, folytatta. - Mikor jöttél 
vissza? 

- Ma - válaszolta az automatikusan. 

Jane is lekuporodott, mint a többiek. Azok túlzottan 
elképedtek ahhoz, hogy bármit is mondjanak. Kiterítette 
térképeit a padlóra. A három férfi reflexszerűen hajolt a 
térképek fölé; már elfelejtették, hogy Jane megszegte az 
etikettet. 

- Nézzétek - mondta. - Az oroszok idáig törtek előre. Jól 
mondom? - Meghúzta a vonalat, amit Ellis mutatott neki. 

Mohammed egyetértőleg bólintott. 

- Szóval a konvoj szokásos útvonalát lezárták. 

Mohammed ismét bólintott. 

- Most melyik a legjobb út, hogy kijussunk innen? 

Kétkedve néztek és a fejüket rázták. Ez megszokott volt: 
ha valamilyen nehézséget kellett megbeszélni, először jól 
megrágták a dolgot. Jane szerint ez azért volt Így, mert 


helyismeretük volt az egyetlen dolog, amivel az olyan 
idegenek fölé tudtak kerekedni, mint ő. Jane általában 
nyugodt volt, de ma nem volt türelme. 

- Ez miért nem jó? - kérdezte parancsolóan, végighúzva 
ujját az orosz fronttal párhuzamos vonalon. 

- Túl közel van az oroszokhoz - szólt Mohammed. 

- Akkor itt. - Gondosan mutatta az utat, az ország 
határvonalát követve. 

- Nem - mondta a férfi újra. 

- Miért nem? 

- Itt - mutatott a férfi két völgy közötti magaslatra, ahol 
Jane energikusan húzta végig ujját a hegyvonulaton -, itt 
nincs nyereg. - A nyergen átjárót értett. 

Jane egy még északibb útvonalat mutatott. 

- Erre? 

- Még rosszabb. 

- Kell hogy legyen egy kivezető út! - kiáltotta Jane. Olyan 
érzése volt, mintha a többiek élveznék csalódottságát. 
Elhatározta, hogy valami enyhe gorombaságot mond nekik, 
hogy egy kicsit aktivizálja őket. 

- Olyan ez az ország, mint egy egyajtós ház, amit el lehet 
zárni a világ többi részétől, pusztán azért, mert nem 
juthatsz a Khyber Átjáróhoz? - Az egyajtós ház az 
árnyékszék finom megfogalmazása volt. 

- Természetesen nem - szólt Mohammed fojtottan. - 
Nyáron ott van a Vaj Ösvény. 

- Mutasd meg. 

Mohammed végighúzta ujját a teljes úton, ami a völgy 
déli részén kezdődött, áthaladt rengeteg magas hágón és 
kiszáradt folyón, aztán a Himalája felé fordult északra, 
végül áthaladt a határon a lakatlan Waikhan Folyosó 
bejárata mellett, majd elkanyarodott délkelet felé, a 
pakisztáni Chitral város irányába. 

- Így viszik a nurisztániak a vajat, a joghurtot és a sajtot 
a pakisztáni piacokra. - Mosolygott és megérintette kerek 
sapkáját. - Így szerezzük mi a fejfedőinket. - Jane-nek 
eszébe jutott, hogy Chitrali sapkának nevezik. 

- Jól van - mondta Jane. - Erre fogunk hazamenni. 


- Nem tudtok - rázta meg a fejét Mohammed. 

- És miért nem? 

Kahmir és Matullah tudálékosan mosolyogtak. Jane 
ügyet sem vetett rájuk. Egy pillanat múlva így szólt: 

- Az első probléma a magasság. Az út a hóhatár fölé 
megy. Ez azt jelenti, a hó soha nem olvad el, nincs folyóvíz 
még nyáron sem. Második a vidék. A hegyek nagyon 
meredekek, az ösvények keskenyek és alattomosak. Nehéz 
megtalálni az utat: még helyi vezetők is sokszor 
eltévednek. De mind közül a legnagyobb problémát az 
emberek jelentik. A területet Nurisztánnak hívják, de 
régebben Kafirisztánnak nevezték, mert hitetlenek lakták 
és bort ittak. Ma már igazhívők, de még mindig csalnak, 
lopnak és néha megölik az utazókat. Ez nem megfelelő út 
európaiak számára, nőknek meg egyenesen lehetetlen. 
Csak a legfiatalabb és legerősebb férfiak használhatják - és 
még így is sokat megölnek közülük. 

- Ezen az úton küldesz majd konvojokat? 

- Nem. Várunk, amíg a déli út újra megnyílik. 

Jane a férfi jóképű arcát tanulmányozta. Láthatta rajta, 
nem esett túlzásokba, a száraz tényeket közölte. Fölállt és 
kezdte összeszedni a térképeket. Keserűen csalódott. 
Hazatérését meghatározatlan időre el kellett halasztani. A 
völgybeli élet hirtelen elviselhetetlennek tűnt, és úgy 
érezte, mindjárt sírva fakad. 

Összehengergette a térképeket és udvariasságot 
erőltetett magára. 

- Sokáig távol voltál - mondta Mohammednek. 

- Faizabadba mentem. 

- Hosszú út. - Faizabad egy nagyváros volt a távoli 
északon. Az Ellenállás ott nagyon erős volt: a hadsereg 
föllázadt és az oroszok sosem tudták újra ellenőrzésük alá 
vonni a területet. - Nem vagy fáradt? 

Ez olyan formális kérdés volt, mint a "How do you do?" 
angolul és Mohammed is a formális választ adta: 

- Még életben vagyok! 

Jane hóna alá csapta a térképeket és kiment. 


Az udvaron az asszonyok félelemmel néztek rá, amint 
elhaladt — mellettük. Jane  odabólintott  Halimának, 
Mohammed sötétszemű feleségének, aki ezt ideges 
félmosollyal viszonozta. 

A gerillák mostanában nagyon sokat utaztak. 
Mohammed Faizabadban volt, Fara bátyja Jalalabadba 
ment... Jane-nek eszébe jutott, egyik betege egy Dashti- 
Rewatba való asszony említette, hogy férjét Kabul mellé, 
Pagmanba küldték. És Zahara sógorát, elhunyt férjének 
fivérét, Yussuf Gult Kabulon túlra, a Logar Völgybe küldték. 
Mind a négy hely a lázadók egy-egy erődítménye volt. 

Valami történik itt. 

Jane egy időre elfeledkezett csalódásáról és megpróbálta 
kitalálni, mi folyik itt. Masud az Ellenállás majdnem 
mindegyik vezéréhez üzenetet küldött. Véletlenül esett ez 
egybe azzal, hogy mindez nem sokkal Ellisnek a Völgybe 
érkezése után történt? Ha nem, mire készülhet Ellis? Talán 
az USA együtt akar működni Masuddal egy koncentrált 
támadás megszervezésében. Ha minden lázadó összefog, 
valóban elérhetnek valamit - ideiglenesen akár Kabult is 
bevehetik. 

Jane bement a házba és a ládába dobta a térképeket. 
Chantal még mindig aludt. Fara a vacsorát készítette: 
kenyeret, joghurtot és almát. Jane megkérdezte: 

- Miért ment a bátyád Jalalabadba? 

- Küldték - mondta Fara úgy, mintha ez lenne a 
legnyilvánvalóbb dolog. 

- Ki küldte? 

- Masud. 

- Miért? 

- Nem tudom. - Fara meglepetve nézett Jane-re, amiért 
az ilyet kérdez: hogyan lehet valaki olyan bolond, hogy azt 
gondolja, egy férfi közli a húgával utazása okát? 

- Van valami dolga ott, vagy üzenetet vitt, vagy mi? 

- Nem tudom -ismételte Fara. Kezdett izgatottnak 
látszani. 


- Ne is törődj vele - mosolyodott el Jane. A falu asszonyai 
közül Fara tudhatta a legkevésbé, mi történik. És ki az, aki a 
legvalószínűbb, hogy tudja? Természetesen Zahara. 

Jane felkapott egy törülközőt és a folyóhoz indult. 

Zahara már nem gyászolta a férjét, de már nem volt 
olyan lármás jókedvű, mint azelőtt. Jane azon tűnődött, 
mikor megy újra férjhez. Zahara és Ahmed volt az egyetlen 
olyan afgán pár, akik szerelmesek voltak egymásba, Jane 
több ilyennel nem találkozott. Ugyanakkor Zahara 
meglehetősen érzéki nő volt, aki aligha tud sokáig férfi 
nélkül élni. Ahmed öccse, Yussuf, az énekes, ugyanabban a 
házban lakott, ahol Zahara, és tizennyolc éves kora ellenére 
nőtlen volt: a falusi asszonyok azon spekuláltak, hogy 
Yussuf elvehetné Zaharát. 

A fivérek itt együtt éltek, a lánytestvérek mindig külön. 
A menyasszony a szokásokhoz híven a férjjel együtt a férj 
szüleinek a házában élt. Ez is az egyik módja volt annak, 
ahogy ennek az országnak a férfiai elnyomták az 
asszonyokat. 

Jane nagy léptekkel, gyorsan haladt a földeken át vezető 
ösvényen. Néhány férfi dolgozott az esti fényben. Az aratás 
a végéhez közeledett. Akárhogy is, nemsokára már késő 
lesz nekivágni a Vaj Ösvénynek. Mohammed megmondta, 
hogy az csak nyáron járható. 

Elérte az asszonyok fürdőhelyét. Nyolc-tíz asszony fürdött 
a folyóban és a folyóparti tócsákban. Zahara a folyó 
közepén volt, rengeteget pancsolt, mint máskor, de nem 
nevetett és nem tréfált. 

Jane ledobta a törülközőt és a folyóba gázolt. Elhatározta, 
nem olyan direkt módon esik Zaharának, mint Farának. 
Zaharát úgysem tudná lóvá tenni, de szerette volna azt a 
benyomást kelteni, mintha egyszerűen csak pletykálna, 
nem pedig kikérdezné őt. Nem ment azonnal Zaharához. 
Amikor a többi asszony kiment a vízből, egy-két perc múlva 
követte őket és csendben törölközött. Csak akkor kezdett 
beszélni, amikor Zahara és a többi asszony elindult vissza a 
falu felé. 

- Mikor ér vissza Yussuf? - kérdezte dari nyelven. 


- Ma vagy holnap. A Logar Völgybe ment. 

- Tudom. Egyedül ment? 

- Igen - de azt mondta, lehet, hogy hoz magával valakit. 

- Kit? 

- Talán egy feleséget - vont vállat Zahara. 

Jane figyelme egy pillanatra elterelődött. Zahara olyan 
hűvösen közömbös volt. Ez azt jelentette, aggódik: nem 
akarta, hogy Yussuf feleséget hozzon haza. Ugy tűnt, a 
falusi pletyka igaz lehet. Jane remélte. Zaharának férfi kell. 

- Nem hiszem, hogy feleségért ment - szólt Jane. 

- Miért? 

- Valami fontos dolog történik. Masud sok üzenetvivőt 
küldött szét. Nem mehettek mind feleségért. 

Zahara továbbra is közömbös próbált maradni, de Jane 
látta, örül. Vajon van-e valami jelentősége annak, tűnődött 
Jane, hogy Yussuf netán valakiért ment a Logar Völgybe? 

Már este volt, mire a faluba értek. A mecsetből mély, 
monoton ének hangzott: a világ legvérszomjasabb embere 
kísérteties hangon imádkozott. Ez Jane-t mindig Josefre, egy 
fiatal orosz katonára emlékeztette, aki Banda fölött a 
hegyekben túlélt egy  helikopter-katasztrófát. "Néhány 
asszony elhozta a boltos házához - ez télen volt, mielőtt 
még klinikát a barlangba költöztették volna -, Jean-Pierre és 
Jane ellátták a sebeit, miközben egy futárt menesztettek 
Masudhoz, hogy kérdezze meg, most mi a teendő. Jane egy 
este megtudta, mi Masud válasza, amikor Alishan Karim 
belépett a boltos házának első szobájába, ahol Josef feküdt 
bekötözve és puskacsövének torkolatát a fiú füléhez téve 
szétlőtte a fejét. Körülbelül a napnak ilyen órájában 
lehetett, és akkor is az imádkozó férfit lehetett hallani, míg 
Jane a vért mosta a falról és föllapátolta a fiú agyvelejét a 
padlóról. 

A nők megmászták a folyótól fölfelé vezető ösvény utolsó 
szakaszát is és megálltak egy kicsit a mecset előtt, hogy 
befejezzék a beszélgetést, mielőtt ki-ki hazatér otthonába. 
Jane bepillantott a mecsetbe. A férfiak térden állva 
imádkoztak,  Abdullahnak, a  mullahnak vezetésével. 
Fegyvereik, az ősrégi puskák és a modern golyószórók 


keveréke egy sarokban hevertek egy halomban. Az 
imádság éppen most fejeződött be. Ahogy a férfiak 
fölálltak, Jane egy csomó idegent vett észre közöttük. 
Zaharától kérdezte meg: 


- Kik ezek? 
- Turbánjaikról ítélve a Pich Völgyből és Jalalabadból 
jöhettek - válaszolta Zahara. -  Pastuk - rendes 


körülmények között z ellenségeink. Miért vannak itt? - Míg 
beszélt, egy nagyon magas, szemkötést viselő férfi 
emelkedett ki a tömegből. - Ez Jahan Kamil kell hogy 
legyen, Masud nagy ellensége! 

- De itt van Masud is és vele beszél - mondta Jane, majd 
angolul tette hozzá. - Ki hitte volna! 

- Ki gitte vóna! - próbálta utánozni Zahara. 

Férje halála óta ez volt Zahara első tréfája. Jó jel volt. 
Zahara kezdett magához térni. 

A férfiak elindultak kifelé, a nők meg mind hazasiettek, 
Jane kivételével. Úgy vélte, kezdi érteni már, mi történik; és 
meg akart bizonyosodni felőle. Mikor Mohammed kijött, 
odament hozzá és franciául szólította meg: 

- Elfelejtettem megkérdezni, sikerrel járt-e faizabadi 
utad. 

- Igen - válaszolta anélkül, hogy megállt volna; nem 
akarta, hogy akár a bajtársai, akár a pastuk lássák, amint 
egy asszony kérdésére válaszol. 

Jane sietve mellészegődött, ahogy a férfi hazafelé indult. 

- Szóval Faizabad parancsnoka itt van? 

- Igen. 

Jane jól sejtette: Masud valamennyi lázadó vezért 
idehívta. 

- Mit gondolsz te erről az ötletről? - kérdezte. Még 
mindig részletekre vadászott. 

Mohammed elgondolkodott, félredobván felsőbbségi 
érzését, mint mindig, ha kezdte érdekelni a társalgás. 

- Minden attól függ, mit csinál holnap Ellis - mondta. - 
Ha tud rájuk hatni és kivívja tiszteletüket, bele fognak 
menni a tervébe. 

- És szerinted jó a terve? 


- Az nyilvánvalóan jó lenne, ha az Ellenállás egyesülne 
és így fegyvereket kapna az Egyesült Államoktól. 

Szóval erről van szó! Amerikai fegyverek a lázadóknak, 
azzal a feltétellel, hogy együtt harcolnak az oroszok ellen, 
ahelyett, hogy idejük felét az egymás elleni csatározással 
töltik. 

Elérték Mohammed házát és Jane egy intéssel 
megfordult. Mellei feszültek: ideje Chantalt megetetni. Jobb 
mellét kicsit súlyosabbnak érezte, mert az előző etetést a 
ballal kezdte, és az elsőt Chantal mindig alaposan kiszívta. 

Jane hazaért és bement a hálószobába. Chantal egy 
összehajtogatott takarón feküdt meztelenül a bölcsőjében, 
ami tulajdonképpen egy félbevágott kartondoboz volt. Az 
afgán nyár melegében nem volt szüksége ruhákra. 
Éjszakánként egy lepedővel takarták be, ez volt minden. A 
lázadók és a háború, Ellis, Mohammed és Masud mind 
elhalványultak és háttérbe szorultak, amint Jane a 
gyermekére nézett. Mindig azt gondolta, a kisbabák 
csúnyák, de Chantal nagyon szépnek tűnt. Ahogy Jane 
figyelte, Chantal megmoccant, kinyitotta a száját és sírni 
kezdett. Jane jobb melléből válaszként azonnal csöpögni 
kezdett a tej és nedves foltot hagyott az ingén. 
Kigombolkozott és felkapta Chantalt. 

Jean-Pierre azt mondta, etetés előtt mindig le kell mosnia 
a mellét alkohollal, de soha nem tette, mert tudta, 
Chantalnak nem tetszene az íze. A szőnyegen ült, hátát a 
falnak támasztva, karjában ringatva Chantalt. A gyerek 
pufók karjaival hadonászott, ide-oda mozgatva a fejét; 
kétségbeesetten  keresgélvenyitott szájával. Jane a 
mellbimbójához igazította. A fogatlan ínyek keményen 
szorították és a gyerek vadul szopni kezdett. Az első és 
második szívásnál Jane megrándult. A harmadik már 
finomabb volt. Egy gömbölyű kis kéz fölnyúlt és 
megérintette Jane duzzadt mellének oldalát, és vakon, 
ügyetlen  — gyengédséggel próbálta nyomni. Jane 
megnyugodott. 

Gyermekét etetve rendkívül gyengédnek és védettnek 
érezte magát. És meglepetésére, a dolog erotikus is volt. 


Eleinte bűntudatot érzett emiatt; aztán úgy döntött, hogyha 
ez természetes, akkor nem lehet benne semmi rossz és 
átadta magát az élvezetnek. 

Nemsokára büszkén mutogathatja Chantalt, persze, ha 
valaha is visszatérnek Európába. Kétségtelenül Jean-Pierre 
anyja azt fogja mondani, hogy mindent rosszul csinál, saját 
anyja majd azt akarja, kereszteljék meg, de apja az 
alkoholos ködön át imádni fogja Chantalt, nővére pedig 
büszke és lelkes lesz. Ki van még? 

Jean-Pierre apja már nem él... 

Egy hang szólt be az udvarról: 

- Van itthon valaki? 

Ellis volt az. 

- Gyere be - mondta Jane. Nem érezte, hogy el kellene 
takarnia magát. Ellis nem afgán, és végül is valamikor a 
szeretője volt. 

A férfi bejött, látta, hogy Jane eteti a gyereket, és csak 
most kapcsolt. 

- Menjek ki? 

- Láttad már a mellbimbómat - rázta meg a fejét. - Nem 
hiszem - mondta a férfi. - Mintha megváltoztattad volna. 

Jane nevetett. 

- A terhességtől megnagyobbodnak. - Ellis valaha nős 
volt, ezt tudta, s van egy gyereke is, noha a férfi olyan 
benyomást keltett, mint aki azóta sem látta sem a 
gyereket, sem az anyját. Ez volt azon dolgok egyike, amiről 
sohasem beszélt sokat. - Nem emlékszel már rá abból az 
időből, amikor a feleséged terhes volt? 

- Elmulasztottam - mondta abban a kurta modorban, 
amit akkor használt, ha el akart valakit hallgattatni. - Nem 
voltam otthon. 

Jane túl nyugodt volt ahhoz, hogy hasonló modorban 
válaszoljon. Tény, hogy sajnálta a férfit. Egész élete egy 
zűrzavar volt, de ez nem egyedül az ő hibája; és már 
bizonyára megbűnhődött a bűneiért - és nem csupán Jane 
által. 

- Jean-Pierre nem jött vissza? - szólt Ellis. 


- Nem. - A szopás lassult, ahogy Jane melléből kifogyott 
a tej. Jane gyengéden kivette a mellbimbót Chantal szájából 
és vállára emelte a csecsemőt, keskeny hátát simogatva, 
hogy böfögjön. 

- Masud szeretné kölcsönkérni a térképeit - mondta 
Ellis. 

- Természetesen. Tudod, hol vannak. - Chantal hangosan 
böffentett. 

- Jó kislány vagy - mondta Jane. Bal melléhez tette a 
gyereket. A böfögés után újra éhesnek érezve magát, 
Chantal újra szopni kezdett. Valami arra indította Jane-t, 
hogy megkérdezze: 

- Miért nem látogatod meg a gyerekedet? 

A férfi kivette a térképeket a ládából, visszacsukta a 
fedelét és felegyenesedett. 

- Szoktam - mondta -, de nem gyakran. 

Jane megdöbbent. Majdnem hat hónapig éltem vele, 
gondolta, és sohasem ismertem igazán. 

- Fiú vagy lány? 

- Lány. 

- Ő most úgy... 

- Tizenhárom éves. 

- Te jó Isten. - Gyakorlatilag már felnőtt. Jane hirtelen 
rendkívül kíváncsi lett. Miért nem kérdezte soha ezekről a 
dolgokról? Talán nem is érdekelte, míg neki magának nem 
volt saját gyereke. 

- Hol él? 

A férfi habozott. 

- Ne mondd meg - szólt Jane. Olvasott a fejében. - Most 
valamit hazudni akartál. 

- Igazad van - mondta. - De megérted, miért kell ebben 
az ügyben hazudnom? 

Jane gondolkodott egy pillanatig. 

- Attól félsz, hogy az ellenségeid a gyereken keresztül 
fognak megtámadni? 

- Igen. 

- Ez elegendő indok. 


- Köszönöm. És ezeket is. - Intett egyet a térképekkel és 
kiment. 

Jane szerette volna, ha Jean-Pierre már visszaérne. 
Biztos volt benne, most semmi bajt nem csinálhat, de azért 
sokkal nyugodtabb volt, ha szemmel tarthatta. Az 
oroszokkal nem tudott kapcsolatba lépni, hiszen széttörte a 
rádióját. Az érintkezésnek más módja pedig nem volt 
Banda és az orosz terület között. Na persze Masud futárok 
útján küldhetett üzenetet, de Jean-Pierre-nek nem voltak 
futárjai, és ha mégis elküldene valakit, az egész falu tudna 
róla. Az egyetlen lehetséges megoldás, hogy elgyalogol 
egészen Rokháig, erre viszont nincs ideje. 

Az idegességen túl, utált egyedül aludni. Európában nem 
zavarta ez, de itt félt a brutális, kiszámíthatatlan 
törzsbéliektől, akik természetesnek tartották, hogy egy férfi 
veri a feleségét és hogy az anya pofozza a gyerekét. Es 
Jane a szemükben nem szokványos nő volt: felszabadult 
nézeteivel, nyílt tekintetével és ki-ha-én-nem 
magatartásával a tiltott szexuális gyönyörök szimbóluma 
volt. Nem követte a szexuális magatartás hagyományait, és 
az összes ilyen nő, akit eddig ismertek, az mind kurva volt. 

Ha Jean-Pierre itthon volt, Jane elalvás előtt mindig 
megérintette a férfit. Az összegömbölyödve aludt, háttal 
neki, és bár álmában sokat forgolódott, soha nem nyúlt 
Jane felé. Az egyetlen másik férfi, akivel sokáig osztotta 
meg ágyát Ellis, és ő pont az ellenkezője volt: egész éjjel 
fogta, ölelte és csókolta, néha félálomban, néha akkor is, 
amikor mélyen aludt. Álmában nyersen, kétszer vagy 
háromszor is akart szeretkezni vele; Jane kuncogott és 
megpróbálta irányítani őt, de néhány másodperc múlva a 
férfi legurult róla és horkolni kezdett, és reggel egyáltalán 
nem emlékezett rá, mit csinált. Mennyire különbözött Jean- 
Pierre-től. Ellis olyan ügyetlen szeretettel ért hozzá, mint 
ahogy egy gyerek játszott a kedvenc háziállatával; Jean- 
Pierre úgy érintette meg, ahogy egy hegedűművész kezelné 
a Stradivarit. Különböző módon szerették őt, de egyformán 
csapták be. 


Chantal gügyögött. Még ébren volt. Jane az ölébe 
fektette, úgy, hogy éppen szembe nézzenek egymással, és 
beszélni kezdett hozzá, részben érthetetlen szótagokat, 
részben értelmes szavakat mondva neki. Ez tetszett 
Chantalnak. Egy idő után Jane kifogyott a szóból és 
énekelni kezdett. Éppen a közepén tartott "A papa 
gőzmozdonnyal Londonba ment" című dalnak, amikor 
énekét odakintről egy hang félbeszakította. 

- Gyere be! - kiáltotta. Chantalhoz így szólt: - Állandóan 
látogatónk van, nem igaz? Olyan, mintha a Nemzeti 
Galériában laknánk, nem? - Összehúzta elöl az ingét, hogy 
elrejtse meztelenségét. 

Mohammed jött be és dari nyelven kérdezte: 

- Hol van Jean-Pierre? 

- Skabunba ment. Segíthetek valamit? 

- Mikor jön vissza? 

- Reggel, azt hiszem. Megmondod végre, mi a baj, vagy 
továbbra is úgy óhajtasz beszélni, mint egy kabuli rendőr? 

A férfi rávigyorgott. Amikor Jane tiszteletlenül beszélt 
vele, szexinek találta, pedig a nő nem ezt a hatást akarta 
kiváltani. Mohammed így szólt: 

- Alishan megérkezett Masuddal. Akar még tablettákat. 

- Á, igen. - Alishan Karim a mullah fivére volt és 
szívbeteg. Természetesen gerilla-tevékenységét nem volt 
hajlandó föladni, ezért Jean-Pierre trinitrint írt föl neki, hogy 
azonnal vegye be ütközet vagy bármi más megerőltetés 
előtt. - Adok neked néhány tablettát - mondta Jane. Fölállt 
és Mohammednek nyújtotta Chantalt. 

Mohammed automatikusan átvette a bébit, aztán 
igencsak zavarba jött. Jane rámosolygott és kiment az első 
szobába. A pult alatti polcon találta meg a tablettákat. 
Körülbelül százat öntött egy tartóba és visszament a 
nappaliba. Chantal bámult, Mohammedben gyönyörködött. 
Jane elvette a gyermeket és átadta a pirulákat. 

- Mondd meg Alishannak, pihenjen többet - szólt. 

Mohammed megrázta a fejét. 


- Tőlem nem fél - válaszolta. - Mondd meg neki te. - 
Jane nevetett. Egy afígántól ez a tréfa már majdnem 
feministának számított. 

- . Miért ment Jean-Pierre Skabunba? - kérdezte 
Mohammed. 

- Bombatámadás volt reggel. 

- Nem, nem volt. 

- De igen, vo... - Jane hirtelen elharapta a szót. 

Mohammed vállat vont. 

- Egész nap ott voltam Masuddal. Bizonyára tévedsz. 

Megpróbált uralkodni arcvonásain. 

- Igen. Biztosan félrehallottam. 

- Köszönöm a tablettákat. - A férfi távozott. 

Jane leroskadt egy székre. Nem bombázták Skabunt. 
Jean-Pierre-nek Anatolijjal volt találkozója. Nem értette, 
hogyan tudta ezt elintézni, de semmi kétsége sem volt 
felőle. 

Most mit tegyen? 

Ha Jean-Pierre-nek tudomása volt a holnapi gyülekezőről, 
megmondta az oroszoknak, és azok holnap támadhatnak... 

Egyetlen nap alatt eltörölhetik a föld színéről az afgán 
Ellenállás teljes vezérkarát. 

Ellishez kell mennie. 

Chantalt egy kendőbe burkolta - a levegő odakint már 
kicsit hűvösebb - és kiment a házból, a mecset felé tartva. 
A férfiak többségével együtt Ellis ott volt az udvaron és 
Masuddal, Mohammeddel és a bekötött szemű férfival Jean- 
Pierre térképeit bámulták. Néhány gerilla egy vízipipát 
adogatott körbe, mások ettek. Meglepetten bámultak, 
amint csípőjén a gyerekkel besétált. 

- Ellis - mondta. Az fölnézett. - Beszélnem kell veled. 
Kijönnél? 

A férfi fölállt, kisétáltak a boltív alatt és megálltak a 
mecset előtt. 

- Mi az? - kérdezte Ellis. 

- Tud Jean-Pierre erről a találkozóról, amit az Ellenállás 
vezéreinek szerveztél? 


- Igen - amikor először beszéltem erről Masuddal, éppen 
ott volt, és a puskagolyót szedte ki a seggemből. Miért? 

Jane szíve elfacsarodott. Utolsó reménye az volt, hogy 
Jean-Pierre nem tudhatott róla. Most nem volt választása. 
Körülnézett. Senki sem volt hallótávolságban; és amúgy is 
angolul beszéltek. 

- Valamit mondanom kell neked - szólt -, de azt akarom, 
ígérd meg, semmi bántódása nem esik majd. 

A férfi egy pillanatra rábámult. . 

- O, beszarok - mondta hevesen. - 0, bassza meg, ó, 
beszarok. Nekik dolgozik. Hát persze! Hogy nem jöttem 
rá? Párizsban csak ő vezethette a lakásomra azokat a 
kibaszottakat! Ő pofázott nekik a konvojokról, ezért 
vesztettek el olyan sokat! A szemét! - hirtelen abbahagyta 
és finomabban szólt. - Szörnyű lehetett neked. 

- Igen - mondta Jane. Arca ellenállhatatlanul eltorzult, 
könnyek tolultak a szemébe és sírni kezdett. Gyengének, 
hülyének érezte magát és szégyellte, hogy sír, de 
ugyanakkor azt is érezte, hatalmas tehertől szabadult meg. 

Ellis átölelte őt és Chantalt. 

- Ti szegények - mondta. 

- Igen - szipogta. - Szörnyű volt. 

- Mióta tudod? 

- Néhány hete. 

- Amikor hozzámentél, nem tudtad? 

- Nem. 

- Mindketten - mondta. - Mindketten ezt tettük veled. 

- Igen. 

- Rosszakkal akadtál össze. 

- Igen. 

Jane a férfi ingébe temette arcát és gátja veszetten sírni 
kezdett minden hazugság, minden árulás, minden 
elvesztegetett idő és elpocsékolt szerelem miatt. Chantal is 
sírt. Ellis szorosan magához ölelte és simogatta a haját, míg 
Jane már nem rázkódott és kezdett megnyugodni, aztán a 
lány beletörölte orrát ruhája ujjába. 

- Tudod, összetörtem a rádióját - mondta -, aztán azt 
gondoltam, most már nem tud érintkezésbe lépni velük; de 


ma elhívták Skabunba, hogy lássa el a bombatámadás 
sérültjeit, de Skabunban ma nem bombáztak... 

Mohammed jött ki a mecsetből. Ellis elengedte Jane-t és 
zavartnak látszott. 

- Mi történik? - kérdezte franciául Mohammedtől. 

- Egyetértenek - válaszolta. - Egyesek szerint ez jó terv 
és segíteni fog az oroszok legyőzésében. Mások azt 
kérdezik, miért tartják Masudot az egyetlen jó vezetőnek, 
és ki az az Ellis Thaler, hogy felülbírálja az afgán vezéreket? 
Vissza kell jönnöd és kell még beszélned velük. 

- Várj - szólt Ellis. -Új fejlemény van. 

Jane arra gondolt: ó, Istenem, Mohammed meg fog ölni 
valakit, ha ezt meghallja! 

- Valakinek eljárt a szája. 

- Hogy érted ezt? - kérdezte Mohammed veszedelmesen. 

Ellis habozott, mint aki vonakodik kiborítani a bilit, aztán 
úgy döntött, nincs más lehetősége. 

- Az oroszok tudhatnak a tanácskozásról... 

- Ki? - követelte Mohammed: - Ki az áruló? 

- Lehetséges, hogy a doktor, de... 

Mohammed Jane-re támadt. 

- Mióta tudod ezt? 

- Vagy udvariasan beszélsz velem, vagy sehogy - ugrott 
hátra Jane. 

- Nyugalom - szólt Elllis. 

Jane elhatározta, nem hagyja, hogy Mohammed továbbra 
is ilyen vádló hangon beszéljen vele. j 

- Figyelmeztettelek, nem? - kérdezte. - En mondtam, 
változtasd meg a konvoj útját. En mentettem meg az 
átkozott életeteket, úgyhogy énrám ne mutogass ujjal. 

Mohammed dühe elpárolgott és kissé zavarodottnak tűnt. 

Ellis szólalt meg. 

- Szóval ezért változott meg az útvonal. -Csodálattal 
nézett Jane-re. 

- Hol van most? - kérdezte Mohammed. 

- Semmi biztosat nem tudunk - válaszolta Ellis. 

- Ha visszajön, meg kell ölni. 

- Ne! - mondta Jane. 


Ellis nyugtatólag tette Jane vállára a kezét és így szólt 
Mohammedhez: 

- Megölnél egy embert, aki annyi bajtársad életét 
mentette meg? 

- Szembe kell néznie az igazsággal - ragaszkodott hozzá 
Mohammed. 

Mohammed arról beszélt, "ha" visszajön, és Jane rájött, 
hogy ő maga mindeddig azt feltételezte, visszatér. Csak 
nem hagyja cserben őt és a gyereküket? 

- Ha áruló, és sikerült neki kapcsolatba lépnie az 
oroszokkal, akkor nyilván elmondta nekik a holnapi 
találkozót. Az oroszok bizonyára támadást indítanak és 
megpróbálják elfogni Masudot - mondta Ellis. 

- Ez nagy baj - mondta Mohammed. - Masudnak azonnal 
el kell mennie. A konferenciát le kell fújni. 

- Nem biztos az - mondta Ellis. - Gondolkozzunk. Ezt még 
az előnyünkre is fordíthatjuk. 

- Hogyan? 

Ellis azt mondta: 

- Tény, hogy mennél többet gondolkodom rajta, annál 
jobban tetszik az ötlet. Megeshet, az a lehető legjobb dolog, 
ami csak történhet... 


TIZENKETTEDIK FEJEZET 


Másnap hajnalban kiürítették Dargot. Masud emberei 
házról házra jártak, tapintatosan felébresztették a lakókat, 
megmondták nekik, hogy a falut aznap orosz támadás éri, s 
ezért el kell menniük Bandába, s hogy vigyék magukkal 
legértékesebb holmijukat.  Napkeltére egy rongyos 
krokodilra emlékeztető menet verődött össze asszonyokból, 
gyerekekből, öregekből és állatokból, amelyik a faluból 
kivezető koszos úton kanyargott a folyó mentén. 

Darg ránézésre különbözött Bandától. Bandában a házak 
a síkság keleti oldalán tömörültek, ahol a völgy 
elkeskenyedett és a talaj sziklás volt. Dargban az összes 
ház egy vékony kiszögellésen volt összezsúfolva, a szikla 
lábánál a folyóparton. Épp a mecset előtt volt egy híd, a 
földek pedig a folyó túlpartján terültek el. 

Pompás hely volt a rajtaütéshez. 

Masud kimódolta a tervet éjszaka, s most Mohammed és 
Alishan hozzáláttak a rendezkedéshez. Nyugodt 
hozzáértéssel mozogtak, a magas, jóképű és kecses 
Mohammed, az alacsony és gonosz tekintetű Alishan; 
mindketten halk hangon adva ki az utasításokat, vezérük 
csendes stílusát utánozva. 

Ellis azon tűnődött, miközben lerakta holmiját, hogy 
vajon jönnek-e az oroszok. Jean-Pierre nem került elő, így 
bizonyosnak látszott, sikerült feletteseivel kapcsolatba 
lépni, és az majdnem elképzelhetetlennek tűnt, hogy 
ellenálljanak egy olyan kísértésnek, hogy elfoghatják vagy 
megölhetik Masudot. 

De minden a körülményektől függött. Ha nem jönnek, 
Ellist hülyének fogják nézni, amiért Masud miatta dolgozott 
ki egy csapdát a föl sem bukkanó áldozat számára. A 
gerillák pedig nem fognak egyezséget kötni egy bolonddal. 
De ha jönnek az oroszok, gondolta Ellis, és a rajtaütés 
sikerül, az én presztízsem, Masudé is olyan ugrásszerűen 
megnő, hogy az már bőven elegendő lesz az egyezség 
nyélbe ütéséhez. 


Megpróbált nem gondolni Jane-re. Amikor átölelte őt s a 
gyermekét, és Jane könnyeivel áztatta az ingét, iránta 
érzett szenvedélye újonnan fellángolt. Olyan volt, mintha 
olajat öntöttek volna a tűzre. Legszívesebben örökké ott 
álldogált volna, miközben a lány keskeny válla reszketett a 
karja alatt és fejét a mellére hajtotta. Szegény Jane. Ő 
becsületes volt, a hozzá tartozó férfiak meg olyan álnokok. 

Behúzta a gyújtózsinórt a folyóba és végét az ő állásánál 
húzta ki, ami egy folyóparti kis faházikóban volt, úgy 
kétszáz yardnyira a mecsettől fölfelé. Ráillesztette a 
robbanófejet a zsinórra, aztán a szerelést egy egyszerű; 
hadseregben használt gyűrű felrakásával fejezte be. 

Ellis helyeselte Masud tervét. Ellis egy évig tanított Fort 
Braggben csapda- és ellencsapda-állítást két ázsiai útja 
között, és Masud tervére a maximum tíz pontból kilencet 
adott volna. Az elvesztett egy pontot annak köszönhette, 
hogy Masudnak nem sikerült csapatai számára menekülési 
útvonalat kiépíteni arra az esetre, ha a harc ellenük 
fordulna. Természetesen Masud ezt nem fogná föl hibának. 

Kilenc órára minden készen volt és a gerillák reggelit 
készítettek. Ez is része volt a csapdának: valamennyien 
percek, ha ugyan nem másodpercek alatt kijelölt helyükre 
juthattak, és így a levegőből a falu még sokkal 
természetesebbnek látszott. Úgy tűnhet, mintha a falusiak 
a helikopterek elől rohannának menedéket keresni, 
odahagyván edényeiket, szőnyegeiket, tűzrakásaikat; így az 
orosz erők parancsnokának semmi oka sem lesz csapdára 
gyanakodni. 

Ellis evett egy kis kenyeret és több pohár zöld teát ivott, 
aztán letelepedett és várt, miközben a nap egyre 
magasabbra emelkedett a völgy fölé. Felidézte az Ázsiában 
átélt hasonló alkalmakat. Azokban a napokban gyakorta 
volt emelkedett hangulatban marijuánától vagy kokaintól, 
és így nemigen zavarta a várakozás, sőt élvezte is. 
Mulatságos, gondolta, hogy a háború után mennyire 
elvesztette a drogok iránti érdeklődését. 

Ellis a támadást erre a délutánra vagy másnap hajnalra 
várta. Ha ő lenne az orosz parancsnok, figyelembe venné, 


hogy a lázadó vezérek tegnap gyűltek össze és holnap már 
el is mennek, ezért nem támadna korán annak érdekében, 
hogy minden későnjövőt el tudjon kapni; de nem is 
támadna túl későn, nehogy elszalassza azokat, akik már 
korábban eltávoztak. 

A délelőtt közepén megérkeztek a nehéz fegyverek is, 
egypár 12,7 milliméteres Dashoka típusú légvédelmi 
gépfegyver, mindegyiket kétkerekes talapzaton húzta az út 
mentén egy-egy gerilla. Egy szamár követte őket, 
megpakolva kínai acélmagvas lőszerekkel. 

Masud kijelentette, hogy az egyik fegyvert Yussuf, az 
énekes kezeli, aki a falusi pletykák szerint valószínűleg 
feleségül veszi Jane barátnőjét, Zaharát; a másikat egy 
Abdur nevű gerilla, aki a Pich Völgyből érkezett és akit Ellis 
nem ismert. Azt beszélték, hogy Yussuf már három 
helikoptert lelőtt Kalasnyikovjával. Ellis elég szkeptikusan 
fogadta ezt: ő maga is volt helikopterpilóta Ázsiában, és 
tudta, hogy szinte lehetetlenség lelőni a gépet egy 
puskával. Yussuf vigyorogva elmagyarázta a trükköt: a 
célpont fölé kell kerülni és lefelé kell tüzelni rá egy 
hegyoldalból; ezt a taktikát a vidék különbözősége miatt 
Vietnamban nem lehetett alkalmazni. 

Noha ma jóval nagyobb fegyvere volt Yussufnak, 
ugyanezzel a technikával kívánt élni. A fegyvereket 
leemelték a talapzatról, s mindegyiket két férfi cipelte föl a 
falu fölé tornyosuló meredek sziklaoldalba. A talapzatokat 
és a muníciót utánuk vitték. 

Ellis lentről figyelte, ahogy újból összeállítják a 
fegyverzetet. A sziklatetőn volt egy tíz-tizenöt láb széles 
padka, fölötte enyhébb lejtővel folytatódott a hegyoldal. A 
gerillák a puskákat ezen a padkán állították föl, tíz yardnyi 
távolságra egymástól, majd álcázták őket. A 
helikopterpilóták persze hamar rá fognak jönni, hol vannak 
a gépfegyverek, de nagyon nehéz lesz eltalálni őket ebben 
a pozícióban. 

Amikor ezzel elkészültek; Ellis újra elfoglalta saját helyét 
a folyóparti kis faházban. Gondolatai újra visszatértek a 
hatvanas évekhez. 


Iskolás fiúként kezdte az évtizedet és katonaként fejezte 
be. 1967-ben ment Berkeley-be azzal a meggyőződéssel, 
hogy tudja, mit tartogat számára a jövő: televíziós 
dokumentumfilmek producere akart lenni, és bár éles eszű 
és kreatív volt - és Kalifornia az a hely, ahol mindenki az 
lehet, ami csak akar, ha keményen dolgozik - egyszerűen 
nem látja az okát, hogy miért nem érte el célját. Aztán 
teljesen hatalmába kerítette a béke és a virágmozgalom, a 
háborúellenes és a szeretet melletti tüntetések, a Doors 
együttes, a szakadt seggű, bőszárú farmerok és az LSD; és 
még egyszer újra úgy érezte, tudja, mit hoz a jövő: meg 
akarta változtatni a világot. Ez az álom is rövid életű volt, 
és hamarosan ismét magával ragadta valami, ezúttal a 
hadsereg lélek nélküli brutalitása és Vietnam kábítószeres 
rémülete. Amikor így visszatekintett, mindig azt látta, hogy 
éppen akkor érezte magát a legmagabiztosabbnak és 
megállapodottnak, amikor az élet hirtelen nagy 
változásokkal lepte meg. 

Délben nem ebédeltek. Valószínűleg azért, mert a 
gerillák-nak nem volt élelmiszerük. Ellis úgy érezte, nehéz 
hozzászokni ahhoz a meglehetősen egyszerű eszméhez, 
hogy amikor nincs étel, senki sem ebédel. Ugy gondolta, 
valószínűleg ezért van az, hogy majdnem minden gerilla 
erős dohányos: a dohány elveszi az étvágyat. 

Még árnyékban is forróság volt. A kis faház ajtajában 
üldögélt, megpróbálta érzékelni az alig rezzenő fuvallatot. 
Látta a földeket, a folyót ívelt kőhídjával, a falut a mecsettel 
és a fölémagasodó sziklával. A legtöbb gerilla a helyén volt, 
ami nemcsak a nap ellen védte őket, hanem egyúttal 
fedezéket is nyújtott. Többségük a szikla közelében lévő 
házakban volt, ahol a helikopterek nehezen tudják 
legéppuskázni őket; de nyilvánvalóan többen tartózkodtak 
sokkal sebezhetőbb, előtérben lévő helyen, a folyóhoz 
közelebb eső részen. 

A mecset durva kőhomlokzatát háróm boltíves bejárat 
törte meg, és minden boltív alatt egy-egy gerilla ült 
törökülésben. Ellist a bódék előtt ülő őrökre emlékeztették. 
Ellis mindhármukat ismerte: a legtávolabbi ív alatt 


Mohammed ült; a középsőnél ritkás szakállú fivére, Kahmir; 
a legközelebbi boltív alatt pedig Ali Ghanim, a tizennégy 
gyerekes csúnya púpos kis ember, aki Ellisszel együtt 
sebesült meg lent a síkságon. Mindegyiknek egy 
Kalasnyikov feküdt keresztben a térdén és cigaretta lógott a 
szájában. Ellis azon tűnődött, hogy melyikük lesz életben 
holnap. 

Az egyetemen az első esszét arról Írta, hogy 
Shakespeare-nél hogyan jelenik meg a csata előtti 
várakozás. Két ütközet előtti beszédet hasonlított össze: az 
V. Hernrik-ből azt az ihletett szózatot, amit a király mond: "A 
résre újra, még egyszer, barátaim, vagy halottaink zárják a 
falat."; és a IV. Henrik-ből Falstaff cinikus monológját a 
becsületről: "Lehet-e becsülettel pótolni egy féllábat? Nem. 
Vagy egy félkart? Nem. Vagy enyhíteni egy seb fájdalmát? 
Nem. Akkor hát a becsület nem ért a sebészethez? Nem..... 
És kié a becsület? Aki szerdán meghalt." A tizenkilenc éves 
Ellis ötöst kapott erre a dolgozatra - az elsőt és az utolsót, 
mert ettől kezdve mindenkit arról győzködött, hogy 
Shakespeare és valójában az egész angol kurzus 
"lényegtelen". 

Ábrándozását kiáltozások szakították félbe. Nem értette 
ezeket a dari szavakat, de nem is volt rá szüksége: a 
sürgető hangsúlyból tudta, hogy a környező hegyoldalakra 
küldött őrszemek kiszúrták a közeledő helikoptereket, s jelt 
adtak a sziklatetőn lévő Yussufnak. Izgatott mozgolódás 
támadt a napsütötte faluban, ahogy a gerillák 
elhelyezkedtek  posztjaikon, még jobban fedezékbe 
vonultak, ellenőrizték fegyvereiket és friss cigarettára 
gyújtottak. A boltív alatt ülő három férfi beljebb húzódott az 
árnyékba. Most fölülről a falu teljesen kihaltnak látszott, 
mint ahogy normális körülmények között az is volt a nap e 
legforróbb szakában, amikor a legtöbb ember pihent. 

Ellis erősen fülelt és meghallotta a közeledő helikopterek 
légcsavarjainak fenyegető berregését. Izzadt: ez az 
idegesség. Így érezhettek a ferdeszeműek is, a csöpögő 
dzsungelben rejtőzködve, amikor meghallották, hogy az 


esőfelhőkön keresztül az én lövésre kész helikopterem 
közeledik feléjük. Most megeheted, amit főztél, bébi. 

Kibiztosította fegyverét. 

A helikopterek már közelebb dübörögtek, de még mindig 
nem lehetett látni őket. Az járt az eszében, hányan 
lehetnek: a zajból nem tudta megállapítani. A szeme 
sarkából látott valamit, megfordult, és észrevette, hogy egy 
gerilla vízbe vetette magát a folyó túlpartján és feléje 
úszott. Amikor a férfi Ellis mellet kiemelkedett a vízből, azt 
láthatta, hogy nem más, mint az öreg sebhelyes Shahazai 
Gul, a bába testvére: Shahazai specialitása az akna volt. 
Elrohant Ellis mellett és egy házban keresett fedezéket. 

Néhány percig a falu csendes volt és semmi mást nem 
lehetett hallani, mint a légcsavarok lélegzetelállító 
berregését, és Ellis arra gondolt: Jézusom, hány ilyen 
istenverte vacakot küldhettek? - és aztán feltűnt a szikla 
fölötti láthatáron az első. Nagyon gyorsan repült, és lefelé 
szállt a falu irányába. Tétovázott egy kissé a híd fölött, 
akár egy óriás kolibri. 

Egy Mi-24-es volt, amit nyugaton csak "Hind"-nek 
neveznek, az oroszok púposnak hívják a testes iker 
turbómotor miatt, ami az utaskabin fölött emelkedik ki. A 
géppuskás alacsonyan az orrban ül, a pilóta mögötte és 
egyben fölötte, akárcsak a gyerekek, akik egymás vállán 
ülve játszanak, a fedélzet ablakai pedig olyanok, mint egy 
óriás rovar megsokszorozódott szemei. A helikopternek 
háromkerekű futóműve van, kis rövid, tömör szárnyai, a 
szárny alá függesztett rakétákkal. 

Hogy a pokolba tud néhány rongyos, törzsi viszonyok 
között élő férfi ilyen fegyverek ellen harcolni? 

További öt Hind követte az elsőt gyors egymásutánban. 
Átrepültek a falu és a környező földek fölött, Ellis 
feltételezése szerint az ellenség pozícióit szándékoztak 
felderíteni. Ez csupán rutin elővigyázatosság volt - az 
oroszoknak semmi okuk sem volt kemény ellenállásra 
számítani, miután azt hitték, támadásuk meglepetés lesz. 

Egy újabb típusú helikopter jelent meg, és Ellis 
felismerte a Mi-8-at, amit "Hip"7-ként, azaz csípőként 


ismernek. Nagyobb, mint a Hind, de kevésbé félelmetes, 
húsz-harminc ember is elfér a fedélzetén; elsősorban 
csapatszállításra szolgált, nem támadásra. Az első 
tétovázott kicsit a falu fölött, aztán hirtelen oldalirányba 
fordult és leszállt egy árpaföldön. Öt másik követte még. 
Ez százötven ember, gondolta Ellis. Ahogy az öt Hip földet 
ért, a csapatok kiugráltak és hasra vágódtak, fegyvereiket 
a falu irányába szegezték, de nem tüzeltek. 

Ahhoz, hogy bevegyék a falut, át kellett kelniük a folyón; 
ahhoz, hogy átkeljenek a folyón, be kellett venniük a hidat. 
De ők ezt még nem tudták. Csak nagyon elővigyázatosak 
voltak: a meglepetés erejére számítottak, ami képessé teszi 
majd őket arra, hogy könnyedén felülkerekedjenek. 

Ellis azon aggódott, hogy a falu túlságosan is kihaltnak 
látszik. Ilyenkor már, néhány perccel azután, hogy az első 
helikopter megjelent, fel szokott tűnni néhány menekülő 
ember. Feszülten figyelt, hogy meghallja az első lövést. Már 
nem félt. Túl sok dologra kellett erősen koncentrálnia 
ahhoz, hogy félelmet érezzen. Valahol a tudata mélyén 
felrémlett: ez mindig így van, amikor kezdődik. 

Shahazai gyalogsági aknákat rakott le az árpaföldön, 
jutott Ellis eszébe. Miért nem robbant föl még egyik sem? 
Egy pillanat múlva megkapta a választ. Az egyik katona 
fölállt - feltételezhetően egy tiszt - és valamilyen parancsot 
kiabált. Húsz vagy harminc ember szökött talpra és rohant 
a híd felé. Hirtelen fülsiketítő dörrenés hallatszott, 
túlkiabálva a helikopterek forgószeleinek zaját is, aztán 
újabb és újabb követte, ahogy a föld szinte szétrobbanni 
látszott a katonák rohanó lábai alatt - Ellis úgy vélte, hogy 
Shahazai megdobta a gyalogsági aknákat egy kis extra 
TNT-vel - és barna por meg arany árpafelhők takarták el 
őket, mindenkit, egyetlen ember kivételével, aki magasra 
repült a levegőbe, majd lassan hullott alá, át-meg 
átfordulva, akár egy akrobata, míg harmonikaként a földbe 
nem csapódott. Ahogy a visszhang elhalt, újabb hang 
hallatszott, mélyről jövő, tompa dobverésre emlékeztető, 
ami a sziklatető felől érkezett, ahol Yussuf és Abdur tüzet 
nyitottak.Az oroszok nagy összevisszaságban vonultak 


vissza, amint a faluban lévő gerillák is tüzelni kezdtek 
Kalasnyikovokkal a folyón át. 

Ez a meglepetés fergeteges kezdeti előnyt adott a 
gerilláknak, de ez nem tarthatott örökké: az orosz 
parancsnok gyülekezésre fogja fölszólítani csapatait. De 
mielőtt bármit is elérhetne, meg kell tisztítania a hídhoz 
vezető utat. 

Az egyik Hip az árpaföldön egyszercsak felrobbant, és 
Ellis rájött, hogy Yussuf vagy Abdur eltalálta. Lenyűgözve 
nézte: noha a Dashokának egymérföldnyi volt a lőtávolsága 
és a helikopterek fél mérföldön belül voltak, igencsak jó 
lövésnek kellett lennie, hogy ilyen távolságból egyből telibe 
találja. 

A Hind-ek, púposhátú géppuskázók, még mindig a 
levegőben voltak és a falu fölött köröztek. Most az orosz 
parancsnok akcióba vezényelte őket. Egyikük lecsapott a 
folyó fölött Shahazai aknamezőjét bombázni. Yussuf és 
Abdur tüzet nyitottak rá, de célt tévesztettek. Shahazai 
aknái kárba veszve robbantak föl egymás után, Ellis 
izgatottan gondolta: bárcsak az aknák több ellenséget 
vittek volna el - százötvenből húszegynéhány ember nem 
valami sok. A Hind újra felemelkedett, miután Yussuf elűzte; 
de leereszkedett egy másik és most ez géppuskázta föntről 
újra az aknamezőt. Yussuf és Abdur szünet nélkül lőttek rá. 
Hirtelen megdőlt, a szárny egy része levált, és orral lefelé a 
folyóba merült; szép lövés, Yussuf, gondolta Ellis. De a 
hídhoz vezető út megtisztult és az oroszoknak még mindig 
több mint száz emberük és tíz helikopterük volt. Ellist 
hirtelen megcsapta a rémület, hogy a gerillák elveszthetik 
ezt az ütközetet. 

Az oroszok összeszedték bátorságukat, aztán legtöbbjük 
- Ellis becslése szerint legalább nyolcvan, ha nem több - 
hason kúszva közelített a híd felé, állandóan tüzelve. Nem 
lehetnek olyan csüggedtek és fegyelmezetlenek, ahogy azt 
az amerikai újságok állítják, gondolta Ellis, hacsak ez nem 
valami elit csapat. Aztán észrevette, hogy a katonák 
valamennyien fehérbőrűek. Ebben az egységben nem volt 


afgán. Ugyanúgy volt itt is, mint Vietnamban, ahol a 
helyieket mindig minden fontos dologból kihagyták. 

Hirtelen átmeneti szünet támadt. Az árpaföldön lévő 
oroszok és a faluban lévő gerillák kapkodva, ötletszerűen 
tüzeltek egymásra a folyón át, az oroszok többé-kevésbé 
vaktában lőttek, a gerillák takarékosan használták a 
muníciót. Ellis fölnézett. Odafönt a Hind-ek Yussufot és 
Abdurt keresték a sziklákon. Az orosz parancsnok fő 
célpontként pontosan megjelölte a nehéz gépfegyvereket. 

Ahogy az egyik Hind a sziklatetőn lévő fegyveresek 
irányába lecsapott, Ellis egy pillanatig csodálatot érzett a 
pilóta iránt, amiért nyílegyenesen a géppuskák felé repült: 
tudta, hogy mennyi hidegvérre van ehhez szükség. A 
helikopter irányt változtatott: elvétették egymást. 

Esélyeik durván egyformák, gondolta Ellis: Yussufnak 
könnyebb volt pontosan célozni, hiszen ő álló helyzetből 
lőtt, miközben a gép mozgott; de ugyanilyen okból ő 
könnyebb célpont volt. Ellis fölidézte, hogy a Hindben a 
szárnyak alatt hordozott bombákat a pilóták lövik ki, mialatt 
a géppuskás az orrban tevékenykedik. Rendkívül nehéz egy 
pilótának ilyen rettenetes körülmények között pontosan 
célozni, gondolta Ellis; és minthogy a Dashokának nagyobb 
a lőtávolsága, mint a négycsöves Gatling típusú puskáé, 
Yussufnak és Abdurnak talán van valami halvány reménye. 

Bízom benne, mindannyiunk érdekében, gondolta Ellis. 

Egy másik Hind közelített a szikla felé, akár a nyúlra 
lecsapni készülő héja, de a fegyverek eldördültek és a 
helikopter " félúton a levegőben felrobbant. Ellis 
legszívesebben örömujjongásban tört volna ki - ami pedig 
igazán groteszk lett volna, hiszen oly jól ismerte a 
lángokban álló helikopter okozta rémületet és az ezzel járó 
pánikot. 

Egy másik Hind csapott le. A géppuskások most egy 
pillanatnyi késéssel tüzeltek, de sikerült lelőniük a 
helikopter farkát, az  kormányozhatatlanná vált és 
belerohant a sziklafalba. Ellis azt gondolta: Jézus Krisztus, 
még a végén mindegyiket leszedjük! De a gépfegyverek 
hangja megváltozott, és egy pillanat múlva Ellis ráébredt, 


hogy már csak az egyik tüzel. A másikat eltalálták. Ellis a 
porfelhőn át meregette a szemét és meglátott egy mozgó 
Chitrali sapkát. Yussuf még élt. Abdurt találták el. 

A három megmaradt Hind tovább körözött és rendezték 
soraikat. Az egyik magasan a küzdelem fölé emelkedett, 
abban lehet az orosz parancsnok, gondolta Ellis. A másik 
kettő harapófogószerűen közelített Yussufra. Ez remek 
elgondolás, vélte Ellis izgatottan, hiszen Yussuf egyszerre 
nem lőhet mindkettőre. Ellis figyelte, amint lefelé szállnak. 
Amikor Yussuf megcélozta az egyiket, a másik még 
alacsonyabbra csapott. Ellis észrevette, hogy az oroszok 
nyitott ajtókkal repülnek, éppúgy, ahogy annak idején az 
amerikaiak Vietnamban. 

A Hind-ek lecsaptak. Az egyik zuhanórepüléssel ment 
Yussuf felé, aztán irányt változtatott, de előbb lőtt és lángok 
csaptak föl; aztán lecsapott a másik, rakéták és géppuskák 
pergőtüze hallatszott és Ellis arra gondolt, hogy Yussufnak 
semmi esélye sincs, aztán a második Hind mintha egy picit 
tétovázott volna a levegőben. Talán eltalálták? Hirtelen 
zuhanni kezdett, húsz-harminc lábnyit egyenesen lefelé - 
ha a motorod leáll, mondta az oktató a repülős iskolában, a 
helikoptered úgy fog leesni, mint egy óriási zongora -, és 
néhány yardnyira Yussuftól nekiütődött a peremnek, aztán 
motorja működni kezdett és Ellis meglepetésére újra 
fölemelkedett. Keményebb, mint az az átkozott Huey, az 
elmúlt tíz évben legjobbnak bizonyult helikopter. A 
géppuskás állandóan tüzelt, de most elhallgatott. Ellis látta, 
hogy miért, és szíve összefacsarodott. A Dashoka a 
tömérdek  álcázással, bokrokkal és ágakkal együtt 
bukdácsolva esett át a sziklaperemen, közvetlen mögötte 
egy ernyedt, sárszínű csomó - ez volt Yussuf. Ahogy a 
szikláról lezuhant, nekipattant egy csipkés kiugrónak és 
kerek Chitrali sapkája leesett. A következő pillanatban 
eltűnt Ellis szeme elől. Majdnem egyszál maga nyerte meg 
a csatát: érmet nem fog kapni, de történetét száz éven át 
fogják mesélni a hideg afgán hegyekben a tábortüzek 
mellett. 


Az oroszok a hatból négy Hind-et vesztettek és egy Hip- 
et, meg körülbelül huszonöt embert; de a gerillák 
elvesztették mindkét nehézfegyverüket, és amikor a két 
Hind elkezdte bombázni a falut, nem volt mivel 
védekezniük. Ellis behúzódott a kunyhóba és azt kívánta, 
bárcsak ne fából épült volna. A  bombázásnál a 
fokozatosság taktikáját követték: aztán egy-két perc múlva, 
mintegy jeladásra az oroszok fölálltak az árpaföldön és a 
híd felé rohantak. 

Ez az, gondolta Ellis, így vagy úgy, de ez a vég. 

A gerillák a faluból tüzeltek a támadó csapatokra, de 
akadályozta őket a légitámadás és csak néhány orosz esett 
el. Már majdnem minden orosz talpon volt, nyolcvan vagy 
kilencven férfi, vaktában tüzeltek, ahogy rohantak át a 
hídon. Lelkesen üvöltöttek, felbátorodva a gyenge 
védekezéstől. A gerillák lövései kicsit pontosabbak lettek, 
ahogy az oroszok elérték a hidat és most már jóval több 
elesett, de nem annyi, hogy megállítsák a támadást. 
Néhány másodperc múlva az első átért a folyón és a házak 
között keresett menedéket. 

Körülbelül hatvanan voltak a hídon és a híd közelében; 
amikor Ellis meghúzta a robbanószerkezet fogantyúját. 

Az ősi kőhíd vulkánszerűen robbant föl. 

Ellis a robbanószereket nem egyszerű robbantásra 
helyezte el, hanem úgy, hogy azok megöljék az ellenséget, 
és most, mintha egy óriás géppuska bődült volna el, a 
robbanás következtében halálos kőtömegek spricceltek 
szét, mindenkit leröpítve a hídról, sokakat még az 
árpaföldön is eltalálva. Ellis visszahúzódott a kunyhóba a 
falura hulló kőzápor elől. Amikor vége lett, újra kinézett. 

Ahol valaha a híd állt, ott most kövek és testek szörnyű 
keveréke halmozódott. A mecset egy része és két falusi ház 
is összeomlott. És az oroszok teljes visszavonulásban 
voltak. 

Figyelte, ahogyan nyomakodik a Hip-ek nyitott ajtaján 
befelé a még élő húsz-harminc ember. Ellis nem hibáztatta 
őket. Ha ott maradnak fedezék nélkül az árpaföldön, a 
faluban jó pozícióban lévő gerillák lassan kiirtják őket; ha 


megpróbálnak átkelni a folyón, akár a hordóban lévő 
halakat, úgy szedik le őket. 

Másodpercek múlva a három megmaradt Hip fölszállt és 
csatlakozott a levegőben a két Hind-hez, aztán búcsúlövés 
nélkül a gépek átröpültek a sziklacsúcs fölött és eltűntek. 

Ahogy a motorok hangja elhalt, Ellis másféle hangra lett 
figyelmes. Aztán rájött, hogy ezek éljenző emberek. 
Győztünk, ébredt rá. A pokolba is, győztünk. És ő is 
éljenezni kezdett. 


TIZENHARMADIK FEJEZET 


- És hová mentek a gerillák?- kérdezte Jane. 

- Szétszóródtak - válaszolta Ellis. - Ez Masud technikája. 
Szétszélednek a hegyekben, mielőtt az oroszok 
elkaphatnák őket. Lehet, hogy erősítéssel jönnek vissza az 
oroszok - most már akár Dargban is lehetnek, de senkit 
sem találnak, aki ellen harcolni lehet. Ezt a néhányat 
leszámítva, a gerillák mind elmentek. 

Hét sebesült volt Jane klinikáján. Egyikük sem fog 
meghalni. Még tizenkettőt kezelt könnyebb sérüléssel, 
aztán elküldte őket. Csak két ember halt meg a csatában, 
de szívszaggató balszerencseként egyikük éppen Yussuf 
volt. Zahara ismét gyászolni fog - és megint Jean-Pierre 
miatt. 

Ellis eufóriája ellenére Jane nyomott hangulatban volt. 
Abba kell hagynom a tépelődést, gondolta. Jean-Pierre 
elment és nem is jön vissza és semmi értelme a 
búsulásnak. Határozottan kell gondolkodnom. Más emberek 
életével kell törődnöm. 

- És mi van a konferenciával? - kérdezte Ellistől. - Ha 
minden gerilla elment... 

- Megegyeztek - mondta Ellis. - Olyan diadalittas 
állapotba kerültek a sikeres rajtaütés után, hogy készek 
voltak mindenre igent mondani. Ez a csapda egyvalamit 
mindenesetre bebizonyított, amit többen kétségbe vontak: 
hogy Masud zseniális vezér, és ha az ő vezetése alatt 
egyesülnek, nagy győzelmeket arathatnak. 

- Szóval sikert értél el. 

- Igen. Még szerződésem is van, amit a lázadók minden 
vezére aláírt, a mullah pedig tanúként. 

- Büszke lehetsz. - Kinyúlt és megszorította a férfi karját, 
aztán gyorsan visszahúzta a kezét. Annyira örült, hogy ő itt 
van és így nem kell egyedül lennie, hogy bűntudatot érzett, 
amiért oly hosszú ideig haragudott rá. De attól félt, 
véletlenül azt a téves benyomást kelti benne, hogy még 
mindig a régi módon viszonyul hozzá, és ez kínos lenne. 


Elfordult és körülnézett a barlangban. A kötszerek és az 
injekcióstűk dobozaikban voltak, a gyógyszerek a 
táskájában. A sebesült gerillák kényelmesen feküdtek a 
szőnyegeken és takarókon. Egész éjjel a barlangban 
maradnak: túl körülményes lett volna valamennyiüket 
levinni a hegyről. Volt vizük, egy kis kenyerük, és ketten- 
hárman elég jól voltak ahhoz, hogy fölkeljenek és teát 
készítsenek. Mousa, Mohammed fia a barlangnyílásban 
kuporgott és valami titokzatos játékot játszott a homokban 
az apjától kapott késsel; itt marad a sebesültekkel és ha 
netán valakinek orvosi ellátásra lenne szüksége az éjszaka 
folyamán, a fiú leszalad a hegyről Jane-ért. 

Minden rendben volt. Jó éjszakát kívánt nekik, 
megsimogatta Mousa fejét és kiment. Ellis követte. Jane 
némi hűvösséget érzett az esti fuvallatban. Ez volt a nyár 
végének az első jele. Fölnézett a Hindukush távoli 
csúcsaira, ahonnan a telet várták. A havas csúcsok 
rózsaszínben ragyogtak a lemenő naptól. Gyönyörű ország 
volt, csak túl könnyű volt ezt elfelejteni, főként a 
mozgalmas napokon. Örülök, hogy láttam, gondolta Jane, 
de most már nem várhatok a hazamenetellel. 

Ellisszel az oldalán lesétált a hegyről. Ujra és újra a 
férfira pillantott. A naplemente bronzszínűvé és érdessé 
tette az arcát. Rájött, hogy a férfi valószínűleg nem sokat 
aludt az előző éjszaka. 

- Fáradtnak látszol - mondta. 

- Rég nem voltam már igazi háborúban - válaszolta. - A 
béke elpuhít. 

Ellis nagyon tényszerű volt. Legalább nem élvezte ezt a 
vágóhidat, mint az afgánok. Közölte Jane-nel a puszta tényt, 
hogy Dargban felrobbantotta a hidat, de az egyik sebesült 
gerilla elmondta a részleteket, elmagyarázva, hogy a 
robbanás időzítése hogyan fordította meg a csata sorsát és 
élénken lefestette a mészárlást. 

Lent a faluban, Bandában ünnepeltek. Férfiak és 
asszonyok élénken beszélgető csoportokban. álldogáltak, 
ahelyett, hogy visszavonultak volna az udvarokba. A 
gyerekek zajos háborús játékokat játszottak, fivéreiket 


utánozva, képzeletbeli orosz katonákat ejtettek csapdába. 
Valahol egy férfi dobszóra énekelt. A gondolat, hogy az 
estét egyedül kell töltenie, hirtelen elviselhetetlenül 
sivárnak tűnt Jane számára és hirtelen ötlettel így szólt 
Ellishez: 

- Gyere, teázz velem - ha nem bánod, hogy közben 
megetetem Chantalt. 

- Sőt nagyon is a kedvemre van. 

A gyerek sírt, amikor beléptek a házba, és mint mindig, 
Jane teste most is azonnal reagált: egyik melléből hirtelen 
csöpögni kezdett a tej. Sietve szólt: 

- UIj le, Fara hoz neked teát. - Aztán berohant a másik 
szobába, mielőtt Ellis megláthatta volna ingén a zavarba 
ejtő foltot. 

Gyorsan kigombolta az ingét és fölkapta a gyereket. A 
szokásos vak pánik pillanata következett, míg Chantal a 
mellbimbót kereste, aztán szopni kezdett, eleinte 
fájdalmasan keményen. aztán sokkal gyengédebben. Jane 
kínosnak érezte, hogy visszamenjen a másik szobába. Ne 
legyél már bolond, mondta magának; megkérdezted és ö 
azt mondta, hogy oké, és akárhogy is van, volt idő, amikor 
gyakorlatilag minden éjszakát az ágyában töltöttél... Ennek 
ellenére érezte, hogy enyhén elpirul, amikor átlépett az 
ajtón. 

Ellis Jean-Pierre térképeit nézte. 

- Ez volt a legokosabb dolog - mondta. - Ismert minden 
utat, hiszen Mohammed az ő térképeit használta. - 
Fölnézett, látta a nő arckifejezését és sietve mondta: - De 
ne beszéljünk erről. Most mit fogsz csinálni? 

Jane a párnán ült, hátát a falnak támasztva, kedvenc 
szoptató pózában. Ellis nem jött zavarba fedetlen melleitől 
és Jane is kezdte kényelmesebben érezni magát. 

- Várnom kell - mondta. - Amint a Pakisztán felé vezető 
út nyitva lesz és újra indulnak a konvojok, hazamegyek. És 
te? 

- Ugyanez. Munkámnak itt vége. Az egyezséget felül kell 
vizsgálni természetesen, de az Ügynökségnek van 
Pakisztánban egy embere, aki megteheti. 


Fara behozta a teát. Jane azon tűnődött, mi lesz Ellis 
következő feladata: államcsínyt szervezni Nicaraguában 
vagy zsarolni egy washingtoni szovjet diplomatát, vagy 
talán meggyilkolni egy afrikai kommunistát? Amikor még 
szeretők voltak, kérdezgette őt, hogy miért ment 
Vietnamba, és akkor elmondta neki, hogy mindenki azt 
várta, valahogy kibújik a sorozás alól, de ő olyan gazember 
volt, hogy juszt is az ellenkezőjét csinálta. Jane nem is 
tudta, higgye-e ezt vagy sem, de még ha igaz is volt, akkor 
sem magyarázta meg azt, hogy leszerelése után miért 
maradt meg ennél a kegyetlen munkánál. 

- Szóval mit fogsz csinálni, ha hazamész? - kérdezte. - 
Visszamész és furfangos módozatokat fogsz kiagyalni 
Castro meggyilkolására? 

- Az Ügynökségnek nem feladata gyilkosságok 
végrehajtása - mondta. 

- De mégis csinálja. 

- Van egy nevetséges, őrült dolog, és ettől van rossz 
hírünk. Balszerencsénkre az elnökök nem tudnak ellenállni 
a titkosügynök-játék kísértésének és ez a belső széthúzást 
erősíti. 

- Miért nem fordítasz hátat valamennyiüknek és miért 
nem térsz vissza a normális emberek közé? 

- Nézd. Amerika tele van olyan emberekkel, akik hisznek 
abban, hogy akárcsak az ő hazájuknak, más országoknak is 
joga van a szabadsághoz - de éppen ezek azok az 
emberek, akik "hátat fordítanak és a normális emberekhez" 
csatlakoznak. Következésképpen az Ügynökség túl sok 
pszichopatát és túl kevés valamirevaló, könyörületes 
állampolgárt alkalmaz. Aztán, amikor az Ügynökség 
valamelyik elnök szeszélyéből megbuktat egy idegen 
kormányt, mindenki azt kérdezi, hogyan történhet meg 
ilyesmi. A válasz az: mert hagyják. Az én országomban 
demokrácia van, úgyhogy saját magamon kívül senkit sem 
lehet okolni, ha a dolgok rosszul mennek, és ha a dolgokat 
meg kell jobbítani, nekem kell azt megtennem, mert ez az 
én felelősségem. 

Jane-t nem győzte meg. 


- Azt akarod mondani, hogy a KGB-t úgy lehet 
megreformálni, ha csatlakozol hozzá? 

. - Nem, mert a KGB-t végtére is nem ellenőrzi a nép. Az 
Ügynökséget igen. 

- Az ellenőrzés nem olyan egyszerű - mondta Jane. - A 
CIA hazudik a népnek. Nem tudod ellenőrizni őket, ha nem 
tudod, mit csinálnak. ji 

- De végtére is ez a mi Ügynökségünk és a mi 
felelősségünk. 

- Dolgozhattál volna azért is, hogy megszűnjön, ahelyett 
hogy csatlakoztál hozzá. 

- De szükségünk van egy központi hírszerző szolgálatra. 
Barátságtalan világban élünk és szükségünk van az 
ellenségeinkről szerzett információkra. 

Jane sóhajtott. 

- De nézd, hová vezet mindez - mondta. - Azt tervezed, 
hogy több és nagyobb fegyvert küldesz Masudnak, hogy 
még több embert tudjon még gyorsabban megölni. És 
végül is mindig ide lyukadtok ki. 

- Nem egészen úgy van, hogy több embert tud majd még 
gyorsabban megölni - tiltakozott Ellis. - Az afgánok 
szabadságukért küzdenek - és idegenek ellen harcolnak. 

- Mindenki a szabadságért küzd - szakította félbe Jane. - 
A PLO, a kubai emigránsok, a Weathermen, az IRA, a fehér 
dél-afrikaiak és a Szabad Walesi Hadsereg. 

- Van akinek igaza van, van, akinek nincs. 

- És a CIA tisztában van a különbséggel? 

- Tisztában kell lennie. 

- De nincs. Kinek a szabadságáért harcol Masud? 

- Minden afgán szabadságáért. 

- Hülyeség - mondta Jane tüzesen. - Ez egy muzulmán 
fundamentalista és ha valaha hatalomra jut, első dolga 
lesz, hogy még jobban elnyomja a nőket. Sohasem fog 
nekik szavazati jogot adni - még azt a kevés jogukat is el 
akarja majd venni, amijük van. És mit gondolsz, hogy fog 
bánni majd politikai ellenfeleivel, hiszen tudott dolog, az ő 
példaképe Khomeini ayatollah? Lesz a tudósoknak és a 
tanároknak szellemi szabadsága? És a homokos férfiaknak 


és nőknek lesz szexuális szabadsága? Mi lesz a hindukkal, a 
buddhistákkal, az ateistákkal? 

Ellis azt kérdezte: 

- Ie komolyan azt gondolod, hogy Masud rendszere 
rosszabb lesz, mint az oroszoké? 

Jane gondolkodott egy kicsit. 

- Nem tudom. Az egyetlen dolog, ami biztos, hogy 
Masud rendszere orosz zsarnokság helyett aígán 
zsarnokság lesz. És nem éri meg embereket öldösni azért, 
hogy idegen helyett helyi diktátor legyen. 

- Úgy tűnik, az afgánok szerint megéri. 

- Legtöbbjüket soha nem kérdezték meg. 

- Azt hiszem, ez nyilvánvaló. Bárhogy is van, ezt a fajta 
munkát már nem csinálom többé. Sokkal inkább 
nyomozótípus vagyok. 

Ez volt az, amire Jane már legalább egy éve kíváncsi 
volt. 

- Egész pontosan mi volt a párizsi küldetésed? 

- . Amikor beköptem a barátaidat? - mosolygott 
halványan. - Hát Jean-Pierre nem mondta el neked? 

- Azt mondta, valójában nem tudja. 

- Lehet, hogy nem is tudta. Terroristákra vadásztam. 

- A mi barátaink között? 

- Ahol általában megtalálhatók: a disszidensek, 
kiutasítottak és bűnözők között. 

- Rahmi Coskun terrorista volt? 

Jean-Pierre azt mondta, hogy Rahmit Ellis miatt 
tartóztatták le. 

- Igen. Ő volt a felelős az Avenue Felix Faure-on a török 
légitársaság elleni bombamerényletért. 

- Rahmi? Honnan tudod? 

- Ő mondta nekem. És amikor letartóztattattam, újabb 
bombamerényletre készült. 

- Ezt is ő mondta neked? 

- Kérte, hogy segítsek neki a bomba elkészítésénél. 

- Ó, Istenem. - A jóképű Rahmi, parázsló szemeivel és 
szerencsétlen  — országának kormánya iránt —— érzett 
szenvedélyes gyűlöletével... 


Ellis még nem fejezte be. 

- Emlékszel Pepe Gozzira? 

Jane a szemöldökét ráncolta. 

- Arra a mulatságos kis korzikaira gondolsz, akinek 
Rolls-Royce-a volt? 

- Igen. Ő volt az, aki Párizsban az égvilágon mindenkinek 
puskákat és robbanószereket szállított. Bárkinek adott, aki 
meg tudta fizetni az árait, de elsősorban a politikai 
megrendelőkre specializálta magát. 

Jane elképedt. Mindig is azt hitte, hogy Pepe valamiféle 
szégyellnivaló alak, pusztán azért, mert egyszerre gazdag 
és korzikai, de a legrosszabb, amit feltételezett róla az az 
volt, hogy belekeveredett valami mindennapos bűnténybe, 
mint például a csempészés vagy a kábítószerkereskedés. 
Még csak elgondolni is azt, hogy puskákat árult 
gyilkosoknak! Jane kezdte úgy érezni, mintha mindeddig 
álomban élt volna, miközben a való világban körülötte 
ármány és kegyetlenség történt csupán. Ilyen naiv lennék? 
- gondolta. 

Ellis még tovább ment. 

- Egy oroszt is letartóztattam, aki a gyilkosságokat és az 
emberrablást pénzelte. Aztán Pepét kikérdezték és beköpte 
Európa terroristáinak felét. 

- Ezt csináltad mindvégig, míg szeretők voltunk - mondta 
Jane ábrándozva. Fölidézte az összejöveteleket, a rock- 
koncerteket, a tüntetéseket, a kávéházakban folytatott 
politikai vitákat, a padlásszobákat, ahol soha nem fogyott 
ki a "vin rouge ordinaire"... Szakításuk óta abban a hitben 
élt, hogy a férfi rövid jelentéseket irkált a radikálisokról, 
hogy ki az, aki befolyásolható, ki szélsőséges, kinek van 
pénze, kinek van a legtöbb követője a diákok között, kinek 
vannak kapcsolatai a Kommunista Párttal és így tovább. 
Most elég nehéz volt elfogadni azt a tényt, hogy a férfi 
valódi bűnözőket keresett és egyet-kettőt talált is barátaik 
között. 

- Ezt nem tudom elhinni - mondta elképedten. 

- Nagy diadal volt, ha tudni akarod az igazat. 

- Valószínűleg kénytelen voltál hazudni nekem. 


- Kénytelen voltam. De bármikor is hazudtam a múltban, 
azt már megbántam - enyhén szólva. 

Jane kínosan érezte magát és nem tudta, mit mondjon. 
Áttette Chantalt a bal mellére, elkapta Ellis tekintetét, s 
jobb mellét betakarta az  ingével. A társalgás 
kényelmetlenül személyessé kezdett válni, de Jane 
rendkívül kíváncsi volt és még többet akart tudni. Most már 
láthatta, a férfi hogyan ítélte meg saját magát - s noha Jane 
nem értett egyet az érvelésével, még mindig Ellis indítékain 
tűnődött. Ha most nem járok a végére, gondolta, talán soha 
többé nem lesz rá esélyem. 

- Nem értem, mi késztet egy férfit arra, hogy egész 
életét ilyesmivel töltse. 

A férfi félrenézett. 

- Nagyon jól csinálom, és a fizetés rendkívüli. 

- És én még azt hittem, hogy tetszik neked a bérlakás és 
szereted a diákmenzát. Rendben van - nem kell 
magyarázkodnod, ha nem akarsz. 

A férfi keményen ránézett, mintha olvasni akarna a 
gondolataiban. 

- De mindent el akarok mondani neked. Biztos, hogy 
akarod hallani? - kérdezte. 

- Igen. Kérlek. 

- A háborúval van összefüggésben - kezdte és Jane 
hirtelen rájött, hogy most valami olyasmit fog mondani, 
amit még soha senkinek nem mondott el. - Amikor 
Vietnamban repültünk, a legborzasztóbb az volt, hogy nem 
tudtuk megkülönböztetni a  vietkongokat a polgári 
lakosságtól. Valahányszor csapatokat szállítottunk, vagy 
mondjuk aláaknáztunk a dzsungelben egy utat, vagy 
tűzszüneti zónát támadtunk, mindig tudtuk, hogy sokkal 
több nőt, gyereket és öregembert ölünk meg, mint ahány 
gerillát. Általában azt mondtuk, hogy ők bújtatják az 
ellenséget, de ki tudja?! És kit érdekelt? Megöltük őket. 
Akkor mi voltunk a terroristák. És nem elszigetelt esetekről 
beszélek - bár láttam rémtetteket is -, most csupán a 
szokásos, mindennapos taktikánkról van szó. És mindezt 
még csak meg sem kellett indokolni. Látod, éppen ez az. 


Végigcsináltuk mindezt a borzalmat olyan érvek miatt, 
amikről kiderült, hogy hazugság, korrupció és öncsalás. A 
rossz oldalon álltunk. 

A férfi arca elkínzott volt, mintha állandó belső fájdalom 
gyötörné. A kérlelhetetlen lámpafényben bőre árnyékolt és 
fakó volt. 

- Nincs mentség, látod, nincs bocsánat. 

Jane finoman bátorította, hogy még többet mondjon. 

- Akkor miért maradtál? - kérdezte; - Miért mentél bele 
másodszor is? 

- Mert akkor mindezt nem láttam ilyen világosan, mert 
akkor a saját országomért harcoltam és nem sétálhatsz 
csak úgy ki egy háborúból; mert jó tiszt voltam, és ha 
hazamegyek, a helyemet valami semmirekellő foglalja el és 
az embereimet megölik; és persze ez még mindig nem elég 
magyarázat, így hát néha megkérdeztem magamtól: most 
mihez fogsz kezdeni? Meg akartam... persze akkor ezt így 
nem fogalmaztam meg, de meg akartam váltani magam. A 
hatvanas években ezt az egészet bűnös kiruccanásnak 
neveztük. 

- Igen, de... - A férfi olyan bizonytalannak és 
sebezhetőnek tűnt, hogy Jane nem akart direkt kérdésekkel 
nekirohanni, de látta, Ellisnek beszélnie kell, ő pedig 
tényleg szerette volna hallani, így hát folytatta: 

- De miért éppen ezt választottad? 

- A vége felé már a hírszerzéshez tartoztam és ők 
fölajánlották nekem, hogy a civil életben is folytathatom ezt 
a munkát. Azt mondták, képes lennék titkosügynökként 
dolgozni, hiszen ismerős nekem ez a miliő. Ismerték 
radikális múltamat, tudod. Úgy tűnt nekem akkor, hogy a 
terroristák elfogásával talán meg nem történté tehetek 
mindent, amit addig tettem. Szóval így lettem terrorista- 
ellenes szakértő. Nagyon leegyszerűsítve hangzik, amikor 
szavakba foglalom - de hát tudod, tényleg sikeres voltam. 
Az Ügynökség nem szeret engem, mert néha megtagadok 
egy-egy megbízatást, mint például akkor, amikor megölték 
Chile elnökét; az ügynökök pedig nem utasíthatnak vissza 


feladatot; de felelős voltam azért is, hogy néhány mocskos 
alak börtönbe kerüljön és büszke is vagyok magamra. 

Chantal elaludt. Jane letette a bölcsőül szolgáló dobozba. 
Így szólt Ellishez: 

- Azt hiszem, meg kell mondanom neked, hogy... hogy 
rosszul ítéltelek meg. 

A férfi elmosolyodott. 

- Hála legyen Istennek ezért. 

Egy pillanatra Jane-t teljesen magával ragadta a 
nosztalgia, amint visszagondolt a régi időre - tényleg csak 
másfél éve volt? - amikor ő és Ellis boldogok voltak és 
semmi ilyesmi nem történt: nem volt CIA, nem volt Jean- 
Pierre, nem volt Afganisztán. 

- De mindezt nem tudod csak úgy kitörölni az 
emlékezetedből, igaz? - kérdezte. - Semmit, ami történt: a 
hazugságaidat, az én dühömet. 

- Nem. - A férfi egy széken ült, fölnézett az előtte álló 
nőre és áthatóan tanulmányozta. Kinyújtotta karját, kicsit 
tétovázott, aztán Jane csípőjére tette a kezét, olyan 
mozdulattal, ami lehetett akár testvéri szeretet is, akár 
valamivel több. Akkor Chantal megszólalt: Mamamammm... 
Jane megfordult és ránézett, Ellis keze lehanyatlott. Chantal 
teljesen ébren volt, kezeivel, lábaival hadonászott a 
levegőben. Jane fölkapta és a gyerek azonnal böffentett 
egyet. 

Jane visszafordult és szembenézett Ellisszel. Az karba 
font kézzel ült és mosolyogva figyelte őt. Jane hirtelen 
egyáltalán nem akarta, hogy a férfi elmenjen. Váratlan 
sugallattal azt mondta: 

- Miért nem vacsorázol velem? Bár igaz, csak kenyér és 
aludttej van. 


- Rendben. 
Odanyújtotta neki Chantalt. 
- Kimegyek és szólok Farának. - A férfi elvette a 


gyereket, Jane pedig kiment az udvarra. Fara éppen vizet 
melegített . Chantal fürdetéséhez. Jane könyökével 
ellenőrizte a vizet és éppen megfelelőnek találta. 


- Készíts vacsorát két személyre, kérlek - mondta dari 
nyelven. Fara szeme tágra nyílt és Jane rájött, hogy valami 
rettenetes dolognak számít, ha egy egyedül lévő nő meghív 
egy férfit vacsorára. A pokolba ezzel az egésszel, gondolta. 
Fölkapta a vizescsöbröt és bevitte a házba. 

Ellis a nagy párnán ült az olajlámpa alatt, térdén 
ringatva Chantalt és mély, halk hangon valami rigmust 
mondott neki. Nagy szőrös keze teljesen átfogta a kis 
rózsaszín testet. A kislány fölnézett rá, boldogan 
kacarászott, miközben kövér lábaival rugdalózott. Jane 
megállt az ajtóban, nézte a jelenetet és önkéntelenül is az 
jutott az eszébe: Ellisnek kellene Chantal apjának lennie. 

Igaz ez? - kérdezte önmagát, ahogy rájuk nézett. Igazán 
szeretném, ha így lenne? Ellis befejezte a mondókát, kissé 
félénken nézett föl Jane-re, aki azt gondolta: igen, igazán 
szeretném. 


sk 


Éjfél felé sétáltak föl a hegyre, Jane mutatta az utat, Ellis 
pedig követte őt; hóna alatt a nagy hálózsákkal. 
Megfürdették Chantalt, megették kenyérből és aludttejből 
álló sovány vacsorájukat, újra megetették Chantalt, majd 
letették éjszakai nyugovóra a gyereket a háztetőn, ahol 
már mélyen aludt Fara mellett, aki az élete árán is hajlandó 
lenne őt megvédeni. Ellis ragaszkodott hozzá, hogy Jane-t 
kihozza a házból, ahol valamikor valaki más felesége volt, 
és Jane ugyanezt érezte, amikor javasolta: 

- Tudok egy helyet, ahová elmehetnénk. 

Jane most letért a hegyi ösvényről és a lejtős, köves 
talajon vezette Ellist titkos rejtekhelye, a biztonságos 
takarásban lévő párkányzat felé, ahol meztelenül szokott 
napozni és ahol Chantal születése előtt a hasát szokta 
olajozni. Könnyen megtalálta a holdfényben. Lenézett a 
falura, ahol az udvarokon már csak a vacsorához rakott 
tüzek parazsa izzott és már csak néhány lámpa pislákolt az 
üvegtelen ablakok mögött. Epp csak ki tudta venni saját 
házának körvonalait. Néhány óra múlva, amint virrad, már 


láthatja a tetőn alvó Chantal és Fara körvonalait. Fara 
nagyon boldog lehet: ez volt az első alkalom, hogy Jane 
éjszakára magára hagyta Chantalt. 

Megfordult. Ellis teljesen kinyitotta a hálózsákot és mint 
egy pokrócot, leterítette. Jane kínosan és kényelmetlenül 
érezte magát. A melegség és a testi vágy hulláma, ami a 
házban elborította, míg figyelte, ahogy a férfi a versikét 
mondja a gyereknek, elmúlt. Viszont ebben a pillanatban 
minden régi érzése visszatért: a sürgető vágy, hogy 
megérintse a férfit, hogy lássa magabiztosan mosolyogni, 
amit úgy szeretett; szüksége volt arra, hogy a bőrén érezze 
a férfi hatalmas kezét, s végül ott volt a kínzó vágy, hogy 
meztelenül lássa őt. Chantal születése előtt néhány héttel 
elvesztette a szex iránti vágyát, ami egészen eddig a 
pillanatig nem is tért vissza. De a hangulat mintha 
szertefoszlott volna apránként, ahogy az órák múltak, és 
ahogy esetlenül próbálták elintézni, hogy egyedül 
maradjanak, mint két tinédzser, aki megpróbál egy kis 
tapizásra elmenekülni a szülők elől. 

- Gyere és ülj le - mondta Ellis. 

Jane leült mellé a hálózsákra. Mindketten az elsötétült 
falut nézték. Nem értek egymáshoz. Egy pillanatig feszült 
csend volt. 

- Még soha senki más nem volt itt - jegyezte meg Jane, 
csak hogy mondjon valamit. 

- Mire használtad ezt a helyet? 

- Ó, csak napozni szoktam, miközben nem gondolok 
semmire - válaszolta Jane, aztán arra gondolt, hogy "ó, 
ördög és pokol", és így szólt: 

- Nem, ez nem egészen igaz, itt szoktam maszturbálni. 

A férfi nevetett, átkarolta és megölelte. 

- Örülök, hogy még mindig nyíltan kimondsz mindent - 
szólt. 

Jane a férfi felé fordította az arcát. Az gyengéden 
megcsókolta. A  hibáimért is szeret, gondolta: a 
tapintatlanságomért és hirtelen indulataimért, 
átkozódásaimért, makacsságomért és önfejűségemért. 

- Nem akarod, hogy megváltozzak? - kérdezte Ellistől. 


- Jane, hiányoztál. - A férfi lehunyta a szemét és szinte 
motyogva beszélt. - És egész idő alatt észre sem akartam 
venni, hogy hiányzol. - Hanyatt feküdt, magával húzva 
Jane-t, úgy, hogy az végül rajta kötött ki. A nő könnyedén 
megcsókolta az arcát. A kényelmetlen érzés gyorsan 
elmúlt. Jane-nek az jutott az eszébe, hogy amikor legutóbb 
megcsókolta, a férfinek nem volt szakálla. Érezte, amint 
Ellis keze megmozdul: a férfi Jane ingét gombolgatta. Nem 
viselt melltartót - nem volt nála olyan nagy, amire 
szüksége lett volna -, és most nagyon csupasznak érezte a 
melleit. A férfi inge alá csúsztatta kezét és megérintette 
szőrös mellét. Már majdnem elfelejtette, hogy milyenek a 
férfiak. Hónapok óta egész életét a nők és gyerekek halk 
hangja, sima arca töltötte ki; most hirtelen durvább bőrt, 
kemény combokat és borostás arcot akart érezni. Ujjaival 
beletúrt a férfi szakállába és nyelvét a szájába dugta. A férfi 
rátalált duzzadt melleire és Jane-t öröm járta át - aztán 
hirtelen rájött, hogy mindjárt mi történik és ő képtelen 
megakadályozni, és annak ellenére, hogy hirtelen 
elhúzódott a férfitől, érezte, hogy mindkét melléből tej 
spriccel a másik kezére és szégyenében elpirulva mondta: 

- Istenem, nagyon sajnálom, olyan gusztustalan, de nem 
tehetek róla! 

A férfi Jane ajkára tette az ujját. 

- Minden rendben van - mondta. Míg beszélt, a mellét 
simogatta és azok már teljesen síkosak lettek. - Ez teljesen 
normális. Ilyesmi mindig megtörténik. Nagyon szexi. 

Ez egész egyszerűen nem lehet szexi, gondolta Jane, de 
a férfi megváltoztatta a helyzetét, arcát a nő melléhez 
szorította, csókolni és cirógatni kezdte, és Jane fokozatosan 
megnyugodott és átadta magát az élvezetnek. Végül újabb 
éles gyönyörérzés támadt, amint mellei újra szivárogni 
kezdtek, de ezúttal már nem bánta. Ellis azt mondta, 
"ahh", és nyelvének durva felületével megérintette a lágy 
mellbimbót, Jane pedig arra gondolt, hogy "ha most 
elkezdi szopni, elélvezek". 

A férfi mintha csak olvasott volna a gondolataiban. Az 
egyik mellbimbót ajkai közé vette, beszívta és szopni 


kezdte, míg a másikat mutató- és hüvelykujjával finoman és 
ritmikusan dörzsölgette. Jane tehetetlenül adta át magát a 
gyönyörnek, és amint melléből spriccelni kezdett a tej, az 
egyikből a férfi kezébe, a másikból a szájába, az érzés 
olyan páratlan volt, hogy most már ellenállhatatlanul 
reszketett és azt nyöszörögte, hogy "ó, Istenem, ó, 
Istenem, ó, Istenem", aztán amikor elcsitult, a férfire 
roskadt. 

Egy darabig semmire sem gondolt, csak arra amit érzett: 
nedves mellén a férfi meleg leheletét, bőrét karistoló 
szakállát, a forró arcát körüllengő hűvös éjszakai levegőt, a 
műanyag hálózsákot és alatta a kemény földet. Kis idő 
múlva a férfi fojtott hangon mondta: 

- Megfulladok. 

Jane legördült róla. 

- Elképesztőek vagyunk, igaz? - kérdezte. 

- Igen. 

Jane kuncogott. 

- Csináltad ezt már máskor is? 

A férfi némi habozás után válaszolt. 

- Igen. 

- Milyen... - Jane még mindig enyhén zavarban volt. - 
Milyen az íze? 

- Meleg és édes. Mint a sűrített tej. Elélveztél? 

- Nem vetted észre? 

- Nem voltam benne biztos. Néha igazán nehéz 
megállapítani a nőknél. 

Jane megcsókolta. j 

- Elélveztem, kicsit, de félreérthetetlenül. Epp az utolsó 
pillanatban volt orgazmusom. 

- Én majdnem elélveztem. 

- Tényleg? - Jane keze leszaladt a férfi testén. Az azt a 
vékony, vászonból készült pizsamaszerű inget és nadrágot 
viselte, amit az afgánok. Érezte a bordáit és a csípőcsontját: 
teljesen eltűnt róla a puha, bőr alatti kevéske háj is, ami a 
legsoványabbak kivételével minden nyugati férfira 
jellemző. Keze a férfi nemiszervébe ütközött, ami meredten 


állt a nadrágban, és Jane azt mondta, "ahh", majd 
megmarkolta. 

- Igazán megfelelőnek látszik - mondta. 

- Én is azt hiszem. 

Jane legalább annyi örömöt akart szerezni a férfinek, 
amennyit az nyújtott őneki. Fölült, kibogozta a férfi 
nadrágját, hogy szabadon hozzáférjen. Gyengéden 
simogatta a férfi nemiszervét, majd föléje hajolt és 
megcsókolta a végét. Aztán belébújt az ördög és azt 
kérdezte: 

- Hány nőd volt énutánam? 

- Csak csináld ezt tovább és megmondom. 

- Oké. - Folytatta a simogatást és a csókolgatást. A férfi 
csendben volt. 

- Oké - szólt Jane egy perc múlva - hány volt? 

- Várjál, még számolok. 

- Disznó - mondta a férfinek és ezúttal beleharapott. 

- Ó! Igazán nem túl sok.... esküszöm! 

- És mit csinálsz, ha nincs nőd? 

- Hármat találhatsz. 

Jane nem hagyta lerázni magát. 

- A kezeddel csinálod? 

- Ugyan; kérem, Miss Jane, igazán szégyenlős vagyok. 

- Na persze - mondta Jane diadalmasan. - Es mire 
gondolsz, miközben csinálod? 

- Elhinnéd, hogy Diana hercegnőre? 

- Nem. 

- Most én vagyok zavarban. 

Jane oldalát már majd kifúrta a kíváncsiság. 

- El kell mondanod az igazat. 

- Pam Ewingre gondolok. 

- Hát az meg ki az ördög? 

- Te elérhetetlen voltál. Ő Bobby Ewing felesége, a 
"Dallas"-ban. 

Jane emlékezett a tévésorozatra és a színésznőre és 
elképedt. 

- Te nem beszélsz komolyan. 

- Itt most a fantáziáról beszélünk. 


- Nem tudsz valami felszabadult nőről képzelődni? 

- A képzelethez semmi köze a politikának. 

- Meg vagyok döbbenve. - Jane habozott. - Hogy 
csinálod? 

- Mit? 

- Hát amit csinálsz. A kezeddel. 

- Valahogy úgy, ahogy te, csak erősebben. 

- Mutasd meg. 

- Most nem zavartnak érzem magam - mondta a férfi -, 
hanem megalázottnak. 

- Kérlek. Kérlek, mutasd meg. Mindig is akartam látni, 
hogy csinálja ezt egy férfi. Korábban soha nem volt 
merszem ezt kérni - ha most visszautasítasz, talán soha 
nem is tudom meg. - Megfogta a férfi kezét és odahúzta, 
ahol eddig az ő keze volt. 

Nem sokkal később Ellis keze lassan mozgásba lendült. 
Tett néhány tessék-lássék mozdulatot, aztán sóhajtott, 
becsukta a szemét, és komolyan hozzálátott. 

- Olyan durván bánsz vele! - kiáltott föl Jane. 

A férfi abbahagyta. 

- Képtelen vagyok ezt csinálni... hacsak te is nem 
csinálod magadnak. 

- Ezt nevezem egyezségnek - mondta Jane mohón. 
Gyorsan ledobta a nadrágját és a bugyiját. Letérdelt a férfi 
mellé és elkezdte simogatni magát. 

- Gyere közelebb - mondta a férfi. Hangja egy kicsit 
rekedtnek tűnt. -Nem látlak. 

A férfi hanyatt feküdt. Jane közelebb mászott, egészen 
úgy, hogy a férfi feje mellett térdeljen, miközben a holdfény 
ezüstösen megvilágította mellbimbóit és fanszőrzetét. A 
férfi ismét magához nyúlt, ezúttal mozdulatai gyorsabbak 
voltak és közben megbabonázva nézte a lány önmagát 
simogató kezét. 

- O, Jane - mondta. 

A lány lassan élvezni kezdte az ujjai okozta ismerős 
gyönyört. Látta, amint Ellis csípője a férfi kezének 
ritmusával együtt emelkedik és süllyed. 


- Azt akarom, hogy elélvezz - mondta Jane. - Akarom 


látni, ahogy kilövell. - Némileg meg volt döbbenve 
önmagától, de már teljesen elborította az izgalom és a 
vágy. 


A férfi felnyögött. Jane az arcát nézte. Szája nyitva volt, 
lihegett. Tekintete a lány nemiszervére szegeződött. Jane 
középső ujjával simogatta szeméremajkait. 

- Dugd be az ujjad - zihálta a férfi. - Látni akarom, 
ahogy az ujjadat bedugod. 

Ezt Jane nem szokta csinálni. Először csak az ujja hegyét 
dugta be. Érezte, hogy belül sima és csúszós. Egész ujjával 
mélyre hatolt. A férfi zihált, és mivel olyan izgatottá vált 
attól, amit a lány csinált, Jane is rákapcsolt. Ismét a férfi 
testére nézett. Annak most gyorsabban mozgott a csípője, 
akárcsak a keze. Jane is növekvő gyönyörűséggel húzogatta 
ki-be az ujját. A férfi háta hirtelen ívbe görbült, ahogy 
medencéje fölemelkedett, közben felnyögött, ahogy fehér 
sugárban kilövellt belőle az ondó. Jane önkéntelenül 
felkiáltott, "Ó, Istenem!", aztán ahogy megbűvölve nézte a 
férfi szerszámának végén a pici lyukat, újabb sugár lövellt 
ki, aztán még egy, aztán egy negyedik, felszökve a 
levegőbe és ott csillogott a holdfényben, majd aláhullt, a 
férfi mellére, Jane karjára és hajára; és amikor a férfi 
leroskadt, sebesen mozgó ujjától ő maga is a gyönyör 
tetőfokára jutott, és végül ő is teljesen kimerült. 

Leroskadt, a férfi mellett feküdt a hálózsákon, feje Ellis 
combján. A férfi még mindig merev volt. Jane erőtlenül 
föléhajolt és megcsókolta. Érezte az ondó ízét. A férfi 
válaszképpen arcával a lány combjai közé dörgölődzött. 

Egy ideig csendben voltak. Csak a lélegzetüket lehetett 
hallani és a völgy túloldalán robogó folyó hangját. Jane 
fölnézett a csillagokra. Fényesen ragyogtak és egyetlen 
felhő sem volt. Az éjszakai levegő hűvösödött. Nemsokára 
be kell bújnunk a hálózsákba, gondolta. Előre örült, hogy a 
férfihez bújva alhat el. 

- Elképesztőek vagyunk, igaz? - kérdezte Ellis. 

- Igen - válaszolta Jane. 


A férfi nemiszerve lehanyatlott és most hasán hevert. 
Jane ujjai hegyével a férfi ágyékát borító vöröses arany 
szőrzettel ingerkedett. Már majdnem elfelejtette, hogy 
milyen is volt Ellisszel szeretkezni. Olyan más volt, mint 
Jean-Pierre. Jean-Pierre szerette a nagy előkészületeket; 
fürdőolaj, illat, gyertyafény, bor, hegedűszó. Kényes szerető 
volt. Azt szerette, ha Jane szeretkezés előtt megmosakszik, 
ő maga pedig utána azonnal rohant a fürdőszobába. Soha 
hozzá sem ért, míg menstruált, és egészen biztos, hogy 
nem szopott volna a melléből és nem nyelte volna le a 
tejet, mint Ellis. Ellis mindenre képes, gondolta, és mennél 
kevésbé higiénikus valami, annál jobb. Elvigyorodott a 
sötétben. Rájött, hogy soha nem volt biztos benne, vajon 
Jean-Pierre tényleg szereti-e az orális szexet, bár jól 
csinálta. Ellisnél semmi kétsége nem volt. 

Ahogy erre gondolt, mindjárt meg is kívánta. Hívogatóan 
tárta szét combját. Érezte, hogy a férfi megcsókolja, 
szájával a drótszerű szőrzetben kutatva, nyelvével kéjesen 
kitapogatta a szeméremajkakat. Aztán Jane-t hanyatt 
fordította, combjai közé térdelt, lábait a vállára emelte. Jane 
most teljességgel  pucérnak, rettentően nyitottnak, 
sebezhetőnek érezte magát, ugyanakkor mégis olyannak, 
akinek gondját viselik, akit dédelgetnek. Ahogy a csúcspont 
előtt egész teste megfeszült, az jutott az eszébe, hogy 
sokkal jobban hiányzott neki Ellis, mint ahogy azt saját 
magának is bevallotta volna; és valóban, hogy olyan sokáig 
dühös volt rá, annak az volt az oka, hogy továbbra is 
szerette és még mindig szereti. Amint ezt felismerte, 
hatalmas súly gördült le a szívéről és élvezni kezdett, 
rázkódva, mint viharban a fa, és Ellis, tudván, hogy a másik 
mit szeret, mélyen bedugta a nyelvét, míg Jane tombolva 
szorította magát a férfi arcához. 

Úgy tűnt, hogy soha nem lesz vége. Jane esedezni 
kezdett: "hagyd abba, hagyd abba, nincs több erőm, 
meghalok", és végül a férfi fölemelte arcát a combjai közül 
és visszatette a lány lábát a földre. 

Ellis föléje hajolt, testsúlyával kezeire nehezedve szájon 
csókolta Jane-t. Jane érezte saját szagát a férfi szakállán. 


Feküdt, ahhoz is fáradt volt, hogy kinyissa a szemét, és 
még ahhoz is, hogy visszacsókolja a férfit. Érezte, hogy a 
férfi kutató kezével megnyitja őt majd beléhatol, és arra 
gondolt, hogy milyen gyorsan megmerevedett újra, és 
aztán arra, hogy ó, Istenem, de régen volt már és milyen 
jólesik. 

A férfi ki-be mozgott a testében, előbb lassan, majd 
egyre gyorsabban. Jane kinyitotta a szemét. Ellis arca az 
övé fölött volt és a férfi őt nézte. Aztán lehajtotta a fejét és 
odanézett, ahol testük összekapcsolódott. Szeme kitágult, 
szája kinyílt, ahogy azt figyelte, hogyan mozog ki-be a lány 
testében és a látvány annyira feltüzelte, hogy Jane azt 
kívánta, bárcsak ő is láthatná. Hirtelen lelassult, mélyebbre 
hatolt és Jane emlékezett, hogy a tetőpont előtt mindig ezt 
csinálta. Ellis Jane szemébe nézett. 

- Csókolj, míg elélvezek - mondta és a lány ajkára 
tapasztotta vaginaszagú száját. Jane a férfi szájába dugta a 
nyelvét. Szerette, amikor a másik elélvez. Háta ívbe 
görbült, fejét fölemelte, olyan kiáltást hallatott, akár egy 
vadállat és Jane érezte a kilövellést belül, mélyen a 
testében. 

Amikor vége volt, a férfi a lány vállára hajtotta a fejét, 
gyengéden csókolgatta a lány nyakának finom bőrét és 
kivehetetlen szavakat suttogott. Egy-két perc múlva 
kielégülten sóhajtott egy mélyet, szájon csókolta a lányt, 
aztán föltérdelt és két mellét is megcsókolta. Végül 
belecsókolt a combjai közé. 

A férfi lehuppant mellé. — Automatikusan úgy 
helyezkedtek el, ahogy régen is mindig, szeretkezés után: a 
férfi átkarolta Jane-t, aki fejét a vállára hajtotta és combját 
keresztbe fektette a férfi csípőjén. Ellis hatalmasat ásított, 
Jane ránevetett. Kábultan értek egymáshoz, Jane lenyúlt, 
hogy a férfi ernyedt péniszével játszon, Ellis pedig ki-be 
húzogatta ujjait a lány teljesen elázott hüvelyében. Jane 
megnyalta a férfi mellét és érezte bőrén a sós izzadságízt. 
Ránézett a nyakára. A hold élesen megvilágította a 
ráncokat és barázdákat, elárulva korát: tíz évvel öregebb, 


mint én, gondolta Jane. Talán ezért ilyen kefélőbajnok, mert 
idősebb. 

- Miért vagy te ilyen kefélőbajnok? - kérdezte hangosan. 
Nem kapott választ, a férfi már aludt. Így hát azt mondta: 

- Szeretlek, drága, aludj jól - aztán ő is becsukta a 
szemét. 


sk 


Miután egy évet töltött a Völgyben, Jean-Pierre Kabul 
városát zavarónak és ijesztőnek találta. Az épületek túl 
magasak voltak, az autók túl gyorsan mentek, és túl sok 
ember nyüzsgött körülötte. 

Be kellett fogni a fülét, amíg hatalmas orosz teherautó 
konvojok dübörögtek el mellette. Minden az újdonság 
erejével rohanta meg: a bérházak, az egyenruhás 
iskoláslányok, az utcai fények, a liftek, az abroszok, a bor 
íze. Huszonnégy óra elteltével még mindig ideges volt. 
Mindez teljesen groteszk volt: hiszen ő párizsi! 

A nőtlen tisztek szállásán kapott szobát. Megígérték neki, 
hogy kap egy teljes lakosztályt, mihelyt Jane megérkezik 
Chantallal. Most úgy érezte magát, mint aki valami olcsó 
szállodában lakik. Az épület egyébként az oroszok 
megérkezése előtt valószínűleg szálloda volt. Ha Jane most 
megérkezik - és ez bármelyik pillanatban várható volt -, az 
éjszakát mindhárman itt , fogják tölteni. Nem 
panaszkodhatok, gondolta Jean-Pierre; nem vagyok hős - 
egyelőre még nem. 

Az ablaknál állt és az éjszakai Kabult nézegette. Néhány 
órán keresztül sötétség borult a városra, feltehetőleg 
annak a tevékenységnek köszönhetően, amit Masudnak és 
gerilláinak városi megfelelői folytattak, de néhány perce 
ismét világos lett, és az utcai világítás halvány fénye 
"ragyogta" be a belvárost. Az egyetlen zaj a motorok 
bömbölése volt, ahogy a katonai járművek, teherautók és 
tankok vágtak át a városon, titokzatos céljaik felé 
igyekezve. Mi lehet ilyen sürgős éjféltájt Kabulban? Jean- 
Pierre volt katona, és arra gondolt, hogyha az orosz 


hadsereg csak egy kicsit is hasonlít a franciára, akkor az 
ilyesmi az éjszaka kellős közepén, nem lehet más, mint 
valami olyan feladat, hogy a barakkokból ötszáz széket 
szállítsanak el egy nagy terembe, lehetőleg a város másik 
végébe, hogy megtegyék az előkészületeket egy olyan 
koncertre, amire körülbelül két hét múlva kerül majd sor, és 
ami nagy valószínűséggel majd el is marad. 

Nem érezte az éjszakai levegő illatát, mert ablaka be volt 
szögelve. Ajtaja nem volt zárva, de egy orosz őrmester 
pisztollyal a kezében és üres tekintettel üldögélt egy 
egyenes hátú széken a folyosó végén, a toilet közelében, és 
Jean-Pierre érezte, hogyha távozni akarna, az őrmester ezt 
megakadályozná. 

Hol van Jane? A rajtaütésnek Dargban legkésőbb éjfélre 
véget kellett érnie. Hogy egy helikopter Dargból Bandába 
repüljön, fölszedje Jane-t és Chantalt, az mindössze néhány 
perc. És a helikopter Bandától egy óra alatt Kabulba ér. De 
talán az is lehet, hogy a támadók Bagramba, a völgy 
kapujában lévő légibázisra tértek vissza, és ebben az 
esetben Jane-nek Bagramtól Kabulig az országutat kell 
igénybe vennie, és nem kétséges, hogy útján Anatolij is 
elkíséri. 

Jane bizonyára olyan boldog lesz, hogy viszontláthatja a 
férjét; hogy hajlandó lesz megbocsátani neki ezt a csalást, 
elfogadja véleményét Masudról, és fátylat borít a múltra, 
gondolta Jean-Pierre. Egy pillanatig azon tűnődött, hogy ez 
csak vágyálom. Nem, mégsem, döntötte el, hiszen jól 
ismerte a nőt, akit szerinte az uralma alatt tartott. 

És Jane mindezt tudja is. Csak néhány emberrel 
oszthatja meg a titkát és csak néhányan érthetik meg a 
jelentőségét annak, amit ő elért: és Jean-Pierre örült, hogy 
ezek egyike a felesége lesz. 

Azt remélte, hogy Masudot elfogták és nem ölték meg. 
Ha elfogták, az oroszok bíróság elé állíthatják és akkor 
valamennyi lázadó biztosra mehet, hogy neki vége. A halál 
egyébként majdnem ugyanilyen jó volt, feltéve, ha megvan 
a holttest. Ha nincs holttest, vagy csak valamilyen 
felismerhetetlen tetem áll rendelkezésre, a lázadók szóvivői 


Peshavarban olyan sajtóközleményt bocsátanának ki, mely 
szerint Masud még mindig él. Persze a végén úgyis 
kiderülne, hogy halott, de a hatás már sokkal kisebb lenne. 
Jean-Pierre remélte, hogy a test nem veszett el. 

Lépteket hallott a folyosón. Talán Anatolij vagy Jane, vagy 
mindkettő? A hang férfi járására utalt. Kinyitotta az ajtót és 
két igencsak megtermett orosz katonát látott, és egy 
harmadik, alacsonyabb férfit tiszti egyenruhában. Minden 
kétséget kizáróan azért jöttek, hogy Anatolijhoz és Jane-hez 
vigyék őt. Csalódott. Kutatva nézett a tisztre, aki kezével 
egy mozdulatot tett. A két katona durván berontott az 
ajtón. Jean-Pierre hátralépett, kezét tiltakozóan emelve 
maga elé, de még mielőtt bármit is mondhatott volna, a 
közelebb álló katona megragadta az ingét és ököllel egy 
hatalmasat behúzott az arcába. 

Jean-Pierre üvöltött a fájdalomtól és a félelemtől. A 
másik katona súlyos csizmájával ágyékon rúgta: a fájdalom 
pokoli volt és Jean-Pierre térdre roskadt, tudván, hogy 
életének legborzalmasabb pillanata elérkezett. 

A két katona fölrántotta a földről és állva tartották, ki-ki 
egyik karját fogta, mikor bejött a tiszt. Könnyein át Jean- 
Pierre homályosan egy zömök férfit látott, aki némileg 
idomtalan volt, arcának egyik oldala pirosnak és 
duzzadtnak tűnt, s ettől azt a benyomást keltette, mint aki 
állandóan csúfondárosan néz. Kesztyűs kezében ólmosbotot 
tartott. 

A következő öt percen át a két rendőr tartotta Jean-Pierre 
vonagló, reszkető testét, míg a tiszt a fából készült bottal 
ütlegelte az arcát, a vállait, a térdét, a sípcsontját, hasát és 
legfőképpen az ágyékát. Minden ütést pontosan bemért és 
mindegyikkel gonoszul célba is talált. A suhintások között 
mindig volt egy kis szünet, hogy az előző ütés kínjai 
elhalványuljanak, épp csak annyira, hogy Jean-Pierre-nek 
ideje legyen egy kicsit rettegni a következő ütés előtt. 
Minden ütésre felsikoltott a fájdalomtól, és minden szünet 
arra késztette, hogy már előre sikoltson a következő ütés 
miatt. Végül hosszabb szünet következett és Jean-Pierre 


össze-vissza kezdett beszélni, nem tudván, hogy vajon 
értik-e őt vagy sem: 

- O, kérem, ne üssön, kérem, ne üssön meg újra, uram, 
mindent megteszek, amit csak akar, kérem, ne üssön meg, 
ne üssön... 

- Elég! - szólt egy hang franciául. 

Jean-Pierre kinyitotta a szemét és megpróbált az arcán 
végigpatakzó véren keresztül megmentőjére nézni, aki azt 
mondta, hogy elég. Anatolij volt. 

A két katona lassan a földre eresztette Jean-Pierre-t. Az 
úgy érezte, mintha egész teste égne. Minden mozdulat 
kínnal járt. Mintha minden csontja eltörött volna, tökeit 
összezúzták, arca iszonyatosan feldagadt. Kinyitotta a 
száját, amiből vér csordult ki. Visszanyelte és összezúzott 
ajkaival próbált megszólalni. 

- Miért...miért csinálták ezt? 

- Tudod, hogy miért - válaszolt Anatolij. 

Jean-Pierre lassan ingatta a fejét és kísérletet tett rá, 
hogy ne kerüljön a végső őrületbe. 

- , Az életemet kockáztattam érted... Mindent 
megtettem... miért? 

- Csapdát állítottál föl - mondta Anatolij. - Nyolcvanegy 
ember halt meg ma miattad. 

A rajtaütés tehát rosszul sült el, jött rá Jean-Pierre, és 
valahogy vétkesnek érezte magát. 

- Nem, nem én - mondta. 

- Azt hitted, hogy mérföldekre távol leszel tőlünk, amikor 
a csapda bezárul - folytatta Anatolij. - De megleptelek 
azzal, hogy kényszerítettelek, szállj be a helikopterbe és 
gyere velem. Most tehát itt vagy, hogy megkapd a 
büntetésedet - ami fájdalmas lesz és nagyon, nagyon 
hosszú. - Elfordult. 

- Nem! - mondta Jean-Pierre. - Várj! 

Anatolij visszafordult. 

Jean-Pierre a fájdalom ellenére keményen gondolkodott. 

- Idejöttem... kockáztattam az életemet... informáltalak a 
konvojokról... te megtámadtad őket... sokkal nagyobb volt 
ott a veszteség, mint nyolcvan ember... nem logikus, nem, 


ez nem logikus. - Erőt gyűjtött, hogy összefoglalja 
mondanivalóját. - Ha tudtam volna a  csapdáról, 
figyelmeztettelek volna tegnap és elnézésedet kértem 
volna. 

- Akkor meg honnan tudhatták, hogy meg fogjuk 
támadni a falut? - követelte Anatolij. 

- Talán megsejtették. .. 

- Hogyan? 

Jean-Pierre megerőltette összezavarodott agyát. 

- Bombáztátok Skabunt? 

- Azt hiszem, nem. 

Hát ez az, gondolta Jean-Pierre; valaki rájött, hogy 
Skabun-ban nem volt bombázás. 

- Bombáznotok kellett volna - szólt. 

Anatolij elgondolkodott. 

- Valaki igazán kiválóan tudja összefüggésbe hozni a 
dolgokat. 

Ez a valaki Jane, gondolta Jean-Pierre, és egy percig 
gyűlölte őt. 

Anatolij azt kérdezte: 

- Van Ellis Thalernek valami ismertetőjele? 

Jean-Pierre ismét az ájulás szélén állt, de attól félt, hogy 
megint megütik. 

- Igen - mondta nyomorultan. - Egy nagy seb a hátán, 
mégpedig kereszt alakú. 

- Hát akkor ő az - mondta Anatolij majdnem sóhajtva. 

- Ki? 

- John Michael Raleigh, harmincnégy éves, New Yersey- 
ben született, egy építési vállalkozó legidősebb fia. 
Kaliforniában, Berkeley-ben abbahagyta az egyetemet és az 
amerikai tengerészgyalogság kapitánya lett. 1972 óta CIA 
ügynök. Családi állapota: elvált, egy gyermeke van, a 
család tartózkodási helye szigorúan titkosan kezelt. - 
Legyintett, mint aki az ilyen részleteket félre akarja söpörni. 
- Kétségtelen, hogy ő szúrt ki velünk ma Dargban. Zseniális 
és nagyon veszélyes. Ha választhatnék a nyugati 
imperialisták elit ügynökei közül, akkor őt kapnám el. Az 
elmúlt tíz évben három alkalommal is jóvátehetetlen 


károkat okozott nekünk. Tavaly Párizsban lerombolt egy 
olyan kapcsolatot, amit hét vagy nyolc éves, türelmes 
munkával fejlesztettünk ki. Azelőtt egy évvel leleplezett 
egy ügynököt, akit még 1965-ben építettünk be a Titkos 
szolgálatba - egy olyan embert, aki egy szép nap még 
valamelyik elnököt is meggyilkolhatta volna. Es most meg 
itt van. 

Jean-Pierre a padlón térdelve és kékre-zöldre vert testét 
tapogatva fejét lehajtotta és kétségbeesetten csukta be a 
szemét: egész idő alatt soha nem gondolt igazán mindezen 
dolgok mélyére, vidáman ásta saját magának a vermet e 
kegyetlen játék nagymesterei ellenében, általában olyan 
volt, mint egy meztelen gyerek az oroszlánbarlangban. 

Olyan nagy reményekkel volt teli. Egyedül dolgozva, az 
volt a feladata, hogy olyan csapást tudjon mérni az afgán 
ellenállásra, amitől az soha többé nem tér magához. A 
földgolyó e területén megváltoztathatta volna a történelem 
menetét. Bosszút állhatott volna az önelégült nyugati 
vezetőkön; be akarta csapni és meg akarta ijeszteni azt az 
intézményrendszert, amelyik elárulta és megölte az apját. 
De győzelem helyett őt győzték le. Az utolsó pillanatban 
ragadták ki a kezéből - mégpedig Ellis. 

Anatolij háttérben mormogó hangját hallotta. 

- Biztosnak kell lennünk abban, hogy elérte-e a 
lázadóknál amit akart. A részleteket nem ismerjük, de a 
lényeg: egyezséget akart létrehozni a banditavezérek 
között, amerikai fegyverekért cserébe. Ilyesmi még évekig 
életben tarthatja a lázadást. Meg kell akadályoznunk, még 
mielőtt elkezdődik a dolog. 

Jean-Pierre kinyitotta a szemét és fölnézett. 

- Hogyan? 

- El kell kapnunk ezt az embert, még mielőtt visszamegy 
az Egyesült Államokba. Így senki nem tudhatja meg, hogy 
létrejött a megegyezés, a rebellisek soha nem kapják meg a 
fegyvereket és az egész dolog meghiúsul. 

Jean-Pierre fájdalma ellenére lenyűgözve hallgatta: hát 
lehetséges, hogy még mindig van esély arra, hogy kitöltse 
bosszúját? 


- , Ha elkapjuk, azzal csak még könnyebben 
elveszejthetjük Masudot is - folytatta Anatolij és Jean-Pierre 
szívében új remény támadt. - Ezzel nemcsak az 
imperialisták legveszélyesebb ügynökét semmisítjük meg. 
Gondold csak el: egy igazi, élő CIA ügynököt itt fogunk el 
Afganisztánban... Három éve mást sem mond az amerikai 
propagandagépezet, mint hogy ezek az afgán banditák 
szabadságharcosok, akik Dávid módjára küzdenek a 
Szovjetunió által képviselt erőszak ellen. Most 
bizonyítékunk lehet arra, amit állandóan hangoztattunk - 
hogy Masud és a többiek csak az amerikai imperializmus 
lakájai. Ellist bíróság elé állíthatjuk... 

- De a nyugati újságok mindent cáfolni fognak - mondta 
Jean-Pierre. - A kapitalista sajtó... 

- Ki törődik itt a Nyugattal? A semleges országokról van 
szó, a Harmadik Világ ingadozóiról és különösképpen a 
muzulmán nemzetekről, akikre hatást akarunk gyakorolni. 

Jean-Pierre ráébredt, hogy tényleg lehetséges az egészet 
győzelemmé fordítani; és akkor számára is még mindig 
személyes győzelemnek fog számítani, hiszen ő volt az, aki 
riasztotta az oroszokat, hogy az Öt Oroszlán Völgyében 
megjelent egy CIA ügynök. 

- Na most - szólt Anatolij -, hol van Ellis ma éjjel? 

- Masuddal mászkál - válaszolt Jean-Pierre. Ellis 
elfogásáról sokkal könnyebb volt beszélni, mint azt 
megtenni.  Jean-Pierre-nek egy teljes évébe került 
kiszúrnia, hogy egyszer hol lesz Masud. 

- Nem látom be, hogy miért kellene neki továbbra is 
Masuddal lennie - szólt Anatolij. - Van valami bázisa? 

- Igen, elméletileg egy családdal lakott Bandában. De 
ritkán volt ott. 

- Mindegy, a legnyilvánvalóbb, hogy ott nézzük meg 
először. 

Igen, hát persze, gondolta Jean-Pierre. Ha Ellis nincs 
Bandában, valaki csak tudja, hová ment... Olyan valaki, 
mint mondjuk Jane. Ha Anatolij elmegy Bandába Ellist 
megkeresni, egyúttal Jane-t is megtalálhatja. Jean-Pierre 
fájdalma enyhülni látszott, amint rájött, hogy mégiscsak 


bosszút állhat, elfoghatja Ellist, aki elrabolta tőle a 
győzelmet, és még ráadásul Jane-t és Chantalt is 
visszakapja. 

- Veled menjek Bandába? - kérdezte. 

Anatolij fontolgatta a kérdést. 

- Azt hiszem, igen. Ismered a falut és az embereket - 
hasznomra válhat, ha kéznél vagy. 

Jean-Pierre nagy nehezen lábra állt, fogát csikorgatva az 
ágyékában érzett fájdalomtól. 

- Mikor megyünk? 

- Most - mondta Anatolij. 


TIZENNEGYEDIK FEJEZET 


Ellis sietett, hogy elérjen egy vonatot, és pánikban volt, 
annak ellenére, hogy tudta; álmodik. Először is nem tudott 
leparkolni - Gill Hondáját vezette -, aztán meg nem találta 
a jegypénztárt. Miután elhatározta, hogy jegy nélkül száll 
föl a vonatra, átverekedte magát a Grand Central 
Pályaudvar óriási előcsarnokában tolongó tömegen. Ekkor 
eszébe jutott, hogy ezt már álmodta korábban többször is, 
és legutóbb sem érte el a vonatot. Álmainak mindig az az 
elviselhetetlen eredménye volt, hogy a boldogságot örökké 
elszalasztja, és most megrémült, hogy ugyanez történik 
vele megint. Egyre durvábban vágott utat magának a 
tömegben és végül elérte a bejáratot. Ez volt az a hely, 
ahonnan korábban a távolba tűnő vonat után bámult, de a 
szerelvény most bent állt az állomáson. Ellis végigrohant a 
peronon és fölugrott az induló vonatra. 

Annyira örült, hogy elérte a vonatot, hogy szinte 
emelkedett hangulatba került. Első osztályú kocsiban ült, és 
egyáltalán nem találta furcsának, hogy itt is hálózsákban 
van, Jane-nel együtt. Amikor kinézett az ablakon látta, 
éppen hajnalodik az Ot Oroszlán Völgye fölött. 

Az álom és a valóság nem vált élesen külön. A vonat 
lassan a semmibe veszett, míg nem maradt más, csak a 
hálózsák, a völgy, Jane, és a gyönyör érzése. Valamikor 
éjjel behúzták a hálózsák villámzárját, és most olyan 
szorosan feküdtek egymás mellett, hogy mozdulni is alig 
tudtak. A férfi nyakán érezte a nő meleg leheletét, a 
duzzadt mellek pedig bordáihoz préselődtek. Csontjai, 
csípője és térde, könyöke és lába bökte őt, de szerette ezt 
az érzést. Emlékezett rá, mindig ilyen szorosan összebújva 
aludtak. Jane párizsi lakásában az antik ágy túl kicsi volt 
bármi máshoz. A férfi ágya nagyobb volt, de még ott is 
összegabalyodtak. Jane mindig azt állította, hogy 
molesztálta őt az éjszaka, de a férfi reggelente soha nem 
emlékezett semmire. 


Régen volt, hogy egy teljes éjszakát eltöltött volna egy 
nővel. Próbálta felidézni, ki volt az utolsó, aztán rájött, hogy 
Jane: a lányok, akiket washingtoni lakásába fölvitt, soha 
nem maradtak ott reggelizni. 

Jane volt az utolsó és az egyetlen, akivel felszabadult 
tudott lenni a szexben. Gondolatban végigfutott az éjszaka 
eseményein és máris kezdett merevedni. Úgy tűnt, Jane-nel 
korlátlan mennyiségben képes szeretkezni. Párizsban 
időnként egész nap ágyban maradtak és csak azért keltek 
föl, hogy elővegyenek valamit a hűtőből vagy kinyissanak 
egy üveg bort, és a férfi ötször vagy hatszor is el tudott 
élvezni, Jane pedig nem is tudta már orgazmusai számát. A 
férfi sosem tartotta magát nemi atlétának, és a korábbi 
tapasztalatok is azt bizonyították, hogy nem az, kizárólag 
Jane-nel ment ennyire. A lány felszabadított benne valamit, 
ami más nők esetében sosem sikerült, akár félelem, akár 
bűntudat, vagy ki tudja mi miatt. Senki sem hatott még így 
rá, bár egyszer egy asszonynak majdnem sikerült: egy 
vietnaminak, akivel rövid, gyászos végű viszonya volt 1970- 
ben. 

Már teljesen nyilvánvaló volt számára, hogy sohasem 
szűnt meg szeretni Jane-t. Az elmúlt évben végezte 
munkáját, randevúzott nőkkel, meglátogatta Petalt, járt a 
szupermarketbe mint egy szerepét játszó színész, azt a 
látszatot keltve, ez igazi önmaga, holott a szíve mélyén 
tudta, ez nem igaz. Ha nem jön Afganisztánba, egész 
életében siratta volna Jane-t. 

Ugy érezte, mindig vak volt a saját életét érintő 
legfontosabb dolgokra. Nem jött rá 1968-ban, hogy 
hazájáért akar harcolni; nem vette észre, hogy nem akarja 
Gillt feleségül venni; Vietnamban nem vette észre, hogy 
háborúellenes. Ezek a felismerések mindig elképesztették 
és aztán felborították egész életét. Hitt abban, hogy az 
öncsalás nem feltétlenül rossz dolog: anélkül nem élte 
volna túl a háborút, és ha nem jön Afganisztánba, ugyan mi 
mást tett volna, minthogy azt mondja magának: Jane nem 
is kell neki. 


És most az enyém? - tűnődött. Jane nem sokat szólt, 
csupán annyit, amikor már félálomban volt, hogy 
"szeretlek, drága, aludj jól". A férfi úgy érezte, ez volt a 
legcsodálatosabb dolog, amit valaha is hallott. 

- Min mosolyogsz? 

Kinyitotta a szemét és a lányra nézett. 

- Azt hittem, alszol - válaszolta. 

- Figyeltelek. Olyan boldognak látszol. 

- Igen. - Mélyen beszívta a hűvös reggeli levegőt, 
felkönyökölt és lenézett a völgyre. A földek majdnem 
színtelenek voltak a hajnali fényben, az ég pedig 
ezüstszürke. Éppen meg akarta mondani a lánynak, hogy 
boldog, amikor zümmögő hangot hallott. Felemelte a fejét, 
úgy figyelt. 

- Mi az? - kérdezte Jane. 

Ujját a lány ajkára tette. A következő pillanatban Jane is 
meghallotta. Aztán a zaj erősödött, s végre tisztán ki 
lehetett venni a helikopterek hangját. Fenyegető 
katasztrófa érzése töltötte el Ellist. 

- Ó, beszarok - mondta fölindultan. 

Most már látták is fejük fölött a hegy mögül előbukkanó 
gépeket: három púpos Hind-et alaposan felfegyverezve és 
egy nagy csapatszállító Hip-et. 

- Húzd be a fejed - szólt Ellis Jane-re. A hálózsák barna 
és poros volt, akárcsak a föld körülöttük: ha alábújnak, 
fölülről láthatatlanok maradnak. A gerillák ugyanezzel a 
módszerrel bújtak el a repülők elől: beburkolták magukat a 
pattunak nevezett iszapszínű takarókba, amit mindig 
maguknál hordtak. 

Jane elrejtőzött a hálózsákban. A hálózsák nyitott végén 
volt egy hajtóka, ide lehetett tenni a párnát, de az most 
nem volt benne. Ha ezt a fejükre húzzák, teljesen el tudják 
fedni magukat. Ellis szorosan tartotta Jane-t és fejükre 
ráncigálta a párnahuzatot. Gyakorlatilag láthatatlanok 
voltak. 

Hason feküdtek, a férfi félig a lányon, és lenéztek a 
faluba. Úgy látszott, a helikopterek leszállnak. 

- Csak nem akarnak itt leszállni? - kérdezte Jane. 


Ellis lassan mondta: 

- De igen, azt hiszem... 

Jane föl akart állni, miközben azt mondta: 

- Le kell mennem! 

- Nem! - Ellis megfogta a vállát és súlyával 
kényszerítette Jane-t vissza a földre. -Várj csak egy kicsit, 
lássuk, mi történik. 

- De Chantal... 

- Várj! 

Jane föladta a küzdelmet, de a férfi továbbra is szorosan 
fogta. Álmos emberek ültek föl a háztetőkön, szemüket 
dörzsölgették és elképedten bámulták a gépeket, amik 
óriás madarakként hasították fejük fölött a levegőt. Ellis 
megtalálta Jane házát. Látta Farát, amint a lány föláll és egy 
lepedőt csavar maga köré. Mellette ott volt a pici matrac, 
amin Chantal feküdt, az ágyneműtől láthatatlanul. 

A helikopterek óvatosan köröztek. Az a céljuk, hogy itt 
leszálljanak, gondolta Ellis, de a dargi csapda után már 
gyanakvóak. 

A falusiak felélénkültek. Voltak, akik kirohantak a 
házból, mások berohantak a házba. A gyerekeket és a 
jószágot beterelték. Sokan megpróbáltak elmenekülni, de 
az egyik Hind egészen alacsonyra ereszkedett a faluból 
kivezető ösvény fölött és visszaterelte az embereket. 

A látvány meggyőzte az orosz parancsnokot: itt ugyan 
nincsen csapda. A csapatszállító Hip és az egyik Hind 
esetlenül leereszkedett.  Pillanatokon belül katonák 
ugráltak ki a Hip gyomrából. 

- Ez így nem lesz jó! - kiáltotta Jane. - Most le kell 
mennem. 

- Figyelj - mondta Ellis. - Chantal nincs veszélyben. 
Bármit is akarnak az oroszok, egy biztos: nem csecsemőket 
keresnek. Viszont lehet, hogy téged akarnak. 

- Vele kell lennem! 

- Elég a pánikból! - kiabált rá a férfi. - Ha vele vagy, 
akkor kerül veszélybe. Ha itt maradsz, ő biztonságban van. 
Hát nem látod? A lehető legrosszabb, amit csak tehetsz, ha 
most odarohansz hozzá. 


- Ellis, én, én nem... 

- Muszáj! 

- Ó, Istenem! - lehunyta a szemét. - Fogj szorosan. 

Megfogta a lány vállát és megszorította. 

A csapatok körülzárták a kis falut. Csak egy ház esett a 
körön kívül, a mullah otthona, ami négy vagy ötszáz 
yardnyira állt külön a többi háztól, a hegyre vezető 
ösvénynél. Amint éppen ezt nézte Ellis, egy férfi jött ki 
rohanvást a házból. Elég közel volt Ellishez, aki jól láthatta 
a férfi vöröses szakállát: Abdullah volt az. Három különböző 
magasságú gyerek és egy csecsemőt cipelő asszony 
követte és futottak mögötte fölfelé a hegyi ösvényen. 

Az oroszok szinte azonnal észrevették. Ellis és Jane még 
jobban a fejükre húzták a hálózsákot, amint a levegőben 
lévő helikopter elkanyarodott a falutól és az ösvény fölött 
kezdett körözni. A helikopter orrából géppuskaropogás tört 
elő és Abdullah lábainál takaros vonalban szállt föl a 
porfelhő. Megtorpant és szinte komikus volt, ahogy 
majdnem elesett, aztán megfordult és visszafelé kezdett 
futni, családjának integetve és kiabálva, azok is forduljanak 
vissza. Amikor elérték a házat, egy másik figyelmeztető 
sorozattal megakadályozták, hogy belépjenek, aztán egy 
perc múlva az egész család elindult a hegyről a falu felé. 

A légcsavarok mindent elnyomó zaján át időnként 
lövéseket lehetett hallani, de a katonák csak a levegőbe 
lőttek, hogy megfékezzék a falusiakat. Bementek a 
házakba, előráncigálták a hálóinges, alsóruhás népet. A 
Hind, amelyik nyakon csípte a mullahot és családját, most 
nagyon lassan a falu fölött kezdett körözni, mintha azt 
keresné, elkószált-e még valaki. 

- Mire készülnek? - kérdezte Jane bizonytalanul. 

- Nem tudom biztosan. 

- Ez... ez megtorlás? 

- Isten őrizz. 

- Hát akkor mi? - faggatta tovább Jane. 

Ellis legszívesebben azt mondta volna: honnan a 
kibaszott életből tudjam, ehelyett így szólt: 

- Talán újra megpróbálkoznak Masud elfogásával. 


- Dehát ő sose marad a csatatér közelében. 

- Talán azt remélik, óvatlan vagy lusta, vagy esetleg 
megsebesült... - Igazság szerint Ellisnek fogalma sem volt, 
hogy mi történik, de valami olyasmitől tartott, mint a My- 
Lai-i mészárlás. 

A katonák, akik ugyan durván, de nem brutálisan bántak 
a lakossággal, mindenkit betereltek a mecset udvarába. 

Jane hirtelen felkiáltott: 

- Fara! 

- Mi van? 

- Mit csinál? 

Ellis megkereste Jane házának tetejét. Fara Chantal apró 
matraca mellett térdelt és Ellis egy pici, rózsaszín fejet 
látott kikandikálni. Chantal mintha még aludt volna. 
Farának az éjszaka közepén valamikor meg kellett etetnie, 
és noha a gyerek most még nem volt éhes, a helikopterek 
könnyen felébreszthetik. Ellis remélte, hogy a gyerek 
továbbra is aludni fog. 

Látta, hogy Fara egy vánkost tesz Chantal feje mellé, 
aztán a lepedővel leteríti a gyerek arcát is. 

- Elrejti - mondta Jane. - A vánkos magasabban tartja a 
lepedőt, így rendesen kap levegőt. 

- Okos lány. 

- Bárcsak ott lehetnék. 

Fara összegyűrte a lepedőt, aztán egy másikkal 
rendetlenül beborította Chantal testét. Állt és az eredményt 
tanulmányozta. Távolabbról a gyerek pontosan úgy festett, 
mint egy sietve hátrahagyott ágyneműkupac. Ugy látszik, 
Fara elégedett volt a látvánnyal, mert a tető széléhez ment 
és lemászott a lépcsőkön az udvarra. 

- Otthagyja - mondta Jane. 

- Chantal olyan biztonságban van, amilyenben csak lehet 
az adott körülmények között. 

- Tudom, tudom! 

Farát a többiekkel együtt belökdösték a mecsetbe. Az 
utolsók között ment be. 

- Minden gyerek az anyjával van - mondta Jane. - Azt 
hiszem, mégiscsak magával kellett volna vinnie Chantalt. 


- Nem - mondta Ellis. - Várj. Mindjárt meglátod. - Még 
mindig nem tudta, mi történik, de ha mészárlás lesz, 
Chantal a lehető legbiztosabb helyen van. 

Amikor úgy látszott, mindenki a mecsetben van, a 
katonák újra hozzáláttak a falu átkutatásához, ki-be 
szaladgáltak a házakból, a levegőbe lövöldözve. Ezeknek 
bezzeg van elég lőszerük, gondolta Ellis. A helikopter, ami 
nem szállt le, alacsonyan repült, egyre növekvő körben a 
falun kívüli területet kutatta. 

Az egyik katona bement Jane házának udvarába. 

Ellis érezte, amint Jane megdermed. 

- Minden rendben lesz - súgta a fülébe. 

A katona belépett az épületbe. Ellis és Jane az ajtóra 
szögezte szemét. Néhány pillanat múlva a férfi ki is jött és 
gyorsan felszaladt a külső lépcsőn. 

- Ó, Istenem, mentsd meg - sóhajtotta Jane. 

A katona a tetőn állt, nézte a gyűrött ágyneműt, aztán 
átnézett a szomszédos tetőkre is, majd figyelme ismét Jane 
háztetője felé fordult. Fara matraca volt hozzá közelebb, 
Chantal amögött feküdt. Lábával megbökte Fara matracát. 

Hirtelen megfordult és lefutott a lépcsőn. 

Ellis ismét lélegzethez jutott és Jane-re nézett. Az 
holtsápadt volt. 

- Mondtam, hogy minden rendben lesz - szólt a férfi. 
Jane remegni kezdett. 

Ellis ismét a mecset felé fordította figyelmét. A belső 
udvarnak csak egy részét látta. A falusiak sorban ültek, de 
némi kis mozgást is tapasztalt. Megpróbálta kitalálni, mi 
történik odabent. Talán Masudról és hollétéről fogják 
faggatni őket? Csak három ember volt közöttük, aki 
tudhatta, a három gerilla Bandából, akik nem mentek 
tegnap Masuddal a hegyekbe: a sebhelyes Shahazai Gul, 
Abdullahnak, a mullahnak a fivére, Alishan Karim és a 
kecskepásztor fiú, Sher Kador. Shahazai és Alíshan már 
mindketten negyvenes éveikben jártak, így hát nyugodtan 
eljátszhatták a beijedt öregember szerepét. Sher Kador 
csak tizennégy éves volt. Mindhárman meggyőzően 
állíthatják, semmit sem tudnak Masudról. Szerencsére 


Mohammed nem volt itthon: az ő ártatlanságában már nem 
hittek volna olyan készségesen az oroszok. Fegyvereiket 
ügyesen elrejtették olyan helyekre, ahol az oroszoknak nem 
jut eszébe keresni: az árnyékszék tetején, az eperfa 
lombjai között, egy folyóparti mély lyukban. 

- Ó, nézd - Jane-nek elállt a lélegzete. - Azt az embert a 
mecset előtt! 

Ellis odanézett. 

- Az orosz tisztet a tányérsapkában? 

- Igen. Tudom, ki az - már láttam korábban. Ez az a férfi, 
aki a kőkunyhóban volt Jean-Pierre-rel: ő Anatolij. 

- Az összekötője. - Ellis mély lélegzetet vett. Erősen 
figyelte, megpróbálta kivenni a férfi arcvonásait: ilyen 
távolról — keletiesnek tűnt. Milyen lehet? Egyedül 
bemerészkedett a lázadók területére, hogy Jean-Pierre-rel 
találkozzon, úgyhogy bátornak kell lennie. Ma biztos dühös, 
hiszen Dargnál csapdába vezette az oroszokat. Biztos 
gyorsan vissza akar ütni, hogy újra megszerezze kezdeti 
előnyét. 

Gondolatai váratlanul félbeszakadtak, amint egy másik 
alak tűnt föl a mecsetnél; fiatal férfi volt, nyitott nyakú 
fehér inget és nyugati stílusú nadrágot viselt. 

- Mindenható Atyaúristen - mondta Ellis. - Ez Jean- 
Pierre. 

- O! - kiáltott föl Jane. 

- Mi az ördög folyik itt? - morogta Ellis. 

- Azt hittem, többé nem látom - mondta Jane. Ellis 
ránézett. Furcsa volt az arckifejezése. A következő 
pillanatban Ellis rájött, hogy lelkiismeretfurdalás tükröződik 
rajta. 

A férfi ismét a falu felé fordította arcát. Jean-Pierre az 
orosz tiszthez beszélt, gesztikulált és fölmutatott a 
hegyoldalra. 

- Olyan furcsán áll - mondta Jane. -Azt hiszem, 
megsérült. 

- Felénk mutat? - kérdezte Ellis. 

- Nem tud erről a helyről - sem ő, sem senki más. Láthat 
bennünket? 


- Nem. 

- De mi látjuk őt - mondta Jane kétkedve. 

- De ő sík területen áll. Mi fekszünk, egy takaró alól 
kukucskálunk ki, mögöttünk a foltos hegyoldal. Nem tud 
kiszúrni bennünket, csak ha tudja, hová nézzen. 

- Akkor a barlangok felé mutogat? 

- Igen. 

- Biztos azt mondja az oroszoknak, hogy nézzenek ott is 
körül. 

- Igen. 

- Dehát ez borzalmas. Hogy lehet valaki... - Hangja 
elakadt, majd kis szünet után azt mondta: - persze ezt 
csinálja, amióta csak itt vagyunk - elárulja az embereket az 
oroszoknak. 

Ellis úgy látta, hogy Anatolij egy rádiótelefonba beszél. 
Egy pillanattal később az egyik köröző Hind elzúgott Ellis és 
Jane  beburkolt feje fölött és hallották, amint 
látótávolságukon kívül a hegytetőn landol. 

Jean-Pierre és Anatolij elsétáltak a mecsettől. Jean-Pierre 
bicegett. 

- Tényleg sérült - mondta Ellis. 

- Mi történhetett vele? 

Ellisnek úgy tűnt, mintha Jean-Pierre-t jól megverték 
volna, de nem mondta. Azon gondolkodott, mi játszódhat le 
Jane gondolataiban. Itt a férje és egy KGB-tiszttel sétálgat, 
egy ezredessel, ahogy az  egyenruhájából Ellis 
megállapította. Jane pedig itt van, egy hevenyészett ágyon 
egy másik férfival. Vajon bűnösnek érzi magát? 
Szégyenkezik? Azt gondolja, hogy hűtlen? Vagy nincs benne 
bűnbánat? Utálja Jean-Pierre-t vagy pusztán csak csalódott 
benne? Valamikor szerette: maradt még ebből a 
szerelemből valami? Azt kérdezte: 

- Mit érzel iránta? 

Jane hosszan, keményen Ellisre nézett és a férfi egy 
pillanatig azt gondolta, hogy a nő most begurul, de csak 
arról volt szó, hogy igenis nagyon komolyan vette a 
kérdést. Végül így válaszolt: 


- Szomorú vagyok. - Ezzel Jane visszafordult a falu felé. 
Jean-Pierre és Anatolij Jane háza felé tartott, ahol a tetőn 
elrejtve feküdt Chantal. 

Arca feszült és félelemmel teli volt, ahogy az alant lévő 
két embert figyelte. Ellis nem hitte, hogy az oroszok ekkora 
utat ennyi emberrel és géppel hajlandók megtenni pusztán 
Jane miatt, de nem mondta. 

Jean-Pierre és Anatolij végigsétáltak a boltos házának 
udvarán és beléptek az épületbe. 

- Nehogy sírj, kislány - sóhajtotta Jane. 

Az kész csoda, hogy a gyerek még mindig alszik, 
gondolta Ellis. De lehet, hogy nem; talán ébren van és sír, 
csak hangját elnyomja a helikopterek zaja. Talán a katonák 
azért nem hallották, mert éppen akkor repült el a fejük 
fölött egy ilyen cséphadaró. Talán az apa sokkal 
érzékenyebb fülei meghallják azokat a hangokat, amikre 
közömbös idegenek nem lettek figyelmesek. 

A két férfi kijött a házból. 

Egy pillanatra megálltak az udvaron, elmélyülten 
beszélgettek. Jean-Pierre a tetőre vezető falépcsőhöz 
sántikált. Látható nehézségek árán föllépett az első 
lépcsőfokra, aztán újra visszament. Újabb rövid szóváltás 
következett és az orosz indult el fölfelé a lépcsőn. 

Ellis visszafojtotta a lélegzetét. 

Anatolij fölért a lépcsőn és a tetőre lépett. Mint korábban 
a katona, ő is a szétszórt ágyneműre pillantott, végignézett 
a többi házon, majd figyelmét újra erre a pontra 
irányította. Akárcsak a katona, csizmájának orrával 
belebökött Fara matracába. Letérdelt Chantal mellett. 

Finoman hátrahúzta a lepedőt. 

Jane artikulálatlan kiáltást hallatott, amint Chantal 
rózsaszín arca láthatóvá vált. 

Ha Jane-t keresik, gondolta Ellis, magukkal viszik 
Chantalt, hiszen tudják, hogy Jane föladná magát, 
csakhogy újra a gyerekével legyen. 

Anatolij másodpercekig nézte az apró kis csomagocskát. 

- O, Istenem, ezt nem bírom, nem bírom - nyöszörgött 
Jane. 


Ellis szorosan fogta és nyugtatta: 

- Várj, várj és figyelj. 

Erőltette a szemét, hogy kivegye a gyerek arckifejezését, 
de túl nagy volt a távolság. 

Úgy látszott, az orosz gondolkodik valamin. 

Hirtelen mintha elhatározta volna magát. 

Fogta a lepedőt, újra betakarta a gyereket, fölállt és 
odébb sétált. 

Jane sírva fakadt. 

Anatolij a tetőről beszélt Jean-Pierre-rel és tagadólag 
rázta a fejét. Aztán lemászott az udvarra. 

- Ezt most miért csinálta? - elmélkedett Ellis hangosan. 

A fejcsóválás azt jelentette, hogy Anatolij hazudott Jean- 
Pierre-nek, mondván, hogy a tetőn nincs senki. S ezt úgy 
kellett érteni, hogy Jean-Pierre el akarta volna vinni a 
gyereket, Anatolij pedig nem. Ez azt jelentette, hogy Jean- 
Pierre meg akarta találni Jane-t, de az oroszt nem a nő 
érdekelte. 

Hát akkor mi érdekelte? 

Nyilvánvaló: Ellist kereste. 

- Azt hiszem, most rábasztam - mondta Ellis, inkább csak 
magának. Jean-Pierre Jane-t és Chantalt akarta, Anatolij 
Ellist , kereste. Bosszút akart állni az előző napi 
megaláztatásáért; meg akarta akadályozni, hogy Ellis 
visszatérjen nyugatra a lázadó vezérek által aláírt 
egyezséggel; bíróság elé akarta állítani, hogy bebizonyítsa 
a világnak, az afgán lázadás mögött a CIA áll. Már tegnap is 
gondolhattam volna erre, tűnődött Ellis keserűen, de 
teljesen elborított a siker és kizárólag Jane járt az 
eszemben. Ugyanakkor Anatolij nem tudhatja, hogy itt 
vagyok - lehetnék Dargban vagy Astanában is, vagy 
bujkálhatnék Masuddal a hegyekben -, szóval hosszú móka 
lesz ez. De most majdnem bejött neki. Anatolijnak jók a 
megérzései. Félelmetes ellenfél - és a harc még nem ért 
véget. 

Jane sírt. Ellis a haját simogatta, vigasztalta, miközben 
Jean-Pierre-t és Anatolijt figyelte, amint visszafelé tartanak 


a helikopterekhez, amik még mindig a földön várakoztak, 
levegőt kavaró légcsavarjaikkal. 

A Hind, ami a hegytetőn szállt le a barlangok közelében, 
ismét felemelkedett Ellis és Jane feje fölé. Ellis azon 
tűnődött, vajon a barlang-klinikán fekvő hét sebesült 
gerillát kifaggatták-e, vagy foglyul ejtették, vagy netán 
mindkettő. 

Most már hamar vége lett. A katonák futólépésben 
hagyták el a mecsetet, és amilyen gyorsan csak lehetett, 
bepréselték magukat a Hip-be. Jean-Pierre és Anatolij az 
egyik Hind-re szálltak föl. A csúf helikopter-csapat gépei 
egyesével fölszálltak, billegve emelkedtek, míg a hegy fölé 
nem értek, aztán egyenes vonalban sebesen elhúztak dél 
felé. 

Ellis, tudván, hogy mi jár a nő eszében, így szólt: 

- Várj még pár percig, ameddig valamennyi vacak 
eltűnik, ne rombolj most le mindent. 

Jane könnybelábadt szemmel, beleegyezőleg bólintott. 

A falusiak ijedt tekintettel kezdtek előszivárogni a 
mecsetből. Az utolsó helikopter is fölszállt és dél felé vette 
az irányt. Jane kiugrott a hálózsákból, fölhúzta nadrágját, 
magára kapta ingét és rohant lefelé a hegyoldalon, 
csúszkálva, botladozva, menet közben gombolkozva. Ellis 
nézte, ahogy megy, és valami olyan érzése támadt, mintha 
Jane eltaszította volna magától, közben tudta, hogy az 
érzés butaság, képtelenség, mégis megrázta. Elhatározta, 
hogy egyenlőre nem megy utána. Hadd legyen egyedül, 
amikor újra találkozik Chantallal. 

A mullah házánál eltűnt szem elől. Ellis lenézett a falura. 
Az kezdett ismét a megszokott lenni. Izgatott hangú 
kiáltásokat hallott. A gyerekek helikopteresdit játszottak, 
vagy képzeletbeli puskákkal hadonásztak és a csirkéket 
terelgették az udvarokba, hogy kivallassák őket. A legtöbb 
felnőtt ijedtnek tűnve, lassan sétált vissza a házakba. 

Ellisnek eszébe jutott a barlangklinikán fekvő hét 
sebesült gerilla és a félkezű fiú. Elhatározta, hogy megnézi 
őket. Felöltözött, összegöngyölte a hálózsákot és elindult 
lefelé a hegyi ösvényen. 


A szürkeruhás, csíkos nyakkendős Allen Windermanra 
gondolt, amint egy washingtoni étteremben a salátát 
turkálta és azt mondta: "Mi az esély arra, hogy az oroszok 
elkapják az emberünket?" Halvány, mondta akkor Ellis. 
"Ha képtelenek elkapni Masudot, miért tudnák elkapni azt 
a titkosügynököt, aki Masuddal találkozik?" Most már 
tudta a választ a miértre: Jean-Pierre miatt. 

- Az Isten verje meg Jean-Pierre-t - mondta hangosan. 

Odaért a barlangok előtti kis térséghez. A klinikából nem 
hallatszott zaj. Remélte, hogy az oroszok nem vitték 
magukkal sem a sebesülteket, sem velük együtt a 
gyereket, Mousat - Mohammed vigasztalhatatlan lenne. 

Bement a barlangba. A nap már felkelt, így tisztán 
láthatott mindent. Mindannyian ott voltak, csendben és 
nyugodtan feküdtek. 

- Jól vagytok? - kérdezte dari nyelven. 

Semmi válasz. Senki nem mozdult. 

- Ó, Istenem - sóhajtotta Ellis. 

Letérdelt a legközelebbi gerilla mellé és megérintette a 
szakállas arcot. A férfi vértócsában feküdt. Közvetlen 
közelről lőtték fejbe. 

Ellis gyorsan mindegyiküket megnézte. 

Valamennyien halottak voltak. 

És az volt a gyerek is. 


TIZENÖTÖDIK FEJEZET 


Jane vad pánikban csörtetett végig a falun, félrelökte az 
embereket, nekiment a falnak, megbotlott és elesett, talpra 
állt, szipogott, zihált, nyöszörgött egyszerre. "Jól kell 
lennie", ismételgette magában, akár egy litániát, 
ugyanakkor állandóan az a kérdés járt a fejében, hogy 
miért nem ébredt föl Chantal, mit csinált Anatolij és 
megsérült-e a gyerek? 

Bebotladozott a boltos házának udvarába és kettesével 
szedte a tetőre vezető lépcsőfokokat. Térdre esett és 
lehúzta a lepedőt a kis matracról: Chantal szeme csukva 
volt. Jane arra gondolt: lélegzik vajon? Lélegzik? Aztán a 
csecsemő kinyitotta a szemét, ránézett anyjára és - most 
először életében - mosolygott. 

Jane felkapta, hevesen magához ölelte, s úgy érezte, 
mindjárt kiugrik a szíve. Chantal a hirtelen szorítástól elsírta 
magát, sírt Jane is, arcát könny áztatta az örömtől és a 
megnyugvástól, hogy a kislány itt van, életben van, meleg 
és visít, és mert először rámosolygott. 

Kis idő múlva Jane megnyugodott, és megérezvén a 
változást, Chantal is lecsillapodott. Jane ringatta, simogatta 
a hátát és megcsókolta puha, kopasz kis fejebúbját. Végre 
eszébe jutott Jane-nek, hogy mások is vannak a világon, és 
azon meditált, mi történhetett a mecsetben a falusiakkal, 
vajon jól vannak-e. Lement az udvarra és ott Farával 
találkozott. 

Jane nézte a lányt; a csendes, ideges, félénk és oly 
könnyen megrémülő Fara: honnan szedte a bátorságot, a 
lélekjelenlétet és a hidegvért, hogy egy gyűrött lepedő alá 
rejtse Chantalt, miközben néhány yarddal arrébb leszálltak 
az orosz helikopterek és lövöldöztek a katonák? 

- Megmentetted őt - szólt Jane. 

Fara rémülten nézett, mintha ez valami vád lett volna. 

Jane bal kezébe vette Chantalt, jobb kezével átölelte 
Farát. 


- Megmentetted a gyerekemet! - mondta. - Köszönöm! 
Köszönöm! 

Fara egy pillanatra sugárzott az örömtől, aztán sírva 
fakadt. 

Jane csitítgatta, simogatta a hátát, akárcsak Chantalét. 
Amint Fara megnyugodott, Jane megkérdezte: 

- Mi történt a mecsetben? Mit csináltak? Megsérült 
valaki? 

- Igen - mondta Fara elképedten. 

Jane mosolygott: nem lehet Farának egyszerre három 
kérdést is feltenni és aztán értelmes választ várni. 

- Mi történt, amikor bementél a mecsetbe? 

- Azt kérdezték, hol az amerikai. 

- Kit kérdeztek? 

- Mindenkit. De senki sem tudta. A doktor megkérdezte 
tőlem, hol vagy te meg a gyerek és mondtam, hogy nem 
tudom. Aztán kiválasztottak három férfit: először az én 
nagybátyámat, Shahazait, aztán a mullahot, aztán Alishan 
Karimot, a mullah fivérét. Újra kérdezték őket, de hiába, 
mert nem tudták, hová ment az amerikai. Így hát 
megverték őket. 

- Súlyosan megsebesültek? 

- Csak verést kaptak. 

- Azért megnézem őket. - Alishan szíve gyenge, gondolta 
Jane idegesen. - Hol vannak most? 

- Még mindig a mecsetben. 

- Gyere velem. - Jane bement a házba és Fara követte. 
Az első szobában, a pulton Jane megtalálta nővértáskáját. 
Szokásos felszerelését nitroglicerin tablettákkal egészítette 
ki. Ahogy a mecset felé mentek, még mindig szorosan 
fogva Chantalt, megkérdezte Farától: 

- Téged is bántottak? 

- Nem. A doktor nagyon dühösnek látszott, de nem vert 
meg. 

Jane azon tűnődött, vajon Jean-Pierre azért volt-e mérges, 
mert sejtette, hogy az éjszakát Ellisszel töltötte. Úgy érezte, 
az egész falu sejtette ezt. Kíváncsi volt, hogyan fognak 


reagálni. Lehet, hogy ez lesz a végső bizonyíték arra, hogy 
ő a Babiloni Kurva. 

Mindenesetre egyenlőre nem térhetnek ki előle, addig 
nem, míg ápolásra szoruló sebesültek vannak. Elérte a 
mecsetet és belépett az udvarra. Abdullah felesége 
észrevette, fontoskodva odasietett és Jane-t a földön fekvő 
mullahhoz vezette. Első pillantásra úgy látszott, hogy 
teljesen rendben van és Jane Alishan szíve miatt aggódott; 
így hát otthagyta a mullahot, nem törődve az asszony 
felháborodott tiltakozásával, és a közelben fekvő Alishanhoz 
ment. 

A férfi arca szürke volt, nehezen szedte a levegőt, egyik 
keze a mellén, és Jane félt, hogy a verés anginás rohamot 
okozott. Adott neki egy tablettát és azt mondta: 

- Szopogasd, ne nyeld le. 

Odanyújtotta Chantalt Farának és gyorsan megvizsgálta 
Alishant. Csúnya zúzódásai voltak, de egyetlen csontja sem 
törött el. 

- Hogy vertek meg? - kérdezte. 

- A puskájukkal - válaszolta a férfi rekedten. 

Jane bólintott. Alishan szerencsés volt: mindössze annyi 
kárt tettek benne, hogy a stressz megviselte a szívét, de 
már kezdett magához térni. A sérüléseket bekente jóddal 
és azt mondta, feküdjön még egy órát itt nyugodtan. 

Visszament Abdullahhoz. Amikor a mullah meglátta, 
hogy felé tart, dühös ordítással hessegette el. Jane tudta, 
hogy felbőszítette: a férfi úgy vélte, hogy a kezelésben őt 
illeti meg az elsőbbség, és vérig volt sértve, hogy Jane 
először Alishant nézte meg. Jane nem óhajtott elnézést 
kérni. Már régebben megmondta neki, hogy nem státusz 
szerint, hanem sürgősségi sorrendben kezeli az embereket. 
Elfordult. Semmi értelme sem volt, hogy ragaszkodjon a 
vén bolond megvizsgálásához. Ha elég jól érezte magát 
ahhoz, hogy ráordítson, akkor életben marad. 

A sebhelyes, öreg harcoshoz, Shahazaihoz ment. Nővére, 
Rabia, a bába, már megvizsgálta és lemosta a sebeit. Rabia 
gyógynövénykenőcsei nem voltak olyan fertőtlenítő 
hatásúak, mint amire igazán szükség lett volna, de Jane 


úgy gondolta, hogy valószínűleg annál jóval többet érnek, 
minthogy megsértse Rabiát, ezért megelégedett azzal, 
hogy megkérte a férfit, próbálja mozgatni ujjait és 
lábujjait. Minden rendben volt. 

Szerencsénk volt, gondolta Jane. Az oroszok ugyan itt 
voltak, de megúsztuk enyhe sérülésekkel. Hála Istennek. 
Talán most reménykedhetünk, hogy egy kicsit békén 
hagynak bennünket - talán addig, míg a Khyber Átjáróhoz 
vezető út ismét megnyílik... 

- A doktor orosz? - kérdezte Rabia váratlanul. 

- Nem. - Most először tűnődött el Jane azon, vajon mi 
járhatott Jean-Pierre agyában. Ha megtalált volna, mit 
mondott volna nekem? - Nem Rabia, nem orosz. De úgy 
látszik, átállt hozzájuk. 

- Szóval áruló. 

- Igen, azt hiszem, az. - Jane kíváncsi volt, mi járhat az 
öreg Rabia eszében. 

- Egy keresztény elválhat a férjétől azért, mert az áruló? 

Európában ennél már jóval kisebb dolgokért is el lehet 
válni, gondolta Jane, így hát azt mondta: - Igen. 

- Ezért mentél most feleségül az amerikaihoz? 

Jane megértette, hogyan gondolkodik Rabia. Hogy az 
éjszakát a hegyen töltötte Ellisszel, ezzel megerősítette 
Abdullah vádját, hogy ő egy nyugati kurva. Rabia, aki 
sokáig Jane fő pártfogója volt a faluban, elhatározta, hogy a 
váddal szemben keres egy magyarázatot, aminek 
értelmében Jane gyorsan elvált az árulótól, olyan 
keresztény törvények alapján, amelyek ismeretlenek az 
igazhívők előtt, és ugyanezen törvények alapján most 
Ellishez ment feleségül. Hát akkor legyen így, gondolta 
Jane. 

- Igen - mondta -, ezért mentem feleségül az 
amerikaihoz. 

Rabia elégedetten bólintott. 

Jane kis híján úgy érezte, mintha lenne egy kis igazság a 
mullah állandó jelzőjében. Végül is szemérmetlen 
gyorsasággal váltotta föl egyik férfi ágyát a másikéval. Egy 
kicsit szégyenkezett, de aztán összeszedte magát: soha 


nem hagyta, hogy magatartását más emberek elvárása 
szabályozza. Gondoljanak, amit akarnak, mondta magában. 

Egyáltalán nem érezte úgy, hogy feleségül ment volna 
Ellishez. És úgy érzem, mintha elváltam volna Jean-Pierre- 
től? - kérdezte önmagát. A válasz: nem. Ugyanakkor tudta, 
hogy iránta való kötelességeinek vége. Azután, amit tett, 
nem tartozott neki semmivel. Valamiféle megnyugvást 
kellett volna éreznie, de egyszerűen csak szomorú volt. 

Gondolatai félbeszakadtak. Izgatott mozgolódás támadt 
a mecset bejáratánál és megfordulva Jane látta, hogy Ellis 
sétál be, karján cipelve valamit. Ahogy a férfi közelebb ért, 
látta, hogy arca szinte eltorzult a dühtől és átfutott az 
agyán, hogy egyszer már látta ilyennek: amikor egy 
figyelmetlen taxisofőr hirtelen bevett egy kanyart és elütött 
egy fiatal motorost, aki elég csúnyán megsérült. Ellis és 
Jane látta az egészet és kihívták a mentőket - abban az 
időben még fogalma sem volt a gyógyításról -, és Ellis újra 
és újra csak azt hajtogatta: "olyan felesleges, olyan nagyon 
felesleges volt". 

A férfi karjában lévő csomag alakjából Jane rájött, hogy 
ez egy gyerek és Ellis arckifejezéséből megértette, hogy a 
gyerek halott. Első gondolata, amire el is szégyellte magát, 
az volt, hogy "hála Istennek, nem az én gyerekem", aztán, 
amikor közelebbről is megnézte, látta, hogy ez volt a 
faluban az egyetlen gyerek, akit néha kicsit a sajátjának 
érzett - a félkarú Mousa, a kisfiú, akinek megmentette az 
életét. Ugyanazt a szörnyű csalódást és veszteséget érezte, 
amit egyszer akkor, amikor Jean-Pierre-rel hosszú ideig 
küzdöttek egy beteg életéért, aki végül mégis meghalt. De 
ez most különösen fájdalmas volt, mert Mousa bátor volt és 
elszántan próbálta leküzdeni fizikai hiányosságát, és apja 
büszke volt rá. Miért ő? - gondolta Jane, miközben könnyek 
tolultak a szemébe. Miért ő? 

A falubeliek Ellis köré gyűltek, de az Jane-re nézett. 

- Mind halottak - mondta, dari nyelven beszélve, hogy a 
többiek is megértsék. Néhány asszony sírni kezdett. 

- Hogy történt? - kérdezte Jane. 

- Mindegyiket lelőtték az oroszok. 


- Ó, Istenem. - Épp csak előző este mondta, hogy 
"egyikük sem fog meghalni" - mármint úgy értette, hogy a 
sérüléseikbe; tudta, mindegyik felgyógyul, ki gyorsan, ki 
lassabban, és az ő gondoskodása következtében mind 
visszanyerik majd egészségüket és erejüket. És most 
mindegyik halott. 

- De miért ölték meg a gyereket? - kiabálta. 

- Azt hiszem, zavarta őket. 

Jane értetlenül ráncolta a szemöldökét. 

Ellis kicsit elmozdította terhét, úgy, hogy Mousa keze 
láthatóvá vált. A kis ujjak még mindig szorosan fogták az 
apjától kapott kés markolatát. A penge véres volt. 

Hirtelen iszonyú jajveszékelést hallottak és Halima tört át 
a tömegen. Elvette Ellistől fia testét, karjában a halott 
gyerekkel leroskadt a földre és a nevét sikoltozta. Az 
asszonyok köréje gyűltek. Jane elfordult. 

Jelezte Farának, hogy jöjjön utána Chantallal, majd 
elhagyta a mecsetet és lassan ment hazafelé. Epp egy 
perce még arra gondolt, a falu milyen szerencsésen 
megmenekült. Most pedig hét férfi és egy gyerek halott. 
Már oly sokat sírt, hogy könnye már nem maradt, s most 
már csak gyöngeséget érzett a bánattól. 

Bement a házba és leült, hogy megetesse Chantalt. 

- Milyen türelmes voltál, kicsike - mondta, ahogy 
melléhez vonta a gyereket. 

Egy-két perc múlva megjelent Ellis. Jane fölé hajolt és 
megcsókolta. Kicsit nézte, aztán így szólt: 

- Mintha dühös lennél rám. 

Jane rájött, hogy tényleg az. 

- A férfiak olyan vérszomjasak - mondta keserűen. - Az a 
gyerek biztosan megpróbálta megtámadni a felfegyverzett 
oroszokat a  vadászkésével - ki tanította erre a 
vakmerőségre? Ki mondta neki, hogy az életben az lesz a 
dolga, hogy oroszokat gyilkoljon? Amikor nekiesett a 
Kalasnyikovot tartó férfinak, ki volt a példaképe? Nem az 
anyja. Az apja, Mohammed hibája, hogy meghalt; 
Mohammedé és a tiéd. 

Ellis meglepődött: 


- Miért az enyém? 

Jane tudta, hogy most kíméletlen, de már nem állhatott 
meg. 

- Megverték Abdullahot, Alishant és Shahazait, hogy 
megpróbálják kiszedni belőlük, hol vagy - mondta. - Téged 
kerestek. Ezért volt az egész. 

- Tudom. És ezért az én hibám, hogy lelőtték a kisfiút? 

- Azért történt, mert itt vagy, ahol semmi keresnivalód. 

- Talán. Mindegy, erre a problémára megtaláltam a 
megoldást. Elmegyek. Jelenlétem kegyetlenséget és 
vérontást von maga után, ahogy erre siettél is rámutatni. 
Ha maradok, nemcsak engem foghatnak el - mert az éjjel 
nagy szerencsénk volt -, de az én törékeny kis tervem is 
rombadől, nevezetesen, hogy egyesítsük a közös ellenség 
elleni harcra a törzseket. S ez még rosszabb lenne. Az 
oroszok a maximális propaganda kedvéért nyilvános 
tárgyalást rendeznének. "Nézzétek, a CIA hogy próbálja 
kihasználni a Harmadik Világ egyik országának belső 
problémáit." Valami ilyesmi történne. 

- Te aztán igazán nagy fej vagy, mi? - Elég bizarrnak 
tűnt, hogy annak, ami itt a völgyben, e kis embercsoport 
körében történik, ilyen nagy, jelentős következménye lehet. 
- De nem mehetsz. A Khyber Átjáró felé vezető utat 
lezárták. j 

- Van egy másik út is: a Vaj Ösvény. 

- Ó, Ellis... az nagyon nehéz és veszélyes. - Elképzelte, 
amint a kemény szélben fölkapaszkodik azokra a magas 
helyekre. Eltévedhet, halálra fagyhat a hóban, vagy 
kirabolhatják és megölhetik a banditák. - Kérlek, ezt ne 
tedd. 

- Ha lenne más választásom, nem tenném. 

Szóval ismét elveszti a férfit és egyedül marad. A 
gondolattól nyomorultnak érezte magát. Ez meglepő volt. 
Csak egy éjszakát töltött vele. Mit várt? Maga sem tudta. 
Mindenesetre valamivel többet, mint ez a hirtelen elválás. 

- Nem gondoltam volna, hogy ilyen hamar elveszítelek 
újra - mondta. Chantalt átvette másik mellére. 

A férfi letérdelt elé és megfogta a kezét. 


- Nem gondoltad át a helyzetet - szólt. - Gondolj Jean- 
Pierre-re. Nem tudod, hogy azt akarja, visszamenj hozzá? 

Jane fontolgatta a dolgot. Ellisnek igaza van. Jean-Pierre 
most megalázottnak és férfiasságában sértve érzi magát: 
az egyetlen dolog, ami gyógyír lenne a sebére, ha Jane-t 
ismét maga mellett tudhatná, az ágyában és a hatalmában. 

- De mit fog csinálni velem? - kérdezte Jane. 

- Azt akarja majd, hogy Chantal és te életetek hátralevő 
részét valami távoli szibériai bányavárosban éljétek le, míg 
ő Európában kémkedik, és két-három évente majd 
meglátogat titeket, amikor két megbízatás között 
szabadságra megy. 

- És mit tenne, ha nemet mondanék? 

- Kényszeríthetne. Vagy megölhetne. 

Jane visszaemlékezett arra, — amikor Jean-Pierre 
megverte. Kissé émelygett. 

- Segíteni fognak az oroszok neki, hogy megtaláljon? - 
kérdezte. 

- Igen. 

- De miért? Miért törődnek azok velem? 

- Először is, mert tartoznak Jean-Pierre-nek. Másodszor, 
mert rájöttek, hogy veled boldog lesz. Harmadszor mert túl 
sokat tudsz. Közelről ismered Jean-Pierre-t és láttad 
Anatolijt: jó leírást adhatnál róluk a CIA komputere 
számára, ha sikerülne visszajutnod Európába. 

Szóval még több vérontás lenne, gondolta Jane; az 
oroszok bombáznák a falvakat, faggatnák az embereket, 
megvernék és megkínoznák őket, hogy megtudják, hol van 
Ő. 

- Az orosz tiszt... Anatolij. Látta Chantalt. - Szorosabban 
ölelte magához a gyereket, ahogy azokra a szörnyű 
pillanatokra visszagondolt. - Azt hittem, fölkapja. Hát nem 
jött rá, hogyha magával viszi, akkor föladom magam, 
csakhogy a gyerekkel legyek? 

Ellis bólintott. 

- Akkor én sem értettem. De én fontosabb vagyok nekik, 
mint te; de azt hiszem, úgy döntött, téged is el akar fogni, 
de még hasznodat veheti. 


- Hasznomat? Mit akarnak tőlem? 

- Hogy engem lelassíts! 

- Azzal, hogy itt tartalak? 

- Nem, azzal, hogy velem jössz. 

Ahogy a férfi ezt kimondta, Jane rájött: igaza van, és úgy 
érezte, utolérte a végzet. Vele kell mennie a gyerekkel 
együtt, nincs más választása. Ha meghalunk, hát 
meghalunk, gondolta. Legyen hát. 

- Azt hiszem, jobbak az esélyeim arra, hogy veled 
meneküljek el innen, minthogy egyedül meneküljek 
Szibériából - szólt. 

- Ennyit erről - bólintott Ellis. 

- . Elkezdek csomagolni - mondta Jane. Nem volt 
vesztegetni való idő. - Legjobb lenne, ha holnap reggel 
rögtön indulnánk. 

Ellis megrázta a fejét. 

- Egy órán belül el akarok tűnni innen. 


k 


Jane pánikba esett. Persze ő is el akart menni, de nem 
ilyen hirtelen, és most úgy érezte, hogy még gondolkodni 
sincs ideje. Elkezdett föl-alá rohangálni a kis házban, 
válogatás nélkül szórva a  táskákba a ruhákat, 
élelmiszereket, gyógyszereket, rémületében, hátha valami 
döntő fontosságú dolgot kifelejt. Túlzottan sietett ahhoz, 
hogy ésszerűen pakoljon. 

Ellis megértette ezt a hangulatot és megállította. 
Megfogta a vállát, megcsókolta a homlokát és nyugodtan 
szólt hozzá: 

- Mondj meg nekem valamit - kérte. - Nem tudod 
véletlenül, melyik a legmagasabb hegy Nagy-Britanniában? 

Jane úgy vélte, a férfi megbolondult. 

- A Ben Nevis - válaszolta. - Skóciában van. 

- Milyen magas? 

- Több mint négyezer láb. 

- Az út egy része, ahová föl kell jutnunk, tizenhat- 
tizenhétezer láb magasan van - tehát négyszer olyan 


magasan, mint Nagy-Britannia legnagyobb hegye. És bár a 
távolság csak százötven mérföld, legalább két hetünkbe 
telik, míg megtesszük. Szóval állj le: gondolkozz és tervezz. 
Elég baj az, ha egy óránál tovább tart a csomagolás, de 
még mindig jobb, mint antibiotikumok nélkül indulni el. 

Jane bólintott, vett egy mély levegőt és kezdte elölről. 

Volt két nyeregtáskája, amit dupla hátitáskaként is 
használhatott. Az egyikbe ruhákat tett: Chantal pelenkáit, 
egy váltás fehérneműt mindannyiuknak, Ellis New York-ban 
vásárolt steppelt kabátját, a prémmel bélelt, kapucnis 
esőkabátot, amit ő hozott Párizsból. A másik táskába az 
orvosi felszerelés és az élelmiszer került: a vastartalék. 
Most persze nem volt Kendal-féle mentolos sütemény, de 
Jane talált valamit, amivel helyettesítheti: szárított eperből 
és dióból készült süteményt, ami ugyan majdnem 
ehetetlen, de tele van kalóriával. Ezenkívül volt rizsük és 
egy darab kemény sajt. Az egyetlen souvenir, amit Jane 
magával akart vinni; az a Polaroid fotókból álló gyűjtemény, 
amit a helybeliekről készített. Vitték a hálózsákjaikat is, egy 
nyeles serpenyőt és Ellis katonai zsákját, amiben némi 
robbanószer és a robbantáshoz való felszerelés volt - az 
egyetlen fegyverük. Ellis az összes csomagot Maggie-re, az 
"egyirányú" kancára kötözte. 

Sietős búcsújuk könnyes volt. Zahara, Rabia, az öreg 
bába és Halima, Mohammed felesége is átölelte. Éppen 
mielőtt indultak volna, elhaladt mellettük Abdullah, tett 
valami keserű megjegyzést, köpött egyet a földre és 
sürgette családját, hogy menjenek tovább; de néhány 
pillanat múlva a felesége visszatért, rémülten ugyan, de 
határozottan, és Chantal számára ajándékot nyomott Jane 
kezébe: egy primitív rongybabát aprócska kendővel és 
fátyollal. 

Jane  — megölelte és —— megcsókolta Farát, aki 
vigasztalhatatlan volt. A lány tizenhárom éves volt, 
hamarosan lesz majd férje, akit imádhat. Egy-két éven 
belül férjnez megy és beköltözik férje szüleinek házába. 
Nyolc vagy tíz gyereke lesz, akiknek csak a fele éri meg az 
ötödik életévét. Lányai majd férjhez mennek és elköltöznek 


otthonról. Azok a fiai, akik túlélik a harcokat, majd 
megnősülnek és hazaviszik feleségeiket. Ha a család már 
túl nagy, akkor a fiúk, a menyek és az unokák elköltöznek, 
hogy kialakítsák saját nagy családjukat. Akkor Farából is 
lehet majd bába, mint nagyanyjából, Rabiából. Remélem, 
gondolta Jane, hogy emlékezni fog néhány dologra, amire 
megtanítottam. , 

Alishan és Shahazai megölelte Ellist, aztán "Az Ur legyen 
veletek!" kiáltások közepette elindultak. A falusi gyerekek a 
folyókanyarulatig kísérték őket. Jane ott megállt egy kicsit 
és egy pillanatra visszanézett az iszapszínű házak kis 
csoportjára, ahol egy évig az otthona volt. Tudta hogy 
sosem tér vissza; de érezte, ha mindezt túléli, akkor 
unokáinak majd mesél történeteket Bandáról. 

A folyópart mentén fürgén haladtak. Jane azon kapta 
magát, hogy helikopterek hangját figyeli. Mennyi idő múlva 
kezdik keresni őket az oroszok? Vajon csak úgy vaktában 
küldenek majd néhány helikoptert, vagy veszik a 
fáradtságot és megszerveznek egy alapos kutatást? Jane 
maga sem tudta, hogy melyikben reménykedjen. 

Egy óránál rövidebb idő alatt elérték Dasht-i-Riwat, a 
"Síkságon lévő Erőd"-öt, egy szép kis falut, ahol az 
árnyékos udvari házak a folyó északi partján álltak elszórva. 
Ez volt az a hely, ahol a szekérút - a ragyaverte, kígyózó, 
egyszer-látod-egyszer-nem piszkos ösvény, ami úttá 
szélesedett az Ot Oroszlán Völgyében - végetért. Minden 
guruló jármű, ami elég robusztus volt ahhoz, hogy túlélje az 
utat, itt kénytelen volt megállni, így a falusiak tudtak egy 
kicsit üzletelni lókereskedéssel. A falu nevében említett 
erőd kicsit följebb volt egy oldalsó völgyben és most 
börtönként működött, amit a gerillák tartottak kézben és 
ahol elfogott kormánykatonákat, egy-két oroszt és alkalmi 
tolvajt őriztek. Jane egyszer járt ott, hogy egy nyomorult 
nomádot kezeljen, aki a nyugati sivatagból került ide és akit 
besoroztak a hivatalos hadseregbe, majd tüdőgyulladást 
kapott a hideg kabuli télben és dezertált. Újra kiképezték, 
mielőtt , megengedték volna, hogy a  gerillákhoz 
csatlakozzon. 


Dél volt, de egyikük sem akart megállni enni. Azt 
remélték, hogy estére elérik Sanizt, ami tíz mérföldnyire 
volt a völgy végében, és noha tíz mérföld sík területen nem 
nagy távolság, ezen a vidéken több órát vesz igénybe. 

Az út utolsó szakasza ide-oda kanyargott a házak között 
az északi parton. A déli part kétszáz láb magas sziklafal 
volt. Ellis vezette a lovat, Jane vitte Chantalt abban a kis 
függőágyban, amit saját maga eszkábált össze, s ami 
lehetővé tette, hogy menet közben is tudja etetni a 
gyereket. A falu egy vízimalomnál ért véget, közel a Riwat- 
nak nevezett oldalsó völgy bejáratánál; arrafelé vezetett az 
út a börtönhöz. Miután ezt a pontot elhagyták, már nem 
tudtak olyan gyorsan menni. A talaj kezdett emelkedni, 
először csak enyhén, majd meredekebben. Egyenletesen 
mentek fölfelé a tűző napon. Jane fejére borította a pattut, 
amit minden utazó magával hordott. Chantalnak a kis 
függőágy árnyékot adott. Ellis Chitrali sapkáját hordta, amit 
Mohammedtől kapott ajándékba. 

Amikor fölértek az ösvény tetejére, Jane némi 
megelégedéssel nyugtázta, hogy még csak nem is szedi 
nehezebben a levegőt. Ilyen egészséges, fitt még soha nem 
volt életében - és nagy valószínűséggel nem is lesz többet. 
Megfigyelte, hogy Ellis nemcsak zihál, de verítékezik is. A 
férfi meglehetősen jó erőben volt, de nem szokott úgy 
hozzá az órákon át való gyalogláshoz, mint ő. Ettől Jane 
önelégültséget érzett, de csak addig, míg eszébe nem 
jutott, hogy a férfi csak kilenc napja sebesült meg két 
golyótól. 

. Az ösvényen túl az út a hegyoldalon futott, magasan az 
Ot Oroszlán Folyó fölött. Itt a folyó már lassú folyású volt. 
Ahol mély volt és nyugodt, a víz ragyogó zöld volt, azoknak 
a smaragdoknak a színére emlékeztetett, amit Dasht-i 
Riwat környékén mindenütt lehetett találni és amit 
Pakisztánba vittek eladni. Jane megrémült, amikor 
hiperérzékeny fülével egy távoli repülő hangjára lett 
figyelmes: a kopár sziklatetőn sehová sem lehetett elbújni, 
és hirtelen vágya támadt, hogy leugorjon a szikláról a száz 
láb mélységben lévő folyóba. De csak néhány repülőgép 


húzott el, túl magasan ahhoz, hogy a földön bárkit is 
észrevegyenek. Ennek ellenére ettől kezdve Jane fák, 
bokrok és mélyedések után kutatott, azt fürkészve, hol 
tudnának elrejtőzni. Egy ördög belül azt súgta, nem kellene 
ezt csinálnod,  visszamehetnél,  föladhatnád magad, 
csatlakozhatnál a férjedhez, de valahogy mindez csak 
akadémikus kijelentés, puszta formaság volt. 

Az ösvény még mindig emelkedett, de már enyhébben, 
úgyhogy gyorsabban tudtak haladni. Egy-két mérföldönként 
mellékfolyók akadályozták útjukat; rohanva törtek az 
oldalsó völgyekből a főfolyó felé, az út pedig doronghídba 
vagy gázlóba torkollott. Ellisnek úgy kellett beráncigálnia a 
vízbe a vonakodó Maggie-t, miközben Jane hátulról kiabált 
rá és kövekkel dobálta. 

Magasan a folyó fölött a sziklaoldalban, végig a szurdok 
mentén egy öntözőcsatorna húzódott. Azt a célt szolgálta, 
hogy a síkságon megnöveljék a művelhető terület 
nagyságát. Jane azon tűnődött, milyen régen is lehetett az, 
amikor a völgyben volt annyi idő, ember és béke, hogy 
ilyen nagy építőmunkát elvégezhessenek - utoljára talán 
több száz éve. 

A szurdok elkeskenyedett, lent a folyó pedig tele volt 
gránitsziklával. A mészkősziklákban barlangok voltak: Jane 
mint lehetséges rejtekhelyet jegyezte meg őket. A vidék 
barátságtalanná vált és hideg szél fújt végig a völgyön; 
Jane a napsütés ellenére egy pillanatra megborzongott. A 
köves terület és a kopár sziklák madaraknak is otthont 
adtak: rengeteg ázsiai szarka tanyázott erre. 

Végül a szurdok újabb síksághoz vezetett. Messze, kelet 
felé Jane hegyvonulatokat látott, a hegyek fölött pedig 
előtűntek  Nurisztán fehér csúcsai. Ó, Istenem, oda 
megyünk mi, gondolta Jane és elfogta a félelem. 

A síkságon szegényes házak kis csoportja állt. 

- Azt hiszem, ez az - mondta Ellis. - Isten hozott 
Sanizban. 

A síkságra sétáltak, mecset, vagy az utazóknak épült 
kőkunyhó után kutatva. Ahogy elérték az első házat, 
kilépett valaki és Jane felismerte Mohammed jóképű arcát. 


Az éppolyan meglepett volt, mint a nő. Jane meglepetése 
rémületté változott, amikor rájött; hogy meg kell mondania 
neki: megölték a fiát. 

Ellis időt adott rá, hogy Jane összeszedje gondolatait, és 
addig is megkérdezte dari nyelven: 

- Miért vagy itt? 

- Itt van Masud - válaszolta Mohammed. Jane rájött, 
hogy ez bizonyára a gerillák egyik rejtekhelye. Most 
Mohammed kérdezett: 

- És ti miért vagytok itt? 

- Pakisztánba megyünk. 

Jane tudta, neki kell megmondania, mert ő ismeri 
régebbről. 

- Rossz híreket hozunk, Mohammed barátom. Az oroszok 
Bandába jöttek. Megöltek hét férfit és egy gyereket... - A 
férfi már sejtette, mit fog mondani, és az arcára kiülő 
fájdalomtól Jane úgy érezte, sírva fakad. - Mousa volt az a 
gyerek - fejezte be. 

Mohammed keményen tartotta magát. 

- Hogyan halt meg a fiam? 

- Ellis találta meg - mondta Jane. 

Ellis, nehezen találva a megfelelő dari szavakat, azt 
mondta: 

- Úgy halt meg... késsel a kezében, a kés pedig véres 
volt. 

Mohammed szeme elkerekedett. 

- Mondj el mindent! 

Jane vette át a szót, mert ő beszélte jobban a nyelvet. 

- Az oroszok hajnalban jöttek - kezdte. - Ellist és engem 
kerestek. Mi fönt voltunk a hegyoldalon, úgyhogy nem 
találtak meg. Megverték Alishant és Shahazait és 
Abdullahot, de nem ölték meg őket. Aztán megtalálták a 
barlangot. Ott volt a hét sebesült mudzsahid, velük Mousa, 
hogy le tudjon szaladni a faluba, ha éjszaka segítségre lett 
volna szükségük. Amikor az oroszok elmentek, Ellis fölment 
a barlanghoz. Mindegyiküket megölték és Mousat... 

- Hogyan? - szólt közbe Mohammed. - Hogyan ölték 
meg? 


Jane Ellisre nézett. Ellis annyit mondott: 

- Kalasnyikov - egy szót, amihez nem kellett fordítás. 
Szívére mutatott, jelezvén a golyó helyét. 

Jane hozzátette: 

- Bizonyára megpróbálta megvédeni a sebesülteket, 
mert véres volt a kése. 

Mohammed dagadt a büszkeségtől, bár könnyes volt a 
szeme. 

- Megtámadta őket - felnőtt, géppuskás férfiakat -, 
nekikment a késével! A késsel, amit az apja adott neki! Az 
egykezű fiú most bizonyára a harcosok paradicsomában 
van. 

Meghalni egy szent háborúban a lehető legnagyobb 
dicsőség egy muzulmánnak, idézte fel Jane. A kis Mousaból 
bizonyára aprószent lett. Boldog volt, hogy Mohammednek 
legalább ez a vigasz megadatott, de nem állhatta meg, 
hogy ne gondolja cinikusan: a háborúzó férfiak Így 
nyugtatják meg lelkiismeretüket, a dicsőségről beszélve. 

Ellis egy szó nélkül, ünnepélyesen ölelte át 
Mohammedet. 

Jane-nek hirtelen eszébe jutottak a fotói. Mousáról több 
is volt. Az afgánok szerették a fotókat és Mohammed 
odalenne a boldogságtól, ha lenne neki egy a fiáról. 
Kinyitotta a Maggie hátán lévő egyik táskát és addig 
kotorászott a gyógyszerek között, míg megtalálta a 
kartondobozt. Kiválasztott egy képet Mousaról, kiszedte, és 
visszapakolt a táskába. Aztán átnyújtotta a képet 
Mohammednek. 

Még soha nem látott afgán férfit ilyen mélységesen 
megindulva. Az nem tudott szólni. Egy pillanatig úgy 
látszott, sírni fog. Elfordult; hogy összeszedje magát. 
Amikor visszafordult, arcvonásai már nyugodtak voltak, de 
bőre nedves volt a könnyektől. 

- Gyertek velem - mondta. 

Követték a kis falun keresztül a folyópartig, ahol tizenöt- 
húsz gerilla kuporgott a tűz körül. Mohammed a csoporthoz 
ment és minden bevezető nélkül elkezdte mesélni Mousa 
halálának történetét, könnyezve és gesztikulálva. 


Jane elfordult. Már túl sok bánatot látott. 

Izgatottan nézett körül. Tűnődött: hová fogunk futni, ha 
jönnek az oroszok? Semmi nem volt csak a földek, a folyó 
és néhány viskó. De úgy látszik, Masud biztonságosnak 
gondolta a helyet. Talán a falu túl kicsi volt ahhoz, hogy 
fölhívja a hadsereg figyelmét. 

További aggódásra már nem volt energiája. Leült a 
földre, hátát egy fának támasztotta, hálás volt, hogy 
pihentetheti a lábait, és elkezdte etetni Chantalt. Ellis 
kipányvázta Maggie-t, lepakolt róla, a ló pedig a folyó 
mellett gazdagon nőtt zöldet kezdte legelni. Hosszú nap 
volt ez, - gondolta Jane - és mozgalmas. Ráadásul az éjjel 
sem aludtam sokat. Titokban elmosolyodott, ahogy 
fölidézte az éjszakát. 

Ellis előszedte Jean-Pierre térképeit és leült Jane mellé, 
hogy a gyorsan halványuló esti fényben tanulmányozhassa. 
Jane átnézett a válla fölött. Tervezett útvonaluk továbbra is 
fölfelé haladt a völgyben egy Comar nevű falu irányába, 
ahol majd délkelet felé fordulnak egy oldalsó völgybe, ami 
Nurisztánba vezet. Ezt a völgyet is Comarnak hívták, 
akárcsak az első magaslati utat, amivel majd meg kell 
birkózniuk. 

- Tizenötezer láb - mondta Ellis, az útra mutatva. - Itt 
már hideg van. 

Jane megrázkódott. 

Amikor Chantal teleitta magát, Jane tisztába tette és a 
pelenkát kimosta a folyóban. Mikor visszaért, Ellis nagy 
beszélgetésben volt Masuddal. Melléjük kuporodott. 

- Jól döntöttél - mondta Masud. - Ki kell jutnod 
Afganisztánból, zsebedben az egyezségünkkel. Ha az 
oroszok elfognak, minden elveszett. 

Ellis egyetértőleg bólintott. Jane arra gondolt, hogy 
azelőtt még soha nem látta ilyennek Ellist: a férfi nagy 
tisztelettel kezelte Masudot. 

Masud folytatta: 

- Ez azonban ritka nehéz útvonal. Az út jó része a 
hóhatár fölött vezet. Időnként alig lehet megtalálni a hóban 
az utat és ha ott eltévedsz, meghalsz. 


Jane várta, hogy mi fog ebből kisülni. Rosszat sejtett, 
hogy Masud gondosan Ellishez intézte a szavait, nem pedig 
őhozzá. 

- Nem tudok segíteni neked - folytatta Masud -, de 
akárcsak te, én is szeretnék egy egyezséget. 

- Folytasd - mondta Ellis. 

- Odaadom kísérőnek Mohammedet, hogy vezessen 
Pakisztánba Nurisztánon át. 

Jane szíve nagyot dobbant: Mohammed mint vezető! Így 
már egészen máshogy néz ki az egész utazás. 

- És mi az én részem a megállapodásban? - kérdezte 
Ellis. 

- Hogy egyedül mész. A doktor felesége és a gyerek itt 
maradnak. 

Szívettépően világos volt Jane számára, hogy bele kell 
egyeznie ebbe. Vakmerőség volt részükről, hogy egyedül 
akarták megtenni az utat: valószínűleg mindketten 
meghalnának. Így azonban Jane legalább Ellis életét 
megmentheti. 

- Igent kell mondanod - szólt a férfinak. 

Ellis rámosolygott és Masudra nézett. 

- Ez ki van zárva - mondta. 

Masud fölállt, láthatóan sértődötten és visszasétált a 
gerillák gyűrűjéhez. 

- Ó, Ellis, bölcs dolog volt ez? - kérdezte Jane. 

- Nem - mondta a férfi. Kinyújtotta a kezét. - De ilyen 
könnyen nem engedlek el. 

Jane megszorította a kezét. 

- Én... én nem ígértem semmit. 

- Tudom - mondta a férfi. - Ha visszaértünk a civilizált 
világba, szabadon tehetsz azt, amit akarsz - élj Jean-Pierre- 
rel, ha ezt akarod és ha megtalálod őt. Én beérem a 
következő két héttel, ha mindössze csak ennyit kaphatok. 
De az is lehet, hogy akkor már nem is élünk. 

Ez igaz. Miért vívódjunk a jövőn, gondolta Jane, amikor 
valószínűleg egyáltalán nincs is jövőnk? 

Masud visszajött, újra mosolygott. 


- Nem vagyok valami jó tárgyaló fél - mondta. - 
Mohammedet akkor is odaadom. 


TIZENHATODIK FEJEZET 


Virradat előtt fél órával indultak. Egyik helikopter a másik 
után emelkedett föl a hangár elől, kikerültek a reflektorok 
fényéből és eltűntek az éjszakai égbolton. Ahogy a Hind 
fordult, Jean-Pierre és Anatolij úgy küzdötték föl magukat a 
levegőbe, mint egy esetlen madár, aztán a konvojhoz 
csatlakoztak. Hamarosan eltűntek szem elől a légibázis 
fényei, és Jean-Pierre meg Anatolij újra az Öt Oroszlán 
Völgye felé repültek a hegyek fölött. 

Anatolij csodát művelt. Kevesebb mint huszonnégy óra 
alatt kidolgozta az afgán háború történetének valószínűleg 
legnagyobb hadműveletét - és ő is vezette. 

A tegnapi nap legnagyobb részét azzal töltötte, hogy 
Moszkvával telefonált. Fel kellett villanyozni a SAgkÁRA 
lévő feletteseit, majd egy csomó katonai fejest azzal, hogy 
elmagyarázza, milyen fontos elkapni Ellis Thalert. Jean- 
Pierre figyelte, egy szót sem értett, de bámulattal adózott 
az Anatolij hangjából kiérezhető méltóság, nyugalom, és 
sürgetés precíz kombinációja iránt. 

A hivatalos engedélyt késő délután kapták meg, ezután 
Anatolijnak a gyakorlati megvalósítással kellett 
megküzdenie. Hogy megkapja a megfelelő számú 
helikoptert, Jalalabadtól Moszkváig szívességet kért, régi 
adósságokra hivatkozott, fenyegetőzött és ígérgetett. 
Amikor egy kabuli tábornok megtagadta, hogy gépeit Írásos 
engedély nélkül rendelkezésre bocsássa, Anatolij felhívta 
Moszkvában a KGB-t, és rávett egy régi barátot, hogy 
vessen egy pillantást a tábornok személyi anyagába, aztán 
visszahívta a tábornokot és megfenyegette, hogy le fogja 
tiltatni azokat a pornográf küldeményeket, amiket a 
gyereke kap az NSZK-ból. 

A szovjeteknek hatszáz helikopterük volt 
Afganisztánban: reggel háromra ötszáz közülük ott volt a 
bagrami felszállópályán Anatolij parancsnoksága alatt. 


Az elmúlt órát Jean-Pierre és Anatolij térképek fölé 
hajolva töltötte,  meghatározván minden helikopter 
útirányát és kiadták a tiszteknek a megfelelő parancsokat. 
A felfejlődés pontos volt, hála Anatolij részletekre is 
kiterjedő figyelmének és annak, hogy Jean-Pierre jól ismerte 
a területet. 

Noha Ellis és Jane nem voltak a faluban tegnap, amikor 
Jean-Pierre és Anatolij keresték őket, majdnem teljesen 
biztos, hogy értesültek a rajtaütésről és most elrejtőztek. 
Nem lesznek Bandában. Talán egy mecsetben lehetnek 
valamelyik másik faluban - a rövid időre érkezők 
rendszerint a mecsetekben alszanak -, vagy ha úgy érzik, a 
falvak nem biztonságosak, akkor a vidéken mindenütt 
megtalálható számtalan kis kőkunyhó egyikébe 
húzódhattak. Bárhol előfordulhatnak a völgyben, vagy akár 
valamelyik kis szomszédos völgyben is kereshettek 
menedéket. 

Anatolij valamennyi lehetőséget figyelembe vette. 

Helikopterek szállnak majd le a völgy minden falujában, 
és a szomszédos kis völgyek apró falvacskáiban is. A pilóták 
valamennyi útvonal és ösvény fölött végigrepülnek. A 
katonaságot - több mint ezer főt - utasították, kutasson át 
minden épületet, vizsgálja meg a nagy fákat és nézzen be a 
barlangokba. Anatolij elszánta magát, hogy még egyszer 
nem sül föl. Ma megfogják találni Ellist. 

És Jane-t. 

A Hind belseje kényelmetlen és kopár volt. Az 
utasfülkében csupán egy pad volt, amit az ajtóval szemközt 
a törzshöz rögzítettek. Jean-Pierre ezt osztotta meg 
Anatolijjal. Láthatták innen a repülő fedélzetét. A pilótaülés 
két-három lábbal a padló fölött volt, oldalt egy lépcsőfokkal, 
hogy megkönnyítse a beszállást. Minden pénzt a technikára 
költöttek - a fegyverekre, a sebességre, a gép 
manőverezhetőségére -, a kényelemre egy fityinget sem. 

Míg észak felé repültek, Jean-Pierre töprengett. Ellis úgy 
tett, mintha a barátja lenne, míg egész idő alatt az 
amerikaiaknak dolgozott. Kihasználva ezt a barátságot, 
lerombolta Jean-Pierre-nek azt a tervét, hogy elfogja 


Masudot, s ezzel lerombolta egy év lelkiismeretes 
munkáját. És végül, gondolta Jean-Pierre, elcsábította a 
feleségemet. 

Gondolatai körbe-körbe forogtak, mindig ehhez a 
csábításhoz térve vissza. Kibámult a sötétbe, nézte a többi 
helikopter fényét, és elképzelte a két szeretőt, - mert biztos 
azok lettek a múlt éjjel - amint a csillagok alatt valahol a 
földön fekszenek egy takarón, egymás testével játszanak és 
gyengéd szavakat suttognak. Azon tűnődött, vajon Ellis jó-e 
az ágyban. Ő maga megkérdezte Jane-t, hogy melyikük a 
jobb szerető, de azt válaszolta, hogy egyikük sem jobb, 
egyszerűen különbözőek. Ezt mondta Ellisnek is? Vagy azt 
mormogta, hogy te vagy a legjobb, a legeslegjobb? Jean- 
Pierre már kezdte Jane-t gyűlölni is. Hogy volt képes 
visszamenni egy olyan férfihoz, aki kilenc évvel idősebb 
nála, egy durva amerikai, egy CIA-kísértet? 

Jean-Pierre Anatolijra nézett. Az orosz nyugodtan, üres 
arckifejezéssel ült, akár egy kínai mandarin kőszobra. Nem 
sokat aludt az elmúlt negyvennyolc óra alatt, de nem 
látszott fáradtnak, csak mogorvának. Jean-Pierre most új 
oldaláról ismerte meg a férfit. Valahányszor az elmúlt 
évben találkozott Anatolijjal, az mindig nyugodt és nyájas 
volt, most viszont szigorú, érzéketlen és fáradhatatlan, 
kérlelhetetlenül hajszolva magát és kollégáit. Szenvtelen 
megszállott volt. 

Amikor megvirradt, látták a helikoptereket. Félelmet keltő 
látvány volt: olyan volt, mintha óriás méhek roppant felhőt 
alkotva rajzottak volna a hegyek fölött. Zümmögésük 
valószínűleg fülsiketítő lehetett a földön. 

Ahogy elérték a völgyet, kisebb csoportokra kezdtek 
szakadozni. Jean-Pierre és Anatolij a Comar felé repülőkkel 
maradt, ez volt a völgy legészakibb faluja. Az út utolsó 
szakaszán a folyót követték. A gyorsan fölragyogó reggeli 
fényben előtűntek a búzaföldeken sorakozó takaros kévék: 
itt a völgy felső végén a bombázás nem züllesztette szét 
teljesen a gazdálkodást. 

A nap a szemükbe sütött, ahogy Comarnál lefelé 
ereszkedtek. A falu házcsoportja a hegyoldal súlyos 


sziklafalához bújt, Jean-Pierre-t a Dél-Franciaországban 
látható, magasra épült hegyi falvakra emlékeztette, és 
hirtelen honvágyat érzett. Hát nem lenne jó hazamenni, 
hibátlan francia beszédet hallani, friss kenyeret és ízletes 
ételeket enni, vagy taxiba ülni és elmenni a moziba! 

Fölemelkedett a kemény ülésről. Most már igazán jó lesz 
kiszállni a helikopterből. Mióta megverték, többé-kevésbé 
állandóan fájdalmai voltak. De a fájdalomnál is rosszabb 
volt a megaláztatás emléke, a mód, ahogy sikoltozott, sírt 
és irgalomért könyörgött: valahányszor eszébe jutott, 
szeretett volna elrejtőzni. Bosszút akart állni ezért. Ugy 
érezte, addig nem tud nyugodtan aludni, amíg ezt ki nem 
egyenlíti. És ennek csak egy olyan módja volt, amivel ő 
megelégedne: Látni akarta, hogy Ellist ugyanígy megverik 
ugyanazok a brutális katonák, míg csak nem zokog, és 
sikoltozik és irgalomért nem esedezik, de mindezt egy 
rafinált ráadással: Jane nézze is végig. 


sk 


A délután közepén újra a sikertelenséggel néztek 
szembe. Végigkutatták Comart, valamennyi közeli kis falut, 
minden szomszédos kis völgyet a területen, az elszigetelt, 
magányos farmépületek mindegyikét a falutól északra eső 
részen. Anatolij állandó rádiókapcsolatban állt a többi raj 
parancsnokával. Azok szintén állandó kapcsolatban álltak 
egymással, miközben átkutatták az egész völgyet. Néhány 
barlangban és házban találtak fegyvereket, összetűzésbe 
kerültek számos emberrel, főként gerillákkal, elsősorban a 
Saniz körüli hegyekben, de az összetűzések csak akkor 
emlékezetesek, ha a szokásosnál nagyobbak voltak az 
orosz veszteségek a gerillák az utóbbi időben megszerzett 
robbantási szakértelmének betudhatóan; a katonák 
belenéztek a lefátyolozott nők lecsupaszított arcába, 
tanulmányozták valamennyi apró csecsemő arcbőrének a 
színét; és még mindig nem találták meg sem Ellist, sem 
Jane-t, sem Chantalt. 


Jean-Pierre és Anatolij egy lóistállónál fejezték be a 
kutatást, Comar fölött a hegyekben. Ennek a helynek nem 
volt neve: mindössze egy maroknyi kopár kőházból és egy 
poros tisztásból állt, ahol alultáplált lovak legelésztek a 
gyér füvön. Úgy látszott, az egyetlen férfilakó a lókupec, 
egy mezítlábas öregember, aki hosszú hálóinget viselt, 
amit terjedelmes csuklyával láttak el, hogy távol tarthassa 
a legyeket. Ezenkívül volt ott még néhány fiatalasszony és 
egy csomó rémült gyerek. Teljesen világos volt, a fiatal 
férfiak mind gerillák és valahol távol vannak, Masud 
társaságában. Nem tartott soká átkutatni a kis falucskát. 
Mikor befejezték, Anatolij leült a porba, hátát egy kőfalnak 
támasztotta és elgondolkodva nézett maga elé. Jean-Pierre 
leült mellé. 

A hegyeken túl láthatták a Mesmer távoli, fehér csúcsát, 
majdnem húszezer láb magasságban, a csúcsot, ami a régi 
időkben idevonzotta az európai hegymászókat. Anatolij Így 
szólt: 

- Nézz körül, hátha tudsz szerezni egy kis teát. 

Jean-Pierre körülnézett, és meglátta a közelben ólálkodó 
csuklyás öregembert. 

- Csinálj teát - kiáltott rá dari nyelven. A férfi elsietett. 
Egy pillanat múlva Jean-Píerre hallotta, amint az 
asszonyokra kiabál. 

- Készül a tea - jelentette Anatolijnak franciául. 

Anatolij emberei látván, hogy azok ketten még egy 
darabig maradnak, leállították a helikopterek motorjait, és 
türelmesen várakozva leültek a porba. 

Anatolij a távolba meredt. Lapos arcán kimerültség 
tükröződött. 

- Bajban vagyunk - jelentette ki. 

Jean-Pierre vészjóslónak találta a többes számot. 

Anatolij folytatta: 

- A mi szakmánkban bölcs dolog minél inkább 
kisebbíteni egy küldetés fontosságát egészen addig, míg 
valaki nem biztos a sikerben, mert ez az a pont, amikor 
valaki túlzásokba esik. A mi esetünkben én nem követtem a 
szokásos mintát. Hogy biztosítsam az ötszáz helikoptert és 


az ezer embert, meg kellett győznöm a feletteseimet, 
mindennél fontosabb Ellis Thaler elfogása. Meglehetősen 
világosan ecseteltem nekik azokat a veszélyeket, amik ránk 
várnak, ha elmenekül. Sikerült. Es irántam érzett dühük, 
amiért nem sikerült elfognom, most csak annál nagyobb 
lesz. A te jövöd természetesen az enyém függvénye. 

Jean-Pierre korábban sohasem gondolt erre ilyen 
megközelítésben. 

- Mit fognak csinálni? 

- Az én karrieremnek egyszerűen vége. A fizetésem 
ugyanaz marad, de minden kiváltságomat elveszítem. 
Nincs több skót whisky, nincs több Rive Gauche a 
feleségemnek, nincs több családi vakáció a  Fekete- 
tengernél, nincs több vászonfarmer és Rolling Stones lemez 
a gyerekeimnek... de én ezek nélkül jól meglennék. Amit 
nem bírnék ki: a merő unalom, ami azokkal az állásokkal 
jár, amit az én hivatásomban a sikertelen embereknek 
osztogatnak:  Elküldenek majd a Távol-Keletre egy 
kisvárosba, ahol ténylegesen semmi állambiztonsági munka 
nincs. Tudom, hogy az embereink hogyan töltik az idejüket 
ezeken a helyeken és hogyan hasznosítják tapasztalataikat. 
Enyhén szólva elégedetlen embereknek kell a bizalmába 
férkőznöd, rábírni őket, hogy bízzanak benned és 
beszéljenek, bátorítani őket, hogy kritikai megjegyzéseket 
tegyenek a kormányra és a pártra, és aztán felforgatásért 
le kell tartóztatnod őket. Ez olyan időpocsékolás... - Anatolij 
rájött, hogy elkalandozott a tárgytól és hirtelen 
abbahagyta: 

- És én? - kérdezte Jean-Pierre. - Velem mi történik? 

- Te egy senki leszel - mondta Anatolij. - Többé nem 
dolgozol nekünk. Lehet, hogy megengedik, hogy 
Moszkvában maradj, de sokkal valószínűbb, hogy 
visszaküldenek. 

- Ha Ellis elmenekül, soha többé nem mehetek vissza 
Franciaországba - megölnének. 

- Semmi bűntényt nem követtél el Franciaországban. 

- Apám sem, mégis megölték. 


- Talán elmehetnél valami semleges országba - mondjuk 
Nicaraguába vagy Egyiptomba. 

- Egy nagy szart. 

- De ne adjuk föl a reményt - mondta Anatolij egy kicsit 
derűsebben. - Az emberek nem tűnhetnek el csak úgy a 
semmiben. A mi szökevényeink itt vannak valahol. 

- Ha ezer emberrel nem találjuk meg őket, nem hiszem, 
hogy tízezerrel sikerül - mondta Jean-Pierre borúsan. 

- Nem lesz ezer, még kevésbé tízezer - mondta Anatolij. 
- Mostantól kezdve használjuk az eszünket és azt a keveset, 
amit tudunk. Minden hitelünk kimerült. Próbáljunk valami 
másféle megközelítést. Gondolkodjunk: valaki kellett, hogy 
segítsen nekik elrejtőzni. Ez azt jelenti, valaki tudja, hol 
vannak. 

Jean-Pierre megfontolta. 

- Ha valaki segített, az csak a gerillák között lehetett - és 
ezek azok az emberek, akikről a legvalószínűtlenebb 
feltételezni, hogy meg is mondják. 

- Mások tudhatnak róla. 

- Talán. De vajon elárulják? 

- A szökevényeinknek csak van valami ellenségük - 
makacskodott tovább Anatolij. 

Jean-Pierre megrázta a fejét. 

- Ellis nem volt itt annyi ideig, hogy ellenségeket 
szerezzen magának, Jane meg egy hősnő - úgy kezelik, 
mint Jeanne d Arc-ot. Nincs senki, aki ne kedvelné - ó! - 
Már amikor beszélt, rájött, hogy ez nem is igaz. 

- Nos? 

- A mullah. 

- Ah! 

- Valahogy ok nélkül is zavarta őt. Részben azért, mert 
Jane hatásosabban ápolt, mint ő, de nemcsak emiatt, 
hiszen az én gyógyításom is eredményesebb volt és engem 
soha nem utált különösebben. 

- Biztosan nyugati kurvának nevezte. 

- Honnan jöttél rá? 

- Mindig ezt csinálják. Hol él ez a mullah? 


- Abdullah Bandában él, egy, a falutól fél kilométernyire 
lévő házban. 

- Fog beszélni? 

- Talán gyűlöli annyira Jane-t, hogy kiadja nekünk - 
mondta Jean-Pierre megfontoltan. - De nem szabad, hogy 
meglássák, amikor ezt teszi. Nem tehetjük, hogy 
egyszerűen leszállunk faluban és elkapjuk őt - mindenki 
tudná, mi történik, ő meg hallgatna, mint a csuka. Valahogy 
titokban kellene találkoznom vele... - Jean-Pierre azon 
tűnődött, milyen veszélyeknek teszi ki magát, ha továbbra 
is ezen a dolgon gondolkodik. Aztán az őt ért 
megaláztatásra gondolt: a bosszú minden kockázatot 
megér. - Ha valahol a falu közelében ledobsz, oda tudok 
menni a falu és az ő háza között vezető ösvényen, és 
elbújhatok, ameddig arra nem jön. 

- És mi van, ha egész nap nem jár arra? 

- Igen... 

- Biztosra kell mennünk, hogy felbukkan. - Anatolij a 
homlokát ráncolta. - Összetereljük a falusiakat a mecsetbe, 
ahogy a múltkor is tettük, aztán elengedjük őket. Majdnem 
biztos, hogy Abdullah onnan haza fog menni. 

- De vajon egyedül lesz? 

- Hmmm. Tételezzük fel, hogy először az asszonyokat 
engedjük el és megparancsoljuk nekik, hogy térjenek haza. 
Aztán, amikor a férfiakat is elengedtük azok mind látni 
akarják majd  asszonyaikat. Lakik valaki Abdullah 
közelében? 

- Nem. 

- Akkor kénytelen lesz azon az ösvényen egyedül 
végigmenni. Te kilépsz egy bokor mögül... 

- Ő meg elmetszi a torkomat fültől fülig. 

- Kést hord magával? 

- Találkoztál már olyan afgánnal, akinél nem volt? 

- Elviheted a pisztolyomat - vonta meg a vállát Anatolij. 

Jean-Pierre örült, kicsit meg is lepődött, hogy ennyire 
bíznak benne, bár fogalma sem volt róla, hogyan kell a 
fegyvert használni. 


- Gondolom, pusztán fenyegetésül szolgálhat - mondta 
izgatottan. - És szükségem van valami helyi viseletre is, 
arra az esetre, ha Abdullahon kívül meglátna valaki. Mi 
van, ha találkozom valakivel, aki ismer? El kell takarnom 
az arcomat egy sállal vagy akármivel... 

- Ez könnyű - mondta Anatolij. Valamit kiáltott oroszul és 
három katona talpra ugrott. Eltűntek a házakban és néhány 
pillanat múlva az öreg lókupeccel tértek vissza. - Elveheted 
a ruháit - mondta Anatolij. 

- Jó - szólt Jean-Pierre. - A csuklya majd elrejti az 
arcomat. - Átváltott dari nyelvre és rákiabált az 
öregemberre. - Vedd le a ruhád. 

A férfi tiltakozni kezdett, mert a meztelenség rendkívül 
szégyenletes volt az afgánok körében. Anatolij hirtelen egy 
parancsot kiabált oroszul, a katonák a földre taszították az 
öreget és lehúzták a hálóingét. Mindannyian harsányan 
röhögtek, amikor meglátták a rongyos  alsóruhából 
kikandikáló pipaszár lábait. Elengedték, az meg nemiszerve 
elé tartva kezét elnyargalt, s ettől a többiek csak még 
jobban röhögtek. 

Jean-Pierre túl ideges volt ahhoz, hogy mindezt 
mulatságosnak találja. Levette európai ingét és nadrágját 
és belebújt az öregember csuklyás hálóruhájába. 

- Lóhúgy szagod van - közölte Anatolij. 

- Belülről még rosszabb - válaszolta Jean-Pierre. 

Bemásztak a helikopterbe. Anatolij föltette a pilóta 
fejhallgatóját és hosszasan beszélt a mikrofonba oroszul. 
Jean-Pierre nagyon kényelmetlenül érezte magát amiatt, 
amire készült. Tételezzük fel, hogy a hegyen át arra jön 
három gerilla és elkapják őt, amint éppen pisztollyal 
fenyegeti Abdullahot! Mindenki ismerte őt a völgyben. A 
hír, hogy az oroszokkal ment Bandába, gyorsan 
elterjedhetett. Kétségtelenül a legtöbb ember már tudja, 
hogy kém. Ő lehet az Első Számú Közellenség. Darabokra 
fogják tépni. 

Talán túl sokat okoskodunk, gondolta. Lehet, hogy 
egyszerűen csak le kellene szállnunk, berántani Abdullahot 
és kiverni belőle az igazságot. 


Nem, ezt már megpróbáltuk tegnap, és nem vált be. 

Anatolij visszaadta a fejhallgatót a pilótának, aki 
elfoglalta helyét és kezdte bemelegíteni a helikoptert. Míg 
vártak, Anatolij elővette a fegyverét és megmutatta Jean- 
Pierre-nek. 

- Ez egy 9 mm-es Makarov - mondta, túlkiabálva a 
légcsavarok zaját. Kikattantotta a závárt a markolat 
végénél és kihúzta a tölténytárat. Nyolc golyó volt benne. 
Visszalökte a tárat. A pisztoly bal oldalán egy másik 
závárra mutatott. 

- Ez a biztonsági zár. Ha a piros pont takarva van, akkor a 
závár biztonsági helyzetben van. - Bal kezében tartva a 
fegyvert, jobb kezével hátra húzta a markolata fölött lévő 
csúszózárat. 

- Így van fölhúzva a pisztoly. - Elengedte és hagyta, hogy 
visszaugorjon a helyére. - Ha tüzelsz, jól húzd meg a 
ravaszt, hogy újra felhúzd a pisztolyt. - Átnyújtotta a 
fegyvert Jean-Pierre-nek. 

Tényleg megbízik bennem, gondolta Jean-Pierre és egy 
pillanatra az öröm elfújta félelmét. 

A helikopterek elindultak. Délnyugat felé, a völgy 
irányába követték az Ot Oroszlán Folyót. Jean-Pierre arra 
gondolt, hogy ő és Anatolij milyen jó kis csapatot alkotnak: 
Anatolij az apjára emlékeztette: okos, határozott, bátor 
ember, a világkommunizmusba vetett hittel. Ha itt most 
sikert érnek el, gondolta Jean-Pierre, talán később majd újra 
együtt dolgozhatnak, valami más hadszíntéren. A gondolat 
rendkívüli örömmel töltötte el. Dasht-i-Riwat-nál, ahol a 
völgy alsó része kezdődött, a helikopter délkeletre fordult, a 
Ríwat mellékfolyóját követve a hegyekbe, hogy ily módon 
Bandát a hegyek mögül közelítsék meg. 

Anatolij újfent használta a pilóta fejhallgatóját, aztán 
visszajött és Jean-Pierre fülébe ordibált. 

- Már mind a mecsetben vannak. Mennyi időbe telik a 
mullah feleségének, amíg eléri a házat? 

- Öt-tíz perc - ordította vissza Jean-Pierre. 

- Hol akarod, hogy ledobjunk? 

Jean-Pierre megfontolta a kérdést. 


- Az összes falusi a mecsetben van? 

- Igen. 

- Ellenőrizték a barlangokat is? 

Anatolij újra a rádióhoz ment és megkérdezte. Aztán 
visszajött, mondván: 

- Ellenőrizték a barlangokat. 

- Oké. Dobj le itt. 

- Mennyi időbe telik, amíg a rejtekhelyedre érsz? 

- Adj tíz percet, aztán engedd el az asszonyokat és a 
gyerekeket, aztán várj újabb tíz percet és küldd el a 
férfiakat is. 

- Rendben. 

A helikopter lefelé szállt, a hegy árnyékába. A délután 
már a vége felé járt, de még mindig volt egy vagy két óra 
estig. A gerinc mögött szálltak le, néhány yardnyira a 
barlangoktól. Anatolij így szólt Jean-Pierre-hez: 

- Ne menj még. Hadd ellenőrizzük újra a barlangokat. 

A nyitott ajtón át Jean-Pierre látta, amint egy másik Hind 
is leszáll. Hatan szálltak ki és szaladtak végig a gerincen. 

- Hogyan adjak jelt, hogy gyertek újra le és vegyetek föl, 
ha végeztem? - kérdezte Jean-Pierre. 

- Itt várunk rád. 

- Mit csináltok, ha néhányan a faluból följönnek, mielőtt 
visszatérnék? 

- Lelőjük őket. 

Ez volt a következő dolog, amiben Anatolij teljesen egy 
volt Jean-Pierre apjával: a könyörtelenség. 

A felderítő csapat visszatért a gerincre és egyikük a 
"minden tiszta" jelet integette. 

- Menj - szólt Anatolij. 

Jean-Pierre kinyitotta az ajtót és kiugrott a helikopterből, 
még mindig a kezében szorongatva Anatolij pisztolyát. 
Lehajtott fejjel sietett minél messzebbre a légcsavaroktól. 
Amikor fölért a gerincre, visszanézett: mindkét gép ott volt 
még. 

Átvágott régi barlangklinikája előtt lévő ismerős térségen 
és lenézett a falura. Éppen belátott a mecset udvarába. 
Képtelen volt bárkit is azonosítani az ottlévők közül, az 


viszont elképzelhető volt, hogy egyikük épp rosszkor pillant 
föl és meglátja őt - látásuk sokkal jobb lehet, mint az övé -, 
ezért előrehúzta a csuklyát, hogy arcát elrejtse. 

Szíve gyorsabban vert, amint távolodott a biztonságot 
nyújtó orosz helikopterektől. Lesietett a hegyről és elhaladt 
a mullah háza mellett. A völgy szokatlanul csendes volt, a 
folyó örökké jelenlévő zaja és a légcsavarok távoli 
zümmögése ellenére. Rájött, a gyerekek hiányzó 
hangoskodása teszi ezt. 

Befordult egy kanyarban és már kikerült a mullah 
házának látóköréből. Az ösvény mellett volt egy csomó 
illatos szittyó és  borókabokor.  Mögéjük ment és 
lekuporodott. Jól elrejtőzött, ugyanakkor tisztán láthatta az 
ösvényt. Elhelyezkedett és várt. 

Azt fontolgatta, mit mond majd Abdullahnak. A mullah 
hisztérikus nőgyűlölő volt: talán ennek hasznát veheti. 

Hirtelen magas hangok adták a tudtára lentről a faluból, 
hogy Anatolij utasítást adott: az asszonyokat és a 
gyerekeket engedjék haza a mecsetből. A falusiak majd 
törhetik a fejüket, hogy mire volt jó ez az egész, de 
valószínűleg — betudják majd a világ — valamennyi 
hadseregében folyamatosan meglévő őrültségnek. 

Pár perc múlva megjelent a mullah felesége az ösvényen, 
karjában a kicsivel, mögötte a három idősebb gyerek. Jean- 
Pierre feszült lett: valóban jól elrejtőzött itt? Mi lesz, ha a 
gyerekek lefutnak az ösvényről és a bokorban ráakadnak? 
Milyen megalázó lenne, ha gyerekek buktatnák le. Eszébe 
jutott a kezében lévő fegyver. Lőjek gyerekekre? - tűnődött. 

Elhaladtak mellette és befordultak a ház felé. 

Nem sokkal ezután az orosz helikopterek kezdtek 
fölszállni a búzaföldről: ez azt jelentette, hogy a férfiakat is 
elengedték. Abdullah menetrendszerűen megjelent és 
pöffeszkedve jött fölfelé a hegyen, a pókhasú alak a 
szokásos turbánt és a hajszálcsíkos angol zakót viselte. Igen 
élénk lehet a használtruha-kereskedelem Európa és a Kelet 
között, gondolta Jean-Pierre, mert rengeteg ember viselt 
olyan holmit, ami kétségtelenül Párizsban vagy Londonban 
készült, s aztán félredobták, jóval azelőtt, hogy tönkrement 


volna, mert éppen kiment a divatból. Hát ez van, gondolta 
Jean-Pierre, ahogy a komikus figura odaért; lehetséges, 
hogy ez a bohóc a tőzsdeügynök kabátjában, ez tartja 
kezében a jövőm kulcsát. Fölállt és kilépett a bokrok közül. 

A mullah összerezzent és rémülten felkiáltott. Jean- 
Pierre-re nézett és felismerte. 

- Te vagy az! - mondta dari nyelven. Keze az övére 
csúszott. Jean-Pierre megmutatta a pisztolyt. Abdullah 
rémülten nézett. 

- Ne félj - mondta Jean-Pierre dari nyelven. Hangjának 
bizonytalansága elárulta idegességét, s látszott, erejét 
megfeszítve próbált uralkodni magán. 

- Senki sem tudja, hogy itt vagyok. A feleséged és a 
gyerekeid nem láttak meg. Ök biztonságban vannak. 

- Mit akarsz? - nézett gyanakodva Abdullah. 

- A feleségem házasságtörő - szólt Jean-Pierre, és noha 
tudatosan játszott rá Abdullah előítéletére, dühe nem volt 
puszta színjáték. - Elvitte a gyerekemet és elhagyott. 
Elment az amerikaival kurválkodni. 

- Tudom - mondta Abdullah, és Jean-Pierre látta, hogy a 
másikat kezdi hatalmába keríteni a jogos felháborodás. 

- Kerestem, hogy visszahozzam és megbüntessem. 

Abdullah lelkesen bólogatott, szemében káröröm 
tükröződött: a házasságtörők megbüntetésének eszméje 
kedvére volt. 

- De a bűnös pár elrejtőzött. - Jean-Pierre lassan és 
megfontoltan beszélt: ennél a pontnál minden árnyalat 
számított. - Te Isten embere vagy. Mondd meg nekem, hol 
vannak. Senki soha nem fogja megtudni, hogyan jöttem rá, 
csak te, én és az Isten. 

- Elmentek - köpött egyet Abdullah és a nyáltól nedves 
lett vörös színű szakálla. 

- Hová? - Jean-Pierre visszatartotta a lélegzetét. 

- Elhagyták a völgyet. 

- De hová mentek? 

- Pakisztánba. 

Pakisztánba! Mit beszél ez a vén bolond? 


- Az utak le vannak zárva! - kiáltotta Jean-Pierre 
elkeseredetten. 

- De a Vaj Ösvény nem. 
. - Mon Dieu - sóhajtotta Jean-Pierre anyanyelvén. - A Vaj 
Ösvény. - Bámulta a bátorságukat, ugyanakkor keserűen 
csalódott, mert most már lehetetlen megtalálni őket. - 
Elvitték a gyereket is? 


- Igen. 

- Akkor többet nem látom a lányomat. 

- Mind meg fognak halni Nurisztánban - mondta 
Abdullah elégedetten. - Egy nyugati asszony egy 


csecsemővel soha nem fogja túlélni azokat a magas utakat, 
és az amerikai azért hal meg, mert megpróbálja 
megmenteni. Az Isten így bünteti meg azokat, akik 
elmenekülnek az emberi igazságszolgáltatás elől. 

Jean-Pierre ráébredt, hogy amilyen gyorsan csak tud, 
vissza kell mennie a helikopterhez. 

- Most menj haza - mondta Abdullahnak. 

- Az egyezség velük együtt hal meg, mert Ellisnél van a 
papír - tette hozzá Abdullah. - Ez jó. Noha szükségünk van 
az amerikai fegyverekre, veszélyes dolog hitetlenekkel 
paktálni. 

- Menj! - mondta Jean-Pierre. - Ha nem akarod, hogy a 
családod meglásson, tartsd bent őket néhány percig. 

Abdullah egy pillanatig felháborodottan nézett, amiért 
parancsolgatnak neki, de aztán rájött, hogy felesleges 
tiltakoznia, mert ő áll a pisztoly kellemetlenebbik végén, és 
elsietett. 

Jean-Pierre , azon  — morfondírozott, — vajon tényleg 
mindannyian meghalnak-e  Nurisztánban, ahogy azt 
Abdullah kárörvendően megjósolta. ÖO ezt nem akarta. Ez 
nem jelentene neki sem bosszút sem megelégedést. Vissza 
akarta kapni a lányát. Elve és a hatalmában tudva akarta 
Jane-t. Azt akarta, hogy Ellis a fájdalomtól és a 
megaláztatástól szenvedjen. 

Abdullahnak adott időt, hogy beérjen a házba, aztán az 
arcába húzta a csuklyát, és vigasztalanul elindult fölfelé a 


hegyen. Elfedte arcát, ahogy a ház mellett elhaladt, hátha 
az egyik gyerek kinéz az ablakon. 

Anatolij a barlangok előtti térségen várt rá. Kezét a 
pisztolyért nyújtotta és megkérdezte: 

- Na? 

Jean-Pierre visszaadta a fegyvert. 

- Elmenekültek előlünk - mondta. - Elhagyták a völgyet. 

- Nem menekülhetnek meg - szólt Anatolij mérgesen. - 
Hová mentek? 

- Nurisztánba. - Jean-Pierre a helikopterek felé 
mutatott. - Nem kellene indulnunk? 

- A helikopterben nem tudunk beszélgetni. 

- De ha jönnek a falusiak... 

- A pokolba a falusiakkal! Hagyd már abba, hogy 
vesztesként viselkedsz! Mit csinálnak Nurisztánban? 

- Pakisztánba tartanak, a Vaj Ösvény néven ismert 
útvonalon. 

- Ha tudjuk az útvonalukat, megtaláljuk őket. 

- Nem hiszem. Egy út van csak, de az változik. 

- Berepüljük mindegyiket. 

- Ezeket az ösvényeket nem követheted a levegőben. 
Még a földön se igen, bennszülött vezető nélkül. 

- Használhatjuk a térképeket. 

- Miféle térképeket? - kérdezte Jean-Pierre. - Láttam a 
térképeidet, amik egyáltalán nem jobbak, mint az én 
amerikai térképeim, amelyek a legjobbak a világon - de 
ezeket az utakat és ösvényeket még azok sem tüntetik föl. 
Hát nem tudod, hogy vannak olyan részei a világnak, 
amelyek nincsenek megfelelően föltérképezve? Most éppen 
az egyik ilyen helyen vagy! 

- , Tudom. A hírszerzésnél dolgozom, vagy tán 
elfelejtetted? - Anatolij lehalkította a hangját. - Olyan 
könnyen elbátortalanodsz, barátom. Gondolkozz. Ha Ellis 
talál magának egy bennszülött vezetőt, aki megmutatja az 
utat, akkor én is megtehetem ugyanezt. 

Lehetséges lenne? - tűnődött Jean-Pierre. 

- De több úton is lehet menni. 


- Tételezzük föl, hogy van tíz variáció. Akkor tíz 
bennszülött . vezetőre . van szükségünk, hogy tíz 
kutatócsoportot vezessenek. 

Jean-Pierre lelkesedése sebesen nőtt, amikor rájött, hogy 
talán mégiscsak visszakaphatja Jane-t meg Chantalt és 
láthatja, ahogy Ellis fogságba esik. 

- Mégsem olyan rossz a helyzet - mondta lelkesen. - 
Egyszerűen végig kérdezősködnünk kell az úton. Ha 
egyszer kikerülünk ebből az istenverte völgyből, az 
emberek talán nem lesznek ilyen szűkszavúak. A 
nurisztániak nem annyira érdekeltek a háborúban, mint 
ezek itt. 

- Jól van - mondta Anatolij hirtelen. - Sötétedik. Sok 
dolgunk van még az éjjel. Kora reggel indulunk. Gyerünk! 


TIZENHETEDIK FEJEZET 


Jane rémülten ébredt. Nem tudta, hol van, kivel van és 
elfogták-e az oroszok vagy sem. Felnézett a gyékénytető 
alatti plafonra, és azt gondolta: ez börtön? Hirtelen felült, 
szíve kalapácsként vert, aztán meglátta a hálózsákban 
nyitott szájjal alvó Ellist és eszébe jutott: kijutottunk a 
völgyből. Megmenekültünk. Az oroszok nem tudják, hol 
vagyunk és nem is tudnak megtalálni bennünket. 

Újra visszafeküdt és várta, hogy szívdobogása lassuljon. 

Nem azt az utat követték, amit Ellis eredetileg tervezett. 

Ahelyett, hogy északra fordultak volna Comar felé, aztán 
keleti irányban haladtak volna a Comar Völgyön át 
Nurisztánba, Sanizból újra dél felé fordultak, s aztán kelet 
felé mentek az Aryu Völgy mentén. Mohhamed javasolta 
ezt, mert így sokkal gyorsabban kikerülnek az Ot Oroszlán 
völgyéből és Ellis beleegyezett. 

Virradat előtt indultak, egész nap hegynek fölfelé 
mentek, Ellis és Jane felváltva vitték Chantalt, Maggie-t 
Mohammed vezette. Délben megálltak a vályogviskókból 
épült Aryu faluban és egy harapós kutyájú, gyanakvó 
öregembertől kenyeret vásároltak. Aryu falu a civilizáció 
határa volt: ezután mérföldeken keresztül semmi sincs, 
csak a szikladarabokkal teli folyó, egyik oldalán a nagy, 
kopár, elefántcsontszínű hegyekkel, egészen idáig, ahová a 
fárasztó délután végén értek el. 

Jane újra felült. Chantal mellette feküdt, egyenletesen 
lélegzett és úgy sugározta a hőt, akár egy melegvizes 
palack. Ellis a saját hálózsákjában aludt: a két hálózsákot 
összecipzárazhatták volna, hogy egy nagy legyen, de Jane 
attól félt, hogy az éjszaka Ellis rágurul Chantalra: így hát 
külön aludtak, beérvén azzal, hogy szorosan egymás 
mellett feküdtek, és újra meg újra kinyúltak, hogy 
egymáshoz érhessenek. Mohammed a szomszéd szobában 
pihent. 

Jane óvatosan felkelt, vigyázva, nehogy  fölzavarja 
Chantalt. Ahogy fölvette ingét és belelépett nadrágjába, 


hátába és lábába fájdalom nyilallt: hozzászokott a 
gyalogláshoz, de nem a megállás nélküli, egész napos 
meneteléshez, ráadásul ilyen durva talajon. 

Fölvette a bakancsát, de nem fűzte be és kiment. 
Hunyorgott a hegyek hideg, ragyogó fényétől. Egy felföldi 
tisztáson volt, hatalmas, zöld területen, amin egy patak 
kígyózott át. A tisztás egyik oldalán a hegy meredeken 
emelkedett és itt, a lejtő lábánál kőházak maroknyi 
csoportja és egy marhakarám húzódott meg. A házak 
üresek voltak, a jószág elment: ez csak nyári legelő volt, és 
a marhacsordák már a téli szállásokon voltak. Az Ot 
Oroszlán Völgyében még  nyárvolt, de ebben a 
magasságban az ősz már szeptemberben kezdődött. 

Jane a patakhoz sétált. Meglehetősen távol volt a 
kőházaktól ahhoz, hogy nyugodtan kiléphessen a ruhájából, 
s nem kellett attól tartania, hogy ezzel megbántja 
Mohammedet. Belegázolt a patakba és gyorsan elmerült a 
vízben. Csípős hideg volt. 

Azonnal ki is jött, foga vacogott. 

- A pokolba ezzel - mondta hangosan. Addig koszos 
marad, míg vissza nem ér a civilizációba, döntötte el. 

Fölvette a ruháit - csak egy törülközőjük volt és ezt 
Chantalnak tartogatták -, visszaszaladt a házba, útközben 
felkapott néhány fadarabot. A fát az előző esti tűz 
maradványaira helyezte, fújta a parazsat és a fa lángra 
kapott. Fagyott kezeit a lángok fölé tartotta, hogy 
fölmelegedjenek. 

Egy fazék vizet tett a tűzre, hogy Chantalt megfürössze. 
Ameddig várta, hogy a víz fölmelegedjen, a többiek is 
fölébredtek egymás után: először Mohammeda, aki kiment 
mosakodni, aztán Ellis, aki arról panaszkodott, hogy 
mindene fáj, aztán Chantal, aki követelte, hogy etessék 
meg és teljesen elégedett volt. 

Jane furcsamód nyugodt állapotban volt, pedig 
idegesnek kellene lennie, gondolta, amiért kéthónapos 
gyerekét a világ egyik legvadabb vidékére cipeli; de 
idegességét valahogy elsöpörte a boldogság. Miért vagyok 


boldog? - kérdezte önmagától, és valahonnan tudata 
mélyéről meg is érkezett a válasz: mert Ellissel vagyok. 

Chantal úgyszintén boldognak látszott, mintha csak az 
anyatejjel szívta volna magába az elégedettséget. Előző 
este nem tudtak élelmiszert venni, mert a csordát 
elhajtották és nem volt kitől vásárolni. De volt sójuk és egy 
kis rizsük, amit megfőztek - nem minden nehézség nélkül, 
mert egy örökkévalóság, amíg ebben a magasságban 
fölforr a víz. Így reggelire most a maradék hideg rizst 
ették. Ez egy kissé lehangolta Jane-t. 

Úgy evett, hogy közben Chantalt is etette, aztán 
megmosdatta és tisztába tette. A tartalék pelenka, amit 
előző este kimosott a patakban, reggelre megszáradt a 
tűznél. Jane ebbe bugyolálta Chantalt, a piszkos pelenkát 
pedig levitte a patakhoz. Majd a csomagokhoz erősíti, 
remélve; hogy a szél és a ló testének melege megszárítja. 
Mit szólna a Mami, ha tudná, hogy az unokája egész álló 
nap egyetlen pelenkát visel? Megrémülne. Ne törődj ezzel... 

Ellis és Mohammed fölpakolták a lovat és a megfelelő 
irányba állították. A mai nap nehezebb lesz, mint a tegnapi. 
Át kell jutniuk a hegygerincen, ami évszázadokon át többé- 
kevésbé elszigetelte Nurisztánt a világtól. Meg kell 
mászniuk az Aryu Hágót, négyezer méter magasban. Az út 
legnagyobb részén havon és jégen kell 
keresztülverekedniük magukat. Remélték, hogy elérik a 
nurisztáni falut, Linart: csak tíz mérföldnyire volt 
légvonalban, de már az is jó lesz, ha késő délutánra 
megérkeznek. 

Mikor elindultak, ragyogott a nap, de a levegő hideg volt. 
Jane vastag zoknit, egyujjas kesztyűt viselt, és 
szőrmebélésű kabátja alatt vízhatlan mellényt. Chantalt a 
kis függőágyban vitte, kabátja és mellénye közé rejtve, s 
hogy a gyerek levegőt kapjon, kinyitotta kabátja felső 
gombját. 

Elhagyták a síkságot, folyásiránnyal ellentétesen 
haladtak az Aryu folyó mentén és a vidék ismét durva és 
barátságtalan lett. A rideg sziklák teljesen kopárak voltak. 
A messze távolban Jane egyszercsak észrevette a nomádok 


sátrait a kietlen lejtőn: nem tudta, örüljön, hogy más 
élőlények is vannak errefelé, vagy rémüljön inkább meg. Az 
egyetlen másik élőlény, amit útközben látott, az a kemény 
szélben szálló keselyű volt. 

Nem volt látható út. Jane mérhetetlenül örült, hogy 
Mohammed velük van. Eleinte a folyó mentén haladtak, de 
amikor az elkeskenyedett és kezdett eltűnni, Mohammed 
töretlen magabiztossággal folytatta az utat. Jane 
megkérdezte, honnan tudja, merre van az út: azt a választ 
kapta, hogy bizonyos távolságonként az útvonalat 
kőkupacokkal jelzik. Jane addig egyet sem vett észre, míg 
Mohammed meg nem mutatta neki. 

Hamarosan vékony hóréteg borította a földet és Jane 
lába a vastag zokni és a bakancs ellenére fázni kezdett. 

Bámulatos módon Chantal majdnem végig aludt. Minden 
második órában megálltak pár perces pihenőre, ilyenkor 
Jane megragadta az alkalmat, hogy  megetesse, 
összerázkódva, ahogy a fagyos levegőnek kitárta a keblét. 
Mondta Ellisnek, hogy szerinte Chantal figyelemreméltóan 
jól viselkedik és a férfi helyeselt: 

- Hihetetlenül. Hihetetlenül. 

Délben megálltak egy várva-várt félórás pihenőre; innen 
már látták az Aryu Hágót. Jane már fáradt volt és fájt a 
háta. Gyötörte az éhség is, csak úgy falta az epres-diós 
süteményt, ami ebédjükül szolgált. 

A hágóhoz vezető út félelmetes volt. A meredek útra 
tekintve Jane elcsüggedt. Azt hiszem; egy kicsikét még 
ülök itt, gondolta, de hideg volt és reszketni kezdett; Ellis 
észrevette és fölállt. 

- "Menjünk, mielőtt teljesen összefagyunk - mondta 
jókedvűen, Jane pedig azt gondolta: hogy szeretném, ha 
nem lennél ilyen átkozottul vidám. 

Nagy akaraterővel fölállt. 

- Hadd vigyem én Chantalt - mondta Ellis. 

Jane hálásan nyújtotta át a gyereket. Felszedve Maggie 
kantárját, Mohammed indult előre. Jane kimerülten 
kényszerítette magát, hogy kövesse. Ellis zárta a sort. 


A lejtő meredek volt, a talaj csúszós a hótól. Néhány perc 
múlva Jane fáradtabb volt, mint mielőtt megálltak pihenni. 
Ahogy botorkált zihálva és fájdalomtól gyötörve, felidézte, 
mit mondott Ellisnek: azt hiszem, nagyobb esélyem van 
veled elmenekülni innen, mint egyedül Szibériából. Lehet, 
hogy nem tudom megcsinálni, gondolta. Nem tudtam, hogy 
ez ilyen lesz. Aztán összeszedte magát. Már hogyne tudtad 
volna, mondta tovább magában, és azt is tudod, még 
sokkal rosszabb lesz, mielőtt javulna egy kicsit a helyzet. 
Hagyd már ezt abba, te szánalmas teremtés. Ebben a 
pillanatban megcsúszott egy jeges sziklán és oldalt esett. 
Ellis, közvetlenül mögötte, elkapta a karját és fölsegítette. 
Jane rájött, hogy a férfi gondosan figyeli őt, és elöntötte 
iránta a szerelem hulláma. Ellis oly módon viselte gondját, 
ahogy Jean-Pierre soha. Jean-Pierre elől menne, 
feltételezve, hogyha Jane-nek segítségre van szüksége, 
akkor majd szól: és ha emiatt panaszkodna, megkérdezné 
tőle: óhajtja-e, hogy egyenlőként kezelje vagy sem. 

Már majdnem a csúcson voltak. Jane előredőlt, hogy 
könnyebben vegye az emelkedőt, közben arra gondolt: na 
még egy kicsit, na még egy kicsit. Szédült. Előtte Maggie 
csúszkált a laza sziklákon; hogy fusson mellette. Jane 
mögötte kínlódta magát előre, számolva a lépéseket. Végre 
fölért. Megállt. Forgott vele a világ. Ellis átölelte, ő becsukta 
a szemét és a férfinek dőlt. 

- Innen már lefelé megyünk egész nap - mondta. 

Jane kinyitotta a szemét. El sem tudott képzelni ilyen 
kegyetlen tájat: semmi nincs, csak hó, szél, hegyek és 
magány, végestelen végig. 

- Micsoda istenverte hely ez - mondta. 

Egy pillanatig nézték a kilátást, aztán megszólalt Ellis: 

- Tovább kell mennünk. 

Elindultak. Az út lefelé még meredekebb volt. 
Mohammed, aki mindeddig úgy húzta Maggie-t fölfelé a 
kantárszárnál fogva, most a fék szerepét töltötte be, 
nehogy elveszítse uralmát a ló fölött, lefelé a síkos lejtőn. 
Az útjelző kőhalmokat nehéz volt megkülönböztetni a 
kilazult,  hóborította  szikladaraboktól, de Mohammed 


egyáltalán nem habozott, hogy merre menjen. Jane arra 
gondolt, fel kellene ajánlania, hogy átveszi Chantalt, hadd 
mentesüljön Ellis, de tudta hogy képtelen lenne cipelni. 

Ahogy egyre lejjebb jutottak, elvékonyodott, majd eltűnt 
a hó és az út láthatóvá vált. Jane egyfolytában valami 
furcsa, fütyülő hangot hallott, és végre energiáját 
összeszedve, — megkérdezte . Mohammedtől, mi az. 
Válaszként az olyan dari szót használt, amit Jane nem 
ismert. Mohammed nem tudta a francia megfelelőjét. Végül 
megmutatta és Jane egy kicsi, mókusra emlékeztető állatot 
látott elfutni előlük az úton: egy mormotát. 

Hamarosan ismét patak mentén haladtak, ezúttal 
folyásirányban, és a végtelen szürkésfehér sziklát a 
vízparton már itt-ott durva fű és néhány alacsony bokor 
tarkította; de a szél még mindig süvített föl, a gerinc felé, 
és Jane-t mintha ruháján keresztül jeges tűvel szurkálták 
volna. 

Ahogy egyre rosszabb volt fölfelé menni, úgy vált a lefelé 
vezető út egyre könnyebbé és könnyebbé: az ösvény 
simább lett, a levegő melegebb, a táj barátságosabb. Jane 
kimerült, de hangulata már nem volt nyomott és csüggedt. 
Néhány mérföld után elérték az első nurisztáni falut. A 
férfiak itt vastag, ujjatlan mellényt viseltek, feltűnő fekete- 
fehér mintával, saját nyelvüket beszélték, amit Mohammed 
alig értett. Mégis sikerült neki Ellis afgán pénzén kenyeret 
venni. 

Jane kísértésbe esett, hogy rimánkodjon Ellisnek: töltsék 
itt az éjszakát, mert kétségbeejtően fáradt volt; de a 
nappalból még jónéhány óra visszavolt, és megegyeztek, 
hogy megpróbálják még aznap elérni Linart. Lenyelte 
mondanivalóját és kényszerítette fájós lábait a további 
gyaloglásra. 

Óriási megkönnyebbülésére a hátra lévő négy-öt mérföld 
jóval könnyebb volt és még az est leszállta előtt 
megérkeztek. Jane leroskadt a földre egy hatalmas eperfa 
alatt és csak ült egy ideig. Mohammed tüzet gyújtott és 
nekiállt teát főzni. 


Mohammed valahogy a helybeliek tudomására hozta, 
hogy Jane nyugatról jött ápolónő, ezért ameddig Chantalt 
etette és tisztába tette, betegek kis csoportja gyűlt össze, 
tisztes távolságban várakozva. Jane összeszedte minden 
energiáját és megvizsgálta őket. A szokásos betegségek 
voltak: elfertőződött sebek, bélférgek és légúti panaszok, 
de itt kevesebb volt az alultáplált gyerek, mint az Öt 
Oroszlán Völgyében, feltételezhetően azért, mert a háború 
nemigen érintette ezt a távoli, vad vidéket. 

A rögtönzött rendelés eredményeképpen Mohammed 
kapott egy csirkét, amit megfőzött a serpenyőben. Jane 
jobban szeretett volna már aludni, de megerőszakolta 
magát, hogy megvárja az ételt, s amikor az elkészült, 
farkasétvággyal evett. Rágós volt és ízetlen, de éhesebb 
volt, mint bármikor eddig életében. 

Ellis és Jane az egyik falusi házban kaptak szobát. 
Számukra volt ott egy matrac, Chantalnak meg egy 
kezdetleges kis fabölcső. Összekapcsolták hálózsákjaikat és 
fáradt gyengédséggel szeretkeztek. Jane majdnem annyira 
élvezte a meleget és hogy végre fekhet, mint a szexet. 
Utána Ellis azonnal elaludt. Jane még néhány percig ébren 
feküdt. Most, hogy pihent, mintha még jobban fájtak volna 
izmai. Arra gondolt, milyen jó lenne egy közönséges 
hálószobában igazi ágyban feküdni, az utcai lámpák 
átvilágítanának a függönyön, kint  csapkodnák a 
kocsiajtókat, — lenne vízöblítéses vécé, fürdőszoba 
melegvizes csappal, és a sarkon lenne egy üzlet, ahol 
vehetnél tampont és kapható a Pampers és Johnson-féle 
bébisampon. Megmenekültünk az oroszoktól, gondolta, 
ahogy lassan álomba merült, talán hazajutunk. Talán 
hazajutunk. 


k 


Jane is felébredt amikor Ellis, érezvén annak hirtelen 
feszültségét. A férfi egy kicsit mozdulatlanul feküdt 
mellette, visszafojtotta lélegzetét, és két kutya ugatását 
hallgatta. Aztán gyorsan kiugrott az ágyból. 


A szoba koromsötét volt. Jane hallotta, amint sercen a 
gyufa, aztán gyertya lobbant a sarokban. Chantalra nézett: 
a gyerek békésen aludt. 

- Mi az? - kérdezte Ellistől. 

- Nem tudom - suttogta ez. Fölvette farmerjét, belebújt 
bakancsába, magára kapta a kabátját és kiment. 

Jane fölkapott néhány ruhát és utánament. A másik 
szobában a nyitott ajtón át besütő holdvilágban négy 
gyereket lehetett látni, amint sorban fekszenek egy 
ágyban, valamennyien tágranyitott szemmel lesve ki közös 
takarójuk alól. Szüleik egy másik szobában aludtak. Ellis az 
ajtóban állt és kifelé nézett. 

Jane mellette állt. A holdfényben látta, hogy fönt a 
hegyről egy magányos alak szalad feléjük. 

- A kutyák meghallották - suttogta Ellis. 

- De ki ez? - kérdezte Jane. 

Hirtelen mellettük termett valaki. Jane megijedt, aztán 
fölismerte Mohammedet. A kezében lévő kés pengéje 
megcsillant. 

Az alak közelebb ért. Járása ismerős volt Jane-nek. 
Mohammed hirtelen fölmordult és leeresztette a kést. 

- Ali Ghanim - mondta. 

Jane most már ráismert Ali különös lépteire, aki azért 
szaladt ilyen furán, mert enyhén púpos volt. 

- De miért? - suttogta Jane. 

Mohammed előrelépett és integetett. Ali észrevette, 
visszaintett és a kunyhó felé szaladt, ahol a három ember 
állt. .Összeölelkezett Mohammeddel. Jane türelmetlenül 
várta, hogy Ali levegőhöz jusson. Végre megszólalt: 

- Az oroszok a nyomotokban vannak. 

Jane szíve összeszorult. Azt hitte, megmenekültek. Mi a 
hiba? Ali néhány másodpercig még kapkodta a levegőt, 
aztán folytatta: 

- Masud küldött, hogy figyelmeztesselek. Azon a napon, 
amikor elmentetek, átkutatták utánatok az egész Öt 
Oroszlán Völgyet, több száz helikopterrel és több ezer 
emberrel. Hogy nem találtak meg benneteket, ma 


kutatócsoportokat küldtek minden Nurisztánba vezető 
völgybe. 

- Mit mond? - szakította félbe Ellis. 

Jane feltartotta a kezét, hogy megállítsa Alit, amíg 
Ellisnek mindent lefordít, aki nem tudta követni Ali gyors, 
ziháló beszédét. 

Ellis így szólt: 

- Honnan tudják, hogy Nurisztánba mentünk? Akárhol 
máshol is elbújhattunk volna ebben az átkozott országban. 

Jane megkérdezte Alit. Az nem tudta. 

- Ebben a völgyben is van kutatócsoport? - kérdezte 
Jane Alitól. 

- Igen. Éppen az Aryu Hágó előtt értem őket utol. Éjfél 
felé érhették el az előző falut. 

- Ó, ne - mondta Jane kétségbeesetten. Lefordította 
Ellisnek, amit hallott. 

- Hogy tudnak ennyivel gyorsabban mozogni, mint mi? - 
kérdezte. Ellis vállat vont és Jane maga felelt a kérdésre: 
mert nem lassítja őket egy asszony és egy gyerek. Ó, hogy 
szarják össze magukat. 

- Ha kora reggel indulnak, holnap elfognak bennünket - 
mondta Ellis. 

- Mit tudunk csinálni? 

- Elindulunk most. 

Jane a csontjaiban érezte a fáradtságot és indokolatlan 
harag öntötte el. 

- Nem tudunk elbújni valahol? - kérdezte ingerülten. 

- Hol? - kérdezte Ellis. - Itt csak egy út van. Az 
oroszoknak van elég emberük ahhoz, hogy minden házat 
átkutassanak, különben sincs sok épület. Ezenkívül 
egyáltalán nem törvényszerű, hogy a helybeliek a mi 
oldalunkon vannak. Könnyen elárulhatják az oroszoknak, 
hová rejtőztünk. Nem, az egyetlen reményünk az, hogy 
mindig az üldözők előtt maradunk. 

Jane az órájára nézett. Hajnali kettő volt. Kész volt feladni 
az egészet. 


- Felmálházom a lovat - szólt Ellis. - Te meg etesd 
Chantalt. - Átváltott dari nyelvre és Mohammedhez 
fordult: - Csinálnál teát? És adj valamit Alinak enni. 

Jane visszament a házba, befejezte az öltözködést, aztán 
megetette Chantalt. Míg ezzel foglalatoskodott, Ellis egy 
cserépedényben édes zöld teát hozott neki. Jane hálásan 
megitta. 

Chantal szopott, s Jane azon tűnődött, vajon mennyi köze 
lehet Jean-Pierre-nek ahhoz, hogy ilyen könyörtelenül 
üldözik őt és Ellist. Tudta, amikor rajtaütöttek Bandán ő 
segített nekik, hiszen látta a férfit. Amikor átkutatták az Öt 
Oroszlán völgyét, Jean-Pierre helyismerete 
felbecsülhetetlennek számíthatott. Tudnia kell, hogy 
feleségére és gyerekére vadásznak, mint ahogy a kutya űzi 
a patkányt. Hogy képes segíteni nekik? Szerelme bizonyára 
gyűlöletté változott forrongó haragja és féltékenysége 
miatt. 

Chantal jóllakott. Milyen jó is lehet, gondolta Jane, nem 
tudni semmit szenvedélyről, féltékenységről, árulásról, ha 
az ember nem érez semmit, csak meleget, hideget, 
jóllakottságot és éhséget. 

- Elvezd ezt, amíg lehet kislány - mondta. 

Sietve begombolta ingét, belebújt a súlyos vízhatlan 
mellénybe. Nyakába akasztotta a kis függőágyat, 
kényelmesen elhelyezte benne Chantalt, aztán fölvette a 
kabátját és kiment. 

Ellis és Mohammed a térképet tanulmányozta egy 
lámpás fényénél. Ellis megmutatta Jane-nek az 
útvonalukat. 

- A Linar folyását követjük, egészen addig, mikor az a 
Nurisztán folyóba ömlik, aztán ismét hegynek fölfelé 
haladunk, északi irányban. Aztán letérünk az egyik völgybe 
- hogy melyikbe, azt majd csak akkor tudja megmondani 
Mohammed, ha odaértünk -, és a Kantiwar Hágó felé 
megyünk tovább. Szeretnék még ma kijutni a Nurisztán 
völgyből - akkor az oroszoknak sokkal nehezebb lesz a 
nyomunkra bukkanni, mert nem lehetnek biztosak benne, 
hogy melyik kis völgyet választottuk. 


- Milyen messze van? - kérdezte Jane. 

- Csak tizenöt mérföld - de hogy könnyű lesz-e vagy 
nehéz, az persze a vidéktől függ. 

Jane bólintott. 

- Akkor induljunk. - Büszke volt magára, hogy sokkal 
vidámabbnak tűnt, mint amilyen valójában volt. 

Elindultak a holdfényben. Mohammed gyors ütemet 
diktált és könyörtelenül rácsapott egy bőrostorral a lóra, ha 
az makacskodott. Jane feje enyhén fájt, gyomrában üres, 
émelygő érzés volt. Álmos ugyan nem volt, ám 
meglehetősen feszült, ideges, és hullafáradt. 

Borzalmasnak találta az éjszakai utat. Néha a folyóparti 
gyér fűben mentek, ez még csak rendben volt, de aztán az 
út egy hajtűkanyarral a hegyoldalnak fordult és száz láb 
magasan a sziklaperemen folytatódott, ahol a talajt hó 
borította, és Jane rémüldözött, hogy megcsúszik, és 
gyerekkel a karjában lezuhan, szörnyethal. 

Időnként választhattak: az út kettévált, egyik ága le, a 
másik fölfelé vitt. Miután egyikük sem tudta, melyiken 
menjenek tovább, Mohammedre bízták a választást. Először 
az alsó utat választotta és az helyesnek bizonyult: az út egy 
kis tavacskán vezetett keresztül, itt átgázoltak a térdig érő 
vízen, de ezzel nagy kerülőt vágtak le. Amikor másodszor is 
válaszút előtt álltak, ismét a folyópart mellett döntöttek, de 
ezúttal megbánták: úgy egy mérföld után az ösvény 
egyenesen egy csupasz sziklafalnak futott, és csak úszva 
lehetett volna továbbjutni. Kimerülten visszamentek az 
elágazásig, aztán fölkapaszkodtak a sziklán futó ösvényre. 

A következő alkalommal ismét lemásztak a folyóparthoz. 
Az út ezúttal fölvezetett a sziklaperemre, s ezen haladt, 
száz láb magasan a folyó fölött. A ló ideges lett, 
valószínűleg azért, mert az út nagyon keskeny volt. Jane is 
megrémült. A csillagfény nem volt elég ahhoz, hogy 
megvilágítsa lent a folyót, így a szakadék mellette olyannak 
tűnt, mint egy feneketlen fekete katlan. Maggie megállt és 
Mohammednek ugyancsak húznia kellett a kantárt, hogy 
indulásra serkentse. 


Amikor az ösvény a szikla egyik kiszögellésénél 
elkanyarodott, és nem lehetett látni a folytatást, Maggie 
egyszerűen megtagadta, hogy  bekanyarodjon és 
megbokrosodott. Jane hátralépett, hogy elkerülje a ló 
hadonászó hátsó lábát. Chantal sírni kezdett, vagy azért, 
mert megérezte a pillanat feszültségét, vagy azért, mert a 
hajnali kétórás etetés óta nem aludt el újra. Ellis odaadta 
Chantalt Jane-nek és előrement, hogy segítsen a lóval 
küszködő Mohammednek. Felajánlotta, hogy átveszi a 
kantárt, de Mohammed barátságtalanul visszautasította; 
már őt is elkapta a feszültség. Ellisnek be kellett érnie 
annyival, hogy hátulról taszigálta a dögöt, miközben 
ilyeneket kiabált, hogy "hó!" meg "gyí!". Jane éppen arra 
gondolt, hogy ez már szinte mulatságos, amikor Maggie 
fölrúgta a lábait, Mohammed eldobta a gyeplőt, megbotlott, 
a kanca hátrafelé belerúgott Ellisbe és leütötte a lábáról. A 
ló közelített. 

A férfi szerencsére a bal oldalra, a sziklafal felé esett. 
Amikor a ló belerúgott Jane-be, az látta, hogy a ló rossz 
oldalán áll, az ösvény peremén. Jane megragadta a hámhoz 
kötözött táskát, kétségbeesetten kapaszkodott, nehogy a ló 
oldalvást a szakadékba lökje. 

- Ostoba dög! - sikította. Chantal, Jane és a ló közé 
préselődve, szintén visított. Jane-t több láb távolságra 
cipelte az állat, miközben attól félt, nem tud tovább 
kapaszkodni. Aztán, saját kezébe téve le életét, elengedte a 
táskát, megragadta a kantárt, lábra állt, elhaladt a ló 
mellett, a fejénél keményen megrántotta a kantárt és 
hangosan rákiáltott: Állj! 

Saját maga is meglepődött, amikor Maggie megállt. 

Jane megfordult. Ellis és Mohammed föltápászkodtak. 

- Jól vagytok? - kérdezte tőlük Jane franciául. 

- Úgy ahogy - mondta Ellis. 

- Elvesztettem a lámpát - szólt Mohammed. 

Ellis angolul szólalt meg: 

- Igazán remélem, hogy a kibaszott oroszoknak 
ugyanilyen problémáik vannak. 


Jane rájött, a férfiak nem látták, amint a ló majdnem 
átlökte őt a sziklaperemen. Úgy döntött, nem is mondja 
meg nekik. Megtalálta a gyeplőt és odaadta Ellisnek. 

- Menjünk tovább - szólt. - Később is nyalogathatjuk a 
sebeinket.  - Elment Ellis mellett — és odaszólt 
Mohammednek: - Vezess. 

Mohammed néhány percen belül felvidámodott Maggie 
nélkül. Jane azon tűnődött, vajon tényleg szükségük van-e 
lóra, de aztán úgy gondolta, hogy igen: túl sok volt a 
csomag ahhoz, hogy cipeljék, és minden feltétlen 
szükséges volt - ami azt illeti, hozhattak volna több 
élelmiszert is. 

Keresztülsiettek egy csendes, alvó falucskán, nem volt 
ott más, mint néhány ház és egy vízesés. Az egyik házban 
hisztérikusan ugatott egy kutya, míg valaki egy 
káromkodással el nem hallgattatta. Aztán ismét a vad 
vidéken jártak. 

Az ég feketéről szürkére változott, a csillagok eltűntek: 
világosodott. Jane azon gondolkodott, mit csinálhatnak az 
oroszok. Talán a tisztek éppen most verik föl az embereket, 
ordibálnak; hogy ébredjenek föl, és belerúgnak azokba, akik 
lassan másznak ki hálózsákjukból. Egy szakács kávét főz, a 
tiszt a térképet tanulmányozza. Vagy talán korán, már egy- 
két órával ezelőtt fölkeltek, amikor még sötét volt, perceken 
belül útra keltek és libasorban menetelnek a Linar folyó 
mentén; talán már túl is jutottak Linar falun; talán mindig a 
jó elágazást választották és most már csak egy 
mérföldnyire vannak az üldözött vadak mögött. 

Jane egy kicsit gyorsabban ment. 

Az út a sziklafal mentén kanyargott, aztán lassan 
levezetett a folyóparthoz. Mezőgazdaságnak nyoma sem 
volt, de az egyik parton a hegyoldalt sűrű erdő borította, és 
ahogy jobban kivilágosodott, Jane felismerte a 
magyaltöltet. Odamutatott és azt kérdezte Ellistől: 

- Miért nem bújhatunk el az erdőben? 

- Végső menedékként megtehetnénk - válaszolta. - De 
az oroszok hamarosan rájönnének, hogy megálltunk, 
hiszen kikérdezik a falusiakat, azok meg közölnék, hogy 


nem jártunk arra, úgy hogy visszafordulnának és intenzív 
kutatásba kezdenének. 

Jane beletörődve bólintott. Csak ürügyeket keresett a 
megállásra. 

Napkelte előtt egy kanyarulathoz értek és útjuk 
megszakadt: egy földcsuszamlás földdel és sziklával 
töltötte meg a szurdokot, teljesen elzárva a további utat. 

Jane úgy érezte, sírva fakad. Két vagy három mérföldet 
gyalogoltak a folyó mentén a keskeny sziklaperemen, 
visszafordulni plusz öt mérföldet jelent, beleértve azt a 
szakaszt, ami úgy megrémítette Maggie-t. 

Mindhárman álltak és nézték a torlaszt. 

- Meg tudjuk mászni? - kérdezte Jane. 

- A ló nem - mondta Ellis. 

Jane dühös volt rá, amiért a férfi kimondta a 
nyilvánvalót. 

- Egyikünk visszamehet a lóval - mondta Jane 
türelmetlenül. - A másik kettő pihenhet, ameddig arra vár, 
hogy a ló ismét csatlakozzon. 

- Nem hiszem, hogy bölcs dolog lenne különválni. 

Jane bosszankodott az így-döntöttem-és-kész hangon. 

- Ne várd, hogy mindannyian azt csináljuk, amit te 
bölcsnek gondolsz - csattant föl. 

A férfi döbbenten nézett. 

- Rendben. De azt is gondolom, hogy ez a föld- és 
kőkupac leomolhat, ha valaki megpróbál átmászni rajta. 
Tény az, hogy én nem fogom kipróbálni, függetlenül attól, 
hogy ti ketten mit határoztok. ; 

- Szóval még csak meg sem akarod vitatni. Értem - Jane 
dühödten megfordult és elindult visszafelé az úton, a két 
férfira bízva, követik-e vagy sem. Miért van az, töprengett, 
hogy a férfiak mindjárt fölveszik ezt a parancsolgató, 
mindentudó modort, amikor valami fizikai vagy technikai 
probléma merül föl? 

Ellis sem hibátlan, gondolta. Lehet például zavaros elme 
is: vegyük csak például azt a magyarázatot, miért lett 
terroristaellenes szakértő, és mégis a CIA-nak dolgozik, ami 
valószínűleg a legnagyobb terrorista-csoport a világon. 


Tagadhatatlan, a férfinek van egy olyan oldala is, amelyik 
szereti a veszélyt, a kegyetlenséget és a csalást. Ne szedj 
föl romantikus alakot, ha azt akarod, hogy a férfi 
respektáljon is. Az egyik dolog, amit Jean-Pierre javára 
lehet írni, hogy nem bánt leereszkedően a nőkkel. Lehet 
hogy elhanyagol, becsap, vagy semmibe vesz, de sohasem 
leereszkedő. Talán azért van így, mert fiatalabb. 

Elhaladt azon a helyen, ahol Maggie megbokrosodott. 
Nem várt a férfiakra: ezúttal bánjanak el azzal az átkozott 
lóval saját maguk. 

Chantal nyűgösködött, de Jane még várakoztatta. Addig 
ment, míg olyan pontra nem ért, ahonnan, úgy vélte, út 
vezet a sziklatetőre. Ott leült és pihenőt rendelt magának. 
Ellis és Mohammed egy-két perc múlva beérték. 
Mohammed elővett némi epres-diós süteményt a táskából 
és körbekínálta. Ellis nem szólt Jane-hez. 

A pihenő után fölmásztak a hegyoldalon. Ahogy a csúcsra 
értek, napsütésbe kerültek és Jane már kevésbé volt dühös. 
Kis idő múlva Ellis átölelte és azt mondta: 

- Bocsánatot kérek a parancsolgatásért. 

- Köszönöm - mondta Jane mereven. 

- Nem gondolod, hogy egy kicsit eltúloztad a reakciót? 

- Kétségtelenül. Sajnálom. 

- Rendben. Hadd vigyem Chantalt. 

Jane átnyújtotta a gyereket. Ahogy a súlyt leemelte, 
észrevette, hogy fáj a háta. Chantalt soha nem érezte 
nehéznek, de túl hosszú úton hozta már a terhet. Olyan 
volt, mintha egy bevásárlótáskát tíz mérföldön át kellene 
cipelni. 

A levegő enyhébb lett, ahogy a nap fölkúszott a reggeli 
égre. Jane kinyitotta kabátját, Ellis pedig levette az övét. 
Mohammed magán hagyta orosz katonai nagykabátját 
azzal a mindenre kiterjedő  — jellegzetes afgán 
közömbösséggel, ami alól egyedül a legkomolyabb időjárás 
változáskor volt csak kivétel. 

Dél felé a keskeny Linar szorosból átjutottak a széles 
Nurisztán Völgybe. Itt ismét világosan jelzett volt az út és 
majdnem olyan jó, mint az Ot Oroszlán Völgyében futó 


kocsiút. Északnak fordultak és most folyásiránnyal 
szemben, hegynek föl haladtak. 

Jane nagyon fáradtnak és elbátortalanodottnak érezte 
magát. A hajnali két órai felkelés óta már tíz órát gyalogolt 
- de csak négy-öt mérföldet tettek meg. Ellis még tíz 
mérföldet akart aznap megtenni. Harmadik napja gyalogolt 
egyfolytában, és tudta, nem bírja estig. Még akkor sem, ha 
Ellis haragos tekintetét vonja magára, ami - tudta jól Jane 
- a kimerültség jele. Csak Mohammed látszott 
fáradhatatlannak. 

A Linar Völgyben senkit sem láttak a falvakon kívül, de 
itt volt néhány utas, legtöbbjük fehér köntöst és fehér 
turbánt viselt. A nurisztániak kíváncsian nézték a két 
sápadt, kimerült nyugatit és óvatos tisztelettel 
köszöntötték Mohammedet, kétségtelenül a vállán lógó 
Kalasnyikov miatt. 

Ahogy a Nurisztán folyó mentén fölvánszorogtak a 
hegyre, beérte őket egy fekete szakállú, ragyogó szemű 
fiatalember, aki egy karóra tűzve tíz fÍriss halat cipelt. 
Keveréknyelven szólította meg Mohammedet - Jane 
felismert néhány dari szót és alkalmanként egy-egy pastut 
-, és elég jól megértették egymást ahhoz, hogy végül is 
Mohammed megvegyen három halat. 

Ellis kiszámolta a pénzt és azt mondta Jane-nek: 

- Ötszáz afgani halanként. Mennyi az? 

- Ötszáz afgani az ötven francia Írank vagy öt font. 

- Tíz dollár - mondta Ellis. - Drága hal. 

Jane szerette volna, ha a férfi abbahagyná a fecsegést, 
mert ő maga csak arra volt képes, hogy egyik lábát a másik 
elé tegye, ez meg itt a halárakról társalog. 

A fiatalember, akit Halamnak hívtak , azt mondta, a halat 
a Mundol tóban fogta messze, lejjebb a völgyben, noha 
valószínűleg úgy vette, mert egyáltalán nem nézett ki 
halásznak. 

Akárcsak az Öt Oroszlán Völgye, a Nurisztán Völgy is egy 
sziklás kanyon volt, ami néhány  mérföldenként 
kiszélesedett, és kis megművelt síkságokkal, teraszos 
földekkel volt tele. A legszembeszökőbb különbség a 


hegyoldalt borító magyaltölgy erdő volt. Úgy festett, mint a 
birka hátát borító gyapjú, amire Jane mint búvóhelyre 
gondolt, ha már minden más kudarcba fullad. 

Most gyorsabban haladtak. Nem voltak őrjítő meredekek 
fölfelé a hegyen, amiért Jane mélyen hálás volt. Az egyik 
helyen az utat egy földcsuszamlás zárta el, de ezúttal Ellis 
és Jane át tudtak mászni rajta, Mohammed pedig a lóval 
átgázolt a folyón és néhány vyardnyival följebb újra 
visszajött. Valamivel később, amikor egy kiszögellés 
egészen a patakig ért, az út a sziklafal körül folytatódott 
egy ingó fahídon keresztül, a ló megtagadta, hogy 
rámenjen. Mohammed ismét úgy oldotta meg a problémát, 
hogy átszelték a vizet. 

Ekkorra Jane már az ájulás szélén volt. Amikor 
Mohammed visszatért a folyón át, Jane így szólt: 

- Meg kell állnom pihenni. 

- , Már majdnem Gadwalban vagyunk - mondta 
Mohammed. 

- Milyen messze van még? 

Mohammed dari és fÍrancia nyelven konzultált 
Halammal, majd azt mondta: 

- Fél óra. 

Ez egy örökkévalóságnak tűnt Jane előtt. Persze hogy 
tudok még fél órát menni, mondta magában, és megpróbált 
valami másra is gondolni, nemcsak a hátfájására és arra, 
hogy szeretne lefeküdni. 

De akkor, a következő kanyarban feltűnt a falu. Egyszerre 
meghökkentő és boldogító látvány volt: a faházak nagy 
összevisszaságban húzódtak föl a meredek hegyoldalon, 
valahogy úgy, mint amikor a gyerekek egymás hátára 
kapaszkodva játszanak; azt a benyomást keltette, hogyha a 
legalsó ház összedől, akkor az egész falu lebukfencezik a 
hegyoldalról és beleesik a vízbe. 

Amint az első házat elhagyták, Jane egyszerűen megállt 
és leült a folyóparton. Testének minden izma fájt, és alig 
volt ereje, hogy elvegye Chantalt Ellistől, aki olyan 
készségesen ült le melléje, hogy sejteni lehetett, ő is 
kimerült. Egy kíváncsi arc lesett ki a házból, és Halam 


azonnal szóba elegyedett az asszonnyal, feltételezhetően 
azt mesélte, amit tudott Jane-ről és Ellisről. Mohammed 
kipányvázta Maggie-t, az legelhette a folyóparti gyér füvet, 
aztán lekuporodott Ellis mellé. 

- Muszáj kenyeret és teát venned - mondta Mohammed. 

Jane arra gondolt, hogy mindannyiuknak valami 
táplálóbbra van szüksége. 

- Mit szólnátok a halhoz? - kérdezte. 

Ellis így szólt: 

- Túl sokáig tartana megtisztítani és megfőzni. Majd este. 
Nem akarok itt fél óránál többet tölteni. 

- Rendben - válaszolta Jane, noha egyáltalán nem volt 
biztos benne, hogy csekély fél óra múlva tudja-e folytatni 
az utat. 

Talán valami étel új életre keltené, gondolta. 

Halam odakiabált nekik. Jane fölnézett és látta, int, hogy 
jöjjenek. Az asszony ugyanezt tette: meghívta őket a 
házába. Ellis és Mohammed fölállt. Jane letette Chantalt a 
földre, föltápászkodott, aztán lehajolt a gyerekért. Látása 
hirtelen elhomályosodott, úgy érezte, elveszti az 
egyensúlyát. Egy pillanatig küzdött, csak Chantal pici arcát 
látta ködbe burkoltan, aztán térdei elgyengültek, a földre 
roskadt és minden elsötétült. 

Amikor kinyitotta a szemét, izgatott arcokat látott föléje 
hajolni: Ellist, Mohammedet, Halamot és az asszonyt. Ellis 
megkérdezte: 

- Hogy érzed magad? 

- Hülyén - mondta. - Mi történt? 

- Elájultál. 

- Teljesen rendbejövök - ült föl Jane. 

- Nem, nem - mondta Ellis. - Ma nem mehetsz tovább. 

Jane feje kezdett kitisztulni: Tudta, hogy a férfinak igaza 
van. Teste már nem bírna el többet, és semmiféle akaraterő 
ezt meg nem változtathatja. Franciául kezdett beszélni, 
hogy Mohammed is értse. 

- De az oroszok biztos ideérnek holnap. 

- EI kell rejtőznünk - mondta Ellis. 

Mohammed így szólt: 


- Nézd meg ezeket az embereket. Szerinted tudnak 
titkot tartani? 

Jane Halamra és az asszonyra nézett. Nézték őket, 
figyelmüket a társalgásra fordították, noha annak egyetlen 
szavát sem értették. Az idegenek érkezése nyilván az év 
legizgalmasabb eseménye volt. Néhány percen belül az 
egész falu itt lesz. Jane Halamot tanulmányozta. Azt 
mondani neki, hogy ne pletykáljon, olyan lenne, mint egy 
kutyának azt mondani, ne ugasson.  Rejtekhelyüket 
széltében-hosszában ismernék, egész Nurisztánban, már 
ma este. Lehetséges lenne megszabadulni ezektől az 
emberektől és észrevétlenül egy szomszédos völgybe 
settenkedni? Talán. De hosszabb ideig nem tudnának 
meglenni a helyi emberek segítsége nélkül - egyszercsak 
elfogyna az élelmiszerük, körülbelül éppen akkor, amikor az 
oroszok rájönnének, hogy megálltak valahol és elkezdenék 
átkutatni az erdőket, a kanyonokat. Ellisnek igaza volt ma, 
amikor azt mondta, hogy az egyetlen reményük az üldözőik 
előtt haladni. 

Mohammed nagyot szívott a  cigarettájából és 
elgondolkodva nézett. Ellishez beszélt. 

- Neked és nekem tovább kell mennünk, Jane-t itt 
hagyjuk. 

- Nem - mondta Ellis. 

Mohammed folytatta: 

- A nálad lévő papír Masud, Kamil és Azizi aláírásával 
sokkal fontosabb, mint bármelyikünknek az élete. 
Afganisztán jövőjét jelenti - a szabadságot, amiért a fiam 
meghalt. 

Ellisnek egyedül kell mennie tovább, ismerte el Jane. 
Legalább ő megmenekül. Szégyellte magát azért az iszonyú 
kétségbeesésért, amit a férfi elvesztése miatt érzett. Azt 
kell kitalálnia, hogyan segíthetne neki, nem azon tűnődni, 
hogyan tarthatná maga mellett. Hirtelen támadt egy ötlete: 

- Félrevezethetném az oroszokat - mondta. - Hagynám, 
hogy elfogjanak, aztán némi tettetett vonakodás után Jean- 
Pierre-nek mindenféle hamis információt adnék arról, merre 
mentél, hogyan utazol... Ha teljesen rossz felé irányítom 


őket, többnapos előnyhöz jutsz - és ez elég lesz ahhoz, 
hogy biztonságban kijuss az országból! - Fellelkesült az 
ötlettől, miközben egész szívével azt akarta, hogy ne hagyj 
itt, kérlek, ne hagyj itt. Mohammed Ellisre nézett. 

- Ez az egyetlen mód, Ellis - mondta. 

- Felejtsd el - mondta Ellis. - Kizárt dolog. 

- De Ellis... 

- Kizárt dolog - ismételte Ellis. - Felejtsd el. 

Mohammed elhallgatott. 

- De mit fogunk csinálni? - kérdezte Jane. 

- Az oroszok nem érnek ma utol - mondta Ellis. - Még 
mindig megvan az előnyünk, olyan nagyon korán keltünk 
föl ma. Itt maradunk éjszakára és holnap ismét korán 
indulunk. Semmi sem ér véget addig, míg tényleg teljesen 
be nem fejeződött. Bármi megtörténhet. Valaki Moszkvában 
arra az elhatározásra juthat, hogy Anatolijnak elment az 
esze és lefújják az egész kutatást. 

- Hülyeség - mondta Jane angolul, de titokban boldog 
volt, mert a férfi megtagadta, hogy egyedül menjen tovább. 

- Van egy alternatív javaslatom - szólt Mohammed. - En 
megyek vissza és én vezetem félre az oroszokat. 

Jane szíve nagyot dobbant. Lehetséges lenne az? 

- Hogyan? - kérdezte Ellís. 

- Felajánlom, hogy én legyek a vezetőjük meg a 
tolmácsuk, és a Nurisztán Völgyben lefelé, délnek vezetem 
őket, messze tőletek, a Mundol tóhoz. 

Aztán Jane-nek eszébe jutott egy bökkenő és ismét 
reményét vesztette. 

- De már biztosan van vezetőjük - mondta. — 

- Az biztos valami rendes ember az Ot Oroszlán 
völgyéből, akit kényszerítettek, hogy akarata ellenére 
segítsen az oroszoknak. Ebben az esetben majd én 
beszélek vele és elrendezem a dolgokat. 

- És mi van, ha nem működik együtt veled? 

Mohammed fontolgatta a dolgot. 

- Ebben az esetben az nem egy rendes ember, akit 
kényszerítettek a segítségre, hanem egy áruló, aki 


személyes haszon reményében szándékosan kollaborál az 
ellenséggel: ebben az esetben pedig én megölöm. 

- "Nem akarom, hogy az érdekemben bárkit is 
megöljenek - mondta Jane gyorsan. ; 

- Nem miattad - mondta Ellis élesen. - Miattam! Én 
tagadtam meg, hogy egyedül menjek. 

Jane hallgatott. 

Ellis a gyakorlati dolgokon törte a fejét. 

- Nem vagy úgy öltözve, mint egy Nurisztáni - mondta 
Mohammednek. 

- Ruhát cserélek Halammal. 

- Nem beszéled jól az itteni nyelvet. 

- Sok nyelv van Nurisztánban. Meg fogom játszani, hogy 
olyan vidékről jövök, ahol más nyelvet használnak. Az 
oroszok ezek közül egyik nyelvet sem beszélik, úgyhogy 
erre sosem jönnek rá. 

- Mit csinálsz a puskáddal? 

Mohammed gondolkodott egy kicsit. 

- Odaadod nekem a táskádat? 

- Az túl kicsi. 

- Ezt a Kalasnyikovot össze lehet csukni. 

- Hát persze - mondta Ellis. - Viheted a táskát. 

Jane-nek az járt az eszében, ez vajon gyanút kelt-e, de 
úgy gondolta, biztosan nem: az afgánok táskái olyan 
furcsák és olyan sokfélék, akár a ruháik. De akárhogy is 
van, Mohammed előbb vagy utóbb gyanút kelt. Így szólt: 

- Mi történik akkor, ha végül észreveszik, hogy nem jó 
úton mennek? 

- Mielőtt ez megtörténne, én meglépek éjszaka, és 
otthagyom őket a semmi kellős közepén. 

- Ez rendkívül veszélyes - mondta Jane. 

Mohammed megpróbált nemtörődöm hősiességgel nézni. 
Mint a legtöbb gerilla, ő is eredendően bátor, de 
ugyanakkor szinte komikusan hiú volt. 

- Ha ezt rosszul méred fel, és előbb kezdenek gyanakodni 
rád, minthogy otthagynád őket, meg fognak kínozni, hogy 
kiderítsék, merre mentünk. 

- Soha nem fognak el élve - mondta Mohammed. 


Jane hitt neki. 

- De nekünk nem lesz vezetőnk - mondta Ellis. 

- Keresek nektek egy másikat. - Mohammed Halamhoz 
fordult, és gyors, soknyelvű társalgásba kezdett. Jane azt 
hámozta ki belőle, hogy Mohammed Halamot szeretné 
felbérelni vezetőnek. Jane nem kedvelte túlságosan 
Halamot - túl jó üzletember volt ahhoz, hogy megbízható 
legyen - de nyilvánvalóan utazó ember volt, így magától 
értetődött a választás. A legtöbb helybeli sohasem mozdult 
ki a saját völgyéből. 

- Azt mondja, ismeri az utat - mondta Mohammed, 
visszaváltva franciára. Jane-be belenyilallt az idegesség, 
amikor azt hallotta, hogy "azt mondja". Mohammed 
folytatta. - Elvisz titeket Kantiwarba, és ott keres egy 
másik vezetőt, ki a következő szakaszon elkísér, és ilyen 
módon eljuttok Pakisztánba. Ötezer afganit kér. 

- Méltányos árnak tűnik, de hány vezetőt kell még 
bérelnünk ilyen áron, míg Chitralba érünk? - kérdezte Ellis. 

- Talán ötöt vagy hatot - mondta Mohammed. 

Ellis a fejét rázta. 

- Nincs harmincezer aíganink. És ennivalót is kell 
vennünk. 

- Orvosi rendeléssel szerezhettek ételt - mondta 
Mohammed. - És az út már könnyebb lesz, ha egyszer 
Pakisztánban vagytok. A végén talán már nem is lesz 
szükséged vezetőre. 

Ellis kétkedve nézett. 

- Mit gondolsz? - kérdezte Jane-től. 

- Ez is egy változat - mondta Jane. - De tovább mehetsz 
nélkülem is. 

- Nem - mondta a férfi. - Együtt megyünk tovább. 


TIZENNYOLCADIK FEJEZET 


Az első nap folyamán a kutatócsoportok nem bukkantak 
Ellis és Jane nyomára. 

Jean-Pierre és Anatolij kemény, fából készült széken 
üldögélt a bagrami légibázis egyik spártai, ablaktalan 
irodájában, és a rádión érkező jelentéseket 
tanulmányozták.  Kutatócsoportjaik ismét hajnal előtt 
indultak. Hat csoport volt: egy-egy az öt legnagyobb 
völgybe ment, ami az Öt Oroszlántól kelet felé tartott, egy 
pedig az Ot Oroszlán Folyót követve észak felé egészen a 
forrásig és még azon is túl. Mindegyik csoportban volt 
legalább egy olyan tiszt az afgán hivatalos hadseregből, 
amelyik beszélte a dari nyelvet. A völgy hat különböző 
falujában szálltak le, és fél órán belül mindegyik jelentette, 
hogy találtak helyi vezetőt. 

- Ez gyors volt - mondta Jean-Pierre a hatodik jelentés 
után. 

- Hogy csinálták? 

- Egyszerűen - mondta Anatolij. - Megkértek valakit, 
legyen a vezetőjük. Az azt mondja, hogy nem. Erre lelövik. 
Megkérnek egy másikat. Nem tart sokáig jelentkezőt találni. 

Az egyik kutatócsoport megpróbálta a levegőben követni 
a kijelölt útvonalat, de a kísérlet csődöt mondott. Nagyon 
nehéz volt ezeket az utakat még a földön is követni, a 
levegőből lehetetlennek bizonyult. Mi több: egyik vezető 
sem ült még soha repülőn, és az új élmény teljesen 
elterelte a figyelmüket. Így hát valamennyi csoport gyalog 
ment, néhányan lovakat rekviráltak a csomagcipelésre. 

Jean-Pierre a délelőtt folyamán nem várt már több hírt, 
hiszen a szökevényeknek egynapi előnyük volt. De a 
katonák biztosan gyorsabban mozognak, mint Jane, 
különösen, hogy neki még Chantalt is vinnie kell. 

Jean-Pierre mindig némi bűntudatot érzett, valahányszor 
Chantalra gondolt. A felesége cselekedete miatt érzett 
dühe nem terjedt ki a gyerekre, de biztosan tudta, hogy a 


csecsemő szenved: vándorolni egész nap, a hóhatár fölötti 
ösvényeken menni végig, kitéve a jeges szélnek... 

Gondolatai visszatértek, mint aznap már nem először 
arra, hogyha Jane meghal és Chantal életben marad. 
Elképzelte, amint Ellist egyedül foglyul ejtik; Jane testét 
halálra fagyva egy vagy két mérföldnyivel hátrább 
megtalálják, karjában a csodával határos módon még 
mindig élő gyerekkel. Mint tragikus, romantikus valaki 
érkeznék vissza Párizsba, gondolta Jean-Pierre, mint 
özvegy, egy kislánnyal, mint az afganisztáni háború 
veteránja... Milyen bensőséges kapcsolat alakulna ki 
közöttünk, ahogy a gyerek felnő. Persze nevelőnőt kellene 
tartanom, de biztos vagyok benne, hogy az nem töltené be 
az anya helyét a gyerek érzelmeiben. Nem, egy 
személyben én lennék az apja és az anyja is. 

Mennél többet gondolkodott rajta, annál 
gyalázatosabbnak tartotta, hogy Jane kockára tette Chantal 
életét. Jane természetesen minden szülői jogát eljátszotta, 
mivel a gyereket ilyen kalandnak tette ki. Arra gondolt, egy 
európai bíróságon ilyen alapon nyilván neki ítélnék a 
gyereket... 

Ahogy telt-múlt a délután, Anatolij egyre jobban 
unatkozott, Jean-Pierre pedig egyre feszültebb lett. 
Mindketten ingerlékenyek voltak. Anatolij hosszú 
társalgásokat folytatott orosz tisztekkel, akik betértek a kis 
ablaktalan szobába, és véget nem érő locsogásuk Jean- 
Pierre idegeire ment. Eleinte Anatolij a kutatócsoportok 
valamennyi rádiójelentését lefordította, de most már csak 
annyit mond, hogy "semmi". Jean-Pierre a térképen 
megjelölte a csapatok útvonalát, tartózkodási helyüket 
külön piros gombostűvel, de késő délután már olyan utakon 
vagy kiszáradt folyómedreknél jártak, amiket a térkép nem 
jelölt, és ha a rádiójelentések mondtak egyáltalán valamit 
tartózkodási helyükről, azt Anatolij nem továbbította neki. 

A csoportok este letáboroztak, anélkül, hogy a 
szökevényekről bármit is tudtak volna mondani. A kutatókat 
utasították, kérdezzék ki azoknak a falvaknak a lakosságát, 
amelyeken áthaladnak. A falusiak azt mondták, nem láttak 


idegeneket. Ez nem volt meglepő, hiszen a kutatók a 
Nurisztánba vezető nagy útvonalaknak még mindig az Ot 
Oroszlán felé eső oldalán jártak. Akiket eddig kikérdeztek, 
általában lojálisak Masud-hoz: számukra az oroszokat 
segíteni árulás. Holnap, amikor a kutatók elérik Nurisztánt, 
várhatóan az emberek már sokkal inkább együttműködnek. 

Ennek ellenére Jean-Pierre lehangolt volt, amikor este 
Anatolijjal kijöttek az irodából és a betonon át a kantin felé 
tartottak. Megették konzervkolbászból és újramelegített 
burgonyapüréből álló hitvány vacsorájukat, aztán Anatolij 
rosszkedvűen vodkázni kezdett néhány tiszttársával, Jean- 
Pierre-t egy őrmester gondjaira bízva, aki csak oroszul 
beszélt. Egyszer sakkoztak, de - Jean-Pierre nagy 
bosszúságára - az őrmester túl jól játszott. Jean-Pierre 
korán visszavonult és ébren feküdt a kemény katonai 
matracon; arról képzelődött, hogy Jane és Ellis együtt 
vannak az ágyban. 

Másnap reggel Anatolij keltette fel, keleties arca csupa 
mosoly, minden idegessége szertefoszlott. Jean-Pierre úgy 
érezte magát, mint egy gyerek, akinek megbocsátottak, 
noha legjobb tudomása szerint semmi rosszat nem követett 
el. Reggeli zabkásájukat együtt fogyasztották el a 
kantinban. Anatolij már mindegyik  kutatócsoporttal 
beszélt, valamennyien már tábort bontottak és hajnalban 
újra útnak indultak. 

- Ma elkapjuk a feleségedet, barátom - mondta Anatolij 
vidáman és Jean-Pierre-t elöntötte a boldog optimizmus. 

Amint az irodába értek, Anatolij újra hívta a kutatókat. 
Kérte, írják le, mit látnak maguk körül, és minden patakról, 
tóról, horpadásról és morénáról szóló leírást Jean-Pierre 
arra — használt, . hogy megpróbálja meghatározni 
tartózkodási helyüket. Ha kilométer per órában nézzük, úgy 
látszott, hogy rettentően lassan haladnak, de persze 
nagyon nehéz terepen mentek hegynek fölfelé. Persze 
ugyanezen tényezők Ellist és Janet is lassítják. 

Mindegyik kutatócsoportnak volt egy vezetője, és amikor 
olyan helyre értek, ahol az út elágazott, de mindkét szárny 
Nurisztánba vezetett, hívtak egy másik vezetőt is a 


legközelebbi faluból, és kétfelé váltak. Délre Jean-Pierre 
térképe már úgy tele volt tűzdelve pici piros 
gombostűfejekkel, mint egy gyerek kanyarójárvány idején. 

A délután közepén váratlan fordulat állt be. Egy 
szemüveges tábornok, aki ötnapos vizsgálatra érkezett 
Afganisztánba, leszállt  Bagramban és elhatározta, 
utánanéz, mire költi Anatolij az orosz adófizetők pénzét. Ezt 
Jean-Pierre . Anatolij néhány szavából tudta meg, 
másodpercekkel azelőtt, hogy a tábornok berontott a kis 
irodába, mögötte izgatott tisztek; a látvány épp olyan volt, 
mint amikor a kiskacsák sietnek a kacsamama nyomában. 

Jean-Pierre élvezettel figyelte, milyen mesterien kezeli 
Anatolij a látogatót. Talpra ugrott, energikus, de higgadt 
volt; kezet rázott a tábornokkal és székkel kínálta; egy 
csomó parancsot ordibált ki a nyitott ajtón; gyorsan, de 
tiszteletteljesen beszélt egy vagy két percig a tábornokhoz; 
elnézést kért és beszélt a rádión is; Jean-Pierre kedvéért 
lefordította a választ, ami recsegve érkezett Nurisztánból 
az éteren át; és végül francia nyelven bemutatta Jean- 
Pierre-t a tábornoknak. 

A tábornok kérdezgetni kezdett és Anatolij, miközben 
válaszolt, a Jean-Pierre térképén lévő gombostűkre 
mutatott. Aztán, mindennek a kellős közepén, váratlan 
hívás jött az egyik kutatócsoporttól, egy izgatott hang 
fecsegett oroszul és Anatolij a mondat közepén lepisszegte 
a tábornokot, hogy hallja a hívást. 

Jean-Pierre a kemény szék szélén ült és várta a fordítást. 
A hang elhallgatott. Anatolij kérdezett valamit és 
megkapta a választ. 

- Mit látott? - pattant ki Jean-Pierre-ből, képtelen lévén 
tovább csendben maradni. 

Anatolij egy pillanatig ügyet sem vetett rá, a 
tábornokhoz beszélt. Végül Jean-Pierre-hez fordult. 

- Találtak két amerikait az Atati nevű faluban, a Nurisztán 
völgyben. 

- Csodálatos! - mondta Jean-Pierre. - Ezek ők! 

- En is azt hiszem - mondta Anatolij. 


Jean-Pierre nem értette, hogy a másik miért nem 
lelkesedik. 

- Hát persze hogy ők! A csapataid nem tudnak 
különbséget tenni az amerikaiak és az angolok között. 

- Valószínűleg nem. De azt mondják nincs velük gyerek. 

- Nincs gyerek?! - Jean-Pierre a homlokát ráncolta. Hát 
ez hogy lehet? Jane talán otthagyta Chantalt az Ot Oroszlán 
Völgyében, hogy Rabia, Zahara vagy Fara nevelje fel? Ez 
lehetetlen. Vagy elrejtette a gyereket valamelyik falubeli 
családnál Atatiban, közvetlenül azelőtt, hogy elfogták volna 
őket? 

Ez is valószínűtlennek látszott; Jane ösztöne azt diktálná, 
hogy a gyereke mellette legyen, ha veszély van. 

Vagy talán Chantal halott? 

Ez biztosan valami tévedés, döntötte el: hiba csúszott a 
beszélgetésbe, nem túl jó a rádiókapcsolat, vagy az is 
lehet, valami rövidlátó tiszt van a kutatócsoportban és nem 
vette észre a pici csecsemőt. 

- Ne találgassunk - mondta Anatolijnak. - Menjünk és 
nézzük meg. 

- Azt akarom, azzal az osztaggal menj, amelyik felszedi 
őket - mondta Anatolij. 

- Hát persze - mondta Jean-Pierre, aztán hirtelen utólag 
fölfigyelt Anatolij szóhasználatára. - Úgy érted, te nem 
jössz? 

- Pontosan. 

- Miért nem? 

- Itt van rám szükség - és ezzel Anatolij egy pillantást 
lövellt a tábornok felé. 

- Rendben. - Kétségtelenül a katonai bürokrácián belül 
is megvoltak a hatalmi játékok: Anatolij félt elhagyni a 
bázist, amíg a tábornok itt szaglászik, nehogy valami 
vetélytársának lehetősége nyíljon a háta mögött 
megrágalmazni. 

Anatolij fölkapta az asztalon lévő telefont és egy csomó 
utasítást adott ki oroszul. Míg beszélt, egy tisztiszolga jött 
be a szobába és intett Jean-Pierre-nek, hogy jöjjön. Anatolij 
eltakarta kezével a kagylót és azt mondta: 


- Adnak neked egy meleg kabátot - Nurisztánban már 
tél van. Viszlát. 

Jean-Pierre , kiment a tisztiszolgával.  Átvágtak a 
felszállópályán. Két helikopter  " várakozott pörgő 
légcsavarokkal: egy bogárszemű Hind, zömök szárnya alatt 
a rakétavetővel, és egy jóval nagyobb Hip, törzsén egy sor 
kerek ablaknyílással. Jean-Pierre azon tűnődött, mire kell a 
Hip, aztán rájött, ez hozza majd vissza a kutatócsoportot. 
Épp mielőtt elérték volna a gépeket, egy katona futott 
hozzájuk katonai nagykabáttal és átadta Jean-Pierre-nek. 
Az a hóna alá csapta és bemászott a Hind-be. 

Azonnal indultak. Jean-Pierre lázban égett a 
várakozástól. Fél tucat katona társaságában ült az 
utasfülke padján. Északkelet felé tartottak. 

Amikor elhagyták a légibázist, a pilóta odaintette Jean- 
Pierre-t. Jean-Pierre előrement és a lépcsőre állt, hogy a 
pilóta beszélni tudjon hozzá. 

- Én leszek a tolmácsa - mondta a férfi bizonytalan 
franciasággal. 

- Köszönöm. Tudja, hová megyünk? 

- Igen, uram. Megvannak a koordináták és rádión is 
beszélhetek a kutatócsoport parancsnokával. 

- , Remek. - Jean-Pierre meglepődött, hogy ilyen 
tisztelettel kezelik. Úgy látszik, rangot vívott ki magának 
azzal, hogy egy KGB-ezredessel mutatkozik. 

Mikor visszament a helyére, azon gondolkodott, milyen 
képet vág majd Jane, amikor ő besétál. Megkönnyebbült 
lesz? Dacos? Vagy csak kimerült? Ellis persze dühös lesz és 
megalázott. Hogy viselkedjek? - tűnődött Jean-Pierre. Azt 
akarom, hogy kínlódjanak a fájdalomtól, de 
méltóságteljesnek kell maradnom. Mit mondjak? 

Megpróbálta elképzelni a jelenetet. Ellis és Jane valami 
mecset udvarában lesz, vagy a földön ülnek egy 
kőkunyhóban, lehet, hogy megkötözve és néhány 
Kalasnyikovos katona őrzi őket. Valószínűleg átfagytak, 
éhesek, és nyomorultak. Jean-Pierre bevonul az orosz 
nagykabátban, magabiztosan és parancsolóan, 


tiszteletteljes fiatal tisztek kíséretében. Hosszú, átható 
pillantást vet rájuk és azt mondja... 


Mit mondjon? "Hát újra találkozunk" - ez nagyon 
melodramatikusan hangzik. "Tényleg azt hittétek, hogy el 
tudtok menekülni előlem?" - ez túl retorikus. "Semmi 


esélyed sem volt" - ez már jobb, de kicsit közönségesebb. 

A hőmérséklet gyorsan csökkent, ahogy a hegyek közé 
értek. Jean-Pierre fölvette a kabátját, odaállt a nyitott 
ajtóhoz és lenézett. Alatta az Öt Oroszlánra emlékeztető táj 
volt, folyója a hegyek árnyékában kígyózott. Az egyik 
oldalon hófödte csúcsok és hegygerincek. 

Jean-Pierre a vezetőfülkéhez ment és a pilóta fülébe 
beszélt. 

- Hol vagyunk? - kérdezte. 

- Ez a Sakardara Völgy - válaszolta a férfi. - Ha 
északabbra megyünk, a neve már Nurísztán Völgy lesz. Ez 
vezet Atatiba. 

- Még mennyi idő? 

- Húsz perc. 

OÖrökkévalóságnak — hangzott. Nagy erőfeszítéssel 
legyűrve türelmetlenségét, Jean-Pierre visszament a padra 
a katonák közé. Azok csendben és nyugodtan ültek, őt 
figyelték. Úgy látszott, félnek tőle. Talán azt hitték, a KGB- 
ben van. 

Jean-Pierre esze azon járt, mire gondolhatnak a katonák. 
Talán az otthon maradt barátnőkre, feleségekre? Mostantól 
az ő otthonuk az övé is. Lesz majd egy lakása Moszkvában. 
Azon gondolkodott, vajon ezután tud-e majd boldog 
házasságban élni Jane-nel. Azt akarta, Jane és Chantal ott 
legyenek a lakásban, míg ő, akárcsak ezek a katonák, a jó 
ügy érdekében harcol idegen országokban és várja, hogy 
hazamehessen szabadságra, s otthon újra a feleségével 
aludjon, és lássa, mennyit nőtt a kislánya. Elárultam Jane-t 
és ő is elárult engem, gondolta; talán megbocsáthatunk 
egymásnak, legalább Chantal kedvéért. 

Mi történt Chantallal? 

Ki akarta deríteni. A helikopter lejjebb szállt. Már 
majdnem ott voltak. Egy tisztás felé tartottak, ahol a 


főfolyóba egy mellékfolyó ömlött. Szép hely volt, alig 
néhány, a hegyoldalra kapaszkodó házzal, és nurisztáni 
módon mindegyik ház az alatta lévőre támaszkodott. Jean- 
Pierre-nek eszébe jutott, hogy utazási prospektusokban 
már látott ilyen fotókat, amik a Himalája falvairól 
készültek. 

A helikopter földet ért. 

Jean-Pierre kiugrott. A síkság túloldalán egy csapat 
orosz katona - kétségtelenül a kutatócsoport tagjai - 
bukkantak elő a kis faházak közül. Jean-Pierre türelmetlenül 
várt a pilótára, tolmácsára. Végül az is kiszállt a 
helikopterből. 

- Menjünk! - szólt Jean-Pierre és elindult a tisztáson át. 

Visszafogta magát, nehogy futásnak eredjen. Ellis és 
Jane bizonyára ott vannak abban az egyik házban, amerre 
a kutatócsoportot látta az imént felbukkanni. Lépteit 
szaporázva arrafelé indult. Kezdte mérgesnek érezni magát: 
a hosszú időn át visszafojtott düh most kezdett forrni 
bensejében. Pokolba a méltóságteljességgel, gondolta: meg 
fogom mondani ennek az undorító párnak, mit is gondolok 
róluk. 

Ahogy a kutatócsoporthoz ért, vezetőjük, egy tiszt, 
beszélni kezdett. Ugyet sem vetve rá, Jean-Pierre a 
pilótához fordult: 

- Kérdezze meg, hol vannak! 

A pilóta megkérdezte és a tiszt egy faházra mutatott. 
Jean-Pierre minden további teketória nélkül elment a 
katonák mellett és a ház felé igyekezett. 

Dühe forrponton volt, amint beviharzott a kezdetleges 
épületbe. A kutatócsoport jónéhány tagja az egyik 
sarokban álldogált. Ránéztek, aztán utat engedtek neki. 

A sarokban két ember volt egy padhoz kötözve. 

Jean-Pierre földbe gyökerezett lábbal bámult rájuk. Álla 
leesett, a vér kiszaladt az arcából. Egy tizennyolc- 
tizenkilenc éves, sovány, vérszegény, hosszú, piszkos hajú, 
kókadt szakállú fiú volt ott, meg egy nagymellű szőke lány; 
virággal a hajában. A fiú megkönnyebbülten nézett Jean- 
Pierre-re és angolul szólt hozzá: 


- Hé, ember, segítene nekünk? Jó nagy szarban vagyunk. 

Jean-Pierre úgy érezte, hogy mindjárt fölrobban. Ez a 
hippi pár a Katmandu útvonalon jött, olyan turisták voltak, 
akik a háború ellenére sem haltak ki erről a vidékről. 
Micsoda csalódás! Miért pont akkor kellett ezeknek 
idejönniük, amikor az egész világ egy szökevény nyugati 
párt keres? 

Jean-Pierre természetesen nem volt hajlandó segíteni két 
drogos degeneráltnak. Elfordult és kiment. 

A pilóta is kijött. Látta Jean-Pierre arckifejezését és 
megkérdezte: 

- Mi a baj? 

- Ez nem az a pár. Jöjjön velem. 

A férfi Jean-Pierre után sietett. 

- Nem az a pár? Hát nem amerikaiak? 

- De amerikaiak, csakhogy nem azok, akiket keresünk. 

- Most mit fog tenni? 

- Beszélni fogok Anatolijjal és szükségem van önre a 
rádiókapcsolat megteremtéséhez. 

Átvágtak a falun és bemásztak a helikopterbe. 

Jean-Pierre a géppisztolyos helyére ült és föltette a 
fejhallgatót. Türelmetlenül dobolt lábával a fémpadlón, míg 
a pilóta véget nem érően beszélt oroszul a rádión keresztül. 
Tisztán meghallották Anatolij hangját, nagyon távolról és 
igencsak recsegve. 

- Jean-Pierre barátom, itt Anatolij. Hol vagy? 

- Atatiban. A két amerikai akit elfogtak, nem Ellis és 
Jane. Csak két bolond gyerek, akik épp a nirvánát 
keresték. Vége. 

- Nem lep meg, Jean-Pierre - hallatszott Anatolij hangja. 

- Micsoda? - szólt közbe Jean-Pierre elfelejtvén, hogy ez 
egyirányú beszélgetés. 

- Egy csomó olyan jelentést kaptunk, hogy Ellist és Jane-t 
itt-ott látták a Linar Völgyben. A kutatócsoport még nem 
találta meg őket, de forró nyomon vagyunk. Vége. 

Jean-Pierre-nek a hippik iránt érzett dühe elpárolgott és 
valami buzgóság foglalta el a helyét. 

- A Linar Völgy - hol is van ez? Vége. 


- Ahhoz közel, ahol most vagy. A Nurisztán völgyhöz 
csatlakozik, Atatitól tizenöt-húsz mérföldnyire. Vége. 

- Ilyen közel! Biztos vagy benne? Vége. 

- A kutatócsoport sok mindent jelentett azokból a 
falukból, amelyeken áthaladtak. A személyleírás illik 
Ellisre és Jane-re. Emlegették a gyereket is. Vége. 

Szóval ezúttal ők azok. 

- Meg tudjuk állapítani, hol vannak most? Vége. 

- Még nem. Indulok, hogy csatlakozzak a kutatókhoz. 
Akkor majd több részletet tudok meg. Vége. 

- Ugy érted, hogy már nem Bagramban vagy? Mi van a 
tá... izé.. látogatóddal? Vége. 

- Elment - mondta Anatolij röviden. - Már én is 
fölszálltam és nemsokára találkozom a Mundol nevű 
faluban lévő csoporttal. Ez a Nurisztán Völgyben van, attól 
lefelé, ahol a Linar a Nurisztánba ömlik, egy tó mellett, amit 
szintén Mundolnak hívnak. Találkozzunk ott. Ott töltjük az 
éjszakát, aztán folytatjuk a kutatást reggel. Vége. 

- Ott leszek! - mondta Jean-Pierre fellelkesülten, aztán 
eszébe jutott valami. - Mit csináljunk ezekkel a hippikkel? 
Vége. 

- Elvitetem őket Kabulba kikérdezésre. Van ott néhány 
emberünk, akik majd emlékeztetik őket a jó világra. Hadd 
beszéljek a pilótával. Vége. 

- Viszlát Mundolban. Vége. 

Anatolij a másodpilótával kezdett oroszul társalogni, 
Jean-Pierre pedig levette a fejhallgatót. Azon tűnődött, 
miért vesztegeti az idejét Anatolij két ártalmatlan hippi 
vallatásával. Ezek nyilvánvalóan nem kémek. Aztán rájött, 
az egyetlen személy, aki tényleg tudhatja, hogy ez a kettő 
Ellis és Jane vagy nem, az maga Jean-Pierre. 
Lehetségesnek tűnt - még akkor is, ha teljesen 
valószínűtlen -, hogy Ellis és Jane meggyőzte Jean-Pierre-t, 
hagyja őket futni és mondja Anatolijnak, hogy a kutatók 
csupán két hippit ejtettek fogságba. 

Ez az orosz egy gyanakvó disznó. 

Jean-Pierre türelmetlenül várta, hogy a pilóta befejezze 
Anatolijjal folytatott társalgását. Ugy hangzott az egész, 


mintha a kutatócsoport lent Mundolban már az üldözöttek 
nyomában lenne. Holnap Ellis és Jane talán fogoly lesz. 
Menekülésre tett kísérletük többé-kevésbé kárbaveszett 
fáradtság volt, az az igazság; de ettől még Jean-Pierre 
tovább aggódott és egészen addig lesz ebben a gyötrő 
bizonytalanságban, amíg ezt a két embert, kezüket-lábukat 
összekötözve egy orosz börtöncellába bezárva nem látja. 

A pilóta levette a fejhallgatót és azt mondta: 

- Elvisszük önt ezen a helikopteren Mundolba. A 
többieket a Hip visszaszállítja a bázisra. 

- Rendben. 

Néhány perc múlva már a levegőben voltak, otthagyván 
a többieket. Már majdnem sötét volt és Jean-Pierre azon 
gondolkodott, vajon nehéz lesz-e megtalálni Mundol falut. 

Hamar leszállt az este, ahogy a folyót követve repültek. A 
lenti táj eltűnt a sötétségben. A pilóta egyfolytában beszélt 
a rádión és Jean-Pierre úgy képzelte, a Mundolban lévők a 
földről irányítják őt. Tíz-tizenöt perc múlva erős fények 
tűntek föl alant. A fényeken túl, úgy egy kilométernyire, a 
hatalmas vízfelületen a hold fénye tükröződött. A helikopter 
leszállt. 

Egy másik helikopter mellett szálltak le. Egy várakozó 
katona vezette Jean-Pierre-t a füves talajon át a 
hegyoldalon lévő falu felé. A faházak  sziluettjei 
kirajzolódtak a holdfényben. Jean-Pierre követte a katonát 
az egyik házba. Egy összehajtható széken ülve, hatalmas 
farkasbundába burkolózva, Anatolij volt ott. 

Túláradó hangulatban volt. 

- Jean-Pierre, kedves francia barátom, közel vagyunk a 
sikerhez! - mondta hangosan. Furcsa volt látni ezt a 
keleties arcú embert ilyen szívélyesnek és kedélyesnek. - 
Igyál kávét: van benne egy kis vodka is. 

Jean-Pierre elfogadta a  papírpoharat egy afgán 
asszonytól, aki Anatolij felszolgálója volt. Leült egy 
ugyanolyan összehajtható székre, mint Anatolij. Biztos, 
hogy ezek a hadsereg székei. Ha az oroszok ennyi 
felszerelést cipelnek magukkal - összehajtható széket, 


kávét, papírpoharat és vodkát - meglehet, nem is 
gyorsabbak, mint Ellis és Jane. 

Anatolij olvasott a gondolataiban. 

- . Néhány  luxuscikket elhoztam magammal a 
helikopteren - szólt mosolyogva. - A KGB-nek is megvan a 
maga méltósága, tudod. 

Jean-Pierre nem tudott a másik arckifejezéséből olvasni, 
így fogalma sem volt, az most tréfál vagy sem. Témát 
változtatott. 

- Mik a legújabb hírek? 

- A szökevények ma mentek át Bosaydur és Linar falun. 
Valamikor ma délután a kutatócsoport helyi vezetője eltűnt 
- egyszerűen nyoma veszett. Valószínűleg úgy döntött, 
hazamegy. - Anatolij a homlokát ráncolta, mintha zavarta 
volna ez a bizonytalan vég, aztán összefoglalta a 
történetet: - Szerencsére azonnal találtak egy másik 
vezetőt. 

- Hála a te igazán meggyőző toborzó technikádnak - 
mondta Jean-Pierre. 

- Elég furcsa, de nem így történt. Ez tényleg önkéntes 
jelentkező volt, ahogy elmesélték. Itt van most valahol a 
faluban. 

- Hát persze, itt Nurisztánban sokkal inkább jelentkeznek 
ilyesmire - elmélkedett Jean-Pierre. - Nemigen érinti őket a 
háború, és azt mondják, ezek az emberek egyáltalán nem 
aggályoskodók. 

- Ez a vezető azt állítja, hogy mielőtt hozzánk 
csatlakozott volna, látta a szökevényeket. Ott mentek el 
mellette, ahol a Linar a Nurisztánba ömlik. Látta, hogy dél 
felé veszik útjukat, éppen ebbe az irányba. 

- Jó! 

- Ma este, nem sokkal azután, hogy a kutatócsoportunk 
ideérkezett Mundolba, az emberünk kikérdezett néhány 
helybélit, akik szerint két idegen egy gyerekkel ma délután 
haladt át erre, déli irányba. 

- Akkor nincs is semmi kétség - mondta Jean-Pierre 
elégedetten. 


- Egyáltalán semmi - értett egyet Anatolij. - Holnap 
elkapjuk őket. Ez egészen biztos. 


sk 


Jean-Pierre a felfújható matracon - ez is a KGB egyik 
luxusa volt - a ház piszkos padlóján ébredt. A tűz kialudt az 
éjjel és a levegő hideg volt. A homályos kis szoba túloldalán 
Anatolij ágya üres volt. Jean-Pierre-nek fogalma sem volt 
arról, hogy a ház tulajdonosai hol töltötték az éjszakát. 
Miután az ennivalót felszolgálták, Anatolij elküldte őket. Ez 
az ember úgy kezelte egész Afganisztánt, mintha az saját 
királysága volna. Lehet, hogy ez így is igaz. 

Jean-Pierre felült, megdörzsölte a szemét, aztán 
meglátta, hogy Anatolij az ajtóban áll és tűnődve nézi őt. 

- Jó reggelt - mondta Jean-Pierre. 

- Voltál már valaha itt? - kérdezte Anatolij minden 
bevezetés nélkül. 

Jean-Pierre még mindig álomittas volt. 

- Hol? 

- Nurisztánban - szólt Anatolij türelmetlenül. 

- Nem. 

- Furcsa. 

Jean-Pierre eléggé idegesítőnek találta ezt a rejtélyes 
társalgást ilyen kora reggel. 

- Miért? - kérdezte ingerlékenyen. - Miért furcsa? 

- Néhány perccel ezelőtt beszéltem az új vezetővel. 

- Mi a neve? 

- ,. Mohammed, Muhammed, Mahomet, Mahmoud - 
valami ilyesmi, ahogy még legalább egymillió embert 
hívnak. 

- Milyen nyelven beszéltél egy nurisztánival? 

- Franciául, oroszul, dari nyelven és angolul - a szokásos 
keverék nyelven. Ő megkérdezte tőlem, ki érkezett előző 
este a másik helikopterrel. Én azt válaszoltam: egy francia, 
aki azonosítani tudja a szökevényeket, vagy valami 
ilyesmit. Ő megkérdezte a nevedet, erre én azt mondtam: 
csak nyugodtan kérdezzen tovább - míg rá nem jövök, hogy 


miért érdeklődik ennyire. De semmi mást nem kérdezett. 
Olyan volt, mintha ismerne téged. 

- Lehetetlen. 

- Én is azt hiszem. ; 

- Miért nem kérdezed meg őt te magad? - Erdekes, 
Anatolijra nem volt jellemző a bátortalanság, gondolta Jean- 
Pierre. 

- Semmi értelme sincs, hogy egy embernek akkor 
tegyünk fel kérdéseket, amikor még nem tudjuk, van-e oka 
hazudni vagy sem. 

Jean-Pierre felkelt. Ingben és alsóneműben aludt. 
Fölhúzta a nadrágját és a bakancsát, aztán a vállára 
terítette a nagykabátot és kilépett. 

Egy durván megmunkált faverandán találta magát, 
ahonnan rá lehetett látni az egész völgyre. Alatta folyó 
tekergett szélesen és lustán a földek között. Valahol dél 
felé egy hosszúkás, keskeny tóba torkollott, amit hegyek 
kereteztek. A nap még nem kelt fel. A víz fölötti köd 
homályba rejtette a tó túlsó végét. Gyönyörű látvány volt. 
Hát persze, jutott eszébe  Jean-Pierre-nek, ez a 
legtermékenyebb és legnépesebb része Nurisztánnak; a 
többi része vad vidék. 

Az oroszok ástak egy latrinát a földbe, nyugtázta Jean- 
Pierre megelégedéssel. Az afgánok gyakorta a folyókat 
használják erre a célra, ahonnan ivóvizüket is merítik - ez 
volt az egyik oka annak, hogy szinte mindenkinek bélférge 
volt. Az oroszok tényleg helyrepofozzák ezt az országot, ha 
egyszer ők lesznek az urai, gondolta. 

Lesétált — a tisztáshoz, használta a latrinát, 
megmosakodott a folyóban, aztán a tűz körül álldogáló 
katonáktól kapott egy csésze kávét. 

A kutatócsoport készen állt az indulásra. Anatolij még 
előző este elhatározta, innen fogja irányítani a kutatást, 
állandó rádiókapcsolatban maradva a többiekkel. A 
helikopterek készenlétben fognak állni, hogy őt és Jean- 
Pierre-t elvigyék a többiekhez, amint azok bármi nyomát is 
látják az üldözötteknek. 


Míg Jean-Pierre a kávéját szürcsölgette, Anatolij 
közeledett a földeken át a falu felől. 

- Láttad azt az átkozott vezetőt? - kérdezte váratlanul. 

- Nem. 

- Úgy látszik eltűnt. 

Jean-Pierre felhúzta a szemöldökét. 

- Akárcsak az előző. 

- Ezek igazán lehetetlen emberek. Ki kell kérdeznem a 
falusiakat. Gyere és fordíts. 

- Nem beszélem a nyelvüket. 

- Talán megértik, amit dari nyelven mondsz. 

Jean-Pierre visszasétált Anatolijjal a tisztáson át a 
faluba. Amint fölfelé mentek a keskeny, piszkos kis 
ösvényen a roskadozó házak között, valaki oroszul odaszólt 
Anatolijnak. Megálltak és oldalt néztek. Tíz-tizenkét ember 
- néhány közülük a nurisztániak fehér köpenyében, néhány 
orosz egyenruhában - egy verandán csoportosultak és a 
földön néztek valamit. Szétváltak, hogy odaengedjék 
Anatolijt és Jean-Pierre-t. Az a valami a földön egy halott 
ember volt. 

A falusiak erőszakos hangon karattyoltak és a testre 
mutogattak. A férfi nyakát  elmetszették: a seb 
iszonyatosan tátongott és a fej lazán csüngött. A vér már 
megszáradt - a férfit valószínűleg az előző napon ölték 
meg. 

- Ez Mohammeag, a vezető? - kérdezte Jean-Pierre. 

- Nem - mondta Anatolij. Valamit kérdezett az egyik 
katonától, aztán ezt válaszolta: - Ez az előző vezető, az, aki 
eltűnt. 

Jean-Pierre lassan, dari nyelven szólt a falusiakhoz. 

- Mi történik itt? 

Némi szünet után egy ráncos öregember, akinek 
láthatóan rossz volt a jobb szeme, ugyanezen a nyelven 
válaszolt: 

- Megölték - mondta vádlóan. 

Jean-Pierre kérdezgetni kezdte, és apránként kikerekedett 
a történet. A halott a Linar Völgyből való volt, akit kijelöltek, 
hogy az oroszok vezetője legyen. Testét, amit sietve 


rejtettek el egy bokorcsoportban, a kecskepásztor kutyája 
találta meg. A férfi családja azt gondolta, az oroszok ölték 
meg, és ma reggel idehozták a testét, hogy kétségbeesett 
kísérletet tegyenek az ok kiderítésére. 

Jean-Pierre elmagyarázta Anatolijnak. 

- Fel vannak háborodva, mert azt hiszik, a te embereid 
ölték meg őt - fejezte be a tolmácsolást. 

- Felháborodva? - kérdezte Anatolij. - Hát nem tudják, 
hogy háború van? Mindennap embereket ölnek - 
mindössze annyiról van szó. 

- Nyilvánvalóan errefelé nem volt sok ilyen esemény. Ti 
öltétek meg? 

- Ki fogom deríteni. - Anatolij a katonákhoz beszélt. 
Sokan, együttesen, élénk hangon válaszoltak. 

- Nem mi öltük meg - mondta Anatolij Jean-Pierre-nek. 

- Hát akkor kicsoda, arra lennék kíváncsi?! Lehetséges, 
hogy a helybeliek gyilkolták meg a vezetőnket, amiért az 
ellenséggel kollaborál? 

- Nem - szólt Anatolij. - Ha gyűlölnék a kollaboránsokat, 
akkor nem csinálták volna ezt a cirkuszt amiatt az egy 
miatt, akit megöltek. Mondd nekik, ártatlanok vagyunk, és 
csillapítsd le őket. 

Jean-Pierre az egyszeműhöz beszélt. 

- Az idegenek nem ölték meg ezt az embert. Azt akarják 
tudni, ki gyilkolta meg a vezetőjüket. 

A félszemű lefordította és a falusiak szörnyülködve 
reagáltak. 

Anatolij eltöprengett. 

- Talán az eltűnt Mohammed ölte meg ezt az embert 
azért, hogy ő álljon be a helyére vezetőnek. 

- Sokat fizetsz nekik? - kérdezte Jean-Pierre. 

- Nem hinném. - Anatolij megkérdezett egy őrmestert és 
lefordította a választ. - Ötszáz afganit naponta. 

- Ez jó fizetés egy afígánnak, de aligha éri meg ölni érte, 
bár azt mondják, egy nurisztáni képes meggyilkolni a 
szandálodért; már ha azok újak. 

- Kérdezd meg tőlük, tudják-e; hol van Mohammed. 


Jean-Pierre megkérdezte. Némi tanakodás kezdődött. A 
legtöbben a fejüket rázták, de egyikük fölemelte a hangját 
és egyfolytában észak felé mutatott. Végül a félszemű azt 
mondta Jean-Pierre-nek: 

- Kora reggel elhagyta a falut. Abdul látta, amint észak 
felé tart. 

- Mikor ment el? Mielőtt ezt a holttestet idehoztátok, 
vagy azután? 

- Azelőtt. 

Jean-Pierre elmondta mindezt Anatolijnak és hozzátette: 

- Akkor meg miért ment el? 

- Úgy viselkedik, mintha valamiben bűnös lenne. 

- Valószínűleg azonnal távozott azután; hogy ma reggel 
veled beszélt. Majdnem úgy néz ki, mintha azért ment 
volna el, mert én is megérkeztem. 

Anatolij elgondolkodva bólintott. 

- Akármi is a magyarázat, tud valamit, amit mi nem. Jobb 
lenne, ha utána mennérk. A legkisebb időveszteség is baj, 
de megengedhetjük magunknak. 

- Mennyi idővel ezelőtt beszéltél vele? 

Anatolij az órájára nézett. 

- Alig több, mint egy órája. 

- Akkor nem juthatott messzire. 

- Na jó. - Anatolij elfordult és gyors utasításokat adott ki. 
A katonák azonnal felélénkültek. Ketten megragadták a 
félszeműt és elvonultak vele a földek felé. Egy másik a 
helikopterek felé szaladt. Anatolij megfogta Jean-Pierre 
karját és szaporán a katona után mentek. 

- Elvisszük magunkkal a félszeműt, hátha tolmácsra lesz 
szükségünk - mondta Anatolij. 

Mire elérték a gabonaföldet, a két helikopter légcsavarja 
már működött. Anatolij és Jean-Pierre bemásztak az 
egyikbe. A félszemű már odabent volt, egyszerre 
örömmámorban úszva és megrémülve. Elete hátralevő 
részében ennek a napnak a történetét fogja mesélni, 
gondolta Jean-Pierre. 

Pár perc múlva már a levegőben voltak. Anatolij és Jean- 
Pierre a nyitott ajtóban álltak és lefelé néztek. Egy tisztán 


látható, jól kitaposott út vezetett a faluból a hegytetőre, 
aztán eltűnt szem elől a fák között. Anatolij a pilóta 
rádiójába beszélt, aztán megmagyarázta Jean-Pierre-nek: 

- Elküldtem jónéhány katonát, hogy fésüljék át az erdőt, 
hátha úgy döntöttek, itt bújnak el. 

A menekülők már bizonyára jóval messzebbre lehetnek, 
gondolta Jean-Pierre, de Anatolij gyanakvó volt, mint 
mindig. 

Körülbelül egy mérföldet repültek párhuzamosan a 
folyóval, aztán elérték a Linar torkolatát. Vajon Mohammed 
továbbment a völgyben, a hideg Nurisztán szívébe, vagy 
keletre fordult, a Linar Völgyön át az Öt Oroszlán felé? 

Jean-Pierre a félszeműhöz fordult: 

- Honnan jött Mohammed? 

- Nem tudom - mondta a férfi -, de tadzsik volt. 

Ez azt jelentette, hogy sokkal valószínűbb, hogy a Linar 
Völgybe, mint Nurisztánba való. Jean-Pierre mindezt 
elmagyarázta Anatolijnak, az pedig utasította a pilótát, 
hogy forduljon balra és kövesse a Linart. 

Jean-Pierre arra gondolt, hogy ez aztán beszédes példája 
annak, hogy Ellis és Jane kutatását miért nem lehet 
helikopterről irányítani. Mohammednek csak egyórányi 
előnye volt, és ők máris elvesztették a nyomát. Ha a 
szökevények egynapos előnnyel rendelkeznek, mint ahogy 
Ellis és Jane, akkor ezalatt rengeteg más útvonalat és 
helyet választhattak az elrejtőzésre. 

Ha a Linar Völgyben volt egy út, úgy azt nem lehetett 
látni a levegőből. A helikopterpilóta egyszerűen a folyót 
követte. A hegyoldalak kopárak voltak, de még nem 
borította őket hó, szóval ha a szökevény itt lenne, nem 
tudna hová elrejtőzni. 

Pár perc múlva kiszúrták a férfit. 

Fehér köntöse és turbánja tisztán kivehető volt a szürkés- 
barna földön. Éppen a sziklatetőn lépdelt, az afgán utazókra 
jellemző, egyenletes, fáradhatatlan menetben, holmijai a 
vállán lógó táskában. Amikor meghallotta a helikopterek 
zaját, megállt és visszanézett rájuk, aztán folytatta útját. 

- Ez ő? - kérdezte Jean-Pierre. 


- Azt hiszem - mondta Anatolij. - Hamarosan kiderül. - 
Elvette a pilóta fejhallgatóját és a többi helikopterhez 
beszélt. A helikopter tovább repült a földön haladó ember 
feje fölött, majd előtte száz méterrel megállt. Az 
közömbösen sétált felé. 

- Mi miért nem szállunk le? - kérdezte Jean-Pierre 
Anatoliíjt. 

- Csupán elővigyázatosságból. 

A másik helikopter oldalajtaja kinyílt és hat katona szállt 
ki. A fehérruhás férfi táskáját levéve sétált feléjük. Hosszú, 
a katonai zsákokra emlékeztető táska volt, látványára 
valahol Jean-Pierre emlékezetében megszólalt egy csengő, 
de még mielőtt rájött volna, hogy mire emlékezteti, 
Mohammed felemelte a táskát, a katonák felé tartotta, és 
Jean-Pierre sejtette, hogy a férfi mire készül; száját 
figyelmeztető kiáltásra nyitotta. 

Olyan volt, mintha valaki álomban kiabálna, vagy víz 
alatt próbálna úszni: minden lassan történt, de ő még 
lassabb volt. Mielőtt kiáltani tudott volna, egy géppisztoly 
csövének torkolatát látta kiemelkedni a táskából. 

A lövés zaját elnyomták a helikopterek, azt a különös 
benyomást keltve, hogy mindez halálos csendben történt. 
Az egyik orosz katona a hasához kapott és előrebukott; egy 
másik fölemelte karját és hanyatt esett; egy harmadiknak 
az arca helyén vér és hús látszott. A másik három fölemelte 
fegyverét. 

Az egyik meghalt, mielőtt még meghúzhatta volna a 
ravaszt, de a másik kettő megeresztett egy sorozatot, és 
hiába kiabálta Anatolij a rádión, hogy "Nyet, nyet, nyet, 
nyet!", Mohammed teste a levegőbe emelkedett, majd 
véres kupacban hullt vissza a hideg földre. 

Anatolij még mindig dühödten ordított a rádióba. A 
helikopter gyorsan leszállt. Jean-Pierre észrevette, hogy 
remeg az izgalomtól. A küzdelem látványa olyan hatással 
volt rá, akár a kokain; egyszerre akart nevetni, kefélni, 
futni, táncolni. Aztán hirtelen átvillant az agyán: én 
gyógyítani szoktam az embereket. 


A helikopter földet ért. Anatolij levette a fejhallgatót és 
undorral mondta: 

- Most már soha nem tudjuk meg, hogy annak a fickónak 
miért vágták el a nyakát. - Kiugrott és Jean-Pierre követte. 

A halott afgánhoz mentek. Teste elöl egy húsmassza volt, 
arca szinte teljesen eltűnt, de Anatolij mégis így szólt: 

- Ez az a másik vezető, biztos vagyok benne. Felépítése 
stimmel, színe is, és fölismerem a táskát. - Lehajolt és 
óvatosan fölemelte a géppisztolyt. - De miért hord magánál 
géppisztolyt? 

Egy papírdarab esett ki a táskából és hullott a földre. 
Jean-Pierre felvette és megnézte. A Mousáról készült 
Polaroid kép volt. 

- Ó, Istenem - mondta. - Azt hiszem, értem már. 

- Mi az? - kérdezte Anatolij. - Mit értesz? 

- A halott az Ot Oroszlán Völgyéből való - mondta Jean- 
Pierre. - Ő Masud egyik legfontosabb tisztje. Ez a kép fiáról, 
Mousáról készült. Jane csinálta. A táskát is felismerem, 
amiben a fegyvert elrejtette: Ellisé volt. 

- És akkor? - kérdezte Anatolij türelmetlenül. - Mire 
következtetsz ebből? 

Jean-Pierre agya szinte száguldott, sokkal gyorsabban 
találva ki mindent, mint ahogy azt el tudta magyarázni. 

- Mohammed megölte a vezetőnket, hogy elfoglalhassa a 
helyét - kezdte. - Soha nem tudtad volna meg, hogy nem 
az, mint aminek mondja magát. A nurisztániak tudják, nem 
közülük való, de ez nem számít, több oknál fogva: mert 
nem tudták, hogy helybelinek akarja kiadni magát, és mert 
ha tudták volna is, úgysem mondták volna meg, hiszen ő 
egyúttal a tolmácsod is volt. Tény az, hogy mindössze egy 
ember volt, aki leleplezhette volna... 

- Te - mondta Anatolij - mert ismerted. 

- Tudatában volt a veszélynek és résen is volt miattam. 
Ezért kérdezte meg tőled ma reggel, ki érkezett tegnap 
sötétedés után. Megmondtad neki a nevemet. Azonnal 
távozott. - Jean-Pierre a homlokát ráncolta: valami nem 
egészen stimmelt. - De miért maradt a nyílt terepen? 
Elrejtőzhetett volna az erdőben, vagy elbújhatott volna egy 


barlangban: sokkal tovább tartott volna, mire megtaláljuk. 
Mintha nem várta volna, hogy üldözőbe vesszük. 

- Miért várta volna? - kérdezte Anatolij. - Amikor az első 
vezető eltűnt, őutána sem küldtünk kutató-expedíciót - 
egyszerűen felfogadtunk egy másikat és csináltuk tovább a 
dolgunkat: semmi nyomozás, semmi üldözés. Ami ezúttal 
másképp történt - és ami Mohammed számára rosszul sült 
el-, hogy a helybeliek megtalálták a holttestet és 
bennünket vádoltak a gyilkossággal. Ezért kezdtünk 
gyanakodni . Mohammedre. Ha nem így lenne, 
megfeledkeztünk volna róla és megyünk tovább a magunk 
útján. Mohammed balszerencsés volt. 

- Nem tudta, milyen körültekintő emberrel van dolga - 
mondta Jean-Pierre. - Következő kérdés: mi volt ezzel az 
egésszel a célja? Miért vállalt olyan sok nehézséget, hogy 
beugorhasson az eredeti vezető helyére? 

- Feltételezhetően azért, hogy félrevezessen bennünket. 
Bizonyára minden, amit mondott, hazugság. Nem látta Ellist 
és Jane-t tegnap délután a Linar Völgy bejáratánál. Nem 
mentek dél felé Nurisztánba. A mundoliak nem erősítették 
meg, hogy láttak volna két idegent egy gyerekkel, akik 
tegnap déli irányba tartottak - Mohammed sohasem tette 
fel nekik ezt a kérdést. Ő tudta, hol vannak a szökevények! 

- És persze az ellenkező irányba vezetett bennünket! - 
mondta Jean-Pierre lelkesülten. - Az előző vezető éppen 
akkor tűnt el, amikor a kutatócsoport elhagyta Linar falut, 
nem? 

- De igen. Szóval feltételezhetjük, hogy a jelentések 
egészen eddig a pontig igazak - vagyis Ellis és Jane igenis 
áthaladt azon a falun. Ezután jött Mohammed és dél felé 
vezetett bennünket... 

- Mert Ellis és Jane észak felé tart! - mondta 
diadalmasan Jean-Pierre. 

Anatolij zordan bólintott. 

- Mohammed nyert nekik legalább egy napot - mondta 
elgondolkodva. - Ezért adta az életét. Megérte? 

Jean-Pierre ismét a Mousáról készült fotóra nézett. A 
hideg szélben a kép lebegett a kezében. 


- Tudod - mondta -, azt hiszem, Mohammed azt 
válaszolná, hogy "Igen, megérte". 


TIZENKILENCEDIK FEJEZET 


Virradat előtt, a legnagyobb sötétben hagyták el 
Gadwalt, azt remélve, ha ilyen korán kelnek, nagy előnyre 
tesznek szert az oroszokkal szemben. Ellis tisztában volt 
azzal, hogy még a legtehetségesebb tisztnek is milyen 
nehéz feladat egy osztag katonát hajnal előtt útnak 
indítani: a szakácsnak reggelit kell készítenie, a 
szállásmesternek tábort kell bontania, a  rádiósnak 
beszélnie kell a főhadiszállással, az embereknek enniük 
kell, és mindez időbe telik. Az egyetlen előnye Ellisnek az 
orosz parancsnokkal szemben az volt, hogy a kanca 
fölmálházásán kívül semmit sem kellett tennie, ezalatt 
pedig Jane megetette Chantalt, aztán fölrázták Halamot. 

Hosszú, enyhe emelkedő volt előttük nyolc-kilenc 
mérföldön át a Nurisztán Völgyben, aztán egy szomszédos 
völgyben kellett továbbmenniük fölfelé. Az út első része 
Nurisztánban nem lehet túl nehéz - gondolta Ellis - még a 
sötétben sem, hiszen valamiféle út mindig volt. 
Amennyiben Jane lépést tud tartani, a délután folyamán el 
kell érniük a szomszédos völgyet, és estig még néhány 
mérföldet megtehetnek a fölfelé vezető úton. Ha egyszer 
kikerülnek a Nurisztán Völgyből, már sokkal nehezebb lesz 
követni a nyomukat, hiszen az oroszoknak fogalmuk sem 
lesz, hogy melyik hasadékot választották. 

Halam ment elöl, Mohammed ruháit viselte, beleértve a 
Chitrali sapkát is. Öt követte a Chantalt cipelő Jane, végül 
Ellis zárta a sort, Maggie-t vezetve. A ló most eggyel 
kevesebb táskát cipelt: Mohammed elvitte a katonazsákot 
és Ellis nem talált semmit, amivel azt helyettesíthetné. 
Kénytelen volt robbanószereinek javát Gadwalban hagyni. 
De azért megtartott némi TNI-t, egy elég hosszú 
Primacord gyújtózsinórt, néhány robbanófejet. Mindezt 
bepakolta New York-i kabátja terjedelmes zsebébe. 

Jane vidám és energikus volt. A tegnap délutáni pihenő 
visszaadta erejét. Bámulatra méltóan szívós és Ellis büszke 


volt rá, bár amikor erre gondolt, nem is értette, miért őneki 
kell büszkének lennie arra, hogy a nő ilyen erős. 

Halam egy gyertyával világító lámpát cipelt, ami 
groteszk árnyékokat vetített a sziklafalra. Rosszkedvűnek 
látszott. Előző nap csupa mosoly volt, láthatóan tetszett 
neki, hogy ennek a bizarr expedíciónak a részese lehet, de 
ma reggel komor volt és szótlan. Ellis a korai indulásnak 
tudta be. 

Az ösvény, ahogy az már lenni szokott, a sziklafal mentén 
kanyargott, a folyóba nyúló hegyfokok körül, néha a 
vízpartot ölelve; máskor a sziklacsúcsra kúszva. Még egy 
mérföldet sem tettek meg, amikor az út egyszerűen eltűnt: 
baloldalon egy szikla volt, jobboldalt meg a folyó. Halam 
közölte, az utat egy vihar elmosta, és várniuk kell, amíg 
kivilágosodik, hogy egy másik utat keressenek maguknak. 

Ellis egyetlen percet sem akart veszíteni. Levette 
bakancsát és nadrágját, és belegázolt a jéghideg vízbe. A 
folyó a legmélyebb pontján is csak derékig ért, így könnyen 
a túlpartra jutott. Visszatért, átvezette Maggie-t, aztán újra 
visszament Jane-ért és  Chantalért. Utolsónak Halam 
maradt, de az erényesség miatt még a sötétben sem 
vetkőzött le, ezért a továbbiakban víztől csöpögő 
nadrágban kellett gyalogolnia, amitől hangulata csak 
rosszabbodott. 

A sötétben átvágtak egy falun, ahol néhány rühes kutya 
követte őket ugatva, biztonságos távolból. Nem sokkal 
ezután a keleti égen megjelent a hajnal és Halam elfújta a 
gyertyát. 

Még számos esetben kellett átgázolniuk a folyón, olyan 
helyeken, ahol az ösvényt elmosta az eső, vagy 
földcsuszamlás zárta el. Halam föladta az erényességet és 
buggyos nadrágját térdig föltűrte. Az egyik átkelésnél 
szembetalálkoztak egy utazóval egy alacsony, csontos 
férfival, aki egy birkát vezetett, amit a karjaiban vitt át a 
folyón. Halam hosszas társalgásba merült vele valamilyen 
nurisztáni nyelven, és Ellis azt gyanította 
gesztikulálásaikból, hogy a hegyen átvezető utakról 
beszélnek. 


Miután elváltak a vándortól, Ellis így szólt Halamhoz 
dari nyelven: 

- Ne mondd meg az embereknek, hová tartunk. 

Halam úgy tett, mintha nem értené. 

Jane elismételte, amit Ellis — mondott.  — Sokkal 
folyékonyabban beszélt, és hatásos gesztusokat és 
fejmozdulatokat használt, akár az afgánok. 

- Az oroszok minden utazót kikérdeznek - magyarázta. 

Úgy látszott, Halam megértette, de amikor feltűnt a 
következő utazó, ugyanezt tette, ezúttal egy veszélyesnek 
látszó fiatalemberrel, aki egy tiszteletet parancsoló Lee- 
enfield puskát cipelt. A társalgás alatt Ellis mintha azt 
hallotta volna, hogy Halam a "Kantiwar" szót említi, annak 
az átjárónak a nevét, amerre tartottak; és egy pillanat 
múlva az utas megismételte a szót. Ellis dühbe gurult: 
Halam az életükkel játszott. De a baj már megtörtént, 
hiába is lépett volna közbe, így türelmesen várt, amíg újra 
elindultak. 

Amint a puskás fiatalembert már nem lehetett látni, Ellis 
így szólt: 

- Megmondtam, hogy ne közöld az emberekkel, merre 
megyünk. 

Ezúttal Halam nem játszotta meg az értetlent. 

- Nem mondtam neki semmit - szólt méltatlankodva. 

- De igen - mondta nyomatékosan Ellis. - Mostantól 
kezdve egyetlen utashoz sem beszélhetsz. 

Halam egy szót sem szólt. 

Jane megismételte: 

- Senkihez nem fogsz szólni, megértetted? 

- Igen - mondta Halam kelletlenül. 

Ellis úgy érezte, fontos, hogy befogják ennek az alaknak 
a száját. Sejtette, Halam miért akart másokkal az 
útvonalról társalogni: azok tudhatták, hol van 
földesuszamlás, hóesés, hol áradtak meg a hegyek; 
mindezek elzárhatják az útjukat és azt jelenthetik, hogy 
jobb lenne másik utat választaniuk. A férfi igazából fel sem 
fogta, hogy Ellis és Jane az oroszok elől menekül. Az 
alternatív útvonalak léte volt a szökevények egyetlen 


előnye, hiszen az oroszoknak minden lehetséges útvonalat 
ellenőrizniük kell. Keményen meg kell dolgozniuk azért, 
hogy néhány ösvényt kizárhassanak a lehetőségek közül, s 
ezt az emberek, elsősorban az utazók kikérdezésével 
érhetik el. Mennél kevesebb információhoz jutnak, annál 
nehezebb és hosszasabb lesz a kutatásuk, és annál több 
esélye lesz Ellisnek és Jane-nek, hogy kitérjenek előlük. 

Nem sokkal később találkoztak egy fehérköpenyes, 
vörösszakállú mullahhal és Ellis legnagyobb 
csalódottságára Halam azonnal társalgást kezdeményezett 
vele, éppen úgy, ahogy az előző két utazóval. 

Ellis egy pillanatig habozott. Aztán odament Halamhoz, 
megragadta a karját és az útra penderítette. 

Halam rövid ideig küzdött ellene, de aztán abbahagyta, 
mert fájt a karja. Valamit kiabált, de a mullah csak tátott 
szájjal nézett és nem szólt semmit. Visszanézve Ellis látta, 
hogy Jane megfogja a gyeplőt és Maggie-vel megy utánuk. 

Úgy száz yardnyira Ellis elengedte Halamot és azt 
mondta: 

- Ha az oroszok megtalálnak, megölnek. Ezért nem 
szólhatsz senkihez. 

Halam nem szólt semmit, csak duzzogott. 

Kis gyaloglás után Jane azt mondta: 

- Attól félek, hogy emiatt még szenvedést okoz nekünk. 

- Biztosan - mondta Ellis. - De valahogy el kellett 
hallgattatnom. 

- Talán valamilyen más módon is kezelhetnénk őt. 

Ellis ideges lett. Azt szerette volna mondani, hogy akkor 
miért nem csináltad te, drágaságom? - de ez nem volt 
megfelelő alkalom a veszekedésre. Halam a következő utas 
mellett a legrövidebb, formális üdvözlések közepette haladt 
el, és Ellis arra gondolt, módszere mégiscsak hatásos volt. 

Eleinte sokkal lassabban haladtak, mint Ellis azt várta. A 
kanyargó ösvény, az egyenetlen talaj, a hegyre vezető 
kaptató, az állandó terelőutak azt jelentették, hogy 
becslése szerint légvonalban mérve csak négy vagy öt 
mérföldet tettek meg. Aztán egyszercsak könnyebbé vált az 
út, amikor magasan a folyó fölött, az erdőn vezetett tovább. 


Úgy egymérföldenként még mindig volt egy-egy falu 
vagy falucska, de errefelé a hegyoldalon lévő faházak már 
nem az ötletszerűen halomba rakott, bármikor 
összeomolható székrakásra emlékeztettek; hanem a kocka 
alakú lakások, amik a sziklafalhoz támaszkodtak és a 
sziklából származó kövekből épültek, és elég bizonytalan 
benyomást keltettek, inkább a sirályfészkekre hasonlítottak. 

Délben megálltak egy faluban és Halam meghívatta őket 
az egyik házba teára. Kétszintes épület volt, a földszinten 
raktárhelyiséggel, akár a középkori angol házakban, ahogy 
Ellis visszaemlékezett a történelem órákon tanultakra. 
Jane a háziasszonynak adott egy kis üveg rózsaszín 
gyógyszert, amivel a gyerek bélférgét kezelheti, és cserébe 
kenyeret és kecskesajtot kapott. A döngölt padlóra tett 
szőnyegen ültek a tűz körül, a nyár- és fűzfából font tető 
alatt. Nem volt kémény, a fölfelé szálló füst utat talált a 
tetőn át, és Ellis rájött, ezért nem csinálnak rendes 
mennyezetet. 

Szerette volna, ha Jane pihen valamit evés után, de nem 
merte megkockáztatni, miután fogalma sem volt arról, 
mennyire lehetnek tőlük az oroszok. Jane fáradtnak látszott, 
de teljesen rendben volt. Az azonnali indulás még azzal az 
előnnyel is járt, hogy Halam nem  bocsátkozhat 
beszélgetésbe a falubeliekkel. 

Ellis állandóan szemmel tartotta Jane-t, míg a völgyben 
haladtak fölfelé. Megkérte a nőt, vezesse a lovat, miközben 
ő vitte Chantalt, és rájött, hogy ez sokkal fárasztóbb. 

Valahányszor egy kelet felé vezető völgyhöz értek, Halam 
megállt, alapos tanulmányokat folytatott, a fejét rázta, 
aztán továbbment. Teljesen világos volt, hogy nem biztos 
az útvonalban, de persze ezt hevesen tagadta, amikor Jane 
megkérdezte tőle. Mindez rendkívül dühítő volt, főleg mert 
Ellis minél előbb szeretett volna kikerülni a Nurisztán 
völgyből; de azzal vigasztalta magát, ha Halam sem biztos 
benne, melyik völgyet válasszák, akkor az oroszok 
végképpen nem tudhatják, merre mentek a szökevények. 

Már arra gondolt, hogy Halam eltévedt, amikor az végre 
megállt, ott, ahol egy csobogó patak a Nurisztán folyóba 


ömlött és kijelentette, útjuk ezen a völgyön vezet át. Úgy 
látszott, az aígán meg akar állni egy kis pihenőre, mintha 
vonakodna elhagyni az ismerős vidéket, de Ellis 
továbbhajszolta őket. 

Fölkapaszkodtak a hegyoldalon egy ezüstnyír erdőn 
keresztül, és a völgy eltűnt mögöttük. Előttük a 
megmászandó hegylánc, egy hatalmas, hóval födött 
hegyfal, ami az ég egynegyedét eltakarta, és Ellis arra 
gondolt: még ha meg is tudunk menekülni az oroszoktól, 
hogyan másszuk ezt meg? Jane egyszer-kétszer megbotlott, 
káromkodott, és Ellis ezt annak jeleként fogta föl, hogy 
gyorsan fárad, noha a nő nem panaszkodott. 

Alkonyatra egy sivár, kietlen, lakatlan vidékre értek, 
amikor kijutottak az erdőből. Ellís úgy látta, ilyen vidéken 
semmi fedezéket nem találnak, ezért azt javasolta, töltsék 
az éjszakát abban a kőkunyhóban, amit félórája hagytak 
maguk mögött. Jane és  Halam beleegyezett és 
visszafordultak. 

Ellis ragaszkodott hozzá, hogy Halam ne a kunyhó előtt, 
hanem odabent rakjon tüzet, így a lángokat nem lehet 
észrevenni a levegőből, és füstoszlop sem árulkodik. 
Elővigyázatossága nem sokkal később igazolást nyert, 
amikor fejük fölött meghallották egy helikopter hangját. 
Úgy gondolta, eszerint az oroszok nem lehetnek messze, de 
ami ebben az országban rövid távolság volt egy helikopter 
számára, az majdnem lehetetlen út volt gyalog. Az oroszok 
valószínűleg egy áthághatatlan hegy túloldalán lehetnek, 
vagy pedig mindössze egy mérfölddel az út alatt. 
Szerencse, hogy a vidék ilyen vad. és az ösvényt nehéz 
odaföntről észrevenni, főként egy helikopterről. 

Ellis némi takarmányt adott a lónak. Jane megetette és 
tisztába tette Chantalt, aztán azonnal elaludt. Ellis 
felemelte, hogy be tudja cipzárazni a hálózsákját, aztán 
fogta Chantal pelenkáját és levitte a patakhoz, kimosta és 
a tűz mellé tette száradni. Lefeküdt Jane mellé egy kis 
időre, nézte arcát a táncoló tűz fényében, míg Halam a 
kunyhó másik végében horkolt. Jane teljesen kimerültnek 
látszott, arca sovány és feszes volt, haja piszkos, arca foltos 


a földtől. Nyugtalanul aludt, arca meg-megrándult és 
grimaszolt, és hangtalanul beszélt álmában. A férfi azon 
töprengett, meddig bírja még Jane. Az iram készítette ki. Ha 
lassabban haladhatnának, egész jól lenne. Ha az oroszok 
föladnák, vagy  visszarendelnék őket valami fontos 
ütközethez ebben az átkozott országban... 

Azon a helikopteren tűnődött, amit a fejük fölött 
hallottak. Talán Ellistől teljesen független küldetésben volt. 
Ez azért valószínűtlennek tűnt. Ha ez a kutatócsoporthoz 
tartozott, akkor Mohammed kísérlete, hogy az oroszokat 
félrevezesse, igencsak korlátozott sikerrel járt. 

Arra kezdett gondolni, mi történik velük, ha fogságba 
esnek. Őt majd nyilvános tárgyalás elé állítják, ahol az 
oroszok be fogják bizonyítani a szkeptikus, el nem 
kötelezett országoknak, hogy az afgán lázadók nem mások, 
mint CIA titkosügynökök. A Masud, Kamil és Azizi által 
kötött egyezség összeomlik. Nem lesz amerikai fegyver a 
lázadóknak. Teljesen  elkedvetlenedve az Ellenállás 
meggyengül és nem húzza ki jövő nyárig sem. 

A tárgyalás után Ellist a KGB kérdezné ki. Eleinte ellen 
tudna állni a kínzásnak, aztán megtörne és mindent 
bevallana, de minden, amit csak mondana nekik, hazugság 
lenne. Erre ők persze már felkészültek, és tovább kínoznák, 
és ekkor még meggyőzőbben omlana össze és a valóság és 
a képzelet olyan keverékével állna elő, hogy ember legyen 
a talpán, aki kibogozza. Ilyen módon talán túlélheti. Ha 
igen, akkor Szibériába küldik. Mindössze annyi reménye 
lesz, hogy néhány év múlva kicserélik az Államokban fogva 
tartott valamelyik orosz kémmel. Ha nem, valami táborban 
hal meg. 

Ami a legnagyobb fájdalmat okozta neki, az az volt, hogy 
el kell válnia Jane-től. Rátalált, elvesztette, aztán újra 
rátalált - ez olyan szerencse volt, amitől még mindig 
megszédült, — valahányszor  rágondolt. Másodszor . is 
elveszteni őt, egyszerűen elviselhetetlen lenne, 
elviselhetetlen. Hosszú ideig nyitott szemmel feküdt a 
lábainál, megpróbált nem aludni, mert attól félt, hogyha 
fölébred, a nő már nem lesz ott. 


sk 


Jane azt álmodta, hogy az V. György Szállóban van 
Peshavarban, Pakisztánban. A szálloda ugyan Párizsban 
volt, de álmában ez a furcsaság fel sem tűnt neki. Hívta a 
szobapincért, és közepes adag vesepecsenyét rendelt 
burgonyapürével, és egy üveg 1971-es Chateau Ausone-t. 
Borzalmasan éhes volt, de nem emlékezett rá, hogy miért 
várt ennyit a rendeléssel. Elhatározta, hogy megfürdik, míg 
elkészül a vacsorája. A fürdőszoba meleg és szőnyeggel 
borított volt. Kinyitotta a csapot, fürdősót öntött a kádba, és 
a helyiséget illatos pára borította be. Egyáltalán nem 
értette, hogyan hagyhatta, hogy ilyen koszos legyen: már 
az is csoda volt, hogy egyáltalán beengedték a szállóba. 
Eppen be akart lépni a forró vízbe, amikor meghallotta, 
hogy valaki a nevét kiáltja. Ez biztos a szobapincér, 
gondolta - micsoda bosszantó, most vagy koszosan fog 
enni, vagy hagyja, hogy kihűljön az étel. Kísértést érzett, 
hogy a forró vízbe feküdjön és ne vegyen tudomást a 
hangról - voltaképpen modortalan dolog, hogy egyszerűen 
"Jane"-nek nevezik, ahelyett; hogy azt mondanák, 
"Asszonyom", de a hang nem hallgatott el és nagyon 
ismerős volt. Mint kiderült, ez nem a szobapincér volt, 
hanem Ellis, aki a vállát rázta, és ő a legmélységesebb 
csalódással vette tudomásul, hogy nem az V. Györgyben 
van, ez csupán álom volt, és hogy a valóságban 
Nurisztánban . egy  kőkunyhóban fekszik, egymillió 
mérföldnyire a forró fürdőtől. 

Kinyitotta szemét és meglátta Ellis arcát. 

- Fel kell kelned - mondta a férfi. 

Jane a levertségtől szinte béna lett. 

- Már reggel van? 

- Nem, még csak az éjszaka közepén járunk. 

- Hány óra van? 

- Fél kettő. 

- Bassza meg. - Jane dühös volt, hogy a férfi megzavarta 
álmában. - Miért ébresztettél föl? - kérdezte ingerülten. 

- Halam elment. 


- Elment? - Jane még mindig álmos és zavart volt. - 
Hová? Miért? Visszajön? 

- Nem mondta. Arra ébredtem, hogy már elment. 

- Gondolod, hogy cserben hagyott minket? 

- Igen. 

- Ó, te jó Isten. Hogy találjuk meg az utat vezető nélkül? 

Jane-t ismét elkapta az a lidércnyomás, hogy Chantallal 
a karjában elveszik a hóban. 

- Azt hiszem, hogy a dolog még ennél is rosszabb - 
mondta Ellis. 

- Hogy érted ezt? 

- Te mondtad, hogy még megbüntet bennünket azért, 
mert azelőtt a mullah előtt megszégyenítettük. Az, hogy 
cserbenhagyott bennünket, talán elegendő bosszú. Ebben 
bízok. De tételezzük fel, ugyanazon az úton ment vissza, 
amerre jöttünk. Belefuthatott az oroszokba. Nem hiszem, 
hogy azoknak túl sok idejébe telik meggyőzni őt arról, hogy 
mindent mondjon el, legfőképpen pontosan azt, hol hagyott 
bennünket. 

- Ez már túl sok - mondta Jane. Úgy érezte, ő a világon a 
legszerencsétlenebb. Úgy tűnt, mintha rosszakaratú istenek 
fogtak volna össze ellenük. - Túlságosan fáradt vagyok - 
mondta. - Itt fogok feküdni és aludni, amíg az oroszok ide 
nem érnek, és el nem cipelnek rabként. 

Chantal csendesen forgolódott, fejét ide-oda mozgatva 
és úgy tett, mint aki szopni akar, de most hirtelen sírni 
kezdett. Jane felült és a karjába vette. 

- Ha most elindulunk, még mindig megmenekülhetünk - 
mondta Ellis. - Amíg megeteted a gyereket, fölmálházom a 
lovat. 

- Rendben van - mondta Jane. A mellére vonta Chantalt. 
Ellis egy pillanatig nézte, haloványan mosolyogva, aztán 
kiment az éjszakába. Jane arra gondolt, hogy milyen 
könnyedén megmenekülhetnének, ha Chantal nem lenne. 
Azon tűnődött, Ellis mit érezhet a gyerek iránt. Akárhogy is 
nézzük, mégiscsak egy másik férfi gyereke volt. De úgy 
látszott, ez nem zavarja. Chantalt úgy fogadta el, mint 


valakit, aki Jane-hez tartozik. Vagy neheztelését talán 
elrejti? 

Szeretne Chantal apja lenni? - kérdezte Jane önmagától. 
Ránézett a kicsi arcra, a tágra nyitott kék szemekre, 
amelyek visszanéztek rá. Hát ki ne becézgetné ezt a 
védtelen kislányt? 

Hirtelen mindennel szemben teljes bizonytalanság fogta 
el. Abban sem volt biztos, hogy mennyire szereti Ellist; 
fogalma sem volt, hogyan érez Jean-Pierre iránt; a férje 
iránt, aki szabályosan vadászik rá; aki még azt sem tudta, 
mi a kötelessége a gyerekével szemben. Meg volt rémülve 
a hótól, a hegyektől, az oroszoktól, fáradt és feszült volt, és 
már túlságosan régóta fázott. 

Automatikusan tette tisztába Chantalt, elvéve a tűz 
mellett száradó pelenkát. Nem emlékezett rá, hogy előző 
este tisztába tette volna. Úgy rémlett neki, mintha etetés 
után elaludt volna. Szemöldökét ráncolta, kételkedett saját 
emlékezőtehetségében, aztán eszébe jutott, hogy Ellis 
húzta be hálózsákján a cipzárt. Csak ő lehetett az, aki a 
piszkos pelenkát levitte a patakhoz, kimosta és a tűz mellé 
egy botra akasztotta. Jane sírva fakadt. 

Irtó hülyén érezte magát, de ezen már nem tudott 
segíteni, úgyhogy Chantalt patakzó könnyein át öltöztette 
föl. Ellis visszajött, ő pedig kényelmesen elhelyezte a 
gyereket a kis függőágyban. 

- Ez az átkozott ló sem akar fölébredni - mondta, aztán 
meglátta Jane arcát és megkérdezte: 

- Mi a baj? 

- Nem tudom, hogy miért is hagytalak el annak idején - 
mondta Jane. - le vagy a legjobb ember, akit valaha is 
ismertem, és soha nem szűntem meg szeretni téged. 
Kérlek, bocsáss meg. 

A férfi Chantallal együtt átölelte őt: 

- Csak soha többé ne tegyél ilyet, ennyi az egész - 
mondta. 

Egy ideig így álltak. 

Végül Jane közölte: 

- Készen vagyok. 


- Jó. Menjünk. 

Kimentek és elindultak lefelé a hegyről az egyre ritkuló 
erdőben. Halam magával vitte a lámpást, de a hold még 
fönt volt és teljesen tisztán láttak. A levegő olyan hideg 
volt, hogy még a lélegzetvétel is fájt. Jane Chantal miatt 
aggódott. A gyerek ismét Jane bélelt kabátján belül volt, és 
Jane abban reménykedett, testének melege felmelegíti a 
levegőt, amit a gyerek beszív. Lehet egy gyereknek baja 
attól, hogy hideg levegőt szippant be? Jane-nek fogalma 
sem volt erről. 

Előttük volt a  Kantiwar  Hágó, tizenötezer láb 
magasságban, jóval följebb, mint az előző ösvény, az Aryu. 
Jane tudta, jobban fog fázni és sokkal fáradtabb lesz, mint 
valaha is életében, ráadásul sokkal jobban is fél, de 
hangulata igazán bizakodó volt. Úgy érezte, lelke mélyén 
eldöntött valamit. Ha életben maradok, gondolta, Ellisszel 
akarok élni. Egyszer majd megmondom neki, azért 
döntöttem így, mert kimosta a koszos pelenkát. 

Hamarosan maguk mögött hagyták az erdőt és egy olyan 
fennsíkra értek, mintha a holdon jártak volna, kövek, 
kráterek, furcsa hónyomok között. Egy hatalmas, lapos 
kövekből kirakott ösvényt követtek. Még mindig fölfelé 
mentek, bár pillanatnyilag nem olyan meredeken; a 
hőmérséklet viszont állandóan süllyedt, a  hófoltok 
szaporodtak, míg az egész talaj olyan nem lett, mint egy 
megbolondult sakktábla. 

Az izgatott energia legalább egy óráig tartotta 
hatalmában Jane-t, aztán a végtelen menetelés 
következtében ismét erőt vett rajta a kimerültség. Azt 
akarta kérdezni, hogy milyen messze vagyunk még és hogy 
hamarosan odaérünk-e, mint gyerekkorában, amikor a 
kocsi hátsó ülésén ilyeneket kérdezett az apjától a hosszú 
rhodéziai utakon. 

Valamikor fölfelé menet átlépték a hóhatárt. Jane akkor 
ébredt tudatára az új veszélynek, amikor a ló megcsúszott, 
fölhorkant a rémülettől, majdnem elesett, aztán végül 
visszanyerte egyensúlyát. Aztán Jane észrevette, hogy a 
holdfény tükörként ragyog a köveken; a sziklák olyanok 


voltak, akár a gyémántok, hidegek, kemények és 
tündöklőek. Jane bakancsa jobban kapaszkodott a hóba, 
mint Maggie patája, ennek ellenére nem sokkal később Jane 
megcsúszott és majdnem elesett. Ettől kezdve rémület 
töltötte el, hogy eleshet és agyonzúzza Chantalt; ezt 
követően szuperóvatosan lépdelt, feszülten figyelve arra, 
hogy adott esetben ugrásra készen legyen. 

Valamivel több, mint két óra gyaloglás után elérték a 
fennsík túlsó végét, és a hófödte hegyoldalon vezető 
meredek ösvénnyel találták magukat szemben. Ellis ment 
elöl, maga mögött húzva Maggie-t. Jane biztonságos 
távolból követte, hátha a ló hátrarúg. Cikk cakkban mentek 
föl a hegyre. 

Az utat nem lehetett egyértelműen látni. Feltételezték, 
hogy mindig az alacsonyabban fekvő részen kanyarog. Jane 
valami határozottabb jelre várt, amiből 
megbizonyosodhatott, tényleg ez az út: tűzmaradványra, 
csirkecsontra, gyufásdobozra - bármire, ami arra utalt, 
hogy valaha emberi lények jártak errefelé. Rögeszmésen 
azt képzelte, eltévedtek, messze járnak az ösvénytől és 
céltalanul bolyonganak a végtelen hóban; hogy napokig 
fognak kóborolni, amíg el nem fogy az élelmiszerük, ki nem 
fogynak az energiából és akaraterőből, és végül le fognak 
feküdni a hóba mindhárman, és megfagynak együtt. 

Elviselhetetlenül fájt a háta. Nagy megkönnyebbüléssel 
adta át Chantalt Ellisnek, és vette el tőle a gyeplőt, hogy 
így más izmaira helyezze a megpróbáltatás súlyát. A 
szerencsétlen ló most már állandóan  botladozott. 
Egyszercsak rálépett egy jeges kőre és lecsúszott. Jane 
könyörtelenül kapaszkodott a kantárba, hogy a lovat újra 
lábra állítsa. Amikor az végre fölállt, Jane egy sötét foltot 
látott a havon, ott, ahol a ló elesett: vért. Közelebbről 
megnézve látta, hogy a bal térdén egy vágás van. A sérülés 
nem tűnt súlyosnak: Maggie képes volt folytatni az utat. 

Most, hogy ismét az úton voltak, el kellett dönteni, 
merre is lehet az ösvény, és a lidércnyomás, hogy 
végérvényesen eltévednek, minden bizonytalankodásnál ott 
kísértett. Időnként mintha elágazott volna az út, és Jane- 


nek ki kellett találnia, jobbra vagy balra menjenek. Időnként 
az út teljesen vízszintesen haladt, ilyenkor csak az orra 
után ment, egészen addig, míg valamilyen út ismét meg 
nem jelent a szeme előtt. Egyszer belebukott egy 
hótorlaszba, ahonnan Ellis és a ló húzta ki. 

Végül az ösvény egy sziklaperemen folytatódott, ott 
kanyargott fölfelé a hegyen. Nagyon magasan voltak: 
visszanézve a fennsíkra, ami messze alattuk volt, Jane egy 
kissé szédült. Most már bizonyára nem lehetnek messze a 
hágótól! 

A sziklaperem meredek és jeges volt, mindössze néhány 
láb széles és a szegélyén túl szédületes mélység tátongott. 
Jane rendkívüli óvatossággal lépkedett, de ennek ellenére 
számtalanszor elbotlott, egyszer térdre is esett, fölsértve a 
lábát. Már olyannyira fájt mindene tetőtől talpig, hogy alig 
vette észre az új fájdalmat. Maggie folyamatosan csúszkált, 
és Jane többé már meg sem fordult, amikor hallotta, hogy 
patái megcsúsznak, egyszerűen csak erősebben húzta a 
gyeplőt. Szerette volna megigazítani a ló hátán a málhát, 
valahogy úgy, hogy a hegyen fölfelé az állat megőrizze 
stabilitását, de ehhez nem volt hely a sziklaperemen, és 
különben is, attól félt, hogyha egyszer megáll, többé nem 
lesz képes elindulni. 

A perem elkeskenyedett és a szikla egyik kiugrójánál 
elkanyarodott. Jane óvatosan lépkedett át a legkritikusabb 
szakaszon, de minden elővigyázatossága ellenére - vagy 
azért, mert olyan ideges volt - megcsúszott. Egy 
lélegzetelállító pillanatig azt hitte, hogy átesik a peremen, 
de aztán térdre esett és két kezével megtartotta magát. 
Szeme sarkából látta maga alatt a több száz lábnyi havas 
lejtőt. Elkezdett reszketni, aztán egy erőfeszítéssel 
összeszedte magát. 

Jane lassan fölállt és körülnézett. Elengedte a gyeplőt és 
az most ott himbálódzott a szakadék fölött. A ló állt, Jane-t 
figyelte: lába megmerevedett. remegett, egyértelműen 
meg volt rémülve. Amikor Jane kinyúlt, hogy megfogja a 
kantárt, riadtan lépett hátra. 


- Állj! - kiáltotta Jane, aztán higgadt hangon, 
csendesebben mondta: - Ne csináld ezt. Gyere ide. Minden 
rendben lesz. 

Ellis kiabált oda a bukkanó túloldaláról. 

- Mi az? 

- Pszt! - mondta Jane halkan. - Maggie megijedt. Maradj 
ott. Tudatában volt annak, hogy Ellis cipeli Chantalt. 
Tovább duruzsolt nyugtatólag a lónak, ahogy lassan feléje 
lépett. Az rábámult, szeme elkerekedett, kitágult orrlyukai 
úgy fújták a levegőt, akár a füstöt. Jane már karnyújtásnyira 
volt tőle és a kantár felé nyúlt. 

A ló elrántotta a fejét, hátralépett, megcsúszott és 
elvesztette egyensúlyát. 

Ahogy visszakapta a fejét, Jane megkaparintotta a 
gyeplőt, de a ló alól kicsúsztak a lábai, jobboldalára esett, a 
gyeplő kirepült Jane kezéből, és a nő kimondhatatlan 
rémületére a ló lassan csúszott a hátán a szakadék pereme 
felé, átesett rajta, rémületében nyerítve. 

Ellis bukkant föl. 

- Hagyd abba! - kiáltott Jane-re, aki csak akkor vette 
észre, hogy sikít. Hirtelen becsukta a száját. Ellis letérdelt, 
átnézett a peremen, még mindig melléhez szorítva 
Chantalt bélelt kabátja alatt. Jane úrrá lett a hisztérián és 
Ellis mellé térdelt. 

Azt várta, hogy több száz láb mélységben pillantja meg a 
lovat a hóban. Valójában egy csupán öt-hat lábnyira levő 
kiugróra esett, oldalán feküdt, lábai a levegőben 
kalimpáltak. 

- Még él! - kiáltotta Jane. - Hála Isten! 

- És a felszerelésünknek semmi baja - mondta Ellis 
gyakorlatiasan. 

- De hogyan hozzuk ide vissza a lovat? 

Ellis Jane-re nézett és nem szólt semmit. 

Jane rájött, hogy valószínűleg nem tudják a lovat 
visszahozni az ösvényre. 

- Dehát nem hagyhatjuk itt megdögleni a hidegben! - 
mondta Jane. 

- Sajnálom - mondta Ellis. 


- Ó, Istenem, ez elviselhetetlen. 

Ellis lehúzta kabátján a cipzárt és leoldozta magáról 
Chantalt. Jane elvette és saját kabátjába rejtette a 
gyereket. 

- Először az élelmiszert hozom föl - mondta Ellis. 

Hasra feküdt a szakadék szélén, aztán átvetette a lábát. 
A laza hó aláhullott a fekvő lóra. Ellis lassan leereszkedett, 
lábával keresgélve a kiugrót. Mikor szilárd talajt érzett a 
lába alatt, a könyökével is átcsúszott a peremen és 
megfordult. 

Jane dermedten figyelte. A ló fara és a sziklafal között 
nem volt elég hely ahhoz, hogy Ellis egymás mellé tudja 
tenni két lábát: egymás mögé kellett helyeznie őket, ennek 
következtében úgy állt ott, mint az ősi egyiptomi 
falfestmények figurái. Beroggyantotta térdét és lassan 
leguggolt és kinyúlt a  bőrszíj után, ami az 
élelmiszertartalékot tartalmazó táskát rögzítette. 

Ebben a pillanatban a ló úgy döntött, hogy föláll. 

Behajlította mellső lábait, valahogy maga alá húzta őket, 
aztán a lovak fölállására jellemző szokásos kígyózó 
mozdulattal testének első részét felemelte és megpróbálta 
hátsó lábait visszahúzni a kiugró szélére. 

Majdnem sikerült. 

Aztán hátsó lába megcsúszott, egyensúlyát vesztette, 
hátsófele — oldalt csúszott. Ellis megragadta az 
élelmiszertáskát. A ló centiről centire csúszott lefelé, 
rugdalózva és küszködve. Jane megrémült, hogy esetleg 
megsebesíti Ellist. Az állat feltarthatatlanul csúszott át a 
kiugró peremén. Ellis megrántotta az élelmiszeres táskát, 
tovább már nem törődve azzal, hogy megmentse a lovat, 
de remélte, hogy az élelmiszert meg tudja szerezni. Olyan 
elszánt volt, hogy Jane attól félt, hagyja, hogy a ló magával 
húzza. Az állat gyorsabban kezdett csúszni, a meredély 
szélére rántva Ellist. A férfi egy csalódott kiáltással az 
utolsó pillanatban elengedte a táskát, a ló sikoltásszerű 
hangot hallatott, és pörögve zuhant le a semmibe, magával 
vive az élelmiszert, a gyógyszereket, a hálózsákot és 
Chantal tartalék pelenkáját. 


Jane-ből kitört a sírás. 

Néhány pillanat múlva Ellis felmászott Jane mellé. 
Átölelte és egy kicsit mellette térdelt, míg az siratta a 
lovat, a felszerelést, fájós lábát és összefagyott lábfejét. 
Aztán a férfi fölállt, gyengéden fölsegítette Jane-t és azt 
mondta: 

- Nem szabad megállnunk. 

- De hogy tudunk továbbmenni? - sírt Jane. - Nincs 
ennivalónk, nem tudunk vizet melegíteni, — nincs 
hálózsákunk, nincs gyógyszerünk... 

- De itt vagyunk mi, egymásnak - mondta a férfi. 

Jane szorosan magához ölelte a férfit, amikor eszébe 
jutott, hogy az milyen közel csúszott a szakadék széléhez. 
Ha túléljük ezt, gondolta, ha megmenekülünk az oroszoktól 
és együtt visszajutunk Európába, soha nem tévesztem 
szem elöl, esküszöm. 

- Te mész elöl - mondta, kibontakozva öleléséből. - Látni 
akarlak. - Gyengéden meglökte, Jane pedig automatikusan 
megindult a hegyen fölfelé.  Kétségbeesése lassan 
visszatért. Azt a célt tűzte maga elé; hogy egyszerűen 
addig megy tovább, míg holtan össze nem esik. Kis idő után 
Chantal sírni kezdett. Jane nem vett róla tudomást, így 
végül a gyerek abbahagyta a bőgést. 

Valamivel később - lehet, hogy percek, lehet, hogy órák 
múlva, mivel Jane elvesztette időérzékét - ahogy befordult 
egy kanyarnál, Ellis beérte és kezét vállára téve 
megállította. 

- Nézd - mondta, és előre mutatott. 

Az út lefelé vezetett egy óriási medencébe, amit hófödte 
csúcsok kereteztek. Először Jane nem értette, miért mondja 
Ellis, hogy "nézd", aztán rájött, hogy azért, mert mostantól 
lefelé mennek majd. 

- Ez a hegytető? - kérdezte ostobán. 

- Ez - mondta a férfi. - Ez a Kantiwar Hágó. Megtettük az 
út eddigi legeslegrosszabb részét. A következő néhány 
napon keresztül lefelé megyünk és az idő is melegebb lesz. 

Jane leült egy jeges kőre. Megcsináltam, gondolta, 
megcsináltam. 


Mialatt visszanéztek a mögöttük lévő hegyekre, a 
csúcsok fölött az ég ezüstszürkéről piszkos rózsaszínre 
változott. Hajnalodott. Ahogy lassan fény ragyogta be az 
eget, úgy költözött vissza egy kis remény Jane szívébe. 
Lefelé, gondolta, és melegebb lesz. Talán megmenekülünk. 

Chantal újra sírt. Nos, az ő élelmiszertartaléka legalább 
nem veszett el Maggie-vel. Jane a világ tetején, egy jeges 
kövön üldögélve megetette őt, mialatt Ellís a tenyerében 
havat olvasztott, hogy Jane tudjon inni. 

A Kantiwar Völgybe vezető út viszonylag enyhén volt 
csak lejtős, de az elején nagyon jegesnek bizonyult. 
Mindenesetre kevésbé volt idegtépő, hiszen a ló miatt nem 
kellett már aggódni. Ellis vitte Chantalt, ő a fölfelé vezető 
úton egyszer sem csúszott meg. 

Előttük a reggeli ég lángoló vörösre változott, mintha a 
hegyeken túl az egész világ tűzbe borult volna. Jane lába 
még mindig gémberedett volt a hidegtől, de az orra nem 
fagyott meg. Hirtelen rettentő éhség tört rá. Egész 
egyszerűen addig kell menniük, míg emberekkel nem 
találkoznak. Most minden vagyonuk, amivel kereskedni 
tudtak, az Ellis zsebében lévő TNT volt. Ha ez is elfogy, 
akkor a hagyományos afgán vendégszeretetre kell majd 
hagyatkozniuk. 

Hálófelszerelésük sem volt. Kabátban, bakancsban kell 
majd aludniuk. Valahogy Jane úgy érezte, minden 
problémát meg tudnak oldani. Még az ösvényt is könnyen 
megtalálták, most, hogy az egyik oldalon a völgy körüli 
sziklafal volt az állandó irányjelzőjük, s Így nemigen tudtak 
letérni az útról. Nemsokára egy kis patak csörgedezett el 
mellettük: újra a hóhatár alatt voltak. A talaj megint szilárd 
volt, és ha még meglett volna a lovuk, akár lovagolhattak is 
volna. 

Újabb két óra múlva tartottak egy kis pihenőt az egyik 
szurdoknál és Jane elvette Chantalt Ellistől. Az előttük álló 
út durva és meredek volt, de miután már a hóhatár alatt 
voltak, legalább nem csúszott. A szurdok nagyon keskeny 
volt, és könnyen elzáródhatott. 


- "Remélem, lejjebb nem voltak földcsuszamlások - 
mondta Jane. 

Ellis a másik irányba, a völgy vége felé nézett. Hirtelen 
összerezzent és azt mondta: "Jézus Krisztus" 

- Mi az ördög a baj? - Jane megfordult, követte a férfi 
pillantását és minden bátorságát elvesztette. Mögöttük, 
úgy egy mérföldnyire a völgyben fél tucat egyenruhás 
lovas volt: a kutatócsoport. 

Mindaz után, amin keresztülmentünk, gondolta Jane, 
most mindezek után mégis elfognak bennünket. Olyan 
nyomorultul érezte magát, hogy még sírni sem tudott. 

Ellis megragadta a karját. 

- Gyorsan, mozgás - szólt. A férfi sietve indult lefelé a 
szurdokban, maga után húzva Jane-t. 

- Most mire készülsz? - kérdezte Jane kimerülten. - 
Egész biztos, hogy elfognak bennünket. 

- Egy esélyünk van. - Ahogy mentek, Ellis a szurdok 
meredek, sziklás oldalát tanulmányozta. 

- Micsoda? 

- Egy kőomlás. 

- Találnak maguknak utat fölötte vagy megkerülik. 

- Ha az maga alá temeti őket, akkor ugyan nem. 

Megállt egy olyan helyen, ahol a kanyon csak pár láb 
széles volt, egyik fala rendkívül meredek és magas. 

- Ez tökéletes - szólt. Zsebéből elővett egy köteg TNT-t, 
Primacord gyújtózsinort, egy kis fémtárgyat, ami körülbelül 
akkora volt, mint egy töltőtoll kupakja, és valamit, ami úgy 
nézett ki, mint egy injekcióstű, azzal a különbséggel, hogy a 
végén nem dugattyú volt, hanem húzókarika. Mindezt 
letette a földre. 

Jane valami ködön át figyelte. Nem mert reménykedni. 

A kis fémtárgyat a Primacord végéhez rögzítette, fogával 
szorítva rá, aztán a fémhez illesztette a tű hegyes végét. Az 
egész szerkezetet átnyújtotta Jane-nek. 

- A következőt kell tenned - kezdte. - Sétálj lefelé a 
szurdokban, húzd magad után a tekercset. Próbáld álcázni. 
Nem baj, ha a patakba fekteted - ez a víz alatt is ég. 
Amikor elfogy a zsinór, húzd meg a biztonsági zárat, Így. 


Megmutatta a tolózárat a fecskendőn. Kihúzta és 
visszatolta. 

- Aztán figyelj engem. Várj addig, amíg meglengetem a 
kezem a fejem fölött. 

Megmutatta, hogy gondolja. 

- Aztán húzd meg a karikát. Ha jól időzítjük, 
mindannyiukat meg tudjuk ölni. Menj! 

Jane gondolkodás nélkül, mint egy robot követte a 
parancsot. Elindult a szurdokban, maga után húzva a 
zsinórt. Eleinte alacsony bokrok mögé rejtette, aztán a 
patakmederbe. Chantal könnyedén ringatózva a nyakba 
akasztható kis függőágyban, ahogy Jane ment, anyja 
mindkét keze ily módon szabadon maradt. 

Egy perc múlva visszanézett. Ellis a  TNI-t egy 
sziklarésbe ékelte. Jane mindig is azt hitte, hogy a bombák 
maguktól robbannak föl, ha durván bánik az ember velük: 
nyilvánvalóan ez általános tévedés volt. 

Addig ment, amíg a zsinór feszes nem lett a kezében, 
aztán ismét visszanézett. Ellis éppen a kanyon falán kúszott 
föl, feltételezhetően a legjobb helyet kereste, ahonnan 
figyelheti a csapdába lépő oroszokat. 

Jane leült a patak mellett. Chantal apró teste az ölében 
pihent. A  nyakbavaló meglazult, így Jane háta 
tehermentesült a súlytól. Ellis szavai visszhangoztak 
agyában: ha jól időzítjük, mindannyiukat meg tudjuk ölni. 
Vajon sikerül? - tűnődött. Mind meghalnak? 

Mit csinál majd a többi orosz? Jane feje kezdett kitisztulni 
és a várható eseményeket fontolgatta. Egy-két órán belül 
valaki felfigyel rá, hogy ez a kis csapat már egy ideje nem 
jelentkezett, és megkísérlik majd rádión elérni őket. Miután 
ez lehetetlennek bizonyul, arra gondolnak, a csapat egy 
mély szurdokban lehet, vagy hogy kimerült a rádiójuk. Ha 
még néhány órán át sem sikerül kapcsolatot teremteni, 
elküldenek majd egy helikoptert, hogy próbálja megtalálni 
a csapatot, feltételezvén, a katonákat vezető tisztnek lesz 
annyi esze, hogy tüzet rakjon vagy valamilyen más módon 
lehetővé tegye, hogy a levegőből észrevegyék őket. Amikor 
ezzel is kudarcot vallanak, a főhadiszálláson elkezdenek 


majd aggódni. Egy idő után újabb kutatócsoportot indítanak 
az eltűntek felkutatására. Az új csoportnak ugyanazt az 
utat kell bejárnia, mint az előzőnek. Ma még bizonyára nem 
érnének az út végére, és éjszaka pedig lehetetlenség a 
kutatás. Mire megtalálják a holttesteket, Ellis és Jane másfél 
napi előnyre tennének szert, ha ugyan nem többre. Ennyi 
talán elég is lesz, gondolta Jane; addigra Ellisszel már annyi 
elágazáson, mellékvölgyön és alternatív úton jutnak 
keresztül, hogy lehetetlen lesz a nyomukra bukkanni. 
Tűnődök, gondolta fáradtan. Azon tűnődök, hogy vajon 
tényleg ez lesz-e a vége. Szeretném, ha ezek a katonák itt 
sietnének. Nem bírom a várakozást, nagyon félek. 

Látta Ellist, amint négykézláb mászik a sziklatető 
mentén. Látta a kutatócsapatot is, amint lefelé meneteltek 
a völgyben. Még ilyen távolságból is látszott, hogy 
koszosak, roskadt válluk, vánszorgó lábuk elárulta, milyen 
fáradtak és kedvetlenek. Azok még nem vették észre Jane- 
t, aki beleolvadt a tájba. 

Ellis egy szirt mögött guggolt, és a pereme fölött 
kukucskálva figyelte a közeledő katonákat. Jane tisztán 
láthatta őt, de az oroszok elöl rejtve maradt, és a férfi is jól 
láthatta azt a helyet, ahová a robbanószereket rejtette. 

A katonák elérték a szurdok legmagasabb pontját és 
elindultak lefelé. Egyikük lovagolt és bajuszos volt: 
valószínűleg ő a tiszt. Egy másik Chitrali sapkát viselt. Ez 
Halam, gondolta Jane, az áruló. Azok után, amit Jean-Pierre 
tett, az árulás Jane szemében megbocsáthatatlan bűn volt. 
Ot másik katona jött még, mindegyiknek rövid haja, 
egyensapkája és fiatal, borotvált arca volt. Két férfi és öt 
fiú, gondolta Jane. 

Ellis nézte. Bármelyik pillanatban jelt adhat. Olyan 
mereven nézett fölfelé, hogy nyaka már fájni kezdett. A 
katonák még mindig nem szúrták ki Jane-t: arra 
koncentráltak, hogy a sziklás talajon tudjanak előre haladni. 
Végül Ellis lassan és megfontoltan Jane felé fordult, s feje 
fölött mindkét kezével integetni kezdett. 

Jane visszanézett a katonákra. Egyikük kinyúlt és 
megfogta a ló kantárszárát, hogy segítsen az állatnak az 


egyenetlen talajon. Jane bal kezében tartotta a fecskendőre 
emlékeztető valamit, jobb kezének mutatóujját a 
húzókarikára akasztotta. Egyetlen rántás, a gyújtózsinór 
elkezd égni, felrobban a TNT és a szikla ráomlik üldözőikre. 
Ot fiú, gondolta. Beléptek a hadseregbe, mert szegények 
vagy bolondok vagy egyszerre mindkettő, vagy mert 
besorozták őket. Elvitték őket egy hideg, barátságtalan 
országba, ahol a nép gyűlöli mindannyiukat. Hegyes, jéggel 
borított vad vidéken kell keresztülmasírozniuk. Betemeti 
őket egy földesuszamlás, fejük  szétzúzódik, tüdejük 
megtelik földdel, hátuk összetörik, mellük behorpad, 
sikoltoznak és fuldokolnak és véreznek; kínok és rettegés 
közepette halnak meg. Ot levél megy majd haza a büszke 
apáknak és az ideges anyáknak: sajnálattal értesítjük, hogy 
harc közben meghalt, a reakció elleni történelmi 
jelentőségű küzdelemben, hősiesen, posthumus érem, mély 
részvét. Mély részvét. Az anya semmibe veszi majd ezeket 
a szép szavakat, amikor fölidézi, hogy fájdalom és félelem 
közepette hogyan szülte meg a gyerekét, hogy a rosszabb 
és jobb időkben hogyan táplálta a fiát, hogyan tanította 
meg járni, kezet mosni, leírni a nevét, hogy íratta iskolába; 
aztán hogy hogyan figyelte növekedését, míg majdnem 
olyan magas lett, mint ő, vagy tán még magasabb, egészen 
addig, amíg felnőtt lett és már saját maga kereste a 
kenyerét, aztán elvett egy egészséges lányt, családot 
alapított vagy arra készült, és várta az unokákat. Az anya 
fájdalmára gondolt, amikor az ráébred, hogy minden, amit 
tett, a fájdalom, a munka és az aggodalom, minden a 
semmiért volt: ezt a csodát, az ő felnőtt gyerekét 
hetvenkedő férfiak elpusztították egy ostoba, hiábavaló 
háborúban. A veszteség érzése. A veszteség érzése. 

Jane hallotta, ahogy Ellis kiabál. Fölnézett. A férfi most 
állt, nem törődve azzal, meglátják-e vagy sem, integetett 
és kiabált: 

- Most csináld! Most csináld! 

Jane gondosan lerakta a húzókarikát a rohanó patak 
mellé, a földre. 


A katonák most mindkettejüket látták. Ketten elkezdtek 
fölfelé mászni a szurdokban, arra, ahol Ellis állt. A többiek 
körülvették Jane-t, géppuskáikat rá és Chantalra szegezték, 
zavartan és hülyén álltak ott. Jane ügyet sem vetett rájuk, 
Ellist nézte. Az lemászott a szurdokba. A férfiak, akik őfelé 
igyekeztek, most megálltak, és várták, hogy mit tesz. 

Ellis talajt ért és lassan Jane-hez sétált. Megállt előtte. 

- Miért? - kérdezte. - Miért nem tetted meg? 

Mert olyan fiatalok, gondolta Jane, mert fiatalok, 
ártatlanok és nem akarnak megölni engem. Mert ez 
gyilkosság lenne. De mindenekelőtt... 

- Mert anyjuk van - válaszolta. 


sk 


Jean-Pierre kinyitotta a szemét. Anatolij vaskos alakja a 
tábori ágy mellett kuporgott. Anatolij mögött, a nyitott 
sátorajtón át ragyogó napfény áradt be. Jean-Pierre-t egy 
pillanatra elkapta a pánik, nem tudván, miért aludt ilyen 
sokáig, vagy mit mulasztott el; aztán, egy villanásnyi idő 
alatt, eszébe jutottak az előző éjszaka eseményei. 

Anatolijjal együtt a Kantiwar Hágó közelében táboroztak 
le. Hajnali két óra harminckor ébresztette föl őket a 
kutatócsoport kapitánya, úgy, hogy riasztotta az ügyeletes 
katonát. Egy Halam nevű fiatal afgán botorkált be a 
táborba, jelentette a kapitány. A pastu, az angol és az orosz 
nyelv keverékét használva közölte, ő volt a két szökevény 
amerikai vezetője, de azok inzultálták, így hát ő otthagyta 
őket. Amikor arról faggatták, hol van most a két "amerikai", 
fölajánlotta, odavezeti a kőkunyhóhoz az oroszokat, ahol, 
még ebben a pillanatban is a szökevények gyanútlan 
álomba merülve alszanak. 

Jean-Pierre legszívesebben azonnal a helikopterbe 
ugrott volna és mindjárt odarohan. 

Anatolij sokkal körültekintőbb volt. 

- Mongóliában van egy mondás: "Addig ne légy kemény, 
amíg a kurva szét nem teszi a lábát" - mondta. - Halam 
hazudhat is. De még ha igazat is mona, lehet, hogy nem 


találja meg a kunyhót, főként éjszaka, a levegőből nézve. 
Ha pedig megtalálja, lehet, hogy azok már elmentek. 

- Szóval szerinted mit kell tennünk? 

- Egy újabb csapatot kell küldenünk - egy kapitányt, öt 
katonát, egy lovat és persze ezt a Halamot. Azonnal 
indulhatnak. Mi addig pihenhetünk, amíg ezek megtalálják 
a szökevényeket. 

Elővigyázatossága beigazolódott. A csapat három 
harminckor jelentette rádión, hogy a kunyhó üres. 
Ugyanakkor hozzátették ezt is, a tűz még nem aludt el, Így 
Halam valószínűleg igazat mondott. 

Anatolij és Jean-Pierre arra a következtetésre jutott, 
hogy Ellis és Jane éjszaka fölkeltek, látták, hogy vezetőjük 
eltűnt, és úgy döntöttek, meglépnek. Anatolij utasította a 
csoportot, kövessék őket, Halamra hagyatkozva, aki 
megmutatja majd a legvalószínűbb utat. 

Ekkor Jean-Pierre lefeküdt és mély álomba merült, s 
ezért volt, hogy nem tudott felkelni hajnalban. Most 
fátyolos szemmel nézett Anatolijra és azt kérdezte: 

- Mennyi az idő? 

- Nyolc óra. És elfogtuk őket. 

Jean-Pierre szíve nagyot ugrott - aztán emlékezett rá, 
ezt már korábban is érezte és nagyot sóhajtott. 

- Biztos? - kérdezte. 

- . Mehetünk és ellenőrizhetjük, amint fölvetted a 
nadrágodat. 

Majdnem ilyen gyorsan ment minden. Egy tankoló 
helikopter éppen akkor érkezett, mégis Anatolij úgy 
döntött, bölcsebb dolog várni pár percet, míg megtelik a 
tank, így hát Jean-Pierre-nek egy kicsit még uralkodnia 
kellett türelmetlenségén. 

Pár perc múlva fölszálltak. Jean-Pierre a nyitott ajtón át 
a tájat nézte. Ahogy fölszálltak a hegyek közé, Jean-Pierre 
rájött, ez a legbarátságtalanabb, legkegyetlenebb vidék, 
amit eddig Afganisztánban látott. Jane tényleg átkelt ezen 
a kopár, kegyetlen, jégborította holdbéli tájon, egy 
gyerekkel a karjában? 


Gyűlölnie kell engem, gondolta, hogy ennyi mindenen 
hajlandó keresztülmenni, csakhogy elmeneküljön előlem. 
Most tudni fogja, hogy mindez hiába volt. Most már örökre 
az enyém. 

De vajon tényleg elfogták? Megrémült egy újabb 
csalódástól. Ha földet érnek, már megint azt kell látnia, 
hogy a csapat egy újabb hippi párt ejtett foglyul, vagy két 
fanatikus hegymászót, vagy egy nomád párt, akik teljesen 
európainak tűntek? 

Anatolij rámutatott a Kantiwar Hágóra, ahogy átrepültek 
fölötte. 

- Úgy látszik, elvesztették a lovukat - mondta, Jean-Pierre 
fülébe üvöltve, túlkiabálva a motorok és a szél zaját. Eléggé 
jól kivehetően Jean-Pierre a döglött ló körvonalait látta 
maguk alatt a hóban. Azon tűnődött, vajon ez Maggie volt-e 
vagy sem. Szívből remélte, hogy az a csökönyös dög volt. 

A — Kantiwar — Völgyben ereszkedtek lefelé, a 
kutatócsoportot keresve. Végre füstöt láttak: valaki tüzet 
gyújtott, hogy irányítsa őket. Egy szurdok mellett 
ereszkedtek lefelé. Ahogy lefelé szálltak, Jean-Pierre a 
vidéket fürkészte: három-négy embert látott orosz 
egyenruhában, de Jane-t nem tudta kiszúrni. 

A helikopter földet ért. Jean-Pierre-nek torkában 
dobogott a szíve. A földre ugrott, a feszültségtől szinte 
émelygett. Anatolij mellette ugrott ki. A kapitány elvezette 
őket a helikoptertől, le a szurdokba. 

És ott voltak. 

Jean-Pierre úgy érezte magát, mint akit eddig kínoztak és 
most végre az ő kezében van a kínzás hatalma. Jane a 
földön ült egy kis patak mellett, Chantallal az ölében. Ellis 
mögötte állt. Mindketten kimerültnek, legyőzöttnek és 
demoralizáltnak látszottak. 

Jean-Pierre megállt. 

- Gyere ide - mondta Jane-nek. 

Jane fölállt és feléje ment. A férfi látta, hogy Chantalt a 
nyakában lógó valamiben cipeli, ami szabadon hagyja a 
kezeit. Ellis elindult, hogy kövesse. 

- Te nem - szólt Jean-Pierre. Ellis megállt. 


Jane megállt Jean-Pierre előtt és fölnézett rá. Az fölemelte 
jobb kezét és teljes erejéből pofonvágta őt. Eletének ez volt 
a legkielégítőbb pofonja. Jane imbolyogva lépett hátra, 
úgyhogy a férfi azt gondolta, talán el is esik, de Jane 
visszanyerte egyensúlyát és dacosan nézett rá, miközben a 
fájdalom könnyei csorogtak le az arcán. Jean-Pierre a nő 
válla fölött látta, hogy Ellis egy hirtelen lépést tesz előre, 
aztán visszafogja magát. 

Jean-Pierre csalódott volt: ha Ellis megpróbálkozik 
valamivel, a katonák ráugranak és megverik. De nem baj: a 
verést hamarosan megkapja. 

Jean-Pierre fölemelte a kezét, hogy újra megüsse Jane-t. 
A nő hátrált, karját védekezőn Chantal elé téve. Jean-Pierre 
meggondolta magát. 

- Erre még sok időnk lesz később - mondta, ahogy 
leeresztette a kezét. - Rengeteg időnk. 

Jean-Pierre elfordult és visszasétált a helikopterhez. Jane 
Chantalra nézett. A gyerek visszanézett rá, ébren volt, de 
nem volt éhes. Jane átölelte, mintha ugyan a gyereknek 
lenne szüksége vigasztalásra. Bizonyos szempontból még 
örült is, hogy Jean-Pierre megütötte, noha arca még 
mindig égett a fájdalomtól és a megaláztatástól. Ez a pofon 
olyan volt, mint a válóperben a végítélet: azt jelentette, 
házasságának véglegesen, hivatalosan, teljességgel vége, 
és Jane-t semmiféle felelősség nem terheli. Ha a férfi sírt 
volna, vagy bocsánatot kér, vagy könyörög, hogy ne 
gyűlölje őt azért, amit tett, Jane bűnösnek érezte volna 
magát. De a pofon mindennek véget vetett. Már semmit az 
égvilágon nem érzett iránta: sem egy szemernyi szerelmet, 
sem tiszteletet, sőt még szánalmat sem. Igazán furcsa, 
gondolta, pont akkor érzi úgy, hogy teljesen megszabadult 
tőle, amikor az végleg a fogságába ejtette. 

Egészen eddig a kapitány volt a parancsnok, az, aki a 
lovon jött, de most itt volt Anatolij, Jean-Pierre keleties arcú 
összekötője, aki átvette az irányítást. Ahogy a parancsokat 


osztogatta, Jane rájött, hogy érti, mit mond. Már több mint 
egy éve nem hallott orosz beszédet, és először 
zagyvaléknak tűnt, de aztán ahogy a füle hozzászokott, 
minden szót megértett. Éppen azt mondta egy katonának, 
hogy kötözze össze Ellis kezét. A katona láthatóan 
felkészült erre és előszedett egy pár bilincset. 

Ellis együttműködően nyújtotta előre a kezét és a katona 
megbilincselte. Ellis levertnek és csüggedtnek látszott. 
Ahogy megbilincselve és legyőzve látta őt, Jane-t elborította 
a sajnálat s a kétségbeesés hulláma, s könnyek szöktek a 
szemébe. 

A katona megkérdezte, Jane-t is bilincselje-e meg. 

- Nem - mondta Anatolij. - Nála van a gyerek. 

A helikopterhez terelték őket. Ellis így szólt: 

- Sajnálom. Mármint ami Jean-Pierre-t illeti. Nem 
tudtam megakadályozni. 

Jane megrázta a fejét, jelezve, semmi szükség a 
bocsánatkérésre, de nem tudott megszólalni. Ellis 
alázatossága feldühítette, de nem a férfira haragudott, 
hanem mindenki másra a világon, aki ezt tette vele: Jean- 
Píerre-re, Anatolijra, Halamra és az oroszokra. Már szinte 
sajnálta, hogy nem robbantotta föl a bombát. 

Ellis felugrott a helikopterre és lenyúlt, hogy Jane-nek 
segítsen. Jane a bal kezével szorosan tartotta Chantalt, jobb 
kezét a férfinak nyújtotta. Az fölhúzta őt. Abban a 
pillanatban, amikor Jane a legközelebb volt hozzá, azt 
mormogta neki: 

- Ahogy felszállunk, köpd le Jean-Pierre-t. 

Jane annyira megdöbbent, hogy nem is reagált, ami 
valószínűleg szerencse is volt. Úgy tűnt, senki sem hallotta 
Ellist, és különben is egyikük sem nagyon beszélt angolul. 
Jane arra ügyelt, úgy tegyen, mintha mi sem történt volna. 

Az utasfülke kicsi és kopár volt, és olyan alacsony, hogy 
össze kellett görnyedni benne. Semmi sem volt benne, csak 
ülőhely gyanánt egy pad, az ajtóval szemközti oldalhoz 
erősítve. Jane hálásan ült le. Belátott a pilótafülkébe. A 
pilótaülés két-három lábnyira volt a földtől, oldalánál egy 
lépcsővel, hogy föl lehessen mászni rá. A pilóta még mindig 


ott volt - a legénység soha nem száll ki - és a légcsavar 
még mindig forgott. A zaj nagyon erős volt. 

Ellis Jane mellett a földre kuporodott, a pad és a 
pilótaülés közé. 

Anatolij egy katona kíséretében szállt be. Mondott 
valamit a katonának és Ellisre mutatott. Jane nem hallotta, 
mit mondott, de a katona viselkedéséből világos volt, hogy 
Ellist kellett őriznie: levette a puskáját és lazán tartotta a 
kezében. 

Jean-Pierre szállt be utolsónak. A nyitott ajtónál állt és 
kifelé nézett, ahogy a helikopter felemelkedett. Jane 
pánikban volt. Az rendben van, hogy Ellis azt mondta, 
köpje le Jean-Pierre-t, ahogy elindulnak, de hogy csinálja? 
Jean-Pierre most éppen hátat fordít neki és a nyitott 
ajtóban áll - ha megpróbálná megütni, valószínűleg 
elvesztené az egyensúlyát és kiesne. Ellisre nézett, 
tanácsot remélve. A férfi arckifejezése merev, feszült volt, 
de nem nézett Jane-re. 

A helikopter nyolc-tíz lábnyira emelkedett, megállt egy 
pillanatra, aztán nagyobb sebességre kapcsolt és tovább 
emelkedett. 

Jean-Pierre elfordult az ajtótól, beljebb jött az 
utasfülkében és látta, nincs hová ülnie. Habozott. Tudta, 
hogy most kellene felállnia és végrehajtania a dolgot - bár 
nem tudta, ez mire jó -, de szinte odaragadt a székhez, 
dermedten a rémülettől. Ekkor Jean-Pierre megbökte a 
mutatóujjával, jelezve, hogy álljon föl. 

Jane ekkor vágta pofon. 

Fáradt volt, nyomorult, fájt mindene, éhes volt, 
összetört, a férfi meg azt akarta, hogy álljon föl, miközben 
még a gyereküket is cipelte, azért, hogy ő ülhessen le. Ez a 
megvető bökés a mutatóujjával mintha csak összegezte 
volna a férfi minden kegyetlenségét, rosszindulatát, 
árulását, és ez fölbőszítette Jane-t. Fölállt, Chantallal a 
nyakában, és a képébe ordította: "Te disznó! Te disznó!" 
Szavai elvesztek a motor és a süvítő szél zajában, de 
arckifejezése olyannyira megdöbbentette a férfit, hogy 
hátralépett. 


- Gyűlöllek! - visította Jane, aztán nyújtott kézzel 
nekirohant, durván hátralökte a férfit, ki a nyitott ajtón. 

Az oroszok elkövettek egy hibát. Nagyon apró hiba volt, 
de Ellis csak ebbe tudott kapaszkodni és megpróbálta 
teljesen kihasználni. Azt a hibát követték el, hogy elöl 
bilincselték meg, nem hátul. 

Remélte, egyáltalán nem fogják megkötözni vagy 
megbilincselni - ezért is fogta vissza magát emberfölötti 
erőfeszítéssel, amikor Jean-Pierre ütni kezdte Jane-t. Az az 
egy esélyük volt, talán nem kötözik meg: végül is 
fegyvertelen és ők vannak többségben. De Anatolij úgy 
látszik, elővigyázatos. 

Szerencsére nem Anatolij tette föl a bilincset, hanem egy 
katona. A katonák tudták, sokkal könnyebb olyan fogollyal 
bánni, aki elöl van megbilincselve - kevésbé valószínű, 
hogy elesik és segítség nélkül is föl-le tud szállni a 
járművekről és  helikopterekről. Így, amikor Ellis oly 
készségesen nyújtotta a kezét, a katonának nem támadt 
hátsó gondolata. 

Segítség nélkül nem tudott elbánni három emberrel, 
főként, hogy az egyiknek fegyvere is volt. Sima 
küzdelemben esélye nulla volt. Egyetlen lehetősége az lett 
volna, ha a helikopter lezuhan. 

Egy pillanatig mindenki megdermedt, ahogy Jane ott állt 
a nyitott ajtóban a nyakában lógó gyerekkel és rémült 
arckifejezéssel nézte, ahogy Jean-Pierre kiesik a levegőbe; 
Ellis pedig arra gondolt, hogy csak tizenkét-tizenöt láb 
magasan lehetünk, ez a disznó biztos túléli, milyen kár; 
aztán Anatolij fölugrott, hátulról megragadta Jane karját és 
fogva tartotta. Most Anatolij és Jane az utasfülkében, Ellis 
és a katona között állt. 

Ellis megpördült, fölugrott a pilóta megemelt ülése 
mellett, megbilincselt kezét a pilóta fejéhez emelte, aztán a 
bilincset a férfi torkának nyomva, megpróbálta őt felemelni. 

A pilóta nem esett pánikba. 


Lábát a pedálon, bal kezét a vezérlőkaron tartva, jobb 
kezével fölnyúlt és belecsimpaszkodott Ellis csuklójába. 

Ellis megrémült. Ez volt az utolsó lehetősége és már csak 
egy-két másodperce volt. Az utastérben a katona először 
majd fél használni a puskát, nehogy a pilótát találja el, és 
Anatolij, akinél feltételezhetően szintén van fegyver, 
ugyanettől fél; de aztán azonnal rájönnek, hogy nincs 
vesztenivalójuk, mert ha Ellist nem lövik le, akkor a gép 
lezuhan, úgyhogy meg kell kockáztatniuk a dolgot. 

Ellis vállát hátulról megragadták. Egy pillantás a 
sötétszürke kabátujjra elárulta, hogy Anatolij az. Lent a 
helikopter orrában a géppuskás megfordult, és látva, mi 
történik; kezdett kikászálódni az üléséből. 

Ellis vadul rántott egyet a bilincsen. A fájdalom túl nagy 
volt a pilótának, úgyhogy mindkét kezét fölemelve fölállt. 

Ahogy a pilóta keze és lába nem volt már a műszereken, 
a gép bukdácsolni kezdett a levegőben. Ellis fölkészült erre 
és a pilótaülésnek támaszkodva szilárdan állt a lábán, de 
Anatolij mögötte elvesztette az egyensúlyát és eleresztette 
Ellist. 

Ellis kirántotta a pilótát az ülésből és a földre dobta, 
aztán a műszerfalhoz nyúlt és lekapcsolta a vezérlőkart. 

A helikopter úgy esett le, akár a kő. 

Ellis megfordult és felkészült a lökésre. 

A pilóta a lábainál hevert a földön, nyakát tapogatta. 
Anatolij teljes hosszában elvágódott és most az utastér 
közepén feküdt. 

Jane egy sarokban kuporgott, karjával védelmezően 
ölelve Chantalt. A katona is elesett, de már visszanyerte 
egyensúlyát, és most féltérden állva a Kalasnyikovot Ellisre 
emelte. 

Ahogy a fegyvert kibiztosította, a helikopter kerekei a 
földnek ütköztek. 

A becsapódástól Ellis térdre esett, de felkészült rá és 
megtartotta egyensúlyát. A katona oldalt gurult, lövései 
Ellis fejétől egy yardnyira a helikopter törzsébe fúródtak, 
aztán előrebukott, fegyverét eldobva kezével keresett 
magának esés közben támaszt. 


Ellis előrehajolt, fölkapta a géppisztolyt és esetlenül 
tartotta megbilincselt kezében. 

Ez az öröm pillanata volt. 

Most visszavág. Elszökött, elfogták és megalázták, fázott 
és éhezett, félt, és tehetetlenül állt, míg Jane-t verték, de 
most végre, lehetősége van a sarkára állni és küzdeni. 

A ravaszra tette az ujját. Túl közel volt egymáshoz a két 
keze ahhoz, hogy normális helyzetben tudja a 
Kalasnyikovot tartani, de azért valahogy elbánt vele, bal 
kezével a ravasz előtt lévő tölténytárnál ragadva meg. 

A helikopter motorja leállt, a légcsavarok kezdtek 
lassulni. Ellis a pilótafülkébe nézett, és látta, hogy a 
géppuskás kiugrik a pilótaülésnél lévő oldalajtón. Gyorsan 
úrrá kellett lennie a helyzeten, mielőtt az oroszok odakint 
észbe kapnak. 

Úgy mozdult, hogy a földön fekvő Anatolij most közte és 
az ajtó között volt, aztán Anatolij arcának szegezte a 
puskát. 

A katona rábámult, meg volt rémülve. 

- Kiszállni - mondta Ellis egy fejrándítással. A katona 
megértette és kiugrott az ajtón. 

A pilóta még mindig a földön feküdt, láthatóan nehezen 
lélegzett. Ellis megrúgta, hogy magára vonja a figyelmét, 
aztán közölte vele is, hogy szálljon ki. A férfi nagy nehezen 
lábra állt, még mindig a torkát szorongatta, majd ő is 
távozott. 

Ellis így szólt Jane-hez: 

- Mondd meg ennek a fickónak, hogy szálljon ki a 
helikopterből és álljon szorosan elém, háttal nekem. 
Gyorsan, gyorsan! 

Jane egy orosz szóözönt zúdított Anatolijra. A férfi fölállt, 
gyűlölködve Ellisre pillantott és lassan kimászott a 
helikopterből. 

Ellis hátulról Anatolij nyakának szegezte a puska csövét 
és így szólt: 

- Mondd neki, hogy állítsa le a többieket. 

Jane újra beszélt és Anatolij egy parancsot kiáltott. Ellis 
körülnézett. A pilóta, a géppuskás és a katona, aki a 


helikopterben volt, a közelben állt. Nem sokkal mögöttük 
volt Jean-Pierre, a földön ült és a bokáját szorongatta; jól 
sikerült az esése, gondolta Ellis, nincs túl sok baja. 
Valamivel távolabb még három katona volt, aztán a 
kapitány, a ló és Halam. 

- Mondd meg Anatolijnak, gombolja ki a kabátját, lassan 
vegye elő a pisztolyát és nyújtsa át neked - mondta Ellis. 

Jane fordított. Ellis keményebben nyomta Anatolij húsába 
a puskát, míg az előhúzta a pisztolyt és hátranyújtotta 
maga mögé. 

Jane elvette tőle. 

Ellis megkérdezte: 

- Ez egy Makarov? Igen. Ott a biztonsági zár a bal 
oldalon.Mozdítsd el, amíg a piros pontot el nem takarja. Ha 
lőni akarsz, először húzd hátra a závárt, s aztán húzd meg a 
ravaszt. Oké? 

- Oké - mondta Jane. Sápadt volt és remegett, de szája 
határozott vonalú. 

- Mondd neki, utasítsa a katonákat, hogy egyesével 
hozzák ide a fegyverüket és dobják a helikopterbe - szólt a 
férfi. 

Jane tolmácsolt, Anatolij kiadta a parancsot. 

- Fogd rájuk a pisztolyt, ahogy közelebb érnek - tette 
hozzá Ellis. 

A katonák egyesével odajöttek és lefegyverezték 
magukat. 

- Öt fiatalember - mondta Jane. 

- Miről beszélsz? 

- Itt volt a kapitány, Halam és öt fiatalember. Most csak 
négyet látok. 

- Mondd meg Anatolijnak, hogy kerítse elő a hiányzót, ha 
életben akar maradni. 

Jane Anatolijra kiabált, és Ellist meglepte hangjának 
hevessége. Anatolij mintha megijedt volna, amikor kiadta a 
parancsot. Egy pillanat múlva a helikopter farka mögül 
előkerült az ötödik katona és a többiek után ő is bedobta a 
fegyverét. 


- Ez remek volt - mondta Ellis Jane-nek. - Ez mindent 
elronthatott volna. Most feküdjenek le mind. 

Egy perc múlva mind hason feküdtek a földön. 

- Most le kell hogy lődd rólam a bilincset - mondta Jane- 
nek. Letette a puskát és az ajtó felé előrenyújtotta a kezét. 
Jane kibiztosította a pisztolyt és csövét a bilincsre tette. 
Úgy helyezkedtek, hogy a golyó az ajtón menjen ki. 

- Remélem, nem törik el a kibaszott csuklóm - mondta 
Ellis. 

Jane becsukta a szemét és meghúzta a ravaszt. 

Ellis ordított. 

- Ó, bassza meg! - Először pokolian fájtak a csuklói. 
Aztán a következő pillanatban rájött, nem törtek el, de a 
bilincs leesett. 

Fölkapta a puskát. 

- Most a rádiójukat akarom - szólt. 

Anatolij parancsára a kapitány egy nagy dobozt kezdett 
leoldozni a ló hátáról. 

Ellis azon tűnődött; vajon tud-e még repülni a helikopter. 
Az alja biztosan megrongálódott és biztos mindenféle baja 
történt, de a motor és a műszerfal odafönt ép. 
Visszaemlékezett rá, hogy Dargban az egyik Hind, akárcsak 
ez, húsz-harminc lábról lezuhant, aztán újra fölemelkedett. 
Ennek a dögnek is föl kell szállnia, ha az tudott. Ha nem... 

Az esetben fogalma sem volt, mit csináljon. 

A kapitány odavitte a rádiót, a helikopterbe tette és 
visszament a helyére. 

Ellis egy pillanatra megnyugodott. Amíg nála van a 
rádió, addig az oroszok nem tudnak kapcsolatba lépni a 
bázisukkal. Nem kaphatnak erősítést és nem is tudnak 
riasztani senkit, hogy mi történt. Ha Ellis fel tudja vinni a 
helikoptert a levegőbe, akkor megmenekültek üldözőiktől. 

- Szegezd Anatolijnak a fegyveredet - mondta Jane-nek. 
- Megnézem, fel tud-e szállni a gép. 

Jane meglepően nehéznek találta a fegyvert. Egy ideig 
nyújtott kézzel célzott Anatolijra, de aztán le kellett 
eresztenie a karját pihentetni. Bal kezével Chantal hátát 
simogatta. Chantal az elmúlt percekben időnként fölsírt, de 
most abbahagyta. 

A helikopter motorja beindult, küszködött, aztán leállt. 
Ó, indulj el, kérlek, imádkozott Jane, kérlek, hadd menjünk 
már. A motor életre kelt és Jane látta, a légcsavarok 
pörögni kezdenek. 

Jean-Pierre fölnézett. 

Ne merészeld, gondolta Jane. Ne mozdulj! 

Jean-Pierre felült, Jane-re nézett, aztán fájdalmasan a 
lábához kapott. 

Jane rászegezte a pisztolyt. 

A férfi lassan elindult feléje. 

- Ne kényszeríts arra, hogy lelőjelek! - sikította Jane, de 
hangját elnyomta a helikopter egyre erősödő berregése. 

Anatolijnak látnia kellett Jean-Pierre-t, mert megfordult és 
felült. Jane rászegezte a pisztolyt. Az a megadás jeléül 
fölemelte a kezét. Jane most újra Jean-Pierre felé fordult. Ő 
tovább közeledett. 

Jane érezte, hogy a helikopter rázkódik és megpróbál 
fölemelkedni. 

Jean-Pierre most közel volt. Jane tisztán látta az arcát. 
Kezeit széttárta, mintegy hívogatóan, de szemében őrült 
fény volt. Ennek elment az esze, gondolta Jane, de lehet, 
hogy ez már sokkal régebben megtörtént. 

- Megteszem! - kiáltott Jane, noha tudta, hogy a férfi 
nemhallhatja. - Lelőlek! 

A helikopter felemelkedett. 

Jean-Pierre rohanni kezdett. 

Miközben a gép emelkedett, Jean-Pierre fölugrott rá. Jane 
remélte, újra kiesik, de a másik szilárdan tartotta magát. A 
férfi gyűlölettel a szemében nézett rá és ugráshoz 
készülődött. 

Jane behunyta a szemét és meghúzta a ravaszt. 

A pisztoly megrándult a kezében. 


Újra kinyitotta a szemét. Jean-Pierre még mindig állt, 
csodálkozó arckifejezéssel. Kabátja mellén egy sötét folt 
kezdett terjedni. Jane pánikba esve újra meghúzta a 
ravaszt, aztán újra, aztán harmadszor is. Az első kettőt 
elvétette, de a harmadik mintha eltalálta volna a férfi 
vállát. Megpördült, most arccal kifelé volt és előreesett, ki 
az ajtón. 

Eltűnt. 

Megöltem, gondolta Jane. 

Először valami vad diadalt érzett. A férfi megpróbálta 
elfogni, bebörtönözni és rabszolgájává tenni. Ugy vadászott 
rá, akár egy állatra. Elárulta és megverte. És most ő 
megölte. 

Aztán a szomorúság kerítette a hatalmába. Leült a földre 
és zokogott. Chantal is sírni kezdett, és Jane ringatta a 
gyereket, miközben együtt bőgtek. 

Nem tudta, mennyi ideig maradt így. Végül fölállt, 
előrement, hogy a pilótaülés mellé állhasson. 

- Jól vagy? - kiabálta Ellis. 

Jane bólintott és megpróbálkozott egy gyenge mosollyal. 

Ellis visszamosolygott, rámutatott az egyik műszerre és 
azt kiáltotta: 

- Nézd! Tele a tank! 

Jane megcsókolta az arcát. Egy nap majd elárulja, hogy 
lelőtte Jean-Pierre-t, de nem most. 

- Milyen messze van a határ? - kérdezte. 

- Egy órányira sincs. És senkit nem tudnak utánunk 
küldeni, mert nálunk a rádiójuk. 

Jane kinézett az ablakon. Közvetlenül előttük láthatta 
azokat a hófödte hegycsúcsokat, amiket meg kellett volna 
másznia. Nem hiszem, hogy meg tudtam volna csinálni, 
gondolta. Azt hiszem, lefeküdtem volna a hóba és 
meghalok. 

Ellis arcán vágyódó kifejezés tükröződött. 

- Mire gondolsz? - kérdezte Jane. 

- Arra gondoltam, hogy mennyire szeretnék egy roast- 
beef szendvicset, salátával, paradicsommal és majonézzel, 
mindezt tiszta búzakenyéren - mondta és Jane mosolygott. 


Chantal mocorgott és sírt. Ellis egyik kezével 
megérintette a rózsaszín arcocskát. 

- Éhes - mondta Jane. 

- Visszamegyek és gondoskodom róla - mondta Jane. 
Visszament az utasfülkébe és leült a padra. Kigombolta 
kabátját és ingét, s etetni kezdte a gyereket, miközben a 
helikopter a kelő napban repült tovább. 


HUSZADIK FEJEZET 


Jane nagyon kellemesen érezte magát, ahogy a 
villanegyedben sétált, majd bemászott Ellis mellé a 
kocsiba. Igazán sikeres délután volt a mai. A pizza finom 
volt, Petalnak nagyon tetszett a "Flashdance". Ellis nagyon 
idegeskedett amiatt, hogy a lányát bemutatja 
barátnőjének, de Petal teljesen el volt ragadtatva a kis 
Chantaltól és minden nagyon könnyen ment. Ellis ennek 
annyira örült, hogy miután Petalt hazavitték, azt javasolta, 
Jane jöjjön föl vele és üdvözölje Gillt. Gill behívta őket, 
gügyögött Chantalnak, szóval Jane egyetlen délután 
megismerkedett a volt feleséggel és Ellis lányával is. 

Ellis - Jane nem tudott hozzászokni ahhoz, hogy a neve 
valójában John, és elhatározta, mindig Ellisnek fogja hívni 
-, szóval Ellis a hátsó ülésre tette Chantalt és bemászott 
újra Jane mellé. 

- Na, mi a véleményed? - kérdezte, ahogy elindultak. 

- Nem mondtad, hogy csinos - szólt Jane. 

- Petal csinos? 

- Gillre gondoltam - nevetett Jane. 

- Igen, csinos. 

- Kedves emberek és nem érdemlik meg, hogy olyanok 
közé keveredjenek, mint te. 

Jane tréfálkozott, de Ellis komoran bólintott. 

Jane odahajolt és megérintette a combját. 

- Nem úgy értettem - szólt. 

- De akkor is igaz. 

Egy darabig csöndben mentek tovább. Hat hónapja már, 
hogy elmenekültek Afganisztánból. Időnként Jane minden 
ok nélkül elsírja magát, de már elmúlt az a lidércnyomás, 
mikor álmában újra meg újra lelövi Jean-Pierre-t. Rajta és 
Ellisen kívül senki nem tudja, mi történt - Ellis még 
feletteseinek is hazudott Jean-Pierre halálát illetően -, és 
Jane elhatározta, Chantalnak majd azt mondja, apja 
Afganisztánban, a háborúban halt meg: ennyit és nem 
többet. 


Ahelyett, hogy visszafelé, a városba tartott volna, Ellis 
egy csomó mellékutcán hajtott keresztül, végül leparkolt 
egy üres telek közelében, ahonnan láthatták a vizet. 


- Mit fogunk itt csinálni? - kérdezte Jane. - 
Szerelmeskedni? 

- Ha akarod. De én beszélni akarok veled. 

- Oké. 

- Ez a nap jól sikerült. 

- Igen. 


- Petal most sokkal nyugodtabb volt velem, mint 
bármikor máskor. 

- Vajon miért? 

- Van egy elméletem - mondta Ellis. - Miattad és 
Chantal miatt. Most, hogy én is egy család tagja vagyok, 
többé nem fenyegetem az otthonát és a biztonságát. Azt 
hiszem, ezért. 

- Ez elég értelmesen hangzik. Erről akartál beszélni? 

- Nem. - A férfi habozott. - Otthagyom az Ügynökséget. 

Jane bólintott. 

- Nagyon örülök - mondta lelkesen. Valami ilyesmit várt. 
A férfi rendezte a számláit és becsukta a könyvet, 
gondolta. 

- Az afgán megbizatásnak vége - mondta. - Masud 
kiképzőprogramja elkezdődött és az első szállítmányt már 
megkapták.  Masud most olyan erős, hogy a téli 
fegyverszünetről tárgyal az oroszokkal. 

- Jó! - mondta Jane. - Mindennek örülök, ami 
fegyverszünethez vezet. 

- Amíg Washingtonban voltam, te meg Londonban, 
ajánlottak egy másik állást. Ez valami olyasmi, amit igazán 
szeretnék csinálni és ráadásul jól is fizet. 

- Mi az? - kérdezte Jane kíváncsian. 

- Új elnöki megbízatás, ami a szervezett bűnözéssel 
kapcsolatos. 

- Veszélyes? - szorította össze Jane szívét a félelem. 

- Nekem nem. Én már idős vagyok ahhoz, hogy 
titkosügynökként dolgozzak. Az én feladatom a 
titkosügynökök munkájának irányítása lenne. 


Jane biztos volt benne, hogy a másik nem egészen 
őszinte hozzá. 

- Mondd meg az igazat, te disznó - szólt. 

- "Nos, sokkal kevésbé veszélyes, mint amit eddig 
csináltam. De annyira azért nem biztonságos, mint egy 
óvónő munkája. 

Jane rámosolygott. Már tudta, a másik hová akar 
kilyukadni és ez boldoggá tette. 

- És itt lesz New Yorkban a bázisom - mondta. 

Ez meglepte Jane-t. 

- Tényleg? 

- Miért csodálkozol ennyire? 

- Mert én az ENSZ-nél megpályáztam egy állást. Itt, 
New Yorkban. 

- Nem mondtad nekem, hogy erre készülsz! - a férfi 
hangja sértődötten hangzott. 

- Te sem beszéltél nekem a terveidről - méltatlankodott 
Jane. 

- Épp most mondtam el neked. 

- Én is. 

- De... el akarsz hagyni? 

- Miért ott kell élnünk, ahol te dolgozol? Miért nem 
lakhatunk ott, ahol én dolgozom? 

- Azalatt a hónap alatt, amikor most külön voltunk, 
teljesen megfeledkeztem róla, milyen átkozottul érzékeny 
vagy. 

- Igaz. 

Csönd volt. 

Végül Ellis azt mondta: 

- Nos, ha mindketten New Yorkban fogunk élni... 

- Lakhatnánk közös lakásban? 

- Igen - mondta a férfi habozva. 

Jane hirtelen megbánta, hogy dühbe jött. A férfi nem volt 
tapintatlan, csak hallgatag. Majdnem elvesztette őt 
Afganisztánban, és most már soha nem tudott hosszasan 
haragudni rá, mert emlékezett, mennyire megrémült, 
örökre el kell esetleg válniuk, és hogy milyen 


kimondhatatlanul boldog volt, mikor együtt maradhattak és 
túlélték az egészet. 

- Oké - mondta lágyabb hangon. - Béreljünk közös 
lakást. 

- Tulajdonképpen... arra gondoltam, hogy hivatalossá is 
tehetnénk a dolgot. Ha akarod. 

Ez volt az, amire Jane várt. 

- Hivatalossá? - kérdezte, mintha nem értené. 

- Igen - mondta a férfi zavartan. - Úgy értem, 
összeházasodhatnánk. Ha akarod. 

Jane boldogan nevetett. 

- Csináld rendesen, Ellis! - mondta. - Kérj meg! 

A férfi megfogta a kezét. 

- Jane, drcrágám, szeretlek. Hozzám jössz feleségül? 

- Igen! Igen! - mondta. - Amilyen hamar csak lehet! 
Holnap! Ma! 

- Köszönöm - mondta a férfi. 

Jane hozzáhajolt és megcsókolta. 

- Én is szeretlek. 

Aztán csöndben ültek, fogták egymás kezét és nézték a 
naplementét. Milyen furcsa, gondolta Jane, Afganisztán 
valószínűtlennek tűnik most, mint egy rossz álom, eleven, 
de már nem fenyegető. Elég jól emlékezett az emberekre - 
Abdullahra, a mullahra, Rabiára a bábára, a jóképű 
Mohammedre, az érzéki Zaharára és a lojális Farára - de a 
bombák, a helikopterek, a félelem és a megpróbáltatás 
lassan elhalványult az emlékek között. Ez az igazi kaland, 
férjhez menni, Chantalt fölnevelni és jobbá tenni számára a 
világot. 

- Mehetünk? - kérdezte Ellis. 

- Igen. - Jane még egyszer megszorította a férfi kezét, 
aztán elengedte. - Sok a tennivalónk. 

A férfi elindította a kocsit és visszahajtottak a városba. 

